
FINO SALA 


ča. 


Aš radau duris, vedančias iš kalėjimo į laisvę, ir rašau tam, kad 
jas parodyčiau jums. 

Galbūt pasakysite, kažin kiek jau tos laisvės jis gali norėti, 
gimęs Fino saloje, kuri vadinama Danijos Gran Kanarija, ir 
dar pastoriaus namuose, kuriuose dvylika kambarių ir kiemas 
didumo sulig parku. Turėdamas tėtį, mamą, vyresnę seserį ir 
brolį, ir senelius, ir prosenelę, ir šunį, kurie tiktų reklamuoti ką 
nors brangaus, bet visai šeimai labai naudinga. 

Ir nors aš, žiūrėdamas į savo atvaizdą veidrodyje, matau ne 
kažin kiek, nes iš Fino mokyklos septintokų esu priešpaskuti- 
nis pagal ūgį, ir dar prie liaunesnių, vis tiek nemažai vyresnių 
ir stambesnių žaidėjų Fino stadione lieka tik žiūrėti, kai sklen- 
džiu pro šalį kaip banglentininkas vėjui ant keteros, ir jausti 
šiaušiantis plaukus, kai smūgiuoju nuodingąja dešine. 

Galbūt sakysite, tai ko jis dar skundžiasi, o kaip, jo manymu, 
gyvena kiti keturiolikmečiai berniukai, o aš turiu du atsakymus. 

Pirmas - taip, jūs teisūs, neturėčiau skųstis. Tačiau kai tėtis 
su mama dingo ir tapo labai keblu viską paaiškinti, pastebėjau, 
kad kai ką buvau pamiršęs. Buvau pamiršęs, kol dar buvo švie- 
su, išsiaiškinti, kuo galėčiau kliautis, kai pradeda temti. 

Antras atsakymas - sudėtingasis. Apsidairykit aplinkui: kiek 
žmonių yra iš tikrųjų laimingi? Netgi kai turi tėtį su maserati 
ir mamą su audinės kailiniais - o taip vienu metu pastoriaus 
namuose ir buvo, - kiek iš tikrųjų yra tokių, kurie turėtų dėl 
ko šaukti „valio“? Tai argi nekyla klausimas, kas gali išlaisvinti 
žmogų“ 

Dabar galbūt pasakysite, kad pasaulyje kiek tik akys užmato 
pilna žmonių, pasirengusių pasakyti, kur tau eiti ir kaip elgtis, 
o aš tik dar vienas iš jų; viena vertus, jūs teisūs, kita vertus, šis 
atvejis kitoks. 

Jei būtumėt girdėję mano tėvą sakant pamokslą Fino bažny- 
čioje prieš jam dingstant, būtumėt girdėję jį kalbant, kad Jėzus 
yra kelias, ir patikėkit - mano tėvas gali tą pasakyti taip gražiai 
ir taip paprastai, tarsi kalbėtų apie taką, vedantį į sodą, ir mes 
visi po akimirkos jau, rodos, leidžiamės tuo taku. 

Jei būtumėt per pamaldas sėdėję ant taburetės šalia vargonų, 
kuriais grojo mano mama, ir paskui būtumėt dar trumpam pa- 
silikę, ji būtų papasakojusi, kad muzika yra ateitis, o ji groja ir 
apie tai kalba taip, kad jums iškart būtų kilęs noras užsisakyti 
pirmąsias fortepijono pamokas ir nusipirkti fortepijoną už savo 
vaiko gyvybės draudimo išmoką. 

Jei po pamaldų būtumėt užsukę į pastoriaus namus kavos 
vieną iš tų dienų, kai pas mus svečiuodavosi mano mylimiau- 
sias dėdė Jonas, kuris medžioja lokius Mongolijoje, savo namų 
prieškambaryje laiko lokio iškamšą ir vadovauja profesinei są- 
jungai, tai būtumėt išgirdę jo ne trumpesnį nei dvidešimties 
minučių monologą apie tai, kad iš tikrųjų kamštį iš butelio iš- 
muša tik fizinis pasitikėjimas savimi ir gebėjimas sutelkti dar- 
bininkų klasę, ir tai jis sako ne tam, kad paerzintų mano tėtį, - 
jis tuo visiškai rimtai tiki. 

Jei paklaustumėt mano klasės draugų, jie pasakytų, kad tik- 
rasis gyvenimas prasideda baigus devynias, nes tada dauguma 
Fino salos vaikų palieka namus ir išvažiuoja toliau mokytis į 
pensioną arba į profesinę mokyklą Greno mieste. 

Galiausiai, jei pažvelgtumėt iš „Didžiojo kalno“, o tai yra nar- 
komanų reabilitacijos centras iškart į vakarus nuo Fino mies- 

to, ir paklaustumėt visiškai atvirai, akis į akį, klientų, kurie visi 
iki vieno buvo narkomanai nesulaukę šešiolikos, jie pasakytų, 
kad nors dabar jau yra švarūs ir be galo dėkingi už gydymą ir 
nekantrauja pradėti naują gyvenimą, vis dėlto nieko nė iš tolo 
panašaus į ilgą ir švelnią reabilitaciją nesitikėkit, kai esate rūkę 
opiumą arba vartoję heroiną. 

Ir patikėkit manimi: esu įsitikinęs — visi tie žmonės teisūs, 
netgi „Didžiojo kalno“ klientai. 

Šito išmokau iš savo vyresnės sesers Tiltės. Vienas iš jos ta- 
lentų yra gebėjimas vienu metu galvoti, kad visi žmonės teisūs, 
ir kartu būti visiškai įsitikinusiai, jog ji vienintelė iš tikrai dide- 
lio būrio supranta, apie ką kalbama. 

Visi mano išvardyti žmonės, visi jie rodo duris į savo mėgs- 
tamiausią kambarį, tame kambaryje laukia Jėzus arba Šuberto 
dainos, arba valstybinis baigiamasis egzaminas po devynių kla- 
sių, arba lokio iškamša, arba nuolatinis darbas, arba pagiriama- 
sis pliaukšt per sėdimąją, ir, žinoma, daugelis šių kambarių yra 
tiesiog pasakiški. 

Tačiau kol esi kambaryje, tol esi viduje, o jeigu esi viduje, esi 
įkalintas. 

Durys, kurias pamėginsiu jums parodyti, yra kitokios. Jos 
veda ne į kokią nors naują uždarą erdvę. Jos veda iš pastato. 


Ne aš tas duris radau, nesu toks pasitikintis savimi, tai mano 
vyresnė sesuo Tiltė jas rado. 

Buvau šalia, kai tai atsitiko, prieš dvejus metus, prieš pat pir- 
mąjį tėčio ir mamos dingimą; man buvo dvylika, Tiltei ketu- 
riolika, ir nors viską prisimenu taip aiškiai, lyg tai būtų įvykę 
vakar, nežinojau, kad ji pastebėjo būtent tas duris. 

Pas mus kaip tik viešėjo prosenelė, ji virė sriubą iš pasukų. 

Kai prosenelė verda tą sriubą, ji stovi ant dviejų taburečių, 
sustatytų viena ant kitos, kad pasiektų maišyti puodą. Taip yra 
todėl, kad ji gimė maža, o paskui jos stuburas buvo dar šešis- 
kart susmukęs, ir ji liko tokia kuprota, kad reikėtų apdairiai 
rinktis fotografavimo kampą, jeigu jau tektų ją fotografuoti tai 
šeimos reklamai, apie kurią anksčiau užsiminiau, nes kupra di- 
dumo sulig skėčių stovu. 

Užtat daugelis tų, kurie buvo sutikę mano prosenelę, mano, 
kad jei Jėzus vėl pasirodytų, visai galimas daiktas, pasirodytų 
kaip devyniasdešimt trejų moterėlė, nes apie prosenelę galėtum 
pasakyti - tobulai gera. Tai reiškia, kad jos širdis tokia dide- 
lė, jog vietos ten užtenka visiems, netgi tokiems tipams kaip 
Kajus Molesteris ir Fino mokyklai vadovaujantis ministerijos 
atstovas Aleksandras Bisteris Finkeblodas, kurį norint mylėti, 
reikėtų būti jo motina, ir netgi to tikriausiai negana, nes kartą 
mačiau jį pasitinkant savo mamą prie kelto, ir atrodė, kad netgi 
jai tai pernelyg sunkus išbandymas. 

Vis dėlto nereikėtų dėl mūsų prosenelės apsirikti. Žmogus 
neišgyvena devyniasdešimt trejų, ir nepergyvena savo vaikų, 
ir neatlaiko šešių stuburo susmukimų ir Antrojo pasaulinio, ir 
neprisimena Pirmojo pabaigos, jeigu jo nevaro į priekį kas nors 
ypatinga. Pasakyčiau taip - jei prosenelė būtų automobilis, jo 
kėbulas būtų besubyrantis. Bet variklis dirbtų taip, tarsi būtų ką 
tik iš gamyklos. 

Kalbant apie žodžius, tai prosenelė gana santūri, ji dalija žo- 
džius kaip saldainius, tarsi nedaug jų turėtų, gal taip ir yra, kai 
tau devyniasdešimt treji. 

Tad kai ji staiga, nepasukdama galvos, ištaria: „Noriu kai ką 
jums pasakyti, mes visi nuščiūvam. 

„Mes“ - tai mano tėvai, mano vyresnysis brolis Hansas, Tiltė, 
aš ir mūsų šuo, Baskeris Trečiasis, foksterjeras, taip pavadintas 
pagal knygą apie Baskervilių šunį, o Trečiasis dėl to, kad yra jau 
trečias šios veislės šuo mūsų namuose per Tiltės gyvenimą; ji 
reikalavo, kad kaskart, kai nugaišdavo šuo ir įsigydavome nau- 
ją, jo vardas būtų tas pats, tik pridėtas eilės numeris. Kiekvieną 
kartą pasakydama šuns vardą žmonėms, kuriems anksčiau ne- 
buvo nusišypsojusi laimė su mumis susipažinti, Tiltė priduria 
ir numerį. Tada žmonės nežymiai krūpteli, galbūt dėl to, kad 
vardas primena kitus šunis, nugaišusius prieš Baskerį, ir aš ma- 
nau, kad kaip tik dėl to Tiltė ir reikalavo tokio vardo, nes ją 
visada domino mirtis - labiau nei šiaip jau domina vaikus. 

Kai norėdama ką nors pasakyti prosenelė atsisėda į vežimė- 
lį, Tiltė užsikvempia ant virtuvės stalo pakeldama kojas nuo 
grindų, kad prosenelė galėtų įvažiuoti po ja. Tiltei visada reikia 
sėdėti prosenelei ant kelių, kai ši nori ką nors pasakyti, tačiau 
prosenelė dabar silpnesnė, o Tiltė sunkesnė, taigi dabar jos tai 
daro šitaip: Tiltė pasikelia, o pasaulis įsitaiso po ja, tada ji su- 
siraito prosenelei ant kelių, o prosenelė dabar jau mažesnė už 
Tiltę. 

— Mano tėvai, - pasakoja prosenelė, - jūsų proproseneliai, 
nebuvo labai jauni, kai susituokė, jiems buvo apie keturiasde- 
šimt. Vis tiek jie susilaukė septynių vaikų. Buvo ką tik susilau- 
kę septintojo, kai mirė mano mamos brolis su žmona, mano 
dėdė ir teta, jie abudu užsikrėtė ispaniškuoju gripu ir mirė 
beveik tuo pačiu metu. Jie paliko dvylika vaikų. Mano tėvas 
išvažiavo į laidotuves Nordhaune. Po laidotuvių turėjo įvykti 
pasitarimas ir po jo visa giminė turėjo pasidalyti tuos dvylika 
vaikų, taip darydavo anais laikais, beveik prieš devyniasdešimt 
metų - svarbiausia buvo išgyventi. Kelionė kinkiniu nuo Fino 

iki Nordhauno truko dvi valandas, tėvas grįžo tik vakare. Įėjo į 
virtuvę, kur žmona stovėjo prie viryklės, ir pasakė: 

— Aš pasiėmiau juos visus. 

Mano mama džiaugsmingai pakėlė akis: 

- Ačiū, Andersai, už pasitikėjimą. 

Kai prosenelė baigė kalbėti, virtuvėje tvyrojo tyla. Nežinau, 
kiek laiko ji truko, nes laikas buvo sustojęs, pernelyg daug rei- 
kėjo suprasti, kad galėtum galvoti, veikiausiai tiesiog pasidavė- 
me. Reikėjo suprasti, kas dėjosi prosenelės tėvo galvoje, kai jis 
per laidotuves pamatė tuos dvylika vaikų ir jam sąžinė neleido 
jų išskirti. O labiausiai reikėjo suprasti jo žmoną, kai jis grįžęs 
ištarė: „Aš juos pasiėmiau visus.“ Nė sekundės abejonių, jokio 
verksmo vien nuo minties, kad dabar bus ne tik savi septyni 
vaikai, jau vien tai gali atrodyti gana blogai, kai pagalvoji apie 
mus tris pastoriaus namuose, o namuose du tualetai ir, be to, 
vienas svečiams, o čia dabar staiga devyniolika vaikų. 

Kažkurią akimirką, kai tyla jau buvo užtrukusi nežinia kiek 
laiko, Tiltė prabyla: 

— Ir aš norėčiau tokia būti! 

Mums visiems atrodė, kad suprantame, ką ji nori pasakyti, ir 
tam tikra prasme taip ir buvo. Manėme, kad ji norėtų būti tokia 
kaip tas tėvas, arba kaip ta mama, ar kaip jie abudu, ir sugebėti 
auginti devyniolika vaikų, jeigu jau reikia. 

Ir teisingai, ji tai turėjo minty. Bet ji taip pat turėjo minty ir 
ką kita. 

Prieš prabildama, kol tęsėsi ta ilga tyla, Tiltė aptiko duris. 
Arba bent jau įsitikino, kad jos yra. 


O dabar kai ko jūsų paklausiu. Paklausiu, ar iš savo gyvenimo 
prisimenate akimirkų, kai buvote tikrai laimingi. Ne šiaip sau 

džiaugėtės. Ar buvote patenkinti. Bet buvote tokie laimingi, 
kad tai buvo visiškai, šimtu procentų, tobula. 

Jei neprisimenate nors vienos tokios akimirkos, nėra labai 
gerai, bet tuomet dar svarbiau, kad mano žodžiai jus pasiektų. 

Jei prisimenate nors vieną, o dar geriau keletą, paprašysiu 
apie tas akimirkas pagalvoti. Tai svarbu. Nes kaip tik tokiomis 
akimirkomis durys pradeda vertis. 

Papasakosiu apie porą savo akimirkų. Jos niekuo neypatin- 
gos. Aš apie jas papasakosiu tam, kad jums būtų lengviau susi- 
rasti tokių savo gyvenime. 

Tokia akimirka buvo, kai mane pirmą kartą išrinko į Fino 
salos Visų žvaigždžių komandą, kuri liepą žais su žemyninės 
dalies komanda. Sąrašą skaitė pagrindinės sudėties koman- 
dos treneris, kurį mes vadiname Fakyru, nes jis plikas ir lai- 
bas kaip šepetėlis pypkei valyti, ir dar dėl to, kad jo nuotaika 
ištisus metus tokia, tarsi būtų ką tik permiegojęs ant stiklo 
šukių. 

Dar niekada nebuvo išrinktas nė vienas jaunesnis nei pen- 
kiolikos, todėl išgirdęs garsiai tariamą savo vardą buvau už- 
kluptas netikėtai. 

Trumputę akimirką buvo net sunku pasakyti, kur esu - ar ne 
savo kūne, ar savo kūne, ar abiejose vietose vienu metu. 

Kita akimirka buvo tada, kai Konė paklausė, ar mes būsi- 
me pora. Ne ji pati paklausė, ji atsiuntė vieną iš savo freilinų, 
Sonją. Ėjau namo iš mokyklos, Sonja prisigretino: „Konė liepė 
paklausti, ar judu būsit pora.“ 

Trumpą akimirką jautiesi taip, tarsi kažkas būtų ištraukęs 
kamštį iš dugno, nesupranti, ar sklendi, ar stovi ant žemės. 
Jausmas, kad sklendi, nėra išsigalvojimas - visas apčiuopiamas 
pasaulis staiga pasidaro kitoks. 

Buvo dar vienas nutikimas su Kone, iš tų laikų, kai mums 
tebuvo maždaug šešeri ir kartu lankėme darželį. Visame Fino 
mieste iš viso tėra trys šimtai vaikų ir tik viena mokykla ir vie- 
nas vaikų darželis, taigi mes visi lankėme tą patį darželį ir tą 
pačią mokyklą. 

Darželis buvo gavęs kelias milžiniškas medines alaus stati- 
nes iš Fino alaus daryklos. Tas statines jie pakėlė ant rąstigalių, 
sudėjo jose grindis, išpjovė nedideles dureles ir langelius, ir jos 
buvo naudojamos kaip žaidimų nameliai. Vienoje iš tų statinių 
aš paklausiau Konės, ar ji galėtų prieš mane nusirengti. 

Galbūt nustebsite, kaip išdrįsau, nes atrodau pernelyg dro- 
vus paklausti kelio iki bandelinės, aš ir pats turiu pasakyti, kad 
tai buvo vienas iš tų kartų, kai pats nusistebėjau. 

Tačiau jei kada nors sutiksite Konę, suprasite, kad yra mo- 
terų, kurios įkvepia vyrus neįprasčiausiems poelgiams, nors 
joms dar tik šešeri. 

Ji nieko neatsakė. Tiesiog iš lėto pradėjo nusirenginėti. Nusi- 
rengusi visiškai nuoga ji iškėlė rankas ir ėmė lėtai lėtai priešais 
mane suktis. Mačiau trumpučius šviesius pūkelius ant jos odos, 
aplink mus buvo statinė, apvali kaip laivas ar kaip bažnyčia, ir 
viso to alaus, kuris per šimtą metų buvo įsigėręs į medį, kvapas. 
Ir aš pajutau, jog tai, kas vyksta tarp Konės ir manęs, yra kaž- 
kaip susiję su visu likusiu pasauliu. 

Paskutinė akimirka - pati ramiausia. Aš mažiukas, gal kokių 
trejų, nes pas mus ką tik atsiradęs Baskeris Antrasis, jis įsiropš- 
tęs į tėvų lovą, kurioje ir aš miegodavau. Aš nušliuožiu nuo lo- 
vos ant grindų ir pastumiu dvivėres įstiklintas duris, vedančias 
į sodą. Manau, galėjo būti ankstyvas ruduo, saulė žemai, o žolė 
šalta kaip ledas ir degina pėdas. Tarp medžių driekiasi didžiu- 
liai voratinkliai, juose kaip milijonas mažulyčių deimantų ky- 
buriuoja rasos lašeliai, atspindintys vieni kitus. Labai ankstyvas 

metas, ir rytas toks giedras ir skaidrus, ir neprilygstamas, tarsi 
iki jo nėra buvę jokio ryto, ir net nereikia jokio kito, šito kopi- 
jos, nes šis rytas - amžinas. 

Tą akimirką pasaulis visiškai tobulas. Nėra nieko, ką reikėtų 
padaryti, o ir nėra kam, nes Žmonių čia nėra, netgi manęs nėra, 
viską užtvindęs džiaugsmas. Visa tai trunka labai trumpai, ir 
baigiasi. 

Žinau, kad jūsų gyvenime irgi yra buvę tokių akimirkų. Ne 
tokių pačių, bet panašių. 

Noriu, kad pastebėtumėte tas sekundes, kol dar nesuvoki, 
kokia ypatinga yra situacija, ir dar nesi pradėjęs galvoti. 

Nes kai tik ateina mintys, vėl grįžti atgal į narvą. 

Kai kas tame kalėjime, apie kurį kalbu, labai niūru. Jis pasta- 
tytas ne vien iš akmenų ir betono, ir grotų ant langų. 

Jeigu taip būtų, būtų paprasčiau. Jei būtume įkalinti įpras- 
tai, jau būtume radę kokią nors išeitį, netgi tokie nedrąsūs tipai 
kaip aš su jumis. Būtume iš Greno ar Orhuso susiveikę porą 
šimtų gramų tų rausvų miltelių, kuriuos naudoja lėktuvų mo- 
delių reaktyviniuose varikliuose, kai Fino saloje švenčiama Di- 
džioji aitvarų ir sklandytuvų diena. Tikrai būtume susiradę ir 
nerūdijančio plieno vamzdelį su sriegiais galuose, ir porą sraig- 
telių, būtume išsigręžę vamzdelyje nedidelę skylutę, pripildę 
vamzdelį tų miltelių ir įkišę dagtį nuo naujametinio fejerverko, 
ir būtume išsprogdinę tokią kaip reikiant skylę sienoje, o tada 
jau tiek mus ir tematei. 

Bet to nepakaktų. Nes tas kalėjimas, apie kurį kalbu, yra 
mūsų visų su jumis gyvenimas ir tai, kaip mes tą gyvenimą gy- 
vename; tas kalėjimas sumūrytas ne vien iš akmens, jis pada- 
rytas ir iš žodžių bei minčių. Ir mes patys nuolat jį atstatome ir 


.-wo-o-— 

Pavyzdžiui, ir tą kartą, kai Sonja manęs paklausė atsiųsta Ko- 
nės. Pirmajai sekundei praėjus, kai šokas buvo ką tik pakeitęs 
visą pasaulį, jis vėl sugrįžo. Nes pradedi galvoti: „Ar tikrai, ar 
gali būti, kad draugauti ji nori su manim, gal yra koks kitas 
Pėteris? Ir kodėl būtent aš? Ir jeigu tikrai aš, tai ar aš jai tikrai 
tinku? Ir kažin kiek viskas truks? Ir net jeigu truks ilgai, o tuo 
aš tikiu ir to tikiuosi, tai juk vis tiek kada nors baigsis, ar ne? 

„Ir gyveno jie ilgai ir laimingai iki amžiaus galo.“ 

Šitokia pabaiga manęs niekada netenkino. 

Pasakas prieš miegą Tiltei, man ir Baskeriui skaitydavo tėtis. 
Kai pasaka baigdavosi žodžiais „ir gyveno jie laimingai iki am- 
žiaus galo“, man visada pasidarydavo neramu, tik negalėdavau 
to paaiškinti. 

Tinkamus žodžius rado Tiltė. Kartą - jai tada buvo ne dau- 
giau kaip septyneri - ji ištarė: 

— O ką reiškia „iki amžiaus galo ? 

— Tai reiškia iki mirties, - atsakė tėtis. 

Tada Tiltė paklausė: 

— Ar jie mirė oriai? 

Tėtis patylėjo. Ir atsakė: 

— Apie tai nieko nerašo. 

Tiltė vėl paklausė: 

— O kas po to? 

Aš tai žinau, iš kur Tiltė pasigavo tą orią mirtį. Iš Bermudos 
Svartbag Janson, kuri Fino saloje yra ir akušerė, ir laidojimo 
namų savininkė, o taip yra todėl, kad sala mažytė ir daugelis už- 
siima keliais dalykais iškart, kaip, pavyzdžiui, mama - ji ir var- 
gonininkė, ir bažnytininkė, ir traktorių aikštelės konsultantė. 

Tiltė dažnai bendraudavo su Bermuda ir padėdavo jai pagul- 
dyti lavonus į karstą. Jos ir tas posakis. 

Tačiau tai vis tiek nepaaiškina visko. Patys pagalvokite. Sėdi 
su septynmete mergaite ir klausaisi pasakos, o tos pabaigos, na, 
kad jie gyveno laimingai iki amžiaus galo, esmė yra ta, kad tai 
turėtų būti laiminga pabaiga ir vaikučiai turėtų būti gerai nu- 
siteikę prieš miegą ir apsidairę įsitikintų, kad jų tėvelis ir ma- 
mytė, jie patys ir šuniukas taip pat laimingi gyvens iki amžiaus 
galo, o tai bus taip negreitai, kad netgi galėtum pasakyti „am- 
žinai . Ir štai septynmetė mergaitė, Tiltė, ima ir paklausia, ar jie 
numirė oriai. 

Kai Tiltė šitaip paklausė, aš supratau, kodėl manęs niekad 
nenuramindavo tokia pabaiga. Aš negalėjau, o gal nedrįsau 
galvoti kaip Tiltė. Bet aš tarsi jaučiau. Galimas daiktas, jog jie 
gyvena laimingai. Bet kas tada, kai priartėjam prie pabaigos, 
prie amžiaus galo? 

Ten jau tikriausiai nebe taip šaunu. 


Dabar papasakosiu, kas mums atsitiko. Iš tikrųjų ne tam, kad 
papasakočiau apie mus. Tam, kad pats pamėginčiau prisiminti, 
kada durys atsidarė, ir kad jas parodyčiau jums. 

Negaliu padėti jums pro tas duris išeiti, nes aš ir pats pro jas, 
tiesą sakant, nebuvau išėjęs. Bet jeigu mes su jumis tas duris 
rastume ir būtume pakankamai daug kartų priešais jas stovėję, 
aš žinau, kad vieną dieną mes kartu išeitume į laisvę. 


Niekada ne vėlu turėti laimingą vaikystę. 

Tai mudu su Tilte perskaitėme bibliotekoje, man tas sakinys 
visada patiko. Tačiau nereikia apie jį mąstyti. Pradėjęs mąstyti 
sustosi. Tuomet pasakysi, kad tai juk neturi prasmės, juk vai- 
kystė jau pasibaigusi, o tai, kas baigta, jau yra kaip yra, ką nors 
pakeisti jau per vėlu. 

Užuot galvojus, reikia tiesiog įsileisti tuos žodžius: niekada 
ne vėlu turėti laimingą vaikystę. 

Manau, kad tai tiesa. Tik kartais gali būti sunku. 

Tačiau Tiltė sako, kad sunkumų nėra, yra tik įdomūs iššūkiai. 

Norėčiau pasakyti, kad su vienu iš įdomiųjų iššūkių, pasi- 
taikiusių siekiant turėti laimingą vaikystę, susidūrėme Didįjį 
penktadienį Blogordo aikštėje, Kopenhagoje. 


ča. 


Mes stovime Blogordo aikštėje Kopenhagoje, mes - tai Baskeris, 
Tiltė, aš ir mudviejų vyresnysis brolis Hansas, o stovime mes su 
juodo lako karieta, pakinkyta keturiais arkliais, ir už tai turime 
dėkoti Hansui. Na, jei apskritai manytume, kad reikia dėkoti. 

Didelė dalis Danijos gyventojų, na, bent jau dauguma į Fino 
salą atvykstančių turistų, mano, kad mano vyresnysis brolis 
Hansas panašus į danišką pasakų princą. Beje, tokią nuomo- 
nę jie susidaro dėl to, kad jis metro devyniasdešimties ūgio, 
šviesių garbanotų plaukų ir mėlynų akių, o jėgos turi tiek, kad 
galėtų čia pat iškinkyti vieną iš arklių, parversti jį ant stalo ir 
pakutenti jam papilvę. 

Bet kadangi mes su Tilte ir Baskeriu Hansą pažįstam, tai 
mums atrodo, kad jis dar panašus ir į suaugusį vaiką. 

Beveik neabejoju, kad Fino Visų žvaigždžių komanda nie- 
kad neturėjo geresnio generolo strateginiame aikštės viduryje. 
Bet už aikštės ribų, kai nebereikia akimis ganyti kamuolio, jo 
žvilgsnis būna nukreiptas tiesiai į žvaigždes, o tokie žmonės 
kartais griūna užkliuvę už baldų. 

Dabar jis Kopenhagoje studijuoja astrofiziką, kuri irgi su- 
sijusi su žvaigždėmis, o laisvu nuo studijų laiku uždarbiauja 
vadeliodamas karietą, ir štai Tiltė, Baskeris ir aš aplankėme jį 
per Velykas, kol Fino bažnyčioje dirba pavaduojantis pastorius, 
kadangi tėtis su mama išvykę į savo kasmetę kelionę La Gome- 
ron, kuri labai norėtų būti Kanarų Fino sala. 

Nežinau, ar jums pažįstama Blogordo aikštė. Asmeniškai aš 
joje pirmą kartą, ir iš pradžių ji atrodo gana įprasta. Saulėkaitoje 

šilta, o šešėlyje šalta, matyti viena kita sniego pusnis ir bažny- 
čia, o priešais ją keletas žmonių - būdamas pastoriaus vaikas 
visuomet džiaugiuosi matydamas lankytojų. Čia ir trys vyrai, 
pačius geriausius savo metus leidžiantys ant suoliuko gerdami 
stiprų alų. Už mūsų karietos - daržovių krautuvėlė, o jos šeimi- 
ninkas stovi lauke užsispoksojęs į dėžę citrinų, kurioms padėjo 
peržiemoti įtraukdamas jas į savo kasdienes maldas, nukreiptas 
Mekos pusėn, o priešais mus senutė eina per gatvę su didžiuliu 
kačių ėdalo paku savo ratukuose. Vienintelis neįprastas dalykas 
yra klausimas, kodėl kažkoks turistas, pakankamai turtingas, 
kad internetu sumokėtų penkių tūkstančių kronų avansą už 
geros valandos pasivažinėjimą karieta po senamiestį, susigal- 
vojo pradėti nuo Blogordo aikštės, ir kur jis dabar, nes praėjo 
jau dešimt minučių nuo sutarto laiko, o jo vis dar nėra. 

Tą akimirką suskamba Hanso mobiliojo ryšio telefonas. Ap- 
sikeičiama keturiais sakiniais. Ir po to mūsų gyvenimas visiškai 
pasikeičia. 

— Čia Bodilė, - sako balsas kitame gale. - Ar tavo brolis ir 
sesuo su tavimi? 

Bodilei Fisker, vadinamai Bodile Begemote, nors ji mažutė 
ir smulki, prisistatyti nereikia. Ji yra Greno savivaldybės, kuriai 
taip pat priklauso Fino, Anholto ir Lesės salos, administracijos 
direktorė, ir visi ją pažįsta. Taip pat Hansui nereikia įjungti savo 
telefono garsiakalbio, kad girdėtume, ką ji kalba - ne todėl, kad 
kalbėtų garsiai, ji kalba gana įprastai, bet todėl, kad jos balso 
tembras toks skvarbus, kad pasiektų tolimiausius Žemės kam- 
pelius. Ir ne tik balsas, jos ir būdas toks; kai sakoma, kad Dievo 
dvasia sklendžia viršum vandenų, taip galima būtų pasakyti ir 
apie Bodilę Begemotę. 

Tačiau viską nustelbia Bodilės dėmesingumas, o ne ji pati. 

Administracijos direktorius paprastai nėra tas žmogus, kurį 
sutiksi gyvai, toks asmuo paprastai turi pavaldinių, kurie turi 
savo pavaldinių, o šie irgi turi pavaldinių, štai tie ir paskam- 
bina. Mačiau Bodilę Begemotę vieną kartą, ir tai buvo tokia 
proga, kurios nenorėčiau daugiau prisiminti, bet vis tiek būsiu 
priverstas netrukus apie ją papasakoti. Tai, kad ji pati mums 
paskambino, reiškia, jog popieriai visai prasti. 

— Su manimi Tiltė, Pėteris ir Baskeris, - atsako Hansas. 

— Ar tėvai paliko kokį nors adresą? 

- Tik mamos mobiliojo numerį. 

— Kada grįšite? 

— Dar viena ekskursija, o tada atiduosiu karietą. 

- Paskambink man, kai būsite netoli namų. Šituo numeriu. 

Tada ji padeda ragelį. 

Tą akimirką Tiltė pasuka galvą ir pasižiūri man į akis. Ir aš 
žinau, kodėl. Ji nori man kai ką priminti. Apie tai, kad kaip tik 
dabar turiu šansą. 

Man prireikė šitos akimirkos, kad papasakočiau jums. Bet 
dabar pasakysiu tiesiai šviesiai. 

Mudu su Tilte pastebėjome, kad durys atsidaro ne tik lai- 
mingomis akimirkomis. Taip būna ir baisiomis akimirkomis. 
Kai staiga sužinai, kad kas nors mirė arba serga vėžiu, arba din- 
go, arba kad Kajus Molesteris Landeris, Fino saloje plačiai Ži- 
nomas kaip aštuntoji iš septynių Egipto negandų, atsikėlė ket- 
virtą ryto, kad pirmas pasiektų kirų kolonijas, kur mes gegužės 
mėnesį renkame kiaušinius - dėl to viskas gerai, nes kirai, si- 
dabriniai ir silkiniai, pradeda perėti tik tada, kai lizde yra trys 
kiaušiniai, tad lizdų su trimis kiaušiniais mes neliečiame. Taigi 
tą akimirką, kai supranti, kad Kajus ištuštino lizdus ir pasaulis 
aplink tave ruošiasi sugriūti, tokią akimirką durys atsiveria. 

O dabar pasakysiu, ką, kaip mudu su Tilte išsiaiškinome, rei- 
kia daryti: reikia įsiklausyti į save. Tą akimirką, kai šokas smo- 
gia, viduje ir aplinkui save pajunti ypatingą neįprastą jausmą, 
ir į šį jausmą reikia įsiklausyti. Tai vyksta prieš pat pasirodant 
ašaroms, prieš pat neviltį ir įprastą nusiminimą, ir prieš pasi- 
duodant ar apsisprendžiant, kad jeigu Kajus gali atsikelti ke- 
tvirtą ryto, tu, norėdamas būti pirmas, gali atsikelti trečią arba 
apskritai neiti miegoti; tą trumputę akimirką, kai nėra įprasto 
būdo veikti, o naujasis dar nesugalvotas, tą akimirką atsiveria 
tuštuma. 

Tai prisimenu čia, Blogordo aikštėje, įsiklausau į savo vidų ir 
pajuntu, kaip šokas priverčia duris po truputį vertis. 

Paskui viskas ima suktis taip greitai, kad mums vos pavyksta 
tiesiog išlaikyti galvą virš vandens, Tiltei irgi. 

Pirmiausia Tiltė garsiai ištaria tai, ką mes visi galvojame: 

— Tėtis su mama dingo! 

Paskui Blogordo aikštė pradeda keistis. 


ča. 


Nežinau, ar jums pažįstamas jausmas, kad jūsų savijauta tarsi 
persiduoda aplinkai. Vieną akimirką, kaip jau sakiau, Blogordo 
aikštė visiškai įprasta, ir visai nebūtinai ji saugoma UNESCO 
ir dėl to pritraukia į Kopenhagą penkis milijonus turistų. Kitą 
akimirką ji jau panaši į vietą, į kurią žmonės atsivelka numirti. 
Žmonės priešais bažnyčią panašūs į laidotuvių procesiją. Tie 
trys vyrai ant suolo po paskutinio gurkšnio atsiguls ir gulės iki 
paskutinio kvapo, laukti jiems ilgai neteks. Daržovių pardavė- 
jo citrinos dabar pasirodo jau gerokai pasikompostavusios, o 
senutė su vežimėliu ir kačių ėdalu žiūri į mus taip, tarsi mes 
esame katafalkas ir atvežėme lavoną, o dabar ji nori paprašyti 
pažvelgti į mirusįjį paskutinį kartą. 

Tada aš ištariu: 

— Bodilė bijo. 

Mes visi tai girdėjome, tam tikra prasme tai ir yra nesma- 
giausia. Bodilės balse visi išgirdome kažką, ką galėtum paaiš- 
kinti nebent tik taip: ji susidūrė su kažkuo didesniu už save. 

Tada pasigirsta daina. 

Ji sklinda iš bažnyčios, dainuoja moteris. Ji tikriausiai turi 
mikrofoną ir garsiakalbius, o ir aikštė tuo pat metu atrodo kaip 
garsintuvas, garsas sustiprėja, skamba kaip užsienietiška baž- 
nytinė muzika, lėtai banguoja kaip švelnus gospelas. 

Žodžių negirdėti, bet tai nesvarbu, kol girdėti balsas. Tas bal- 
sas toks stiprus ir platus, kad galėtum su visa karieta įvažiuoti 
vidun žiemos dieną, toks šiltas, kad nė akimirkos nejaustum 
šalčio, ir toks malonus, kad surizikuotum sumokėti baudą už 


28 DRAMBLIŲ PRIŽIŪRĖTOJŲ VAIKAI 


automobilio statymą neleistinoje vietoje, nes negalėtum prisi- 
versti iš ten išvažiuoti. 

Akimirką jis nušviečia visą Blogordo aikštę. Sukabina parda- 
vėjo citrinas atgal ant medžių, priverčia ant suolo įsitaisiusius 
vyrus apsvarstyti galimybę užsirašyti į anoniminių alkoholikų 
grupę, o senutę - paleisti iš rankų savo vežimėlį ir sušokti fan- 
dangą. 

Jis taip pat priverčia Hansą atsistoti, Tiltę pasilipti ant sėdy- 
nės, o mane - prisiartinus prie Hanso niuktelėti jį alkūne, idant 
mane pakeltų, kad viską matyčiau, taip jis darydavo nuo pat 
tada, kai buvau mažiukas. 

Iš bažnyčios išėjo procesija. Matau kelis kunigus su arnotais, 
daug juodai vilkinčių žmonių, o priekyje eina toji dainininkė. 

Pirmiausia pagalvoji, kaip toks mažas žmogus gali turėti tokį 
stiprų balsą, o tada pamanai, kad tai net visai ne žmogus, nes 
atrodo, kad tai ilga žalia suknelė, kuri pati plevena, o virš jos - 
žalia šilko kepurė, kaip didelis tuščias turbanas. Tada suknelė 
pasisuka ir aš pamatau veidą, jos oda rusva kaip tos plytos, iš 
kurių pastatyta bažnyčia, tai dėl to jos veido nesimatė. 

Staiga ji pažvelgia į mus. Tęsdama paskutinę natą nusiauna 
aukštakulnius aukso spalvos batelius, nusiima žaliąjį turbaną, 
numeta jį ir pasiima rankinę iš šalia stovinčio žmogaus. Ran- 
koje ji turi belaidį mikrofoną, jį padeda ant žemės, pasikelia 
suknelę. O tada pasileidžia bėgti. Tiesiai į mus. Basomis. Per 
pusnis, pro vyrus ant suolo. Jai dar nespėjus įpusėti aikštės, 
matau, kad ji Tiltės amžiaus ar šiek tiek vyresnė ir kad keturis 
šimtus metrų ji įveikia greičiau nei per minutę. 

Pribėgusi karietą, ji kaip Žiogas strykteli ant pasostės greta 
Hanso ir dar kybodama ore sušunka: 

— Važiuokit! Greičiau! Tai aš užsisakiau jus! 

Procesija priešais bažnyčią sunerimusi, žmonės išstumdomi, 
du kostiumuoti vyrai prasibrauna pro minią ir pasileidžia bėgti 
link mūsų. Mes žinom visi keturi, kad jie vejasi dainininkę. Ir 
taip pat visi žinome, kad esame jos pusėje. Tiesiai šviesiai pa- 
sakysiu kodėl. Tokį balsą turėdama ji būtų galėjusi būti nors 
ir pedofilė ar gyvulėlių skriaudikė, vis tiek būčiau mėginęs ją 
išgelbėti, ir žinau, kad Tiltė su Baskeriu jaučia tą patį. 

Tačiau mums reikia Hanso pagalbos, ir trumputę akimirką 
nesame tikri, ar jis šitai užduočiai pakankamai suaugęs. 

Reikalai, deja, tokie, kad Hansas iki šiol nelabai moka apsi- 
eiti su merginomis. 

Situacija tik dar nesmagesnė dėl to, kad merginos jau se- 
niausiai išmokusios apsieiti su Hansu. Kai jis aštuntą vakaro 
būna bebaigiąs valyti paplūdimio tualetus ir rinkti mokes- 
čius, nes birželį ir liepą dirba kaip pavaduojantis prieplaukos 
viršininkas, norėdamos pasivaikščioti jo jau lūkuriuoja bent 
trys paplūdimio gražuolės. Tačiau tai lengviau pasakyti nei 
padaryti, nes vos žengus pirmuosius žingsnius, jis pradeda 
eiti ratais aplink merginas, lyg ieškotų ko nors, nuo ko jas rei- 
kėtų apginti, arba kokios nors didesnės balos, į kurią galėtų 
atsigulti ant pilvo, kad merginos galėtų per jį pereiti nesušlap- 
damos batų. 

Blogumas tas, kad mano vyresnysis brolis yra gimęs aštuo- 
niais šimtais metų per vėlai, jis priklauso riterių erai, jam visos 
moterys yra princesės, prie kurių artėjama iš toli, pavyzdžiui, 
užmušant drakoną arba gulantis ant pilvo. 

Bet Fino saloje mergaitės, kai joms sukanka šešiolika, lan- 
ko tekvondo treniruotes arba išsikrausto gyventi į Orhusą, o 
septyniolikos išvažiuoja metams į JAV pagal studentų mainų 
programą, o jeigu kelyje sutinka drakoną, tai nori būti su juo 

pora arba jį išdarinėti ir parašyti biologijos mokslinį darbą. 
Taigi Hansas dar niekada nėra turėjęs merginos, dabar jam de- 
vyniolika, o ateities perspektyvos, tiesą sakant, neatrodo labai 
šviesios. Štai ir dabar jis stovi ir spokso kaip tas, kurį Fino salos 
gamtininkų būrelio vadovas prapjovė ir ruošiasi iškimšti, kol 
Tiltė nesušunka: 

— Varyk gi arklius, stuobry! 

Vis dėlto jį pažadina Tiltės riksmas ir dar tai, kad tuodu vy- 
rai jau įveikė pusę aikštės tokiu greičiu, jog vis tiek reikalas jau 
darėsi panašus į princesės vadavimą. 

Kadangi aš ką tik, tarp keturių akių, savo kalbomis žeminau 
savo didįjį brolį, reikėtų atvirai pasakyti, kad jis moka valdy- 
ti arklius. Kiekvienais metais nuo balandžio iki rugsėjo Fino 
mieste motorinės transporto priemonės būna uždraustos, iš- 
skyrus greitąją pagalbą ir prekinius sunkvežimius, o turistus 
mes vežiojame karietomis ir mažiukais elektriniais golfo auto- 
mobiliukais, už kelionę nuo uosto iki centrinės miesto aikštės 
imame 250 kronų; užtat Fino miestas gražus kaip atvirukas ir, 
atvirai kalbant, dėl to sala pavirsta į lošimo automatą su ranke- 
na Kategato vidury. 

Taigi visi Fino saloje moka vadelioti karietą, bet niekas to 
nemoka taip kaip Hansas, jis važiuoja, lyg ji būtų vienvietis dvi- 
ratis vežimas Orhuso hipodrome, gal dėl to, kad arkliai visada 
žino: jeigu nedarys kaip liepti, juos gali parversti ant nugaros ir 
pakutenti papilvę. 

Jis niekada nenaudoja botago, net ir dabar, jis tik išleidžia 
garsą ir pliaukšteli vadžiomis, ir mūsų keturi arkliai pašoka kaip 
laukiniai triušiai, o Blogordo aikštė ima nykti iš horizonto. 

Dabar kostiumuotieji vyrai padaro klaidą. Jie pakeičia bėgi- 
mo kryptį, pasileidžia link didelio juodo BMW su diplomati- 

niais numeriais, stovinčio priešais biblioteką, o kitą akimirką 
jie jau viduje ir spaudžia akceleratorių. 

Esant įprastai situacijai jie būtų mus paviję akimirksniu. Ta- 
čiau situacija nėra įprasta, nes Blogordo gatvė yra pėsčiųjų — 
motorinių transporto priemonių eismas joje draudžiamas. 

Iš tiesų draudžiamas ir eismas karietomis. Tačiau kiekvienas 
danas širdyje ilgisi tų laikų, kai Danija buvo žemdirbių šalis, 
o karalius po Kopenhagą jodinėjo raitas, visi laikė gyvulių ir 
miegodavo virtuvėje su kiaulėmis, nes taip šilčiau ir jaukiau. 
Taigi, kai pasirodome energinga risčia, žmonės traukiasi į šo- 
nus draugiškai šypsodamiesi, nors Hansas taip spaudžia ark- 
lius, tarsi mes dalyvautume rodeo. 

Tačiau pasirodžius juodajam BMW žmonių nuotaika pasi- 
keičia, labai gerai pažįstu tai iš Fino salos: kai vasarą visos gat- 
vės tampa pėsčiųjų, žmonėms sukyla kažkoks pyktis pamačius 
automobilį ten, kur šio neturėtų būti. Tai, kad automobilis pa- 
žymėtas ženklu CD, diplomatinis korpusas, nė kiek nepadeda, 
tik viską pablogina, ir žmonės aplimpa automobilį. 

Hansas atsisuka atgal, o tada genialiu veiksmu įrodo, kad 
kartais sugeba pažvelgti futbolininko akimis ir už aikštės ribų, 
nes jis staigiai pasuka kairėn, į šalutinę gatvelę. 

Eismas toje gatvelėje vienpusis, mes lekiame eismui prie- 
šinga kryptimi, gatvė pilna automobilių, ir akimirką gali tikė- 
tis katastrofos. Bet kai žmonės pamato mus karietoje, kažkas 
staiga atsitinka su kelių eismo taisyklėmis - jos tarsi nustoja 
galiojusios. Gal dėl to, kad karieta atrodo kažkaip šventiš- 
kai, gal žmonės galvoja, kad mes vežiojame studentus, nors 
dar tik balandis, bet mokslo metai juk vis trumpėja; šiaip ar 
taip, automobiliai ir dviračiai traukiasi į šoną, kai kurie netgi 

užvažiuoja ant šaligatvio, nė vienas nesignalizuoja, o kelias 
mums - laisvas. 

Žinoma, iš už kampo pasirodo BMW, tiems vyrams kažkaip 
pavyko įveikti pasipriešinimą Blogordo gatvėje, ir dabar jie už- 
uodžia kraują. 

Tačiau neilgam. Viena studentų karieta prieš eismą yra vi- 
sai romantiška išimtis. Tačiau BMW - tai jau šiurkštus kelių 
eismo taisyklių pažeidimas. Taigi dabar susidaro grūstis, auto- 
mobilis tiesiog atsiduria kitų automobilių, dviračių ir keiksmus 
laidančių pėsčiųjų apsuptyje, o garso signalai spaudžiami visu 
pajėgumu. 

Tuo metu apie tuodu vyrus žinome tik tiek, kad jie negalėtų 
būti giedančios bėglės tėvai ar dėdės, nes jų oda balta kaip Fino 
saloje augantys smidrai. Dar žinome, kad jų dviejų šimtų met- 
rų sprintas vertas pagarbos. 

Šita pagarba dabar padidėja. Nes jie iššoka iš automobilio, 
palikę jį vidury gatvės, išsiveržia iš tos milžiniškos nepopulia- 
rumo bangos ir skuodžia tiesiai į mus. 

Jeigu jums, kaip ir man, yra tekę pasiduoti netikusio būdo 
draugų vilionėms iš Fino salos sodų vogti kriaušes arba vytin- 
tas limandas, tai žinote, jog suaugę žmonės, sulaukę tokio am- 
žiaus, kai jau laikas nusipirkti namą ir sode auginti kriaušes 
bei vytinti Žuvis, paprastai būna praradę gebėjimą arba norą 
judėti tempu, greitesniu nei energingas pukšėjimas - geriausiu 
atveju. Ir ypač tada, kai jie vilki kostiumą; man asmeniškai nėra 
tekę matyti kostiumo, judančio greičiau negu sportinio ėjimo 
žingsniu. 

Tačiau šitas dėsnis negalioja mus besivejantiems vyrams. 
Juos aš pavadinčiau pagyvenusiais žmonėmis, gal netgi netoli 
keturiasdešimties, bet jų spurtas velniškas. Taigi pamažu prieš 

akis kyla niūrios ateities vaizdinys, nes po akimirkos mes at- 
sidursime didelėje judrioje gatvėje, būsime priversti sulėtinti 
tempą, tada tuodu mus pasivys, o toliau ir galvoti nenoriu. 

Mudu su Tilte esame sukūrę teoriją, kad pirmasis žvilgsnis į 
žmogų yra svarbus; dar prieš sužinant, kiek jis uždirba, ar turi 
vaikų ir įrašų apie teistumą, yra pirmasis, tarsi nuogas, pojūtis. 

Na, jeigu vadovaujuosi šiuo pojūčiu, tai džiaugiuosi, kad 
nė vienas iš tų dabar jau priartėjusių vyrų, kiek matau, nėra 
Konės tėtis, nes jos tėvų neišdrįstum pavadinti žento svajone. 
Nors vyrukai trumpai kirpti, švariai nusiskutę, vairuoja BMW 
su diplomatiniais numeriais ir yra nepralenkiami trumpoje 
distancijoje, vis dėlto nepanašu, kad juos sudomintų protin- 
gas pašnekesys ar vaikiškas stalo žaidimas. Jie veikiau panašūs 
į tokius, kurie pasieks savo, ir jiems visai nesvarbu, kad dėl to 
kraujo klane liks gulėti trys keturi vaikų lavonai ir šuo. 

Šią niūrią akimirką Tiltė paliepia: 

— Sustok čia! 

Hansas rikteli, ir arkliai sustoja tarsi būtų atsitrenkę į mūro 
sieną. 

Mes stovime priešais nedidelį parkelį su stalais ir suolais sau- 
lės atokaitoje. Ant suoliukų prie stalų sėdi įvairiausių Žmonių. 
Yra mamų su vaikais, yra mūsų amžiaus paauglių, žaidžiančių 
krepšinį, yra pensininkų, yra kitų mūsų bendraamžių, su iš- 
skustomis tonzūromis ir su žiogeliais apatinėje lūpoje, kurie 
sėdi ir svarsto, gal jiems stoti į policijos akademiją. Taip pat 
yra nemažai saulėje įdegusių tatuiruotų vyriškių ir moteriškių, 
kurie planuodami karjerą jau pasiekė lemiamą momentą, kai 
tenka nuspręsti, ar kitą suktinę sukti iškart, ar dar penkiolika 
minučių palaukti. 


34 DRAMBLIŲ PRIŽIŪRĖTOJŲ VAIKAI 


Tiltė užsilipa ant pasostės. Truputį palaukia, kol įsitikina, 
kad viso parko dėmesys nukreiptas į ją. Tada parodo pirštu į 
tuodu vyrus. 

— Tai garbės žmogžudystė! - suriaumoja. 

Tiltė tik truputį aukštesnė už mane ir smulki. Bet ji turi daug 
plaukų. Jie garbanoti ir raudoni, tokie raudoni kaip pašto dė- 
žutės, be to, ji su pridėtinėmis kasytėmis. Jeigu prie plaukų dar 
pridėtume tai, ką kai kurie pavadintų jos generoliška dvasia, 
šiek tiek paaiškėtų, kas įvyksta. 

O įvyksta tai, kad realybė vėl pradeda keistis. Visai netrukus 
paiškėja, kad mes važiuojame vestuvių karieta, kad Hansas ką tik 
susituokė su ta rudaode, Tiltė yra pamergė, aš pabrolys, o Baske- 
ris - vestuvių šuo. Taip pat paaiškėja, kad anuodu sparčiai artė- 
jantys vyrai yra žudikai, siekiantys sutrukdyti jaunai meilei. 

Visa tai pažadina Niorebro praeitį - tai buvęs darbininkų 
rajonas. Na, su tais dalykais mes mokykloje tik susipažinom, 
tada mano intelekto kreivė tikrai nebuvo pasiekusi aukščiau- 
siojo taško, taigi man nėra visiškai aišku ir būtų sunku pasa- 
kyti, kiek iš tų Žmonių, gaudančių saulutę parke, norėdamas 
tiksliai apibūdinti galėtum pavadinti pramonės darbininkais. 
Bet mes mokykloje mokėmės, kad danų darbininkų klasės gal- 
vose ir širdyse giliai glūdi toks paveikslėlis: jeigu tai tikra meilė, 
reikia jaunuoliams leisti mylėti vienas kitą, ir dabar kaip tik šis 
paveikslėlis iškyla prieš akis. Staiga tas BMW ir kostiumai tarsi 
meta ant anų vyrų lengvą kapitalistinį šešėlį, o Niorebro rajone 
tai gali būti pavojinga sveikatai, ir dar Tiltės charizma, kurią 
visi parke pajunta - tai karalienė kviečia imtis ginklų, o širdies 
gilumoje danų tauta myli karaliaus dvarą. 

Tučtuojau kelią užtveria neįveikiama barikada iš mamų su 
vežimėliais, hiphoperių ir vyrų bei moterų. Į mus atsuktos jų 

nugaros spinduliuoja šiluma ir apsauga, o veidai, atsukti į tuo- 
du vyrus, byloja: jei nors truputį pajudėsite pirmyn, turėsite ga- 
limybę atsidurti istorinio įvykio sūkuryje - į Niorebro rajoną 
bus sugrąžinta mirties bausmė. 

Tiltė atsisėda, Hansas pliaukšteli vadelėmis, ir keturi juodi 
arkliai pašoka kaip kengūros. Už nugaros tolumoje matau, kad 
mūsų persekiotojai vis dar nemažina greičio, bet dabar jie nesi- 
veja, o bėga toliau nuo mūsų ir baudžiamojo būrio - atgal prie 
to, kas liko iš jų BMW. 

Kertame didelę gatvę, toliau riedame saulėtomis gatvėmis, o 
visų įvykių ir Tiltės žodžių poveikis toks stiprus, kad akimirkai 
net pamiršome mamą ir tėtį. Mes tiesiog laimingi dėl Hanso 
ir tos gražuolės, automobiliai signalizuoja sveikindami, o mes 
jiems mojuojame atsakydami. 

Pervažiavome didžiulę aikštę ir įsukome į medžiais apaugu- 
sią gatvę, ir staiga dainininkė sako: 

— Aš išlipu čia. 

Iš savo rankinės ji buvo išsitraukusi ir apsiavusi sportinius 
batelius ir ant žaliosios suknelės užsitraukusi megztinį, o plau- 
kus apsivyniojusi šaliu; taip jai pavyko šiek tiek prislopinti savo 
žvaigždės spinduliavimą, tačiau tik šiek tiek, nes jis pernelyg 
stiprus. Vis tiek galiu pasakyti visai atvirai, tik tarp mūsų: jei 
nebūčiau Konei pažadėjęs amžinos ištikimybės ir jei nema- 
nyčiau, kad didesnis nei dvejų metų amžiaus skirtumas tarp 
mylimųjų jau prilygsta vaikų tvirkinimui, aš irgi nudreifuočiau 
į pavojaus zoną ir imčiau tirpti dėl dainininkės. Ir žinau, kad 
Tiltė su Baskeriu jaučia tą patį. 

Taigi dabar žiūrime į Hansą. 

Nėra jokios ypatingos prasmės sakyti, kad Hansą sužeidė mo- 
teris, nes jis juk visą laiką, kiekvieną minutę, ne sužeidžiamas, o 

tiesiog subombarduojamas fakto, kad moterų apskritai esama. 
Vis tiek noriu pasakyti: nors ir esu matęs jį kvailai atrodantį 
prieš merginą, šįkart įveikti visi rekordai. Jis visiškai apsvai- 
gintas to pirmojo, nuogojo, įspūdžio, apie kurį mudu su Tilte 
turime teoriją, ir tas apsvaigimas jį pavertė pliušiniu meškučiu, 
kuris stovi ir bejėgiškai žiūri į rudaodę savo didelėmis jūros 
mėlynumo akimis. 

Tuomet Tiltė perima vadeles. 

— Kuo tu vardu? - paklausia ji merginos. 

— Ašantė. 

Ir priduria: 

— Jūs buvote nejtikėtini. 

— Mes žinom, - atsako Tiltė. - Dabar tu turi dvi galimybes. 
Viena iš jų - tu visą šitą nuostabumą paslepi giliai širdyje kaip 
prisiminimų perlą ir ten jį nešiojiesi iki pat mirties. 

Nežinau, kodėl Tiltei visąlaik reikia minėti mirtį, bet tokia 
jau ji yra. 

- O kita galimybė? - paklausia mergina. 

— Kita galimybė, - sako Tiltė, - tu gauni Hanso mobiliojo 
numerį. Nes turint tokius du gerbėjus tau gali greitai vėl pri- 
reikti pagalbos. 

Mergina, vardu Ašantė, žiūri į Tiltę. 

- Jie - asmens sargybiniai, - sako ji. 

Ir išsitraukia savo mobilųjį. 

- Jie panašūs į kalėjimo prižiūrėtojus, - sako Tiltė. 

- Čia ir yra bėda, - sako Ašantė. — Kai pasidaro sunku at- 
skirti. 

Kai ji taip kalba, girdėti, kad kažkur giliai už jos tobulos danų 
kalbos slepiasi užsienietiška tarmė, lyg būtum atsitrenkęs į ko- 
koso palmę Fino salos miško vidury. 


FINO SALA 37 


Ji išsaugo Hanso telefono numerį. Kai atsitiesia, mums vi- 
siems pasirodo, kad ji ims ir nušoks nuo karietos. Bet tada ji 
dar pabučiuoja Baskerį, pabučiuoja mane, pabučiuoja Tiltę, o 
galiausiai įsega bučinį į Hanso besielį kūną, ir tas bučinys trun- 
ka vos ilgiau nei mūsiškiai. Tada nušoka ir nusklendžia tolyn. 

Yra žmonių, kurie nueidami išsineša dalį dienos šviesos. Kai 
jos nebeliko, tarsi pritemo, o tikrovė sugrįžo Bodilės Begemo- 
tės skambučiu ir žinia, kad mama su tėčiu dingo. 


ča. 


Sustojame Hanso bendrabučio kieme, jo langai į Feledo parką. 
Gatvėje - saulė, automobiliai ir skambantys bažnyčių varpai, 
žmonės nešasi iš kiosko pieną ir laikraščius, ir šiaip daug gyvy- 
bės. Bet aplinkui mus, regis, plyti tamsa. 

— Jie netrukus bus čia, - sako Tiltė. 

— Niekas niekur jūsų neišsiveš, - atsiliepia Hansas. 

Tikriausiai visų mūsų viduje gyvena keli skirtingi žmonės, 
na, bent jau mano vyresniajame brolyje gyvena gynėjas. Ne 
taip dažnai jis pasirodo, bet jau kai pasirodo, tada jokie matavi- 
mo prietaisai nebeveikia ir viskas ima griūti. Prašmatniausias 
Fino miesto restoranas yra įsikūręs paplūdimyje ir vadinasi 
„Kvanka'; ne kartą yra nutikę, kad Hansui einant pro šalį, su- 
kant ratus aplink merginas, išsivedusias jį pasivaikščioti, iš to 
restorano išeina trys ar keturi jauni vyrai, kuriems pasirodę, 
kad norint tobulai užbaigti idiliškas atostogas istorinėje aplin- 
koje ir nuostabios gamtos apsuptyje bei gerus pietus iš penkių 
patiekalų su prabangiu vynu, reikėtų papjauti keletą vietinių, ir 
jiems pasirodę, kad Hansas su merginomis tiesiog patiekti ant 
sidabrinio padėklo. Bet tą akimirką, kai jie pradeda puolimą, 
kažkas atsitinka mano broliui. Drovus, geros širdies jaunuo- 
lis, kurį visi pažįsta ir myli, staiga dingsta, o vietoj jo pasirodo 
gamtos stichija, ir staiga pora tų vyrų jau plūduriuoja savo pa- 
čių kraujyje, kitas guli kažkur tarp dviračių, o ketvirtas bando 
išnykti dulkių debesyje. 

Štai toks Hansas pasirodo dabar. Tačiau Tiltė papurto galvą. 

— Mums tavęs prireiks lauke, - taria ji. 

Pauzė, stoja tyla. Visi keturi žinome, kad dabar mums reikės 
išsiskirti, ateina sunkusis momentas, mes tylim, o toje tyloje aš 
kažką pajuntu Tiltei ir Hansui. 

Žinoma, gerai turėti tėvus, net ir tokius kaip mūsiškiai. Ta- 
čiau jeigu dabar tam, kad galėtų susilaukti vaikų, suaugusie- 
siems tektų laikyti egzaminą, atvirai pasakius, kiek jų tą egza- 
miną išlaikytų? O tie, kurie išlaikytų, ar nebūtų įvertinti vos 
patenkinamai? Vis dėlto, nors Tiltė ir sako, kad man augant ne- 
nutiko nieko, ko neištaisytų pora metų nepilnamečių kolonijos 
ir penkeri metai terapijos, sakyčiau, kad egzaminą mūsų tėčiui 
ir mamai būtų leista išlaikyti nebent iš pasigailėjimo. 

Tačiau kartais su broliais ir seserimis viskas būna kitaip; sun- 
ku paaiškinti, bet toje karietoje aš tikrai kažką pajuntu. Savai- 
me suprantama, Tiltė tą akimirką žiūri į mane. 

Su žodžiu „meilė“ reikia būti atsargiam. Tas žodis gali greitai 
sulėtinti tavo greitį ir prislopinti suktą smūgį. Vis tiek turiu pa- 
vartoti jį dabar, nes tai vienintelis žodis, kuris tinka, ir durys ima 
vertis, o su jomis - ir galimybė pro plyšelį dirstelėti į laisvę. 

Kad būtų visiškai aišku, ką noriu pasakyti, norėčiau įterpti 
trumpą pastabą apie tai, kaip mes atradome, kad meilė ir durys 
tarpusavyje susijusios; iš tiesų atrado Tiltė, ir tai įvyko mūsų 
namų virtuvėje. 

Nežinau, kaip yra jūsų šeimoje. Bet pas mus reikia keltis taip 
anksti ir sutepti tiek daug sumuštinių priešpiečiams, mūsų lau- 
kia tiek daug pamokų mokykloje ir tiek daug futbolo po pamo- 
kų, ir tiek daug žmonių užsuka į pastoriaus namus, iš dalies to- 
dėl, kad mano tėvai pakaitomis aptarnauja visas tris Fino saloje 
esančias bažnyčias, kad kasdien apima jausmas, jog uraganas 
„Lulu“ siaubia Kategatą ir visam laikui apsistojo pastoriaus na- 
muose. 

Tačiau kartais ima ir atsitinka taip, kad vėjas nutyla, papras- 
tai penktadienį arba šeštadienį, ir staiga audra nurimsta, o tada 
turime nedidelę galimybę suvokti, kad tai nėra vien gandas, jog 
mes - šeima. Tokia akimirka paprastai ateina virtuvėje, ir bū- 
tent tokią akimirką mes tai atradome. 

Mano tėtis ruošė valgį. Jis sako taip atsipalaiduojantis, nors 
tuo metu, kai viskas vyksta, atrodo, kad jis ruošiasi produkci- 
ja aprūpinti ne vieną mėsinę, o jo atlygis priklauso nuo darbo 
rezultato. Jis sako - ir pats tuo tiki, - kad gamina tokį maistą, 
kokį valgydavo savo vaikystės namuose Nordhaune, Fino salos 
šiaurėje; apie tuos namus jis kalba taip, lyg jie būtų buvę kupi- 
ni saulės ir šypsenų bei permirkę nuo laimės ašarų, nors mes, 
vaikai, dar spėjom pamatyti jo mamą, mūsų močiutę, prieš jai 
numirštant — greičiausiai dėl neišlietos susikaupusios tulžies; 
aplankėme ją, todėl galime visiškai atmesti tą galimybę, kad ji 
kada nors mokėjo gaminti. 

Vis dėlto mano tėtis su savo dešrų gaminimo mašinėle ir tū- 
tomis bei viduramžių virtuvės receptais iš senojo Fino sugeba 
suraityti ką nors tokio, ką vertina daug žmonių, ir kaip tik da- 
bar, kai įvyksta tai, apie ką tuojau papasakosiu, jis susiruošęs 
gaminti antienos putėsius ir kiaulių kojų šaltieną, kuri jam išei- 
na tokia standi kaip grindinio trinkelė. 

Mano mama sėdi prie stalo su elektriko replėmis, lituokliu 
ir laikrodininko lupa, kompiuteriu, mikrofonais ir oscilogra- 
fu ir meistrauja podėlio atidarymo mechanizmą, kuris turėtų 
suveikti atpažinęs balsą. Jai iš kairės, ant suolo, sėdi Hansas su 
žvaigždžių atlasu. Šalia sėdi Tiltė ir kontroliuoja padėtį. Po sta- 
lu guli Baskeris ir šnopuoja taip, lyg jam būtų astma, bet taip 
nėra, jis traukia į save deguonį kaip koks kurtas, jam tiesiog 
labai patinka klausytis savęs kvėpuojančio. 

O gerojoje kėdėje sėdžiu aš, jeigu įsivaizduosite mane mažą, 
trapų ir šiek tiek paliegusį, tiesiog besistengiantį prisidėti prie 
geros nuotaikos, būsite teisingame kelyje. 

Žodžiu, tai viena iš tokių akimirkų, kai drįsti galvoti, jog turi 
šeimą. 

Tada atsitinka šis tas, kas iš pirmo žvilgsnio atrodo visai įti- 
kima. 

Mama bando nustatyti kompiuterį, kad šis atpažintų jos ir 
mūsų balsus, ir paniūniuoja pirmuosius dainos „Pirmadienį 
per lietų Vienatvės gatvėje“ posmus. 

Šita daina yra viena iš mamos mėgstamiausių. Bachą ir Šuber- 
tą ji kone įsimylėjusi, bet jos giliausius jausmus sujudina „Vienat- 
vės gatvė, tad mes, vaikai, su šita nemirtinga klasika užaugome 
kaip su savaime suprantamu dalyku. Tačiau savaime supranta- 
mas dalykas pavojingas tuo, kad gali pradėti jo nevertinti. Tad 
visa šeima lengvai krūpteli, kai Tiltė staiga paklausia: 

- Mama, ar šita daina kuo nors ypatinga tau su tėte? 

Virtuvėje įsivyrauja visiška tyla. Mama krenkšteli. 

— Kai buvau devyniolikos, - pasakoja ji, - mano draugė Ber- 
muda, kurią jūs puikiai pažįstate, paragino mane dalyvauti 
kasmetiniame talentų konkurse Fino viešbutyje. Ruošiausi tris 
mėnesius, didžioji diena išaušo, ir mudvi su Bermuda ten nuė- 
jome. Užlipau ant scenos vilkėdama lietpaltį ir mažutę beretę, 
ir sudainavau „Pirmadienį per lietų Vienatvės gatvėje“. Šokda- 
ma savo pačios sukurtą šokį. Šviesa buvo gana ryški. Taigi tik 
paskutinio posmo viduryje pajutau, kad čia - ne talentų kon- 
kursas. Tačiau tik po visko suvokiau, kad tai buvo Šiaurės Jut- 
landijos apskrities metinis pastorių konventas. 

Pamaldžiai tylime kelias minutes. Tada prabyla Tiltė. 

— Aš tikiuosi, kad tu su Bermuda elgeisi atitinkamai. 

— Ketinau, - atsakė mama, - bet mane nutraukė. Prie manęs 
priėjo jūsų tėtis. Mačiau jį pirmą kartą. 

— Kąjis pasakė? - paklausia Tiltė. 

Mama padeda lituoklį į laikiklį. Patraukia lydmetalio strype- 
lį. Nusiima laikrodininko lupą. 

- Jis man pasakė, - taria ji, - kokia aš būčiau laiminga. Koks 
nuostabus būtų gyvenimas su juo. 

Gromuliuojame šitai kokią akimirką. Žinome, kad tai tiesa. 
Tėtis toks. Jam atrodo, kad jis demonstruoja giliausią krikščio- 
nišką atjautą sakydamas žmonėms, kad artimiau su juo susipa- 
žinę jie patirs gyvenimo nuotykį. 

Tada mama atsistoja. Lėtai eina link tėčio. Jis nurausta, už tai 
mes jį dar labiau gerbiame - vis dėlto, kad ir ką galėtum pagal- 
voti ir ką mes visi manom, jis dar turi gėdos. Jis žvelgia į mamą, 
šaltiena nugrimzdo kažkur užmarštin. 

- Ir žinai, Konstantinai, - sako mama, - tu buvai teisus. 

Tada jį pabučiuoja. Na, viena vertus, kažkaip labai nesmagu 
tai stebėti, bet, kita vertus, galima pasiguosti, kad bent jau nėra 
svetimų liudininkų. 

Iki tos akimirkos viskas buvo gana įprasta ir kontroliuojama 
ir visiškai panašu į tai, kaip atrodo gera diena ne vienoje Fino 
salos šeimoje. Bet tuo momentu, kai mama paleidžia tėtį ir su- 
siruošia žengti tuos tris žingsnius atgal iki savo kėdės, įsiterpia 
Tiltė: 

— Paklausykite. 

Sunku paaiškinti, kas įvyksta po to. Bet vieną akimirką mes 
klausomės visi šeši. Ne to, kas buvo pasakyta ar padaryta, bet 
to, kas slypi pačioje šitos situacijos gelmėje. Kol tai darome, 
pralekia pora neįtikėtinų sekundžių, kai viskas sklendžia ore - 

namai, gandrai ant stogo, podėlis, net kiaulienos šaltiena tapo 
besvorė, ir esant tam nesvarumui pradeda vertis durys. 

Toliau nebeišlaikome, čia kaip bėgimo treniruotės - formą 
pasieki palengva, taigi mama atsisėda, tėtis įknemba į antie- 
nos putėsius, Hansas nukreipia žvilgsnį į žvaigždes, o Baskeriui 
prasideda naujas astmos priepuolis, ir burtai išsisklaido. 

Tačiau pirmą kartą patyręs, kas nutinka, jei nors akimirkai 
pasitiki meile, to jau nebeužmirši. 

Štai kas sugrįžta Hanso bendrabučio kieme, kai pajuntu, kad 
gera turėti brolių ir seserų, o Tiltė pasižiūri man į akis. 

Tada išgirstame variklio garsą. 

Tai mikroautobusiukas tamsintais stiklais, ir dar prieš jam 
įsukant į kiemą, mes jau pritūpę. 

Jis sustoja už mūsų. 

- Jie nežino, kad mes su karieta, - sušnabžda Tiltė, - jie gal- 
voja, kad reikia dairytis taksi. 

Ji teisi. Trys asmenys, išlipę iš automobilio, tik trumpam 
dirsteli į karietą, o tada dingsta bendrabutyje. 

Pirmieji du, vyras ir moteris, yra civiliškai apsirengę parei- 
gūnai. 

Vasaros sezonu kas antrą penktadienį Fino keltas kartu su 
įprastais šešiais šimtais turistų išlaipina du civiliškai apsiren- 
gusius pareigūnus - Fino policijos pajėgų pastiprinimą, ir 
tarp tų šešių šimtų turistų tie pareigūnai spinduliuoja savo 
ypatingu anonimiškumu, kaip kokios dvi medvarlės ant pu- 
sės žuvies maltinio. Taigi ir dabar nė trupučio neabejojame 
ir, tiesą sakant, to tikėjomės. Tikroji staigmena yra ponia už 
jų. Tai Bodilė Begemotė, Greno savivaldybės administracijos 
direktorė. 

Iš karietos mes tučtuojau atsiduriame prie juodojo autobusiu- 

ko; kitas geras dalykas, kai turi brolį ir seserį, - esate susižaidę 
ir prireikus kiekvienas žino savo vietą komandoje. 

Atidarome duris. Tai septynių vietų autobusiukas, galas ati- 
tvertas vielų pertvara šunims vežti, prie penkių sėdynių padėta 
po buteliuką vandens. 

— Jie paims Pėterį, Baskerį ir mane, - sako Tiltė, - neišven- 
giamai. Taigi tu nešdinkis, Hansai. Apsistok pas kokį draugą 
ir nekišk galvos. Manęs ir Petruso jie neįvertina, mano, kad 
mes tik vaikai, mudu turime daugiau galimybių išsiaiškinti, 
kas vyksta. 

Visi keturi suprantame, kad kitaip būti negali. Hansas įsitaiso 
ant pasostės. Jis beviltiškai susikrimtęs. Paskutinįkart pasižiūri 
į mus, tada pliaukšteli liežuviu, ir karieta dingsta. 


ča. 


Bendrabučio koridorius tuščias, ant savo kambario durų Han- 
sas pasikabinęs didelį Fino salos žemėlapį ir dar didesnį žvaigž- 
dėlapį. Durys uždarytos. 

Tiltė jas atidaro, patenkame į prieangį, kuriame yra ir nedi- 
delė virtuvė, iš ten durys veda į tualetą, o kitos - į kambarį. Jas 
atidarome atsargiai. 

Bodilė Begemotė sėdi krėsle. Tuodu pareigūnai kažko ieš- 
ko, ir tikrai ne ko nors, ką pametė, nes išmėtę Hanso knygas 
iš lentynos ir iškraustę didžiąją dalį daiktų iš spintų, jau ketina 
ardyti lovą. 

Tiltė išsitraukia telefoną, spėja nufotografuoti nemažai pa- 
reigūnų, kol jie mus pastebi, o tada telefonas vėl atsiduria jos 
kišenėje. 

Mus pastebi Bodilė, ji pamoja prieiti; tokia jau ta Bodilė - ta, 
kuri sėdi soste. Ir prie jos einama. 

— Smagu judu matyti, - sako. - O kur jūsų didysis brolis? 

Ji ištiesia rankas, kad suimtų mūsų mažas rankeles. 

- Jis rakina savo dviratį rūsyje, - atsako Tiltė. 

— Mums nepavyksta susisiekti su jūsų tėvais. Neturime jokio 
pagrindo manyti; kad jiems kas nors atsitiko. Tačiau negalime 
jų rasti. Taigi aš jūsų šio bei to paklausiu. Bendruomenės tary- 
bai jie sakė, kad yra Ispanijoje, La Gomeros saloje. Ar jie tą patį 
sakė ir jums? 

— Labai norėtume jums atsakyti, - sako Tiltė. - Bet prieš tai 
labai norėtume sužinoti, kodėl jūs manote, kad jie ne La Go- 
meroje. 

Nežinau nieko ypatinga apie begemotus. Bet man atrodo, 
kad didžiajame purvyne jie vieni iš tų gyvūnų, kurie nustato 
dienotvarkę. Tas pats taikytina ir Bodilei. Ji tvirčiau suspaudžia 
Tiltės ranką. 

- Klausimus užduodu aš, - sako ji. - Ar esate susitarę, kad 
tėvai jums paskambins? 

- Labai norėtume atsakyti į šį klausimą, - sako Tiltė. 

Tai sakydama ji įmeta savo telefoną man į kišenę. 

- Tačiau pirmiausia, - tęsia ji, - mes paklausime jūsų kai ko, 
dėl ko mums neramu, tai yra ar jūsų dokumentai tvarkingi? 

Bodilės kaktoje išryškėja raukšlė. 

— Mes turime reikalingus dokumentus iš socialinių tarny- 
bų, kad galėtume jumis pasirūpinti, - atsako ji. - Vadinamasis 
penkiasdešimtasis straipsnis. 

- Aš ne apie tai, - atsako Tiltė. - Aš apie teismo leidimą įsi- 
brauti į mano brolio kambarį ir jį apieškoti. 

Dabar kambaryje stoja tyla. Pareigūnai irgi pajunta, kad kaž- 
kas įvyks. 

- Mes baiminamės, - dėsto Tiltė, - dėl jūsų, kad visa tai ne- 
patektų į spaudą. Ir kad nebūtų iškelta byla, nes padariau keletą 
nuotraukų. 

Bodilė ir moteris pareigūnė sugriebia Tiltę. Tačiau telefoną 
turiu aš, o aš jau seniai prie išėjimo. 

— Petrusas turi telefoną su nuotraukomis, - sako Tiltė. 

Vyro pareigūno akys užsidega ryžtu. 

- Aš esu greitas dešinysis krašto gynėjas, - sakau. — Kol čia 
atsidursi, manęs jau nebebus, tarsi būčiau išnykęs. 

Trys suaugusieji sustoja. Jaučiu jų abejones. Bet jaučiu ir kai 
ką kita - kad juos kažkas spaudžia, kad jie kažko bijo. 

- Petruso jūs nepagausit, - sako Tiltė. - Jis nueis į laikraščius, 

ir viskas atsidurs pirmuosiuose puslapiuose: „Policija ir Greno 
savivaldybės administracijos direktorė paima pastoriaus vaikus 
iš namų neturėdami reikiamų dokumentų.“ 

Bodilė gana didvyriškai susitvardo. Tikriausiai savivaldybės 
administracijos direktore netampama, jeigu neturi to, ką Tiltė 
vadina strateginiu intelektu. 

— Mes tai darome jūsų labui. 

- Mes dėkojame, - atsako Tiltė. - Bet mums praverstų šiek 
tiek daugiau atvirumo. Kodėl mama ir tėtis turėtų būti ne La 
Gomeroje“ 

Bodilė atsistojusi. 

- Jie neišvyko iš šalies, - sako ji. 

- Ar policija stebi visus Danijos pastorius? - paklausia Tiltė. 

- Ji stebėjo jūsų tėvus. 


ča. 


Automobilyje jie su mumis malonūs. 

Žinoma, iškyla nedidelė rizika, kad Bodilę trenks apopleksi- 
ja, kai ji paklausia, kodėl Hansas taip ilgai rakina savo dviratį, o 
Tiltė pasako, kad tas dviratis buvo mažytis nekaltas melas, mes 
nežinom, kur Hansas, tada Bodilė bando prisiskambinti Han- 
sui, o šis neatsiliepia. Paskui ji surenka kitą numerį ir praneša, 
kad mes su ja automobilyje, tačiau Hanso nėra, o balsas kitame 
gale ją nuramina, paskui aš ištrinu tas nemaloniąsias nuotrau- 
kas iš telefono, ir visi lengviau atsikvepia. 

Kelionė vyksta ramiai. Jie leidžia man laikyti Baskerį ant ke- 
lių, jis daugiau žmogus nei šuo ir tikrai nesėdės už jokio tinklo. 
Jie sustoja degalinėje, nuperka mums po sumuštinį ir saldainių, 
ir kol atvažiuojame, atmosfera išlieka visai pakenčiama. 

O atvažiuojame mes į aerodromą prie Tunės, už Roskildės. 
Iš čia vasaros sezono metu kasdien kelis kartus skrendama į 
Finą. 

Dauguma žmonių į Finą vyksta keltu iš Greno, šis pirmiau- 
sia sustoja Anholte ir išleidžia keletą suglumusių keleivių, ku- 
rie nežino, kas jų būtų laukę, jeigu būtų pasilikę laive. Toliau 
plaukiama į Finą, ir paskutinę kelionės valandą galima pajusti, 
kad išplaukiama iš Kategato, Šiaurės Atlanto link, taigi žmonės, 
linkę sirgti jūros liga ir pajėgūs finansiškai, renkasi lėktuvą. 

Fino aerodromas yra miško proskynoje, jį sudaro pašiūrė 
didžiuliais langais ir septynių šimtų penkiasdešimties metrų 
ilgio asfalto juosta, kuri tomis dienomis, kai neskraidoma, 
paskolinama jaunimo klubui; turime ir riedutininkams bei 

riedlentininkams skirtą rampą, kurią galima patraukti į šalį, 
kai lėktuvams reikia leistis. Taigi lėktuvai, skraidantys į Finą, 
yra nedideli vienmotoriai „Cesna“, kuriems užtenka trumpo 
tako. 

Bet mūsų laukia ne toks; tai kariuomenės „Gulfstream“, 
maskuojamosios spalvos, su dviem varikliais ir dviem pilotais 
lėktuvas, kuris nusileidžia Fino saloje tik tada, kai čia lankosi 
kas nors iš karališkosios šeimos. 

Išlipame iš automobilio ir žiūrime į lėktuvą. Bodilė iš mūsų 
laikysenos tikriausiai pajunta mandagų klausimą. 

— Greno savivaldybėje, - paaiškina ji, - mes tinkamai pasirū- 
piname į sunkią padėtį patekusiais vaikais ir jaunuoliais. 

— Taip, - sakau, - bet ne taip gerai. 

Bodilės veide pasirodo vos juntamas nuovargis. Šia akimirka 
Tiltė pasinaudoja ir paprašo Bodilės telefono. 

— Aš noriu pamėginti paskambinti savo broliui, - sako ji. — 
Mano telefono elementas išseko, gal galėčiau pasiskolinti jū- 
siškį? 

Bodilė jai ištiesia telefoną, ir tik aš vienas matau, kad Tiltė 
įsijungia ryšio registrą, peržiūri jį ir įsirašo kai ką iš ten į savo 
fenomenalią atmintį, o tada surenka numerį, kurio adresatas, 
žinoma, neatsiliepia, paskui Bodilė atgauna telefoną ir visi pa- 
judame lėktuvo link. 

Iki kilimo tako reikia eiti per laukimo salę, ji tuščia, ant di- 
delės skelbimų lentos kabo didžiuliai plakatai, dėl vieno iš jų 
sustoju. 

Tai anonsas koncertų, kurie susiję su kažkuo neabejotinai 
svarbiu, bet aš nesuvokiu, nes atvaizdas virš teksto mane grie- 
bia tiesiai už gerklės. Man šypsosi Konės veidas. 

Tiltė paliečia man ranką, ir aš grįžtu į tikrovę. 

Lėktuvui pakilus, Tiltė pasilenkia prie manęs: 

— Ar mes pažįstame ką nors pavarde Vingladas? 

Aš papurtau galvą. 

- Tai jam skambino Bodilė, - sušnabžda ji. - Aš turiu nume- 
rį iš jos telefono. 

Tada ji spusteli man ranką, ir man atrodo, kad jau pažįstu jus 
pakankamai, kad galėčiau visai atvirai pasakyti kodėl. Todėl, 
kad mano mylimoji mane paliko. 

Gal sakysite, nieko čia ypatinga, trečdęlis visų žmonių yra 
palikti. Žemės gyventojus sudaro vienas trečdalis tokių, kurie 
ilgisi tų, kurie juos paliko, kitas trečdalis, kurie ilgisi to, kurio 
dar nesurado, ir paskutinis trečdalis, kurie turi tokį, kurio pa- 
prasčiausiai nevertina, kol juos palieka, ir tada jie staiga atsidu- 
ria pirmajame trečdalyje. 

Tačiau mano ir Konės atveju yra ne visai taip. Tam tikra pras- 
me Konė manęs nepaliko. Bet ją įsiurbė. Išgarsėjimas. 

Prieš dvejus metus Fino saloje turėjo būti filmuojamas filmas 
šeimai, ir kadangi toji mergaitė, kuri turėjo vaidinti mielą ir su- 
manią mažąją sesutę, susirgo, Konė pateko į filmą ir sublizgėjo, 
jai pasiūlė nusifilmuoti dar viename, o paskui dar trijuose; per 
dvejus metus ji suvaidino septyniuose filmuose. 

Aš puikiai žinau, ką Konė sugeba - prireikus ji moka su- 
kaupti savo energiją ir žavesį. 

Visi žmonės gali sustiprinti savo spinduliuojamą energiją. 
Tačiau daugelis to nesuvokia, tai juos užklumpa netikėtai — 
kaip stiprus susižavėjimas arba susinervinimas, arba kaip stai- 
gus suvokimas, kad vartininkas perkėlęs svorį ne ant tos kojos, 
tad jeigu smūgiuosi iš sielos gelmių, jis kamuolio nepagaus. 
Paprastai to nekontroliuoji. Tačiau Konė tai daro, ir tai ji daro 
filmuose. Pirmuosiuose šešiuose ji vaidino mergytę su kasytė- 

mis ir velniūkščiais akyse. Naujausiame filme ji vaidino jauną 
merginą. Kuri turėjo draugą. Vardu Antonas. Filme. Ji tarė jo 
vardą taip, kaip tardavo manąjį. To neįmanoma paaiškinti. Ta- 
čiau ji tardavo jį kitaip negu bet kurį kitą. Aš visada išsaugoda- 
vau jos balso pašto žinutes ir jų vis klausydavausi - vien tam, 
kad išgirsčiau, kaip ji taria mano vardą. 

Iki to filmo. Kai jį pamačiau ir išgirdau, kad ji sugeba kont- 
roliuoti būdą, kaip ištarti vardą, supratau, kad ją praradau. Ir 
senų žinučių daugiau nebesiklausiau. 

Po antrojo filmo Konė su mama persikraustė į Kopenhagą. 
Mudu su Kone dorai nė nesuvokėm, kas įvyko, į pirmąjį filmą 
vo, jau pusantrų metų praėjo. 

Nuo to laiko mačiau ją tik kartą. Vieną dieną išėjau iš mokyk- 
los, o ji stovėjo ir manęs laukė. Mes patraukėm prie jūros, tai 
buvo mūsų įprastas maršrutas. Tarp paplūdimio ir prieplaukos 
driekiasi ilgas apsaugotas molas, ten užuovėja ir iš ten matyti 
miestas. Ji buvo kitokia. Ji turėjo tokią rankinę, kokias regi rek- 
lamose, ir segėjo auskarus, kokių net reklamose nematai. Mes 
ėjome arti vienas kito, bet atrodė, kad tarp mūsų ištisa jūra, 
negalėjai nutiesti tilto. Jaučiau, kad ji nori išeiti, jaučiausi taip, 
lyg tuoj mirsiu. Galiausiai ji įsikibo į mano marškinius, abiem 
rankomis, stipriai juos sugniaužė: 

— Pėteri, - pasakė. - Aš turiu taip padaryti. 

Ir tada dingo. Nemačiau jos nuo tada. Išskyrus kiną. O da- 
bar ir su tuo baigta. Po naujausio filmo ir po to epizodo su 
Antonu. 

Tiltė tai žino. Ji žino, kas dedasi širdyje, kai pamatai savo pra- 
rastą mylimąją plakate. Tai dėl to Tiltė suspaudžia man ranką. 
Lėktuvas jau ore. 


ės. 


Norėčiau tiksliai paaiškinti, kur yra Fino sala. Fino sala yra Ga- 
limybių jūros vidury. 

Jeigu surinktume visas apie Fino salą parašytas dainas į ma- 
kulatūrą, - manau, tai būtų nuostabi mintis, - jai išvežti prireik- 
tų sunkvežimio. Su priekaba. Nemažai jų įtrauktos į mokyklinį 
dainyną, ir jas galima padalyti į dvi grupes. 

Pirmojoje yra tos dainos, kuriose Finas yra mažytis perlas, 
apsuptas rūstaujančios jūros, prieš kurią sala narsiai atsilaiko. 

Kitos grupės dainose - priešingas požiūris: Finas ten yra 
kūdikėlis, ramiai čiulpiantis savo kojytės didįjį pirštą mamytės 
glėbyje, ir ta mamytė yra jūra. 

Tai tokios dainos, kurių negali sudainuoti savęs nepaklausęs, 
ar tie, kurie rašo dainas apie tėvynę, kartais nepavartoja nar- 
kotikų prieš pradėdami eiliuoti. Nes pusė Fino salos gyvento- 
jų pragyvena žvejodami turistams norveginius omarus ir otus 
arba atlikdami turistų jachtų techninę priežiūrą Fino jachtų 
prieplaukoje, arba plukdo turistus į ruonių kolonijas Rabalde- 
rio kalvose, arba pardavinėja kremą nuo saulės ir paplūdimio 
aprangą, ir balintą kavą po 40 kronų už puodelį „Kvankos“ 
terasoje prie jūros. Likusioji gyventojų dalis užsidirba duoną 
tvarkydami plaukus ir dantis bei keisdami sauskelnes ir katete- 
rius tai daliai, kuri aptarnauja turistus. 

Taigi jūra Fino salai nėra nei kokia nors grėsmė, nei moti- 
na. Jūra yra besisukantis loterijos būgnas, iš kurio mes kasdien 
visą vasaros pusmetį traukiam laimingus skaičius. Taip pat 
Fino salos vaikams ir jaunimui ji yra didžiulė žaidimų ir sporto 

aikštė, išskyrus porą iš kiekvienos mokinių laidos, kurie bijo 
vandens. 

Kartą ministerijos atstovas Fine, Aleksandras Finkeblodas, 
spaudė Tiltę kelti ranką; Tiltei nepatinka, ji mano, kad tai žemi- 
na, jai atrodo, kad jeigu mokytojams įdomu, ar ji ką nors apie 
ką nors žino, tai turėtų tiesiai jos ir paklausti. Taigi jie visi pasi- 
davė, taip pat ir Aleksandras Finkeblodas, bet visus pirmuosius 
metus jis užsispyręs vis bandė savo ir ta proga paklausė, kaip 
vadinasi Fino salą supanti jūra, ir pareikalavo, kad Tiltė pakeltų 
ranką, o tada jos paklausė. 

- Ji vadinasi Katės šikna, - atsakė Tiltė. 

Aleksandras Finkeblodas buvo benukrentąs nuo kėdės ir nu- 
žvelgė ją tokiu žvilgsniu, kuris galėjo nusiaubti ištisus žemės 
plotus, bet Tiltė žodžių reikšmę buvo pasitikrinusi Danų kal- 
bos žodyne, tad nebuvo dėl ko jos užsipulti. 

Paskui Tiltė pasakė Aleksandrui, kad Katės šikna vis dėlto ne 
pats geriausias pavadinimas, geriausias būtų Galimybių jūra. 

Tai štai virš šitos jūros lėktuvas išnyra iš debesų ir ima leis- 
tis, bangos puošiasi baltais pakraštėliais, vėjo stiprumas šiek 
tiek daugiau nei keturiolika metrų per sekundę, o tai reiškia, 
kad kraujas Tiltės, Baskerio ir mano gyslose kunkuliuoja šiek 
tiek sparčiau, ir, pasirodo, visai į naudą, nes tą akimirką Bo- 
dilė ištaria: 

— Mes jums ant rankų užmausime po mažą mėlyną apyran- 
kę, kaip praėjusį kartą. 

Rankoje ji laiko tris mėlynas juosteles iš dviejų nailoninės 
juostos atraižų, o jų sujungimas panašus į mėlyno plastiko laik- 
* Daniškas žodis Kattegat yra sudarytas iš dviejų žodžių: kat - „katė“ ir gat - „skylė, 
kiaurymė“ ir pan. Zoologijoje pastarasis žodis vartojamas reikšme „išangė“. (Čia ir 


toliau - vert. past.) 

rodėlius, ir pareigūnai, kurie, kaip sužinojome, vardu Katinka 
ir Larsas, suspaudžia tas juosteles specialiu įrankiu, panašiu į 
reples. 

Tačiau jokio laikrodžio ten viduje nėra. Ten yra mažutis, 
bet gana galingas radijo bangų siųstuvas su dviem mažiukais 
maitinimo elementais. „Didžiajame kalne“ jie turi tokią len- 
tą, kokią turi policija Grene ir Orhuse. Toje lentoje šviečia po 
nedidelį kiekvieno siųstuvo numerį. Šitaip socialinė apsauga 
ir policija visuomet žino, kur yra išdidieji šitų mėlynųjų apy- 
rankių nešiotojai. 

Taigi, mėlynas apyrankes užsega į laisvę išeinantiems nusi- 
kaltėliams, kurie atsėdi ketverius metus užmušę septynis vie- 
nu kirčiu. Ir namų šeimininkėms, kurios sėdi uždarytos dėl to, 
kad užpuolė savo vyrą, ir policijos nurodymu negali artintis 
pusantro kilometro spinduliu prie vietos, kur nukentėjęs vyras 
ir jo naujoji meilė sėdi ir dreba. 

Taip pat tokias užsega „Didžiojo kalno“ klientams, kurie įnin- 
ka brautis laužtuvais į Fino miesto namus. 

Bet mėlynos apyrankės nesegamos mokyklinio amžiaus vai- 
kams, kurie įpratę būti laisvi. 

Bodilė tą žino, tad praneša naujieną, sakyčiau, su apsimesti- 
niu atsainumu, kaip galėtum įsivaizduoti ją pasakančią Jobui, 
kad tai viso labo vaikiška egzema, ryt rytą jau bus išnykusi, 
arba Nojui, kad tai tiesiog liūtis, jeigu jau ieškotume pavyzdžių 
Biblijoje. 

— Atminkite, - sako ji, - kad ir kas nutiktų, mes jumis rūpi- 
namės. 

Akivaizdu, kad Bodilė priklauso tai didžiajai suaugusiųjų 
daliai, kurie tiki, jog vaikai pajėgūs suprasti subtilią užuominą. 
Šitą tikėjimą aš dabar sugriaunu: 

— Tas „kad ir kas nutiktų , - sakau, - Tiltei, Baskeriui ir man 
ne visai patinka, ar tai reiškia „net jeigu jūsų tėvai niekada ne- 
grįžtų ? 

Bodilė krūpteli. Tačiau ji jau prisisegusi diržą nusileisti, tad 
negali vogčiomis ištykinti arba išlipti ant sparno; nelieka nieko, 
tik pažvelgti mums į akis. 

— Tai neįmanoma, - atsako ji. - Nėra visiškai jokios tiki- 
mybės. 

Tada pirmą kartą pasigirsta sunkiai išspausta pastaba tiesiai 
iš begemotiškos Bodilės širdies: 

— Bet mes susirūpinę. 


ča. 


„Didžiojo kalno“ narkomanų reabilitacijos centras iškilęs virš 
Fino miesto, ant Didžiojo kalno šlaito, o to kalno viršūnė yra 
aukščiausias Fino salos taškas, šimtas vienas metras virš jūros 
lygio. 

Turistams, kuriems kyla noras pasijuokti iš pavadinimo „Di- 
dysis kalnas“ ir kurie ketina tai daryti, kai netoliese yra Tiltė 
arba Baskeris, arba aš, patarčiau prieš tai darant užsidėti dan- 
tų apsaugą ir susimokėti visas gyvybės draudimo įmokas. Nes 
mes, finiečiai, labai jautrūs tam, kaip apie šią vietą kalbama. 

Na, kai kurie juokiasi irgi tik tol, kol patys nepamato. Atsi- 
dūrus viršūnėje nelieka nė vieno, kuris nebūtų giliai sujaudin- 
tas. Mačiau žmonių su emblemomis ant nugarų, plikai skusto- 
mis galvomis, su ištatuiruotomis liepsnomis ant sprando ir su 
nupjautvamzdžiu, kyšančiu dėkle prie balno, pratrūkstančius 
verkti priešais tą vaizdą. 

Didingumas jaudina žmones, o tai, kas didinga, visada sun- 
kiai paaiškinama. Nuo Didžiojo kalno matyti visa sala, nuo 
Fino miesto pietuose visus dvylika kilometrų iki pušies šiauri- 
niame smaigalyje, ir tolyn per Galimybių jūrą; atrodo, kad Fino 
sala sklando kaip žalia planeta tamsiai mėlynoje jūros erdvėje. 
Jeigu jau reikėtų teikti pasiūlymą Mokyklos dainynui. 

Štai tas vaizdas dabar priešais mudu su Tilte, nuo reabilitaci- 
jos centro terasos. 

Tiltė apsikabina mane iš už nugaros. 

Reikia būti santūriam, kai leidiesi liečiamas kitų žmonių. Pa- 
vyzdžiui, mano mamai tai visai nebeleidžiama, man keturioli- 

ka, po pusantrų metų išvažiuosiu toliau mokytis į pensioną, o 
po dvejų su puse išsikraustysiu iš namų. 

Be to, mama, norinti tave paliesti, irgi yra sumišusi; nes ne- 
gali suprasti, kaip, anot jos, dar tik prieš akimirką buvai jos 
kūdikėlis, o dabar tau keturiolika, ir esi paliktas moters, o dar 
rezultatyviausias pagrindinės komandos žaidėjas, įtariamas 
bandęs rūkyti hašišą, bet niekas neįrodyta. 

Taigi mama ir pati nežino, ar ji turi teisę mane apkabinti, ar 
pirma pateikti prašymą, ar geriau jai visai apie tai pamiršti, nes 
vis tiek nieko nebus, nebent aš jos pasigailėsiu ir pats ją apglėb- 
siu, tarsi tai ji būtų vaikelis, o aš - tas suaugęs Žmogus. 

Dėl Tiltės kitaip, ji savo vidumi jaučia, kas jai leidžiama, ir tai 
visai ne smulkmena, taigi dabar ji mane apkabina. 

— Petrusai, - ištaria. 

Kai Tiltė kaip nors pavadina žmogų, tai šį tą reiškia. Kartą, 
kai tėtis su mama buvo susivaidiję ir atėjo svečių, Tiltė pasitiko 
svečius lauke, palydėjo vidun ir pristatė tėtį su mama sakydama: 

- Štai mano tėtis ir tėčio žmona iš pirmosios santuokos. 

Tėtis buvo vedęs tik vienąkart, mamą, taigi išgirdę krūpte- 
lėjo ir svečiai, ir tėtis su mama, o svečiams išėjus tėtis su mama 
paklausė Tiltės, ką ji norėjo pasakyti, ir Tiltė atsakė, kad negali, 
žmogau, žinoti, kiek santuoka truks, ir ypač dabar, kai viskas 
yra perėję į nuožmiąją fazę. 

Po to tėvai dar ilgai nesikivirčijo. 

Kai ji pavadina mane Petrusu, reikia ištempti ausis, nes papras- 
tai tokiu vardu ji mane pavadina tada, kai nori parodyti duris. 

Taigi akimirką stovime visiškoje tyloje. Ir jos klausomės. 
Nors ji, žinoma, neskleidžia jokio garso. Čia kaip laiminga vai- 
kystė. Nereikia apie ją galvoti, nes tada ją prarasi. Reikia tiesiog 
klausytis. To, kas neturi jokio garso. 

Ta tyla trunka tik akimirką. Tada ją nutraukia energingas 
balsas: 

- Tilte, mano katilėli, ir mažasis apetitiškasis Pėteri, judu 
nuostabiai atrodote! 

Mes atsigręžiame į kalbantįjį. 

— Rikartai, - taria Tiltė. - Tu panašus į Milano berniuką 
prostitutę. 

Čia Tiltė nutveria grafą už rago. 


ča: 


Grafas Rikartas Trys Liūtai apsiavęs tikros gyvačių odos kau- 
bojiškus ilgaaulius aukšta pakulne ir užsitempęs geltonas odi- 
nes kelnes, kurios prilipusios prie jo kaip žievė prie banano, 
vilki sniego baltumo marškinius, prasegtus iki pat bambos, kad 
matytum jo auksines grandines ir kad jis yra toks liesas ir iš- 
džiūvęs, tarsi būtų praradęs apetitą prieš daugelį metų ir šis iki 
šiol nesugrįžęs. 

Iš tiesų kaip tik taip ir yra. Kai pirmąkart sutikome grafą 
Rikartą Tris Liūtus, jis gydėsi priklausomybę nuo heroino, 
kuris ir atėmė jam apetitą, kaip ir daugeliui; čia tikriausiai 
kaip įsimylėjimas - kai atrandi kažką tokio gero kaip heroi- 
nas, nėra reikalo švaistyti laiką tokiems menkiems poreikiams 
kaip alkis. 

Dabar jis jau „švarus ; įgijo priklausomybės terapeuto išsila- 
vinimą, nusipirko visą šį reabilitacijos centrą ir tapo valdybos 
nariu, o tai jis galėjo padaryti dėl to, kad visi narkomanų rea- 
bilitacijos centrai Danijoje yra privačiose rankose, ir dar todėl, 
kad jis - tikras grafas, paveldėjęs daugiau pinigų, nei būtų svei- 
ka buvusiam narkomanui. 

Palikimas taip pat suteikė jam galimybę puoselėti savąjį ap- 
rangos stilių ir ištobulinti jį nuo keistuoliško iki kuoktelėjusio. 
Pavyzdžiui, šiandien jis dėvi tokį galvos papuošalą, kuris net- 
gi jam yra „pernelyg. Tai yra maudymosi kepuraitė, kurioje 
iškarpyta daugybė skylučių. Iš tų skylučių kuokštais styro jo 
plaukai, o tarp tų kuokštų išraizgyti elektrodai, šviečiantys žalia 
ir raudona spalva. 

— Pas mus svečiuojasi smegenų tyrinėtojas, - praneša jis. — 
Mes atliekame eksperimentą. Mano smegenys, suprantama, 
sukėlė įnirtingą susidomėjimą. 


Pirmą kartą susitikome su grafu, kai mama su tėčiu buvo ką tik 
grįžę namo su maseračiu ir audinių kailiniais. 

Iš namų, kuriuose kartą per savaitę gaudavom košės, o kitas 
dvi - žuvies, kuri Fino saloje, galima sakyti, nieko nekainuoja, 
perėjome į laikotarpį, kai pastoriaus namuose tekėjo pieno ir 
medaus upės: gimimo dienos proga aš gavau penkias tūkstan- 
tines, po tiek gavo ir Tiltė su Hansu, kad per daug nenusimintų, 
ir mes gėrėme karštą gimtadienio šokoladą „Kvankos“ terasoje, 
o kai grįžome namo, pinigų nebebuvo. 

Visos durys ir langai buvo uždaryti ir užrakinti, jokių apiplė- 
šimo pėdsakų, bet pinigų nebebuvo. 

Visų žmonių kambariai tvarkingi skirtingai. Mano brolio 
Hanso kambaryje karaliauja didžioji kosminė netvarka, tarsi 
Didysis sprogimas būtų ką tik įvykęs ir aplink tebetvyrotų po 
katastrofos įsivyravęs chaosas. Pas Tiltę tvarkingiau, bet ka- 
dangi jos stilius ekstravagantiškas ir drabužių užtektų teatro 
drabužinei, o kur dar per penkiasdešimt porų batų ir dvi spin- 
tos kosmetikos ir auskarų, plius drabužinė, kurioje nuo lubų 
ant virvių nuleisti skersiniai su jos suknelėmis ir plunksnų boa; 
taigi vis tiek atrodo, kad pas ją atsiduri karališkame tūkstančio 
ir vienos nakties turguje. 

Tačiau pas mane karaliauja tvarka. Kai esi gimęs šeimoje 
kaip manoji, kur, nenorint įžeisti kitų šeimos narių, kartu su 
Baskeriu esame vieninteliai normalūs, esi priverstas palaikyti 
gana griežtą tvarką savo paties labui. 

Taigi man patinka, kai daiktai yra savo vietose. Ant palangės 

aš laikau vidutinio dydžio taures —- metų žaidėjo ir iš Kategato 
pirmenybių, tądien taurė iš Fino sporto klubo vasaros turnyro 
stovėjo šiek tiek kitaip ir ant jos buvo pirštų atspaudų, galė- 
jai juos iškart pastebėti ant šviežiai nupoliruoto žalvario. Sode, 
po langu, radome nedidelį žalio plastiko gabalėlį, parodėme jį 
mamai, o ji paaiškino, kad tai lango stiklo reguliavimo skalė, 
šis lyg niekur nieko išslydo ir išaiškėjo, kad kažkas čia buvo 
kruopščiai pasidarbavęs laužtuvu. 

Taigi lygiai vidurdienį, žinodami, kad reabilitacijos centre 
priešpiečių metas, Tiltė, Hansas, Baskeris ir aš nužygiavom 
į „Didįjį kalną“ ir tiesiai vidun, nes tada dar niekas durų ne- 
rakindavo, nešini taure, kurią davėme Baskeriui pauostyti, ir 
pradėjome tyliai ramiai tikrinti kambarį po kambario. Pinigus 
radome trečiajame, tiksliau, Baskeris juos rado, jie netgi nebu- 
vo paslėpti, gulėjo nerakintame stalčiuje spintoje, kurioje ant 
ištraukiamų kabliukų kabojo du šimtai kaklaraiščių. 

Taigi grafui grįžus po priešpiečių sėdėjome ant jo lovos ir 
laukėme. Jis sustojo tarpduryje, o tada pasakė: 

— Džiaugiuosi jus matydamas. 

Tada Tiltė atsakė: 

— Mes taip pat džiaugiamės. Taip pat džiaugiamės vėl pamatę 
savo pinigus. 

Tai buvo mūsų: pirmasis susitikimas su grafu, ir po sudė- 
tingos pradžios bei nedidelių nesusipratimų, kai esi ką tik nu- 
tvėręs pašnekovą įsilaužus į tavo namą ir pavogus penkiolika 
tūkstančių kronų, įsivyravo tikrai smagi nuotaika. Mes papa- 
sakojome apie gyvenimą Fino saloje, o grafas papasakojo apie 
savo vaikystę Zelandijos salos šiaurėje, pilyje su gynybiniu 
grioviu ir dviem šimtais penkiasdešimčia vietų svečiams, dar 

jis papasakojo, kaip išėjusiam iš Herlufsholmo pensiono jam 
mama su tėvu padovanoję butą, kurį jis tuojau pat pardavęs ir 
už gautą sumą prisipirkęs ketalaro, kuris, pasak jo, kažkuo pa- 
našus į LSD, tik smagesnis, švirkščiamas švirkštu, o po dviejų 
minučių esi iššaunamas į plačiąją visatą pro skylutę savo paties 
kaukolėje. 

Pajutau, kaip mano brolis Hansas suvirpėjo išgirdęs apie tą 
šūvį į plačiąją visatą. 

Visus metus kasdien grafas vartojo ketalarą, o kai baigėsi visi 
pinigai, jis tapo benamiu. Tačiau atsitik tu man taip, kad buvo 
ką tik prasidėjęs grybų sezonas, tad jis išsikraustęs su palapine 
į mišką. Ten, pasakojo jis, nykštukai jam kasdien rinkę psilo- 
cibiną, kuris toks pat geras kaip meskalinas, o kai atšalę ir jis 
įsikraustęs gyventi į laiptinę Niorebro rajone, nykštukai lankę 
jį su mažomis heroino dozėmis, kakava ir valiumu, ir šitaip jis 
gyvenęs, kol buvęs sulaikytas, nuteistas ir išplukdytas į Fino 
salą. 

Kai atsisveikinome su grafu tą vakarą, buvo jau vėlu, o mes 
buvom geriausi draugai, kiekvienas davėme jam po tūkstanti- 
nę, o kai žygiavome pro vartus, jis stovėjo prie lango ir mums 
dainavo. 

Nuo tada jo dainavimas nesiliovė, maždaug kas dvi savaites 
jis stovi ant pievutės priešais mūsų langus vilkėdamas, pavyz- 
džiui, rožinį kostiumą su baltais linksmais žirniukais, apsigink- 
lavęs sena archiliutnia - tokiu muzikos instrumentu, kuris, at- 
rodo, ir skamba kaip kažkas iš kitos galaktikos. Ten jis dainuoja 
pusvalandį, grafui patinka ir mergaitės, ir berniukai, taigi jis 
įsimylėjęs Tiltę ir Hansą kaip pelė du sūrius. Iš pradžių buvo 
nelengva, kai tekdavo atėjusiems į svečius draugams pasiaiš- 
kinti, šiems išgirdus ir pamačius grafą ir jo archiliutnią ir ste- 

bint, kaip jis kartais pakelia ranką nuo instrumento padiriguoti 
mažučiams mėlyniems žmogučiams, gyvenantiems, pasak jo, 
po mūsų veranda ir jam akompanuojantiems. Tačiau pamažu 
mes prie jo pripratome, Tiltė su visu savo garsiuoju santūriuoju 
kuklumu sako: kai žmogus turi karalystę, joje turi ir daug įvai- 
rių pavaldinių; ir palengva grafas tapo mūsų šeimos nariu. 

Kokio svarbumo šeimos nariu, Tiltė kaip tik dabar ir ruošiasi 
patikrinti. 

— Rikartai, argi ne nuostabus vaizdas? 

Grafas linkteli. Jis irgi manąs, kad vaizdas nuo „Didžiojo kal- 
no terasos gražus. Ypač dabar, pagardintas Tiltės buvimo. 

— Nuo pastarojo karto, - tęsia Tiltė, - prie vartų, regis, atsi- 
rado nuolatinis sargas. Neabejotinai tam, kad klientai ir perso- 
nalas pasijustų saugūs. 

Grafas sutikdamas linkteli. 

- Ir tie balti jutikliai, - sako Tiltė, - tie ant sodo tvoros, tik- 
riausiai tokie gudrūs, registruoja, ar kas nors nelipa per sieną, 
jie irgi skirti sustiprinti saugumo jausmui, ar ne tiesa? 

Grafas linkteli, kaip tik tam jie esą skirti. 

— Tam skirtos ir tos mėlynos apyrankės mums ant riešų, — 
sako Tiltė. 

Grafas pradeda sūpuotis ant pėdų. 

— Ar tu, Rikartai, nepasakytum, kad mudu esame surakinti 
kaip pora mėsinių:kiaulių? Be susitikimo su advokatu ir be jo- 
kio teisėjo sprendimo. 

Grafas tyli. 

— Ir mūsų kambarys, - negailestingai tęsia Tiltė. - Erdvus, 
su gražiu vaizdu, kaip geriausiame viešbutyje. Apsuptas gerų 
draugų. Iš vieno šono Katinka, kuri su mumis atskrido lėktuvu. 
Iš kito šono Larsas, kuris irgi buvo lėktuve. Larsas ir Katinka. 

Ar tau, Rikartai, tavo gyvenimo patirtis nepasakytų, kad jie pa- 
našūs į policininkus? 

- Jie pabus tik porą dienų, - taria grafas. 

Daugelis stebisi, kad toks multimilijonierius kaip grafas nu- 
sipirko „Didįjį kalną“ ir tiek nusižemino, kad ėmė dirbti. Tačiau 
Tiltei ir man tą suprasti lengva. Tai dėl to, kad daugelis „Di- 
džiojo kalno" klientų yra tokie pat giliai jaučiantys žmonės. 

Tarp paprastų danų, net ir Fino saloje, daug tokių, ypač su- 
augusiųjų, bet taip pat ir jaunimo, kurie laikosi nuomonės, kad 
iš visų pažeminimų ir įžeidimų, kuriuos jiems tenka patirti, gy- 
venime būtis vis tiek yra žiauriausia. „Didžiojo kalno“ klientai 
kitokie. Tarp jų nėra nė vieno, kuris nebūtų pamėginęs prarasti 
visko, taigi jie tarsi aiškiau suvokia, kad žmogus gali, na, kad ir 
tą vieną kartą per metus, nors truputį pasidžiaugti tuo, kad yra 
gyvas. 

Štai šitoji dvasia grafą ir traukė, todėl jis buvo daugiau ar 
mažiau klientų pusėje, o dabar, Tiltės atveju, šitoje pusėje būti 
sunkiau. 

- Rikartai, - sako Tiltė. - Mes žinome, kad Baskeris yra gy- 
vybingas šuo. O Petrusas neramus vaikas. Bet ar būtinai reikėjo 
dviejų civiliniais drabužiais vilkinčių pareigūnų sekimo radijo 
bangomis ir „Didžiojo kalno, kuris saugomas kaip kokia be- 
laisvių stovykla, kad juos suvaldytum? 

Grafas sako pagalvojęs tą patį. 

Tiltė tyli, tai Fino mėgėjų teatre vadinama menine pauze. 

- Pagalvok apie antraštes, Rikartai. 

Šito Tiltė išmoko iš prosenelės viena tokia proga, prie kurios 
dar sugrįšiu, ir gali pajusti, kad ji tobulėja, nes šįkart skamba 
nesmagiau ir atrodo neišvengiamiau negu Hanso bendrabučio 
kambaryje. 

— „Grafas padeda policijai laikyti pastoriaus vaikus neteisė- 
toje nelaisvėje.“ Kaip tau skamba, Rikartai? 

Grafui neatrodo, kad skamba gerai. Narkomanai, tapę švarūs 
ir paveldėję kilmingą titulą ir pilį bei du dvarus ir penkis šimtus 
milijonų, tikrai neabejingi savo geram vardui. 

Taigi mes priartėjame prie reikalo esmės. 

— Mums reikia tavo pagalbos, - sako Tiltė. - Kad galėtume 
iškeliauti iš čia. Mums reikia pasižiūrėti, ar mama su tėčiu ką 
nors paliko namie. 

Kaip tik dabar grafas priblokštas visa savo esybe. Iš jo balso 
liko tik kimus šnabždesys. 

— Pas jus svečias, - sako jis. 


Mes žengiame per „Didžiojo kalno“ terasą. Saulėkaitoje sėdi 
klientai su maudymosi kepuraitėmis ir laidais, mes jiems link- 
telime ir nusišypsome; esame pernelyg gerai išauklėti, kad pa- 
stebėtume, jog su tokia kepuraite ant galvos, atrodo, apskritai 
nėra jokių smegenų, kurias galėtum tirti. 

Jeigu jau visiškai tiksliai, tai žengėme Baskeris, Tiltė ir aš, 
o grafas panoro išmėginti, ar jis gali judėti pirmyn ir tuo pat 
metu užlaužęs rankas pulti ant kelių prieš Tiltę. 

- Tai neįmanoma, - sako, - neprašykite manęs. Negaliu pa- 
dėti jums išeiti. Aš viską prarasiu. 

Dabar aš atsistoju tarp jo ir Tiltės. Tai tokia technika, kurią 
mudu su Tilte sukūrėme. Ji yra tas budelis, o aš tuo metu esu 
veikiau slaugytoja. 


— Galėtum atnešti dideles virtuvines žirkles, - sakau jam. — 
Kad galėtume nusikirpti tas mėlynas juosteles. 

Grafas nebyliai šypsosi. Tiltė paima jį už vienos rankos, aš 
už kitos. 

— Pro vartus jūs neišeisite, — ištaria jis. 
vaizdo kamerą, vielos tvorą. Vaizdelis galėtų atimti drąsą pa- 
čiam Hudiniui. 

— Rikartai, - taria Tiltė. - Ką ten sako „Mėlynojo spindulio 
riteriai ? Apie duris. 

— „Nėra jokių durų, - atsako grafas, - belskite toliau.“ 

Rikartas Trys Liūtai vadovauja Fino salos „Mėlynojo spindu- 
lio riteriams“. Tai dvasinių ieškotojų ložė, kurią jis pats ir įkūrė, 
susitinkanti kiekvieną antradienį Einoholmo dvare, kur jie kui- 
čiasi su Taro kortomis ir numerologija bei tikisi užmegzti tie- 
sioginį kontaktą su mirusiaisiais dainuodami dainas ir šokdami 
šokius, sukurtus grafo Rikarto, ir vilkėdami kostiumais, prieš 
kuriuos smegenų tyrimo maudymosi kepuraitės nublanksta, 
ir tie, kuriems atrodo, kad šitas grafo vadovaujamas sambūris 
galėtų būti skaniausias desertas Fino ligoninės uždaram psi- 
chiatrijos skyriui, geriau tegu laiko liežuvį už dantų ir slepiasi 
po lapais, kai Tiltė ir aš esame netoliese, kadangi Rikartas yra 
mūsų draugas ir, kaip minėjau, beveik šeimos narys. 

— Gražu, - sako Tiltė. - „Jokių durų, belskite toliau.“ 

Padedame vienas kitam prilaikydami grafą ir spinduliuoda- 
mi jam savo optimizmą. Tokios nuotaikos iš terasos žengiame į 
didįjį kambarį. Kur sustojame kaip įbesti. Nes prie stalo priešais 
mus sėdi vienas iš didžiųjų iššūkių žmonijos vilčiai turėti švie- 
sesnę ateitį: Anaflabija Borderud, Greno vyskupijos vyskupė. 


ča: 


Daugelis tokiomis aplinkybėmis būtų taip ir stovėję be žado 
ir spoksoję tiesiai pralaimėjimui į akis. Tik ne mes. Tetrunka 
akimirką, kol atsinaujina ryšys tarp smegenų ir kūno, ir mes 
pasileidžiame ilgais čiuožiamaisiais žingsniais stalo link. 

— Ponia Borderud, - taria Tiltė, - malonu Jus matyti! 

Anaflabija Borderud yra viena iš tų nedaugelio mūsų pažįs- 
tamų žmonių, kuriuos sutikęs iškart supranti, kad ypač reko- 
menduotina į ją kreiptis „Jūs“. Taigi Tiltės pradžia gera. Tačiau 
mums visiškai aišku, kad čia reikia kur kas daugiau negu geros 
pradžios. 

Vien ūgio vyskupė Anaflabija Borderud yra lygi su mūsų 
broliu Hansu. Tačiau jos žvilgsnis nukreiptas ne į žvaigždes, jis 
nukreiptas į pašnekovą, ir tas žvilgsnis Fino lentpjūvėje kiek- 
vieną kartą sėkmingai perskeltų kietesniąsias medžio rūšis. Be 
to, jos povyza apskritai byloja, kad ji nenusiteikusi klausytis dar 
daugiau niekų. 

Ir vis dėlto jai teks, ypač kai jau yra susipažinusi su mūsų 
šeimyna. 

Anaflabija Borderud prieš dvejus metus vadovavo Bažnyti- 
nių reikalų ministerijos sudarytam pastorių teismui, kuris iš- 
tardė mano tėvą ir jį visiškai išteisino, tačiau ji buvo kitos nuo- 
monės. 

Taigi, kai dabar Tiltė sako, kad mums malonu ją matyti, deja, 
visiškai akivaizdu, kad malonumą patiriam tik mes. 

— Aš kaip tik buvau Fine, - prabyla Anaflabija Borderud. - 
Su savo sekretore Vera. 

Nežinau, ar Danijos vyskupų konferencija rengia kalėdinius 
vaidinimus. Jei taip, manau, būtų didelė klaida patikėti Anaf- 
labijai Borderud kokį nors rimtesnį vaidmenį. Nes prastesnio 
vaidinimo, kai ji apsimeta, kad šitas mūsų susitikimas yra at- 
sitiktinis, nei Tiltei, nei Baskeriui, nei man dar neteko matyti, 
įskaitant ir vasarotojų vaidinimą Fino miesto kultūros namuo- 
se paskutinį liepos sekmadienį, o jie šiaip jau siekia kapstytis 
taip giliai, kiek tik pajėgia mėgėjiškas teatras. 

- Girdėjau, kad ieškoma jūsų tėvų, - sako Anaflabija Borde- 
rud. - Apgailestauju. 

Po stalu urzgia Baskeris. Jis jaučia, kad greičiausiai vysku- 
pė tikrai apgailestauja, jog mūsų tėvai dingo, tačiau iš tiesų ją 
skaudina tai, kad šis faktas privertė atvykti į Fino salą, kuri jai 
panaši ne į Danijos Gran Kanariją, o į Alkatrazo ir Danijos Pa- 
pua Naujosios Gvinėjos mišinį - gūdų užkampį, apgyventą ka- 
linių, skalpų medžiotojų ir jų vaikų. Baskerį tai žeidžia, dėl to 
jis ir urzgia. 

— Kaip čia yra, - paklausia vyskupė, - kad jūs esate čia? 

Mūsų veidai nieko neišduoda. Bet šitas klausimas Tiltei, man 
ir Baskeriui padaro didelį įspūdį. 

Ne todėl, kad vyskupei atrodytų nederama laikyti mus užda- 
rytus; būtų jos valia, ant langų dar turėtų būti grotos ir sargauti 
rotveileriai. Ji nesupranta, kodėl mes esame būtent „Didžiaja- 
me kalne“. Ir mums aišku, kad policija ir Bodilė jai kai ko ne- 
pasakė. 

Dabar Tiltė pasilenkia per stalą prie vyskupės ir sekretorės 
Veros, kuri dar tik pusamžė, galbūt trisdešimties, ir kieta kaip 
negliaudytas graikinis riešutas. Tiltė prislopina balsą ir šnibžda 
toms dviem moteriškėms: 

— Aš čia lankau Pėterį. 

- Arjis narkomanas? - sušnabžda vyskupė. 

Jai tik atrodo, kad ji sušnabžda. Jos balsas tikriausiai buvo 
treniruojamas po akmeniniais skliautais erdviose nešildomo- 
se bažnyčiose, ir nors ji, kaip dabar, balsą prislopino, vis tiek 
pagalvoji, kad tikriausiai tokia technika Naujajame Testamente 
buvo pasitelkiama norint prikelti iš mirusiųjų. 

Tiltė linkteli. Jos veide gali įskaityti gilų susirūpinimą. 

— Taip pat linkęs nusikalsti, - sako ji. 

Vyskupė ir sekretorė neatrodo labai nustebusios. Šita žinia 
joms nepasirodė netikėta. Tačiau pasirodo man. Aš laikinai iš- 
jungtas. 

— Ar neturėtum būti šešiolikos, kad čia pakliūtum? - klausia 
vyskupė. 

Tiltės balsas dar pažemėja. 

— Ypatingais atvejais, - sušnabžda ji. - Kai priklausomybė 
itin didelė. Ir itin didelis polinkis nusikalsti... 

Vyskupė linkteli. 

— Kai apie viską pagalvoji, - sako ji, - negali stebėtis. 

Sekretorė Vera linkteli, tarsi tai nestebintų ir jos. 

— Maniau, - kalba vyskupė, - pasinaudodama proga, kad jau 
esu čia, aplankysiu ir pastoriaus namus. Bet policija namą už- 
plombavo. Ir užrakino duris. 

Ji šneka dar žemesniu balsu. Iki tokio lygio, kad vis dar būtų 
išgirsta futbolo stadione. 

— Norėjau pasidairyti, gal jūsų tėvai paliko kokių nors pėdsa- 
kų. Ką nors, kas man padėtų nustatyti jų buvimo vietą. Susisiekti 
su jais. Kad galėtume visa tai išspręsti be policijos įsikišimo. 

Žmonės, kurie giliai mąsto apie būtį, negali nepastebėti, kad 
didieji netikėtumai dažnai atsitinka kekėmis, na, jei kekės gali 
atsitikti. 

„Dar prieš man pradedant virškinti tą melų pasaką, kurią Til- 
tė sukūrė apie mane, šoką pakeičia pasididžiavimo jausmas, 
kad sėdžiu čia su dviem didžiosiomis strategėmis. Akivaizdu, 
kad vyskupė siekia to, kas jai pavyko praėjusį kartą: išvengti 
skandalo. Įkvėpimo šitam projektui ji norėjo paieškoti apžiūrė- 
dama pastoriaus namus. 

To paties siekia ir Tiltė. Tik dėl kitų priežasčių. 

Vyskupė Anaflabija Borderud slapčia dirsteli į laikrodį. Du- 
rys į kambarį atsidaro ir pasigirsta balsas: 

— Nagi nagi. Nieko sau! Tai aš vadinu įdomiu atveju! 


ča: 


Nežinau, ar jums girdėtas filosofas Nyčė. Turiu asmeniškai pri- 
sipažinti, kad Fino mokykloje septintos klasės programoje jo 
dar nebuvo, ir labai gali būti, kad reikėtų už tai būti dėkingiems. 
Bent jau sprendžiant iš tos fotografijos, besipuikuojančios ant 
knygos, kurią mudu su Tilte radome bibliotekoje, viršelio. Toje 
fotografijoje Nyčė su ūsais, panašiais į dulkių šluotelę, o žvilgs- 
nis verčia galvoti, jog visai galimas daiktas, kad šis vyras - geni- 
jus, bet jam turėtų būti tikrai gera diena, jeigu pavyktų pačiam 
užsisegti kelnes. 

Vyras, dabar stovintis tarpduryje, atrodo kaip iš akies luptas 
Nyčė, tik jo ūsai balti, o galva plika kaip kietai virtas kiaušinis, 
tad gali susidaryti įspūdis, kad Aukščiausiajam nebeliko nė pū- 
kelio, kai buvo baigęs ūsus. 

— Nagi nagi, - pakartoja jis. - Ką gi mes matome? Pažįstamus 
veidus. 

Tiltė, Baskeris ir aš atsistojame. Tiltė tūpteli, aš linkteliu, o 
Baskeris pradeda urgzti, tad turiu jam spirti įtempta baleto šo- 
kėjo keltimi. 

Dėl nepaprasto atsitiktinumo - mes nė akimirkai nepatikė- 
jome, kad tai atsitiktinumas - stovime priešais dar vieną iš tų 
nedaugelio žmonių, su kuriuo bendraudamas toliausiai nuke- 
liausi, jei sakysi jam „Jūs“. O kas gi jis toks? Tai žmogus, gerai 
žinomas už Danijos ribų, profesorius ir vyriausiasis gydytojas, 
med. dr., Orhuso naujosios apskrities ligoninės Smegenų tyri- 
mų skyriaus vadovas Torkilis Torlacijus-Driobertas. 

Torkilis Torlacijus-Driobertas, kaip ir Greno vyskupė, yra 

šeimos pažįstamas. Būtent jis vadovavo tai mažutei teismo 
psichiatrijos ekspertizės grupei, kuri tyrė tėčio ir mamos psi- 
chiką. Tyrimas baigėsi tuo, kad tėvus pripažino pakankamai 
normaliais, o tokia buvo sąlyga, kad tėtis galėtų grįžti pasto- 
riauti po visko, kas buvo įvykę, ir aš tik tykau palankios aki- 
mirkos jums apie tai papasakoti, kai nurims visi šitie dabar- 
tiniai įvykiai. 

Anaflabija Borderud sudeda rankas ir čia pat žūsta paskuti- 
nės viltys kada nors tapti aktore. 

- Torkili, - sako ji, - kas galėjo pamanyti, kad mes čia susi- 
tiksime! 

Torlacijus-Driobertas prisėda. Už jo kėdės stovi grafas. Ri- 
karto Trijų Liūtų veidas toks atviras, kad visi gali jį skaityti kaip 
vaikišką knygelę. O jame parašyta, kad jam baugu dėl to, ką 
mudu su Tilte čia išdarinėjame, kad jis kuklinasi būdamas vie- 
noje patalpoje su tikrai stambiais veikėjais ir kad apskritai ši 
situacija jį glumina. 

— Šis jaunuolis... - pradeda vyskupė Torlacijui-Driobertui. 

Ji stabteli ir bando prisiminti mano vardą, tačiau jį ištrynęs 
visas žaizdas užgydantis laikas. 

- Šis jaunuolis čia gydomas nuo priklausomybės. Jo sesuo... 

Ji vėl stengiasi prisiminti, ir šįkart jai pavyksta, galbūt dėl to, 
kad norint Tiltę užmiršti reikia daugiau nei poros metų. 

— „„„Dildė, - ištaria vyskupė. - Jo sesuo Dildė atėjo jo ap- 
lankyti. 

Grafas skleidžia tokį garsą, lyg gargaliuotų burnos skalavi- 
mo skystį. Torlacijaus-Drioberto žvilgsnis kupinas profesinio 
susidomėjimo. Mudu su Tilte pažvelgiame taip, lyg grasintu- 
me jį rimtai sužaloti. Tai jį užčiaupia. 


FINO SALA 73 


Jie visi kalba, kaip jiems atrodo, prislopintais balsais. Aiškiai 
dėl manęs. Atrodo, kad jie visi tikisi, jog dėl savo priklausomy- 
bės tapau kurčias ar bent jau neprigirdžiu. 

Torlacijus-Driobertas nusitaiko į mane Nyčės žvilgsniu. Pri- 
simenu iš susitikimo prieš dvejus metus, kad jis moka hipno- 
tizuoti ir ne vieną kartą taikė tėčiui ir mamai hipnoterapiją. 
Turiu pabrėžti, kad iš trijų gydytojų, kurie tikrino tėvus, kiti 
du pripažino tėvus pakankamai normaliais. Torkilis Torlacijus 
buvo kitos nuomonės. 

— Taigi, - sako jis. - Popieriai aiškiai visai prasti. Ar matai, 
Mine? 

— Dieve, Torkili, - atsiliepia jo žmona, - visiškai aiškiai! 

Man atrodo romantiška, kai sutuoktiniai išgyvena kartu 
daug metų. Pavyzdžiui, man labai patinka gandrų pora ant 
pastoriaus namų stogo - ji vis ta pati. Taip pat laikau gero 
tono ženklu, kad mano tėvas su mama vienas kitą pakenčia 
jau dvidešimt metų, ypač kai juos pažįsti ir esi jų vaikas, todėl 
priverstas susitaikyti su tuo, kokie jie, ir Žinai, ką tai reiškia. 

Tačiau kad greta tokio vyro kaip Torlacijus-Driobertas ilgė- 
lesnį laiką taip pat yra kažkokia moteris, vis tiek prilygsta Nau- 
jojo Testamento stebuklams. Ir ji ne šiaip stovi greta jo, ji klūpo 
ir žvelgia į jį kaip į pusdievį ir dovaną Žmonijai. 

— Asmenybės sutrikimas, - sako Torlacijus-Driobertas. - Ne- 
išvengiamai. Kai toks auklėjimas. Mergaitė stipresnė. Kietesnė. 

Tiltė pasiunčia jam svajingą žvilgsnį, kuris nieko gera ne- 
žada. 

— Turiu minčių apsilankyti pastoriaus namuose, - taria Ana- 
flabija Borderud. - Galbūt ir tau, Torkili, būtų įdomu? Profesio- 
naliu žvilgsniu apsižiūrėti. 


74 DRAMBLIŲ PRIŽIŪRĖTOJŲ VAIKAI 


Širdis visada virpteli, kai iš už kopų pamatai jūrą. Tik dabar 
visas sąmokslas Baskeriui, Tiltei ir man atsiveria visiškai aiš- 
kiai. 

Anaflabija Borderud bijojo naujo skandalo su mūsų šeima, 
todėl atvyko į Fino salą, norėdama užbėgti jam už akių. Kartu 
atsitempė Torkilį Torlacijų-Driobertą, kad šis nušviestų psi- 
chologinius aspektus. Abu jie tikisi sušluoti tėtį, mamą, Hansą, 
Tiltę, Baskerį ir mane po kilimėliu, o tada ant jo atsisėsti, ir pa- 
laukti, kol viskas nurims, geriau tai ilgai netruktų, nes jie abudu 
padoriai persiritę per devyniasdešimt kilogramų. Jaučiuosi pa- 
kylėtas. Nes tuodu matydamas, įžvelgiu du stambius žaidėjus. 

Anaflabija atsikrenkščia. 

— Deja, - taria ji, - policija užplombavo pastoriaus namus. 

Aš krūpteliu, nes staiga suprantu, kodėl ji atvyko į „Didįjį 
kalną“. Visai ne pasimatyti su mumis. Jai reikia pagalbos, kad 
patektų į mūsų namus. 

Tiltė linkteli. 

— Aš žinau vieną kelią vidun, - sako ji. - Bet neįmanoma jo 
paaiškinti. Taigi jei galėčiau ten nuvažiuoti kartu su Jumis... 


ča. 


Grįžtame atgal per terasą. Noriu pasakyti, kad visi esame kupi- 
ni prieštaringų jausmų. 

Jeigu nors kartą galėčiau pradėti nuo savęs, visai atvirai prisi- 
pažįstu esąs apimtas panikos dėl minties, kad Tiltė paliks mane 
su Baskeriu čia. Grafas, matau, visiškai netekęs žado, o aplink 
jį tvyranti atmosfera verčia Torlacijų-Driobertą stebėti jį viltin- 
gai, tarsi tikintis, kad grafo maudymosi kepuraitė tuojau taps 
pačiu tikriausiu hitu. 

Vyskupė atrodo kamuojama abejonių. Ne religinių ir ne dėl 
įsilaužimo į pastoriaus namus, nes abiem atvejais ji aiškiai įsi- 
tikinusi, jog Aukščiausiasis jos pusėje. Abejoja ji greičiausiai 
dėl to, ar protinga imti Tiltę į savo automobilį, nes argi gali, 
žmogau, būti visai tikras, kad tai, kas palietė mūsų šeimą, nėra 
užkrečiama? 

Sekretorės Veros judesiai budrūs ir atletiški, kaip karo vado 
adjutanto, keliaujančio per neištirtą priešo teritoriją. O Minė 
Torlacijus-Driobert lydi savo vyrą garbintojos žvilgsniu. 

Profesorius persimeta prie maudymosi kepuraičių temos ir 
kreipiasi į vyskupę: 

- Pasinaudojau galimybe atlikti eksperimentą. Mes visiškai 
netoli nuo priklausomybės geno atradimo. Jis sukelia nedidelį 
smegenų defektą. 

Sakyti, kad vyskupė itin susidomėjusi, būtų netikslu. Ji grei- 
čiau transliuoja žinią, kad turi pakankamai reikalų su Fino sa- 
los žmonėmis pažeistomis smegenimis. 

Tačiau iš susitikimo prieš dvejus metus mes pažįstame 
Torlacijų-Driobertą kaip didį oratorių ir didį tyrinėtoją, ne- 
nuilstantį informacijos medžiotoją. Taigi dabar jis atsisuka į 
grafą. 

— Kaip vertinamos, - teiraujasi jis, rodydamas į mane, - šio 
berniuko galimybės išgyti? Ar negalėtume nuskenuoti jo sme- 
genų? 

Grafo Rikarto padėtis kebli. Nesuvokiama. Jis pažvelgia per 
profesoriaus petį ir pamoja. 

— Čia tik maži mėlyni nykštukai, - paaiškina jis. - Kurie gy- 
vena po terasa. Aš kviečiu juos prieiti arčiau. 

Staiga ir netikėtai pasitaiko proga prisiminti moto: net jei 
nėra jokių durų, reikia nepasiduoti ir toliau belstis. Pasirodo, 
kad nors Anaflabija Borderud vargiai taps aktore, vis dar yra 
šansų jos ateičiai pramogų versle. Nes įsivaizduodama mažus 
mėlynus nykštukus po savo kojomis ji netikėtai aukštai pašoka, 
stačiai pakildama skrydžiui. 

Torkilis Torlacijus lieka stovėti. Jis įdėmiai stebi grafą, ir jau- 
ti, kad dabar pildosi jo beprotiškiausios viltys, siejamos su pri- 
klausomybės geno ir smegenų pažeidimo tarpusavio ryšiu. 

Štai tokiomis aplinkybėmis, priešais pat vartus įsivyravus 
chaosui, pasirodo Tiltė. 

— Man reikia pasiimti bagažą, - sako ji. - Jis sunkokas. Gal 
Jūs, pone profesoriau, man padėtumėte jį panešti? 

Kitu atveju sunkus bagažas tikriausiai būtų sukėlęs Torkilio 
Torlacijaus ir vyskupės įtarimą. Bet jie abu pernelyg išsiblaš- 
kę. Viskas, ką Torkilis Torlacijus suprato, yra tai, kad jauna 
mergina pasiteiravo, ar jis paneštų kai ką sunkaus. Jis pasi- 
tempia. 

— Aš - Akademinio bokso klubo narys, - sako. 

Atrodo, kad jis tuoj nusimes švarką, atsiraitos marškinių 
rankoves ir parodys Tiltei savo raumenis. Tiltė sustabdo jį ran- 
kos mostu. 

— Kaip malonu, profesoriau. Gal užeitumėt į mano kambarį 
po dešimties minučių? 


ča: 


Kai Tiltė uždaro mūsų kambario duris, aš suneriu rankas ant 
krūtinės. Esu ne iš tų, kurie leistų pykčiui nusileisti lyg saulei, o 
per pastarąjį pusvalandį Tiltė apjuodino mano šiaip jau neprie- 
kaištingą reputaciją ir susiruošė mane palikti. 

Bet aš nespėju atsikirsti, nes Tiltė prispaudžia pirštą prie 
lūpų. 

— Larsas ir Katinka, - sušnabžda ji. - Ar pajutai? Ore skraido 
amūriukai. 

Jei kartais nežinotumėte, kas tie amūriukai, galiu informuo- 
ti, kad tai tokie nusipenėję angeliukai, vaizduojami ant sena- 
madiškų atvirukų, ir tokius du atvirukus Tiltė dabar laiko ran- 
koje. 

Daugeliui Fino saloje atrodo, kad Tiltės nebedomina žemiš- 
koji meilė nuo tada, kai ją paliko Jakobas Akinas Bordurijus 
Madsenas, kuris pajuto pašaukimą ir išvažiavo į Kopenhagą 
mokytis ir tapti katalikų kunigu bei nugyventi likusį savo gy- 
venimą meldžiantis ir susilaikant. Tačiau tie, kurie pažįstame 
Tiltę asmeniškai, žinome, kad ji, nepaisydama nesėkmių ir nu- 
sivylimų, širdies gilumoje išliko romantiška ir labai mėgsta fil- 
mus, kuriuose mylimieji lieka kartu ir plaukia į saulėlydį rausva 
gondola skambant muzikai, lipniai kaip dvikomponentis epok- 
sidas. Kartais man atrodo, kad tas „jie gyveno laimingai iki 
amžiaus galo“ Tiltei nepatinka pirmiausia todėl, kad tai trunka 
per trumpai; ji mano, jog meilė, kuri tetrunka penkiasdešimt 
ar šešiasdešimt metų, skirta tik pajuokai, nes mes juk siekia- 
me amžinybės. Ir kaip mielai ji padeda atsigauti tiems, kuriuos 


FINO SALA 79 


mylimieji paliko, lygiai taip pat entuziastingai ji mėgsta atpa- 
žinti įsimylėjimą dar to nesupratus patiems įsimylėjėliams ir 
tada pastūmėti juos pirmyn; tam ji visada nešiojasi krūvelę šitų 
atvirukų, kuriais dabar mojuoja prieš mane. 

Priešais mano netikinčias akis ji ant kiekvieno atviruko nu- 
piešia po širdelę. 

- Šitą aš paduosiu Larsui, - sako ji. - Ir pasakysiu, kad Ka- 
tinka nori susitikti su juo po didžiąja akacija galiniame sode. 
Tu duosi man ir jam porą minučių, tada šitą nuneši Katinkai. 
Ir pasakysi tą patį. Sudėjęs visą savo berniokišką patikimumą, 
kuriuo garsėji. 

— Turime septynias minutes, - sakau. - Tada čia stovės pro- 
fesorius. 

- Yra žmonių, - atšauna Tiltė, - per septynias minutes pa- 
keitusių savo gyvenimo kryptį. 

Jei būtume turėję daugiau laiko ir jei būčiau mažiau su- 
krėstas, būčiau paprašęs nurodyti, kas konkrečiai pakeitė savo 
gyvenimus per septynias minutes, bet dabar Tiltė tik čiumpa 
mane už rankos ir nutempia prie atviro lango. 

— Yra ir dar kai kas, - sako ji. 

Abiejų gretimų kambarių langai taip pat atviri gražiam pa- 
vasario orui. Iš kambarių sklinda negarsus spragsėjimas. Tiltė 
atitraukia mane nuo lango ir jį uždaro. 

— Jie spausdina kompiuteriais, - sakau. - Ataskaitą. Apie mus. 

Tiltė linkteli. 

- Petrusai, - taria ji, - o ką, jei tu išviliotum juos abudu iš 
savo kambarių tokiu greičiu, kad jie pamirštų išjungti kompiu- 
terius? Argi mes taip nepakylėtume jaunos policininkų meilės, 
kaip ji to nusipelno? Ir drauge žvilgtelėtume, ką jie turi archyve 
apie mus ir tėtį su mama? 

Aš stoviu už durų, o Tiltė pasibeldžia į Larso duris ir įteikia 
atviruką su angeliuku; ir pasakysiu tiesiai šviesiai, kad iki šiol 
abejojau dėl Tiltės teorijos apie įsimylėjimą. Šita abejonė dabar 
išnyksta. Nes tą akimirką, kai Tiltė grįžta pas mane už durų, 
išgirstame Larsą vonioje; žinoma, per sienas detalės mūsų ne- 
pasiekia, bet aišku, kad jis dabar bando vienu metu džiovintis 
plaukus džiovintuvu, valytis dantis ir brūkštelėti pažastis ode- 
kolonu, ir visa tai per trumpiau nei trisdešimt sekundžių, o tada 
išlekia iš kambario, koridoriumi, tarsi atgal laikyti stojamųjų į 
policijos akademiją. 

Taigi su kitu atviruku rankoje aš pasibeldžiu į Katinkos duris. 

Iš Eleonoros Ganefriud, artimos mūsų šeimos draugės, Fino 
budistų bendruomenės narės ir firmos, kuri teikia seksualinės- 
kultūrinės vadybos paslaugas, žinau, kad daugelį vyrų smarkiai 
jaudina uniformuotos moterys. Visai asmeniškai ir prie keturių 
akių prisipažinsiu, kad ir aš pats esu vienas iš jų. 

Kartą kalbėjausi apie tai su Kone ir paklausiau, ar jai yra taip 
pat, tik, žinoma, su berniukais, o ji mąsliai sudėjo lūpas ir pa- 
sakė, kad siekdama tai išsiaiškinti ji norėtų, kad aš pasimatuo- 
čiau jos vyresniosios sesers uniformą, kurią ji dėvi dirbdama 
pasiuntinuke Fino alaus daryklos administracijoje. Iki galo šio 
klausimo taip ir neišsiaiškinome, nes kai apsivilkau uniformą — 
raudoną švarkelį, raudoną pasiuntinukės sijonėlį ir apsiaviau 
aukštakulnius - ir svetainėje buvau uždegęs visas šviesas, kad 
Konė susidarytų aiškų vaizdą, tarpdury pasirodė jos tėvai, ir 
nors labai stengiausi paaiškinti situaciją, bijau, kad jiems vis 
dėlto liko abejonių, kurių nespėjau galutinai išsklaidyti dar 
prieš Konei dingstant. 

Tad, kai Katinka atidaro duris apsirengusi civiliniais drabu- 
Žiais, pasijuntu mažumėlę nusivylęs. 

Na, paprastų džinsų ir megztinio negana, kad Katinka atro- 
dytų kaip paprasta civilė ar būtų panaši į paprastą namų šeimi- 
ninkę. Vis tiek ji panaši į tokią, kuri gali vairuoti sunkvežimį 
ir viens du pakeisti šaligatvio klojimo darbų vadovą. Tačiau 
kai ištiesiu jai amūriukus ir pasakau, kad Larsas laukia jos po 
akacija, jos veide pasirodo tokia išraiška, kad aš išsigąstu, jog 
ji grius be sąmonės, ir tikriausiai tik specialios antiteroristinės 
grupės parengimo treniruotės padeda jai išsilaikyti. Tada jos 
skruostus nudažo raudonis, aš akimirką baiminuosi dėl trom- 
bozės, o tada ji visu greičiu pasileidžia koridoriumi. 

Ji netgi neuždaro durų. Šios lieka atviros, taigi mes su Tilte 
gerai matom kompiuterį. Įjungtą. 

Ir ne tik įjungtą, jame atverstas ir mus dominantis dokumen- 
tas, kuriame aprašoma, ką Tiltė, Baskeris ir aš iki šiol veikėme. 

Ekrane šviečia: „kontaktas su vyskupe Anaflabija Borderud 
ir profesoriumi Torkiliu Torlacijumi-Driobertu, kuriuos polici- 
ja per Bažnytinių reikalų ministeriją informavo, kad K. E ir Kl. 
E. buvimo vieta nežinoma, bet kitos informacijos nesuteikė“. 

K. F ir Kl. E turėtų būti Konstantinas Finas ir Klara Fin, 
mūsų tėtis ir mama. Ekrane šviečiantis tekstas patvirtina, ką 
mes jau buvome atspėję - kad policija ir Bodilė Begemotė žino 
kažką labai slapta, kad net nenori to pasakoti tokiems seniems 
ir nuoširdiems draugams kaip Torkilis Torlacijus ir Anaflabija 
Borderud. 

Be to, atkreipiame dėmesį į dar du dalykus. 

Dokumentas turi keistą pavadinimą - Nuklydėliai. Kurio 
taip sau nesusimąstydami niekaip negalėtume susieti su mūsų 
šeima. 

Tada parašas. Jis įdomus. Katinka parašiusi savo vardą ir pa- 
vardę. Ir pridėjus: „Valstybės saugumo departamentas“. 

Aišku, širdį užlieja šiluma matant, kad valdžia metė geriau- 
sias savo pajėgas pasirūpinti tavo gerove. Tačiau tuo pat metu 
tai negali nekelti nerimo. Nes normalių ir sveikų vaikų ir jau- 
nuolių, tokių kaip mudu su Tilte, priežiūra negalėtų būti viena 
iš įprastinių Valstybės saugumo departamento užduočių. 

Laiptinėje virš mūsų pasigirsta žingsniai, kažkas slenka vog- 
čiomis ir neryžtingai. Atidarome duris: Rikartas Trys Liūtai iš- 
tiesia mums virtuvines žirkles. 

Tą akimirką, kai nusikerpame mėlynąsias apyrankes, išgirs- 
tame žingsnius ant laiptų virš mūsų, tik šįkart jie ne atsargūs; 
tai atletiški žingsniai, spyruokliuojantys, tikriausiai dėl šuoliu- 
kų per šokdynę Akademiniame bokso klube. Bet prieš Torki- 
liui Torlacijui pasibeldžiant į mūsų duris, mes jau buvome grįžę 
į Tiltės kambarį. 

Tiltė be garso uždaro duris. Tada pačiumpa pintą krepšį, ku- 
riame „Didžiajame kalne“ laikoma patalynė, ištuština jį ir su- 
kiša antklodes ir pagalves po lova. Tada parodo, kad lįsčiau į 
krepšį. 

— Petrusai, - šnibžda Tiltė, - mums visiems trims reikia iš čia 
dingti, ir vienintelis būdas tą padaryti - jiems mane išsivežti, 
nes jie mano, kad aš svečias, o tave jie išsiveš nežinodami, jog 
tu Čia esi. 

Pasigirsta beldimas, Tiltė žiūri į mane maldaujamai. 

Tiltės ir mano kruopščios dvasinės ir religinės literatūros 
studijos internete ir Fino miesto bibliotekoje parodė, kad visos 
didžiosios religinės asmenybės pataria prislopinti savo kovin- 
gą išdidumą ir atrasti norą bendradarbiauti. Tad įšoku į krepšį 
ir susiraitau ant dugno, Tiltė uždaro dangtį, durys atsiveria, ir 
profesorius Torkilis Torlacijus sako: 


— Nagi. Tik šitas? 
Tada pakelia mane ir išsitempia. 


Krepšys prislopina garsus. Bet iš profesoriaus šnopavimo gir- 
džiu, kad Akademiniame bokso klube tikriausiai vis tiek rim- 
čiau žiūrima į konjaką ir cigaretes negu į šuoliukus per šokdynę 
ir bokso kriaušę. Taip pat girdžiu, kad mes, deja, priartėjome 
prie vyskupės, nes jos balsas skverbiasi kiaurai, ir jeigu tam 
krepšy būtų buvę vietos, mano plaukai būtų atsistoję piestu. 

- Nukelsime dangtį ir pasižiūrėsime, ką mes čia išsiveža- 
me, - sako ji. - Iš tokios vietos kaip ši. 

Tada išgirstu Tiltės balsą. Visiškai ramų, bet įspėjantį. 

— Patarčiau Jums to nedaryti, ponia Borderud. Ten Fino sa- 
los varanas. 

Kad galėtumėte suprasti, kas dabar dedasi, turiu trumpai ap- 
šviesti jus apie Fino salos gyvūniją. 

Prieš mudviem su Tilte tampant Dorados Rasmusen, kuri va- 
dovauja Turizmo asociacijai, pagalbininkais ir patobulinant tu- 
ristams skirtą lankstinuką, kurį asociacija leidžia kasmet, Fino 
salos gyvūnija buvo turtinga, tačiau Mato Grosui neprilygo. 

Pradėjome pirmiausia nuo to, kad susiradome tų laikų 
nuotraukas, kai pro Fino salą praplaukė pasiklydęs dantytasis 
banginis, jis vėliau išplaukė į seklumą Randerso fiorde. Tada 
susiieškojome nuotraukas, kurias Hansas padarė prieš septy- 
nerius metus gilią žiemą, kai Fino gelbėtojų komandai ir Miškų 
ir gamtos valdybai teko gaudyti baltąjį lokį, atklydusį ant ledo 
lyties iš Svalbardo. Tada Dorada jau suprato mūsų vizijos mas- 
tą ir atnešė vaizdo įrašą, kuriame jos Amazonės papūga buvo 
išsmukusi iš narvo ir tupėjo bukmedyje Turizmo asociacijos 
sode Danijos vėliavos fone. Mes iškirpome tolesnius kadrus, 

kuriuose papūgą torpedavo ir filė iš jos taikėsi padaryti vištva- 
nagis, iš įrašo padarėme spalvotų nuotraukų, o tada sukūrėme 
lankstinuką, kur tiesiogiai nebuvo rašoma, kad Fino sala yra 
Skandinavijos Naujoji Zelandija, kurioje gali patirti ir poliarinį 
klimatą, ir atogražų rojų, bet nuotraukos ir pačios buvo labai 
iškalbingos. Tarsi būtų negana, Tiltė pasiskolino iš Fino bui- 
ties muziejaus nacionalinį kostiumą, prakirpo, kad galėtume 
įsprausti į jį Hansą, ir padarėme jo nuotrauką su kelnėmis iki 
kelių ir ilgomis kojinėmis, batais sidabro sagtimis ir vėjyje be- 
siplaikstančiais plaukais, o apačioje parašėme: „Fino salos gy- 
ventojas, išsiruošęs į bažnyčią tipišku toms vietovėms būdingu 
drabužiu, kuris vilkimas ir šiandien.“ 

Užbaigėme mano milžiniško pitono Beladonos nuotrauka, 
daryta Randerso tropiniame miške, nes išgabenome jį ten, kai 
užaugo iki dviejų su puse metrų ilgio. Tada pitonas nebesi- 
tenkino triušiukais, jam jau reikėjo gyvų kiaulaičių, o kiaulių 
mama nenorėjo laikyti pastoriaus namuose. 

Lankstinuką lydėjo didžiulė sėkmė. Jis sujudino silpstančią 
rinką ir nuo tada Žmonės čia plūste plūdo. 

Šalutinis poveikis buvo toks, kad mudviem su Tilte teko kai 
ką nubausti Fino mokykloje, nes atsirado tokių silpnaregių, 
kuriems pasirodė, kad mūsų vyresnysis brolis Hansas nuotrau- 
koje panašus į kaimo kvailį. Na, dar šiek tiek neaiškumo dėl 
Fino salos floros ir faunos lankstinukas paliko oficialiosioms 
Danijos institucijoms. 

Štai šį neaiškumą Tiltė dabar pavertė pranašumu įspėdama, 
kad krepšyje yra Fino varanas. 

Taigi vyskupė atitraukia ranką ir padaro dar vieną iš tų šuo- 
lių, kurie garantuotų jai vietą Orhuso balete, jeigu kartais jai 
įsipyktų būti vyskupe. 

— Brolis jį buvo pasiėmęs, - paaiškina Tiltė, - bet Rikartui 
atrodo pernelyg rizikinga leisti jam vaikštinėti laisvėje. 

Girdžiu, kaip grafas darkart ima gargaliuoti. Tada krepšys 
pakeliamas, šįkart kur kas pagarbiau, nunešamas laiptais že- 
myn per koridorius ir padedamas ten, kur turėtų būti Torla- 
cijaus-Drioberto mersedeso bagažinė. Žmonės susėda, tikiuo- 
si, kad visi, tai yra profesorius, jo žmona, vyskupė, sekretorė 
Vera, Tiltė ir Baskeris. Variklis užvedamas, automobilis pajuda, 
persimetama pora žodžių su sargu prie vartų. Pirmą kartą po 
vienos iš tamsiausių mūsų gyvenimo parų Tiltė, Baskeris ir aš 
esame kelyje į laisvę. Laisvę, kuri - apie tai norėčiau priminti 
šioje vietoje, - suprantama, yra visai menka ir iš esmės visiškai 
nelaisva, palyginti su ta didžiąja laisve, apie kurią čia iš tikrųjų 
viskas ir sukasi. 


ča. 


Pastoriaus namai yra tiesiai priešais bažnyčią, tad nuo „Didžio- 
jo kalno“ iki ten tik geras kilometras, tokia kelionė kinkiniu 
trunka dešimt minučių, pėsčiomis penkiolika, o mersedesu 
porą minučių. Vis tiek tos minutės kupinos įvykių, kuriuos nė 
kiek nepagražindamas pavadinčiau dramatiškais. 

Pirmiausia mane apėmė čiaudulys. 

Nežinau, kokios sąlygos Torkilio Torlacijaus Naujojoje aps- 
krities ligoninėje sudarytos tiems vargšams, kurie kenčia nuo 
astmos ar yra alergiški namų dulkių erkėms. Tačiau tikiuosi, 
kad jiems patariama nesigulti susiraičius į vytelių krepšį. 

Tuo metu, kai bandau sulaikyti čiaudulį, prabyla Anaflabija 
Borderud: 

— Būtų geriausia, jeigu šitą situaciją su jūsų tėvais paaiškintu- 
me kaip nervinį išsekimą. Praėjusį kartą per plauką pavyko iš- 
gelbėti padėtį. Tačiau daugeliui mūsų žaizdos dar neužgijusios, 
tad jų geriau neaitrinti. 

Į tai Tiltė atsako visiškai sutinkanti su vyskupe, taip pat jau- 
čiąsi ir vaikai. 

— Policija gali sau manyti, kad rengiamas kažin koks nusikal- 
timas, - sako vyskupė. - Mes nenorim apie tai net pagalvoti - 
nei parapijos vadovybėje, nei Bažnytinių reikalų ministerijoje. 

Tiltė atsako, kad mes, vaikai, visiškai pritariantys ir palaikan- 
tys Bažnytinių reikalų ministerijos nuomonę. 

— Tačiau jeigu tai tikrai nervinis išsekimas, - tęsia Anafla- 
bija Borderud, - arba depresija, kuri būtų gydoma ligoninėje. 
Štai todėl ir noriu apžiūrėti namus. Taip pat, kad juos įvertintų 

Torlacijus-Driobertas. Žinant jo profesionalumą, jo žodis šioje 
situacijoje būtų labai svarus. Reikia rasti jūsų tėvus, kol to ne- 
spėjo padaryti policija. Visa kita - profesoriaus ir mano rūpes- 
tis. Kaip elgėsi jūsų tėvai prieš pat dingimą? 

— Sunku dukteriai tokį dalyką pripažinti, - atsakoTiltė. - Ta- 
čiau geriausiai tiktų Žodis „neprognozuojamai“. 

Jeigu Tiltė to nebūtų pasakiusi, esu tikras, kad man būtų 
pavykę čiaudulį sulaikyti. Paprasčiausiai vadovaujantis gilia- 
mintiškuoju receptu, visos didžiosios dvasinės sistemos turi 
savo versiją, kuri pataria pasistengti įsiklausyti į pačią esmę, 
kai užduodi sau klausimą: kas jaučia, kad nori čiaudėti, arba: 
iš kurio sąmonės šaltinio čiaudulys būtų suvokiamas, jeigu 
kiltų? 

Tačiau tenka pripažinti, kad sąmonės treniravimas yra reiški- 
nys, susijęs su papildomomis energijos sąnaudomis, o tada, kai 
išgirstu Tiltės repliką, jaučiu energijos trūkumą ir esu keblioje 
padėtyje, o su ta savo pastaba ji atsistoja į didžiausių pasaulio 
istorijoje išdavikų, pretenduojančių į pirmąją vietą, eilę - šalia 
Judo, Bruto ir Kajaus Molesterio Landerio, kuris, be kirų kiau- 
šinių, dar iššvarino kelias mano voveraičių vietas Fino miške, o 
dar nepaminėjau to karto, kai jis kartu su Jakobu Akinu Bordu- 
rijumi Madsenu privertė mane užlipti ant scenos per „Misterio 
Fino sala“ rinkimus. 

Manęs nepriverštum pasirašyti po teiginiu, kad mano tėvai 
yra prognozuojami, anaiptol. Tačiau visų pirma žinia, kad tavo 
tėvams ne visi namie, priklauso mažytėms šeimos paslaptims, 
apie kurias šiaip jau garsiai nekalbama. O visų antra, prieš iš- 
važiuodami tėvai jokiais būdais neviršijo savo metinio trenktu- 
mo vidurkio ribos. 

Taigi šokas išlaisvina užgniaužtą čiaudulį. 

Net ir Anaflabijai Borderud nepavyksta pašokti aukštai tie- 
siog iš sėdimos padėties ant galinės sėdynės. Tačiau girdžiu, 
kad ji pabando ir trinkteli galva į stogą. 

Laimei, mes jau atvykome, automobilis sustoja, žmonės iš- 
lipa. 

— Krepšį pasiimam, - sako profesorius. - Negalima jo vieno 
palikti automobilyje, apmušalai visiškai nauji. 

Krepšys su manimi iškeliamas ir pastatomas ant žemės, labai 
atsargiai, mano čiauduliui ir Tiltės įspėjimui tebetvyrant ore. 

Aplink mane stoja tyla, gal vienai minutei, tada krepšio 
dangtis pakyla. 

— Petrusai, - sušnabžda Tiltė. - Ar prisimeni, kaip važiavo- 
me pirmyn ir atgal iki eglės? 

Apsidairau. Temsta, mes vieni. 

Tiltės klausimas nereikalingas, ir ji tai žino, nes pasivažinė- 
jimas buvo nepamirštamas. Mes važiavome maseračiu, Tiltė 
spaudė pedalus ir perjunginėjo pavaras, o aš vairavau. Būtų 
per silpnai pasakyta, kad tas pasivažinėjimas buvo Tiltės bal- 
zamas mano širdžiai, nes tai ji kartu su Jakobu Bordurijumi ir 
Kajumi Molesteriu, kaip jau minėjau, suviliojo mane užlipti 
ant scenos priešais tūkstantį du šimtus žmonių įsitikinusį, kad 
einu atsiimti Fino sporto klubo atkakliausiai besitreniruo- 
jančio žaidėjo taurės, o iš tiesų ten vyko „Misterio Fino sala“ 
rinkimai. Tas įvykis paliko ne šiaip sau žaizdą, jis paliko gilią 
traumą, ir norėdama ją sušvelninti Tiltė gulėjo ant grindų ir 
maigė pedalus. 

- Šįkart bus lengviau, - sako Tiltė. - Šito automobilio pavarų 
dėžė automatinė, o tu turėtum kaip tik matyti vaizdą pro langą. 
Aš tau siūlau pasilikti krepšyje ir lėtai suskaičiuoti iki penkių 
šimtų. Tada nuvairuok automobilį į skersgatvį ir ateik čia. 

Ir ji dingo. Paprastai mano jau minėtas išdidumas man ne- 
leistų bendradarbiauti su Tilte nesant informacijos. Tačiau si- 
tuacija desperatiška ir pavojinga gyvybei, tad susirangau atgal 
į krepšį, užsitraukiu dangtį ir pradedu skaičiuoti galvodamas, 
kad nepaisant visko numirėliai Fino miesto kapinėse turi ir 
privalumų, gulėdami savo erdviuose, vėsiuose karstuose be 
dulkių. 

Kai esi ieškantis žmogus, o tai reiškia, kad niekada nepralei- 
di progos pajusti atsiveriant duris, tada dažnai tai, kas kitiems 
būtų panašu į monotonišką laukimą, tampa reikšminga. Kaip 
tik taip atsitinka dabar, nes man nespėjus suskaičiuoti iki šim- 
to, pasigirsta artėjantys velkamų kojų žingsniai. Kažkas riebiai 
nusispjauna. O tada įspiria į mano krepšį. 

Daugelis mano vietoj būtų sudejavę. Tačiau aš tyliu. Neži- 
nau, ar jums girdėtas posakis „atpažinti savo utėles iš eisenos? 
Šituo atveju būtent taip ir yra. Aš atpažinau tą utėlę prie krepšio 
iš jos eisenos. 

Tuo metu po dangčiu įkišama ranka. Per tamsu, kad įžiū- 
rėčiau, ar ta ranka sutepta krauju. Tačiau man ji tikrai dar vis 
sutepta sunka tų voveraičių, kurias Kajus Molesteris Landeris, 
mūsų kaimyno bjaurusis sūnus - sniego žmogus, iš manęs pa- 
vogė. 

Taigi manęs ilgai laukti nereikia. Aš išsitiesiu kaip plieno 
spyruoklė ir sušnabždu: 

— Ko nors ieškai, Kajau? 

Vyskupės Anaflabijos Borderud labui aš tikiuosi, kad Kajus 
Molesteris Landeris neateis į atranką Orhuso balete tuo pačiu 
metu kaip ir ji. Nes tai reikštų nuožmią konkurenciją. Šuolis, 
kurį dabar atlieka Kajus, yra toks neįtikėtinas, kai pajunti, jog 
šuolininkas niekada ant žemės nebenusileis. 

Tačiau jis nusileidžia. Ir vos tik nusileidžia, puola bėgti. Jeigu 
žinote posakį, kad baimė išaugina sparnus, tai prieš jus gana 
tikslus skersgatviu skuodžiančio Kajaus paveikslas. 

Kai berniukas netenka savo tėvų, jam reikalinga paguoda, ir 
matyti Kajų išnykstantį už horizonto - jau šis tas. 

Įsigilinęs į šį jausmą, už nugaros vėl išgirstu žingsnius. 

Daugelis būtų susigūžę nuo minties, kad ten galbūt Vera 
arba vyskupė artinasi tamsoje, dabar mes esame sučiupti ir 
Tiltės planas, kad ir koks jis būtų, sužlugdytas. Tačiau aš iš- 
lieku ramus ir lieku stovėti, nes ir vėl atpažinau savo utėlę iš 
žingsnių. 

Norėčiau pasinaudoti proga ir pristatyti Aleksandrą Biste- 
rį Finkeblodą, ministerijos atstovą Fino saloje, nes jis šiuose 
įvykiuose vaidina mažą, bet svarbų vaidmenį; tai jis dabar ar- 
tinasi. 

Aleksandrą Finkeblodą į Fino salą atsiuntė Švietimo mi- 
nisterija, kad jis pakeistų ankstesnį mokyklos vadovą Einarą 
Tampeskelverį, pramintą Fakyru. Einaras buvo mėgstamas ir 
gerbiamas mokyklos vadovas, tačiau iš žemyninės dalies žiū- 
rint jo nelaimė buvo ta, kad jis tuo pačiu metu vadovavo ir At- 
siskyrimo partijai, turinčiai vietą Greno savivaldybės taryboje, 
ir slapčia siekiančiai Fino salos nepriklausomybės nuo Danijos 
ir norinčiai sukurti atskirą valstybę su savo užsienio politika ir 
apsisprendimo laisve dėl vertybių, ir buvo „Asatoro“ draugijos 
vietinio skyriaus, kurio nariai per pilnatį Didžiojo kalno vir- 
šūnėje aukoja seniesiems skandinavų dievams, vadovas ir vy- 
riausiasis dvasininkas. Vis dėlto daug buvo tokių, kurie tikėjo, 
kad Einaras būtų išsilaikęs pozicijose, jei tuo pat metu nebūtų 
buvęs Fino futbolo klubo pagrindinės komandos treneris ir 
nebūtų manęs, kad jaunesniems nei aštuoniolikos jaunuoliams 

tiesiog žalinga sėdėti daugiau nei trisdešimt valandų per savai- 
tę ant minkštosios. Kadangi visa mokytojų kolegija, kurios visi 
nariai yra gimę Fino saloje, jį palaikė, tai mes dažnai žaidėm 
futbolą ir daug maudėmės, surengėme gausybę ekskursijų į Ra- 
balderio kalvas ir maloniai mažai laiko leidome mokykloje, tad 
galiausiai Švietimo ministerija ir Greno savivaldybė pasiuntė 
baudžiamąjį būrį. 

Jame nebuvo nei Torkilio Torlacijaus, nei Anaflabijos Borde- 
rud, ją sudarė Aleksandras Finkeblodas ir rinktiniai berserkai, 
bet pasakyčiau, kad svorio kategorija buvo ta pati. 

Nors visai neseniai atšventęs savo trisdešimtąjį gimtadie- 
nį, Aleksandras Finkeblodas jau buvo ped. m. dr., o jo veide 
sustingusi ryžtinga išraiška, tarsi gyvenimas būtų bėgimas su 
kliūtimis, o priešaky jis mato aukštą įkalnę ir yra nusiteikęs ją 
įveikti pirmas. Mums nežinoma, kaip jis tiek daug pasiekė gy- 
venime, tačiau, kad ir kas būtų įvykę, jo motorikai tai neišėjo į 
naudą, mat jis šiek tiek pasistiebia sulig kiekvienu žingsniu, o 
tokia eisena galbūt praverčia, kai vaidini cirke, bet yra šiek tiek 
rizikinga kasdien stovint priešais du šimtus vaikų ir jaunuolių, 
kurie mano, kad deportavus Einarą Tampeskelverį baigėsi jų 
vaikystės aukso amžius. 

Štai tą eiseną ir girdžiu artinantis man už nugaros. 

Aš pasižymiu jautria klausa, tad dar gerokai prieš Aleksand- 
rui Finkeblodui pasirodant man prieš akis, - o mano regėjimo 
laukas, beje, gerokai susiaurėjęs, nes po nutikimo su Kajumi 
Molesteriu aš vis dar stoviu su krepšio dangčiu ant galvos, iš- 
girstu, kad kartu jis vedasi savo kurtą, Baronienę. 

Turiu prisipažinti, prieš Aleksandrą nesijaučiu taip natūra- 
liai, kaip šiaip jau turėtum jaustis stovėdamas prieš savo mo- 
kytojus. Tačiau kai nesi visiškai užtikrintas, visuomet gali pri- 

sidengti namie išmoktu natūraliu mandagumu, taigi nusivožiu 
krepšio dangtį nuo galvos, nusilenkiu, kiek man leidžia krep- 
šys, ir ištariu: 

— Laba diena, daktare Finkeblodai, laba diena, Baroniene. 

Kai retkarčiais mūsų pagrindinė komanda pralaimėdavo 
varžybas, Einaras Fakyras guosdamas sakydavo, kad negalima 
reikalauti daugiau, nei įmanoma. Taigi ir dabar nieko sau pri- 
kišti negaliu. Vis dėlto kartais to nepakanka, pavyzdžiui, dabar: 
nors ir galima įvairiai suprasti tą žvilgsnį, kurį man pasiunčia 
Aleksandras Finkeblodas, vis dėlto nepanašu, kad jis norėtų 
mane įsivaikinti, jei kartais mano tėvai nebesugrįžtų. 

Tą akimirką, kai jis praeina pro mane, Tiltė baksteli man į 
petį. 

— Petrusai, - sušnabžda, - jau laikas. 


ča. 


Negaliu pasakyti, kad turiu tikras vairuotojo teises. Tačiau esu 
išlaikęs mokyklinį dviratininko egzaminą, taip pat, kaip dauge- 
lis kitų, esu vairavęs traktorių ir vaikišką medinę mašiną, go- 
kartą ir golfo automobilį, kinkinį ir mamos su tėčiu maseratį, 
taigi įsitaisau Torkilio Torlacijaus mersedese patogiai kaip savo 
kambaryje. Tenka pripažinti, kad su naujais odiniais apmuša- 
lais ir automatine pavarų dėže tai tikras malonumas. 

Vienintelis dalykas, ko trūksta, kad viskas būtų tobula, tai 
galimybė matyti per priekinį stiklą, nes šiuo atveju Tiltė vis dėl- 
to buvo pernelyg optimistiška. Tačiau visko vienu metu gauti 
negali, tad pasiguodžiu tuo, jog dažnai girdėdavau mamą sa- 
kant, esą automobilį vairuoji daugiau intuityviai negu vado- 
vaudamasis tuo, ką matai, be to, matau dangų ir dalį mūrinės 
tvoros, juosiančios pastoriaus namus. 

Raktelis yra spynoje, tad užvedu, atsargiai riedu skersgatviu 
ir suku už kampo. 

Turiu pagrindo manyti, kad kelias laisvas ir Aleksandro Fin- 
keblodo seniai nebėra. Tad didžiai nustembu, kai staiga išvystu 
jo pakaušį. 

Suspėju išvengti jo ir Baronienės. Tačiau vis tiek jiems turėtų 
būti netikėta: nors aš judu kaip sraigė, juodu pašoka tarsi gelbė- 
tų savo gyvybes, ir aš apsidžiaugiu, kad nėra laiko atremti tam 
žvilgsniui, kuriuo juodu į mane spokso. 

O laiko neturiu dėl to, kad apvažiuodamas per šoninį stiklą 
pamatau Kajų Molesterį Landerį, kuris dabar, kai ištiesinau vai- 

rą, turėtų būti atsidūręs prieš pat automobilį. Taigi nieko kita 
nelieka, tik iki galo nuspausti garso signalą jam įspėti. 

Apie mersedesus girdėta daug gero, o dabar galiu pridurti, 
kad signalas yra toks galingas kaip Fino kelto rūko sirena, be 
to, jį dar sustiprino mūro sienos abipus gatvės, taigi Kajus vėl 
pasirodo, pademonstruodamas savo galingą šuolį. 

Sustabdau ir išlipu iš automobilio. 

Nei Kajus, nei Baronienė, nei Aleksandras Finkeblodas dar 
nepakilę. Situacija tokia, kad būtina juos nuraminti, taigi pa- 
moju jiems norėdamas parodyti, kad padėtis valdoma, tada 
nuotolinį užraktą nutaikau į automobilio dureles ir užrakinu, 
iš dalies dėl to, kad Kajui Molesteriui esant netoliese protin- 
giausia rakinti viską, kas nėra prikalta prie žemės, iš dalies ir 
dėl to, kad parodyčiau, jog aš ir automobiliu pasirūpinu. Tada 
per tvorą įsmunku į pastoriaus namų sodą. 


ča: 


Nusileidęs ant vejos, pamatau tris dalykus, kurių iš karto paaiš- 
kinti nepavyksta. 

Pirmas yra tas, kad ilgosios kopėčios paimtos iš ūkinio pa- 
stato ir atremtos į namo sieną. Šiaip jau tai atrodytų visai su- 
prantama, nes namo rūsys toks aukštas, kad pirmas aukštas iš 
esmės yra kaip žemas antras, o Tiltės kambario langas, prie ku- 
rio kopėčios ir pastatytos, yra kone trečiame aukšte. 

Sunkiau suprasti tai, kad kopėčiomis lipa keturi asmenys. 
Aukštai, prie pat lango, profesorius Torlacijus-Driobertas, tada 
jo žmona, kuriai iš paskos seka vyskupė Anaflabija Borderud, 
o paskiausiai, ties kopėčių viduriu, aukštyn ropščiasi sekretorė 
Vera. 

Tai matydamas negaliu šalin nuginti minties, kad nė vienas 
iš šito ketvertuko jau daug metų nelipo ilgomis kopėčiomis, 
jei kada apskritai lipo, ir todėl jiems atrodo, kad kopėčios ta- 
rytum laiptai, kuriais galima lipti keliems iškart. 

Trečias paslaptingasis dalykas paaiškinamas sunkiausiai. 
Pasislėpę už didžiulio rododendro krūmo, priešais mane stovi 
Tiltė su Baskeriu, o šalia jų susirietęs Fino miesto policininkas 
Bentas Metro Poltropas su policijos šunimi Zyle. 

Esama ekspertų, manančių, kad šunys panašūs į savo šeimi- 
ninkus, o gal priešingai - žmonės panašūs į savo šunis, ir tai 
atrodo visai vykusi teorija. Pavyzdžiui, aš manau, kad Baskeris 
daugeliu atžvilgių panašus į visus mūsų šeimos narius, įskaitant 
ir prosenelę. Kalbant apie Finkeblodą ir Baronienę, akivaizdu, 
kad jie galėtų būti vyras ir žmona. Ir Bentas Policininkas su 

Zyle. Nes Zylė nėra koks nors įprastos veislės policijos šuo. Jos 
veislę būtų sunku nustatyti ir kinologams, tačiau kaip ir Ben- 
tui, gaurai krenta jai ant akių, ji turi ilgą barzdą ir yra didžiulė, 
be to, mėgsta tokį pat maistą kaip Bentas, ypač gamintą mano 
tėčio. Bentas Policininkas sveria šimtą keturiolika kilogramų ir 
sako, kad tuo didžiuojasi, o kad šitokį svorį išlaikytų, jam būti- 
na gana dažnai maitintis pas mus. 

Zylė, kaip ir Bentas, yra draugiška, jos įspūdingiausia sa- 
vybė, kaip ir Bento, yra išvaizda, nes jie abudu nekirpti ir ne- 
skusti ir atrodo lyg ką tik išlindę iš Borneo džiunglių tiesiai 
ant Fino scenos. Tačiau po grėsminga išvaizda plaka dvi auk- 
sinės širdys. 

Vis dėlto man niekad nebuvo kilę minčių paerzinti Zylę ar 
Bentą Policininką, kaip nekiltų minties kišti galvą į kamanių 
lizdą, nes net ir po švelnia gauruota išore gali slėptis geluonis, 
kuris ir bus laimėtojas. Nors Finas žiemą yra gana rami sala, 
vis tiek kartais grupelė žvejų nusprendžia patvarkyti „Kvanką, 
o tada Bentas su Zyle ten atsiranda po penkių minučių, ir aš 
mačiau juodu žengiant prieš dvidešimt penkis žvejus, tą užeigą 
sumalusius į miltus. Aš tikrai tai ir norėjau pasakyti - į miltus, 
nes tik miltai ir tebuvo likę, o po akimirkos žvejai sumokėjo už 
padarytą žalą, atsiprašė ir ištykino lauk į juodą naktį. 

Taigi džiaugiuosi matydamas Bentą Metro, kaip ir visada, tik 
nesuprantu, kodėl jis čia ir kodėl jis su Tilte ir Zyle slepiasi, bet 
prisijungiu prie jų. 

Bentas patapšnoja man per nugarą, jo delnas kaip geras kas- 
tuvas. 

— Ar esate matę juos anksčiau? - šnibžda jis. 

— „Didžiajame kalne“, - šnibžda Tiltė. 

- Šitie vyresni negu paprastai, - šnibžda Bentas. 

— Viena sakė, kad yra vyskupė. O kitas sakė, kad yra profeso- 
rius, - šnibžda Tiltė. 

Bentas ryžtingai žvelgia sau priešais. 

— Kur įsėlina hašišas, ten išgaruoja smegenys, - taria. 

Dabar pamatau viską Bento Policininko akimis. Prieš tai 
mačiau keturis bendrapiliečius, lipančius aukštyn kopėčiomis 
su svarbia užduotimi, dabar matau, ką turėtų matyti Bentas ir 
Zylė, būtent keturis nusikalsti linkusius narkomanus, beprade- 
dančius savo naktinius žygius. Ir aš pradedu įžvelgti pagarbią 
baimę keliančios Tiltės strategijos kontūrus. Ji paskambino 
Bentui Policininkui į nuovadą, kuri yra kaip tik už kampo, ir 
pranešė apie bandymą įsilaužti į namus. Mano mintys nuklysta 
į mudviejų su Tilte religines studijas, iš kurių paaiškėjo, kad 
visos didžiosios dvasinio pasaulio asmenybės pabrėžia, jog pa- 
saulis dažniausiai sudarytas iš žodžių. 

— Ar nereikėtų jų sustabdyti? - šnibžda Tiltė. 

Bentas papurto galvą. 

— Laukiam dviejų dalykų. Kad jie atidarytų langą. Tada tai 
jau bus įsilaužimas, ir jie sučiumpami už rankos, du šimtai sep- 
tyniasdešimt šeštas straipsnis. Ir dar mes laukiame Džono, aš 
jam paskambinau. Šitie panašūs į agresyvius tipus. 

Gelbėtojas Džonas jau su mumis - kaip šešėlis naktyje, bet 
toks šešėlis, kokį meta alaus cisterna, nes tokio didumo tas 
Džonas. Šiokiadieniais jis vadovauja Fino salos gelbėjimo tar- 
nybai — tiek pakrančių gelbėjimo tarnybai, tiek gaisrinei, tiek 
greitajai pagalbai, tiek Fino apsaugos tarnybai, ir, jei turėčiau jį 
apibūdinti trumpai, pasakyčiau, kad jis yra dar vienas šeimos 
draugas ir žmogus, kurio parama gali praversti visais atvejais, 
išskyrus kasmetinį pavasario pokylį Fino sporto klubo garbei, 
nes niekas niekada jo nematė vilkint kitaip nei kombinezonu 

ir penkiasdešimt antro dydžio greitosios pagalbos automobilio 
spalvos saugos batais plieninėmis nosimis. 

Tuo metu profesorius Torlacijus-Driobertas jau yra atidaręs 
Tiltės langą ir iki pusės įlindęs vidun ir šitaip, techniškai žiūrint, 
įsilaužęs, nors mudu su Tilte žinome, kad langas niekada neraki- 
namas, tik uždaromas. Dabar Bentas Policininkas ir Gelbėtojas 
Džonas su Zyle žengia prie kopėčių ir atsargiai jas kresteli. 

Tas, kas yra stovėjęs aukštai ant ilgų kopėčių, kai jos sujuda, 
žino, jog reikia būti labai šaltų nervų, kad išliktum ramus. Ket- 
vertuko ant kopėčių nervai ne tokie šalti. Jie surinka. Ir pirmoji 
ant žemės atsiduria sekretorė Vera. 

Nežinau, prie kokio elgesio yra įpratusi vyskupės sekretorė, 
bet, man regis, galima pajusti nuostabą tose sutemose, kai Džo- 
nas su Bentu mikliai ją apsuka ir uždeda antrankius. 

- Tuojau pat ją paleiskite! 

Tai Anaflabija Borderud pakėlė balsą, ir jis toks autoritetin- 
gas, kad galėtų batalionus suguldyti ant žemės ir priversti iškel- 
ti visas keturias aukštyn. 

Tačiau Bentas Policininkas ir Gelbėtojas Džonas yra vyrai, 
akis į akį susidūrę su uraganais ir nieko nepajutę, taigi dabar 
įvyksta tik tiek, kad Greno vyskupijos galva staiga ir tikriausiai 
pirmąkart gyvenime surakinama antrankiais. 

Džonas su Bentu Policininku vėl papurto kopėčias, kaip pur- 
toma kriaušė, ir pasiruošia sučiupti Miną Torlacijus-Driobert 
kaip prinokusį vaisių. 

- Torkili, gelbėk! 

Jos riksmas priverčia profesorių išlįsti iš Tiltės kambario, 
šokti atgal ant kopėčių ir leistis žemėn taip užtikrintai, kaip gali 
tik vyras, įpratęs viską sudėlioti į vietas ir matyti, kaip viskas 
jose ir pasilieka. 

Stovėdamas ant apatinio kopėčių skersinio jis nusprendžia 
pamėginti atvesti plačiąją auditoriją į protą. 

- Esu Torlacijus-Driobertas, - sako jis. - Esu Orhuso naujo- 
sios apskrities ligoninės profesorius. 

— Džiaugiuosi, - atsako Bentas Policininkas. - Aš esu Fino 
salos metropolitas. 

Bentas Policininkas yra protingas vyras, bet jo protingumą 
veikiau pavadinčiau gyvenimiška išmintimi, nei tai, kas įgyja- 
ma mokykloje. Spėju, kad jis nežinotų, kas yra metropolitas, 
jei ne Tiltė, kuri jam ir prisegė šitą prievardį, nes jis labai arti 
tikrosios pavardės, Metro Poltropas, be to, Tiltės manymu, 
Bento išvaizda ir laikysena yra kaip metropolito, kuris yra tarsi 
koks kunigų viršininkas Graikų ir Rusų Ortodoksų bažnyčioje. 
Bentui labai patinka Tiltė ir naujasis žodis. Toks galėtų būti pa- 
aiškinimas, kodėl šitas žodis čia nuskamba. 

— Galiu viską paaiškinti, - sako Torkilis Torlacijus. - Mes 
rengiamės atlikti psichiatrinį ir teologinį pastoriaus namų įver- 
tinimą. 

- Ir pradedate nuo trečio aukšto langų įvertinimo, - atitaria 
Bentas. 

Profesorius neprieštarauja. 

- Aš viską galiu paaiškinti, - sako. - Galiu ir asmens doku- 
mentą parodyti. Automobilis stovi štai ten. 

Jis išeina į skersgatvį, - nuo jo nesitraukia Bentas Policinin- 
kas ir Džonas, - ištiesia ranką ta kryptimi, kur kadaise stovėjo 
jo mersedesas, bet dabar ten stovi tik krepšys. 

Profesorius sukrėstas, kad automobilio ten nėra. Tačiau di- 
dieji tyrinėtojai niekada nepasiduoda, jie nenuilsdami ieško 
naujų kelių. 

— Mes atvežėme mergaitę, - aiškina jis. - Dildę, štai. Ji lankė 
savo brolį, narkomaną ir nusikaltėlį, kuris gydosi ana ten. 

Jis parodo ten, kur mano esant „Didįjį kalną, bet tikriausiai 
yra praradęs orientaciją, todėl ten, kur jis rodo, yra prekybos 
centras, o užjo senelių namai. Bentas ir Džonas jį įdėmiai stebi. 

- Mes atvežėme mergaitę ir roplį, - sako profesorius. - Va- 
raną. Fino varaną. 

Ir rodo į krepšį. Norėdamas pateikti nenuginčijamų įrody- 
mų, patvirtinančių jo istoriją, jis nukelia dangtį. Jis ir Bentas su 
Džonu pasižiūri į krepšį, šis tuščias. 

Staiga Torkilis Torlacijus pastebi mane. 

- Berniukas, - sako jis, - tas narkomanas. Tai jis apsimetė 
ropliu! 

Džonas Gelbėtojas ir Bentas Policininkas susižvalgo. 

- Čia dar ir alkoholis, - nusprendžia Bentas Policininkas. - 
Narkotikai su alkoholiu. Esu matęs anksčiau. Visiškai ištrina 
smegenis. 

Profesoriaus veidas įgauna, techniškai vertinant, tikriausiai va- 
dinamąją purpurinę spalvą. Bentas Policininkas suima jį už ran- 
kos, o kita ranka iš kišenės išgriebia dar vieną antrankių porą. 

Ir vėl atsitinka šis tas, kas mus visus priverčia pakeisti nuo- 
monę apie Akademinį bokso klubą ir grįžti prie pirminės teo- 
rijos, kad ten vis dėlto yra palaikomas aukštas sportinis lygis. 
Nes profesorius Torlacijus suduoda Bentui Policininkui į dia- 
fragmą tokį smūgį, kurio niekas nerizikuotų suduoti be ilgų 
treniruočių. 

Bentą neblogai apsaugo jo šimtas keturiolika kilogramų. Bet 
šimtas dvidešimt būtų padėję labiau. Nes iš plaučių išmušamas 
oras ir jam tenka suklupti ant kelių. 

Tada ant profesoriaus užšoka Džonas Gelbėtojas, tačiau jis iš 
nelaimingo Bento Policininko likimo pasimoko, taigi prisiden- 
gia minkštąsias dalis, ir profesorius pakliūva į antrankius. 

— Visada reikia saugotis iš už nugaros, - taria Tiltė. 

Taip ji pasako dėl to, kad Džonas atsitiesia tarsi po sėkmin- 
gos gelbėjimo operacijos, tačiau jis pamiršo Miną Torlacijus- 
Driobert, o ji dabar patvirtina mano nuomonę, kad sutuokti- 
niai gali būti tokie vieningi ir sudaryti puikią komandą, nes 
dabar ji užpuola Džoną iš už nugaros kaip artilerijos sviedinys, 
tuo pat metu riktelėdama panašų į japonų dvikovos šūkį. 

Galiausiai matau, kaip vyskupė su Vera pasileidžia bėgti iš 
įvykio vietos su už nugaros surakintomis rankomis. Ne itin 
protinga politika, tačiau jas galima suprasti. Pajutus artėjant 
pasaulio pabaigą, visiems kyla noras sprukti. 

Pajuntu Tiltės delną ant savo rankos. 

— Jie pateks į naująją areštinę, - sako ji. - Iki pirmadienio 
ryto. Tokia Bento politika su girtuokliais. Turime dvidešimt 
keturias valandas. 


ča. 


Kažkaip nejauku, kaip greitai namas netenka gyvybės, kai yra 
paliekamas. 

Žinoma, pastoriaus namų niekas nepaliko, tačiau mes išvy- 
kome tik prieš savaitę, o namai jau pasikeitę. Prieškambaryje 
guli pradėjęs gelsti keturkampis vokas, kurį paštininkas pakišo 
po durimis. Laikrodis su švytuokle virš atverčiamo suolo vis 
dar muša, viskas ten, ką vadiname tėčio kambariu, kaip buvę, 
šviesa tokia pati kaip visada, ir taip yra dėl to, kad kambario 
langai ir durys, vedančios į terasą ir sodą, dideli, o tai reiškia, 
kad netgi dabar, kai saulė jau beveik nusileidusi, mudu su Til- 
te viską aiškiai matome. Iš mamos kambario sklinda virpesiai, 
kurie visada sklinda iš ten, kur stovi didelis fortepijonas, taigi 
tam tikra prasme viskas po senovei. Vis tiek erdvės po truputį 
darosi negyvos. 

Prisimenu, tai pastebėjau tada, kai kartą grįžome po vasaros 
atostogų, paskui mačiau dar kartą, kai visi buvome išvykę kaž- 
ko aplankyti. O stipriausiai jaučiau tuos du mėnesius, kai tėvai 
kė kastetą priešais Bodilę Begemotę, kuri norėjo mus uždaryti 
Greno vaikų namuose. Po tų dviejų mėnesių pastoriaus namai 
buvo benumirštantys, ir prireikė beveik visos savaitės jiems at- 
gaivinti, taip bus ir šįkart. 

Esant šiai rimtai situacijai mudu su Tilte sėdime ant sofų, 
žiūrime vienas į kitą tylėdami ir giliai įkvepiame prieš apieško- 
dami namus, kuriuose gimėme ir augome, turėdami viltį rasti 
kokių nors tėvų pėdsakų. 

Šitą trumpą atokvėpį norėčiau išnaudoti ir pasakyti porą žo- 
džių apie Tiltę. 

Nemanau, kad atsirastų daug turistų ir tikriausiai nė vieno 
vietinio, kuriems pasirodytų, jog Tiltė priklauso didžiajai gru- 
pei vadinamųjų paprastų mirtingųjų. Daugeliui ji atrodo bent 
jau pusiau dievaitė - su strėle, nukreipta aukštyn. 

Tai teorija, kuri remiasi tokiais įvykiais, kaip pokalbis mokyk- 
loje ir namie, kuris įvyko Tiltei būnant penktokei ir kuriame aš 
dalyvavau, nes tėtis turėjo vakarines pamokas besirengiantiems 
konfirmacijai, o mane reikėjo nuolat prižiūrėti po vieno nelai- 
mingo epizodo su Kajumi Molesteriu Landeriu. Automobilyje 
išgirdau Tiltę pareiškiant: 

- Mama, šiandien mokytojai manimi skųsis, nes juos veikia 
mano didi asmenybė. 

Ji tai pasakė visiškai rimtai, pasverdama kiekvieną žodį, o 
kai atvykome į susitikimą ir mokytojai pasakė, kad Tiltės yra 
tiesiog per daug, tačiau klasėje jos buvimas yra svarbus ir ji 
visuomet padeda kitiems, vis dėlto jos pernelyg, pernelyg daž- 
nai nėra pamokose, netgi pagal andainykščius maloniai laisvus 
standartus, nes valdžia dar nebuvo iš pasalų užklupusi Einaro 
Tampeskelverio Fakyro. Tai pasakę mokytojai sužiuro į Tiltę 
tikėdamiesi, kad ji atsiprašys už prastą lankomumą ir galbūt 
prisipažins, jog visą pavasarį rinkome kirų kiaušinius. Tačiau 
Tiltė tepasakė: 

— Taip, juk gero visada norisi kuo daugiau. 

Ji tai pasakė nesišypsodama, išdidi iki panagių. Tokie trumpi 
epizodai kaip šis aplinkiniams leido daug ko tikėtis iš Tiltės, 
tačiau ne per daug. 

Labai svarbu, kad jūs viską regėtumėt kuo aiškiau. Kitaip 
nesuprasite, kad ieškoti ir atrasti kelius, vedančius į laisvę nuo 

šitos kalinančios tikrovės, gali ne tik pusdieviai ar kuo nors 
ypatingi žmonės. Tai skirta ir simpatingiems, kitų mėgsta- 
miems, tačiau visai paprastiems tipams, tokiems kaip mes su 
jumis. 

Taigi papasakosiu apie Tiltės širdgėlą, kad galėtumėte geriau 
ją suprasti ir įsitikinti, kad tam tikrais atvejais ir ji yra tokia pati 
kaip mes visi. 

Prieš pusantrų metų Tiltė pradėjo draugauti su Jakobu Aki- 
nu Bordurijumi Madsenu. 

Žinau, ką pasakysite. Pasakysite, kad iš visų labiausiai nevy- 
kusių vardų, kokius tik yra tekę girdėti gyvenime ir kuriuos iš- 
girdus užplūsta nenumaldoma užuojauta tam baubui, kurį tė- 
vai šitaip pakrikštijo, kai jis buvo bejėgis kūdikis, Akinas Bor- 
durijus Madsenas sau lygių neturi. Tačiau tokį vardą galima 
paaiškinti: su dviem laivų statyklomis, kuriose devynioliktame 
amžiuje buvo statomos vienos greičiausių škunų ir arbatą ga- 
benę kliperiai, ir su nuostata, kad visai įprasta, jog vyrai visada 
išvykę kaip vikingai arba eiliniai jūreiviai, arba kapitonai, arba 
superkargai, arba kaip zuikiai, o moterys išvykusios kaip ka- 
rės arba kajučių valytojos, arba virėjos, ar misionierės, ar kaip 
matos hari, Finas visada buvo orientuotas į platųjį pasaulį. Iš 
tų kelionių Fino saloje yra likę įvairios etninės kilmės vyrų 
ir moterų, ir šiaip saloje atsirado daug įvairiausių pavardžių, 
o kai kurios iš jų, kaip antai Akinas Bordurijus Madsenas — 
gaila, tačiau neišvengiama - yra tokios, kad pirmą kartą jas 
išgirdęs guli paskui, žmogau, tamsoje ir dūsauji negalėdamas 
užmigti. 

Tačiau į Fino salą dėl tos pačios priežasties atkeliavo ir daug 
religijų, o Jakobo tėvai yra katalikai, ir jis visuomet su savimi 
nešiojasi nedidelį rožinį, kurį suka tarp pirštų mintyse kalbė- 

damas sveikamarijas; jis meldžiasi be perstojo ir yra garsus tuo, 
kad jo rožinis niekada nesustoja, nebuvo sustojęs net ir tada, 
kai jis laimėjo standartinių šokių finalą Ifigenijos Brun šokių 
akademijoje, įsikūrusioje Didžiojoje aikštėje. 

Tai, žinoma, tėra smulkmena, į kurią reikėtų atsižvelgti, kai 
tenka įvertinti Jakobo protinius gebėjimus, tai yra, kad jis šo- 
kėjas ir kalba sveikamarijas, ir kad jis buvo bendrininkas bent 
jau poroje sunkesnių nusikaltimų žmonijai, kaip tada, kai 
kartu su Kajumi Molesteriu patyliukais atvedė tris mokyklos 
klases į parapijos bendruomenės centro galeriją kaip tik tuo 
metu, kai mudu su Simonu Stulpininku buvome išsirengę ir 
ketinome patyrinėti, kokios dvasinės galimybės slypi skysta- 
me muile; prie to aš dar sugrįšiu. Tačiau to nepakanka paaiš- 
kinti, kas atsitiko tarp jo ir Tiltės, nes Jakobas yra toks asmuo, 
kuris per tuos daugelį metų, kuriuos jį pažinojome ir matėme 
augant, be kai kurių charakterio trūkumų, taip pat yra pade- 
monstravęs ir nemažai žmogiškų savybių. Pavyzdžiui, Fino 
sporto klubo pagrindinėje komandoje jis žaidė puolėju man iš 
kairės, o jo smūgiai į vartus yra buvę tokios kokybės, kad aš ir 
daugelis kitų pro pirštus žiūrėdavome į tai, kad jis yra laimėjęs 
šešis Danijos standartinių šokių čempionatus, o standartiniai 
šokiai yra judėjimo būdas, į kurį mes Fino sporto klube žiū- 
rime su tokia užuojauta, su kokia mama žiūri į ligos patale 
gulintį vaiką. 

Nepaisant visko, jis staiga pajuto pašaukimą. 

Turiu greitai apžvelgti, kas yra pašaukimas. Tačiau pirmiausia 
teks papasakoti, kokie buvo Tiltės ir Jakobo santykiai, kad su- 
prastumėte katastrofos mastą: Tiltė ir Jakobas buvo laimingi. 

Tiltė buvo laiminga ir su ankstesniais savo vaikinais. Tačiau 
kitaip, nes tie vaikinai buvo įveikiami. Su jais Tiltė buvo laimin- 

ga, kaip Baskeris jaučiasi laimingas susitikęs su kitais šunimis, 
tai yra būdamas hierarchijos viršūnėlėje. Net kraugeriškiau- 
sias Fino salos šuo, Džono Gelbėtojo Grenlandijos šuo Grafas 
Drakula, kurio galva panaši į balto pliušinio meškino, tačiau 
yra dukart nuteistas būti užmigdytas ir segi du antsnukius, kai 
Džonas vedasi jį už grandinės, - netgi jis apsisisioja iš baimės, 
jeigu Baskeriui tądien migrena. Taigi užimant tokią padėtį mie- 
lai galima mylėti visus kitus šunis, jeigu jau kalbėsime atvirai, 
nors tai ir užgauna Baskerį. 

Su Tilte ir Jakobu buvo kitaip. Buvo aišku, kai matydavai juos 
gatvėje. Žinoma, kad jie buvo įsimylėję ir svajingai žiūrėjo vie- 
nas kitam į akis, retkarčiais net pasijusdavai šiurpulingai nu- 
blokštas į kai kuriuos mano brolio Hanso eilėraščius. Tačiau 
tuo pat metu jie buvo ir draugužiai, ir priešininkai; neįmanoma 
paaiškinti, bet tai buvo tikra meilė. 

Tai truko pusmetį, o tada Jakobas pajuto pašaukimą. Vieną 
dieną, eidamas per tiltą iš maudyklos, esančios į vakarus nuo 
Fino miesto, kur vasarą dirbo gelbėtoju, jis išgirdo vidinį balsą, 
kuris jam sukuždėjo, kad turi palikti Finą, važiuoti į Kopenha- 
gą ir tapti katalikų kunigu, niekada nevesti ir likusį gyvenimą 
nugyventi vienas. 

Po dviejų mėnesių jis išvažiavo. 

Nežinau, kaip viskas atrodo jūsų kaimynystėje. Tačiau Fino 
saloje nuolat atsiranda žmonių, kurie išgirsta pašaukimą - kai 
Dievas arba Buda, Avataras arba keturi angelai jiems prabyla 
ir duoda įsakymų arba patarimų. Man asmeniškai to nėra tekę 
patirti. Bet jei vieną dieną taip nutiktų, aš labai smarkiai pasi- 
stengčiau pasitikrinti, kas yra siuntėjas. Štai, pavyzdžiui, grafas 
Rikartas Trys Liūtai nuėjo į Fino miesto Mėgėjų teatro šokio ir 
dainavimo perklausą į „Linksmąją našlę“, mat troško pagrindi- 

nio, grafo Danilo, vaidmens, o drąsos jam suteikė pašaukimas, 
kuris, jo manymu, atėjo tiesiai iš Dievo. 

Girdėjau tas perklausas, nes mama teatre akompanuoja, ir 
galiu pasakyti, kad šitas pašaukimas tikrai negalėjo ateiti iš 
aukščiau, jis tikriausiai buvo siųstas tamsiųjų jėgų, kurios no- 
rėjo Rikartą nugalabyti, nes ta perklausa paskui dar ilgai pasi- 
rodydavo košmaruose. 

Taigi, pašaukimus derėtų kruopščiai išsianalizuoti. Ar Jako- 
bas tą padarė, nežinau. Aš tik noriu atsargiai atkreipti dėmesį 
į tai, kad pašaukimą jis pajuto iškart po to, kai juodu su Tilte 
kalbėjosi apie sužadėtuves ir savaitės atostogas vasarnamyje. 
Neminėdamas savęs ir Konės noriu pasakyti, kad, nors man 
dar tik keturiolika, turėjau pakankamai progų pastebėti, kaip 
dažnai nutinka, kad žmones „pašaukia“ kas nors didingesnio 
ir geresnio - išgarsėjimas arba paaukštinimas, arba pagrindinė 
futbolo komanda, arba gyvenimas tarnaujant Dievui - kaip tik 
tuomet, kai jie galėtų žengti didelį ir drąsų žingsnį pirmyn savo 
mylimųjų link. 

Taigi norėčiau pacituoti prosenelę. Ji stovėjo nugara į mus 
savo virtuvėje ir ketino valytis dantis, kai Tiltė papasakojo apie 
Jakobo pašaukimą. Viskas buvo ką tik įvykę, žaizda šviežia, o 
Tiltė kalbėdama neįstengė nė vienam pažvelgti į akis. Prose- 
nelė išsivalė dantis, ji savo dantimis didžiuojasi, turi jų dar ne 
vieną savą, be to, ji dar giriasi, kad dantenomis gali suskaldyti 
kaulus, nes šios yra kietos kaip ragas, tos jos dantenos. 

Užbaigusi ji įkrito atgal į savo vežimėlį, prisistūmė prie Tiltės 
ir pažvelgė jai į akis. 

— Daugelio įsimylėjėlių porų bėda yra ta, - tarė ji, - kad ko 
nors trūksta. Bet kartais būna ir ko nors per daug. 

Daugelis manė, kad Tiltė netruks susirasti naują vaikiną, bet 

tik ne Baskeris ir ne prosenelė, ne Hansas ir ne aš, nes mes 
žinojome, kaip viskas rimta. Taigi jau praėjo pusantrų metų, o 
Tiltė vis dar vieniša. 

Jakobui dingus, Tiltės noras parodyti žmonėms tas duris 
pasisuko kitu kampu. Misionierišku. Aš tik užsimenu. Dar ir 
tam, kad galėtumėte mane stebėti. Kai kas nors kam nors nori 
ką nors parodyti, ypač ką nors esminio, ir tu jauti, kad jie dega 
tuo noru, reikia būti budriam. Nes labai tikėtina, kad kažkas 
yra negerai. 

Taigi tiek apie Tiltės širdgėlą. Kad suprastumėte, jog mudu 
su Tilte abu esame netekę to vienintelio žmogaus. Mes labai 
retai apie tai kalbamės, beveik niekada. Tačiau vis tiek Tiltės 
širdgėlą visada jaučiu. Netgi tada, kai ji panaši į patį Rio kar- 
navalą ir gelbsti pasaulį visiems rodydama kelią į jų pačių sielų 
gelmes, vis tiek tuo pat metu, giliai viduje, tūno sielvartas, kuris 
primena, kad ji taip pat yra paprastas žmogus. 


ė8. 


Kaip jau sakiau, su Tilte sėdime ant sofų vadinamajame tėčio 
kambaryje. Kol aš jums pasakojau apie Tiltės situaciją, akimis 
klaidžiojome po kambarį. Nė žodžiu apie tai neužsimindami, 
mudu abu žinome, kad kažkas namus apieškojo. Ir jie labai ap- 
dairiai po savęs viską sutvarkė, kad niekas atėjęs neįtartų, jog jų 
čia būta. Mes pamatėme dalykus, kuriuos gali pamatyti tik tie, 
kas čia gyveno visą savo gyvenimą ir dukart per savaitę tvarkė 
namus - pirmadieniais apeidami mažąjį ruošos ratą, ketvirta- 
dieniais - didįjį, su grindų plovimu: mamos fortepijonas paliko 
įspaustas žymes ant kilimo. Tą jie pastebėjo ir pastatė fortepijo- 
ną tiksliai, kad ratukai vėl uždengtų duobutes. Nedidelę multino 
atraižą atgal ant fortepijono dangčio, o ant jos - mamos du smui- 
kus jie padėjo tiksliai taip, kaip jie visada guli. Bet jie nežinojo, 
kad tas multinas dengia įbrėžimą, atsiradusį tada, kai mudu su 
mama norėjome išbandyti „Sopwith Camel", kurį prieš kelerius 
metus buvome sukonstravę Didžiajai aitvarų ir sklandytuvų die- 
nai, nuotolinį valdymą. Taigi dabar įbrėžimas nušviestas pasku- 
tinių besileidžiančios saulės spindulių. 

Jie sudėjo nudrožtus pieštukus atgal ant tėčio rašomojo pul- 
to, šie ten guli tam atvejui, jeigu tėtį staiga aplankytų dangiš- 
kas įkvėpimas naujam pamokslui ir jam prireiktų užsirašyti; jis 
akimirką stovi ir turi įsitikinti, kad visi jį mato - tėtis dirba, jį 
staiga užliejo geniali mintis. Tačiau jie sudėjo pieštukus ne ta 
tvarka, tėtis visuomet pradeda nuo kietų ir baigia minkštais. 

Namų išlaidų piniginė guli savo vietoje ant apatinės lenty- 
nos, atsegu ją, ten guli pluoštas banknotų, tokio storumo, kokį 

mama su tėčiu paprastai paliktų išvykdami savaitei atostogų. 
Susikišu banknotus į kišenę, kažkas man kužda, kad finansavi- 
mo mums prireiks. 

— Nuotraukos, - sako Tiltė. - Jie viską nufotografavo. Paskui 
viską išdraskė. O tada pasinaudodami nuotraukomis viską su- 
statė atgal. Tik kada? 

Dėl sodo, kuris šiaurinėje pusėje remiasi į bažnyčią, gali 
pasirodyti, kad pastoriaus namai - tarsi maža trobelė vidu- 
ry girios. Tačiau taip nėra, aplinkui yra namų: senasis varpi- 
ninko namelis, jame įsikūrusi Bermudos Svartbag šarvojimo 
reikmenų parduotuvėlė ir akušerijos klinika, turizmo biuras, 
Žvejo namas, kuriame įsikūrusi Leonoros Ganefriud asmeni- 
nės vadybos įmonė, Fino miesto Krašto muziejus ir dar Fino 
užuolaidų salonas - vieta, kur išsiperėjo Kajus Molesteris Lan- 
deris. Apskritai Fino miestas yra tarsi skruzdėlynas - kad ir kur 
bakstelėtum, tuojau visas miestas ima būriuotis. 

— Nakčia, - tariu. Ir sakau tai visiškai įsitikinęs, šitaip praeitis 
ateina plėšti nekaltų žmonių sodų. - Jie tai padarė per vieną 
naktį. 


ėa. 


Mamos ir tėčio darbo kambariai vienas už kito, durys tarp jų 
visada atviros, išskyrus tada, kai tėčiui tenka rimtai pasikalbėti 
su parapijos vaikais. Iki tol, kai mama su tėčiu dingo pirmą kartą, 
iš tų dviejų kambarių sklindantys garsai savotiškai palaikė namų 
dvasią, o Hansas, Tiltė ir aš galynėjomės kiekvienas su savo tor- 
nadais. Iš tėčio kambario girdėdavai pieštuko garsą popieriaus 
lape, kai jis rašydavo ateinančio sekmadienio pamokslą, arba 
maigomos klaviatūros garsą, kai pamokslą perrašinėdavo, o iš 
mamos kambario sklisdavo ką nors sugriebiančių elektronikos 
replių garsas arba tylus lydmetalio šnypštimas, arba mamos dai- 
navimas, kai tobulindavo balso atpažinimo programą. 

Pirmasis kambarys, į kurį patenkama iš virtuvės, yra tėčio, iš 
jo matyti mamos, jie, kaip įprastai, prieš išvykdami susitvarkė; 
tą tvarką policijos techninis personalas atkūrė po to, kai viską 
buvo apvertę aukštyn kojomis, dabar mes ją ir matome. 

Netrunkame apsižiūrėti, nes tėčio kambaryje tėra didžiulis 
rašomasis stalas, kompiuteris, didelė lentyna su knygomis, ku- 
rios susijusios su jo darbu, o tai yra keli tūkstančiai tomų, tačiau 
niekis, palyginti su tuo, ką jis turi svetainėje. Į visa tai nežiūri- 
me. Nežiūrime ir į paveikslus ant sienų, pasak Tiltės, tai repro- 
dukcijos iš Ufici galerijos Florencijoje, vaizduojančios šventuo- 
sius vyrus ir moteris, kuriems pasirodo regėjimai, arba nuogas 
damas, išlipančias iš kriauklių. Apie pastarąsias Tiltė tėčiui yra 
pasakiusi, kad tokių kabinti negalima, kaip, jo manymu, turėtų 
jaustis į pastoriaus namus atėję būsimieji konfirmantai, o kai 
tėtis jų nenukabino, Tiltė užlipo į palėpę ir surado tinkančių 

lėlės Barbės apatinių ir priklijavo prie vieno iš paveikslų, taigi 
jame dabar vaizduojama iš jūros putos gimusi Venera su kel- 
naitėmis ir liemenėle. Tėtis apatinius paliko kaboti, o kai žmo- 
nės klausia, jis visiškai rimtai atsako, jog „tai mano dukra Tiltė 
pritaisė, kad šiek tiek prislopintų nuogumo jausmą . 

Jis tai būtinai pasako tada, kai Tiltė girdi, tai vienas iš tų Žai- 
dimėlių, kurie yra šeimos idilės dalis. 

Už paveikslo yra įmūrytas seifas, kuriame saugomos bažny- 
čios metrikų knygos, ir kai pakeliame paveikslą, seifas iš pažiū- 
ros atrodo kaip paprastai. Tačiau toks jis nėra, nes kai paliečia- 
me dureles, šios atsidaro. Knygos guli savo vietoje, tačiau ten, 
kur buvo spyna su mikrofonu ir elektroninio valdymo mecha- 
nizmu, žioji tuštuma, kažkas išgręžė užraktą. 

Mudu pakabiname paveikslą atgal tylėdami ir atsisukame į 
didžiąją drabužinę kambario gale. 

Toje drabužinėje kabo dalis tėvo drabužių. 

Dėl mano tėčio neapsirikite. Nors jam, kitaip nei Tiltei ar 
mano mamai, nereikia atskiro vagono savo garderobui, kai rei- 
kia išvykti savaitei į kursus pastoriams, jis puikiai žino, ką vilki, 
iki menkiausios smulkmenos. Man atrodo, kad iš tikrųjų kuni- 
gų teismui jie turėjo pateikti tas mažas maudymosi kelnaites, 
kurias jis mūvi, kai vasarą palei pat vandenį žingsniuoja pa- 
plūdimiu apkabinęs mamą ir stengiasi būti panašus ir į šeimos 
vyrą, ir tėvą, evangelikų liuteronų bažnyčios kunigą, vedusį jau 
devynioliktus metus, ir į riaumojantį paplūdimių liūtą vienu 
metu - už tai jį tikrai būtų galėję nuteisti. 

Taigi mano tėtis ne šiaip sau rūpinasi savo drabužiais, jis rū- 
pinasi jais, tarsi šie būtų bažnytinės brangenybės, todėl žvilgs- 
nis į jo garderobą Tiltės ir mano žvitriai akiai pakuždės ką nors 
apie tėčio sumanymą. 

Iš pirmo žvilgsnio neatrodo, kad jis būtų ką nors sumanęs, 
nes visi drabužiai kabo savo vietose. Drabužinės dešinėje pir- 
miausia stovi trys manekenai: su sutana, smokingu ir fraku. 
Už jų kabo tėčio kostiumas ir švarkas. Kairėje - lentynos su 
rauktinėmis apykaklėmis. Visa drabužinė dvelkia kvepalais, 
kurie vadinasi „Knize No. 9“ ir kuriuos jam atsiunčia iš Vienos; 
man kyla noras tučtuojau uždaryti drabužinės duris, nes, mano 
nuomone, jeigu jau kunigų teismas nebūtų nutvėręs jo už tas 
kelnaites, jis būtų turėjęs įkliūti dėl savo vyriškų kvepalų. 

Tačiau Tiltė dar nenori, kad uždaryčiau. 

— Kažkas čia ne taip, - sako ji. 

Ji įsitraukia mane į drabužinę. Už manekenų braunamės pro 
sukabintus marškinius su atsarginėmis perlamutrinėmis ran- 
kogalių sagutėmis maišeliuose ir galiausiai, pasiekę pačią gilu- 
mą, stovime priešais du tuščius manekenus. 

— Kas čia kabojo? - klausia Tiltė. 

Pasitelkiu savo garsųjį tvarkos pojūtį ir gerą atmintį, ir pri- 
simenu. Žinoma, nedažnai prasibrauni iki pat savo tėvų dra- 
bužinės gilumos. Tačiau dukart per metus viskas būna iška- 
binama prieš saulę ir vėją, mama sako, kad taip darant nerei- 
kalingos priemonės nuo kandžių, nes jos nepakenčia saulės 
spindulių. 

Aš manau, kad jeigu šitie parazitai pakenčia „Knize No. 9“ 
aromatą ir tėčio šilkinių marškinių vaizdą, tai reikia šio to dau- 
giau nei trupučio saulės ir pajūrio brizo, kad atimtum jiems 
gyvastį, bet darbai pas mus taip padalyti, kad techninis eksper- 
tas yra mama, taigi drabužiai keliauja laukan dukart per metus; 
ten ir mačiau tai, kas įstrigo mano atmintin. 

- Jo atsarginė sutana, - sakau. - Ir senas smokingas. Jie ka- 
bojo ant manekenų. 

Vėl leidžiamės į žygį, kuris turėtų mus išvesti iš tos drabu- 
žinės. Praeiname pro manekenus priekyje. Ranka paglostau 
juodą vilną. 

— Tai senoji tėčio sutana, - sakau. - Jis pasiėmė naująją. 

Kas antras Danijos pastorius būtų patenkintas tėčio senąja 
sutana. Iš tiesų kas antras Danijos pastorius ir yra patenkintas, 
nes drabužis siūtas Samsės saloje, Balenkopo uniformų siuvyk- 
loje, kuri siuva sutanas visiems Danijos pastoriams. Išskyrus 
Fino salos pastorių. Tėčio sutana iš kašmyro ir ji pasiūta pas 
Knicę Vienoje specialiai jam ir už tokią kainą, kurią, norėdami 
išvengti liaudies sukilimo, esame priversti saugoti kaip šeimos 
paslaptį. 

Mudu su Tilte susižvalgome. Abudu galvojame tą patį, o Til- 
tė ištaria. Bodilė tikriausiai teisi. 

- Jie ne La Gomeroj. 

Mūsų tėtis gali nueiti toli, siekdamas atkreipti į save dėmesį, 
taip pat ir Kanarų salose. Tačiau ne taip toli, kad su ceremonijų 
drabužiu pasirodytų prie baseino. 


ča. 


Įžengiame į mamos darbo kambarį, Tiltė sušvilpauja pirmąjį 
posmą Minjonos dainos „Leisk man švytėti“ iš Šuberto „Gėtės 
dainų, ir patalpa skaisčiai nušvinta. Visi elektros prietaisai na- 
muose turi jungiklius, tačiau taip pat gali būti įjungti dainuojant 
įvairias Šuberto „Dainų“ ištraukas. Muzikos grotuvas įsijungia 
pagal Minjonos „Nemokyk manęs kalbėti, nutildyk mane“ pra- 
džią. Duonos skrudintuvas įsijungia ir išsijungia pagal „Tavųjų 
akių žvilgsnis manosiose“, o svečių tualete vestibiulyje vanduo 
nuleidžiamas pagal dainą „Tik tas, kuris pažino ilgesį, supranta 
mano kančią . 

Mamos darbo kambarys iš tiesų netgi nėra kambarys, tai 
dirbtuvės, o iš tiesų net ne vienos, o ketverios dirbtuvės, nes 
kiekviename kampe įrengta skirtinga darbo vieta. Prie lango 
stovi kompiuteriai, į svetainės pusę yra radioelektronikos kam- 
pas, priešais — ilgas stalas su varstotu ir nedidelėmis tekinimo 
staklėmis tiksliesiems mechanizmams, o kitapus durų - sta- 
liaus darbastalis. 

Virš kiekvieno darbo stalo ant faneros lakštų sukabinti įran- 
kiai, o ant lakštų apibrėžti kiekvieno įrankio kontūrai, todėl 
vieno žvilgsnio pakanka įsitikinti, kad viskas savo vietose. 

Stovime ir dairomės. Kaip mums rasti ką nors, ko nepastebė- 
jo didžioji policijos namų tvarkytojų komanda? 

Atidarau ūkinę spintą ir ištraukiu iš jos dulkių siurblį. Siur- 
biant dulkes namuose, kuriuose yra moterų, dažnai siurblyje 
atsiduria tokios brangenybės kaip auskarai arba grandinėlės, 
arba Tiltės kasyčių galai. Esu visai neblogai įgudęs tyrinėti 

dulkių siurblio maišus, todėl žinau, kad jie yra pilni informaci- 
jos apie tai, kas vyko kambariuose, kuriuose išsiurbtos dulkės. 

Deja, labai panašu, kad policija šituos įgūdžius irgi turi, nes 
maišo nėra, jis pakeistas nauju ir visiškai tuščiu. 

Tačiau kad jau siurblys mano rankose, aš jį apverčiu. Antga- 
lio šepečiuose įstrigusi medžio drožlė. Aš ją paimu. 

Šiaip jau nieko neįprasta, ypač patalpoje, kurioje stovi sta- 
liaus darbastalis ir trys obliai ant įrankių lentos, plius dar vie- 
nas elektrinis. 

— Su medžiu mama dirbo prieš tris mėnesius, - ištariu. 

Pasuku drožlę. Drožlių trumpas, tačiau gražus gyvenimas. 
Kol šviežios, jos elastingos kaip garbanos, beveik perregimos, 
ir kvepia medžiu. Bet po savaitės jos išdžiūsta, lūžta ir subyra 
į pjuvenas. Ta, kurią laikau rankoje, tebėra šviežia. Artėjanti 
link senatvės, kuri anksčiau ar vėliau palies mus visus, tačiau 
dar šviežia. 

Mudu su Tilte galvojame tą patį: negalime atmesti, kad poli- 
cijos mobilioji grupė pasinaudojo proga užsiimti rankdarbiais 
ir šiek tiek padirbėjo prie staliaus darbastalio - su siaurapjūkliu 
ir obliumi. Gal ką nors namams, vaikams. Nėra neįmanoma. 
Tačiau mažai tikėtina. Tikėtina yra tai, kad mama kažką oblia- 
vo prieš pat išvykdama. Ir kad tiek ji, tiek policija nepastebėjo 
antgalio šepetyje įstrigusios drožlės. 

Medis, kurio drožlė nuobliuota, tamsiai rudas su baltomis 
rievėmis. Neįmanoma gyventi pastoriaus namuose, kur yra 
krosnis, o mama meistrauja baldus, ir nieko nenutuokti apie 
medį. Šita rūšis iš kietųjų. Panaši į taurią medieną. Bet ne rau- 
donmedis ir ne tikmedis. 

Prisimename tai abudu vienu metu. Ir vėl nereikia net nieko 
sakyti. Čia kaip man su Jakobu Akinu Bordurijumi Madsenu: 

nuo tos akimirkos, kai teisėjas išmeta kamuolį, iki jo finalinio 
švilpuko mudu su Jakobu būdavome susieti telepatiniu ryšiu. 
Mudu su Tilte pasukame į virtuvę, Tiltė garsiai uždainuoja 
„Ak, jo bučinys!“ 

Ištrauka iš „Gretchen prie ratelio", ir su tuo mums, vaikams, 
teko tiesiog susitaikyti, nes šeimos gyvenimas juk ir susideda iš 
daugybės kompromisų. Užtat bet ką pradžiugintų prieš mūsų 
akis atsiveriantis vaizdas. Dangtis į maisto podėlį atsidaro, išsi- 
lanksto kopėčios, o nuo grindų pakyla tvorelė, skirta apsaugoti 
mažiems vaikams ir šunims, kad neįkristų. Galiausiai įsiplies- 
kia šviesos. 

Podėlyje yra dvi patalpos: katilinė, kur stovi krosnis ir mūsų 
skalbyklė bei džiovyklė. Kita patalpa yra tikrasis maisto podė- 
lis, ten mes ir nusitaikėme. 

Tai gana didelė patalpa, bet taip ir turi būti, kai mano tėtis 
šitiek gamina. 
me. Didysis pavyzdys, kaip jau minėta, tikrai nebuvo jo mo- 
tina ir bet kuriuo atveju tai tikrai ne Išganytojas, nes jis, kaip 
žinoma, apsiėjo su penkiais kepalais duonos ir dviem žuvimis, 
o gal atvirkščiai, ir su tuo, kaip ten, „pasižiūrėkite į paukščius, 
nes jie nei sėja, nei pjauna, nei terliojasi su antienos putėsiais, 
ir vis tiek pasisotina“. Tėčio stilius kitoks, jis labiau paremtas 
kontaktais su delikatesų firmomis ir ypatingais mėsininkais že- 
myninėje šalies dalyje bei daugybe valandų virtuvėje pakiliai 
nusiteikus. O dar paremtas ir tuo, kas puikuojasi prieš mus: tai 
ištisi metrai lentynų, nukrautų čatniais ir pagardais, kompo- 
tais, sultimis ir sezoninių vaisių uogienėmis. 

Taigi stovime patalpoje, kurios sienų plotas gerai išnaudotas. 
Tačiau tai ne tokia patalpa, kurioje ką nors paslėptum. Čia tik 

plynos grindys, vyno lentyna per visą sieną, o tada tie metrai 
lentynų su buteliais ir uogienių stiklainiais. 

Lentynos padarytos iš plienmedžio. Prieš pusmetį mama pa- 
gamino lentynas paskutinei neišnaudotai sienos daliai. Mudu 
su Tilte tai prisiminėme. 

Dabar žiūrime į tą sieną. 

Tai visiškai atitinka mamos dvasią ir stilių - nuolat tobulinti 
tai, ką yra padariusi prieš pusmetį. Arba prieš septynerius me- 
tus. Tačiau tikrai ne mamos stilius pulti kažką obliuoti likus 
dviem valandoms iki išvykimo į La Gomerą ar kad ir kur ji 
dabar būtų. 

Mudu su Tilte nesikalbame, bet viduje abu atliekame tą patį 
veiksmą. Ieškodamas nežinia ko, nesurasi mąstydamas. Min- 
tys visada keliauja tik pramintais takais, o mes ieškome kažko 
nežinomo. Taigi žiūrime abudu į sienos dalį su naujosiomis 
lentynomis. Į stiklainių eiles, į avietes, erškėtuoges ir slyvas, 
juodųjų serbentų sultis, sveikas virtas citrinas iš Amalfio, ta- 
marindų čatnį. Į rudąsias lentynas. Į lentynų laikiklius. Į baltą 
sieną. 

Tuo pat metu stengiamės pažvelgti į save, ten, iš kur suvokia- 
me tai, ką matome, ir ten stengiamės atsikratyti visų išankstinių 
vaizdinių. Kad atsirastų vietos pamatyti tai, ko dar negalime įsi- 
vaizduoti — taip pataria visi mistikai. 

Pamatome abudu kartu. Tai ne konkretus daiktas, o piešinys. 
Viršutinė ir apatinė lentynos su laikikliais tarp jų sudaro užda- 
rą kvadratą. Kaip durys. 

Tiltė pirštais perbėga per sujungimus. Nieko. Mamai labai 
patinka sujungimai. Ji neįsuks į medį nė vieno varžtelio, kad 
po to neužkimštų skylės. Sėdėjau su kamštelių gręžtuvu ir iš- 
gręžiau jai pusantro tūkstančio kamštelių, kai ji tėčio kamba- 

ryje klojo pocūgės grindis. Taigi žinoma, kad nieko nepajusi. 
Dangčio į rūsį, kuriame dabar stovime, sujungimai matyti tik 
ryškioje šviesoje. 

— Čia galėtų būti durys, - ištaria Tiltė. 

Pabeldžiame į sieną - jokio aido. Ir nėra jokios rankenos. 

— Jos būtų valdomos balsu, - sakau. - Reaguotų tik į jų bal- 
sus. Ir būtų kodas, žinomas jiems abiem. 

Žiūrime vienas į kitą, prisimename tėtį su mama. Stengia- 
mės juos pajusti. Keista, tačiau tai įmanoma. Ir ne tik savo tė- 
vus. Tarsi savyje saugotume visų kitų žmonių atspaudus. 

Pajuntame abu kartu. Tiltės akys užsidega. Ji neabejotinai 
mato šviesą manosiose, ir mums nereikia nieko sakyti. 

Svarbu abiem vienu metu pagauti idėją, kuria būtum visiškai 
tikras. Tačiau dabar įvyksta šis tas daugiau. Tarsi mano ir Tiltės 
sąmonė kurį laiką būtų buvusi bendra. Kaip tie trys išskirti- 
niai kartai per vieną sezoną, kai mudu su Jakobu Akinu atsi- 
dūrėme tokioje gynyboje, kuri buvo nepramušama kaip juoda, 
apsiniaukusi, migla aptraukta naktis, o Jakobas įteikė kamuolį 
mano kairiajai, kaip kad Baskeris padeda laikraštį mamai su 
tėčiu ant pagalvės, o aš įtaisiau jį į viršutinį kairįjį vartų kampą 
taip pat ramiai ir tiksliai, kaip pašto ženklas įklijuojamas į albu- 
mą. Kol Jakobas neišgirdo savo pašaukimo. 

Svetainėje išrenku muzikos centrą dalimis ir atsinešu kom- 
paktinių plokštelių grotuvą į rūsį. Tiltė paima garsiakalbius. 
Tada - stiprintuvas, jis sunkus, tarsi vienas ištikimųjų polici- 
jos technikų būtų ten įlindęs ir užsnūdęs, o kolegos pamiršę jį 
prižadinti. Tiltė dėkle suranda kompaktinę plokštelę. Ir štai ta 
didžioji akimirka. 

Plokštelė, kurią įdedame į grotuvą, išleista praėjusiais me- 
tais ir skirta Fino sporto klubui paremti, ji parduodama visose 

pagrindinėse parduotuvėse ir prekybos centruose, o joje sudėti 
visi muzikiniai perliukai, kaip antai Fino sporto klubo kovos 
himnas su priedainiu „Tik mėmės nebijo Fino futbolo koman- 
dos ; tai buvo didelė šeimos pergalė, nes Tiltė sukūrė žodžius, 
mama parašė melodiją, tėtis, Hansas, Tiltė ir aš dainuojame 
choru, o geriau įsiklausius fone galima išgirsti gargaliuojant 
Baskerį. 

Todėl jaučiuosi gerai, kai nieko neišduodamas galiu pripa- 
žinti, jog plokštelėje yra ir nesuvokiamų muzikinių katastrofų, 
po kurių tam, kas jas kartą išgirdo, tikriausiai niekad nepavyks 
visiškai atsipeikėti, tačiau, kaip pasakytų Tiltė, tas žmogus jas 
pasiims su savimi į mirties patalą, nes galbūt jos padės greičiau 
numirti. Kad nors kiek pajustumėte, kokiam reikia būti atsar- 
giam, jei šita plokštelė patektų jums į rankas, paminėsiu, kad 
ten yra daina, kurioje grafas Rikartas Trys Liūtai šlovina Fino 
salos moteris ir apetitiškus jaunuolius, ir, deja, yra žinoma, 
kad jis turi mintyje mano vyresniąją seserį ir vyresnįjį brolį, o 
galbūt netgi mamą ir tėtį. Taip pat yra gabaliukas, kur Einaras 
Tampeskelveris dainuoja keletą Senosios Edos ištraukų, ku- 
rioms pats parašė muziką, ir pats sau akompanuoja mušdamas 
didįjį „Asatoro“ draugijos aukojimų būgną; įrašytas iš karto po 
to, kai jį atleido iš mokyklos vadovo pareigų, ir, kiek pamenu, 
vadinasi „Bravalos mūšio ilgesys“. Sukrečianti kulminacija yra 
įrašas, kuriame mano brolis Hansas deklamuoja vieną iš savo 
eilėraščių, o jis prasideda taip: „Štai stovi mano roželė laikyda- 
ma savo raudoną maišelį“. 

Taigi šioje plokštelėje ne tik mirtis ir sunaikinimas, bet ir pa- 
laiminimai, mes pagarsiname kai ką iš šios skalės vidurio, nes 
dainuoja mūsų mama, o kiekvienas sveikas penkerių sulaukęs 
berniukas ir mergaitė stengiasi, kad jiems netektų išgirsti savo 

mamos dainuojant. Tačiau labai smarkiai spaudžiamam tenka 
pripažinti, kad yra dainuojančių prasčiau už mano mamą, o čia 
ji ir pati groja pianinu, o dainuoja, žinoma, „Pirmadienį per 
lietų Vienatvės gatvėj . 

Aš pats, kiek žinau, niekada nesu buvęs Vienatvės gatvėje 
ir pamatęs jos neatpažinčiau. Užtat atpažįsta apatinė naujųjų 
lentynų dalis podėlyje. Po dviejų taktų apatinioji sienos dalis 
su dviem šimtais uogienės stiklainių ir butelių pajuda dešimt 
centimetrų gilyn ir statmenai pakyla į viršų, atverdama juodą 
ertmę. 

Tiltei sušvilpus, podėlyje užgęsta šviesa. Dabar ertmė prie- 
šais mus nebe juoda, dabar matyti, kad ji atsiveria į kitą, blau- 
siai apšviestą erdvę. 

Pasilenkiame ir žengiame vidun. Tai mažutė patalpa baltin- 
tomis sienomis, apšviesta mėnesienos; iš pradžių pagalvojame, 
kad šviesa patenka pro langą, tada pamatome, kad ji atsispin- 
di veidrodyje. Vakarinės namo dalies pamatuose yra mažučiai 
lenkti langeliai, uždengti vieliniu tinklu, visada manėme, kad 
tai ventiliacijos angos, atsiveriančios iš tunelio. Dabar aišku, 
kad čia būta tikro rūsio. Patalpos sienos iš tikrų akmenų, šviesa 
patenka pro vieną iš pamato plyšių, o žemyn ją nukreipia trys 
įstrižai sustatyti veidrodžiai. Šitaip ji nematoma iš viršaus. 

Patalpoje stovi rašomasis stalas, lempa ir kėdė, daugiau nieko. 
Įjungiu lempą, aplinkui plika ir tuščia. Jokios spintos, jokios len- 
tynos, ant stalo nieko nėra. Vis tiek liekame sekundę stovėti. Esi 
šiek tiek sukrėstas, kai gyveni kokioje nors vietoje, galvoji, kad 
skersai išilgai ją pažįsti, ir staiga atrandi naują kambarį. 

Nors nėra už ko užsikabinti, pirštais perbėgame per sieną, ieš- 
kodami pėdsakų į kitas patalpas, tačiau veltui. Vienintelis daly- 
kas, kurį randame, yra minkštos medžiagos lakštas, pakabintas 

maždaug ties įėjimu į podėlį. Jis buvo naudojamas kaip skelbi- 
mų lenta, paviršiuje šimtai skylučių nuo adatėlių, mano mama 
ypač dažnai naudojasi tokiomis lentomis, virš jos darbo stalų 
visada kabo diagramos, instrukcijos ir darbiniai eskizai. Tačiau 
šita lenta tuščia. 

Atsisukame atgal į podėlį ir akimirką žavimės mamos tech- 
niniu sumanymu. Tuomet pirštu perbraukiu per tą vietą, kur 
po akimirkos lentynos ant judančios sienos dalies susijungs su 
kitomis. Kaip tik čia mama ir susiurbė paskutinę drožlę, prieš 
išeidama pro duris, norėdama užsitikrinti, jog garantuotai ne- 
bus pastebėta. 

Paleidžiame muziką, mamos balsas dainuoja „Pirmadienį. 
Per lietų. Vienatvės gatvėj, siena nusileidžia į vietą, ir nieko 
nematyti. Sienos dalių sujungimai iš baltai dažytos faneros pa- 
slėpti už lentynų ir laikiklių; mus užlieja iškilmingos pagarbos 
jausmas. 

Bet mane taip pat užlieja ir kažkas kita - tai, kas subtiles- 
nėje aplinkoje vadinama intuicija. Intuicija yra mintis arba 
pojūtis, ateinantis iš kitapus; mudu su Tilte po nuodugnių ty- 
rinėjimų manome, kad ji įlenda pro plyšį, kai Didžiosios du- 
rys būna truputėlį praviros. Mūsų patirtis sako, kad daugeliu 
atvejų intuiciją, deja, galima apibūdinti kaip įvairias šiukšles, 
o atskirti, ar tau vis dėlto pasitaikė geras kąsnelis, galima tik 
išbandžius. 

Taigi paleidžiu tą kompaktinę plokštelę, lietus barbena, 
mama sentimentaliai niūniuoja, ir durys pasislenka, hidraulika 
net nesušnabžda. 

Iš visatos mane aplanko mintis, kad susitvarkyti nepaliekant 
nė menkiausio pėdsako pranoksta mano mamos ir tėčio suge- 
bėjimus. 

Kai aš ketvirtadieniais gaudavau šansą tvarkytis pastoriaus 
namų virtuvėje, po to norint rasti ką nors, ką būčiau pražiūrė- 
jęs, būtų prireikę grupės laborantų, ir statau aštuonis prieš vie- 
ną, kad jie vis tiek išvažiuotų namo neradę nė ryžio grūdelio. 
Net Tiltė, kuri šiaip jau nesišvaisto pagyrimais, kartą pasakė, 
jog kada nors, kai mane išleis į laisvę, visuomet galėsiu gauti 
namų tvarkytojo darbą. 

Tačiau po mamos su tėčiu laimikio būtų radę. Ne vežimą, bet 
vieną kitą daiktą komanda surastų. Prisikasti iki paties dugno 
ne kiekvienas sugebėtų. O mamos su tėčiu tarp tų kelių laimin- 
gųjų nėra. 

Grįžtu atgal į patalpą. 

— Uždaryk duris, - sakau Tiltei. 

Tiltė manęs nesupranta, tačiau padaro kaip prašoma. Siena 
sugrįžta į vietą, aš lieku vienas mėnesienos šviesoje. 

Jokio antro apieškojimo nereikia, nes pamatau iškart. Ir Ži- 
nau, kaip čia atsitiko. Jie buvo užsiėmę. Jie išsigabeno bagažą, 
čia jis stovėjo supakuotas. Jie nurinko skelbimų lentą, viską iš- 
valė. Ir tuo metu, žinoma, anga į podėlį buvo atverta. Galiausiai 
duris. Bet pamiršo vieną dalyką. Jie užmiršo tą dalį skelbimų 
lentos, kurią judanti sienos dalis dengia tada, kai yra pasislin- 
kusi ir pakelta. 

Ta lentos dalis dabar yra priešais mane, ji sidabru švyti mė- 
nulio šviesoje. Ant lentos prisegtas popieriaus lapas. 


ča. 


Sėdime prie stalo virtuvėje su tuo popieriaus lapu. 

Jis galėjo būti išplėštas iš kažkokio firminio bloknoto, viršu- 
je mėlynomis raidėmis atspausdinta „Voicesecurity“. Po apačia 
parašytos trys eilutės, pirmosios dvi pieštuku mamos rašysena, 
paskutinė tušinuku ir rašysena, kurios kol kas negalime atpa- 
žinti. 

Pirmoje eilutėje parašyta „Sum. G. Chriz.“ 

„G. Chriz.“ Tikriausiai yra Gitė Chrizantema, šeimos draugė 
ir hinduistų bendruomenės, įsikūrusios Fino rage, vadovė, be 
to, Fino banko Nordhaune valdybos pirmininkė, o „Sum.“ yra 
įprastas mamos trumpinys, reiškiantis „sumokėti . 

Kitoje eilutėje tik vienas žodis, „Dion“, po jo aštuoni skaičiai, 
galėtų būti telefono numeris, ir inicialai A. V. 

Tušinuku užrašytas elektroninio pašto adresas: pallasathene. 
abakemail.dk 

Tiltė išsitraukia telefoną. Atsuka jį į mane. Ekrane šviečia 
„A.Vingladas“ ir telefono numeris, kuriuo skambino Bodilė, 
kai kartu su Katinka ir Larsu susirinko mus ir išsivežė kan- 
kinimams, egzekucijai ir kalinimui į „Didįjį kalną . Numeris 
Tiltės telefono ekrane sutampa su numeriu popieriuje prie- 
šais mus. 

- A. Vingladas, - taria Tiltė, - yra vardas, kurį turime įsi- 
minti. 


Ketiname išeiti, stabtelime vestibiulyje atsisveikinti su namu. 
Mano žvilgsnis užkliūva už raktinės. 

Duriu pirštu į pašto dėžutės raktą, jo pakabukas raudonas. 
Tiltė manęs nesupranta. 

— Jis blizga, - sakau. - Tai naujas raktas, ką tik iš raktų dirb- 
tuvės. 

Dabar ir Tiltė pastebi. Pašto dėžutės raktas naudojamas kas- 
dien, mūsiškis nutrintas ir pageltęs. Dabar jis pakeistas nauju. 

Atrakiname pašto dėžutę, ten guli tik vandens suvartojimo 
deklaracija, ją pasiimame ir grįžtame atgal prie to paties stalo, 
kurį ką tik palikome ir prie kurio iš malonės valgėme kasdienę 
savo vaikystės duoną ir kasdienius antienos putėsius. 

— Policija, - tariu. - Jie pasidarė rakto kopiją. Ir ne tą prika- 
bino. Jie garantuotai pasidarė ir daugiau kopijų. 

— Kam? 

— Larsas su Katinka, jie tikrai kasdien ištuština pašto dėžutę. 
Perskaito laiškus. Kad patikrintų, ar nėra ko nors apie mamą 
su tėčiu. 

— Kodėl jie paprasčiausiai nenueina tiesiai į paštą? Policija 
juk turi tam teisę. 

— Tam reikėtų teismo leidimo, - aiškinu, - o jo galbūt nėra. 
O ir gandai iškart pasklistų. Juk pažįsti Pilę. 

Pilė Paštininkė yra kaip purkštukas. Informacija apie visus 
Fino gyventojus vientisa srove suteka į jos biurą, o ji išpurškia 
ją ant išdžiūvusių laukų. 

Tiltė linkteli. 

— Tai paaiškina, kodėl pašto dėžutėje tik vienas laiškas. Turė- 
jo būti visos savaitės paštas, ne mažiau kaip trisdešimt. 

Pakeliu laišką, kuris buvo pakištas po durimis. Jis iš Fino 
banko, be pašto ženklų. Atplėšiu jį. Vokas yra banko, tačiau po- 
pierius voke - ne, tai atvirukas su dievybe, kuri turi straublį ir 
sėdi rožės žiedlapių soste, tekstas rašytas ranka, turinys - „ačiū 

už vakarą, buvo smagu, citrinų suflė gyva laiško autoriaus at- 
mintyje kaip nemarus prisiminimas, ir, beje, banke yra daugiau 
nei šimtas laukiančiųjų eilėje, taigi reikia atsakymo, su geriau- 
siais linkėjimais, Gitė Ch.“ 

Norėtume žinoti, kokio atsakymo Gitei reikia, tačiau mes 
neturime jokios galimybės pajudinti šito, nes dabar savaitgalis, 
Fino bankas uždarytas, o kai bus atidarytas antradienį, mes jau 
būsim už jūrų marių arba vėl grandinėse su skląsčiu ir spyna 
socialinėje rūpyboje. 

Tiltė uždeda pirštą ant elektroninio pašto adreso. Tai rašyse- 
na, kurią laisvai galėtum pavadinti savita, o jeigu tiesiai šviesiai, 
tai pasakytum, kad ji įdomi, tačiau neįskaitoma. 

— Panašu į kinų hieroglifų danišką versiją, - sako ji. - Tai 
Leonoros rašysena. 


ča. 


Norėčiau pamažu priartėti prie kai kurių įvykių, susijusių su 
pirmuoju mamos ir tėčio dingimu prieš porą metų. Tačiau pir- 
miausia norėčiau jus informuoti, kaip mano mama ir tėtis at- 
rodo, kad galėtumėte juos atpažinti sutikę gatvėje ir pasislėpti 
kokioje nors laiptinėje ar kitaip pasitraukti iš kelio. 

Jie gerokai pagyvenę - tėčiui keturiasdešimt, mamai sueis 
keturiasdešimt po metų ar dvejų, ji šviesiaplaukė, o vasarą būna 
tokia įdegusi saulėje, kad pavaduojantys gydytojai Fino ligo- 
ninėje kaskart, kai ji pasirodo priėmime su Hansu, Tilte arba 
manimi, klausinėja, ar ji kalba daniškai, o kartais per vasarą 
priėmime apsilankome daugiau nei dvylika kartų. 

Nors mama tokio amžiaus, kurį Tiltė apibūdina kaip pusiau- 
kelę į kapus, vis tiek ji gana dažnai būna panaši į jauną mergai- 
tę, o kadangi šioje vietoje reikia būti visai atviram, esu privers- 
tas pasakyti, kad esu ne kartą pajutęs iš daugelio savo draugų, 
netgi tų, apie kuriuos galėjai pagalvoti, kad yra viso proto, jog 
jie yra šiek tiek mano mamą įsimylėję. 

Tarsi tai dar nebūtų pakankamai prastai ir dėl to nesijaus- 
tum tarsi užkluptas kurio nors iš prakeiksmų, kurie kaip kruša 
daužo tuos nelaimėlius Senajame Testamente, tas pats yra ir su 
mano tėčiu, gal net blogiau, tik atvirkščiai. 

Iš daugelio mergaičių, kurias tėtis rengia konfirmacijai, Ži- 
noma, išskyrus itin gabias ir išlaikančias pusiausvyrą būtybes 
kaip Konė, gali pajusti, kad kursams įsibėgėjus jos pradeda 
žiūrėti į mano tėtį taip, kaip Beladona žiūrėdavo į savo pietų 
triušelius, kol neatidavėme jos Randerso tropikų miškui. Taip 

pat pastebėjau, kad tikrai nemažai nuotakų, stovinčių prie alto- 
riaus Fino miesto bažnyčioje, uždelsia atsakyti, kai mano tėtis 
klausia, pavyzdžiui: „Ar tu, Feodora Karštagalve, imi Frigastą 
Žąsiaganį, kuris priešais tave stovi, sau į vyrus?“ Ir, deja, visiš- 
kai akivaizdu, kad delsiama yra dėl to, kad Feodora stovi visai 
arti mano tėčio ir staiga jai galvon šauna mintis, jog galbūt ji, 
ištardama „taip“ Frigastui, praleidžia lemiamą gyvenimo šansą, 
ir todėl stovi springdama tuo žodelyčiu „taip, kol galiausiai jį 
išstena, lyg būtų siurbliu pumpuojama. 

Leonora Ganefriud, kuri, ko gero, yra daugiausia apie vyrus, 
o taip pat ir apie moteris žinantis žmogus Eino saloje, sako, kad 
viskas susiję su tuo, jog mano tėčio ir mamos akyse - melan- 
choliška išraiška, tarsi jie būtų kažko netekę, patys nežinodami 
ko, ir ta išraiška verčia nekaltus vyrus ir moteris, netgi vaikus 
ir jaunuolius, jaustis taip, lyg reikėtų juos paglostyti ir padėti 
jiems ieškoti to, ko neteko. 

Tą vakarą, kai Hansas, Tiltė ir aš pastebėjome, kas slypi už 
tos melancholijos, tą vakarą mūsų tėtis ir mama, užuot laikę- 
si savo įprasto vingiuoto kelio, ėmė kur kas tiesiau krypti link 
prarajos. 

Jei kartais jūs senokai buvote bažnyčioje ir galbūt sirgote ar 
šiaip praleidote vieną kitą tikybos pamoką, diskretiškai pri- 
minsiu, kad viskas, kas vyksta bažnyčioje, šiaip jau yra šventa, o 
visų švenčiausi yra sakramentai, pavyzdžiui, kai prieinama prie 
altoriaus, žmogus krikštijamas ir laiminamas, ir kai mano tėtis 
meldžiasi „Tėve mūsų“ už mus visus. Tą vakarą Tiltė paklausė 
tėčio, ar Dievas yra sakramentuose, ir kai tik ji uždavė klausi- 
mą, šis skambėjo patikimai. Tiltei kartais šauna į galvą pasikal- 
bėti su tėčiu apie religiją, ir būta nemažai pavyzdžių, kad viskas 
vykdavo sklandžiai. 

Tas vakaras kaip tik buvo iš tų, apie kuriuos pasakojau ir ko- 
kius, tikiuosi, jūs pažįstate; toks vakaras, kai norisi savo šeimai 
suteikti dar vieną šansą, nes jauti, kad vis dėlto ji turi ateitį, 
bent jau ateinantį ketvirtį valandos. Mama sėdėjo ir centravo 
ašis savo konstruojamam laikrodžiui, o tėtis ruošėsi virti kon- 
centruotą veršienos sultinį; tai beveik padažas, kurį jis ruošia iš 
mėsos, kaulų ir žolelių, ir nuo jo visi namai dvokia lavonine; jis 
verdamas tol, kol pasidaro toks tirštas, kad galėtum juo kimšti 
sofos pagalvėles, jei tik tai nebūtų tiesiog neįtikėtinai kiauliškos 
terlionės. Kadangi tėtis yra palinkęs virš puodų, ir todėl, kad 
sultinys toks tirštas, o nuotaika tokia pakili, jis nustveria Tiltės 
klausimą, tarsi tai būtų oro balionas, ir sako, kad Dievas juk 
yra visur, kaip savotiškas iš Šventosios Dvasios išvirtas sultinys, 
tačiau sakramentuose jis yra kaip koncentruotas veršienos sul- 
tinys - labai tirštas ir aromatingas. 

Taip pasakęs tėtis toks patenkintas savimi, iš veido matyti, 
kad atsakymas jam atrodo labai giliamintiškas tiek pedagogi- 
niu, tiek religiniu požiūriu. Tačiau Tiltė tęsia: 

— Kaip žinoti? - klausia ji. 

— Pirmiausia tiesiai iš Naujojo Testamento, - atsako tėtis. 

— Bet tėti, - sako Tiltė, - pavyzdžiui, krikštas; Biblijoje nėra 
nė vienos vietos, kur Jėzus krikštytų vaikus, jis krikštija suau- 
gusius, tad vaikų krikštas ne iš Biblijos. Tai iš kur jis? 

Nuotaika virtuvėje keičiasi. Baskerio kvėpavimas tampa sun- 
kesnis, o mama pakelia akis nuo laikrodžio. Mes visi girdime, 
kad Tiltė ruošiasi tam, ką aš vadinu „atvirkščiu Čingischanu“. 
Šis posakis man gimė todėl, kad pagalvojęs apie didžiuosius 
pasaulio istorijos siaubūnus, kurie iš tikrųjų pridarė baisios 
netvarkos, tokius kaip Hitleris ir Čingischanas, ir Lesės salos 
komandos atsitraukęs gynėjas, kuris parguldė Hansą ir sulaužė 

jam koją, norėtum, kad Tiltė ten būtų buvusi, nes ji gali bet ką 
išginti atgal į Sibiro pelkes - ten, iš kur jie ir atėję, ir dabar ji 
ruošiasi tą daryti su tėčiu. 

— Vaikų krikštas, - atsako tėtis, - yra atėjęs iš viduramžių, kai 
daug vaikų mirdavo visai maži, tai buvo bandymas išgelbėti jų 
sielas. 

Tiltė jau buvo atsistojusi ir artinosi prie tėčio. 

— Jeigu jau vaikų krikštas neminimas Biblijoje, - sako ji, - 
kaip tu gali būti tikras, kad Šventoji Dvasia ten nusileidžia, kaip 
gali būti tikras, iš kur žinai? 

-Aš tai jaučiu, - atsako tėtis. 

Nereikėjo jam taip sakyti. Bet jis juk pakeliui atgalios į pel- 
kes, o tokioje situacijoje griebiamasi visų priemonių, kad tik ta 
pelkė tavęs neįtrauktų. 

Visa bėda ta, kad mes, trys vaikai ir Baskeris, girdime, kad 
tėtis nėra visiškai nuoširdus. 

Sakydamas pamokslą jis yra įgudęs kalbėti apie atmosferą, 
tvyrojusią Palestinoje Jėzaus laikais. Tėtis su mama buvo du- 
kart Izraelyje kursuose pastoriams, štai iš tų kelionių tėtis pasi- 
semia įkvėpimo apibūdindamas dangų ir saulę, žmonių gausą 
ir asilus, ir patikėkite: mano tėtis taip moka sakyti pamokslą, 
kad jauti girgždant dulkes tarp dantų ir jauti, kad tuojau gausi 
saulės smūgį, nors dabar yra apsiniaukęs advento sekmadienis 
Fino miesto bažnyčioje. 

Tačiau, kai perteikęs atmosferą tėtis pereina prie įvykių, tai 
yra prie to, kas iš tikrųjų vyko per atsimainymą ant kalno, 
kai Jėzus pamato Dievą debesyje, kai tėčiui tenka aiškinti, ką 
Jėzus norėjo pasakyti tardamas „čia yra mano karalystė“, ir 
apie tai, ar tikrai Jėzus ėjo per vandenį, ir kaip iš tiesų yra su 
prisikėlimu, kai sakoma, kad po mirties rojuje atgauni savo 

kūną, o tai šiaip jau būtų malonu, net ir tam veršeliui, kuris 
paaukojo kūną koncentruotam sultiniui; taigi, kai reikia visa 
tai paaiškinti, tėtis nustoja būti savimi, tuomet jis kalba kaip 
žmogus, beriantis atmintinai išmoktą tekstą, nes iš esmės ir 
pats to nesupranta. 

Vieno dalyko Tiltė, Hansas, aš ir Baskeris tikrai negalime 
pakęsti: kai tėtis su mama kalba kaip nesavi, kaip kažkas kitas, 
todėl dabar Tiltė žengia į pelkes paskui tėtį. 

— O kaip tu tai jauti, tėti? 

Klausimas nebuvo užduotas piktybiškai. Tik labai primyg- 
tinai. Tada atsitinka kai kas netikėta. Tėtis pasižiūri į Tiltę ir į 
mus visus, o tada ištaria: 

— Aš nežinau. 

Tada jo akys pritvinksta ašarų. 

Žinoma, nėra taip, kad niekad nebūčiau matęs savo tėčio ver- 
kiant. Kai esi vedęs tokią kaip mano mama, kuri gana dažnai už- 
miršta viską aplinkui, taip pat ir savo vyrą, vaikus ir šunį, nes ją 
apsėdęs noras pačiai pasigaminti rankinį laikrodį ir ji dirba be 
miego ištisas dvidešimt keturias valandas norėdama suderinti 
dantračių ašis, o tuo metu mes, vaikai, ir mūsų tėtis esame vi- 
siškai apleisti ir užmiršti, tiesiog būtina išsiverkti geriems drau- 
gams ant peties bent jau kas porą savaičių, o tą tėtis neabejotinai 
yra daręs pas Bentą Policininką arba Džoną Gelbėtoją. 

Tačiau to jis nėra daręs prieš mus. Kai matome tėtį verkiant, 
tai vyksta bažnyčioje, kai jis būna pasakęs ką nors itin gražaus 
ir verkia iš susijaudinimo ir dėkingumo, kad Aukščiausiasis Fi- 
nui davė tokį nuostabų pastorių kaip jis. Arba jis verkia per 
laidotuves, užjausdamas artimuosius, ir nenoromis tenka pri- 
pažinti, kad tėčio gebėjimas užjausti yra beveik toks pat didelis 
kaip pasitenkinimas savimi. 

Vis dėlto nors pasitikėjimas savimi didelis ir atjauta nuošir- 
di, jie negali prilygti tam, ką dabar matome virtuvėje. O mes 
matome tai, kas visada tūnojo tėčio viduje, bet tik dabar išsi- 
laisvino, ir iš pat pradžių net nesugebame to įvardyti. Tačiau 
dabar tėtis išeina iš virtuvės, mama nuseka paskui jį, o Tiltė, 
Hansas, Baskeris ir aš žiūrime vienas į kitą. Akimirką sėdime 
visiškoje tyloje, o tada Tiltė staiga taria: 

— Jie yra dramblių prižiūrėtojai - štai kas yra mamos ir tėčio 
bėda: jie yra dramblių prižiūrėtojai patys to nežinodami. 

Mes visi žinome, ką ji nori pasakyti. Ji nori pasakyti, kad 
mama ir tėtis viduje turi kažką, kas yra daug didesnis už juos ir 
ko jie negali kontroliuoti, ir pirmą kartą mes, vaikai, aiškiai pa- 
matome, kas tai: jie nori žinoti, kas iš tikrųjų yra Dievas, jie nori 
sutikti Dievą, štai kodėl taip svarbu, ar gali būti tikras, kad jis yra 
sakramentuose. Ir ne tik tėtis, taip pat ir mama - štai dėl ko pir- 
miausia jie gyvena, štai šitas ilgesys atsispindi melancholiškoje jų 
akių išraiškoje, ir tas ilgesys yra didumo sulig drambliu, ir mes 
suprantame, kad jis dar niekada nebuvo numalšintas. 

Žinoma, paliekame mamą su tėčiu ramybėje tą vakarą, mes 
ne kokie žudikai maniakai. Tačiau matėme kai ką, ko negalime 
pamiršti. Mes pamatėme natūralaus dydžio jų vidinį dramblį. 

Veikiausiai mama su tėčiu visada turėjo tuos dramblius, 
galbūt ir gimė su jais. Tačiau iki to vakaro virtuvėje jie buvo 
tarsi uždaryti. Vienaip ar kitaip, tėčio ir Tiltės mažytis apsi- 
keitimas nuomonėmis dangtį nukėlė. Tai reiškia, kad mes ir 
pasaulis per ateinančias savaites ir mėnesius patirsime, kaip 
drambliai išsilukštens iš savo kokonų, išskleis sparnus ir ims 
skrajoti aplink, jei suvokiate paveikslėlį, kuris gal ir ne visai 
atitinka biologijos vadovėlį, bet daugmaž taikliai pavaizduo- 
ja, kas iš tiesų atsitiks. 

Tačiau kadangi ši mano praeities dalis yra skausminga ir ku- 
pina pikantiškų ir skausmingų detalių, norėčiau akimirkai nuo 
jos atsitraukti ir grįžti į dabartį, kur mudu su Tilte išeiname 
aplankyti Leonoros Ganefriud. 


ča. 


Leonora Ganefriud sėdi ant grindų sukryžiavusi kojas, ir nors 
horizonte jai jau turėtų šmėžuoti Fino senelių namai - jai ne 
mažiau kaip penkiasdešimt, - turiu net ir aš, šiaip jau nelin- 
kęs komentuoti moterų išvaizdos, pasakyti, kad ji - tikra puo- 
ta akims. Iš dalies dėl uniformos - ji vilki raudoną tibetietišką 
vienuolės apdarą, iš dalies dėl to, kad ji įdegusi saulėje, o jos 
galva plika, dėl to ji panaši į Sigurnę Vyver filme „Svetimas 3“. 
Ji kalbasi telefonu, pamoja mums užeiti, mudu su Tilte prisėda- 
me, kol ji užbaigs pokalbį. 

— Tu eini pro Liūtų vartus Alhambroje, - sako Leonora tele- 
fonu. - Esi visiškai nuoga. Ir tavo labai apetitiškas rausvas už- 
pakaliukas. 

Telefonas guli ant stalo, garsiakalbis įjungtas. Taigi girdime, 
kad ponios balsas kitame ragelio gale yra šiurkštus ir piktas. 

— Aš neturiu apetitiško užpakaliuko. Aš turiu subinę, didelę 
kaip atsarginė padanga. 

— Ne dydis yra esmė, - atsako Leonora. - Svarbu išraiška. Tu- 
riu klienčių su pasturgaliais, didumo kaip traktoriaus padanga. 
Vis tiek vyrai ordomis krenta joms po kojomis. Jeigu tik sau 
pripažįsti, tai traktoriaus padanga juk yra mirtinas ginklas. 

Mes sėdime tarytum Tibeto viduramžių statinyje, bet iš tie- 
sų jis yra sukurtas architekto ir pastatytas mažiau nei prieš 
metus, ir vien tas pastatas kainavo penkis milijonus, jame - 
sūkurinė vonia ir sauna, o stovi jis aukščiausios kopos vir- 
šūnėje prie Osterbergo, vaizdas atsiveria tiesiai į Galimybių 
jūrą. Šis kuklus statinys yra privatus Leonoros vienuolynas, 

o be visų kitų užsiėmimų, Leonora dar yra ir Fino budistų 
bendruomenės, kuri pastaraisiais metais išaugo iki vienuoli- 
kos narių, vyriausioji atsiskyrėlių vienuolė, ir kaip tik dabar ji 
atsiskyrusi trejiems metams. Tai reiškia, kad ji yra pasižadė- 
jusi sėdėti toje turbo trobelėje trejus metus ir niekur neišeiti 
iš Osterbergo, misti ryžiais ir daržovėmis ir nesimatyti su jo- 
kiais žmonėmis. 

Mudu su Tilte atvažiavome Torlacijaus-Drioberto mersede- 
su; kai kuriems žmonėms tai gal ir atrodys kaip automobilio 
vagystė, tačiau mes su Tilte iš tų, kurie taip nemano. Mes gal- 
vojame, kad tai galėtų būti pasiskolinimas, nes kam dabar Tor- 
kiliui Torlacijui automobilis, kai jis sėdi naujojoje areštinėje, be 
to, automobiliui nesveika per ilgai stovėti nepramankštinant 
variklio ir akumuliatoriaus. 

Taigi Tiltė padeda išplėštąjį popieriaus lapą priešais Leonorą 
ir pabaksnoja į užrašą. 

- Čia tavo rašysena, Leonora. 

Leonoros veido išraiška pasikeičia, ant jos tyro džiaugsmo, 
sušvitusio mus pamačius, krenta šešėlis. 

— Tai ne aš, - atsako ji. - Tai ne mano rašysena. 


Leonora Ganefriud yra informatikė ir informacinių technolo- 
gijų ekspertė; namie mes turime tiek kompiuterių ir MP3 gro- 
tuvų, ir mobiliųjų telefonų, kad gyvename nuolatinėje elektro- 
ninėje griūtyje, kurią išgyvename tik dėl to, kad Leonora yra 
ir šeimos draugė, ir mūsų informacinių technologijų gydytoja. 
Ji yra ką nors programavusi kone visiems Fino gyventojams, o 
kai sukūrė rizikos įvertinimo programas Fino banko investicijų 
skyriui, kuris veikia dar ir Lesės, Anholto bei Samsės salose, li- 
kusioji šalies dalis ją pastebėjo ir daugelis bandė ją susimedžioti, 

bet ji atsisakė, nes norėjo atsidėti koncepcijai, kurią išplėtojo 
kartu su Tilte ir kurią ji vadina seksualiniu kultūriniu konsul- 
tavimu. 

Viskas pamažu prasidėjo nuo to, kad ji teikė paprasčiausias 
sekso telefonu paslaugas ir dirbo sodininke, kad galėtų susimo- 
kėti už savo studijas, ji visada sakydavo, kad siekiant profesinių 
iššūkių reikia specializuotis, taigi sodininkaudama ji prižiūrėjo 
kapines, vienu metu vadovavo visų trejų Fino salos kapinių prie- 
žiūrai, o seksu telefonu užsiimdavo su tais, kuriems patikdavo, 
kai veiksmas vykdavo kultūros paveldo fone. Štai čia ji ir pradėjo 
klausti Tiltės ir manęs patarimo, nes ji ne visai tokia kaip mes, iš 
išsilavinusios šeimos; taigi, kai ji, pavyzdžiui, turėdavo klientą, 
kuris pageidaudavo, kad viskas vyktų po Bruneleskio kupolu, ji 
simboliškai sumokėdavo Tiltei ir man, kad nueitume į biblioteką 
ar panaršytume po internetą ir išsiaiškintume, kur tas kupolas 
yra, ir mes surasdavome nuotraukų ir padėdavome jai apibūdin- 
ti erdvę. 

Pamažu įsibėgėjant mūsų bendradarbiavimui ir plečiantis jos 
klientų būriui, Tiltei į galvą šovė mintis. Tiltė stebėdavosi, kad 
vyrai niekada nepanorėdavo, jog tose istorijose, kurias Leonora 
jiems pasakodavo telefonu, dalyvautų žmonos; neretai jie norė- 
davo, kad būtų daug Žmonių, vyrų ir moterų, kiaulių ir karvių, 
ir vištų, ir viskas turėdavo vykti Šnabždesių galerijoje Šv. Pau- 
liaus katedroje arba Uficių galerijoje, bet žmonų niekada nebū- 
davo, o kai paklausėme Leonoros kodėl, ji atsakė, kad taip per- 
nelyg nuobodu. Tada Tiltė pasiūlė, kad Leonora nepastebimai 
įtrauktų ir žmonas, pavyzdžiui, pasakotų, kad „mes stovime Šv. 
Morkaus aikštėje ir aš tau sušeriu per sėdimąją lanku, o dabar 
atiduodu jį tavo Žmonai, ir ji tau išrašo aštuonis sultingiausius 
kirčius per plikąją“. 

Truputį paprotestavusi Leonora paklaūsė šito patarimo ir po 
tam tikrų sunkumų sulaukė didžiulio pasisekimo, o Tiltė tuo- 
met jau buvo pasiruošusi kitam žingsniui. 

Kitas jos žingsnis buvo toks, kad ji paklausė Leonoros, ko- 
dėl vyrai nenori sekso telefonu su savo pačių žmonomis, ir 
Leonora, pamiršusi savo išmedituotą pusiausvyrą, ėmė šauk- 
ti; ji buvo įpusėjusi savo pirmąjį trejų metų atsiskyrimo pe- 
riodą, aš ten irgi dalyvavau, kai ji šaukė Tiltei, ką šioji sau 
įsivaizduojanti - jeigu žmonos pačios viską sugebėtų, jos 
verslas žlugtų. Tačiau Tiltė atsakė, kad žmonos to juk nesu- 
gebėsiančios be Leonoros pagalbos, taigi ji turėtų priversti 
vyrus, kad šie lieptų savo žmonoms paskambinti Leonorai, 
ir ši jas išmokytų telefonu kalbėti nešvankybes. Ir vėl iš pra- 
džių buvo šiokių tokių keblumų, tačiau viskas baigėsi tuo, ką 
galėčiau pavadinti neprilygstama sėkme. Taigi dabar Leonora 
yra amžinai mums dėkinga, ypač Tiltei, ir, pasak jos, Tiltė pa- 
dėjusi jai išspręsti istorinę problemą: kaip didžiųjų pasaulio 
religijų vienuoliams ir vienuolėms elgtis, kai reikia užsidirbti 
pragyvenimui. Senais laikais juos išlaikė dosnūs šelpėjai arba 
tekdavo elgetauti, tačiau Fino saloje vargiai atsiras tokių, ku- 
rie apmokėtų Leonoros ar Anderso iš Randerso trejų metų 
atsiskyrimo periodą. 

Todėl Leonoros akys visada nušvinta pamačius Tiltę ir 
mane, tad mes sunerimome išvydę užtemdžiusį jos veidą še- 
šėlį, kai ji pamatė savo pačios rašyseną ant popieriaus lapo. 

— Tai ne mano rašysena, - pakartoja Leonora. 

Mes tylime. 

— Kodėl norite tai žinoti? 

— Tėtis su mama dingo, - atsako Tiltė. 

Leonora Tiltei ir man yra pasakojusi, jog Buda lyg ir yra sa- 
kęs, kad jeigu žmogus yra įkalintas paprastoje realybėje ir nesu- 
randa durų, pro kurias galėtų išsprukti, visiškai nesvarbu, kaip 
gerai tas Žmogus gali jaustis, nes nusivylimas ir apmaudas tyko 
čia pat už kampo, ir pati Leonora dabar yra puikus pavyzdys. 
Kai atėjome, ji buvo puikiausios nuotaikos, su ryžiais, pupelė- 
mis, mantromis ir vaizdu į Galimybių jūrą, o dabar ji panaši į 
katės sumedžiotą laimikį. 

Atsisėdu šalia ir imu glostyti jai ranką. Žmonės, trejus metus 
laikydamiesi ryžių ir pupelių dietos, tikriausiai gali pasiilgti, 
kad kas nors juos paglostytų, tai kas, kad jie galėjo mėgautis 
vienuoliškais įžadais ir sūkurine vonia. Tai vėl darbo pasida- 
lijimo tarp mudviejų su Tilte klausimas, ji visada darbuojasi 
dideliu šiurkščiu šepečiu, o aš glostau plunksnų šluotele. 

— Aš jiems padėjau patekti į vieną tinklalapį, - taria Leonora. 

— Kokį? 

Leonora nieko neatsako. Situacija labai neįprasta. Leonorą 
be jokios abejonės apibūdinčiau kaip šeimos draugę. Tačiau 
vis tiek ji priešinasi. O laiko tam nėra. Tikėtina, kad Katinka 
su Larsu mus tuoj atsivys, nei Tiltės, nei manęs neapgaus jų 
įsimylėjimas, gal jis ir stiprus, galbūt krypsta į tikrąją meilę ir 
policininkų vestuves, tačiau tai nesutrukdys jiems atlikti profe- 
sinės pareigos, tai yra Tiltę ir mane sulaikyti neribotam laikui 
ir užrišti mėlynuosius raištelius mums ant kojų. Esant tokiai 
situacijai, kad ir kaip apgailestautume, mes priversti iš įrankių 
dėžutės išsitraukti šiek tiek grubesnių instrumentų. 

— Leonora, - tariu. - Laikome tave šeimos drauge. Taigi, kad 
tave apsaugočiau, noriu įspėti dėl Tiltės. Tu žinai jos gerąsias 
savybes. Išradingumą ir paslaugumą. Tačiau kadangi esu jos 

brolis, žinau, kad ji gali būti ir kitokia. Tai išlenda į paviršių, kai 
Tiltė pajunta spaudimą. O dabar ji spaudžiama. Mums reikia 
surasti savo tėvus. Tiltė ypač susirūpinusi dėl manęs. Man juk 
dar tik keturiolika, Leonora. Kaip keturiolikmečiam berniukui 
gyventi be mamos? 

Leonora žvilgteli desperatišku žvilgsniu, ir man atrodo, kad 
žinau, ką ji svarsto. Ji ketina paklausti Tiltės ir manęs, ar mes 
neišnaudojome šitos situacijos kaip progos apsvarstyti galimy- 
bę, kad galbūt su tokiais nenuspėjamais tėvais kaip mudviejų 
būtų geriau apsieiti išvis be tėvų. 

Būtų netiesa, jeigu sakyčiau, kad šita mintis nebuvo atkly- 
dusi - tiek dabar, tiek ne kartą anksčiau. Tačiau dabar ne itin 
tinkamas metas tokiai diskusijai. 

- Tinklalapis vadinasi „Bellerad Shipping“, - sako Leonora. 

- Ir ko jie ten ieškojo? - paklausiu aš. 

Leonora neatsako. 

— Bijau, - tariu, - kad Tiltė bus taip prispausta, kad ims ir 
praneš apie tave, Leonora. Už kibernetinį įsilaužimą mamos ir 
tėčio prašymu. O galbūt ji puls taip žemai, kad pasiūlys mokes- 
čių inspekcijai užmesti akį, kiek tu turėtum sumokėti mokesčių 
nuo savo naminio fabrikėlio. Ir tikrai nuoširdžiai, Leonora, vi- 
sai nenorėčiau pamatyti, kaip tave pasiima Bentas Policininkas 
ir ištraukia iš tavojo atsiskyrimo. Mano tėtis kasmet susitinka 
su Greno valstybinio kalėjimo kapelionu per pastorių kursų 
vyno degustacijos išvykas po Toskanos vienuolynų virtuves. 
Šis mano tėčiui pasakojo, kad kalėjimuose tiek triukšmo, jog 
negirdi pats savęs, kai kalbi vakaro maldą. Ką jau kalbėti apie 
meditaciją, Leonora? 

— Aš nemačiau. 

Kantriai glostau jai ranką. 

— Leonora, - sakau, - negalima meluoti mažesniems. 

— Tai buvo susirašinėjimas. Jis buvo užkoduotas, teko įveikti 
du slaptažodžius. Dokumentai buvo kriptuoti. „TripleDES“, su- 
dėtingas trigubas kriptavimas, panašus į tokį, kokius naudoja 
bankai. Užtrukau dvi dienas, kol suradau algoritmą. Turėjau 
pasinaudoti Fino banko serveriu. Jis vienintelis pakankamai 
galingas Fino saloje. 

Tiltė stovėjo nusisukusi į langą. Dabar ji atsigręžia. 

— Apie ką buvo susirašinėjama? 

— Tarp daugelio žmonių. Jie pasirašinėjo tik inicialais, išsky- 
rus vieną. Polis Beleradas. Taip pat buvo kažkokia santrumpa. 
Patikrinau vardą ir tą santrumpą. Polis Beleradas yra laivų 
magnatas, apie jį „Kas yra kas“ prirašyti du lapai. Su visais ap- 
dovanojimais, kuriuos jis yra gavęs užsienyje. Ir visomis valdy- 
bomis, kurių narys jis yra. Santrumpa reiškia kažkokią sprogs- 
tamąją medžiagą. Gal jūsų tėvai planuoja didelius kasimo dar- 
bus savo sode, Fino sala juk yra kietas gruntas, gal jie galvoja 
apie naują šulinį. 

— Taip, - sakau, - gali būti. 

— Taip pat buvo kažkas apie šaunamuosius ginklus. Gal jūsų 
mama gavo kokį užsakymą iš kariuomenės. Padeda atlikti ko- 
kius nors techninius patobulinimus. 

— Neatmestina, - sakau. 

Mažojoje šventykloje stoja tyla. Mes visi keturi susimąstę ir 
užsisklendę. Galvojame tik apie tai, kad mažiausiai norėtume 
tokių tipų, kaip mūsų mama ir tėtis, rankose matyti ginklus ir 
sprogmenis. 

Leonora parodo į užrašą tušinuku. 

— Tas elektroninio pašto adresas buvo kaip atskiras dokumen- 
tas, - sako ji. - Kartu su žodžiu Brahmacarya. Tai sanskritas. 


FINO SALA 141 


Žodis reiškia „susilaikymas“, ypač „seksualinis susilaikymas“. 
Kažin kodėl jis pavartotas laivų magnato korespondencijoje? 

— Na, tai bet kam gali teikti džiaugsmo, - atsako Tiltė. - Taip 
pat ir laivų magnatams. 

Mes žvelgiame į jūrą. Regim paskutinį saulėlydžio švystelė- 
jimą. Įsivaizduoju situaciją. Leonorą, sėdinčią šalia mamos su 
tėčiu mūsų namuose, priešais ekraną. Tiltė kartą man sakė, kad 
esminė priežastis, dėl ko Leonora atsisakė turtų ir šlovės, kai 
ją medžiojo, yra ta, jog ją domina, kas dedasi pačioje žmogaus 
gelmėje. O seksas ir kriptuota skaitmeninė informacija yra du 
keliai, vedantys gelmėn. 


ča: 


Viena didžiausių pasaulio paslapčių yra ta, kaip broliai ir sese- 
rys, užaugę tomis pačiomis sąlygomis, tampa tokie skirtingi. 
Kaip antai aš, Tiltė ir Baskeris. 

Apie mane daug mano gerų pažįstamų Fino saloje sako, esą 
pastoriaus Pėteris toks mandagus ir paslaugus, kad jei netaps 
„Aston Villa“ klubo profesionalu, tai atidarys gerų manierų 
mokyklą. 

Viena iš taisyklių, kurių laikausi, yra ta, jog nemandagu 
šniukštinėti žmonių asmenines slėptuves; taisyklė galioja ir Le- 
onoros šventyklai ant kopos. Tačiau šitos taisyklės nežino Tiltė 
su Baskeriu. Jie kaišioja nosis į svetimus reikalus, kad ir kur 
būtų. Kai nueini su jais į svečius pas nepažįstamus žmones, Til- 
tė vaikštinėja aplinkui ir bendraudama bei klausinėdama, kaip 
sekasi, atidarinėja stalčius, žiūrinėja kalendorius ir telefonų 
knygeles ir teiraujasi, ką jie šiandien veiks ir kas tas žmogus, 
kurio telefono numeris čia užrašytas. Ir žmonės neprotestuoja, 
jie tiesiog sėdi ir leidžia Tiltei išversti jų gyvenimą į išvirkščiąją 
pusę ir ištyrinėti etiketes, galbūt dėl to, kad tai paprastai daro- 
ma be jokių piktų užmačių, jai tiesiog labai smalsu ir žmonės 
nesiryžta pasipriešinti. 

Štai ir dabar. Kol kalbamės su Leonora, Tiltė vaikštinėja ap- 
linkui ir atidarinėja stalčius, ima daiktus, apžiūrinėja juos ir vėl 
deda atgal, o dabar ji atitraukia užuolaidą: čia stovi paruoštas 
kelioninis krepšys. 

— Nemaniau, kad galima nutraukti atsiskyrimo periodą, - ta- 
ria Tiltė. 

- Jo Šventenybė Dalai Lama atvyksta į Kopenhagą, - atsako 
Leonora. - Susirinks visi Danijos budistai. 

- Ir ko gi galėtų reikėti Jo Šventenybei Kopenhagoje? - svars- 
to Tiltė. 

- Vyks didžiulė konferencija. Visų didžiausių pasaulio religi- 
jų susitikimas. Pirmą kartą istorijoje. Tema - religiniai išgyve- 
nimai. Mokslininkams, dvasiniams vadovams ir praktikuojan- 
tiesiems. „Didysis Sinodas“. 

Jeigu veiksmas vyktų mūsų namuose, būčiau sakęs, kad per 
kambarį eina angelas. Bet Leonora juk budistė, o mudviejų su 
Tilte religijų studijos Fino bibliotekoje ir internete atskleidė, 
kad budistų dangaus būtybės vadinami devomis, taigi tikriau- 
siai būtų techniškai teisinga sakyti, kad per kambarį eina deva. 

- Ir kaip gi tu tenai nusigausi? - klausia Tiltė. 

— Mane pasiims Lakšmė, - paaiškina Leonora. - Su katafal- 
ku. Mes paimsime ir Sveną Helję, Gitę Chrizantemą ir Sindba- 
dą Al-Blablabą. 

Lakšmė iš tikrųjų yra Bermuda Svartbag Janson, ji priklau- 
so hinduistų ašramui Fino kyšulyje, o tam ašramui, kaip mi- 
nėta, vadovauja Gitė Chrizantema, kurios dvasinis vardas yra 
Antamouna Ma, tai reiškia Tylos Motina. Iš tiesų Gitė su vyru 
buvo paveldėję kiaulių fermą Fino miesto pakraštyje, tačiau 
savivaldybė ją uždarė, nes netgi Fino saloje, kur mes šiaip jau 
esame ištvermingi, yra ribos, šalia kokio smirdžiaus norėtume 
gyventi, be to, iš tos fermos sklido toks triukšmas, kaip iš liūtų 
narvo šėrimo metu, galbūt dėl to Gitė buvo perkrikštyta vardu, 
susijusiu su tyla. Uždariusi fermą ji Fino banke išėjo atostogų ir 
porai metų išvažiavo į Indiją, o kai grįžo, vadinosi nauju vardu 
ir tada, kai nedirbo, vilkėjo baltus drabužius ir nešiojo auksi- 
nę karūnėlę. Ji taip pat pradėjo mokyti jogos bei meditacijos ir 

sulaukė vis daugiau mokinių, kurie irgi pradėjo vilkėti baltai 
ir pasivadino naujais vardais, o prieš porą metų jie nusipirko 
Fino kyšulį. Tai mieli žmonės, kuriuos vietos bendruomenė 
myli ir gerbia, tik reikia apsiprasti su tais vardais. 

— Dabar sekmadienis, - sako Tiltė. - Kelto nebus iki trečia- 
dienio. Kaip jūs persikelsite į žemyną? 

— Mus nuplukdys, - paaiškina Leonora. - Iki pat Kopenha- 
gos. Su „Baltąja Fino dama“. 

Nepasakyčiau, kad Tiltė, Baskeris ir aš galvojame. Kai jau- 
ti prieš save atsiveriant didelę, bet pavojingą galimybę, galvo- 
damas toli nenueisi. Užuot galvoję, mes visi trys nukreipiame 
žvilgsnius vidun - ten, iš kur kyla didžiosios idėjos. 

— Kodėl „Baltoji dama'? - klausia Tiltė. 

„Baltoji Fino dama“ yra laivas - ne toks aukštas kaip Fino 
keltas, užtat ilgesnis. Jis buvo pastatytas Greno laivų statykloje 
vienam arabų naftos šeichui ir jo haremui, tad turi keturias- 
dešimt dvi atskiras kajutes su auksiniais vandens čiaupais ir su 
baseinu, o laivo priekyje įrengta ginekologijos klinika; laivas 
baltas kaip plakta grietinėlė ir prikimštas daugiau elektronikos 
nei mūsų namai ir F-16 kartu sudėjus, šitą informaciją Tiltė, aš 
ir Baskeris žinome, nes mama buvo kviečiama septynis kartus 
padėti laivų statyklos specialistams priversti funkcionuoti sta- 
bilizatorius, ir du iš tų kartų ji buvo pasiėmusi mus kartu. 

- Kalis Kloakas yra vienas iš konferencijos rėmėjų, - paaiš- 
kina Leonora. 

Tiltė, Baskeris ir aš vienu metu nusprendžiame net nemirk- 
telėję - „Baltoji dama“ ką tik pasipildė dar trimis keleiviais: 
Baskeriu, Tilte ir manimi. Dėl dviejų priežasčių. Pirmiausia, tai 
nepakartojama galimybė prasmukti į žemyną. Bet yra ir šis tas 
daugiau. Nors ir neturime tiesioginių įrodymų, mažai tikėtina, 

kad mamos ir tėčio dingimas nėra susijęs su šia konferencija, o 
mišinys, kurio sudedamosios dalys yra Dievo buvimą norintys 
patirti svarbūs įvairių tautybių asmenys ir mūsų tėtis su mama 
bei jų vidiniai drambliai, kvepia kaip pavojingas kokteilis, kurį 
kuo greičiau turėtume pamėginti padaryti nekenksmingą. 

Tą akimirką išgirstame variklio triukšmą, tamsoje pamato- 
me šviesas, ir priešais šventyklą sustoja transporto priemonė, 
kuri atrodo taip, tarsi būtų skirta pasirūpinti laidotuvėmis Mė- 
nulyje. 


ėa. 


Vertinant techniniu požiūriu automobilis, dabar stovintis prie- 
šais Leonoros vienuolyną, yra katafalkas, jis juodas, su dide- 
liais langais gale, su vieta karstui bei gėlėms, ir dabar Bermu- 
da Svartbag Janson gali pamažu sau išvažiuoti, o tiems, kurie 
lieka, kyla jausmas, kad šitas automobilis gali laisvai pakilti ir 
dangun. 

Toks jausmas stebint šį automobilį yra stipresnis nei stebint 
kitus katafalkus, nes jis yra su baltais registracijos numeriais 
ir visureigis, be to, puse metro aukštesnis nei konkurentai ir 
pusantro metro ilgesnis, nes, be vietos karstui, jame yra dar ir 
papildomos septynios sėdynės, kadangi Bermuda retkarčiais 
vairuoja jį kaip mokyklinį autobusiuką, be to, reikia vietos ir 
jos keturiems vaikams, ir apskritai ji turi pasiekti gimdyves na- 
mie net ir atokiausiuose salos kampeliuose per dviejų metrų 
aukščio sniego pusnis; taigi, žinant Fino salos gyvenimo sąly- 
gas, automobilis nestebina. 

Tačiau dabar galėtų nustebinti tai, kad automobilyje yra bal- 
tas karstas. 

— Tai Vibė iš Rybės, - paaiškina Bermuda. - Jai reikia į Ko- 
penhagą. Kad ją palaimintų. Da Sweet Love Ananda. 

Skeptiškai nusiteikęs Baskeris apuosto karstą. 

— Ar ne seniai ji mirusi? - paklausė Tiltė. 

— Prieš dešimt dienų. Bet ji šaldoma. Karste yra nešiojamasis 
šaldymo įrenginys. 

Da Sweet Love Ananda yra Gitės Chrizantemos indas guru. 
Pasiunčiu jam užuojautą. Vibė iš Rybės daugelį metų turėjo 

ledų kioską paplūdimyje, ir visiems buvo žinoma, kad karšto- 
mis dienomis, kai rizikuodavo pritrūkti ledų, vaikams ji par- 
duodavo tuščiavidurius ledų rutuliukus, šitokiu velnišku būdu 
pasipildydama savo atsargas. Tebūnie Dievas jos sielai gailes- 
tingas. 

Susėdame į automobilį. Kol kas niekas neklausia, kodėl mes 
važiuojame kartu. Nesigirdamas galiu sakyti, kad didžiojoje 
Fino salos dalyje Tiltė, Baskeris ir aš esame laikomi savotiškais 
talismanais, ir paprastai vyrauja požiūris, kad ten, kur mes da- 
lyvaujame, reikalus lydi sėkmė ir viskas stoja į savo vietas, taigi 
įsivyrauja nuoširdi ir linksma atmosfera. 

Tuomet automobilis per smiltynų rugiaveides pasuka į kelią. 
Aš suspaudžiu Tiltės ranką ir patapšnoju Baskerį, mes visi trys 
jaučiame, kad, nors padėtis rimta, esame teisingame kelyje. 


Manau, tiesiog jaučiu, kad, kol visureigiu keliaujame per didįjį 
Fino viržyną, kuris driekiasi per salos rytinę dalį iki pat miš- 
ko, galėtume susipažinti su dar keletu dalykų, kuriuos išjudino 
mano tėtis su mama aną vakarą virtuvėje, kai Tiltė paklausė 
apie sakramentus. 

Ateinantį sekmadienį, kuris buvo šeštasis sekmadienis po 
Trijų karalių, mano tėtis kalbėjo bažnyčioje apie pamokslą nuo 
kalno. 

Kaip jau pasakojau, šis tekstas nėra paprastas mano tėčiui. 
Kol jis pasakoja apie Jėzaus ir jo mokinių kelionę į kalną, vis- 
kas vyksta sklandžiai, šioje dalyje tėtis kalba kaip kalnų gidas 
ir skautų vadovas drauge, tačiau kai prieina vietą, kur ant eks- 
pedicijos nusileidžia debesis ir iš debesies prabyla Dievas, tėtis 
pradeda plaukti ir berti žodžius atmintinai, ir jį galima suprasti, 

nes šioje vietoje kyla klausimų tvanas, pavyzdžiui, jeigu Dievas 
gali kalbėti mokiniams ir Jėzui, tai ar jis yra koks nors asmuo, 
ir kaip tada tas asmuo atrodo, ir ką reikėtų daryti, jeigu pats 
mielai panorėtum išgirsti Dievą kalbant, ir kaip Aukščiausiasis 
gali bendrauti su mirusiais pranašais; į visus šiuos klausimus 
tėtis turi tiek nedaug atsakymų, kad net nedrįsta tų klausimų 
užduoti, jis tai suvokia ir kartu bijo pripažinti ir yra nusiminęs, 
kad bijo, ir dėl to šioje pasakojimo vietoje pradeda atrodyti, 
kad jo burna pilna košės, o mes, trys vaikai ir Baskeris, sėdime 
bažnyčioje surietę kojų pirštus, jį užjausdami ir neišmanydami 
ko griebtis. 

Štai tada įvyksta nedidelė katastrofa. Vienu mostu Fino 
miesto bažnyčia paskęsta migloje, ir tai atsitinka tą akimirką, 
kai tėtis perskaito, kad Jėzų apgaubia debesis. 

Nėra negirdėta, kad bažnyčią, jei norite, ir visą Fino miestą, 
apgaubtų rūkas, taip yra dėl to, kad mes esame Galimybių jūros 
vidury, ir šis reiškinys susijęs su šiltomis ir šaltomis oro srovė- 
mis, apie kurias išsamiai ir nuobodžiai gali papasakoti mano 
brolis Hansas. Taigi visa tai yra visiškai natūralu. Kai tėtis pra- 
deda skaityti, skaisčiai šviečia saulė ir dangus giedras, lyg Fino 
sala būtų Galimybių jūros perlas, o kai baigia sakinį, jau paki- 
lusi tokia migla, tarsi bažnyčia būtų supakuota į medvilnę - tai 
jau esame matę anksčiau, ir matysime dar, neturėtų trukti ilgai. 
Tačiau dabar atsitinka taip, kad tėčiui skaitant tą vietą, kaip iš 
debesies pasigirdo balsas, suskamba didysis varpas bažnyčios 
bokšte. 

Tai irgi galima natūraliai paaiškinti. Po pamaldų Tiltė, mama 
ir aš užlipame į bokštą ir randame ten vieną iš bokšte gyvenan- 
čių pelėdų, įskridusią tiesiai į varpą; pamanome, kad ji negyva, 
bet kai mama paima ją į sterblę ir paglosto kaktą, ji atsimerkia 

ir įsimylėjusi žiūri į mamą, o man pradeda prakaituoti pažas- 
tys, tačiau sveikas protas nugali, o pelėda prisimena, kad ji yra 
pelėda, o ne koks nors įsimylėjėlis, pašoka klykdama ir dingsta 
aukštai bokšte. 

Tačiau visa tai, deja, tik po visko. Tuo metu, kai viskas vyks- 
ta, bažnyčioje nėra nė vieno, kuris galvotų apie natūralius pa- 
aiškinimus, ten viskas atrodo netikėta ir atima žadą, kai varpas 
suskamba būtent toje vietoje. 

Galbūt šiuo momentu situaciją būtų buvę įmanoma suvaldy- 
ti, galbūt po to būtume galėję tėtį ir mamą iš padebesių grąžin- 
ti. Tačiau dabar padėtis pasidaro tikrai rimta. 

Neatmetu, kad už gamtos ir orų slypi dar kažkas daugiau nei 
gaivališkos jėgos, tačiau jeigu aną sekmadienį kažkas daugiau 
nei meteorologija krėtė išdaigas, tuomet tai buvo tamsios de- 
moniškos jėgos, nes tėčiui baigiant pamokslą kai kas atsitiko 
tai miglai, kuri iki tol aplink bažnyčią gulėjo kaip kalėdinės 
instaliacijos vata. Staiga toje vatoje atsiranda properša, ir per ją 
sušvinta Viduržemio jūros saulė, pasiųsdama spindulį kaip tik 
pro viršutinę bažnyčios lango dalį tiesiai į altorių. 

Fino miesto bažnyčios altorius yra priešistorinių laikų ir gar- 
sus kaip kino žvaigždė, apie jį prirašyta storų knygų, turistai 
plūsta vagonais jo pasižiūrėti, ir turistiniame lankstinuke jis 
puikuojasi visu gražumu per abu viršelius. 

Tą altorių galėjo būti nutapęs vienas iš protėvių tų, kurie yra 
prirašę patriotinių dainų apie Fino salą kaip apie kūdikėlį Žy- 
droje Kategato nešioklėje, ir tai įrodo, kad visiškai nuvažiavęs 
stogas - bruožas, kurio užtenka ne vienai kartai. Nors pali- 
kuonis yra poetas ir visiškai praradęs nuovoką, kur viršus, kur 
apačia, protėvis visai galėjo būti tapytojas, kuriam likimas taip 
išvėdino smegenis, kad vietoj jų ten liko tik tuščia plynė. 

Altoriuje pavaizduota, be abejo, jūra su žvejų valtimis - jūra 
panaši į grūstą ledą, kurį pardavinėja Orhuso atrakcionų parke, 
o žvejų valtys panašios į plaukiojančias vonias. Tačiau daugiau- 
sia vietos užima Išganytojas, jis sėdi kartu su vargšeliu, iš kurio 
yra išvaręs demonus; demonai pavaizduoti kaip į grizlius pana- 
šios kiaulės, o Išganytojas nepanašus į tokį, kuris tiesiog imtų 
ir pradėtų naudotis viskuo, ką esą sukūręs vos per trejus metus; 
anaiptol, atrodo, kad bet kuri iš tų kiaulių galėtų jį praryti vienu 
kąsniu. 

Tačiau vis tiek kai kas atsitinka žmonėms bažnyčioje, kai 
saulė nušviečia Išganytojo veidą; galima būtų pasakyti, kad 
žmonės yra tiesiog pakerėti, ir tai iš tikrųjų ne dėl saulės, o dėl 
tėčio veido išraiškos, pavadinčiau ją iškalbinga, o ji byloja, kad 
tai, kas čia dabar vyksta, nėra atsitiktinumas, greičiau yra jo 
kontroliuojama. | 

Mes, vaikai, žvelgiame į jį ir bandome pagauti jo žvilgsnį, ta- 
čiau nepavyksta, jis ruošiasi nusileisti iš sakyklos, o tada įvyks- 
ta blogiausia. Iš kažkur atsiranda vėjo gūsis, kuris atidaro duris 
į priebažnytį, o paskui ir bažnyčios duris. 

Žinoma, tai dėl to, kad durys kaip reikiant neužsidaro, taip 
buvo visada, ir netikėti vėjo gūsiai Fino saloje nesulaukia jokio 
dėmesio, kol nesustiprėja tiek, kad nukeltų šiaudinius stogus ar 
nuneštų dešrainių vežimėlį į jūrą, o šitas pūstelėjimas tikrai ne 
toks. Tačiau akimirka, kada tai įvyksta, ypatinga, nes mano tė- 
vas neatsispiria pagundai tuo pasinaudoti, ir, kai Bentas Polici- 
ninkas su Džonu Gelbėtoju atsistoja norėdami uždaryti duris, 
jis iškelia rankas ir ištaria: 

— Sustokite! Palikite jas atviras. Mes turime lankytojų. 

Jis nepasako, kas mus aplankė, tačiau to ir nereikia, nes visi 
bažnyčioje žino, kad tai Šventoji Dvasia, ir publika galutinai 
papirkta. 

Kai pamaldoms pasibaigus einame per priebažnytį ir pro tą 
vietą, kur tėtis stovi ir sveikinasi su žmonėmis, Hansas, Tiltė 
ir aš matome, kad jo veide - nauja ir dar niekad nematyta iš- 
raiška, ir mes žinome, iš kur ji - ji nukopijuota nuo Išganytojo 
altoriuje. 

Mums einant pro tėtį, Tiltė sustoja. 

— Tai buvo atsitiktinumas, - ištaria ji. 

Tėtis jai šypsosi. Aplinkui stovintiems parapijos vaikams šita 
šypsena galbūt atrodo gailestinga, bet mums ji atrodo pamišė- 
liška. 

— Per atsitiktinumus pasireiškia Dievo apvaizda, - atsako 
tėtis. 

Žiūrime į jį. Ir visi trys tai matome. Vidinis dramblys pučiasi 
kaip helio balionas. 

— Tėti, - ištaria Tiltė, - tu esi šlykštus sukčius! 

Deja, tai paskutinis kartas kai mąstantis žmogus kreipiasi į 
tėtį su viltimi būti išgirstas, o iš tiesų tėtis Tiltės net neišgirsta, 
jo šypsena tampa tik dar platesnė ir atlaidesnė. 

- Širdele, - sako jis Tiltei, - tu nesupranti, ką kalbi. 


ėa: 


Paprašysiu šiek tiek supratingumo dėl to, kad trumpai akimir- 
kai grįžtame prie Bermudos Svartbag Janson mėnuleigio, nes 
dabar ji staiga pasuka automobilį į šoną, išjungia variklį ir už- 
gesina žibintus, ir patikėkite manimi: aplink mus tamsu. 

Fino sala - viena iš nedaugelio vietovių Danijoje, kur naktis 
gali būti tikrai juoda. Fino miestas jau toli už mūsų, prieky- 
je esantį Nordhauną slepia didžiulės girios, o namai tarp šių 
dviejų miestų tik pavieniai, ir mėnulis pasislėpęs, o tai šiąnakt 
tikriausiai yra protingiausia taktika. 

Aplinkui galima pajusti tą erdvę, kuri būdinga tik Fino sa- 
lai: nėra saloje vietos, kuri būtų arčiau nei už penkiasdešimties 
kilometrų nuo žemyno, ir tai Švedija, ji irgi dykvietė. Mudu 
su Tilte laikomės teorijos, kad čia, Fino saloje, ypač palankios 
sąlygos ieškoti durų, nes mintys yra kliūtis, jos tave laiko ka- 
lėjime, o čia mintys tarsi išsiurbiamos iš tavo galvos į atvirą 
erdvę; tokios sąlygos, žinoma, gali būti sudėtingos, pavyzdžiui, 
Aleksandrui Bisteriui Finkeblodui ir Kajui Molesteriui Lande- 
riui, kurie ir taip turi nedaug minčių, o ir šių kokybė prasta. 
Tačiau tokiems asmenims kaip mudu su Tilte, kurių galvos yra 
prigrūstos tokios gausybės itin svarių minčių, jog mums nuolat 
tenka baimintis, kad kaukolė neskiltų iš vidaus, ta Fino salos 
tuštuma ir erdvė yra, kaip rašo tūlas psalmių kūrėjas, atgaiva 
dvasiai, tą rašiau ir turistams skirtame lankstinuke; tai aš sukū- 
riau skyrelį „Naktinis Finas“ - dėl mano praeities Tiltė ir Do- 
rada Rasmusen nusprendė, kad naktinėjimo patirties aš turiu 
daugiau nei bet kas kitas. 

— Ar kas nors atsitiko? - paklausia Bermuda. 

Negalėtum būti laidojimo namų savininkė ir akušerė, netu- 
rėdama ypatingo gebėjimo perprasti žmonių nuotaikas, o tiek 
Tiltės, tiek mano pečius slegia sunki našta. 

- Tėtis su mama dingo, - ištariu aš. 

Bermuda pasižymi, sakyčiau, tiesiu ir žemišku požiūriu į tik- 
rovę, tai tikriausiai dėl to, kad ji visą laiką pakaitomis pasitin- 
ka į pasaulį ateinančius vaikus ir palydi išeinančiuosius. Taigi 
mums neįprasta regėti ją dvejojančią kaip dabar. 

— Einaras turėjo juos nuskraidinti, - sako ji. 

Bermuda yra Einaro Tampeskelverio žmona, jis gavo pilo- 
to licenciją, kad pats galėtų skraidyti į Norvegiją, Švediją ir 
Islandiją ir užmegzti glaudesnius ryšius su „Asatoro“ draugi- 
jos filialais Skandinavijoje. Kad surinktų reikiamą skraidymo 
valandų skaičių, Einaras skraidindavo Fino gyventojus į že- 
myną ir atgal, jei tik šie susimokėdavo už degalus. Mamos ir 
tėčio prašymu jis yra skridęs daugybę kartų, jie, beje, geriausi 
draugai. 

— Jie turėjo skristi į Bilundą, - paaiškina Bermuda. - Tačiau 
staiga jiems prireikė išskristi visa para anksčiau. Einaras nega- 
lėjo, jam buvo treniruotės. Tačiau paskui jis kalbėjosi su tuo, 
kuris nuskraidino. Jie nusileido Jonstrupe. 

Kartais nutinka, kad žmonės iš Fino būna nuskraidinami į 
uždarytą aerodromą šalia Jonstrupo. Tačiau tai nėra kelias į La 
Gomerą. Norint iš Fino nuvykti į Kanarų salas, skrendama į 
Bilundo oro uostą ir išlipama ten. 

— Pamaniau, kad turėtumėte žinoti, - sako Bermuda. - Esant 
tokiai ypatingai situacijai. 

Tiltė paplekšnoja jai per ranką. Jos su Bermuda artimos. Ne- 
daug dalykų taip suartina, kaip lavonų guldymas į karstus drauge. 

Bermuda nusisuka, užveda automobilį, važiuojame į tamsią 
Fino naktį, pažįstamą iš mano aprašymo lankstinuke. 


Nėra malonu, bet tą padaryti reikia - visi didieji išminčiai yra 
sakę, kad negali būti jokio dvasinio tobulėjimo be nepermal- 
daujamo atvirumo, taigi grįžtu atgal prie kito mamos ir tėčio 
žingsnio žemyn link bedugnės: jis buvo žengtas per pamokslą 
jau kitą sekmadienį, tai yra praėjus savaitei po anų meteorolo- 
ginių katastrofų, ir nors tas žingsnis neatrodo didelis, jis veda 
gilyn. 

Tos dienos tekstas - Apaštalų darbai, ir tą akimirką, kai tė- 
tis kalba apie prisikėlimą iš numirusiųjų, iš palubės nusilei- 
džia baltas balandis ir mosuodamas sparnais apsuka porą ratų 
aplink tą kliperio modelį „Fino delfinas“, kuris kabo po skliau- 
tais ir kurį padarė mama, tuomet pasuka link vargonų ir mano 
mamos, pajuntu per nugarą perbėgant šiurpą nuo minties, kad 
tuojau paukštis nutūps jai ant peties ir ims trintis snapu jai į 
nosį ir meilingai burkuoti, tačiau taip neatsitinka; paukštis ne- 
ria žemyn maždaug ties ta vieta, kur sėdi mama, tačiau staiga 
dingsta į niekur. 

Šiuo atveju vienintelė paguoda yra tai, kad balandis atrodo 
gabesnis už pelėdą ir daugelį mano klasės draugų, tačiau dabar 
situacija apauga slogiomis detalėmis. Pirmoji yra ta, kad baž- 
nyčioje susirinkę žmonės, kurie tą sekmadienį įsitaisę prieki- 
sekmadienį, buvo atsitiktinumas, ar naujos eros pradžios žen- 
klas, beveik atsidūsta su palengvėjimu. 

Mano tėtis, žinoma, žvelgia į balandį, tačiau ne nustebusiu 
žvilgsniu, visiškai ne, jis pasižiūri taip, tarsi tas balandis būtų 
kaip tik ten, kur ir turėtų būti, o tada tęsia; bažnyčioje įtampa 

kyla, žmonės sukrėsti. Jis ramiai užbaigia pamokslą, mama už- 
groja, tada giedama, žmonės palieka bažnyčią šokiruoti - visi, 
išskyrus mus, vaikus, mes ne šokiruoti, mes prislėgti, mes išei- 
name pro bažnyčios duris ir pro tėtį nepakeldami į jį akių, iš- 
skyrus Tiltę, ji pažvelgia į jį taip, kaip žvelgtum į žmogų inten- 
syviosios slaugos skyriuje, o paskui veikiausiai kapinėse, tačiau 
tėčio tai nesujaudina. 

Tą dieną susitinkame Tiltės kambaryje, ir Hansas kaip visuo- 
met patikrina, ar dar galima išgelbėti padėtį. 

— Tai savotiškai gražu, - sako jis, - gal tai padės žmonėms 
giliau įtikėti. 

— Hanseli, - nutraukia Tiltė, - jau užtektinai blogai yra kiek- 
vieną sekmadienį pasakoti žmonėms, kad Dievas yra ir tokia 
būties prasmė, jeigu pats nesi tuo šimtu procentų tikras, o tik- 
ras gali būti tik tada, jei pats tai patyrei, o tėtis to nepatyrė, 
tą jis juk ir pats pripažino, tai jau pakankamai blogai. Tačiau 
kad jis su mama dabar išburia kažkokį baltą balandį, ir leidžia 
mums tai suprasti, tai jau visiškas nemokšiškumas ir piktnau- 
džiavimas žmonių tikėjimu, ir tas, kuris taip elgiasi, pats sau 
kasa duobę. 

Mes negaištame laiko ir nekalbame apie tai, iš kur tas balan- 
dis atsirado, tai nebūtina, nes kas pusmetį būtent mes, vaikai, 
blizginame didįjį bažnyčios šviestuvą, o jį nuleidžiantis mecha- 
nizmas yra valdomas balsu ir kartu su kabliu yra įtaisytas aukš- 
tai tarp bažnyčios skliauto ir stogo, o štai ten galima patekti ant 
tiltelio, kur užtektinai vietos pastatyti paukščio narvui, kurį ma- 
mai sukonstruoti yra tas pats kas pirštais spragtelėti, su dugnu, 
kuris būtų atidaromas nuotoliniu būdu, kad balandis vieną aki- 
mirką tupėtų sau ramiai ir klausytųsi mišių, o kitą, savo paties 
nuostabai, jau patirtų laisvą kritimą vidury bažnyčios. 

Iš kur apskritai tas balandis atsirado, irgi nėra ko svarsty- 
ti: mūsų šeima palaiko glaudžius ryšius su Greno zoologijos 
prekių parduotuve, kurioje mus supažindino ir su veislynu, iš 
kurio pirkome Baskerį Pirmąjį, Antrąjį ir Trečiąjį, ta pati ele- 
gantiškoji parduotuvė, kuri mums parduodavo gyvą ėdalą Be- 
ladonai ir Martynui Liuteriui bei gyvas žuvis smėlryklinėms. 

Hansas paskutinį kartą pamėgina apginti mamą su tėčiu. 

— O kaip tavo kasytės? - klausia jis. 

Kai mėginame Tiltei padėti susitvarkyti finansus užsimin- 
dami, jog didelę dalį tų nejaukiai didelių pinigų, kuriuos už- 
sidirba Fino laidojimo paslaugų biure pas Bermudą Svartbag 
ir seksualinio kultūrinio konsultavimo įstaigėlėje pas Leonorą 
Ganefriud, ji išleidžia pasidaryti šukuosenai Orhuse, taigi, kai 
mes mandagiai jai apie tai užsimename, Tiltė visuomet atsako, 
kad iš esmės tai turi dvasinį tikslą: ji padedanti Dievui pakore- 
guoti tas mažytes detales, kurių jis neištobulino per Sukūrimą. 
Taigi Hansas nori pasakyti: argi tuomet negerai truputį padėti 
Dievui, kad pamaldos būtų labiau vykusios. 

Tačiau dabar Tiltė įsibėgėja, ji surimtėja ir tampa tokia pavo- 
jinga, kad silpnesni nei Hansas ir aš jau būtų ieškoję priedangos. 

— Klausimas, ar Dievas yra, - kalba ji, - yra svarbiausias 
žmogaus gyvenime. Nesvarbu, ar kuo nors tiki ar ne, ar ką nors 
Žinai ar ne, vis tiek visi ieško savo gyvenimo prasmės, visi mė- 
gina išsiaiškinti, ar yra kas nors už kalėjimo sienų, kažkas, dėl 
ko pasaulis atsirado ir atrodo taip, kaip atrodo, ir mes visi mie- 
lai išsiaiškintume, kas atsitinka, kai mirštame, ir ar buvome kur 
nors prieš gimdami, taigi su šia mūsų sielos dalimi nemokšiš- 
kai elgtis nevalia. 

Po šitos painiavos sunku tęsti. Todėl sėdime tylėdami, nors 
daugelis ir nesutinkame, štai čia yra viena iš tų brolių ir seserų 

įdomybių: galime taip nesutarti, kad atsiduriame netoli žmog- 
žudystės, tačiau vis tiek, net ir nesutardamas, jauti kažką, ką 
drąsiai galima pavadinti abipuse pagarba ir vertinimu. 

Galiausiai Tiltė nutraukia tylą. 

— Jie kasa sau duobę, - taria. - Ir ne kastuvu. Ekskavatoriu- 
mi. 

Tebūnie šįkart tai paskutinis žodis. 


ča: 


Atvažiavome į prestižines valdas, kuriose įsikūrusi didžiausia 
Fino salos advokatų kontora, taip pat ir Fino budistų Sangos 
buveinė, ir į automobilį įlipo lama Svenas Heljė, panašus į 
sunkiasvorį boksininką - toks jis ir buvo iki tol, kol pradėjo 
studijuoti teisę, nuvyko į Tibetą ir tapo lama; kaip jau minėta, 
jis šeimos draugas ir mamos su tėčiu advokatas; vis tiek jis su 
mumis nepasisveikina, ir akivaizdu, dėl ko: jį trikdo Bermudos 
draugija, ir tuojau paaiškės kodėl. 

Dabar jau artėjame prie apgyventų vietų ir, kai pasukame 
link Fino kyšulio, o horizonte jau matyti Nordhauno šviesos, 
sustojame priešais „Kiauliasodį, kuris, tiesa, dabar vadinasi 
Fino Puri Ašramas, ir iš jo išeina Gitė Chrizantema su dviem 
savo mokinėmis, visos apsirengusios baltai. 

Gitė linkteli Tiltei ir man, tačiau lamai Svenui Heljei - ne, 
tada su savo draugėmis susėda, ir mes pajudame per nakties 
tamsą, per Nordhauno priemiesčius į miestą, kur sustojame 
priešais Bulėblefą, kuris yra tarsi kvartalas miesto centre; čia 
yra ir musulmonų mečetė, iš jos išeina didysis muftijus Sind- 
badas Al-Blablabas. 

Sindbadas iš tikrųjų nėra didysis muftijus, tik imamas. Tačiau 
jis turi tokią barzdą ir tokį žvilgsnį, kad užsitikrino Ilgojo Džono 
Silverio vaidmenį Fino miesto mėgėjų teatro „Lobių salos“ pa- 
statyme, ir tą vaidmenį atlikęs jis tapo mėgstamas Fino saloje. 

Jo populiarumą dar labiau sustiprino tai, kad jis vedė Inge- 
borgą Blobalę iš Blobalyno, o ji atsivertė į islamo tikėjimą, ap- 
sivilko burką ir įkalbėjo savo draugę Aną Sofiją Mikelsen pa- 

daryti tą patį, ir visiems atrodo, kad tai yra pažangos apraiškos 
Fino saloje. Man asmeniškai atrodo, kad burka gali atrodyti 
visai puošniai, ir aš mielai matyčiau daugiau asmenų ją dėvint, 
pavyzdžiui, Kajų Molesterį Landerį, o jam net nereikalingas tas 
plyšys akims. 

Tačiau nors Sindbadas ir linksmas tipas, jam kai kas atsitin- 
ka, kai jis pamato Sveną Helję ir Gitę Chrizantemą; šiems jis 
pagaili net žvilgsnio, taip pat Tiltei ir man, nors kaip tik mums 
su Bermuda teko plūktis su jo lagaminais, o jų tiek daug, kad 
tenka sukrauti aplink karstą; nusprendžiame, kad Vibė iš Ry- 
bės neprieštaraus, greičiausiai, kol buvo gyva, ji nesitaikstė su 
niekuo, tačiau kad jau tokios dabar aplinkybės, protestų iš jos 
nelaukiame. 

Mudu du Tilte turime tokį dvasinį pratimą, kurį radome Fino 
miesto bibliotekoje studijuodami advaitą vedantą. Advaita ve- 
danta yra aukščiausia hinduizmo pakopa, hinduizmo pagrindi- 
nė komanda ir atsakas Fino klubo Visų žvaigždžių komandai, 
jei suprantate, ką noriu pasakyti. Pratimo esmė - klausti savęs, 
kas iš tiesų esi. Ir kai atsakai sau, pavyzdžiui: aš esu Pėteris Finas, 
metro penkiasdešimt penkių ūgio, keturiasdešimt devynių kilo- 
gramų, avintis trisdešimt devinto dydžio futbolo batelius, tada 
įvertini atsakymą ir vėl klausi savęs, ar tai ir yra esmė, 0 jeigu 
ne, tada klausi toliau, galiausiai ne žodžiais, bet įsiklausydamas 
ir neturėdamas lūkesčių dėl to, ką sutiksi, kai atsidursi pačioje 
gilumoje, ir būdamas pasirengęs blogiausiam. 

Mudu su Tilte dažnai žaidžiame šį žaidimą, kai kartu dirba- 
me; tai tylus sutarimas, niekas mumyse to nepastebi. Taip pat 
ir dabar. Tyliai ramiai kraudami Sindbado lagaminus, klausia- 
me savęs, kas iš tiesų yra tas, kuris krauna, ir kai baigiame, pa- 
darome pertraukėlę, kuri yra pratimo dalis ir galėtų būti labai 

rekomenduojama Ramanos Maharšio, kuris, pasak Fino saloje 
vyraujančios nuomonės, turėtų būti dvasinis supersunkias- 
voris; kaip tik kai stovėdamas atsikvepi ir išsitiesi pailsėti ant 
laurų, tuomet įprasta tikrovė turėtų tapti perregima ir durys 
sušmėžuoti visai čia pat. 

Taigi stovime mudu su Tilte prakaituotomis kaktomis nuga- 
ra į Bermudos erdvėlaivį ir aš stebiu savo vidų bei žvelgiu per 
Nordhauno aikštę. Kitoje aikštės pusėje stovi lyderiaujančių pa- 
saulio biržų stambusis žaidėjas - finansų įstaiga Fino bankas. 

Mintis mums šauna abiem vienu metu. Kaip jau esu sakęs, 
visiškai įprasta, kad pradėdamas didžiąją dvasinę kelionę į 
save, neretai susiduri su kokia nors idėja. Geriausiu atveju rei- 
kėtų patyrinėti, iš kur ji kilo. Tačiau šita idėja yra tokia gera, 
o situacija, deja, tenka pripažinti, šiek tiek įtempta, taigi įkišu 
galvą į automobilį. 

— Gite, - sakau. - Mes pažadėjome mamai su tėčiu sumokėti 
kažkokią skolą. 

— Tai seifo nuoma, - sako Gitė. - Už jų banko seifą. Bet dabar 
sekmadienis. 

Gitė yra ryžtinga dama. Kai pagalvoji, kad ji valdo Fino ban- 
ką ir ašramą ir turi vyrą bei tris sūnus, kurie yra Fino sporto 
klubo rankinio skyriaus pagrindinės komandos nariai, ir ten 
jie žaidžia ir elgiasi kaip neandertaliečiai, tuomet gal ir neuž- 
tenka pasakyti, kad ji ryžtinga. Sakyčiau, kad Gitė yra dama, 
kuri, jei nenori pajudėti iš vietos, nes dabar sekmadienis, tai 
gali prireikti krano. 

Kranas jau čia - Tiltė įkiša galvą pro langą. 

— Gite, - sako Tiltė, - aš maniau, kad pasaulyje yra du daly- 
kai, kurie niekada neuždaryti. Vienas iš jų yra visatos bendrys- 
tės jausmas. Kitas - Fino banko paslaugumas. 


ča. 


Banko durys užrakintos dviem raktais, be to, Gitei tenka iš- 
jungti signalizaciją; bankas, žinoma, prijungtas prie Fino sau- 
gos tarnybos, tai veikia raminamai, apiplėšimo atveju klientai 
ir personalas gali būti ramūs - Džonas Gelbėtojas čia būtų ne 
vėliau kaip po keturiasdešimt penkių minučių su savo neonine 
spalva švytinčiais saugos batais ir Grafu Drakula. 

Klientų seifai yra tokiame ypatingame seife, dideliame kaip 
ligoninės liftas, ir jo durys be garso atsidaro veikiamos hidrau- 
linio mechanizmo. Gitė šviesos neuždegė, galbūt kad nesukeltų 
nerimo kaimynams. Priešingai nei mes, Fino miesto gyvento- 
jai, Nordhauno gyventojai turi lengvai įbauginamų reputaciją, 
tačiau čia pakanka šviesos nuo gatvės žibinto. 

Tikriausiai galima išsinuomoti įvairių dydžių seifus: yra to- 
kių, į kuriuos tilptų uošvienė, ir tokių, kuriuose vos išsitektų 
sužadėtuvių žiedai degtukų dėžutėje. Tas, kurį Gitė dabar ati- 
daro, panašaus dydžio kaip iliustruota Biblija, aš kyšteliu ranką 
ir randu kažką siaura ir supakuota į polietileno maišelį, suverž- 
tą baltomis gumelėmis. 

Lauke yra žmonių, kurie mūsų ilgesingai laukia. Vis tiek Gitė 
tebestovi, ji nori kai ką pasakyti. 

— Kaip sekasi tėvams La Gomeroje? 

— Nuostabiai, - atsakau. - Pilvai prieš saulę, ledinės „Marga- 
ritos “ir pliki kojų pirštai palei pat krantą. 

— Turbūt smagu. Išvykti. Kasdien juk daugybė reikalų slegia 
pečius. Jūsų tėvams taip pat. 

Pažįstame Gitę Chrizantemą visą savo gyvenimą, bet dar 

niekada nematėme jos šitokios. Akimirka pilna ramybės. Ta- 
čiau ramybės nereikia nuvertinti. 

— Bankas. Ašramas. Šeima. Nėra lengva. 

Gitės Chrizantemos trims berniukams pelnyti įvarčius tas 
pats kaip kvėpuoti. Tačiau ant jų trijų galvų žyra pašalinimų iš 
aikštės ir įspėjimų konfeti, jie žaidžia taip, tarsi dalyvautų gink- 
luotoje kovoje, ir aš niekad nesupratau kodėl, jeigu jau užaugo 
su joga, žarnyno valymu ir dievo su straubliu paveikslais. Ta- 
čiau dabar kai kas lyg ir šmėsteli, ko nepastebėjau anksčiau, ir 
tas, kas lyg ir šmėsteli, yra Gitės vidinis dramblys. Ir man kyla 
mintis, kad galbūt vienas dramblių prižiūrėtojas pažįsta kitą, 
gal Gitė pamatė mamą ir tėtį turint kažką atpažįstama. 

Ji norėtų pasakyti dar kažką, tačiau susilaiko. Ji užstumia sei- 
fo duris. 


Pasukame pietų kryptimi, iš Nordhauno aukštyn per Nordsan- 
dą, gigantišką apžėlusią uolą su tokiais aukštais skardžiais, at- 
siveriančiais į vandenį, kad galėtum pagalvoti, jog mes visai ne 
Danijoje, kita vertus, ir nesame, mes esame Fino saloje. 

Nežinau, ar jums yra tekę sėdėti viename automobilyje su 
skirtingų religijų dvasinėmis galvomis, tai mažai tikėtina, nes 
paprastai tokios spinduliuojančios asmenybės padarytų daug, 
kad viena kitos išvengtų, ir galiu pasakyti, kad tai tikrai nėra tas 
patyrimas, apie kurį norėtųsi pasigirti laiške namiškiams. Sind- 
badas, Gitė Chrizantema ir Svenas Heljė bei jų palydos iki šiol 
nepersimetė nė vienu žodeliu, kiekvienas iš jų elgiasi taip, tarsi 
kitų nė nebūtų, ir toks nusiteikimas tikrai negerina atmosferos 
Bermudos automobilyje. 

Tiltė sugalvoja kai ką, kas galėtų sušvelninti niūrią nuotai- 
ką. Toje vietoje, kur kelias priartėja prie pat skardžio krašto ir 

mums iš dešinės atsiveria penkiasdešimt metrų stataus skardžio 
ir giliai po mumis matyti bangos, toje vietoje Tiltė pasilenkia 
prie Bermudos, sugriebia vairą, sukteli jį į dešinę, ir katafalkas 
nusitaiko į apsauginę tvorelę bei tuštumą už jos. 

Tvorelė tokia žema, kad atrodo, jog ji čia tik dėl juoko, ir mes 
beveik užkliudome ją, bet Tiltė vėl pasuka vairą ir automobilis 
grįžta į kelią. 

Per savo lyginamąsias religines studijas Fino miesto biblio- 
tekoje ir internete mudu su Tilte džiaugėmės dėl to, kad visos 
didžiosios religinės asmenybės visuomet sutardavo, jog suvo- 
kimas, kad mirsi, giliai viduje turėtų suteikti daugiau gyvenimo 
džiaugsmo ir optimizmo. 

Bent jau dabar tai garantuotai suveikia, nes po šito Tiltės su- 
manymo nuotaika tampa visai kitokia. 

Bermuda sustoja kelkraštyje ir išjungia variklį, o veidai auto- 
mobilyje tokie išblyškę, kad šviečia tamsoje. 

Nežinau, ar žinote posakį „kapų tyla. Tai reiškinys, kuris 
mums su Tilte gana gerai pažįstamas. Iš to laikotarpio, kai Til- 
tė buvo pasiskolinusi karstą iš Bermudos Svartbag Janson, kuri 
juos gauna iš Anholto karstų fabriko, o šis gamina dvylika mode- 
lių, visi lakuoti ir labai gražiai išdailinti; Tiltė buvo pasiskolinusi 
baltą, mudu su Hansu padėjome jį užnešti į jos kambarį, buvo 
gana sunkus. Pastatėme jį į Tiltės drabužinę, kuri užima galinę 
jos kambario dalį, ten ji susistačiusi mamos darytas drabužių 
kabyklas. Tiltės planas buvo toks (ir ji, beje, jį įgyvendino): pasi- 
kvietusi į svečius draugių, po to, kai šios išsimatuodavo drabužius 
ir išmėgindavo veido kaukes, pagerdavo arbatėlės Tiltės balkone 
ir pasižiūrėdavo „Sekso ir miesto“ seriją, Tiltė jas pakviesdavo į 
kambario galą ir įkalbėdavo atsigulti į karstą, kad pajustų, koks 
jausmas būti mirusioms, o tada uždarydavo dangtį. 

Tiltė buvo labai patenkinta savo projektu, ji pasakojo, kad su 
draugėmis užsimezgė labai gilus ryšys. Sakydama „gilus ryšys 
Tiltė turėjo mintyje tai, kas vykdavo po to, kai draugės pagulėda- 
vo karste ir pasiklausydavo kapų tylos, o paskui ji palydėdavo jas 
namo ir kalbėdavosi apie tai, kad nors joms dabar keturiolika ar 
penkiolika, žvelgiant plačiau, jos po akimirkos jau bus mirusios; 
taigi, kai po tokio apsilankymo ji atsisveikindavo su draugėmis 
prie sodo vartelių, pasak Tiltės, būdavo užsimezgęs gilus ryšys. 

Deja, gana greitai Tiltę pradėjo spausti, kad ji grąžintų karstą, 
nes daug jos draugių, taip pat ir draugų, po šitokio gilesnio ry- 
šio porą savaičių miegojo tėvų lovoje ir nėjo į mokyklą savaitę, 
paskui jų tėvai kalbėjosi su mūsų tėčiu ir mama, ir tėčiui teko 
kalbėtis su Tilte, po tokių pokalbių tėtis išeidavo su didžiuliais 
prakaito lopais pažastyse ir tokia veido išraiška, tarsi ir jis būtų 
pagulėjęs karste, be to, dar prisidėjo paskutinis epizodas su Ka- 
jumi Molesteriu (prie jo aš dar sugrįšiu), taigi Tiltei teko karstą 
grąžinti. 

Tačiau iki tol ir Hansas, ir aš pabandėme jame pagulėti; Han- 
so kojos netilpo, tačiau man dangtį uždarė, aš gulėjau tamsoje 
ir klausiausi Tiltės nurodymų, o ji man išaiškino, kad turėčiau 
įsivaizduoti, jog esu miręs ir mane graužia kirminai, ji buvo iš- 
skaičiusi, kad tais kirminais vadinami paprastieji kailiavabaliai, 
ir apibūdino, kaip jie atrodo. Noriu pasakyti: tame karste buvo 
tylu, ir ten aš supratau, kas yra kapų tyla, taigi todėl dabar atpa- 
žįstu būtent ją įsivyravus Bermudos vikšrinėje transporto prie- 
monėje. 

Tada Tiltė prabyla: 

— Pėteriui tik keturiolika, - sako ji, - tačiau jis jau patyręs 
piktnaudžiavimą narkotikais ir rūpesčio stoką. Jis yra trapi 
asmenybė, kuri lūžta nuo gero žodžio. O dabar jį slegia šita 

atmosfera. Taigi mudu su juo norime jūsų paklausti, ar bent 
jau nepasisveikintumėte vieni su kitais, nes tada yra tikimybė, 
kad kelyje Pėterio neištiks psichozė, o tada jau bus ir vilties, 
kad kelionės tikslą pasieksime gyvi. 

Visi kiti dar nelabai atsigavę, tačiau bent jau pasižiūri vienas 
į kitą ir sumurma kažką, ką prijungęs galingą stiprintuvą ir pa- 
sitelkęs geranoriškumą galėtum suprasti kaip mandagų pasi- 
sveikinimą. 

Žinoma, negalėtum to pavadinti spontaniško ir iš širdies be- 
siveržiančio draugiškumo išraiška, tai greičiau reiškia, kad jie 
taip bijo Tiltės, jog tuoj prileis į kelnes. Ir vis dėlto tai pirmasis 
žingsnis. 

Tiltė pasistengė ir pateikė mums tokį variantą, nieko kita ne- 
galėtum pasakyti, taigi leidžiu jai atsipalaiduoti ir pats perimu 
vairą. 

— Yra dar vienas dalykas, - sakau. - Mūsų tėtis su mama yra 
dingę ir ieškomi. Mes norėtume surasti juos anksčiau nei poli- 
cija. Mums reikia patekti į „Baltąją damą“ ir nusigauti iki Ko- 
penhagos. Mums prireiks jūsų paramos. Pažįstate Kalį Kloaką. 
Nė vienas, kuris jam galėtų atsieiti nors penkias kronas, nebus 
įleistas, kol jų ketinimai ir trijų kartų tapatybė nebus patikrinti. 
Ar būtų kokia nors galimybė pasakyti, kad mes su jumis? 

Veidai priešais mane užsisklendę. 

- Jeigu jūsų tėvai ieškomi, - atsiliepia Svenas Heljė, - o jūs 
pabėgote, tuomet mes tapsime nusikalstamų veiksmų bendri- 
ninkais. 

Automobilyje įsivyrauja tyla, vienintelis garsas - bangų mū- 
šos. Tada prabyla Sindbadas. 

- Ašjus įsidėmėjau, - sako, - kai vaidinome „Lobių salą“ ir 
mano žmona aptiko žaltį savo peruke. Stovėdama ant scenos 

priešais keturis šimtus žmonių. Prisimenu, kaip tu, Pėteri, var- 
žeisi dėl „Misterio Fino sala“ titulo. Ir pagalvojau apie tave, kai 
Danijos draudimo bendrovių asociacija atsiuntė čia privačius 
seklius ir vertintoją, nes buvo išdaužyta tiek daug langų ir iš 
sodų pavogta šitokia galybė vytintų limandų. 

Vėl tylu. Tylą nutraukiu aš. Ne tam, kad sulaukčiau jų pagal- 
bos, to jau nebesitikiu. Kad kai ką paaiškinčiau. 

- Iš tiesų tai ne tiek dėl mūsų, - sakau, - mes, vaikai, nepra- 
žūsime. Blogiausia yra mamai su tėčiu. 

Ieškau žodžių norėdamas apibūdinti, kaip jaučiasi mama su 
tėčiu. Gal jie sutrikę kaip vaikai, gal pasiklydę, o gal jie, taip sa- 
kant, teisingame kelyje, tik netinkamu būdu, nerandu žodžių. 

— Visų pirma tai ne todėl, kad jie turėtų grįžti namo ir mumis 
pasirūpinti, - aiškinu aš. - Mudu su Tilte tikrai nepražūtume, 
mus giliai įkvepia elgetaujantys vienuoliai ir basakojai karmeli- 
tai, galėtume pasiskolinti oranžinį rūbą iš Leonoros ir su elge- 
tos dubenėliu patraukti Fino salos keliukais. 

Nesu visiškai tikras, ar tvirtai tikiu šituo pareiškimu ir ar Til- 
tė su Baskeriu palaiko mintį dėl elgetos dubenėlio. Tačiau kar- 
tais tenka nusitaikyti į vartus, nors regėjimo lauke ir nematyti 
komandos draugų. 

— Esmė ta, - tariu, - ir tai galbūt suglumins jus, pažįstančius 
mamą su tėčiu, - esmė ta, kad mes juos mylime. Tai meilė. 

Šis tas atsitinka veidams priešais mane. Užuojauta būtų per- 
nelyg stiprus žodis, ypač tokioje draugijoje, kokia sėdi priešais 
mane. Tačiau pasakyti, kad įvyko tam tikras atšilimas, nebūtų 
per daug. 

— Yra toks tekstas, - taria Sindbadas, - Korane. Ten rašoma, 
kad maži velniai yra patys baisiausi. Tačiau būtent jiems reikia 
didžiausio gailestingumo. 


ės. 


Dabar, kai požiūris į Tiltės, Baskerio ir mano situaciją šiek tiek 
supratingesnis, o Bermudos katafalkas skinasi kelią tolyn per 
pranašišką finietišką naktį, kaip ją pavadinau lankstinuke turis- 
tams, pabaigsiu referuoti apie įvykius, susijusius su pirmuoju 
mamos ir tėčio dingimu. 

Pirmaisiais mėnesiais tėvai juda pirmyn atsargiai. Tai galė- 
jo būti lengvas vėjelio dvelktelėjimas kokioje nors ypač tin- 
kamoje mišių vietoje, pavyzdžiui, kai tėtis kalba apie tai, kad 
kažkurioje Jonos knygos vietoje angelai ruošiasi groti trom- 
bonais, nors lauke nė menkiausio vėjelio. Arba pora vargonų 
vamzdžių, kurie pradeda švilpti kaip tik tada, kai tėtis skaito: 
„rėkite nuo stogų tai, kas jums pašnabždėta į ausį , nors mama 
sėdi ne prie vargonų, o apačioje. Arba per laidotuves, kai tėtis 
baigia mesti žemes tardamas: „iš dulkės vėl atgimsi“, iš kapo 
pakyla nežymus garų debesėlis, tik vos įžiūrimas, beveik kaip 
plonas dūmelis, kuris išnyksta vos pasirodęs, tačiau vis tiek 
vos neišverčia iš padų susirinkusių artimųjų. Ir niekam nekyla 
jokių įtarimų, viskas taip elegantiška, jokių sujungimų, tik gali 
nujausti, kad mama ten pasidarbavo siaurapjūkliu. 

Atvejis, kai mums beveik pasisekė nutverti juos už rankos, 
pasitaikė tada, kai bažnyčia gegužės mėnesį gavo naują stogą. 
Nedidelė stogdengių grupelė šalia bažnyčios liejo švino lakštus: 
jie turėjo padėklą su smėliu, jis buvo pastatytas įstrižai, ant jo 
pilamas skystas švinas, kuris iškart sustingsta. Kartą matome 
mamą kalbantis su jais, ir kai ji mus pastebi, pasiunčia žvilgsnį, 
kuriame visiškai nėra tos besąlygiškos meilės, su kokia mama 

visuomet turėtų žiūrėti į savo vaikus, ir nors mes nusigręžiame 
ir apsimetame, jog nieko nevyksta, vis dėlto pastebime, kad ji 
stogdengiams kažką paduoda ir dabar aiškina, kaip tuo nau- 
dotis. Taigi kai dar po dviejų sekmadienių tėtis iš sakyklos vėl 
skaito Jonos knygą, ir šįkart kažką apie tai, kad sugriūva ištisas 
miestas, tą pat akimirką su triukšmu nuo stogo nukrenta viena 
švino plokštė, o kai tas pats pasikartoja dar po minutės, mes 
su Tilte ir Hansu nusprendžiame, kad nesikalbėsime su savo 
tėvais neribotą laiką. 

Tai, deja, neturi jokio poveikio, mama su tėčiu to nepastebi. 
Įsibėgėjus gegužei bažnyčia sekmadieniais tampa sausakimša, 
ir tai iš pradžių nekelia jokio nerimo, nes tėtis su mama vi- 
suomet sugebėjo pritraukti žiūrovų. Tačiau gegužės pabaigoje 
žmonės jau stovi išsirikiavę į eilę bažnyčios kapinėse, be to, į 
mišias ima plūsti iš pradžių iš Anholto ir Lesės, o paskui ir iš 
Greno. 

Žmonės iš žemyninės dalies visuomet norėdavo tuoktis Fino 
saloje, ypač kopenhagiečiai. Galbūt dėl to, kad nėra taip leng- 
va stovėti vienam priešais kitą Blogordo aikštėje ar Virume ir 
žadėti vienas kitam, kad būsite kartu amžinai, kai viskas, ką 
pamatai apsidairęs aplinkui, tėra vien įrodymas, jog tau nejti- 
kėtinai pasiseks, jeigu tie dalykai, kuriuos žmonės vienas kitam 
pasižada, atlaikys iki kito trečiadienio. Lengviau tą padaryti 
Fino saloje, kur esi apsuptas fachverko stiliaus namų, menan- 
čių aštuonioliktą amžių, viduramžiško Fino vienuolyno ir dau- 
gybės gandrų porų, kur iš turistinio lankstinuko gali sužinoti, 
kad Fino laukinė gamta išlieka tokia pat per amžius, su šilkme- 
džiais ir baltaisiais lokiais, tautinį kostiumą vilkinčiu Hansu ir 
Dorados Rasmusen ryškiaspalve papūga. Taigi bendruome- 
nės taryba jau seniai turėjo sudaryti laukiančiųjų sąrašą, kad 

per savaitę nebūtų ketverių vestuvių. Tačiau dabar tas sąrašas 
pradeda grėsmingai pūstis, pradeda plaukti prašymai iš visos 
šalies: būsimieji bei ką tik iškepti tėveliai, kurie nori, kad jų vai- 
kus pakrikštytų bažnyčioje, prašo ir mirusių žmonių artimieji, 
jie teiraujasi, ar būtų galima mirusįjį palaidoti Fino saloje, nors 
gyvas būdamas tas žmogus nė kojos čia nebuvo įkėlęs. Taip pat 
ateina ir aristokratiškas laiškas iš pagyvenusios ponios, kurį 
mes, vaikai, perskaitome, nes tuo metu esame jau taip sune- 
rimę, jog kartais sau leidžiame atplėšti mamos ir tėčio paštą. 
Ponia teiraujasi, ar ją galėtų kremuoti Fino saloje, o jos pelenus 
po to įmaišyti į kukurūzų grūdelius, tėtis juos palaimintų ir jie 
būtų sušerti toms Fino papūgoms, kurių, ji girdėjusi, knibžda 
saloje, kad šitaip užsitikrintų, jog bus iškakota po visą tą nuos- 
tabaus grožio gamtą, kurioje, ji girdėjusi, apsigyvenusi Šventoji 
Dvasia. 

Šitas laiškas daugelį žmonių būtų įspėjęs, kad kalbiesi ne tik 
su paprastais, naiviais ir patikliais žmonėmis, bet dabar jau 
pradedi megzti ryšius ir su tikrais keistuoliais, tačiau mama su 
tėčiu to nesuuodžia, tuo metu jie gyvena visiškai nerealiame 
pasaulyje. 

Birželio pradžioje jie sulaukia kvietimo iš žemyninės dalies. 
Kviečia pirmiausia nuo valstybinės bažnyčios nepriklausomos 
bendruomenės, kurios visada ieško kunigų, ištobulinusių glo- 
solaliją arba galinčių ištverti išbandymą ugnimi ar eiti vande- 
niu, ar turinčių ką nors tokio ypatinga, ko trūksta valstybinei 
bažnyčiai. Tačiau netrukus ir stambesnės įmonės ima reikšti 
norą pasiklausyti apie krikščionybę, etiką ir pinigus, pageidau- 
tina suderinant paskaitą su pamaldomis, kokias girdėjo tėtį lai- 
kant, taigi liepos mėnesį mama su tėčiu išvyksta į savo pirmą- 
sias gastroles, ir galbūt galėčiau sakyti, kad iki šiol braidžioję 

palei krantą, dabar jie susiruošė bristi gilyn į vandenį su visais 
drabužiais. 

Niekas bendruomenės taryboje ar kur kitur tiesiogiai ne- 
sakė, kad, jų manymu, Šventoji Dvasia nusileido ant tėčio ir 
mamos ir į Fino miesto bažnyčią. Tačiau tą galėjai justi ore. 
Todėl be jokių sunkumų suorganizuojama kai kas ekstrema- 
laus ir negirdėta: atvyksta pavaduojantis pastorius iš Orhuso 
ir pavaduojantis vargonininkas iš Viborgo, o mūsų prižiūrėti 
atvažiuoja prosenelė, ir tėtis su mama išvyksta visam mėnesiui 
per patį Fino vasaros sezoną. 

Tai nesukelia jokio vargo, priešingai, Fino salos dvasininkų 
sluoksnyje tvyro šviesi ir lengva nuotaika nuo minties, kad sala 
štai dar kartą ir visai nauju būdu patvirtina savo natūralią vietą 
pasaulio žemėlapyje. 

Tėtis su mama, žinoma, irgi tokios pat nuotaikos, kol pa- 
kuojasi į naują universalą, ir šitas jų pirkinys yra pirmas ir ne 
paskutinis ženklas, jog reikalai, kad ir apie ką jie suktųsi, su- 
kasi, deja, ir apie pinigus; tada mama su tėčiu mojuoja, keltas 
išplaukia, ir štai jų nėra. 

Toji šviesi ir lengva salos nuotaika neužvaldo mūsų, trijų vai- 
kų, Baskerio ir prosenelės, anaiptol, mus slegia niūrios ir slo- 
gios nuojautos. 

Šios nuojautos dar labiau prislegia, kai bėgant savaitėms Finą 
pasiekia gandai ir pavieniai laikraščių straipsniai apie tai, kad 
publika laisvosios bažnyčios bendruomenėse ir didžiosiose 
įmonėse krenta kaip kėgliai prieš tą ypatingą nuotaiką, kuri 
užvaldo tėčiui pamokslaujant; pasak gandų, tiesiog gali pajusti 
dieviškumą sakramentuose kaip savotišką vibraciją; tai skaity- 
dami, mes susižvalgome. 

Suprantama, mamos ir tėčio darbo kambarių durys pastarąjį 
mėnesį buvo uždarytos, tačiau vis tiek akies krašteliu matėme 
tą kelioninį altorių, kurį sukonstravo mama, ir prisimename, 
kaip ji prieš keletą metų sumeistravo pakylą su plokšte, ant 
kurios galėjai atsistoti po pasičiuožinėjimo ant Fino Iglo ežero 
ir kuri maloniai vibruodavo per visą kūną; ja mes džiaugėmės 
nenujausdami, kad tai pasirodys esąs apgaulės numerio ker- 
tinis akmuo. Bent kartą per savaitę mama su tėčiu atsiunčia 
po atvirlaiškį, kurio tekstas yra variacijos tema „mums sekasi 
neapsakomai gerai, o prie jo visada pridėtas čekis ir ragini- 
mas, kad nueitume į „Kvankos“ gurmaniško maisto restoraną 
ir suvalgytume pietus iš šešių patiekalų; kiekvieną kartą per- 
skaitome atviruką ir padedame čekį prie namų išlaidoms skirtų 
pinigų, ir vienintelė, kuri ką nors ištaria, yra Tiltė, ir tik vieną 
kartą, kumščiu trinktelėdama per čekį: „Kruvini pinigai!“ 

Mama su tėčiu grįžta dainuodami iš laimės ir apiberia do- 
vanomis, kurių mes nepriimame: futbolo bateliai ir tikri plau- 
kai kasytėms, ir fotoaparatas, montuojamas prie teleskopo, o 
po dviejų savaičių jie vėl išvažiuoja, vikariatas Fino bažnyčioje 
pratęsiamas ir prosenelė sugrįžta. 

Šįkart jie išvažiuoja ne universalu. Jie išvažiuoja devynviečiu 
autobusiuku tamsintais langais, susikrovę daiktus prisidengda- 
mi nakties tamsa, prieš tai mamai dirbtuvėse už uždarų durų 
dirbus septynias paras, ir jiems išvažiavus tikimės blogiausio. 

Pajuntame, kad ne veltui tikimės blogiausio, kai Fino laik- 
raštyje aptinkame skelbimą - tokį, pasirodo, mama su tėčiu 
išspausdino visuose didžiuosiuose laikraščiuose, o jame siūlo 
finansinį konsultavimą, ir iš to padarome išvadą, kad tie, ku- 
riems niekada neužtekdavo savų pinigų, pradėjo žmonėms pa- 
tarinėti, kaip šiems išleisti savo santaupas. 

Mūsų nuotaika pasiekia depresijos žemumas, kai Fino laik- 
raštis pacituoja straipsnį iš Biržos, o jame emocingai pasako- 
jama apie pamaldas ir paskaitą apie krikščionybę ir pinigus, o 
paskui ir apie tiesioginę finansinę konsultaciją, mamos ir tėčio 
surengtą Danijos didžiųjų bankų unijoje; pats susitikimas vyko 
viename dvare prie Faksės, žurnalistas rašo, kad per pamaldas 
priešais dvarą susirinko laukiniai žvėrys - elniai, barsukas, ežys 
ir būriai paukščių, o per finansinę konsultaciją patalpoje būta 
keisto šviesos žaismo ir miglos. 

Kaip techniškai mama su tėčiu visa tai sutvarkė, mes nesu- 
žinosime, tačiau reikia prisiminti, kad mūsų šeima turi patir- 
ties zoologijos srityje nuo Beladonos laikų, neskaitant to, kad 
esame laikę vorų paukštėdų ir ryklių, vištų ir triušių maistui 
sode prie namų. Tačiau vienas dalykas visiškai aiškus - mama 
su tėčiu peržengė ribą ir nusitaikė į tikruosius stebuklus. 

Jie grįžta namo kitą savaitę, ir ne tuo autobusiuku, kuriuo iš- 
važiavo, šiam parvairuoti jie nusamdė vairuotoją, 0 patys par- 
važiuoja maseračiu; jiems išriedant iš kelto gandas jau yra juos 
aplenkęs, tad visą kelią nuo prieplaukos iki Didžiosios aikštės 
stovi išsirikiavę Žmonės. 

Nežinau, ar kada nors esate matę maseratį, jei ne, galiu pa- 
sakyti, kad tai automobilis žmonėms, kurie iš prigimties yra 
ekshibicionistai, tačiau tuo pat metu nori parodyti, jog perne- 
lyg drovisi praskleisti lietpalčio skvernus. Trumpai tariant, tai 
transporto priemonė, kuri iš vidaus sprogsta nuo viso to, kas 
nerodoma viešai. Kai ji sustoja prie namų ir mama išlipa, su- 
sirinkusi žmonių minia, kurioje, deja, esame ir mes - Hansas, 
Tiltė, Baskeris ir aš, - pamato ją, apsigaubusią žemę siekian- 
čiais audinių kailiniais, ir visiems net kvapą užima, išskyrus 

tuos aštuonis šimtus kailiniams panaudotų audinių, kurios jau 
seniausiai kvėptelėjo paskutinį kartą. 

Po to praeina dvi savaitės svarstant, ar yra koks nors krikš- 
čioniškas ir žmogiškas būdas prisišaukti mamą su tėčiu - gal, 
pavyzdžiui, reikėtų jiems trinktelėti per galvas geležiniu stry- 
pu, nuvežti į Fino ligoninės psichiatrijos skyriaus priimamąjį ir 
pamėginti aprengti tramdomaisiais marškiniais? 

Deja, nespėjame apsispręsti, o jie išvažiuoja vėl, ir mes 
lengviau atsikvepiame, nes atlėgsta spaudimas draugų, be- 
sitikinčių, kad tėtis juos pavėžins maseračiu spausdamas du 
šimtus per posūkius ir du šimtus šešiasdešimt tiesiojoje link 
aerodromo, arba dedančių viltis pamatyti mamą nuogą su au- 
dinių kailiniais. 

Didysis kūjis trinkteli po savaitės, ir tai įvyksta mudviem su 
Tilte grįžus iš mokyklos ir radus namie vyresnįjį brolį, kuris 
turėjo būti Greno pensione palinkęs ties aritmetikos stulpe- 
liais, sėdintį ant sofos šalia Bodilės Begemotės, kuriai prie šono 
sėdėjo dar trys kitos nieko gera nežadančios personos - kaip 
pasirodo, profesorius Torkilis Torlacijus-Driobertas su žmona 
ir Greno parapijos vyskupė Anaflabija Borderud. 

Jau esu minėjęs, kad savo ankstyvoje vaikystėje, tai yra nuo 
penkerių iki dvylikos, vieną kitą kartą buvau priverstas ir su- 
viliotas dalyvauti vaisių ir galbūt vieną kartą otų iš gaudyklės 
vagystėje, tačiau tai jau praeitis. Vis dėlto didžiąją savo gyve- 
nimo dalį man yra tekę nugyventi kaip nepagrįstų įtarinėjimų 
aukai, dėl to mums namie ne kartą yra tekę staiga išvysti būrį 
pašalinių asmenų, reikalaujančių greito teismo ir efektyvaus 
bausmės įvykdymo. 

Vis tiek noriu pasakyti, kad Bodilės ir jos smogikų būrio 
skleidžiama atmosfera kur kas grėsmingesnė. 

— Praeis šiek tiek laiko, kol jūsų tėvai grįš namo, - sako ji. — 
Porai savaičių jums gavome vietą Greno vaikų namuose. 

Mudu su Tilte laikomės nuomonės, kad pakliuvus į tokią pa- 
dėtį, iš kurios sunku arba neįmanoma išsisukti pasinaudojant 
žavesiu arba šnekomis, žmogui reikia truputį geros karmos. 

Visiškai netikėtai ji pasirodo prosenelės pavidalu: štai ji sto- 
vi tarpduryje ir kreipiasi į Bodilę man iki šiol negirdėtu balso 
tonu - švelniu ir pataikaujamu, kaip galėtum įsivaizduoti vie- 
nuolę pašnibždomis kreipiantis į abatę per šventadienio mišias, 
norint pasiskolinti penkiasdešimtinę, ir tas nuolankumas ap- 
gauna Bodilę. 

— Kuo galėtume padėti? - paklausia prosenelė. 

— Padėtis ypatinga, - aiškina Bodilė. - Vaikų tėvai sulaikyti. 
Kol viskas išaiškės, suradome jiems vietą priežiūros institucijo- 
je Grene. Nuo šio vakaro. 

- Jiems būtų geriau čia, su manimi, - sako prosenelė. 

— Kalbėjomės su mokyklos vadovybe, - sako Bodilė. - Jie 
mano, kad vaikams geriausia būtų griežta dienotvarkė. Ir svei- 
katos priežiūra. 

— Man tik vienas dalykas kelia nerimą, - atitaria prosenelė. — 
Žiniasklaida. 

Šitas posūkis nustebina net ir mus, vaikus. Negalvojome, kad 
prosenelė apskritai žino ką nors apie žiniasklaidos egzistavimą. Ji 
nežiūri televizoriaus ir neskaito laikraščių, o į mūsų kompiuterius 
ir mobiliuosius visada žiūrėjo taip, tarsi jos vaikystėje informaci- 
ja buvo perduodama ant runų akmenų ir grubiai iškaltų akmens 
plokščių, ir, jos manymu, taip puikiausiai galėjo tęstis ir toliau. 

- Įsivaizduokite, jei tai patektų į Fino laikraštį, - sako prose- 
nelė. - Kad mažamečiai vaikai prievarta išvežami ir apgyven- 
dinami kartu su visuomenės atstumtaisiais. 

Sunku įsivaizduoti prosenelę iš tikrųjų einančią į laikraščio 
redakciją. Tačiau ima aiškėti, kad šioje situacijoje jos pasirink- 
tas kelias yra ne tas siaurasis tiesos takelis, apie kurį tėtis pasa- 
koja besirengiantiems konfirmacijai, greičiau jau greitkelis, ku- 
riuo pasinaudojama, kai tavo šarvuotosios pajėgos turi greitai 
užimti pozicijas. 

Toks jausmas aiškiai aplanko ir Anaflabiją bei Torkilį Torla- 
cijų su Bodile: iš pradžių prosenelė jiems atrodo kaip nužen- 
gusi iš turistinio lankstinuko - kažkas spalvinga ir egzotiška, 
tačiau dabar jų veido išraiška keičiasi. 

— Žinoma, šioje šeimoje laikraščiams niekas nieko nepasa- 
kos, - kalba prosenelė. - Tačiau man devyniasdešimt. Tikriau- 
siai žinote, kad daugeliui mano amžiaus žmonių sunku sulai- 
kyti šlapimą. Man asmeniškai tai netaikoma. Aš visada sugebė- 
davau srovelę nukirpti. 

Prosenelė padaro judesį ore, tarsi kirptų gyvatvorę. 

— Kaip su peiliu. Jūs taip mokate? 

Ji žiūri į Anaflabiją Borderud, kuri pradeda blykšti. 

— Tačiau žodžiai, - sako prosenelė, - jie iš manęs tiesiog lie- 
jasi. Gal kaltas kiek ankstyvas Alcheimeris, bet būna dienų, kai 
negaliu prisiminti, ką ir kam sakiau. Įsivaizduokite, jei kartais 
tokiu momentu išsiplepėčiau. Apie prievartinį išvežimą ir apie 
stebuklus bažnyčioje. Žurnalistui iš Fino laikraščio. 

Šitaip mūsų geroji karma pakreipė situaciją. Torkilis Torlaci- 
jus ir Bodilė su Anaflabija paskubomis atsitraukia, o prosenelė 
palydi juos iki pat durų, žerdama išsamius patarimus apie tai, 
kokius dubens raumenų stiprinimo pratimus reikėtų atlikti, 
kad šie, dažnai kartojami, ateityje nuvestų iki tos sėkmės vir- 
šūnės, kai bet kuriuo momentu bus įmanoma srovę kaip skuti- 
mosi peiliuku nurėžti. 

Smulkiau apie įvykius artimiausiomis dienomis mums pa- 
pasakoja Bentas Policininkas: atsitiko taip, kad mama su tėčiu 
atliko bažnytines apeigas Danijos investicinių bendrovių są- 
jungoje ir ta proga ketino padaryti stebuklą. Jie norėjo sude- 
ginti banknotus, kurie turėjo vėl atsirasti iš pelenų. Sudeginti 
pavyko. Bet jiems nepavyko padaryti taip, kad dvidešimt šeši 
milijonai įvairiomis kupiūromis vėl atsirastų. 

Mūsų nenustebino, kad tėvai sudegino kažką didelį. Tą jie yra 
darę daug kartų. Fino saloje yra žinoma, kad mama - patyrusi 
pirotechnikė, daugelį metų ruošdavusi Fino miestui Naujųjų 
metų fejerverkus. Kai kas antrus metus reikia nudeginti sau- 
gomą Fino viržyną, mama kartu su Džonu Gelbėtoju ir Bentu 
Policininku - pagrindinės pajėgos, sugrąžinančios tai dykvietei 
nusvilintą ir natūraliai gražią išvaizdą. 

Taigi nė vieno iš mūsų nenustebina tas sudeginimas, nors 
banknotai iš tiesų dega gana prastai, tą žinome, nes Tiltė kartą 
sudegino šimto kronų banknotą, kurį Vibė iš Rybės buvo jai 
skolinga, nes Tiltė pavadavo ją paplūdimio kioske per atosto- 
gas, ir kai Vibė galiausiai, po du mėnesius trukusių bandymų 
reikalą nugramzdinti užmarštin, iškosėjo tuos pinigus, Tiltė 
pasakė, kad tai buvęs principo reikalas, ir dabar ji norinti paro- 
dyti Vibei savo požiūrį į pinigus: ji prikišo šimto kronų bank- 
notą prie ant prekystalio degusios žvakės liepsnos, jis degė la- 
bai lėtai, tačiau galiausiai vis tiek jo neliko. Tad žinoma, mama 
galėjo supleškinti dvidešimt šešis milijonus. Užtat stebina, kad 
tėčiui su mama neužteko gudrumo padaryti taip, kad pinigai 
vėl atsirastų. 

Paaiškinimo vis dėlto sulaukiame, jis nemalonus, ir sužino- 
me jį tik po pusmečio. Pirmiausia mes iš Bento Policininko 
kaip didžiausią paslaptį išgirstame, kad mamai su tėčiu pateikti 

kaltinimai sukčiavimu, paskui netrukus sužinome, kad kaltini- 
mai panaikinti pritrūkus įrodymų, paskui seka bažnytinis teis- 
mas ir psichiatrinė ekspertizė, abiejuose tėvai yra išteisinami ir 
tada grįžta namo į Finą. 

Nežinau, ar iš jūsų šeimos gyvenimo jums pažįstamas jaus- 
mas, kad džiaugtis galima dėl vienintelio dalyko: tavo tėtis su 
mama dabar bent jau yra laisvėje, nes kaltinančioji institucija 
neturi užtektinai įrodymų kaltinimams pareikšti, o pastarasis jų 
triukas nepakliuvo į pirmuosius laikraščių puslapius dėl to, kad 
tie, kuriuos apsuko, viską laiko paslaptyje, nes bijo apsijuokti? 

Jeigu jums neteko patiems patirti tokios situacijos šeimoje, 
galiu pasakyti, kad tai laikas, kai durys varstomos tyliai ir kal- 
bama prislopintais balsais, kad tik staiga nesprogtų koks stik- 
las, o prie vakarienės stalo sėdime išblyškę, tylūs ir knebinėjam 
maistą, nors tai ir tėčio gaminti žuvies maltiniai. 

Niekas Fino saloje nei Fino miesto mokykloje nieko tiksliai 
nežino, nors daugelis nujaučia, tačiau mano ir Tiltės lūpos už- 
antspauduotos, ir daugelis yra pernelyg gerai išauklėti, kad ką 
nors sakytų, o tie, kurie ne taip gerai išauklėti, vis tiek brangina 
gyvenimą, taigi šį laikotarpį išgyvename apsupti klausimų, ku- 
rie niekad nebus užduoti, siena. 

Tačiau laikas yra didysis visų žaizdų gydytojas, ir ne tik lai- 
kas, bet ir psichiatrinės ekspertizės išvada parodo, kad mama 
su tėčiu yra normalūs, tačiau, galimas dalykas, neprognozuoja- 
mi veiksmo metu dėl patiriamos darbinės įtampos. 

Kai tėtis vėl stovi sakykloje, o mama sėdi prie vargonų, karo 
lauke įsivyrauja ramybė, ir nors tėtis su mama abudu yra la- 
biau išblyškę ir sulysę nei anksčiau ir kartais jų akys pasidaro 
kaip kiaulių, užsilipusių ant altoriaus, jie daugiau ar mažiau 
susivaldę. 

Neilgai trukus kasdienės katastrofos ir triumfo akimirkos 
nustumia tėčio ir mamos blogus darbus į antrąjį planą, kadan- 
gi kaip tik tuo metu Hansas dalyvauja „Misterio Fino“ rinki- 
muose ir laimi, o aš, kaip minėta, Kajaus Molesterio Landerio 
suviliojamas užlipti ant scenos, nes tikiuosi premijos už indėlį 
į futbolą Fino sporto klube; po to susirandu geležinį strypą ir 
leidžiuosi medžioti Kajaus Molesterio, o šis pabėga į didžiuo- 
sius miškus gyventi nesilaikant įstatymų ir namo grįžta tik po 
trijų parų, kai mano atlaidumas jau ištirpdęs pykčio ledus, kaip 
rašo psalmių autorius. Taigi suprantate, kad paprastiems Fino 
gyventojams mamos ir tėčio nuodėmės nugrimzta užmarštin. 

Tačiau ne mums, vaikams. Mes su tėvais nesikalbame, pri- 
siminimai slegia mūsų pečius, ir galiausiai mamai su tėčiu tai 
pasidaro nebepakeliama. 

Vieną vakarą virtuvėje tėtis užsiėmęs ledų gaminimo apa- 
ratu, vieninteliu likusiu daiktu iš jų pasakos, maseratis su au- 
dinių kailiniais dingo kaip taikos sutarties dalis, o mama sėdi 
palinkusi prie naujo balso registravimo aparato, primenančio 
laikrodį su gegute. 

Tada tėtis krenkšteli. 

— Atsitiko taip, - prakalbo jis, - kad stebuklas, kurį mudu su 
mama nukreipėme, tarsi pasistūmėjo laike. Tai yra banknotai 
dingo kaip ir turėjo dingti, tačiau neatsirado. Triukšmas kyla 
didelis, tačiau viskas išsiaiškinama su investicinėmis bendrovė- 
mis ir su valdžios institucijomis, man pavyksta viską išspręsti 
taip, kad visi būtų patenkinti, ir mes susitariame tą reikalą už- 
baigti. Visiškai netikėtai atsitinka taip, kad pinigai po savaitės 
atsiranda. Iš teologinės pusės, mudu su mama manome, kad 
viską galima paaiškinti stebuklu, tik ne akimirkos įvykiu, iš- 
tęstu laike. Dar mums nespėjus susivokti ir apsvarstyti pasikei- 

tusios situacijos, su mumis susisiekia policija, kuriai šiek tiek 
stinga sielos gilumo, kad suvoktų visą šitos situacijos dvasinę 
reikšmę. 

— Kur policija su jumis susisiekia? - paklausia Hansas. 

- Prie aptarnavimo langelio įmonėje, kuri vadinama Danijos 
deimantų ir tauriųjų metalų investicine bendrove, tą akimir- 
ką, kai galvodami apie jūsų ateitį ketiname investuoti pinigus į 
auksą ir platiną. 

Virtuvėje stoja visiška tyla. Jei manote, kad ši tyla turėtų būti 
kupina sielvarto dėl to, jog turime porą šitokių sukčių tėvų, ir 
pagarbos, kad jiems vis tiek pavyko įtikinti investicines bend- 
roves, Bažnytinių reikalų ministeriją, policiją ir Teismo psi- 
chiatrinės ekspertizės komitetą, jog visiems bus geriausia, jei 
visa tai nuslėpsime, ir niekas nė neįtars, tai pataikėte kaip pirštu 
į akį. 

Tačiau toje tyloje vyksta dar ir kai kas kita, labai sunkiai pa- 
aiškinama: tėtis, na, dešimtoji jo dalis, iš tikrųjų savotiškai tiki, 
kad juodu su mama šitą triuką atliko padedami iš Aukščiau ir 
kad jie lyg ir padarė visa tai, kad pasaldintų mūsų vaikystę ir 
ateitį aukso ir platinos plytomis, taigi tai yra savotiškas signa- 
las, kad reikia būti budriam, nes meilė gali pasirodyti ir tokiu — 
sunkiai atpažįstamu - pavidalu. 

Tą akimirką mes atleidžiame mamai su tėčiu. Apie tai dau- 
giau nekalbame, tema baigta ir prie jos nebesugrįžtama, išsky- 
rus galbūt - tikiuosi - mamos ir tėčio košmaruose. Tačiau Tiltė, 
Baskeris, Hansas ir aš tą akimirką suvokiame, kad turėdamas 
ambicijų būti atlaidus kitiems žmonėms, turi sugebėti taip pat 
atleisti ir jų drambliams. 


GALIMYBIŲ JŪRA 


ės. 


Kai žmogus pasodina keturių kilometrų ilgio liepų alėją iki tos 
vietos, kur gyvena, ir padaro alėją pusantro karto platesnę už 
pagrindinę gatvę, lankytojų lūkesčiai didėja. Tokius lūkesčius 
tik nedaugelis pastatų įstengia pateisinti, o Finoholmas įsten- 
gia, ir šįvakar jis lūkesčius pateisina du kartus. 

Finoholmas yra netoli pakrantės, taigi iki pagrindinio pastato 
privažiuojama iš viršaus. Užbaigdamas paskutinį posūkį prava- 
žiuoji tarp dviejų didžiulių apvalių stiklo paviljonų su vandens 
lelijų pilnais tvenkiniais ir atogrąžų medžiais, kiekviename pa- 
viljone - aštuoniasdešimt vietų medžioklės svečiams, o stogai 
papuošti trimis paauksuotais ruoniais, balansuojančiais ant tri- 
jų paauksuotų šernų, panašu į cirko numerį su žvėrimis, tačiau 
iš tiesų yra detalė iš Kalio Kloako herbo, kurį jam nupiešė, kai 
jis įsigijo Finoholmą. 

Kalis Kloakas kartu su tėčiu lankė Fino miesto mokyklą, pas- 
kui jis, tai yra Kalis, išvažiavo į Frederikshauną, tapo rangovu ir 
užsidirbo vieną milijardą, o tai, žinia, yra tūkstantis milijonų, 
kasdamas arba renovuodamas didžiąją dalį vidurio Jutlandi- 
jos nutekamųjų vamzdynų (kloakų), o paskui buvo išrinktas į 
parlamentą. Tėtis pasakojo, kad dar lankydamas mokyklą Kalis 
svajojęs būti dvarininku ir bandydavęs priversti kitus žaisti Žai- 
dimus, kur visi turėję būti tarnai ir baudžiauninkai, o jis buvęs 
ponas ir prievaizdas, ir jį reikėdavę nešioti su visa kėde. Taigi 
grįžęs iš Frederikshauno jis nusipirko Finoholmą iš Fino grafo, 
kuris buvo senas ir toks neturtingas, kad įstengė šildyti tik vie- 
ną patalpą - tarnų virtuvę. Po to Kalis Kloakas pasikeitė vardą į 

Šarlio de Fino, perstatė dvarą ir nusamdė dvylika miškininkų, 
du šaulius, du virėjus ir dvidešimt darbininkų, du prievaizdus 
ir kambarinių, valytojų ir vieną žmogų, kuris išmanė, kaip rei- 
kia gyventi dideliuose dvaruose; visiems darbuotojams buvo 
pasiūdintos uniformos, kad tuomet, kai Kalis Kloakas ren- 
gia medžiokles ir medžiotojų pietus, šie vaikštinėtų panašūs 
į berniukus iš Tivolio garbės sargybos. Kalis taip pat įsigijo 
„Baltąją Fino damą, anuomet ji vadinosi kažkaip arabiškai, o 
pavadinimas reiškė „Alacho valia“, tačiau buvo, kaip žinoma, 
pervadinta. 

Pats dvaras yra trijų aukštų, su bokštu ir plačiais laiptais iki 
pagrindinio įėjimo, o už pastato yra privažiavimas iki molo, 
kuriame šios dienos proga „Baltoji Fino dama“ stovi su iškel- 
ta vėliava. Viskas ryškiai apšviesta, o Kalio Kloako personalas 
uniformuotas ir iš tolo panašus į Fino mėgėjų teatro „Valstiečio 
Jepės“ pastatymą. 

Tiltė per šią kelionę nemažai prisikalbėjo, taigi dabar man 
tenka užduotis garsiai išreikšti tai, ką lama Svenas Heljė, Sind- 
badas Al-Blablabas su Gite ir mes visi kiti pagalvojame. 

— Kodėl Kalis Kloakas remia religinį susitikimą Kopenha- 
goje? 

Klausimas visiškai natūralus, nes Kalis Kloakas ne kartą 
viešai įrodė, kad šykštumu jis nusileidžia nebent Skrudžui 
Makdakui; pavyzdžiui, sporto klubas iš jo negavo nė kronos, 
kai ieškojome rėmėjų ir mudu su Tilte bandėme pardavinėti 
kasmetinės oficialios klubo loterijos bilietus bei prasibrovėme 
pro jo personalą iki jo paties, o jis tada pasakė, deja, neturintis 
grynųjų, tačiau štai dvi gražios kriaušės iš jo sodo, kiekviena 
verta tiek aukso, kiek sveria, likite sveikučiai ir laimingai grįž- 
kite namo. 

Vis dėlto niekas neatsako į mano klausimą, ir tuo galima tik 
stebėtis, kai pagalvoji, kiek išminties, o taip pat kiek išmanymo 
sutelkta Bermudos katafalke. Tad atsakyti tenka Tiltei. 

- Jis nori tapti ministru, - sako ji. - Pradėtų nuo Bažnytinių 
reikalų ministerijos. Ir nuo čia atsispirtų. 


Sustojame smulkiu žvyru išbarstytoje aikštelėje - didelėje kaip 
pusė futbolo aikštės. Tada lama Svenas Heljė atsikrenkščia. 

— Aš, žinoma, įpareigotas saugoti konfidencialumą, - sako 
jis. - Kaip advokatas. 

Mudu su Tilte rimtais veidais linktelime, suprantame profe- 
sinio diskretiškumo svarbą. 

— Prieš tris savaites vakarieniavau pas jūsų tėvus. Tai buvo 
paskutinis kartas, kai juos mačiau. Jie manęs prašė atsinešti 
Karnovo kodeksą. 

Gerai prisimename tą vakarienę. Tėtis buvo iškepęs visą otą. 
Otus, kurių sugaunama palei Fino salą, labai sunku iškepti vi- 
sus, nes jie storumo sulig mūro siena ir skersmens sulig kana- 
lizacijos šulinio dangčiu, ir apie tėčio talentą juos kepti sklinda 
legendos tolimuose kraštuose; tą vakarą vėl pavyko, ir juodu su 
lama Svenu Helje šią sėkmę atšventė, kaip visuomet, pasidaly- 
dami dėžę Fino alaus daryklos „Ypatingojo, paskui užbaigda- 
mi vakarą jie surikiuoja teologines subtilybes: ar yra kuriantis 
dievas ir kas reinkarhuoja, jeigu mes, pasak budistų, neturime 
asmeninės sielos, ir kodėl nebėra daugiau alaus, ar negalime 
pasiųsti vaikų iki degalinės, kad parneštų dar. 

Taip pat prisimename ir tą kodeksą - jis geltonas ir sunkus 
kaip krikštykla. 

- Tikriausiai buvo jau vėlus vakaras, man reikia į tualetą, 
bet supainioju duris, tai truputį gilesnių meditacijų, kurias in- 

tensyviai praktikavau per visą vakarienę, poveikis. Iš pradžių 
nesusigaudau. Tačiau pagaliau atpažįstu jūsų tėčio darbo kam- 
barį. Ant stalo stovi nedidukas kopijavimo aparatas. Įjungtas. 
O šalimais guli Karnovo tomas. Jame įdėtas žymeklis. Užme- 
tu akį, kur atversta, toks darbinis įprotis, ir nusistebiu, nes at- 
verstas retai naudojamas skyrius, susijęs su miglotais policijos 
reglamentais. Pasižiūriu į kopijų krūvelę. Ir matau, kad jie nu- 
sikopijavę radinių įstatymą. Ir ne tik penkioliktąjį straipsnį ir 
septyniasdešimt šeštąjį cirkuliarą, jie nusikopijavo ištisą įsta- 
tymą ir visus teismo sprendimus. Daugiau kaip penkiasdešimt 
puslapių. Taigi grįžtu į virtuvę. Norėdamas paklausti, kurių 
galų jiems tas įstatymas. Bet mane išblaško. Mano praktika. 
Žuvis. „Beurre blanc“ padažas. Mažos šviežios bulvytės. Taigi 
taip ir nepaklausiu. Tačiau dabar, kai jų nėra, pradedu manyti, 
kad galbūt jie ką nors pametė. 

Per pastarąsias dvidešimt keturias valandas mudu su Tilte 
apie savo tėvus gavome nemažai pavienių nesuprantamos ir 
sunkiai suvirškinamos informacijos fragmentų. Šis - dar vie- 
nas iš tokių. 

- Jeigu ir pametė, - taria Tiltė, - tai negalėjo būti vertinga. 
Vienintelis vertingas turtas, kurį turi mūsų tėvai, esame mes. 


ės. 


Finoholmo paradinės durys atsiveria į vestibiulį, kuriame 
laisvai išsitektų keturios daugiavaikės šeimos ir galėtų sau įsi- 
taisiusios ant marmurinių plytelių gyventi ilgus metus nesi- 
trindamos šonais, prie durų pasitinka vyras mėlynu švarku ir 
pudruotu peruku, šiltai pasveikina ir rūpinasi, kad neįsmuktų 
zuikių. 

Tiltė paima Sindbadą Al-Blablabą už rankos, o aš savo liesą 
rankelę įspraudžiu į didelį Gitės delną, ir štai mes pereiname 
kontrolę ir atsiduriame vestibiulyje. 

Šios dienos proga čia įrengta drabužinė, kur tarnai paima vir- 
šutinius paltus prakaituodami po perukais ir atrodydami taip, 
tarsi širdyje verktų, kad neperskaitė, kas buvo parašyta smulkiu 
šriftu, kai pasirašė sutartį ketindami dirbti miškininkais. 

Iš vestibiulio į antrą aukštą veda laiptai, kurių pločio užtek- 
tų amerikietiškam miuziklui pastatyti, o viršuje patenkama į 
riterių salę, kurioje vietoj šarvų stovi nuogų moterų ir vyrų 
statulos, į jas Leonora Ganefriud mąsliai pažvelgia. Priešais 
statulas paruoštas švediškas stalas, ir iš čia paaiškėja, kad tie 
laikai, kai svečius pamaitindavai trimis kepalais duonos ir 
penkiomis žuvimis, arba atvirkščiai, jau praeitis, viskas pana- 
šu į romėnišką orgiją, be to, nedidelė iškaba informuoja, kad 
mėsa atitinka halal reikalavimus. Priešais švedišką stalą stovi 
Kalis Kloakas. 

Jo nemačius galima įsivaizduoti daug įdomių dalykų, kaip 
galėtų atrodyti žmogus, laisva valia pasivadinęs Šarliu de Finu, 
tačiau būtų apsirikta, nes jis atrodo toks, koks ir yra - žmogus, 

turintis didelį verslą. Vienintelis ypatingas bruožas yra alkis, 
atsispindintis jo akyse, esu tai matęs ir anksčiau, tik taip staiga 
negaliu prisiminti kur, tačiau tikriausiai kaip tik šio alkio veda- 
mas jis pasikeitė vardą, nusipirko dvarą ir nusipiešė herbą. Gal- 
būt dėl to jis tarsi alkstančiu žvilgsniu žiūri į savo pašnekovą, 
lyg tikėdamasis, kad šis turėtų suprasti, apie ką iš tikrųjų visa 
tai. O jo pašnekovas yra ne kas kitas kaip grafas Rikartas Trys 
Liūtai, vilkintis smokingą iš brokato su sidabro siūlu, susijuo- 
sęs rausvo šilko pilvo juosta ir avintis smailius lakinius batus, 
kurių nosys tokios ilgos ir taip blizga, kad smokingas ir juosta 
pasitraukia šešėlin. 

Aplinkui tuos du kilnius ponus banguoja Fino salos grieti- 
nėlės jūra, kurioje plauko gydytojai ir du pašto viršininkai, tei- 
sėjai ir prekybos centrų direktoriai, laivų statybos ir remonto 
dirbtuvių, plytelių fabriko ir žuvų perdirbimo įmonės direkto- 
riai, Fino dienraščio vyriausiasis redaktorius ir tos delegacijos, 
kurios šiąnakt išplauks į Didįjį sinodą. 

Labai spalvinga ta jūra iš vakarinių suknelių ir smokingų bei 
frakų, Kalės Kloako personalo su livrėjomis, Gitės Chrizante- 
mos ir jos bendruomenės, vilkinčių hinduistine balta, Sindba- 
do su turbanu ir Ingeborgos Blobalės su burka, budistų purpu- 
ro, trijų Žydų bendruomenės narių su juodomis skrybėlėmis, 
o paletės viduryje pastebiu Doradą Rasmusen, kuri šia proga 
pasipuošusi tautiniu kostiumu. 

Vaizdas toks, kuriame galėtum užsimiršti ir leistis jo liū- 
liuojamas, jei ne viską užgožianti problema - kaip mes gau- 
sime bilietą į „Baltąją damą“. Šio klausimo dar nebuvo kada 
apsvarstyti. 

Tą akimirką pajuntu, kad Tiltei kažkas atsitinka. Sakyti, kad 
tiesiai pro atviras duris ją aplanko dieviškas įkvėpimas, būtų 

gal ir per stipru, o po to, kas atsitiko su mūsų tėvais ir Jako- 
bu Akinu ir po Rikarto Trijų Liūtų mėginimo gauti pagrindinį 
vaidmenį „Linksmojoje našlėje“, pasidarėme labai atsargūs ver- 
tindami, iš kur ateina didžiosios idėjos. Vis tiek turiu pasakyti, 
kad tai, ką pajuntu tekant Tiltės gyslomis, yra ne mažiau kaip 
rimta vizija. 

— Gite, - ištaria Tiltė. - Dabar tu mus paremk. 

Gitė nesuspėja atsakyti, Tiltė nutveria jos kitą ranką, ir mes 
trise iriamės per žmonių masę, kol sustojame priešais grafą Ri- 
kartą ir Kalį Kloaką. 

Tiltė paleidžia Gitę, ištiesia ranką vakaro šeimininkui Kalei 
Kloakui, kitaip Šarliui de Finui. 

— Tiltė, - prisistato. - Tiltė de Alefelt-Laurvig Fino. 

Mano smegenys atsijungusios. Tiltės veiksmas mano akimis 
tolygus mėginimui nusižudyti. Mes juk stovime priešais grafą 
Rikartą, intymų draugą, ir Kalį Kloaką, kuris gal ir matė mus 
vos vieną kartą, bet tai buvo mažiau nei prieš pusmetį, ir tada 
mes buvome ne aristokratai, o loterijos bilietų pardavėjai. 

Taigi lieka tikėtis, kad būsime akimirksniu atpažinti ir išva- 
ryti į naktį, sudeginę bet kokią galimybę išsiveržti iš Fino iki 
trečiadienio, kol plauks keltas, o tada jau bus per vėlu. 

Todėl tai, kas dabar įvyksta prieš mūsų akis, pirmiausia pa- 
našu į stebuklą - ne mamos ir tėčio triuką, bet tikrą, žinomą 
iš Naujojo Testamento ir vedų, o pavieniais atvejais iš budistų 
Kanono, kuris šiaip jau skurdesnis stebuklų nei kitos religijos. 

Kalis Kloakas pabučiuoja Tiltei ranką. 

Žinoma, Tiltė ranką ištiesė tikėdamasi, kad ji ir bus bučiuo- 
jama. O kai Tiltė ką nors šitaip ištiesia, tai galėtų būti ir karvės 
„pyragas“ ar picos ližė, žmonės paklūsta. 

- Iš ty Alefelt-Laurvigų? - klausia Šarlis de Finas. 

— Iš ty Alefelt-Laurvigų, - atsako Tiltė. 

Žiūriu Kalei Kloakui į akis ir matau daugelį dalykų: jis pa- 
malonintas, laimingas, apstulbintas, bet jo akyse nematau at- 
pažinimo. Pradedu suvokti Tiltės plano genialumą. Jeigu pa- 
lieti žmonių vidines gelmes, sveikame prote įvyksta trumpas 
jungimas, o viena iš Kalės Kloako giliųjų vietų yra noras būti 
apsuptam kilmingų asmenų. 

Natūraliai kyla klausimas, kaip Tiltė sumaniusi elgtis toliau, 
bet atsakymas atidedamas, kadangi kai kas atsitinka grafui 
Rikartui Trims Liūtams. Nuo tada, kai pamatė Tiltę ir mane, 
iki pat dabar jis stovėjo visiškai ramiai, taip, kaip ramiai stovi 
žmonės, kurių nervų sistemą apšaudė sunkioji artilerija. Tačiau 
dabar jis atgauna kalbos dovaną. 

— Ak, po šimts kalakutų! 

Iš pradžių pamanau, kad dabar jis nusimes kaukę, išpliurps 
viską ir mus išduos, ir mūšis bus pralaimėtas. Tačiau tada pase- 
ku jo žvilgsnį. Jo žodžiai skirti ne mums. Salės tarpduryje stovi 
Torlacijus-Driobertas. Iškart už jo - Greno parapijos vyskupė 
Anaflabija Borderud. 

Niekas negalėtų pasakyti, kaip tokiems akivaizdžiai įtarti- 
niems tipams pavyko taip greitai išeiti į laisvę. Laiko svarstyti 
nėra, nes Kalis Kloakas dar labiau nušvinta. 

- Štai ir profesorius, - ištaria. - Ir vyskupė! Jie dalyvaus sino- 
de. Kaip oficialiosios bažnyčios ir gamtos mokslų atstovai. 

Mudu su Tilte veikiame kartu kaip gerai susižaidusi šeima; 
tenka kontroliuoti visą aikštės ilgį ir plotį, tą darau aš, ir matau, 
kad yra tik vienos durys, pro kurias spėtume išsprukti laiku. 

Laiku reiškia, kol Torkilis Torlacijus su Anaflabija mūsų ne- 
pastebėjo. Ir ne tik jie. Nes už jų pasirodo Larsas su Katinka, 
ir nors juodu susikibę už rankų ir akys išduoda, kad jie žengė 


GALIMYBIŲ JŪRA 191 


keletą svarbių žingsnių, leisdami skleistis užgimstančiai meilei 
nuo tada, kai mudu su Tilte prieš porą valandų padėjome jiems 
atrasti vienam kitą po akacija, tai nesumažino jų budrumo, nes 
jų skvarbūs žvilgsniai skenuoja salę, ir duodu dešimt prieš vie- 
ną, kad jie ieško mūsų. 

Šita situacija galėjo tikrai blogai baigtis. Tačiau tą akimirką 
lama Svenas Heljė ir Sindbadas Al-Blablabas itin jautriai ir sub- 
tiliai suvokia situaciją ir nežymiu judesiu užstoja įėjimą ir salės 
vaizdą Katinkai su Larsu ir Torkiliui Torlacijui su Anaflabija. 

Mudu su Tilte pasilenkiame ir neriame šimtą metrų po van- 
deniu žmonių jūroje, o tada dingstame pro duris. 


ča. 


Patalpoje, į kurią patenkame, tvyro prieblanda, vėsu, oras pri- 
sigėręs stipraus maisto kvapo. Iš tamsos išnyra serviravimo 
staliukų su patiekalais, skirtais stalui salėje papildyti, kontūrai, 
alaus bei gaiviųjų gėrimų dėžės ir vyno butelių baterijos. Ant 
kito stalo sukrauta krūvos medžiaginių servetėlių. O ant trečio- 
jo kažkas kita, pakeliu ir išvynioju - tai medžiaga. Ne šiaip sau 
medžiaga, o ta, iš kurios pasiūtos Finoholmo užuolaidos, jos ir 
kabo ant vieno iš dviejų patalpos langų, kažkas tarp palapinių 
brezento ir teatro scenos uždangos. 

Užuolaidos, jau kabančios ant lango, puoštos auksuotomis 
virvėmis ir aukso siūlais kaišytais kutais, didumo sulig dažy- 
tojo šepečiu. Tačiau greičiausiai užuolaidų siuvėjas nespėjo 
užbaigti darbo iki šio vakaro puotos ir dėl to paliko gulėti me- 
džiagos rietimą. Galimas paaiškinimas - siuvėjo tapatybė suta- 
po su Hermano Molesterio Landerio iš Fino užuolaidų salono, 
mūsų kaimyno ir Kajaus Molesterio tėvo, o tai rimta priežastis 
į dienos pabaigą staiga susirūpinti, ar jo namai dar tebestovi, ir 
viską palikus išskubėti namo. 

Suprantu, kad veikti reikia greitai ir kad tą daryti turiu aš, 
nes Tiltė vis dar pagauta įkvėpimo. 

Išdrįsiu pasakyti, kad net žvėreliai geriau nepapuošė Pele- 
nės susitikimui su princu, su kuriuo ji paskui gyveno ilgai ir 
laimingai iki amžiaus galo ir taip toliau, nei aš dabar papuošiu 
Tiltę. Susuku jai turbaną ir padarau savotišką romėnišką togą, 
meistras Landeris, laimei, buvo toks suglumęs, kad paliko ir 
žirkles bei Žiogelių. Paskui ir sau susivynioju turbaną ir šiokį 

tokį ilgą rūbą, o galiausiai padarau Tiltei vualį iš medžiagos, 
panašios į marlę ar tinklą. 

Nepraėjus nė penkioms minutėms esame neatpažįstamai pa- 
sikeitę, ir tą akimirką durys atsidaro. Priešais mus stovi vakaro 
šeimininkas, rangovas ir parlamento narys, dvarininkas Šarlis 
de Finas. 

Situacija sudėtinga, tačiau Tiltė aiškiai vis dar sklendžia ant 
sėkmingų prasimanymų bangos. 

— Tikėjomės tave išvysti, - taria ji. 

Kalio Kloako akys dar neapsiprato su tamsa, tačiau jis atpa- 
žįsta atsargų Tiltės balsą. 

— Panelė Alefelt-Laurvig! 

Tada jis pastebi mūsų apdarus, sutrinka. 

— Mes atstovaujame Anholto salos Advaitos Vedantos bend- 
ruomenei, - paaiškina Tiltė. - Vienai iš aukščiausių pasaulyje 
dogmų nevaržomos meditacijos formų. 

Advaita Vedanta yra, savaime suprantama, gerai žinoma Fino 
saloje ir žemyninėje dalyje, pirmiausia dėl Ramanos Maharšio, 
kurio portretas kabo daugelio danų paauglių kambariuose, tai- 
gi tuo viskas ir pasakyta. Kalis Kloakas atsipalaiduoja. 

— Norime pasikalbėti su tavimi apie kai ką svarbaus, - sako 
Tiltė. - Itin svarbaus. Tai antroji ir pagrindinė priežastis, dėl 
kurios atvykome. Tačiau primygtinai prašome, kad viskas liktų 
visiškai įslaptinta. 

Kalis Kloakas linkteli. Jo žvilgsnis pasidaro, sakyčiau, tuščias, 
ir tai aiškus ženklas, kad Tiltė baigia jį pavergti. 

— Mano brolis ir aš, - tęsia Tiltė, — taip pat ir mūsų tėvai 
namie, Anholto pilyje, intensyviai tyrinėjame vieną fenomeną, 
apie kurį Danijoje žino dar tik vienas kitas žmogus. Vadiname 
jį „Slaptąja aristokratija“. Mintis ta, kad didžiosiose aristokratų 

giminėse visada būna daug pavainikių, kurie iš tiesų turi tei- 
sę į titulus. Tačiau giminės stengėsi tai nuslėpti. Kad išlaikytų 
savo astronominius turtus. Tačiau mes manome, kad visa tai 
reikia iškelti į dienos šviesą. Pradėjome ieškoti tų vaikų ir jų 
palikuonių. Pastebėjome du dalykus, būdingus žmogui, kuris 
yra aristokratas to nežinodamas. Pirmiausia tai, ką vadiname 
„vidiniu kilmingumu“ - tai jausmas, tarsi natūraliai priklausy- 
tum kilmingiesiems. O tuomet - veido bruožų panašumas. 

Nesakysiu, kad supratau viską, ką kalbėjo Tiltė. Bet esu tik- 
ras, kad ji priėjo ribą - ją peržengus, tvirto pagrindo po kojo- 
mis nebėra. 

Tačiau aišku, kad galiu būti ramus. Kalės Kloako kvėpavimas 
padažnėjęs, jo akys dabar atrodo balzganos, nežinodamas galė- 
tum įtarti priešinsultinę būklę, bet tas žmogus - senas griovia- 
kasys, jis turi tiek jėgos kaip darbinis arklys. 


— Mudu su Pėteriu, - kalba Tiltė, - užaugome tarp šimtų šei- 
mos portretų. Kai pamatėme tave prieš tai, net virpulys perbė- 
go. Neįmanoma nepastebėti, kad tu, Šarli, esi panašus į tikrąjį 
Alefelt-Laurvigą Finą. 

Mudu su Tilte ir vėl turime pavyzdį, kad tiesiogiai prakalbi- 
nus pačias žmogaus gelmes, įprastas protavimas nebeveikia. Tą 
akimirką Kalis Kloakas yra vaškas mūsų rankose ir atrodo, jog 
kelias į vietas „Baltojoje damoje“ pradeda vertis. 

Tad įsivaizduokite mano siaubą, kai iš tamsiausio kambario 
kampo pasigirsta balsas: 

— Ar tai dėl atlėpusių ausų? 

Atsigręžiame. Kambario gale sėdi moteriškė javų geltonumo 
plaukais, chemiškai sušukuotais į šieno kupetą, dilbiais stambu- 
mo sulig į stalą patiektais jautienos kepsniais ir su vėsiu alumi 

prie šono. Mudu su Tilte iškart atpažįstame, priešais ką stovi- 
me: priešais Kalio Kloako sutuoktinę, Bulimilą Madsen, kurią 
esame matę pravažiuojančią karietoje su Kaliu; ji, kalbama, yra 
mokyta proginių sumuštinių darytoja ir atsisakė pasikeisti pa- 
vardę į de Fino, ir ji aiškiai yra daug dosnesnė už savo vyrą, nes 
po to, kai mes veltui stengėmės parduoti loterijos bilietų Fino- 
holme, kitą dieną pamėgino Hansas ir sutiko namie Bulimilą; 
ji nupirko visą vėduoklę. 

Taigi esame susidarę daug gerų savybių turinčios asmenybės 
įspūdį. 

Šarlis de Finas aiškiai pajunta, kad reikia supažindinti. 

— Tiltė ir Pėteris Alefelt-Laurvigai, - sako jis. - Vilkintys 
Aukštosios Verandos ordino rūbais. 

Moteris paragauja alaus. 

- Šiaip jau panašu į mūsų užuolaidas, Kali, meiluti. 

Pastaba įžvalgi, bet ji nepasiekia Kalio Kloako. Jo dienotvar- 
kėje yra svarbesnių dalykų. 

— Ką daryti toliau, - klausia jis, - dėl tos galimos - faktiškai 
tikėtinos - giminystės? 

- Giminės tyrinėjimai, - atsako Tiltė. - Štai tas kelias. Mums 
reikia tavo genealoginio medžio. O tada į Kopenhagą. Į Valsty- 
bės archyvą. Ir į Danijos bajorų sąjungą. Deja, keltas išplaukia 
tik trečiadienį. Taigi teks palaukti. 

— „Baltoji dama“ išplaukia šiąnakt, - sako Kalis. - Gausime 
laisvą kajutę. Ir mano genealoginį medį. 

Jis rausiasi stalčiuje. Bulimila neskubėdama leidžia likusiam 
pusbuteliui alaus nutekėti rykle žemyn ir paima naują butelį iš 
dėžės. 

- Atrodytų visai įmanoma, kad tu kilmingas, Kali, mažuti, — 
sako ji. - Iš tokios gražios senos šeimos. Keturios kartos Fino 


196 DRAMBLIŲ PRIŽIŪRĖTOJŲ VAIKAI 


miesto išviečių valytojų. O prieš tai giminė ištirpsta ganyklose 
kaip avių piemenys ir pusbeždžionės. 

Moters balse lyg ir meilė girdėti. Tačiau taip pat nuovargis. 
Man staiga topteli, kad galbūt ir ji gyvena kartu su dramblių 

- Šįvakar, - murma ji, lyg sau pačiai, - pamačiau daugiau 
bepročių nei per visus tuos metus, kai vadovavau Koldingo ro- 
tušės bufetui. O vakaras dar tik prasidėjęs. 

Tiltė, kaip dažnai iki šiol, pasirenka tiesųjį kelią. 

— Ponia Madsen, - paklausia ji, - ką pasakytumėte, jei pasi- 
rodytų, kad jūs iš tiesų esate grafienė? 

— Sumokėčiau, kad paliktų mane ramybėje, - atšauna Bu- 
limila. - Nes baiminčiausi, kad tai reikštų dar daugiau tokių 
kvailų puotų kaip šitoji. 

Kalis Kloakas ištiesė mums laikmeną ir knygą auksintos 
odos viršeliais, neabejotinai tai jo genealoginis medis ir visa 
kita. Laiko nedaug, mes jau beišeiną. 

— Ar yra kokia nors tikimybė, kad užuolaidos grįš atgal iš tos 
Aukštesniosios Kaip Ją Ten? 

Tai Bulimila paklausia. 

— Be jokios abejonės, - atsako Tiltė. - Tada jos jau bus aukš- 
čiausių dvasinio pasaulio asmenybių palaimintos ir apšlaksty- 
tos švęstu vandeniu. 

Kalis Kloakas prilaiko duris, ir mes neriame į žmonių jūrą. 
Paskutinį girdime Bulimilos balsą: 

— Visiški puspročiai, Kali, mažuti. Kaip ir kiti tavo draugai. O 
šitie viso labo dar tik vaikai. 


ėa. 


Vėl iriamės per žmonių minią, tik šįkart lengvai, nes slepia- 
mės už Kalio Kloako. Pastebime Torkilį Torlacijų su Anafla- 
bija ir Larsą su Katinka, tačiau jie mūsų nemato, ir vienintelis 
tikrai nemalonus netikėtumas yra tas, kad žvilgsnis užkliūva 
už Aleksandro Finkeblodo; aš paskubu tai paaiškinti tuo, kad 
jis juk ministerijos patikėtinis, priklausantis Fino inteligenti- 
jos viršūnėlėms; ir štai, kai mes pasiekiame duris priešinga- 
me salės gale ir esame, taip sakant, prie finišo, tenka trumpam 
stabtelėti. 

Tai Tiltė. Ji sustoja priešais žmogų, kurio veido odos spalva 
pernelyg žalsva, kad taptų tikrai vaiduokliškai balta, tačiau ji 
gerokai pablyškusi. Kairėje rankoje jis laiko rožinį, tačiau pa- 
mačius Tiltę malda nutrūksta. 

- Norėčiau supažindinti, - taria Kalis, - su savo žmonos sū- 
nėnu ir savo labai labai geru draugu Jakobu Akinu Bordurijumi 
Madsenu, jis Kopenhagoje studijuoja teologiją ir ketina tapti 
katalikų kunigu; kartu plauksime į Kopenhagą. Jakobai, čia Til- 
tė ir Pėteris Alefelt-Laurvigai iš Anholto salos Aukštesniosios 
Placentos. 

Tiltė lėtai pakelia vualį. Jakobas, žinoma, pažino ją net ir su 
kostiumu, netiesa, kad meilė apakina, tikra meilė akis atveria. 
Tačiau dabar ji gali pasižiūrėti jam tiesiai į akis. 

Ji mosteli į savo ir mano apdarus. 

- Jeigu tai tau pasirodytų keista, Jakobai, - taria ji, - tai galiu 
pasakyti, kad aš pajutau pašaukimą. 

Tuomet dingstame už durų ir išgirstame, kaip jos užsitrenkia. 

Mes išeiname į aukštą terasą, jos apačioje plyti rožių sodas, o 
sodo gale stovi trys karietos, su kuriomis palyginta mūsiškė iš 
Blogordo aikštės panaši į vežimą runkeliams vežti; kiekviena iš 
jų pakinkyta šešiais Fino karštakraujų veislės žirgais, prieš ku- 
riuos nenustygstantys Blogordo aikštės ristūnai atrodo tinkami 
tik tam, kad veterinaras juos užmigdytų. 

— Laivo svečiai bus išvežami iš ten, - paaiškina Kalis. - Su 
fejerverkais. Už dešimties minučių. Jūsų vietos pirmojoje ka- 
rietoje. 

Jis nusilenkia ir pabučiuoja Tiltei ranką, spusteli manąją kumš- 
tyje ir patapšnoja galvą Baskeriui, tarsi šis taip pat būtų Alefeltas- 
Laurvigas, ir tada pasileidžiame žemyn per rožyną. 

Kai liekame vieni, imu piktintis tuo, kas man nedavė ramy- 
bės pastarąsias penkias minutes. 

— Tilte, - tariu, - visos didžiosios pasaulio religijos nuošir- 
džiai rekomenduoja tiesą. Ką manyti apie tą rubuilį melą, kurį 
ką tik paskleidei Kaliui Kloakui? 

Jaučiu, kaip Tiltė spurda, ji nepatenkinta. 

— Budistų Pali kanone yra pasakojimas. Jame Buda nužudo 
penkis šimtus piratų. Tam, kad jie patys nenusižudytų. Jei tik 
tikslai geri - eiti galima toli. 

— Tu - ne Buda, - atsakau, - o Kalis Kloakas - ne piratas. Jis 
bus labai smarkiai nuviltas. 

Tiltė stabteli. Ji generuoja atsakymą. Tai nelengva, ji susidū- 
rė su klasikine teologine problema: kiek galima užlaužti kitam 
ranką pasiteisinant aukštesniu tikslu? 

Atsakymo ji nespėja pateikti. Pažįstamas siluetas atidaro 
mums karietos duris. 

- Jūsų kilnybės, - ištaria grafas Rikartas. - Pajudame už trijų 
minučių. Laivas išplaukia už penkiolikos! 

Noriu pasakyti, kad kelionė karieta iki „Baltosios Fino da- 
mos“ lydint dešimties minučių trukmės nepertraukiamiems 
japoniškiems fejerverkams yra toks patyrimas, kuriuo nor- 
maliomis aplinkybėmis mes būtume pasimėgavę. Tačiau susi- 
duriame su keletu nedidelių sunkumų, ir pirmasis iš jų dabar 
stovi priešais mus — tai grafas Rikartas Trys Liūtai. 

— Jergutėliau, kaip jūs gerai atrodot, - giria grafas. - Vienu 
metu ir rytietiškai, ir skandinaviškai. 

— Tu irgi, - atsako Tiltė. - Vienu metu oriai atsitraukęs ir 
ekshibicionistiškai atkišęs tas batų nosis. 

Grafas šypsosi laimingas. 

— Mūsų kajutės visai greta, - sako. 

Mudu su Tilte atsiremiame į karietos dureles. 

— Tu plauki kartu? - paklausia Tiltė. Balsu, kupinu vilties, 
kad mums pasigirdo per visą tą triukšmą, nes fejerverkai jau 
buvo prasidėję. 

— Aš - vienas iš šeimininkų, - atsako grafas Rikartas. - Filt- 
hojaus pilis yra mano vaikystės namai. Džiaukitės! Tai nuosta- 
bi vieta. Užsiimame biodinaminiu žemės ūkiu. Per pilnatis ten 
tiesiog knibžda elementalių. 

Nei Tiltė, nei aš jau nebeturime jėgų paklausti, kas tie ele- 
mentaliai. Mums ir taip yra ką veikti, vos nusiraminome dėl 
patirto šoko. | 

Negali sakyti, kad mums grafas Rikartas nepatinka. Jau mi- 
nėjau, kad laikome jį šeimos nariu. Tačiau tokiu šeimos nariu, 
kuris, būkime atviri, visada kelia pavojų viešajai tvarkai ir sau- 
gumui. 

— Be to, juk tai konferencija apie religinius išgyvenimus, - 
priduria grafas. - Mano aistra. 

Nėra ką daryti. Tik džiaugtis, kad jis, rodos, nepasiėmė su 
savimi archiliutnios. 

Žirgai krusteli, mes lipame į karietą. 

Iškyla dar viena kliūtis. 

Tolimiausiame kampe sėdi pagyvenusi dama su skrybėle, 
gerokai užtraukta ant akinių, ir miega praverta burna, tad ji 
problemų nekelia. Tačiau greta jos sėdi Torkilis Torlacijus, ša- 
lia - žmona, o šiai prie šono - Anaflabija Borderud. 

Aš tučtuojau pasikišu Baskerį po užuolaida. Mudu su Til- 
te neatpažįstamai užsimaskavę. Tačiau Baskerio drapiruotėms 
laiko nebuvo. 

Atsisėdame. Grafas padeda įlipti dar vienai personai, tai sek- 
retorė Vera, tuomet pats atsisėda į vietą. Vežikas pliaukšteli bo- 
tagu, žirgai trukteli, ne taip kaip vadeliojant mūsų broliui Han- 
sui, bet ir ne taip kaip vynuoginių sraigių kinkinys. 

Grafo veidas švyti. 

— Paskutinis žodis, žmogeliai, - sako jis, - jums, šaunieji bi- 
čiuliai: šaukite, po šimts! 

Matau Torkilio ir Anaflabijos veidais nuvilnijant traukulių 
bangas. Iš tų traukulių galima numanyti, jog iš visų kančių, ku- 
rias jiems teko išgyventi per pastarąsias dvylika valandų, susi- 
tikimas su grafu nėra pati švelniausia. 

Turiu prisipažinti, kad nei Tiltė, nei aš negalime visiškai susi- 
koncentruoti į fejerverkus. Mes juk dvigubai rizikuojame: kad 
grafas Rikartas išsiplepės ir pasakys ką nors, kas mus išduos, ir 
kad Torkilis Torlacijus su Anaflabija mus atpažins. 

Kaip tik dabar pajuntu, kad profesorius spokso pakaitomis į 
mano turbaną ir Tiltės vualį. 

— Ar nesame susitikę anksčiau? - paklausia jis. 

— Mes iš Vedantinės Sangos iš Anholto, - atsakau. - Gal 
tenė 

Torkilis Torlacijus papurto galvą. Jo akys dabar susiaurėja. 

— Ar su jumis yra suaugusiųjų? - lėtai ištaria. 

Linkteliu miegančios ponios pusėn. 

— Tik abatė, - atsakau. 

Jaučiu, kad Torkilis Torlacijus su Anaflabija sutelkia visą tą 
įžvalgumą ir kombinatorių sugebėjimus bei psichologinį pas- 
tabumą, kurių prireikė, kad viena taptų vyskupe, o kitas - pa- 
saulinio garso smegenų tyrinėtoju. Visiškai aišku, kad jau labai 
greitai mudviem su Tilte gali tekti nešt kudašių. 

Šią strategiškai svarbią akimirką senosios damos galva įsitai- 
so Torkiliui Torlacijui ant peties. 

Prisipažinsiu, mano požiūris į stebuklus yra toks pat, kaip 
į visas tas žmonių istorijas, kaip neįtikėtinai gerai jie žaidžia 
futbolą: pirmiausia norėčiau pamatyti kamuolį vartuose. Ta- 
čiau, kita vertus, turiu pripažinti, jog tada, kai karietos šokčio- 
jimas nusvarina skrybėlėtą ir akiniuotą senosios damos galvą 
ant Torkilio Torlacijaus peties, neišvengiamai apima jausmas, 
kad durys tikriausiai atviros, ir iš užjų Tiltės, Baskerio ir mano 
naudai padaroma kai kas visiškai neįtikėtina. 

Vis dėlto jei kas nors mano, kad dabar mes tiesiog atsilo- 
šiame pirmoje eilėje ir mėgaujamės Apvaizdos rankos mostu, 
jei taip galėčiau pavadinti, tai jie apsirinka. Nors mes galbūt ir 
būtume norėję atsilošti, tam galimybės neturime, nes tuo metu, 
kai damos galva nulinksta, atsismaukia skrybėlė ir tampa aiš- 
ku, kas ji - Vibė iš Rybės. 

Naivesni už mudu su Tilte galbūt pamanytų, kad štai dabar 
visos abejonės dėl to, ar esama stebuklų, nušluotos nuo kelio, 
nes Vibė ėmė ir atsikėlė iš karsto, užsidėjo skrybėlę, akinius ir 
užsiėmė vietą karietoje septintą dieną po mirties. Tačiau mudu 
su Tilte nepaperkami. Abudu pajuntame, kaip krūpteli grafas 

Rikartas, ir tai mums išduoda, kad jis kažkaip susijęs su tuo, jog 
Vibė sėdi tarp mūsų. 

Žmogus, turintis Torkilio Torlacijaus mokslininko patirtį, 
turėtų pastebėti, kad Vibė kažkokia liguistai pageltusi. Tačiau 
jis taip įtariai stebi mus, kad tai prigesina jo erelišką žvilgsnį. 
Taigi dabar jis uždeda delną Vibei ant rankos. 

— Ponia, - taria jis, - eee, panele, ar Jūs pažįstate šiuos jau- 
nuolius? 

Tada atitraukia ranką. 

— Fui, kokia čia velniava! 

Vyskupė krūpteli, mat yra įpratusi, kad jos buvimas veikia 
kaip mirtinas priešnuodis prieš keiksmažodžius. Tačiau pro- 
fesorių galima suprasti. Vibė gulėjo ant sauso ledo. Tačiau jis 
vis tiek susitvardo stebėtinai greitai, čia gali justi jo suomišką 
ištvermę ir profesionalumą. 

— Panele, - kreipiasi jis į Vibę. - Ar leistumėte? Gydytojo 
įvertinimas. Jums beveik hipotermija. 

Dabar situacija, kuri akimirką atrodė prašviesėjusi, vėl kupi- 
na įtampos ir tenka įsikišti. 

— Tai vis jos treniruotės, - paaiškinu aš. - Jos meditacinės 
treniruotės. Ji visada tuo užsiima kur nors vykdama. Kūno 
temperatūra nukrinta. Beveik nejusti kvėpavimo. 

Torlacijus atsisukęs į mane. Tuo metu Baskeris aktyviai su- 
juda po mano abitu. Pajuntu, kad visi žvilgsniai karietoje nuo 
Vibės nukrypsta į mane. 

— Pilvasūkis, - paaiškinu. - Giliųjų pilvo raumenų judesiai. 
Ypatinga jogos technika. 

Šioje vietoje nutinka dar vienas iš tų įvykių, kuris - sakau 
nuoširdžiai - atrodo kaip švelnus Viešpaties pliaukštelėjimas 
per sėdimąją: karieta sustoja, vienas iš livrėjas vilkinčiųjų ati- 
daro dureles ir kviečia mus lipti ant denio. 

Anaflabija su Vera ir Torlacijus su žmona nuseka įkandin 
pudruoto peruko. Jaučiu, kad jie mieliau būtų pasilikę ir toliau 
mus įtarinėję, tačiau smagumas tas, kad netgi tokie apsigimę 
generolai kaip Torlacijus ir Anaflabija netenka dalies nuovo- 
kumo, kai išgirsta nurodymą iš uniformą vilkinčio Žmogaus, 
taigi jie dingsta akimirksniu, o karietoje lieka Vibė, Baskeris, 
grafas, Tiltė ir aš, ir dabar mes apsupame grafą Rikartą, o jis 
suvokia, kad nepasiaiškinęs neišvengs bent jau sunkaus kūno 
sužalojimo. 

- Viskas dėl mano archiliutnios, - aiškina jis. - Jie paėmė ją 
iš manęs. Tamsiosios jėgos atėmė ją iš manęs, staiga ji dingo. 
Tačiau ją galima ir reikia vežtis. Aš juk pažadėjau groti kon- 
certe. Muzika yra tiesus kelias į religinius išgyvenimus. Ir štai 
liutnia dingo. Padėtis kritiška. Tačiau nykštukai ateina į pagal- 
bą. Jie man parodo, kur ji užrakinta. Ir kur yra raktas. Tačiau 
kaip man ją pasiimti į laivą? Geri patarimai brangiai kainuoja. 
Tačiau tuomet nykštukai man papasakoja apie karstą. Aš jį ati- 
darau. Labai sunkiai. Juk nesi žmogus stalius. Liutnia idealiai 
telpa. Jis dar ir minkštai pamuštas. 

— Ir tada tu pasodini Vibę į karietą? 

— Nežinau, deja, jos vardo. Tačiau paklausiau nykštukų pa- 
tarimų. Mergele, ji šaltesnė už šaldytą kalakutą. Turėjau užsi- 
mauti pirštines. Ir surasti jai skrybėlę ir saulės akinius. 

— Rikartai, - taria Tiltė, o jos balsas nieko gera nežada. - Ar 
nykštukai taip pat patarė, kaip ją įsigabenti į laivą? 

Grafas papurto galvą. 

— Kartais tai ir yra bėda. Jie tik užveda ant kelio, jei supran- 
tate, ką noriu pasakyti. 

Sakyti, kad Vibė iš Rybės gyva būdama buvo visų mylima, 
reikštų pernelyg lengvabūdiškai elgtis su tiesa. Būtume arčiau 

jos pripažindami, jog daugeliui atrodė savaime suprantama, 
kad per pilnatį Vibė pasiversdavo vilkolakiu. Taigi ji nepaliko 
širdyse tokio atminimo, dėl kurio mudu su Tilte pratrūktume 
raudoti vien nuo minties, kad ją reikėtų palikti prieplaukoje. 
Tačiau, kita vertus, Bermuda Svartbag ir visos didžiosios pa- 
saulio religijos sako, kad su mirusiaisiais svarbu elgtis pagar- 
biai ir švelniai, be to, ir Tiltė, ir aš žinome, kad pasigedus Vibės, 
būtų organizuota paieška, o keliaujant prisidengus svetima ta- 
patybe apklausos atviruose vandenyse ir kratos kajutėse reikia 
mažiausiai. 

— Rikartai, - klausiu aš, - kaip tu perkėlei ją iš katafalko į 
karietą? 

Grafas Rikartas atidaro karietos gale esančią bagažinę ir iš 
jos išžvejoja sudedamąjį vežimėlį. Mudu su Tilte susižvalgome. 
Pasitelkę telepatiją sutariame, koks bus mūsų kitas veiksmas. 


ča. 


Į laivą veda laiptai, o prie jų stovi laivo kapitonas balta unifor- 
ma ir auksiniais galionais puošta kepure kartu su Kaliu Kloaku, 
norėdami visiems palinkėti geros kelionės. Kai Kalis mus pa- 
mato, veide nušvinta plati šypsena, o tada žvilgsnis nukrypsta 
į Vibę vežimėlyje. 

Trumpą akimirką baiminuosi, kad Tiltė nepristatytų Vibės 
iš Rybės kaip dar vienos iš Alefelt-Laurvigų, bet Tiltė, tikriau- 
siai kaip ir aš, jaučia, kad tai prilygtų maksimaliam lanko 
įtempimui. 

— Vedantinės Sangos vadovė, - taria ji. 

Kalis taisosi pabučiuoti Vibei ranką, tačiau man pavyksta su- 
kliudyti įsiterpiant tarp jų. 

— Deja, - sušnabždu Kaliui, - skaistybės įžadai ir visa kita. 
Joks vyras negali prisiliesti prie abatės. 

Kalis pagarbiai pasitraukia į šoną, atnešama aliumininė 
rampa ir raumeningi jūrininkai užveža Vibę ant denio ir pa- 
rodo mums kelią į kajutę. Jaučiu netgi lengvą liūdesiuką, kad 
Vibei neteko to patirti esant gyvai: būti aptarnaujamai net ke- 
lių raumeningų jaunų vyrų vienu metu jai būtų garantuotai 
patikę dar labiau nei pardavinėti tuščiavidurius ledų rutuliu- 
kus. Praeiname pro laivo restoraną ir virtuvę, mudu su Tilte 
reikšmingai susižvalgome, nes ten, kur restoranas, yra ir virtu- 
vė, o kur virtuvė, ten yra ir šaldymo patalpa, o jeigu ko nors ir 
ieškai, kai esi atsakingas už mirusįjį, kuris paliko savo karstą, 
tai būtent šaldytuvo. 

Tas, kuris mano, kad laivo kajutės visuomet yra šluotų spin- 
tos dydžio su kietais gultais ir kliuksinčia skyle vietoje tualeto, 
tas apsigavo nepatyręs įspūdžių „Baltojoje Fino damoje“. Mūsų 
kajutė didelė kaip svetainė ir primena tūkstantį ir vieną naktį: 
širdelės formos lova su baldakimu, aptraukta raudona flanele, 
dar yra sofos ir marmuro vonia, kur padėti chalatai ir persiškos 
šlepetės, ir kitokiomis aplinkybėmis mudu su Tilte būtume sau 
leidę pasimėgauti šia perdėta prabanga. Tačiau vos tik jūreiviai 
dingo, mes išstumiame Vibę iš Rybės į koridorių ir grįžtame į 
tuščią restoraną, per tuščią virtuvę, o jos gale randame tą šaldy- 
tuvą, kurio ir tikėjomės. 

Tas šaldytuvas gali pirmauti pasaulyje - didelis kaip namelis 
ant ratų, nuo grindų iki lubų prikabinėtas arklių, kiaulių, kar- 
vių ir avių, ir visi paskersti ir nudirti pagal halal reikalavimus; 
pačiame šaldytuvo gale pastatome Vibę, kad netrukdoma ga- 
lėtų mėgautis plaukimu, kol karstą surasime ir sugrąžinsime ją 
tenai, užmaukšliname ant jos ir vežimėlio porą baltų plastiko 
maišų, o tada grįžtame atgal į kajutę, krentame į pliušą ir prie- 
šais save ant stalo pasidedame paketą iš mamos ir tėčio banko 
seifo. 


Išpakuojame iš popieriaus juodą kartoninę dėžutę - tokią, ko- 
kiose tėtis laiko savo pamokslus. Dėžutėje sudėtos skirtingos 
popieriaus krūvelės, surištos gumelėmis. Pradedame nuo krū- 
velės su laikraščių iškarpomis. 

Jos visos apie Didįjį sinodą, jų keli šimtai, ir iš pradžių ne- 
suprantame, iš kur mama su tėčiu jas gavo, nes jos iš įvairių 
laikraščių, o prenumeruojame tik vieną tarptautinį leidinį — 
Fino dienraštį. Tačiau paaiškėja, kad straipsniai išspausdinti 
iš interneto ir apkirpti, jie apima trejus metus: pirmuosiuose 

konferencija minima kaip mažytė galimybė, vėliau tonas vis ti- 
kresnis ir sensacingesnis, ir galiausiai tampa visiškai aišku, kad 
ji įvyks; publikuojamos patvirtinusių savo dalyvavimą veikėjų 
nuotraukos ir rašoma, kad jie atvyks iš viso pasaulio - krikš- 
čionių, islamo, hinduizmo, budizmo, judaizmo, taip pat keleto 
pagoniškų religijų ir burtininkų mokyklų atstovai. 

Štai didelė Dalai Lamos nuotrauka, iš kurios jis žvelgia su 
ypatingu, sakyčiau, kiaurai veriančiu draugiškumu, dėl kurio 
pamanai, kad papuoštas balta barzda ir nykštuko kepuraite jis 
būtų neprilygstamas Kalėdų Senelis didžiojoje Fino kalėdinė- 
je šventėje miesto bendruomenės namuose. Šalia jo stovi po- 
piežius, kuris nesudarytų Dalai Lamai kliūčių būti išrinktam 
Kalėdų Seneliu, bet labai tiktų būti tuo žaidimų dėde, kuris pa- 
prastai užsiima su pačiais mažiausiais per kalėdinį vaidinimą. 
Randame ir Konstantinopolio metropolito ir dar poros kitų 
nuotraukas, ir tenka sutikti su Tilte, kad Bentas Policininkas 
galėtų būti bet kurio iš jų dubleris, jei tik neprasižiotų ir paliktų 
Zylę namie. Taip pat nemažai didžiųjų muftijų, kaip minėjau, 
nesu tikras dėl to, ką reiškia šis titulas, tačiau prašmatnesnių 
apdarų nei tie, kuriais jie vilki, nesu matęs nuo tada, kai Fino 
miesto mėgėjų teatras vaidino „Bagdado kalifą . Be to, dar yra 
nuotraukų, vaizduojančių vienuolius iš Atoso, mongolų bur- 
tininkus ir ispanes vienuoles karmelites, ir laikraščiuose rašo- 
ma, kad tai bus visų: laikų didžiausias pasaulio religijų atstovų 
susitikimas, ir pirmą kartą istorijoje jo metu bus kalbama apie 
religinius išgyvenimus. Paskui žurnalistas įsijaučia, kadangi 
susitikimas įvyks Danijoje, Zelandijos salos šiaurinėje dalyje, 
istoriniame Filthojaus dvare, ir tai nuostabu, tai vėl parodo, kad 
nors ir esame maži, vis tiek esame didžiausi savo tolerancija ir 
gebėjimu surasti vietos visiems; iš žurnalisto tono gali pajusti, 

kad didžiausia ir labiausiai paplitusi iš visų religijų vis tiek yra 
ir bus pasitenkinimas savimi. 

Tiek perskaičius, mudu su Tilte staiga ištinka šokas. Nes kita 
iškarpa iš tos krūvos yra ne apie pačią konferenciją. Viršutinėje 
nuotraukoje pavaizduota smaila juoda skrybėlė, kuri iš pažiū- 
ros galėtų priklausyti didžiam burtininkui, ir kita nuotrauka, 
kurioje - mažos tamsios skulptūrėlės, panašios į neįtikėtinai 
pigiai atsiėjusį pirkinį iš blusų turgaus, o greta - brangakme- 
niais puoštų diademų, panašių į tokias, kokias internetu žmo- 
nės perka žaislų parduotuvėse ir kokiomis Tiltė puošėsi, kol jai 
sukako penkeri, nuotraukos. Paskutinėje nuotraukoje vaizduo- 
jama kažkas panašaus į likerinius kiaušinius ir pajūrio akme- 
nukus, tačiau tada perskaitome tekstą: „Didžiojo sinodo proga 
rengiamas didelis itin aukšto lygio religinės muzikos koncertų 
ciklas. Taip pat atidaroma iki šiol didžiausia vienu metu eks- 
ponuojamų religinių brangenybių paroda. Iš Tibeto tremtinių 
bendruomenės „Ihe Karmapa Trust“ fondas pateikia Rumteko 
vienuolyno Indijoje relikvijas, tarp kurių - karmapų juodoji ka- 
rūna. Iš islamo pasaulio į parodą atvežti austi gobelenai, kurie 
dar niekada nebuvo eksponuojami už Mekos ribų. Iš Japonijos 
atkeliauja vertingiausi eksponatai iš Tokijo nacionalinio mu- 
ziejaus kimono kolekcijos ir dzeno meistrų nukaldinti kardai, 
kurie yra tokie vertingi, kad niekada nebuvo pardavinėjami. 
Iš hinduistų pasaulio - auksinės statulos iš Tantros muziejaus 
Lahore. Iš Vatikano - išskirtinės šventųjų ir Kristaus relikvijos 
ir brangakmeniais puoštų Renesanso epochos krucifiksų ko- 
lekcija. Vien tik krucifiksų draudimo suma siekia vieną mili- 
jardą kronų, ir dėl šios draudimo išmokos tai bus brangiausia 
visų laikų kilnojamoji paroda, kuri per ateinančius trejus me- 
tus apkeliaus dvylika šalių.“ 

Mudu su Tilte žiūrime vienas į kitą. Po mumis siūbuoja laivas. 

Aišku, kad nepraleisime progos pažvelgti į savo vidų ir pa- 
klausti savęs, kas šią akimirką yra visiškai praradęs žadą. 

Tačiau po to tenka užleisti vietą pasipiktinimui. 

Negali sakyti, kad nesidžiaugi matydamas žmones tobulėjant, 
ypač tada, kai jie yra tavo tėvai. Tačiau nepakanka žinoti, kad tai 
tobulėjimas, reikia žiūrėti, kurlink jis veda. Ir kaip tik dabar, sė- 
dėdami priešais tas laikraščių iškarpas, mudu su Tilte sutariame, 
kad panašu, jog mūsų mama ir tėtis ketina žengti didelį žingsnį 
pirmyn link mažiausiai aštuonerių metų nelaisvės. 

Kita krūvelė yra sąskaitos faktūros, kurios iš pradžių atrodo 
beprasmės. Viskas pirkta per pastaruosius tris mėnesius, gal iš 
kokių dvidešimties skirtingų firmų, kai kurios iš užsienio. Per- 
žvelgiame jas atsitiktine tvarka ir randame sąskaitas už elek- 
tronikos prekes, pirktas Grene, apkaustus - Anholte, impreg- 
nuoto nailono kombinezonus - Lesės saloje. Yra sąskaita už 
du mobiliojo ryšio telefonus ir ryšio korteles, taip pat už kažką 
pavadinimu „closed cellfoam kojų apsaugos , ir dvi sąskaitos iš 
Greno pompų fabriko už kažkokias „purškiančias pompas“. 
Yra sąskaitų už chronometrus, virves iš neono propileno ir 
viena nepaaiškinama faktūra už kažką, kas vadinama 18 pėdų 
bangolaužiu, kainuojančiu penkiasdešimt tūkstančių, o prie jo 
dar prikabinamas keturiasdešimties arklio galių variklis, ir kai- 
nuoja jis dar penkiasdešimt. Ir visa tai mums žinant, kad mama 
su tėčiu niekada nėra savo noru sutikę plaukti kuo nors mažiau 
stabiliu negu Fino keltas. Tada dar sąskaitos mums neperskai- 
toma kalba ir dar viena, kuri priverčia gerokai susimąstyti: tai 
kvitas, patvirtinantis, kad įsigyti penki dviejų šimtų litrų talpos 
kanistrai skysto muilo. 

Mes susižvalgome. 

— Visa tai įrankiai, - sakau. - Apiplėšimui įvykdyti. 

Išvyniojame paskutinį paketą. Jame yra USB raktas, daugiau 
nieko. 

— Mums reikia aplankyti Leonorą, - sako Tiltė. - Ir apeliuoti 
į bendražmogiškąją budistų atjautą. 

Leidžiame sau įeiti nepasibeldę, Leonora kalba telefonu. Ji 
pasiunčia mums oro bučinį. 

— Klausykis įdėmiai, širdele, - sako ji moteriai ragelyje, - aš 
greitai būsiu atviroje jūroje, ten mobilusis ryšys neveiks, jis nu- 
trūks po akimirkos. Tau dabar reikia užveržti kilpos mazgą, 
duoti jam penkis kirčius meškere, pažiūrėti į akis ir pasakyti: 
„Ar jauti mano meilę, Base, meiluti?“ 

Nevilties apimta namų šeimininkė aname gale protestuoja. 

— Žinoma, kad įmanoma, - sako Leonora kantriai. - Tačiau 
meilė be filtro - per stipru. Štai todėl mums reikia pradėti nuo 
žnyplių nykščiams suspausti, vibratoriaus ir garotos. Tai savo- 
tiški saulės akiniai, nes šviesa šiaip jau per ryški. Taigi pamažu 
jį prisijaukinsi. Iki rudens pakeisi kirčius meilia bučinio žyme. 
Metams dar nesibaigus jis galės pasitenkinti grandinėmis ant 
kojų ir bizūnu. 

Ryšys nutrūksta. Leonora sumurma mantrą, kad suvaldytų 
pasipiktinimą. Tiltė padeda USB raktą priešais ją. 


Apspintame ekraną, žinoma, Leonora turi savo kompiuterį, ir 
žinoma, kad „Baltojoje damoje“ yra spartusis ryšys. Kompiute- 
ris įsijungia, Leonora dirsteli į ekraną, ir šįkart mantros neuž- 
tenka, ji riebiai nusikeikia. 

— Reikalauja slaptažodžio. Nieko nebus. 

— Tu iššifruosi kodą, - taria Tiltė. 

— Užtruks tris paras. Mes atplauksime po devynių valandų. 

Tiltė papurto galvą. 

— Išskyrus tuos visus balso atpažinimo triukus, tėtis su mama 
yra silpnapročiai informacinių technologijų srityje. Jie vos su- 
geba įeiti į mokyklos puslapį ir pasižiūrėti, kada tėvų susirinki- 
mas. Tas kodas tikriausiai mokinukų lygio. 

— Netgi standartiniai kodai gali virsti ištisais labirintais, - at- 
sako Leonora. 

Tiltė, Baskeris ir aš tylime. Tačiau mūsų tyloje slypi švelnus 
spaudimas. 

Daug daug kartų, kai persisotindavo vegetariškais patiekalais, 
Leonora trumpam nutraukdavo savo atsiskyrimą ir vogčiomis 
ateidavo pas mus, kur tėtis patiekdavo veršienos pjausnį, kiau- 
lienos šaltienos ir antienos putėsių bei porą trijų ketvirčių litro 
butelių Fino alaus daryklos „Ypatingojo“. 

Taigi sunku nuo mūsų išsisukti, ir Leonora tai žino. Be susi- 
taikymo su tuo, kas neišvengiama, jos žvilgsnyje dar atsiranda 
kažkas, ką gana dažnai matai suaugusiųjų, kurie tave seniai pa- 
Žįsta, akyse: galbūt tai nuostaba dėl to, kad jie patys pasijunta 
stovintys vietoje, kai kiti visu greičiu lekia pirmyn. 

— Kai buvote mažiukai, - sako Leonora, - buvote lyg ir meilūs. 

Ji atidaro kajutės barą ir susiranda butelį šalto baltojo vyno. 

— Dabar man tsokas, - paaiškina ji. - Tibetietiškai „lobis“ - 
tam tikras būdas kitiems perduoti tai, ką įgijai atsiskyrimo 
metu. Per tsoką galima gerti alkoholį. 

Šitos pastabos mudu su Tilte neginčijame. Tik dėl vieno da- 
lyko nužengiama toliau negu didžiųjų pasaulio religijų taisyk- 
lių pagrindimas, ir tai yra jų sulaužymo pagrindimas. 

— Mes vis dar meilūs, - atsako Tiltė. - Tik dabar primyg- 
tiniau. 


ča. 


Stovėdami ant kvarterdeko žiūrime, kaip Fino sala nugrimzta 
į jūrą. Prireikia gurkšnio gryno oro, kai sužinai, kad tavo tėvai 
nusitaikę pagrobti krucifiksų už du šimtus milijonų dolerių ir 
dar šio bei to, ką jie planuoja dar nukniaukti. Pasirodo mėnulis 
ir dabar sala atrodo kaip ilgas tamsus iškilimas su pavieniais 
šviesų taškeliais ir kartkartėmis švystelinčiais Šiaurinio švytu- 
rio blyksniais. Čia, ant denio, staiga suvokiu, kad mudu su Tilte 
niekada negrįšime, ir tai susiję su tuo, kad mudu jau beveik 
visiškai suaugome. 

Galbūt sakysite, baikite tas kalbas, vyrukui keturiolika, o se- 
seriai šešiolika, ką jis įsivaizduoja, gal susigalvojo gyventi gatvė- 
je, tačiau leiskite man paaiškinti: daug yra tokių, kurie niekada 
gyvenime taip ir neatsisveikina su savo vaikystės namais. Labai 
daug Fino saloje gimusių anksčiau ar vėliau sugrįžta, o jei ir ne- 
grįžta, tuomet tampa Gimtojo Fino bendrijos Greno, Orhuso 
arba Kopenhagos skyriaus nariais ir lankosi ketvirtadieniniuo- 
se susitikimuose vilkėdami tautiniais rūbais ir šoka skambant 
Fino menuetui šiaudais pamuštomis klumpėmis. Ir tai ne tik 
apie Fino salą. Visur žmonės ilgisi gimtųjų vietų, o iš tikrų- 
jų galbūt jie ilgisi ne vietos, nes girdėjau, jog per pastaruosius 
du šimtmečius būta ne vieno istorinio pavyzdžio, kad žmonės, 
gimę nykioje Amagerio saloje, irgi ilgėjosi ten sugrįžti. 

Įtariu, kad kalbame čia visai apie kitką, būtent apie mamą ir 
tėtį. Danų šeima turi išvirkščiąją pusę, o ši patepta klijais. Tai 
labai aiškiai matyti, kai žaidžiamas futbolas: daugybę kartų yra 
tekę matyti pagrindinės komandos žaidėjų, kuriems po aštuo- 

niolika ar devyniolika, o jų mama su tėčiu plyšauja už šoninės 
linijos, kai jų mažasis Frigastėlis skuodžia kaip pašėlęs, ir gal- 
voji tada: „Ei, kas čia vyksta? Ar į tualetą jis irgi eis su mama 
ir tėčiu?“ 

Įdomiausia, kad mudu su Tilte, stovėdami čia, ant kvarter- 
deko, pajuntame laisvę. Jausmas kyla iš to, kad mes savotiškai 
netekome savo tėvų; kita vertus, tai baisu: įsivaizduokite, ketu- 
riolikmetis berniukas likęs vienas. Tarsi mums iš po kojų būtų 
ištrauktas kilimas. Tačiau įdomioji galimybė, kuri retai kada 
paminima, yra ta, kad tik kilimui dingus pirmąkart atsiranda 
galimybė išsiaiškinti, koks jausmas stovėti ant plikos žemės, o 
jausmas gana geras, nors mes, žinoma, stovime ne ant Žemės, 0 
ant „Baltosios damos“ denio. 

Visiškai aišku, kad šitokią akimirką reikia išnaudoti niekad 
nenutrūkstančioms dvasinėms treniruotėms, ir turiu pasaky- 
ti, kad treniruotės šią akimirką išgyvena karališkas dienas, nes 
staiga mes jau niekieno sūnus ir duktė, ir mažas šunelis, mes 
sklendžiame tiesiai virš Galimybių jūros; patikėkite: tai sukre- 
čia, tačiau taip pat ir svaigina. 

Deja, laive yra du kvarterdekai, o ant antrojo, dirstelėję Že- 
myn, pastebime Aleksandrą Finkeblodą, kuris taip pat yra iš- 
ėjęs pasižiūrėti į tolstantį Finą ir tikriausiai laukia nesulaukia 
tos dienos, kai galės išplaukti ir niekada nebesugrįžti; atsitrau- 
kiame susimąstę, o mąstome apie tai, ką po galais Aleksandras 
Finkeblodas veikia „Baltojoje damoje . 


Norėdamas paaiškinti, kodėl mudu su Tilte drovimės savo 
mokyklos vadovo, esu priverstas pasakyti, kad, deja, yra daug 
dalykų, kurie leidžia manyti Aleksandrą Finkeblodą susidarius 
nekokį įspūdį apie mūsų šeimą, o ir apie mane asmeniškai. 

Tos dienos, kai jis pirmą kartą susidūrė su Tilte aiškindamasis 
visą žodžio „Kategatas“ reikšmę, popietę mudu su Baskeriu kaip 
tik ėjome pas draugus, kurie anksčiau buvo privertę mane daly- 
vauti vagiliaujant vytintas limandas, kad pasakytume jiems, jog 
aš pradedu naują gyvenimą be nusikaltimų. 

Pakeliui mudu su Baskeriu sutikome Aleksandrą Finkeblodą, 
kuris vedžiojo Baronienę, o kai Baskeris su Baroniene vienas 
kitą išvydo, panoro išreikšti savo įsimylėjimą, jei suprantate, 
ką noriu pasakyti. Tai sunervino Aleksandrą Finkeblodą ir jis 
taikėsi sušerti Baskeriui, o aš mėginau jį nuraminti sakydamas, 
kad išeitų gražūs šunyčiai, pamanykite, jei tik jie paveldėtų 
Baskerio greitį, sumanumą, gerą širdį ir Baronienės ilgas ko- 
jas, galbūt netgi galėtume išvesti naują Fino veislę ir pradėti ją 
veisti, įdėtume nuotrauką į turistinį lankstinuką, o gal reikėtų 
atnešti Baskeriui taburetę, nes Baronienė yra pusantro metro 
aukščio, tad jam sunku pasiekti. 

Kitaip nei tikėjausi, tai nenuramino Finkeblodo, jis užsegė 
Baronienei antkaklį ir ją nusitempė. Jaučiau, kad svarbu pamė- 
ginti atkurti gerą nuotaiką; kai užsiimi dvasiniais ieškojimais, 
klausyti savo širdies ypač svarbu, taigi nusekiau Finkeblodui iš 
paskos kalbėdamas, kad vis dėlto gerai jį suprantu, jis tikriau- 
siai bijąs, kad šunyčiai iš Baronienės paveldės išvaizdą ir protą, 
o iš Baskerio - kailį, o tada jau neliktų nieko kita, kaip sušerti 
šunyčius Beladonai. Deja, šitaip kalbėdamas aš irgi nebuvau 
Finkeblodo išgirstas, vietoj to jis su pavadžiu siekė suduoti ir 
man, 0 smūgiai buvo tikslūs; gal jis ir ped. m. dr. tapo dėl savo 
išmanymo, kaip mušti mokinius pavadėliu, žodžiu, mums su 
Baskeriu teko sparčiai nešti kudašių. 

Tuomet likimas įsigeidė nei mažiau, nei daugiau, o tik tiek, 
kad tie draugai, kuriuos aš aplankiau ir kurių čia nevadinsiu 

Fino salos mafija, nes tiek Sicilijos, tiek Rytų Europos mafijos, 
jei tik įsigeistų įsikurti Fino saloje, greitai pamatytų, kad jie tėra 
tik Danijos radijo mergaičių choras palyginti su čionykščiais 
tipais, taigi tie draugai vis tiek įkalbėjo mane paskutinį kartą 
eiti vogti vytintų limandų. Tas sodas, kuriame vėliau mėnulio 
šviesoje atsidūriau kabyklos su limandomis viršūnėje, priklau- 
sė buvusiam apleistam kūriko namui, kuriame ministerija ap- 
gyvendino Aleksandrą Finkeblodą su Baroniene, jie buvo pa- 
baigę remontą išvakarėse, tad neturėjome jokios galimybės ži- 
noti, kad jame esama gyventojų. Juodos nesėkmės valia išeina 
Aleksandras su Baroniene pasigrožėti mėnuliu ir pastebi mane, 
pasirodo, kad vienintelis dalykas, kuris Finkeblodui patinka 
Fino saloje, yra vytintos limandos, o man pasiseka pasprukti 
tik todėl, kad Baskeris vėl prasideda su Baroniene, ir todėl, kad 
sodo tvorą įveikiu atlikdamas Fosberio šuolį. 

Visa tai, manau, dar būtų pataisę mano protiniai gabumai ir 
stropumas mokykloje ir apskritai mano bendras dėmesys tam, 
kaip svarbu padaryti gerą įspūdį, jei praėjus kelioms dienoms 
po anų lemtingų įvykių nebūčiau tapęs likimo smūgio auka. 
Tuo metu aš kaip tik buvau bebaigiąs ištobulinti savo suktą 
baudos smūgį kairiosios pėdos išorine dalimi, kuris jau tada 
Fino Visų žvaigždžių komandos priešininkams keldavo tikrą 
siaubą dėl galimų standartinių padėčių ir kuris yra toks lenk- 
tas, kad žmonės Fino saloje jau nebevadino jo papūgos spyriu, 
bet kalbėdavo apie Pastoriaus Pėterio pasagą, ir tai sakau visai 
nepagražindamas ir visiškai susikuklinęs. 

Esu tikras, kad žinote, kiek reikia treniruotis, kad išlaiky- 
tum tą suktą smūgį stabilų, ir neišvengiamai būtina tokio tre- 
niravimosi sąlyga yra rasti tinkamą sieną. Situacija yra itin 
nepalanki, nes visame Fino mieste, kuris juk yra iškankintas 


216 DRAMBLIŲ PRIŽIŪRĖTOJŲ VAIKAI 


aštuoniolikto amžiaus fachverko ir viduramžių laikų raudo- 
nų plytų sienų, o jos yra tokios kreivos ir šleivos kaip pati 
nelaimė, tam tinkamiausia siena yra nuostabus belangis trijų 
aukštų egzempliorius - galinė sandėlio siena, besiremianti į 
senąjį kūriko namą. Ir kaip tik tą akimirką, kai prasiveržiu, aš 
taip tiksliai pasiunčiu kamuolį, jog šis besisukdamas kaip bi- 
liardo kamuoliukas aplenkia sandėlio sieną ir statmenai neria 
tiesiai į senojo kūriko namo didįjį panoraminį langą, už kurio 
Aleksandras Finkeblodas su Baroniene mėgaujasi popietės 
arbatėle. 

Nors kompensacija jau seniausiai sumokėta ir aš parašiau 
atsiprašymo laišką, o ant voko nupiešiau tuos šunyčius, kurių, 
mano nuomone, Baronienė geriausiu atveju galėtų susilaukti 
su Baskeriu, kad jau būtų visiškai aišku, ką turėjau mintyje aną- 
dien, netgi po to atmosfera ne itin pagerėjo. Ir tai iš dalies yra 
priežastis, kodėl mudu su Tilte sunerimstame pamatę Aleksan- 
drą su Baroniene ant kvarterdeko. 

Prieš mums su Tilte paliekant denį dar norėčiau pridurti ri- 
zikuodamas, kad tai gali skambėti keistai: tą akimirką jausmai 
tėčiui ir mamai gerokai šiltesni nei kada nors anksčiau. Galbūt 
dėl to, kad jie tėra savo vidinių dramblių kuoktelėjusios atau- 
gos, o gal ir dėl to, kad iš tiesų lengviau mylėti žmones, kai 
pavyksta nors truputį suskystinti tuos klijus ir paploninti tave 
ir juos siejančią gyvybinę giją. 


Įžengiame į Leonoros kajutę, ji atsigręžia į mus, ir du dalykai 
yra aiškūs: baltojo vyno beveik nebėra, o mes stovime priešais 
moterį, kuri jaučiasi turinti pagrindą būti savimi patenkinta. 

— Mes, budistai, kalbame apie penkis sielos nuodus, - kalba 
Leonora. - Tai yra penkios iš pagrindų žalingos psichologinės 

būsenos. Viena iš jų - didžiavimasis. Todėl dabar jūs negirdite, 
kaip aš sakau, kad didžiuojuosi savimi. Bet aš patekau vidun. 

Mes prisitraukiame kėdes prie Leonoros. 

— Čia septyni failai, - pasakoja ji. - Garso ir vaizdo, po vieną 
kiekvienai savaitės dienai, jie sužymėti nuo balandžio septinto- 
sios iki keturioliktosios. 

Sušniokščia kompiuterio garsiakalbiai, ekrane pasirodo fil- 
muotas vaizdas, pilkšvai juodas keturkampis, o jame - juodas 
apskritimas. 

Leonoros pirštai žaidžia su klaviatūra, kontrastas pasikeičia, 
dabar numanome čia esant patalpą. Tačiau tik numanome, ka- 
mera tikriausiai įtaisyta gana aukštai ir jos objektyvas išgaubtas, 
tad visa patalpa matoma pusiau iš viršaus ir vaizdas iškreiptas. 

— Čia stebėjimo kamera, - tariu. 

Man nieko daugiau nereikia sakyti, moterys manimi pasi- 
tiki. Šiais laikais, kai vis daugiau privačių valdų įsirengia as- 
menines signalizacijos sistemas, negali vienu metu turėti paties 
nutrūktgalviškiausio Fino saloje vaisių vagies reputaciją ir ne- 
žinoti, kaip veikia stebėjimo kameros. 

Patalpa, kurią matome, yra tuščia, išskyrus tamsų apskritimo 
formos kilimą prie vienos galinės sienos. Ant sienų nė mažiau- 
sio paveikslėlio, tačiau patalpa turėtų būti didelė, nes abiejose 
pusėse yra po šešias langų nišas. 

— Ar galime pasukti į priekį? - paklausia Tiltė. 

Leonoros pirštai šoka, mes pasistūmėjame dvylika valandų į 
priekį, dabar matyti tik pilkas ekranas. 

— Dvidešimt trečia valanda, - sakau, - nebėra dienos šviesos, 
pamėgink pagreitinti laiko tėkmę. 

Leonoros pirštai vėl šoka. 

— Pagreitinau du šimtus kartų, - sako ji, - viena valanda 
trunka trumpiau nei septyniolika sekundžių. 

Spoksome į ekraną. Šviesos daugėja, išryškėja patalpa, staiga 
joje atsiranda daug žmonių, paskui jų nebėra, vėliau vėl daug, 
Leonora sustabdo vaizdą. 

Tai vyrai baltais darbiniais drabužiais, galėtų būti dažytojai, 
o gal baldininkai. Vienas iš jų atsisukęs nugara į kamerą. Tiltė 
duria pirštu į jį. 

— Ar galime priartinti vaizdą? 

Leonora imasi darbo, vyro nugara užima visą ekraną. Ant jo 
baltų darbinių marškinėlių atspausta didžioji V raidė ir kažkas 
panašaus į nedidelį smuiko raktą. 

Leonora paleidžia įrašą, baltieji vyrai šokinėja kaip blusos, 
sutemsta, naktis, Leonora pakeičia failą, prašvinta, darbininkai 
šokinėja kaip šviesos blyksniai, Tiltė duoda ženklą. Leonora 
sustabdo vaizdą. 

Juodasis kilimas uždengtas daiktu, panašiu į veidrodį. 

— Tai kažkoks apvalus stalas, - taria Leonora. 

— Tai eksponavimo vitrina, - sako Tiltė. - Ji stovės ant kilimo. 

— Tai ne kilimas, - tariu, - tai ertmė grindyse. 

Leonoros pirštai sušoka greitą šokį, mes grįžtame aštuonio- 
lika valandų atgal, dabar jau visi pamatome, kad čia ne kili- 
mas, o apskrita ertmė grindyse. Ji netgi pažymėta plonu lynu, 
ištemptu ant nedidelių stovelių, anksčiau mes to paprasčiausiai 
nepastebėjome. 

— Pasuk į priekį, - paprašo Tiltė. 

Leonora pasuka vaizdą į priekį, dabar nauja darbininkų 
grupelė dirba su kažkuo, primenančiu didelius kanalizacijos 
vamzdžius. 

— Tai panašu į lifto šachtą, - sako Leonora. 

Mudu su Tilte neatsakome. Pakylame. 

— Kas vyksta? - klausia Leonora. - Iš kur šitie įrašai? 

— Argi budizme, - taria Tiltė, - žmogus nesiekia neutralios 
pusiausvyros: kad ir kas būtų, į viską Žiūri su nerūpestinga šyp- 
sena“ 

— Fino budizme, - atsako Leonora, - yra pakankamai vietos 
rūpintis savo pamišusiais draugais. Ir jų iškrypusiais vaikais. 

Leonoros balse girdėti nauji tonai, nes šiaip ji visuomet kal- 
bėdavosi su mumis su tam tikra pagarba. Žinau, kad Tiltė tą 
akimirką galvoja tą patį, ką ir aš. Padėdamas žmonėms geriau 
pajusti savo vertę ir pagerinti savo finansinę padėtį rizikuoji, 
kad staiga jie vieną dieną ims priešgyniauti. 

— Leonora, - tariu aš. - Kuo mažiau žinosi, tuo mažiau tau 
reikės meluoti teisme. 

Uždarome paskui save duris. Pavymui matau priekaištauja- 
mą Leonoros žvilgsnį jos blykštančiame veide. 


ės. 


Vėl grįžtame į savo kajutę - gudresni, nei ją palikome, bet taip 
pat turėdami mažiau vilčių, kad mūsų vaikystės laukia laimin- 
ga ir saugi pabaiga. 

— Vitrinų bus ir kitose patalpose, - sako Tiltė. - Tačiau per- 
lai bus toje apvalioje. Kaip tada, kai su mokykla buvome Lon- 
done ir Taueryje matėme karališkąsias brangenybes, tas pats 
ir Rozenborgo pilyje Kopenhagoje. Vertingiausi lobiai surinkti 
vienoje vietoje, ir suveikus signalizacijai visa vitrina dingsta po 
žeme. 

Galvojame visi trys. Nemanau, kad peržengsiu mūsų įgimto 
kuklumo ribas pasakydamas, kad tada, kai Tiltė, Baskeris ir aš 
suremiame galvas, nelieka nė akmens ant akmens. 

— Ką jie ketino daryti su tais įrašais? - klausia Tiltė. - Ir iš kur 
jie juos gavo? 

Antrojo klausimo nesvarstau. Kad pirmajam skirčiau visą 
savo meilę ir rūpestį. 

— Jiems reikėjo apsisaugoti. Kad ant jų nekristų įtarimas. 

— Tai reiškia, - sako Tiltė, - kad jų planas, kad ir koks būtų, 
yra paremtas įrenginiu, kurį matė ir kiti - galbūt darbininkai, 
apsaugos darbuotojai ar panašiai. | 

— Jie tikriausiai ten buvo, - sakau. - Mama buvo išvykusi, 
tik vienai nakvynei, ar prisimeni, jie prašė Bermudos sustatyti 
gėles bažnyčioje. 

Mane švelniai paliečia prisiminimas, iš kišenės išsitraukiu tą 
sulankstytą pieštuku prirašinėtą popieriaus lapą. Išlankstau jį ir 
apverčiu. Lapo viršuje tekstas atspaustas mėlynai. Ten parašy- 

ta „Voicesecurity“. V raidė paryškinta. O raidės viduje plevena 
mažutis smuiko raktas. 

Tiltė, Baskeris ir aš susižvalgome. 

- Ji galėjo jiems dirbti, - lėtai ištaria Tiltė. - „Voicesecurity“ 
firmai. Taip tikriausiai ir buvo. Ji buvo jų konsultantė. Apsau- 
gos klausimais. 

Firmos „Voicesecurity mes nežinome. Tačiau galvojame 
apie juos su užuojauta. Jie, be abejonės, norėjo viską padary- 
ti kuo geriau. Ir štai pasikvietė lapę į vištidę. Arba tiksliau — 
dramblį. 


Mes lėtai dar kartą peržiūrime iškarpas iš laikraščių. Galima 
ramiai sakyti - gerokai atidžiau. 

Naujausios iškarpos data - praėjęs pirmadienis, tai yra diena 
prieš mamai su tėčiu dingstant. Matome savotišką neoficialų 
parodos atidarymą, žurnalistams ir rinktiniams svečiams leista 
pamatyti brangenybes. Visi kvietimą priėmę labai rimtai, visi 
išsipudravę geriausia pudra, vaizdas panašus kaip per metų 
baigiamąjį baletą Ifigenijos Brun šokių akademijoje. 

Atrodo, kad vitrinų ištisas kilometras, už stiklo žvilga ir žai- 
žaruoja auksas ir brangakmeniai, sunku įžiūrėti smulkmenas, 
tačiau galima nujausti, kad kyštelėjęs nagus nors į vieną vie- 
nintelę iš tų vitrinų ir sudaręs ilgalaikę sutartį su savo sąžine 
išspręstum visas likvidumo problemas, o nenutrūkstamas gry- 
nųjų srautas būtų užtikrintas trims keturiems šimtams metų į 
priekį. 

Viena iš nuotraukų daryta patalpoje, kurios septynių parų 


w-- ou 

koje vitrina pilna, tik neįžiūrime kas joje, tačiau ten yra kaž- 
kas, nuo ko atsispindinti šviesa vienu metu ir ryški, ir išsklai- 

dyta, kaip neoninė lempa po vandeniu. Aplink tą šviesą stovi 
žmonės. Jų veidai apšviesti brangakmenių atspindžių, ir dėl to 
bruožai tarsi išsitrynę, išskyrus vieną veidą. Nes jis tamsesnis 
už kitus. Tamsus, mąslus veidas po žaliu turbanu. 

— Kad tave kur griausmas, - išsprūsta Tiltei. - Čia ji, Ašantė, 
iš Blogordo aikštės! 

Tiesa, tai Ašantė, o už jos stovi du vyrai. Jie kostiumuoti, o 
veidų beveik nematyti. Tik tiek, kad galėtum atpažinti tuos du 
nuostabų spurtą pademonstravusius asmens sargybinius su 
BMW. 

Susmunkame atgal į sofas ir krėslus; greitai turėsime sudė- 
lioję didžiąją dėlionės dalį, bet svarbiausios detalės trūksta. 
Baskeris tyliai suurzgia. 

— Baskeris norėtų kai ką pasakyti, - sako Tiltė. - Jis nori pa- 
sakyti, kad galima daug kalbėti apie mamą su tėčiu. Jie turi savo 
silpnybių, savo pažeidžiamų vietų ir savo skylių galvoje. Tačiau 
jiems taip pat visada buvo būdingas apsukrumas. Nepanašu, 
kad galėtų sukurti tokį planą, dėl kurio surizikuotų viskuo. 
Savo laisve, savo vaikais, savo šunimi, savo profesija ir savo re- 
putacija. Ir palikti ryškų pėdsaką banko seife, už kurio nuomą 
pamiršta sumokėti. 

- Ir išvažiuoti šitaip, - priduriu. - Strimgalviais. 

Susimąstome visi trys. Patalpa vibruoja. 

— Tai buvo skubus sprendimas, - atitaria Tiltė. 

— Jie kažką pastebėjo, - sakau. - Tai jiems buvo netikėta. 

Dabar mudu su Tilte žaidžiame. 

— Tai buvo kažkas svarbaus, - priduria Tiltė. 

Aš kartoju lėtai, iš dalies dėl to, kad Baskeris vis dėlto tik šuo 
ir kartais suvokia viską lėčiau negu mes, iš dalies ir dėl to, kad 
tai yra taip keista, jog reikia pakartoti dar kartą. 

— Mama su tėčiu planuoja vagystę iš parodos, rengiamos Di- 
džiojo sinodo proga. Viskas parengta. Ir tada jie kažką pastebi. 
Tai įvyksta per kelias paskutines dienas. Kažką, kas juos pri- 
verčia išvykti tuojau pat. Ir dėl ko jie netgi numoja ranka arba 
tiesiog pamiršta ištrinti savo pėdsakus. 


ča. 


Buvo tokių, kuriems galėtų atrodyti, kad po visko, ką mudu su 
Tilte nuveikėme per pastarąją valandą, esame nusipelnę ato- 
kvėpio. Mes ir patys taip norėtume manyti. Tačiau ko jau ko, o 
po nepaprastai sunkaus pirmo kėlinio laukti antrojo, dar sun- 
kesnio, per pertrauką susmukus į minkštus krėslus, gali būti 
tikrai pavojinga, nes tuomet staiga prarandi paskutines jėgas — 
tą žino ir Tiltė, ir Baskeris, ir aš. 

- Mums trūksta dviejų dalykų, - sako Tiltė. - Sugrąžinti 
Vibę į karstą. Ir pasikalbėti su Rikartu. 

Tą akimirką pašokame nuo krėslų, įsitikinę, kad stovime 
priešais stebuklą, kuris vadinamas bilokacija, yra žinomas vi- 
soms religijoms ir reiškia, kad kai kurie itin išsivystę individai 
sugeba pasirodyti tiesiog iš oro ir savo kompanija nudžiugin- 
ti kitus keliose vietose vienu metu. Nes šalia savęs išgirstame 
balsą, kuris tikrai priklauso Kalio Kloako žmonai, Bulimilai 
Madsen. 

- Jūsų kilnybės, - ištaria ji. - Džiaugiuosi galėdama pranešti, 
kad tolimiausiame salone patiekta šio bei to tuščiam skrandžiui 
ir išdžiūvusiai gerklei pamaloninti. 

Didžiai gerbiame Bulimilą, tačiau ji tikrai ne pirmoji, kuriai 
būtų galima priskirti bilokacijos sugebėjimą. Kai apsidairome 
aplinkui, tuojau išaiškėja, kad garsas sklinda iš garsiakalbių, 
kurių kokybė „Baltojoje damoje“ leidžia jaustis taip, tarsi kal- 
bantysis yra palinkęs tiesiai prie tavo ausies. 

Tiltė, Baskeris ir aš pašokame ant kojų. Ne tiek dėl to, kad 
mūsų pilvai tušti ir gerklės išdžiūvusios, kiek todėl, kad toli- 

miausias salonas yra tas, pro kurį anksčiau praėjome; tąkart ten 
nebuvo nė vieno žmogaus, ir jo virtuvės šaldytuve palikome 
Vibę iš Rybės. 

Atsiduriame tenai per kelias sekundes ir atsikvepiame su pa- 
lengvėjimu. Mes pirmieji, išskyrus Bulimilą ir patarnautoją. O 
jos pasiruošusios patiekti ištisą vežimą įvairiausių sumuštinu- 
kų, ir tai suteikia mums vilties, kad virtuvė gali būti neužim- 
ta, taigi galėtume pasiimti Vibę dar prieš pasirodant daugiau 
žmonių. Iš tiesų, virtuvėje tuščia ir mūsų niekas nepastebėjo; 
keturiomis, slapstydamiesi už stalų ir kėdžių, nuropojame už 
aukšto baro, skiriančio saloną nuo virtuvės, o ten mes jau ne- 
matomi. 

Esame pasiruošę skubiai operacijai: greitomis į šaldytuvą, 
čiumpam Vibę, sulaukiam saugios akimirkos, o tada dings- 
tam - mudviem su Tilte tai būtų tas pats, kaip nuraškyti prino- 
kusį vaisių bet kuriame iš Fino miesto sodų. Tačiau atsitinka 
daugybė įvykių, dėl kurių nesunku suprasti, kodėl Ekhartas, 
dzeno patriarchai, vedų išminčiai ir sufijų šeichai vieningai 
sugebėjo sutarti bent jau dėl vieno dalyko: kai jų paprašė api- 
būdinti pasaulį vienu žodžiu, jie visi pasakė: nestabilus. 

Pirmiausia į saloną staiga įžygiuoja grafas Rikartas Trys Liū- 
tai. Jis nešasi savo liutnią, ir kadangi iš savo priedangos pama- 
tome krūptelint Bulimilą, tai tik patvirtina mano įtarimą, kad 
būtent ji prieš pat išvykdama mėgino paslėpti instrumentą nuo 
Rikarto, neabejotinai baimindamasi, kad šis pradės koncertuo- 
ti vidury valgymo. 

— Mielos damos, - taria grafas Rikartas, - leidausi įkalba- 
mas padainuoti valgantiems. Tai bus ištraukos iš „Linksmo- 
sios našlės“. 

Bulimila bejėgiškai mėgina protestuoti. 

— Tai tik vieno kąsnio sumuštinukai, jie tikriausiai nelabai 
tinka prie muzikos. 

Girdime sužvangant grafo pentinus, jis pastebi patiektą 
maistą. 

— Ak, šitie mažučiai dailučiai, - taria jis. - Juos būtina nuryti 
su daina. 

Tuo metu Tiltė pasilenkia į priekį ir duoda ženklą Rikartui, 
tada prideda pirštą prie lūpų ir vėl pasitraukia už baro. Grafas 
Rikartas keičia kursą. 

— Aš tik patikrinsiu akustiką, - paaiškina Bulimilai. 

Tada jis apeina barą, prieina prie mūsų, o mes jį nutempiame 
per virtuvę į šaldytuvą ir nuimame maišus nuo Vibės. 

— Turime ją sugrąžinti, - sako Tiltė. - Kol ne per vėlu, kur 
karstas? 

Rikartas neatrodo sužavėtas vėl matydamas Vibę. 

— Mano kajutėje, - atsako. 

Tuo metu durys į šaldytuvą ima vertis, mes vėl užmauname 
maišus ir visi trys tūptelime už vežimėlio. 

Asmens, kuris įėjo į patalpą, mes tikriausiai tikėjomės ma- 
žiausiai, tai Aleksandras Bisteris Finkeblodas. Jis akimirkai 
sustoja, kad priprastų prie silpnesnio apšvietimo. Tada pajuda 
link vežimėlio. 

Jis sustoja už pusės metro nuo mūsų. Dar žingsnis ir jis būtų 
mus pamatęs, o situacija buvo tokia, kad pasiaiškinti būtų buvę 
itin keblu. 

Tačiau mūsų jis nepastebi. Visas jo dėmesys sutelktas į lenty- 
ną, kurioje guli kažkas labai panašaus į vakuuminiuose maiše- 
liuose supakuotas avių smegenėles, garantuotai apdainuotųjų 
Fino salos avių, o šalia jų stovi du buteliai šampano. Finkeblo- 

das pačiupinėja butelius, nėra visai patenkintas, pastato juos 
atgal, apsisuka ir išeina. 

Mes lengviau atsikvepiame, o kai atsikvepi lengviau šaldytu- 
ve, tai oras pakimba patalpoje baltų garų pavidalu. Atidarome 
duris, virtuvėje tuščia, grafas Rikartas išstumia Vibę, o Tiltė, aš 
ir Baskeris kaip priešakiniai stebėjimo postai prie baro atsigulę 
ant grindų stebime, ar kelias laisvas. 

O jis, deja, nelaisvas. Arčiausiai virtuvės esantis staliukas 
pasirodo užimtas. Sekretorės Veros, Anaflabijos Borderud, 
profesoriaus Torkilio Torlacijaus ir jo žmonos, ir ši asmenybių 
turtinga grupelė dabar dar pasipildė Aleksandro Bisterio Fin- 
keblodo ir dviejų kriminalistų iš Valstybės saugumo departa- 
mento, Larso ir Katinkos, kompanija. 

Mums su Tilte žodžiai nereikalingi - vienas žino, ką galvoja 
antrasis. Antrasis svarsto, ką ministerijos pasiuntinys Fino sa- 
loje turi bendra su Anaflabija ir Torkiliu Torlacijumi? 

Atsakymo ilgai laukti netenka. 

— Dar trūksta, - paaiškina Aleksandras Finkeblodas paten- 
kintu balsu, - penkių minučių. Šampanas turi būti atšaldytas 
iki mažiau nei dešimties laipsnių. Ypač tokia proga kaip ši. 
Mūsų nuostabioji virtuvės šefė surado krištolo taures. 

Bulimila pastato taures ant stalo. Jai nuėjus, Anaflabija pa- 
linksta į priekį. Ji kalba prislopintu balsu, o šiuo atveju tai reiš- 
kia, kad vis tiek kiekvienas žodis aiškiai girdimas priekiniame 
denyje. 

— Aš kaip tik gavau elektroninį laišką. Iš Bodilės Fisker, Gre- 
no savivaldybės administracijos direktorės. Jie susipažino su 
profesoriaus Torlacijaus situacijos vertinimu po to, kai apžiū- 
rėjome pastoriaus namus ir pasikalbėjome su jo vaikais. Ver- 
tinimas skamba kaip „gili endogeninė depresija“. Savivaldybė 

mus palaiko. Taigi rytoj Bažnytinių reikalų ministerija kar- 
tu su bendruomenės taryba paskelbs bendrą pranešimą, kad 
Konstantinas Finas atleidžiamas iš pastoriaus, o Klara Fino - iš 
vargonininkės pareigų. Pranešime spaudai nieko neminėsime 
apie jų psichologinę būklę. Tačiau kai kuriems žurnalistams 
nutekinsime, kad esama ekspertų vertinimų, jog jie abu serga 
sunkia depresija. Bodilė mums pažadėjo, kad socialinė rūpyba 
pašalins vaikus, ir kai tik jie bus surasti, juos išskirs. Mes pasa- 
kėme, kad, mūsų vertinimu, ypač mergaitė daro neigiamą įtaką 
mažamečiam broliui. Jis apsigyvens vaikų namuose Grene, o ji 
kol kas bus nuvežta į saugomą jaunimo pensioną Lesės saloje. 
Nė vienas žurnalistas nesužinos, kur jie yra. Vadinasi, nors ir 
nežinome, kuo tėvai dabar užsiima, mes galime leisti suprasti 
ar net pasakyti, kad tai įvykdė asmenys, nuo kurių bažnyčia 
yra atsiribojusi. Iš Aleksandro Finkeblodo žinome visą vaikų 
nuodėmių sąrašą per pastaruosius dvejus metus, tas sąrašas 
pats tiesiog prašyte prašosi Kalėjimų departamento dėmesio, 
pavyzdžiui, iš jo aišku, kad berniukui smegenų vandenligė. Tai- 
gi, brangieji draugai, nepaprastai sunki situacija suvaldyta. Mes 
tikrai nusipelnėme pakelti taures! 


ča. 


Šioje vietoje, prieš tęsdamas įvykių ataskaitą, turiu apsivalyti 
bet kokius įtarimus ir pasiaiškinti dėl to vandens galvoje. 

Viskas nutiko prieš dvejus metus, kol mama su tėčiu buvo iš- 
vykę į antrąją iš trijų turnė, kuri baigiasi kardomuoju suėmimu 
ir pastorių teismu; tuo metu mudu su Kone vienas kitą pažino- 
jome nuo vaikystės, kaip ir visi, lankantys Fino miesto mokyk- 
lą. Tačiau nuo to įvykio statinėje prieš aštuonerius metus, kuris 
savotiškai mane šokiravo, nors aš ir pats to paprašiau, daugiau 
niekada nebuvo artimesnio kontakto, ir pasakysiu atvirai, kad 
taip reaguodamas į ją net per atstumą neturiu vilčių, kad kada 
nors pagaliau išdrįsiu užmegzti tą kontaktą. 

Nežinau, ar pažįstate mergaičių, kurios nuolat vis kitaip su- 
sišukuoja, tačiau Konė taip daro. Tik išleisk ją iš akių, pavyz- 
džiui, dešimčiai minučių, ir ji jau pakeitusi šukuoseną, o tai 
reiškia, kad jos sprandą, klasėje sėdėdamas jai už nugaros, gali 
pamatyti vis kitaip. 

Tokiomis aplinkybėmis Aleksandras Finkeblodas kaip tik 
pradeda eiti mokyklos direktoriaus pareigas, be to, pats turi ke- 
letą pamokų, kad įsitikintų mūsų prastu žinių lygiu, ir šią aki- 
mirką esame istorijos pamokoje, jis kaip tik ryškina kai kurias 
nepamirštamas generolo Hanibalo žygio per Alpes detales, kai 
pažvelgiu į Konės sprandą dar niekada nematytu rakursu. Vir- 
šuje - jos rudi plaukai, turintys šiek tiek rausvo atspalvio, gal 
kaip patys pirmieji kylančios saulės spinduliai, besiskverbian- 
tys pro kaštonų lapiją, kai ketvirtą ryto grįžti namo iš kirų kiau- 
šinių paieškų, jei suprantate, ką noriu pasakyti. Toliau - plotelis 

su mažučiais pūkeliais, kurie pamažu virsta vis labiau auksi- 
niais ir galiausiai dingsta, o tada jau oda - tokia balta, kažkaip 
giliai balta, kaip perlamutras didžiuosiuose austrių kiautuo- 
se, rastuose prie Šiaurinio švyturio, tarsi būtų perregima. Kai 
mano tyrinėjimas pasiekia šį tašką, pradedu vaizduotis, kažin 
kaip ši vietelė kvepia ir koks apimtų jausmas prie jos prisilietus; 
tuo metu Hanibalo žygis per Alpes yra pasitraukęs kažkur į an- 
trąjį planą, tik staiga Aleksandras Finkeblodas išdygsta priešais 
mane spinduliuodamas nemažai to kovinio įniršio, kuris, galiu 
įsivaizduoti, kėlė rūpesčių Hanibalo aplinkai. 

Jis suima mane už rankos, ir reikia pripažinti, kad jo gniauž- 
tai kaip replės. 

— Tu išeini į koridorių, - sako jis, - ir lauki, kol baigsis pa- 
moka. Tada mes einame pas Birgerį ir ten visi trys pasikalbame 
apie tavo požiūrį į mokyklines žinias. 

Birgeris Farmandas yra pavaduotojas, Aleksandras jį atsive- 
žė iš žemyninės dalies; pasak gandų, jis atsisakė perspektyvios 
karjeros karinėse pajėgose, kad atliktų valymą Fino miesto mo- 
kykloje. Jį sutikti visada nemalonu, tačiau šį kartą, ir dar kartu 
su Aleksandru Finkeblodu, gresia tikra katastrofa. 

Tą akimirką manyje kažkas sukyla. Man pačiam atrodo, kad 
kaltos mano dvasinės treniruotės, nes Tiltė tada jau kuris lai- 
kas buvo aptikusi duris, ir mes buvome pradėję tai, kas mistikų 
pasaulyje vadinama gilesniu procesu. Pajuntu, kaip pakyla visi 
mano šimtas penkiasdešimt penki centimetrai ir aš pažvelgiu 
Finkeblodui į akis, kurios tuo metu panašios į Ebeltofto miesto 
įlankoje stovinčios fregatos „Jutlandija“ patrankų žiotis; Fino 
miesto mokykla ten rengia ekskursijas kiekvienais metais pir- 
mąjį rugsėjo sekmadienį. 

- Bet kurią akimirką, - girdžiu save sakant, - iškeisčiau 
viso pasaulio vadovėlių žinias į galimybę pažvelgti į Konės 
sprandą! 

Iš pradžių stoja neapibrėžtas laiko tarpas jau anksčiau aptar- 
tos kapų tylos. 

Tuomet Aleksandras Finkeblodas išneša mane iš klasės įro- 
dydamas, kad raumenų masės jis turi daug daugiau, negu leistų 
numanyti jo liauna ir išpuoselėta išorė, ir pakeliui į Birgerio 
Farmando kabinetą aš su nedideliu pasididžiavimu guodžiuosi 
tuo, kad jiems bent jau atrodo, jog egzekucijai įvykdyti būtinai 
reikia jų dviejų. 

Tačiau tada Aleksandras Finkeblodas sustoja, ir taip padaro 
todėl, kad kelią jam pastoja Tiltė. 

- Aleksandrai, - sako ji. - Norėčiau su tavimi šnektelėti akis 
į akį. 

Dabar jau ir jums, kaip ir man, savaime suprantama, kad Til- 
tė gali sustabdyti net ir įsibėgėjusį prekinį traukinį, taigi Fin- 
keblodas sustingsta tarsi nuo mirtino ateivių spindulio, tada 
paleidžia mane ir nuseka Tiltę į knygų saugyklą, žvelgdamas 
tuščiomis stiklinėmis akimis. 

Tiltė uždaro duris, ir tenai juodu apsikeičia replikomis, ku- 
rios būtų užantspauduotos ir neprieinamos ateities kartoms 
laikantis diskretiškumo ir konfidencialumo, jeigu nebūčiau pa- 
silenkęs prie rakto skylutės ir nenoromis nugirdęs pokalbio. 

— Aleksandrai, - sako Tiltė, - nežinau, ar tu žinai, kad mano 
jaunesnysis broliukas Pėteris turi nedidelį smegenų pažeidimą: 
jam galvoje vanduo, tai dėl nelaimingo atsitikimo per gimdymą. 

Finkeblodas atsako, kad nežinojo, jis kalba vienodu ir tru- 
putį mechanišku tonu - kaip nutinka daugeliui vyrų, kai šie 
atsiduria akis į akį su Tilte. 

— Tai viena iš priežasčių, - tęsia Tiltė, - kodėl aš noriu pasiū- 
lyti, kad nesivestum jo į kabinetą. Yra ir kita, daug svarbesnė, 
priežastis: šitaip tu visiškai nepelnytai mesi įtarimų šešėlį ant 
savo paties pamokų, kurios šiaip jau mokykloje žinomos kaip 
užburiančios mokinius. 

Finkeblodas pamėgina prieštarauti išstenėdamas kažką apie 
tai, kad aš esu amžina bėda, niokojanti gerą mokymosi atmos- 
ferą. Tačiau Tiltė pasitinka puolimą šiam dar nekirtus vidurio 
linijos. 

— Pėteris gydomas, - atremia ji. - Jam bus įsiūtas kraniukas, 
kad namie galėtume nuleisti vandenį kas rytą, prieš jam išei- 
nant į mokyklą. 

Tai užčiaupia Finkeblodą, o aš kaip tik suspėju atsitraukti 
nuo durų iki jiems išeinant, ir išėjęs jis pasižiūri į mane vos ne 
švelniu žvilgsniu; taigi galiu nuspėti, kad tai buvo sukrečiantis 
susitikimas, nors Finkeblodas ir nepabuvojo garsiajame Tiltės 
karste; tuomet mes grįžtame į klasę, kur žmonės žiūri į mane 
taip, tarsi būčiau zombis, kuris, reikia pripažinti, juda, bet nie- 
kas rimtai nesitiki, kad jis gyvas. 

Įsibėgėjus pamokai man prireikia krano, kad pakelčiau akis 
nuo grindų ir išdrįsčiau dirstelėti į Konės pusę. Ant jos sprando 
ilsisi susimąstymo šešėlis. 

Kitą popietę prie manęs prisigretina Sonja ir perduoda Ko- 
nės klausimą, ar mudu būsime pora. 


Visa tai reikia žinoti, kad suprastumėte, kas dabar vyksta „Bal- 
tosios damos“ salone, ir dabar jau turėtų būti aišku, iš kur 
Aleksandras Finkeblodas ištraukė tą vandenį galvoje; tai buvo 
didvyriškas Tiltės poelgis, tačiau taip pat pavyzdys, kaip vei- 
kia karma, nes tai, kas tebuvo mažytis nekaltas melas, dabar 
smogia mums iš už nugaros. 

Iš po serviravimo baro, kur gulime pasislėpę, matome, kad 
Larsas su Katinka po stalu laikosi už rankų. 

— Mes atlydėjome vaikus iš Kopenhagos, - sako Katinka. - 
Man neatrodo, kad jie būtų tipiški nusikalsti linkę paaugliai. 

Atmosfera aplink ją apšerkšnija. 

- Ašjuos stebėjau dvejus metus, - atremia Aleksandras Fin- 
keblodas. - Ir jų šunį. Jis bandė susiporuoti su Baroniene - 
mano afganų kurte. Kelis kartus. Ir ne taip, kaip šunys paprastai 
daro. Tai buvo panašu į prievartavimą. 

Nors Larsas su Katinka sėdi nugaromis į mudu su Tilte, pa- 
juntame, kaip lengva nuostaba pradeda brautis į jų „operacines 
sistemas“. 

— Visiškai sutinku, - taria Torkilis Torlacijus. - Kaip gydytojas 
ir kaip psichiatras. Vien tai, kaip berniukas apsimetė ropliu. Ir tu- 
riu įtarimų, kad jie gali būti laive. Kaip religinės sektos atstovai. 

Ir Tiltė, ir aš pajuntame stiprėjant Larso ir Katinkos nuosta- 
bą, aišku, jų pasitikėjimas Aleksandru ir Torkiliu Torlacijumi 
svyruoja. 

Dabar Aleksandras Finkeblodas pakyla. 

— Leiskime iššauti kamščiams, - taria jis. - Kai vaikai bus 
paimti globon, aš asmeniškai norėčiau užmigdyti tą šunį. 

Taip tikriausiai norėta pajuokauti, tačiau nėra garantijos, 
kad Larsas su Katinka tą juoką supranta, nes jie mąsliai spokso 
įkandin Aleksandro, kai šis pajuda atnešti šampano. 

Duodame ženklą Rikartui, šis atbulas grįžta atgal į šaldytuvą 
ir leidžia durims užsidaryti. Mudu su Tilte tūptelime už me- 
džiaginių servetėlių ir staltiesių stirtų. 

Po akimirkos išeina Aleksandras Finkeblodas. Nešinas šam- 
panu. Tačiau jo veido spalva tokia pat kaip anų vakuume esan- 
čių avių smegenėlių. 

Jis apeina barą, nužingsniuoja prie stalelio ir lieka stovėti. 

- Šaldytuve yra lavonas, - ištaria. 

Jis tai ištaria pakeltu tonu ir tokiu tembru, kurį psalmių kū- 
rėjas vadina balsu iš kapo duobės. 

Bulimila tai išgirdo. Ir dabar artinasi prie stalelio. Jos tokia 
veido išraiška, kad gali pagalvoti, jog Aleksandrui pasisekė, kad 
ji po ranka neturi didžiojo kirvio mėsai kapoti. 

— Aš tikiuosi, kad yra, - sako ji. - Tame šaldytuve turime tris 
tonas puikiausios ekologiškos jautienos. 

- Žmogienos, - atitaria Aleksandras. 

Ypatingoji ankstesnė tyla tampa dar „tylesnė“. Mudu su Til- 
te pajuntame, kad Katinka su Larsu pradeda įdėmiai stebeilyti 
į Aleksandrą kaip į tipą, kuris neturėtų vaikščioti laisvėje. O 
Bulimila žiūri į jį taip, tarsi svarstytų, kad galbūt žmogiena šal- 
dytuve visai nebloga mintis ateičiai, ir galbūt reikėtų pradėti 
nuo jo. 

- Tai galėtų būti moteris iš karietos, - staiga prabyla Torkilis 
Torlacijus. - Šalia manęs sėdėjo moteris. Aš sakyčiau, kad ji 
buvo mirštanti. Gydytojo požiūriu. 

— O dabar, - sako Katinka draugiškai, - ji tikriausiai nuėjo ir 
atsigulė kambuzo šaldytuve išleisti paskutinio kvapo? 

— Atsisėdo, - pataiso Aleksandras Finkeblodas. - Ji sėdi kė- 
dėje. 

Katinka lėtai atsistoja. 

— Eime pasižiūrėti, - sako. 

Ji linkteli Aleksandrui. 

— Tu, aš ir virtuvės šefė. 

Mudu su Tilte žaibiškai pašokame, atidarome duris į šaldy- 
tuvą, pamojame grafui su Vibe važiuoti lauk, pastumiame ve- 
žimėlį už stalo su servetėlėmis, užtraukiame staltiesę ant Vibės, 

vežimėlio ir grafo, o patys pasislepiame, ir visa tai įvyksta ki- 
tiems dar nespėjus atsistoti ir žengti pirmojo žingsnio. 

Aleksandras Finkeblodas, Katinka ir Bulimila įeina į šaldy- 
tuvą. Durys už jų užsidaro. Smėlio laikrodyje išbyra viena mi- 
nutė. Durys atsidaro, jie išeina. Dabar Aleksandras atrodo taip, 
tarsi jam buvo nudirtas kailis, ir dabar pakabintas ant kablių 
jis laukia koko. Visi grįžta prie staliuko mūsų pusėn nemetę nė 
menkiausio žvilgsnio. 

— Buvo apsirikta, - ištaria Katinka. - Galbūt ponas Finkeblo- 
das regėjo haliucinaciją. 

Galima pajusti, kad nuotaikos šampanui nebėra, buteliai ir 
taurės taip ir lieka stovėti ant staliuko. Kompanija išyra. Sėdėti 
lieka tik Katinka su Larsu. 

Į saloną pradeda rinktis žmonės. Tačiau Larsas su Katinka jų 
nepastebi, matyti, kad jie sukrėsti. Larsas atidaro vieną iš bute- 
lių ir įpila abiem. 

— Reikėjo paklausyti to kaimo policininko, - kalba jis. - Su 
šunimi, panašiu į ilgaplaukį kilimą. Šitų tipų nereikėjo paleisti į 
laisvę. Nei tos vyskupės. Jie - užduotis teismo psichiatrams. 

— Jis - smegenų specialistas, - sako Katinka. - Tas plikis žu- 
diko žvilgsniu. 

Jie giliai atsidūsta. 

— Galėtume pasiprašyti į sukčiavimų skyrių, - sako Larsas. - Po 
keturiasdešimt tylių ir ramių kartoninių dėžių su dokumentais 
kiekvienai bylai, o ne tie bepročiai. Žmonės, kurie apgaudinėja 
kitus, paprastai turi žavesio. Tačiau tie, kurie apgaudinėja save... 

Jie pažvelgia vienas kitam į akis. Skimbteli taurėmis. 

- Tie vaikai, — toliau kalba Larsas. - Žinoma, nenorėtum, kad 
jie būtų tavo. Nebent turėtum rančą Australijoje ir rytais išleis- 
tum juos ganytis į šimto akrų teritoriją tarp aligatorių, kengūrų 

ir sterblinių liūtų. Tačiau jie ne nusikaltėliai. Juk jie savotiškai 
mus suvedė. Vis dar jokių naujienų iš pasiklausymo jų telefonu? 

Jeigu naršydamas internetą ir Fino miesto biblioteką esi taip 
giliai įsiskverbęs į religines misterijas kaip mudu su Tilte, gali 
pastebėti, kad daugelis didžiųjų, leiskite paminėti tokius gerus 
žmones kaip Jėzus, Mahometas ir Buda, yra sakę, jog iš tiesų 
nereikia savęs keisti, žmogus gali pasiekti giliausių įžvalgų tu- 
rėdamas ir tokį temperamentą kaip, pavyzdžiui, Einaro Tam- 
peskelverio Fakyro. 

Asmeniškai mane ši mistikos savybė džiugina. Nors daugelis 
Fino sporto klubo narių mano, jog pastoriaus Pėteris yra tikrai 
toli pažengęs taurindamas savo asmenybę, vis tiek jame dar likę 
to, ką galėtum pavadinti kruvinu pykčiu, ir dabar būtent jis už- 
siliepsnoja iš po kaugės servetėlių, kai išgirstu, jog Saugumo de- 
partamentas klausosi mudviejų su Tilte telefonų pokalbių. 

Tą akimirką mano žvilgsnis užkliūna už Katinkos rankinės — 
elegantiško juodos blizgančios odos daikčiuko, pastatyto prie 
jos kojų. Daugelis moterų būtų ją pasikabinusios ant kėdės. 
Tačiau Katinka yra kriminalistė, užtat jos rankinė po stalu — 
ten, kur jos nematyti, nebent gyveni, kaip aš, slapstydamasis ir 
grindų lygyje; savo batelio nosimi ji su rankine palaiko ryšį ir 
gali užsitikrinti, kad jos nepavogtų. 

Paprastai būtų labai sunku pasiekti tą rankinę. Tačiau aš gu- 
liu patogiai, arčiau nei per rankos ilgį. O Katinka susisupusi į 
Larso artumą ir atitraukusi pėdą nuo rankinės, kad po staltiese 
galėtų priglausti koją prie Larso. 

Taigi ištiesiu ranką, atsegu rankinę ir leidžiu rankai klaidžioti 
jos tamsybėse. Užčiuopiu raktus, tai, kas galėtų būti bloknotas 
arba užrašų knygelė, atskirame skyrelyje tikriausiai kosmetika, 
kišeninis veidrodėlis, dildė. Susiduriu su kažkuo šaltu, malo- 
niai grublėtu, tačiau pajuntu šiurpstant odą, nes tai turėtų būti 


GALIMYBIŲ JŪRA 237 


revolverio rankena. Ieškau toliau ir surandu du mobiliuosius 
telefonus, šepetį ir gabaliuką plokščio plastiko. 

Katinkos pėda grįžta atgal prie rankinės. Apsisprendžiu dėl 
vieno iš mobiliųjų. Žinoma, tai truputį atsiduoda Senuoju Testa- 
mentu dėl keršto mobiliuoju už mobilųjį. Tačiau mes nesame pa- 
žengę toliau nei esame, ir, kaip didieji sako, nereikia savęs keisti. 

Tiltė duoda ženklą, mes negalime ilgiau laukti. Du įsimylėję 
policininkai gali rymoti prie dviejų butelių šampano pusę nak- 
ties. O į saloną renkasi vis daugiau žmonių. Taigi užtraukia- 
me ant Vibės tris juodas staltieses, susižeriame porą kilogramų 
vieno kąsnio sumuštinukų į rankšluostėlį, palaukiame, kol Bu- 
limilą pakvies į kitą salės galą, ir tada Rikartas ir mudu su Tilte 
imame stumti uždengtą vežimėlį per saloną. 

Mus nuseka klausiami Larso ir Katinkos žvilgsniai, ir jie to- 
kie skvarbūs, tie žvilgsniai, kad netgi būtų galėję surasti Vibę 
po staltiesėmis. Tačiau, mudviejų su Tilte nuostabai, jų dėmesį 
atitraukia Rikartas. 

— Aš dainuosiu, - aiškina jis policininkams. - Per vakarienę. 
Čia mano sudedama kilnojamoji pakyla. 

Įveikiame saloną ir atsiduriame prie išėjimo į koridorių, kai į 
saloną žengia žmogus ir jam iškart tenka pasitraukti į šoną nuo 
mūsų nedidukės procesijos; tai, pasirodo, besąs Jakobas Akinas 
Bordurijus Madsenas. Jis nieko nepasako. Tačiau galima nu- 
jausti, kas dedasi jo. viduje, kai pasigirsta švelnus krentančio 
rožinio garsas. 

Paskutiniai žodžiai, kuriuos išgirstu, kai vairuojame vežimėlį 
į koridorių, yra Katinkos šnabždesys. 

— Larsai, - taria ji. - Apskritai mes galėtume išmėginti kitą 
profesiją. Pavyzdžiui, sodininkystę. 

Atsakymo nesuspėju išgirsti, mes jau koridoriuje. 


ėa: 


Vienas iš klausimų, dėl kurio mudviem su Tilte yra tekę prisipa- 
žinti pasaulio religijoms, jog nesame tikri, ar su jomis sutinkame 
ir palaikome, tai klausimas, kiek gyvenime yra teisingumo. 

Kaip tik tada, kai mes visomis keturiomis lekiame link Ri- 
karto kajutės ir pasukame už kampo, jo kajutės durys prade- 
da vertis iš vidaus ir į koridorių išeina lama Svenas Heljė, Gitė 
Chrizantema ir Sindbadas Al-Blablabas. 

Aišku, kad kiekvienas turėtų apsidžiaugti matydamas Gitę, 
Sindbadą ir Sveną Helję, einančius per gyvenimą petys petin 
kaip tikri bičiuliai; panašu, kad gera nuotaika ir artumas, kurį 
mudu su Tilte sukūrėme važiuodami automobiliu, išliko, o tai 
reiškia, kad galime tikėtis, jog ir asmeninis geranoriškumas 
dar tebėra ten pat. Tik galėtume suabejoti, kas atsitiks su tuo 
geranoriškumu, kai jie visiškai netrukus susidurs su mumis ir 
mes pasirodysime besantys kapų plėšikai ir lavonų išniekin- 
tojai. 

Grafas Rikartas suakmenėja iš siaubo, taip pat jaučiu, kad 
Tiltė dar nespėjo atsigauti po pastarojo susidūrimo su Jakobu 
Bordurijumi, taigi aišku, kad atsakomybė tenka man; štai čia 
ir imi abejoti visatos teisingumu, nes mes ką tik įbridome į ra- 
mius vandenis, o dabar ir vėl kyla vėjas. 

Viena iš žaidimo sparne paslapčių yra ta, kad kartais gali- 
ma gulėti visai prie pat nuošalės, kaip katinui saulutėje, tačiau 
užtenka vieno staigaus perdavimo, ir jau esi pakeitęs poziciją 
kamuoliui dar nespėjus palikti žolės; taip aš dabar ir pasielgiu. 
Svenui Heljei, Gitei ir Sindbadui dar nespėjus uždaryti durų ir 

mūsų pastebėti, trukteliu Tiltę su Rikartu ir Vibe vežimėlyje at- 
gal už kampo, atidarau artimiausias duris, įlendu su jais vidun 
ir uždarau duris. 

Vienas iš svarbiausių dalykų pasakojant apie tokius lemtin- 
gus įvykius kaip šie - nesuteikti pagrindo įtarimams, kad no- 
riu suteikti jums pramogą, todėl aš išnaudoju kiekvieną progą 
ir primenu apie savo ir Tiltės aukštesniosios mistikos šaltinių 
studijas. Štai dabar tokia proga ima ir vėl pasitaiko, kadangi 
patalpa, kurioje atsidūrėme, yra visiškai tamsi ir iš pradžių aš 
nerandu jungiklio. Tai man iš karto primena, kad didžioji dau- 
guma dvasinių sunkiasvorių, gyvenusių po to, kai buvo išrasta 
elektros lemputė, yra sakę, kad išsivadavus iš kalėjimo apima 
jausmas, jog tau įrengiamas nuolatinis jungiklis. Prieš tai akli- 
nėji tamsoje, tačiau dabar gali bet kurią akimirką tą jungiklį 
nuspausti, ir prasideda šventė. 

Visiškai nuoširdžiai ir atvirai prisipažįstu, kad šitaip toli 
mudu su Tilte dar nenuėjome. Tačiau jaučiamės gerokai pasi- 
stūmėję į priekį, ir tai suvokiame dabar, nes surandu jungiklį ir 
paspaudžiu, o tada viskas atrodo visom prasmėm šviesiau. 

Stovime ginekologijos klinikoje, kuri, kaip minėjau, buvo 
ankstesniojo „Baltosios damos“ savininko haremo dalis. Prie- 
šais mus stovi du apžiūros gultai, plieno staliukai su kriauklė- 
mis, baltų plytelių sienos, operacinės lempa palubėje, stiklinėse 
spintelėse kabo žvilgantys instrumentai, pritvirtinti gumomis, 
kad atlaikytų supimą, o ant pakabos kabo baltas chalatas. 

Grafas su Tilte dar neperprato žaidimo, o aš jau girdžiu ar- 
tinantis žingsnius. Dangiškuoju teisingumu labiau pasitikintis 
žmogus galbūt būtų likęs stovėti ir mėgautis atmosfera, bet tik 
ne aš. Nutraukiu baltą chalatą nuo pakabos - laimei, jis užsags- 
tomas nugaroje - apgaubiu juo Vibę, metu jos skrybėlę į šiukš- 

liadėžę, sukišu jos plaukus po nedidele balta kepure, kuri irgi 
kabojo ant pakabos, ant stalo guli paketas su kaukėmis, kokias 
naudoja chirurgai, tokią uždedu Vibei ant veido, o tašku ant „i“ 
tampa stetoskopas, kurį pakabinu jai ant kaklo. 

Bendras įspūdis ne toks ir prastas. Žinoma, jeigu tektų ope- 
ruotis kirkšnies išvaržą, nekiltų mintis jos maldauti greičiau 
smeigti skalpelį. Tačiau trumpą žvilgsnį Vibė atlaikys. 

Toks jai iš tiesų ir tenka, nes dabar pasigirsta beldimas į duris, 
šios atsidaro ir vidun žengia Svenas Heljė su Gite ir Sindbadu. 

Nors tai trys inteligentiškos ir dvasingos asmenybės, galima 
suprasti jų nuostabą. Akivaizdu, kad nė vienas iš jų anksčiau 
nėra sutikęs grafo Rikarto Trijų Liūtų - vien tik jo smokingas 
iš sidabru atausto brokato ir juosmens juosta gali bet kurį pri- 
versti suabejoti savo sveiku protu ir nuovoka. Be to, aišku, kad 
jie neatpažįsta ir persirengusių mudviejų su Tilte, tačiau taip 
pat aišku, kad jie pajunta matę mus anksčiau. 

Visai suprantama, kad esant šiai sudėtingai situacijai jie krei- 
piasi į šios patalpos autoritetą. 

— Daktare, - kreipiasi Gitė į Vibę, - galbūt Jūs žinote, kam 
priklauso kajutė čia pat už kampo? 

Dabar jau Rikartas nubunda. 

— Ji mano, - atsako jis. 

Gitė, Svenas Heljė ir Sindbadas spokso į grafą. Jiems ant liežu- 
vio galo daugybė klausimų. Gitė užduoda pirmą pasitaikiusį. 

— Kodėl karstas ten? 

Tiltė ilsėjosi ant tvarstymo stalo, dabar ir ji grįžta į aikštę. 

— Laivo gydytoja rekomenduoja, kad štai Rikartas pagrotų 
mirusiajai ragų. Kad palaikytų ją po mirties. 

Dabar Svenas Heljė, Sindbadas ir Gitė pažvelgia į Rikartą 
dar labiau susidomėję ir pajutę jam simpatiją. Nes didžiosios 

religijos sutaria bent jau dėl to, kad pagalba esant pomirtinės 
būsenos praverčia. 

- Daktare, - kalba Gitė. - Esame didžiai dėkingi už šį rūpes- 
tį. Ir aš labai norėčiau, pasinaudodama šia proga, padiskutuoti 
su jumis gyvenimo po mirties klausimu. 

Tiltė pasitempia. Ji atidaro duris į koridorių. 

— Gydytoja šiuo metu atlieka sudėtingą operaciją, - atsako ji. 

Operacija ima viršų, Sindbadas su Svenu Helje palieka klini- 
ką. Gitė priešinasi. 

— Tai nepakartojama proga, - sako ji, - pratęsti dialogą tarp 
dvasingumo ir gamtos mokslų. Jūs atvira asmenybė, daktare. 
Kritiška, tačiau atvira. Tą aš jaučiu. 

Tiltė išlydi Gitę pro duris. 

— Galbūt vėliau, - ištaria ji. - Gydytoja niekur nepabėgs. Ji 
visada bus pasirengusi apsikeisti nuomonėmis. 


ės: 


Tiltė, Baskeris ir aš esame nugriuvę ant širdelės formos hare- 
mo lovos savo kajutėje. Sutarėme, kad esame pernelyg pavargę 
parvairuoti Vibę į jos vietą šį vakarą ir kad Rikartas vietoj to 
truputėlį jai padainuos klinikoje. Palinkėjome Rikartui labos 
nakties ir sušlamštėme visus iki vieno sumuštinukus; sakyti, 
kad esame pavargę, nepakanka, nes esame mirtinai išsekę ir 
pasirengę paskutiniam patepimui. 

Tačiau mintys sukasi kaip girnos. Štai kokia bėda. Visi ty- 
rinėjimai, taip pat ir mano su Tilte, rodo, kad didieji mistikai 
teigė mus visus esant minčių fabrikais, kuriuose mašinos nie- 
kada nestovi, ir per visą jų skleidžiamą triukšmą neįmanoma 
išgirsti, ar tyloje atsirastų nors užuomazga atsakymų į šiek tiek 
svarbesnius klausimus, kaip antai: kodėl mes atėjome į šį pa- 
saulį ir kodėl turime vėl jį palikti, ir kodėl dabar kažkas bel- 
džiasi į mūsų duris? 

Durys atsidaro, tai grafas Rikartas Trys Liūtai su savo archi- 
liutnia. 

— Man nepatinka būti vienam, - sako jis. - Atrodo, kad ji į 
mane žiūri. Taigi paklausiaū savo vidinio patarėjo, kuris liepė 
man nakvoti pas jus. 

Baskeris guli tarp Tiltės ir manęs, šiaip mes nė nesapnuotu- 
me lovoje laikyti gyvūnų, bet Baskeris - ne gyvūnas, jis tarsi 
žmogus. Pastumiame jį į šoną ir padarome vietos grafui. 

— Aš tikrai pasistengiau, - pasakoja Rikartas. - Sugrojau po- 
puri iš Milarepos dainų, bizantinės muzikos perliukų iš Atono, 
Ramanos Maharšio odžių Arunačalai. Bet jos neišjudinau. 

Tuomet Rikartas pastebi laikraščio iškarpą su nuotrauka, 
kurioje - apvalioji vitrina ir Ašantė su tais dviem sargybiniais. 

— Štai kur aš dainuosiu, - taria jis. - Senojoje pilies bažnyčio- 
je. Akustika neprilygstama. 

Mudu su Tilte nepakylame. Tik nuščiūvame. 

— Tai pati elegantiškiausia Filthojaus pilies patalpa, - pasako- 
ja Rikartas. - Nepaprastai gražiai įrėmins Didįjį sinodą. 

Akimirką mes be žado, Tiltė pirmoji atgauna kalbos dovaną. 

— Rikartai, - kalba ji, - o po grindimis, kas ten yra? 

— Kazematai, - atsako Rikartas. - Senos kanalizacijos. Tik per- 
statytos, skliautuotomis lubomis. Ten - nuostabi atmosfera. Ble- 
felio erlas ten guli palaidotas. Lankėsi Danijoje aštuonioliktame 
amžiuje. Mirė apsinuodijęs alkoholiu. Didinga patalpa. Kai bu- 
vau berniukas, mes ten džiovindavome savo hašišą. Žaisdavome 
gydytojus su virtuvės personalo sūneliais ir dukrelėmis. Gerai 
vėdinama patalpa, pastovi oro drėgmė, maloni temperatūra. 

— Rikartai, - klausia Tiltė, - ar tu pasakojai mamai apie tuos 
rūsius? 

— Aš jai rodžiau juos. Jie juk ieškojo vietos, kur būtų galima 
saugiai paslėpti brangenybes įsilaužimo ar gaisro atveju. Taigi 
sakau jai: „Tokia patalpa jau yra. Ir jau yra ertmės grindyse, 
pridengtos plytelėmis. Kur buvo seni laiptai. Nupasakojau jai, 
kaip ji galėtų tai įgyvendinti. Jūsų mamą sužavėjo mano įžval- 
gumas. Priminė man laikus, kai buvau mažas ir mama man sa- 
kydavo: „Rikartai, tau nebus lengva susirasti pasaulyje vietą, 
kurioje tilptų tavo didžiulės smegenys.“ 

— Kada tu rodei juos mamai? - klausiu aš. 

- Aš juk važiavau ten su ja. Tris kartus. Turiu pasakyti, kad 
su jūsų mama keliauti malonumas. Patraukli moteris. Jei tik 
nebūčiau pasirinkęs jūsų. Tačiau galbūt tai jokia kliūtis. Galėtų 

būti pikantiška. Ir mama, ir dukra, ir sūnūs. Galėtum turėti ha- 
remą. Tinkamą tokiam ugningam seksualumui kaip manasis. 
O ir šis laivas tam skatina. 

— Rikartai, - klausia Tiltė, - ar yra išėjimas iš tų kazematų? 

Rikartas prislopina balsą. Mirkteli mums. 

- Tik niekam nesakykit, mano balzaminiai berniukai. Oficia- 
liai kelio nėra. Tačiau būdami vaikai radome tunelį. Veda tie- 
siai į rytus. Slaptas išėjimas. Iš tikrųjų tiesiog sena kanalizacija. 
Užmūryta. Su slaptomis durimis. Garantuotai atsiradusiomis 
per karus su švedais. Mes jomis pasinaudodavome, kai būdavo 
namų areštas. O mes norėdavome į „Perlą“ viešbutyje „Vedbe- 
ko Marina“. Tunelis atsiveria į uolą. Pilies valčių garaže. Tiesiai 
į Zundą. Turėdavome nedidelę guminę valtelę. Birbiančią kaip 
reikiant. Ir išeiginius drabužius neperšlampamuose maišuose. 
Tuneliu lėkdavome riedlentėmis. Su žibintais ant kaktos. Tu- 
nelis, žinoma, turi nedidelį nuolydį. Nuo tada, kai buvo kana- 
lizacija. Bet tebūnie tai tik tarp mūsų. Juk tai kelias, vedantis 
į požeminį seifą. Ne dėl to, kad tai būtų reikšminga. Jeigu kas 
nors iki ten nusigautų. Jis iš grūdinto plieno ir gelžbetonio, tas 
seifas. Neišlaužiamas. Nedega. Ir sveria dvi tonas. Jie įkėlė jį su 
kranu per pilies kiemą. 

— Rikartai, - tariu, - ar gali būti, kad parodei mamai tą tu- 
nelį? 

Rikarto veide pasirodo mąsli išraiška. 

- Gali būti. Tai romantiška vieta. Tas tunelis. Grindinys. Gy- 
vybingas astralinis aktyvumas. Nuostabi vieta surūkyti sukti- 
nukę. Lyg ir pamenu nedrąsią svajonę galbūt pavogti bučinuką. 
Ne taip dažnai būni su jūsų mama akis į akį. Niekam nesaky- 
kite. Deja, ji atsisakė. Tačiau aš vilties nepraradau. Kai kurioms 
moterims patinka ilgesnė apgultis. 

Rikartas įsitaiso patogiai. 

— Manęs laukia bemiegė naktis, - sako jis. - Lovoje su trimis 
slyvukais. 

Šitą repliką reikėtų priimti kaip komplimentą. Tačiau ji ne- 
gali sklisti iš pačių sielos gelmių, nes kitą akimirką Rikartas už- 
snūsta apsikabinęs liutnią. 


Gulime tamsoje ir nemiegame, nors ir labai pavargę, kažkas 
neleidžia. 

— Petrusai, - sako Tiltė, - ar tu pasakytum, kad mama su 
tėčiu panašūs į vagišius ir plėšikautojus? 

— Ne, - atsakau. 

— Ar pasakytum, kad juos buvo užvaldę pinigai? 

Čia turiu akimirką pagalvoti. Juk kiekvienas vaikas į šitą 
klausimą norėtų atsakyti neigiamai. Žinoma, kad jie buvo lai- 
mingi tuos mėnesius, kai turėjo audines ir maseratį, ir aukso 
upės tekėjo. Tačiau jeigu jų džiaugsmą pakištum po mikros- 
kopu, tada pasirodytų, kad labiausiai juos džiugino tai, jog 
tėtis galėjo vėžinti mano klasės draugus ir išspausti du šim- 
tus šešiasdešimt ar galbūt ir visus du šimtus aštuoniasdešimt 
tiesėje prie aerodromo. O mamai su kailiniais buvo taip, tarsi 
ji, prisižiūrėjusi filmų, kur suaugusios ponios vaikšto nuogos 
su kailiniais po namus priešais židinį, dabar pati panoro tai 
išbandyti. 

— Maseratis, - tariu, - ir audinės. Labiausiai jie buvo reika- 
lingi tam, kad suteiktų kitiems religinių išgyvenimų. Štai dėl 
ko jie gyvena. Pinigai buvo tik priemonė. Ir ne itin sėkmingai 
pasirinkta. 

— Tai Petrusai, jeigu jau mama su tėčiu nėra apsigimę plėši- 
kai ir iš esmės ne godišiai, ar galime tada patikėti, kad jie pa- 

aukotų savo darbą, savo namus, vaikus ir savo dar negalutinai 
suteptą reputaciją ir laisva valia pasirinktų realybę, kurioje In- 
terpolas jų ieško penkiasdešimtyje valstybių, vien tik dėl poros 
akvariumų su žibančiais akmenėliais, kuriuos greičiausiai būtų 
nepaprastai sunku parduoti? 

bandymus suprasti, kas vyksta, kad negalėjome pažvelgti į vis- 
ką iš šalies. Tačiau dabar tokia galimybė pradeda vertis. 

— Vis tiek jie suplanavo apiplėšimą, - tęsia Tiltė. - Bet jie 
tikriausiai turėjo kitą sumanymą, nei dingti su laimikiu. 

Nuovargis dingo, man pasišiaušia plaukai. 

— Radybų įstatymas, - ištariu. - Ten turėtų būti kas nors apie 
radybų premiją. 

Dabar jau abudu sėdime. 

— Jeigu jiems pavyktų sudaryti įspūdį, kad vagystę įvykdė 
kažkas kitas, - sako Tiltė. - O tada grąžinti grobį atgal. Ir pasi- 
imti premiją. 

— Jiems net nereikėtų atidaryti seifo, - tariu. - Jiems tik rei- 
kėtų jį pradanginti. 

— Bet juk dvi tonos, - prataria Tiltė. 

— Mama būtų sugalvojusi sprendimą, - sakau. 

— Jie gautų dešimt procentų, - kalba Tiltė, - premija papras- 
tai būna dešimt procentų. - Vien krucifiksai įvertinti milijardu. 
Dešimt procentų nuo šios sumos yra šimtas milijonų. Turėtų 
būti įmanoma su tuo susitaikyti. 

Mes atsigulame. Sklinda gandai, kad didieji mistikai, pasiekę 
tam tikrą lygmenį, daugiau niekada nebemiega. Gal jie ir guli 
užmerktomis akimis, tačiau fiksuoja viską, kas vyksta aplinkui. 

Aš neturėjau galimybės to patikrinti, tačiau jei tokia gali- 
mybė atsirastų, pavyzdžiui, jeigu į Fino salą atsikraustytų koks 

nors didis mistikas, prieš tuo patikėdamas aš patikrinčiau. Pa- 
vyzdžiui, įsėlinčiau nakčia, kol jis ar ji miega, ir tylutėliai iš- 
traukčiau protezą iš indo su vandeniu ant naktinio stalelio, o 
kitą rytą pasižiūrėčiau, ar tas herojus galėtų nurodyti mane 
kaip kaltininką. 

Kol tokia galimybė man pasitaikys, laikysiu šitą istoriją pra- 
manu ir ženklu, kad mudu su Tilte dar nesame apšviestieji, 
nes kai miegame, miegame kietai, taigi tas, kas stovi už kajutės 
durų ir beldžia, tikriausiai ten yra išstovėjęs kurį laiką, kol mes 
išgirstame ir atidarome. 

Tai Leonora Ganefriud. Su naktiniais, savo kompiuteriu ir 
išpūstomis akimis. 

- Dalis failo ištrinta, - sako ji. 

Iš pradžių nesuprantame, ką ji šneka. Be to, kai būname pri- 
kelti po vidurnakčio, mudviem su Tilte prireikia kelių minučių, 
kad vėl galėtume protauti. 

Leonora padeda kompiuterį priešais mus, atidaro vieną iš 
failų. Pro ūkanas matome tai, ką dabar jau žinome esant senąją 
pilies bažnyčią Filthojuje, laikrodis rodo septintą ryto, regėji- 
mo lauke nė gyvos dvasios, ir tai atrodo visai normalu - sep- 
tintą ryto visi protingi žmonės miega, mudu su Tilte irgi to no- 
rėtume. Matome, kaip ekrane švinta, išaušta diena, darbinin- 
kai ateina ir išeina, ateina vakaras ir naktis, mažame laukelyje 
apatiniame kampe lekia laikas. Tada Leonora sumažina greitį, 
sekundės bėga lėtai, laikrodis rodo 2:50 ryto, tada 2:58, 2:59, o 
tada peršoka į 4:00. 

— Trūksta vienos valandos, - sako Leonora. 

— Nutrūko elektros srovės tiekimas, - spėja Tiltė. 

— Taip neįvyksta sulig laikrodžio dūžiu,- atsakau. - Be to, 
signalizacijose visada yra avarinis elektros srovės šaltinis. 

Susižvalgome. 

— Viena valanda ištrinta, - sako Leonora. - Jūsų tėvai ištrynė 
vieną valandą. 

— Leonora, - taria Tiltė. - Ar ne tu kadaise sakei, kad iš es- 
mės galima atkurti viską, kas kada nors buvo ištrinta iš kom- 
piuterio. 

— Iš esmės, - atsako Leonora. - Tačiau ne pusę pirmos nak- 
ties. Be to, nerimauju. Kadangi pažįstu jūsų tėtį su mama. Jie 
mieli žmonės. Tačiau ir pavojingi. Neįsižeiskite. Nerimauju dėl 
to, kas čia dedasi. Visai nesmagu vienai vartytis lovoje ir galvo- 
ti, kas tavęs laukia. Pamaniau, gal galėčiau miegoti pas jus. 

Lova dabar jau beveik perpildyta, šiąnakt į savo vakaro mal- 
dą sudedu viltis, kad nesulauksime daugiau norinčių mums 
pasiguosti. 

— Kopenhaga yra pasaulio dvasinis centras, - kalba grafas 
Rikartas Trys Liūtai. - Tai - dievų miestas, ir aš tai užuodžiu. 

„Baltoji dama“ jau beveik įplaukusi į Kopenhagos uostą, mes 
stovime priešakiniame denyje su Rikartu ir keletu kitų keleivių, 
kurie sugebėjo išvirsti iš savo lovų ir įveikti vaišių Finoholme ir 
Bulimilos sumuštinukų ir šampano pasekmes. 

Šaltas ir vaiskus rytas su skaisčia saule, mėlynu dangumi, 
skaidria jūra ir baltais kirais. 

- Viskas prasideda Šiaurėje, - aiškina grafas. - Nuo SPA cent- 
rų Šiaurės Jutlandijoje, makrobiotinių dietų, jogos, daktaro Ba- 
cho gėlių medicinos ir balietiško masažo. Tada įgauna pagreitį 
su Tibeto budizmo centrais, Sufijų akademija ir privačiomis 
katalikiškomis mokyklomis Helerupo rajone. Svedenborgo ir 
Martinuso institutais ir teosofais Frederiksberge. Ekstazę pa- 
siekia, kai artėjame prie centro: Kopenhagos katedra, Teologi- 
jos fakultetas, katalikų bažnyčia Plačiojoje gatvėje, rusų cerkvė, 
jogos mokyklos senamiestyje, mečetės, sinagogos. O piečiau 
viskas pasisuka okultizmo kryptimi. Kristianijos okultizmo 
mokykla, Satanistų konsorciumas Amagerio pakrantės gatvėje, 
astrologijos institutai Senajame Kiojės kelyje. Kad šauniai užsi- 
baigtų „Asatoru“ ir didžiąja plikąja Amagerio lyguma. 

Grafas įtraukia orą. 

— Aš tai užuodžiu. Smilkalus. Satvinės virtuvės kvapus. Ne- 
raugintą duoną. Musulmonų mėsininkus Nanseno gatvėje. 
Vaškines žvakes, uždegtas Švenčiausiajai Mergelei. Aukojimo 
dūmus iš Dobilų lauko. Ir girdžiu. Žarnyno plovimų garsą. Neti 

ąsotėlių kliuksėjimą. Bažnyčių garsų niuansus. Bažnyčių var- 
pus. Maldas, nukreiptas į Meką. Sukūriau apie tai dainą. 

Rikartui per turėklus dar nespėjus išsitraukti archiliutnios, 
mes susirandame priedangą. 


Šiaip rytas buvo geras. Miegojome kaip užmušti, atsibudome 
anksti ir kaip iš naujo gimę. Išsimaudėme, ir tai nebuvo mau- 
dynės kaip namie, kur nuolat esi priverstas stebėtis, ar kaltas 
paveldėjimas, ar aplinka, kad moterų maudynės duše niekada 
netrunka trumpiau nei valandą ir visada ištuština karšto van- 
dens rezervuarą, nes „Baltojoje damoje“ karšto vandens kiekis 
neribotas, o ir dušai du - vienas Tiltei, kitas man su Baskeriu, 
be to, kalnai baltų rankšluosčių ir du plaukų džiovintuvai, aš 
juos abudu vienu metu įjungiu Baskeriui, dėl to jis atrodo sura- 
dęs atsakymą į didįjį teologinį klausimą, kur yra rojus, jeigu jau 
apskritai yra, nes atsidūręs tarp dviejų visu galingumu įjungtų 
plaukų džiovintuvų, pasak Baskerio, jau esi tenai. 

Tada apsitaisome savo apdarais ir nulekiame į kliniką pasi- 
sveikinti su Vibe, ji vis dar maloniai šalta, išridename ją į Ri- 
karto kajutę, grafo padedami grąžiname į karstą, o kai dangtis 
prisuktas, su palengvėjimu atsikvepiame ir leidžiamės į laivo 
restoraną. 


Daugelis didžiųjų pasaulio religijų atstovų laikosi požiūrio, kad 
tiesiog ramiai atsilošus krėsle daug kas susitvarko savaime, ir 
šiai mokyklai mudu su Tilte simpatizuojame, o šįryt iš tiesų 
daug dalykų susidėlioja į vietas savaime. Einant į restoraną Til- 
tė peržiūri savo trumpąsias žinutes ir praneša, kad jai pavyko 
susitarti su viena drauge, taigi mums neteks miegoti kartoni- 
nėse dėžėse miesto gatvėse, o kai nusileidžiame į restoraną, 


DIEVŲ MIESTAS 253 


atsiduriame priešais tokį pusryčių stalą, dėl kurio kyla noras 
vaikščioti viduje su skrybėle, kad galėtum priklaupęs priešais 
lėkštes ją pagarbiai nukelti. 

Po akimirkos jau esame įnikę į maistą ir tikriausiai dėl to pra- 
randame budrumą. Nes pakėlę akis nuo vaisių salotų ir svies- 
tinių ragelių bei traškių blynelių su klevų sirupu ir grietinėle, 
ir kava, kurią galėjo būti palikęs pirmasis „Baltosios damos“ 
savininkas, nes ji kvepėjo Arabijos prieskonių turgumis, taigi, 
pakėlę akis pastebime, kad restoranas jau pilnutėlis, o priešais 
mus - Anaflabijos Borderud sprandas. 

Nieko bloga tam Anaflabijos sprandui, visiškai. Tiek jis, tiek 
sukeltas kuodas patys savaime pakeltų nuotaiką, nors jis ir nėra 
tas sprandas, dėl kurio būtų verta rizikuoti savo gyvybe - prie- 
šingai nei Konės sprandas. Problema ta, kad šalia Anaflabijos 
sėdi Vera, šalia jos - Torlacijaus žmona, o greta šios - pats Tor- 
lacijus, ir tą akimirką, kai pakeliu akis, sutinku jo žvilgsnį; akys 
įsmigusios tiesiai į mus, o Tiltė pasikėlusi vualį, kad šis jai ne- 
trukdytų šlamšti blynelių. 

— Aha, - ištaria Torlacijus. O tada šiek tiek garsiau: - Ahaha! 

Jeigu būtų gavęs progą trečiajam „aha“, būtų atkreipęs kitų 
žmonių dėmesį į mus. Tačiau kaip tik tuomet atsitinka kai kas 
netikėta. 

Tuo metu per patalpą tarsi apgirtęs, vartydamas kėdes ir sta- 
lus, prasibrauna Aleksandras Finkeblodas ir susmunka šalia 
Torkilio Torlacijaus. 

- Įvykdytas nusikaltimas, - ištaria jis. 

Aleksandras Finkeblodas yra asmuo, kuris bet kuriuo metu 
sugeba rasti sau auditoriją ir dėmesio. Prie to natūralaus talen- 
to šia proga dar prisideda ir faktas, kad jo akys išsprogusios, 
plaukai styro, tarsi jis būtų įkišęs pirštus į elektros lizdą, o kartu 

jis atsivedė Baronienę, kurios gaurai irgi styro, ir styro taip, kad 
ji panaši į dygliakiaulę. 

Taigi dabar jam garantuotas visų susirinkusiųjų dėmesys, 
taip pat ir Katinkos su Larsu, tuodu pareigūnai sėdi prie greti- 
mo staliuko. 

— Aš buvau pas gydytoją, - pasakoja jis. - Šiandien ankstų 
rytą! 

Katinka neskuba nuryti paskutinio cinamoninės sraigės 
kąsnio. 

— Man regis, skamba nuostabiai, - taria ji. 

Mudviem su Tilte aišku, kad, nepaisant įsimylėjimo, ka- 
vos ir cinamoninių bandelių, Katinka su Larsu jau pradeda 
pavargti nuo šitos draugijos, o ypač nuo Aleksandro Bisterio 
Finkeblodo. 

— Buvo penkta valanda ryto, - pasakoja Aleksandras, - mane 
prižadino sutrikusi peristaltika. Spazmai. Mano pirmoji min- 
tis - sumuštinukai! Antra mintis - turiu prižadinti Jus, profe- 
soriau! Tačiau nežinau, kuri Jūsų kajutė. 

Gali pajusti, kad palengvėjimas, jog nebuvo prikeltas penktą 
ryto įvertinti Aleksandro Finkeblodo virškinimo, privertė Tor- 
kilį Torlacijų trumpam užmiršti mudu su Tilte. 

— Taigi klaidžioju koridoriais. Staiga atsiduriu priešais laivo 
kliniką. Aš stačiai įgriūnu pro duris. Įsivaizduokite mano pa- 
lengvėjimą, kai stoviu priešais gydytoją moterį. Papasakoju jai 
visas detales. Paprašau mane apžiūrėti. Nusismaukiu kelnes, 
atsigulu ant gulto. Tačiau neatrodo, kad ją būtų sujaudinusios 
mano kančios. Taigi suklumpu priešais ją. Paimu už rankos. Ji 
šalta kaip ledas. Čiuopiu pulsą. Jo nėra. Ji negyva. 

Už Aleksandro dabar stovi Bulimila, ir aišku, kad užuomina, 

jog jos sumuštinukai gali būti prastos savijautos priežastis, su- 
kėlė jos nepritarimą. 

— Moteris iš karietos, - sako Torkilis Torlacijus. - Tai tikriau- 
siai buvo laivo gydytoja. Aš ją įspėjau. „Jūs mirštate, ponia“, štai 
ką jai sakiau. 

Tačiau Aleksandras Finkeblodas dar nebaigė pasakoti. 

— Aš klupdamas bėgu per laivą. Kamuojamas skausmų. Tik 
ant kapitono tiltelio randu žmogų. Kapitono padėjėją. Tačiau 
jis manimi nepatiki. Aš nusivedu jį į kliniką. Atidarome duris. 
Ten tuščia. Lavono nebėra. 

Mudu su Tilte susižvalgome. Neįtikėtina, kad Aleksandro 
nebuvo kaip tik tada, kai mes pasiėmėme Vibę ir sugrąžinome 
ją atgal į karstą. Toks sutapimas gali paskatinti iš naujo apsvars- 
tyti mintį dėl visatos teisingumo. 

— Aš reikalauju atlikti tyrimą. Iš manęs šaipomasi. Daromos 
užuominos, kad vakar per daug išgėriau. Taigi atėjau čia. Kad 
praneščiau apie mirties atvejį. Gali būti, kad apie nusikaltimą. 
Kažkas pašalino lavoną. 

„Baltoji dama ' iš lėto linguoja, mes atplaukėme į Langelinės 
prieplauką, laivo korpusas švelniai vibruoja, ir tai reiškia, kad 
nuleidžiamas trapas. 

Katinka lėtai atsistoja. 

- Jei leisite, apibendrinsiu, - taria ji. - Mirštanti laivo gydy- 
toja vakar atvažiuoja karieta į laivą. Gauna čia darbą ir nueina 
į restorano šaldytuvą valandėlei atsipūsti. Nes juk prisimenate, 
vakar mes jos ieškojome ten. Iš ten ji nueina į laivo kliniką bu- 
dėti ir ten numiršta. Kad šįryt būtų pašalinta. 

— Taip, - sako Torkilis Torlacijus. - Tikriausiai viskas vyko 
šitaip. 

— Tik maža smulkmena - kur dingo lavonas? - taria Katinka. 

— Taip, - atsiliepia Torkilis Torlacijus. - Tai vienintelis men- 
kas neaiškumas. 

Iš savo vietos priešais matau, kad Torkiliui Torlacijui impo- 
nuoja Katinkos sugebėjimas apibendrinti faktus. Tačiau jis ne 
toks pastabus, kad užregistruotų kandžią policininkų ironiją jos 
balse. 

— Vakar, - sako Katinka, - kai mudu su Larsu jus paleido- 
me iš arešto, o šiandien turime pripažinti tai buvus apmaudžią 
klaidą, Jūs — čia ji duria pirštu į Torkilį Torlacijų - prisistatėte 
kaip smegenų tyrinėtojas. Aš siūlau, kad Jūs tiesiai iš čia kartu 
su savo draugužiais važiuotumėte kur nors, kur Jūsų smegeny- 
se paieškotų nors vieno sveiko šulo. Ir manau, kad turėtumėte 
kartu pasiimti tą poną pastirusia šukuosena. 

Tai sakydama ji linkteli galva Aleksandro Finkeblodo pusėn. 

Tuo metu ji akimirkai paleidžia iš akių Torkilį Torlacijų. 

Su tokiais dalykais reikia būti atsargiam. Pastarosios paros 
įvykiai mudviem su Tilte atvėrė akis, kad Torlacijaus tempera- 
mentas - kaip ispanų donos, o jį dabar dar sustiprino tie smū- 
giai, kuriuos likimas jam skyrė pastaruoju metu. Be to, nepa- 
mirškime jo praeities Akademiniame bokso klube. 

Visiškai teisingai. Jis iššoko kaip koks trolis iš dėžutės ir švys- 
telėjo Katinkai kabliu į diafragmą. 

Tai didžiulės masės smūgis. Jei būtų pataikęs, Katinka būtų 
turėjusi ką veikti. Tačiau smūgis niekada nepasiekia tikslo. Nes 
ranka, sunki kaip kirvis mėsai kapoti, krenta ant profesoriaus 
rankos ir sulaiko smūgį. Ranka priklauso Bulimilai. 

— Ką aš ten girdėjau apie sumuštinukus? - paklausė. 

Iš tikrųjų ne Torkilis Torlacijus turėtų atsakyti į šį klausimą, 
tačiau jis vis tiek atsako, ir atsakymas lekia tiesia kaire Bulimi- 
lai į smilkinį. 

Šitas smūgis tikslo irgi nepasiekia. Nes Katinka pripuola iš 
už nugaros, sugriebia profesoriaus ranką, ją užlaužia ir pri- 
spaudžia Torlacijų prie staliuko. Tuo pačiu sklandžiu judesiu 
ji išsitraukia antrankius, ir štai antrąkart per mažiau nei dvide- 
šimt keturias valandas abi profesoriaus rankos surakintos jam 
už nugaros. 

Mudu su Tilte itin susidomėję skaitėme, kaip aplink didžiuo- 
sius mistikus susikuria priešingos lyties būrys, pavyzdžiui, mo- 
terų aplink Jėzų ir Budą, Einarą Tampeskelverį Fakyrą, kurį vi- 
sada lydi jo mama ir dukterys ir dar mažiausiai dvi geriausios 
žaidėjos. Su Tilte kalbėjomės, kad galbūt tai tokia sistema, kuri 
pradeda veikti, kai tiktai išsiskleidžia didi asmenybė, ir šita teo- 
rija gauna peno čia pat prie staliuko, kur paaiškėja, kad Torkilį 
Torlacijų supančios moterys nė nemano ramiai sau sėdėti ir 
tyliai graužti sluoksniuotos tešlos kepinius, kai jų patinas iš- 
vesdinamas. 

Vieną akimirką jo žmona sėdi ir siurbčioja žolelių arbatėlę ir 
kremta džiūvėsį be sviesto, kitą jau spjaudosi ugnimi ir leidžia 
dūmus iš šnervių, ir puola Katinką su Bulimila. 

Mudu su Tilte išnaudojame šią strateginę akimirką ir dings- 
tame. Išeidamas matau Larsą uždedant ranką ant sekretorės 
Veros rankos, greičiausiai tam, kad ji niekur nedingtų. 

— Aš nepakenčiu, kai mane liečia, - taria Vera. 

Ji tai pasako tokiu balsu, kuris būtų privertęs Larsą paleisti 
ranką, jei tik jis būtų išgirdęs. Tačiau jis įsijautęs stebi tas bejsi- 
siūbuojančias kačių peštynes, kurios jau beveik nebevaldomos. 

- Paleisk ją, - paliepia Anaflabija. - Ji yra mano sekretorė! 

- Tebūnie ji kad ir tavo vizažistė ar asmeninė apipirkėja, - 
atsako Larsas, - vis tiek jūs abidvi važiuosite į nuovadą pasi- 
aiškinti. 

Tuo metu Vera pademonstruoja, koks rimtas yra jos teigi- 
nys, kad ji negali pakęsti prisilietimo - ji smogia keliu Larsui į 
pilvą. 

Tai paskutinis vaizdelis, kurį pamatome su Tilte ir Baskeriu, 
o tada jau keliaujame trapu į laisvę. 


ča. 


Langelinės prieplaukoje mūsų laukia ne tik sutikimo komite- 
tas, laukia gal apie šimtas žmonių, tarp jų nemažai žurnalistų, 
fotografų ir žmonių su televizijos kameromis, o tai ir vėl šį tą 
pasako apskritai apie Fino salos reikšmę. 

Mudu su Tilte norime greičiau dingti toje žmonių minioje, 
nes dabar jau taip toli nukeliavome neatpažinti Larso ir Katin- 
kos, būtų tragiška, jei tai atsitiktų dabar, taigi trapu leidžiamės 
pirmieji. 

Tačiau mes pamiršome pagalvoti apie žurnalistus. Dabar pa- 
sirodo, kad ta žmonių grupė gali sudaryti tikrą gynybinę siene- 
lę, tarsi Tiltė ir aš turėtume smūgiuoti prie pat baudinių linijos, 
o jie mus apstoja kaip vanagai, nukreipia mikrofonus į mus ir 
klausia, kokiai konfesijai priklausome ir ko tikimės iš konfe- 
rencijos, ir turiu prisipažinti: mes užklupti nepasirengę. 

Esant tokiai situacijai, kai tavo planai griūva, visos didžio- 
sios dvasinių treniruočių sistemos trintų delnus ir sakytų, jog 
kaip tik čia pasaulis šviežias ir atviras visu savo šokiruojančiu 
netikėtumu: dzenbudistai pasakytų, kad reikia pajausti savo 
kvėpavimą, vedantos hinduistai pasakytų, jog reikia paklausti 
savęs, kas iš tiesų yra tas, kuris išgyvena šitą groteskišką griūtį, 
o vienuolės iš Teresės Avilietės vienuolynų kažkur Andalūzijo- 
je pasakytų, kad reikia kalbėti maldą „Tebūnie Dievo valia , ir 
mudu su Tilte dabar savotiškai bandome visa tai padaryti vienu 
metu. 

Tačiau esam užsimiršę ir išsiblaškę, ir aš tvirtai nebelaikau 
Baskerio, o jis, pavargęs tupėti po Kalio Kloako užuolaidomis 

ir panoręs pasidairyti, išsiveržia laisvėn ir lekia trapu pasiieško- 
ti vietos, iš kurios geriau matyti. 

Kaip tik šiuo, pačiu blogiausiu, momentu pasirodo Aleksand- 
ras Finkeblodas ir Torkilis Torlacijus su trimis moteriškėmis, 
visi su antrankiais, o už jų - Larsas su Katinka. 

Larsui pamušta akis, ir jau dabar ji taip pajuodusi, kad turė- 
tume patarti jam ir Katinkai atidėti vestuves bent jau penkiems 
ar šešiems mėnesiams, kol patinimas išnyks. Tačiau tai nesu- 
trukdo Larsui pastebėti Baskerio, o dabar ir Katinka jį pamato. 
Atpažįsta ir padaro išvadą, kad Tiltė ir aš taip pat turėtume būti 
netoliese. Jie žiūri į mane ir Tiltę, priblokšti mūsų kostiumų. 
Tačiau tuomet logika nustumia visas menkutes abejones į šoną, 
jie žino, kad tai turėtume būti mes - tie, kuriuos jie turėtų ser- 
gėti ir kurie pabėgo prieš mažiau nei parą. 

Iki šiol Larsas tvirtai laikė Aleksandrą Finkeblodą ir Torkilį 
Torlacijų, tačiau dabar juos paleidžia ir pasileidžia bėgte link 
mūsų. 

Savotiškai gražu, net ir mudviem su Tilte, būti liudininkais, 
kaip uoliai kriminalistikos inspektorius atlieka savo pareigą net 
ir tokiomis sudėtingomis aplinkybėmis. Štai dėl šio uolumo 
mes visi galime ramiai miegoti naktimis. 

Deja, tas pats uolumas pakerta blaivų aplinkybių vertinimą. 
Aš pats nepalikčiau be priežiūros tokių tipų kaip Aleksandras 
Finkeblodas ir Torkilis Torlacijus, bent jau ne tada, kai jų psi- 
chika tokios būklės. Kaip tik dėl tokio menkučio nedėmesin- 
gumo gali apvirsti visas krovinys. 

Aš atsisuku į žurnalistus. Jie ne kažin ką tepajuto, o to, ką 
pajuto, neturėjo galimybės suprasti. Jie vis dar stovi ir laukia 
atsakymo, kas esame mudu su Tilte. 

— Mes tik choristai, - paaiškinu aš. - Akompanuojame dviem 

didiems transo šokėjams, Aleksandrui ir Torkiliui, kurie stovi 
ten, viršuje. 

- Jie su antrankiais, - pažymi vienas iš žurnalistų. 

— Čia tam, kad būdami transo būsenos nesusižeistų, - paaiš- 
kinu. 

— Kai užmezga ryšį su mirusiaisiais, - priduria Tiltė. 

Mums su Tilte nežinoma, kokie žurnalistų prioritetai, tačiau 
dabar paaiškėja, kad transo šokiai ir kontaktas su mirusiaisiais 
yra sąrašo viršuje, nes visa gynybinė sienelė pajuda aukštyn 
trapu, kur sugauna Larsą ir prispaudžia jį prie turėklų. 

Čia sublizga jo fizinė forma, nes jis nušluoja nuo kelio penkis 
ar šešis žurnalistus, tarsi tie būtų kėgliai, ir trumpą, bet grės- 
mingą akimirką jo regėjimo laukas lieka laisvas. 

Tačiau tuomet jis išties įstringa. Kelią užkerta lama Svenas 
Heljė, Gitė Chrizantema, Sindbadas Al-Blablabas ir jų palydos, 
ir visa tai, regis, įvyksta beveik netyčia, tarsi jiems tiesiog norė- 
josi apsidairyti, tačiau mudu su Tilte matome jų veidus, o juose 
regime tą subtilią užuojautą, kuri yra didžiųjų religijų skiria- 
masis ženklas. 

Mes jau beveik apsisukome ir tuoj dingsime tarp Žmonių, o 
tuo metu pirmasis žurnalistas prasibrauna iki Torkilio Torlacijaus 
ir garsiai paklausia, ar, jo manymu, transo šokiai būsiąs didelis 
įvykis konferencijoje ir gal jis galįs parodyti porą žingsnelių. 

Esame pakerėti ir dėl to taip pat suspėjame išgirsti antrąjį 
klausimą, adresuotą Aleksandrui Finkeblodui: ar šis pastaruo- 
ju metu kontaktavęs su kokiu nors mirusiuoju. 

Po šio klausimo pasigirsta riksmas, iš kurio visiškai aišku, 
kad Aleksandras, kadangi jo rankos surakintos, užuot atsakęs, 
nusprendė geriau įspirti žurnalistui. Tuomet ant trapo užverda 
kai kas, ką derėtų pavadinti paprasčiausiomis muštynėmis. Ta- 
čiau tuo metu Tiltės, Baskerio ir manęs jau nebematyti. 


ča. 


Rangomės tarp žiūrovų, prasmunkame pro stovinčius automo- 
bilius. Jeigu būtų tekę, kaip mums, pabūti uždarytiems laive, 
pilname neprognozuojamų tipų, ir dabar staiga platusis pasau- 
lis vėl būtų atsivėręs prieš akis, bet kuris pajustų norą surikti 
iš džiaugsmo, tai mes ir ketiname padaryti, tik tuo metu uosto 
krano žnyplės mus sučiumpa ir iškelia į orą. 

Daugelis tokiomis aplinkybėmis būtų metę baltą rankšluostį 
į ringą, tik ne aš. Esu įmušęs daug įvarčių iš tokios pozicijos, 
užspaustas keturių gynėjų, kuriuos būtum galėjęs vežti į Holi- 
vudą vaidinti King Kongo netgi negrimuotus. Turiu tik šimtąją 
dalį milimetro apsisukti. Tačiau tam, kurio tikėjimas stiprus, 
šimtosios milimetro dalies pakanka, taigi ir dabar aš apsisuku 
ir spiriu vyrui už manęs. 

Jausmas toks, tarsi būtum spyręs į kietai pripūstą traktoriaus 
padangą: ji pasiduoda, bet nepajuda iš vietos ir neišleidžia nė 
garso; pažįstu tik vieną tokį ištvermingą asmenį, tad užverčiu 
galvą ir pažvelgiu į mėlynas lėlės akis, kurios priklauso mūsų 
vyresniajam broliui Hansui. 

— Gražus kirtis, brolyti, - sušnibžda jis, ir aš iš jo balso su- 
prantu, kad vis dėlto sutrikdžiau jo kvėpavimą. 

Tada jis atidaro greta stovinčio automobilio duris, susodina 
mus ant galinės sėdynės, įsliuogia už vairo ir mes pajudame. 


Nors Hanso veidą matėme tik akimirką, suvokiame, kad jis 
pasikeitęs, jo veiksmai kupini kitokio ryžto. Dalies paaiškini- 
mo sulaukiame iškart, nes ant galinės automobilio sėdynės jau 

prieš tai sėdėta žmogaus su atpažįstamu megztiniu ir sporti- 
niais bateliais, tai rudaodė dainininkė iš Blogordo aikštės. 

— Ašantę jūs jau matėte, - prataria Hansas. 

Būsiu visiškai nuoširdus ir pasakysiu, kad tą akimirką, kai 
jis ištaria šiuos žodžius, aš tarsi pajuntu smūgį į širdį. Nors rei- 
kėtų galvoti apie kitus dalykus - mes tolstame palei Langelinės 
prieplauką, ir daugybė klausimų apie praeitį ir ateitį rikiuojasi 
eilėje laukdami atsakymų, - tačiau viską užpildo kažkoks kitas 
jausmas. Nes Hansas taria Ašantės vardą taip, kaip mano vardą 
tardavo ta, kuri kadaise buvo mano mylimoji, o dabar yra vėjo 
nublokšta, tai yra Konė; to tembro neįmanoma pamėgdžioti ir 
jis pasigirsta tik tada, kai žmogus jaučia kitam tikrą meilę. 

Todėl aišku taip pat kaip „amen“ bažnyčioje, kad per šį trum- 
pą laiką tarp jo ir dainininkės kažkas įvyko, ir tai jį visiškai pa- 
keitė, didžiąją jo asmenybės dalį atitraukė nuo žvaigždžių, nu- 
leido ant žemės ir mirtinai sužeidė meile. Nors mudu su Tilte 
kaip tik to visada jam labiausiai linkėdavome, vis tiek sukrečia, 
kai visa tai pats pamatai. Dabar suvokiu, kad niekada rimtai 
netikėjau, jog taip atsitiks. Sielos gilumoje vyliausi, kad Hansas 
bus šalia ir rūpinsis manimi iki galo, iki pat mūsų dienų galo, 
o dabar tos dienos staiga taip priartėjo, ir tai visai nesmagu, 
pakutena saulės rezginį. 

Automobilis, kuriuo važiuojame, yra mersedesas — ši mar- 
kė per pastarąsias :porą dienų mums su Tilte jau tapo savai- 
me suprantamu dalyku; Hansas pasuka link Langelinės tilto, 
pervažiuoja dviračių taką ir sustojęs ant žolės išjungia variklį. 
Mudu su Tilte tupime apačioje, bet atsargiai dirsčiojame, ma- 
tome pravažiuojant taksi automobilius, už jų - limuzinus su 
Gite, lama Svenu Heljė ir Sindbadu Al-Blablaba, katafalką su 
Vibės karstu, du policijos automobilius ir juodą krovininį fur- 

goną su grotomis ant langų, už grotų šmėsteli Aleksandras Fin- 
keblodas, žvelgiantis priešais save su tokia veido išraiška, tarsi 
mąstytų, kaip jam prasigraužus pro plieno skardas, kad galėtų 
užpulti atsitiktinius praeivius. 

- Mums reikia į Muitinės gatvę, Hansai, brolau, - sako Til- 
tė. - Ar ji toje galaktikos dalyje, kurią tu surastum be astrono- 
minės navigacijos? 

Kas nors pasakytų, kad tai tik nekaltas šelmiškas paerzini- 
mas. Tačiau po tuo nekaltu paviršiumi girdžiu kai ką kita, gir- 
džiu, kad dėl Hanso ir Gražuolės Tiltė jaučiasi taip kaip aš. Mes 
jam šito linkime iš visos savo širdies. Ir dabar gavome dar vieną 
užduotį, kurią teks atlikti, jeigu norime susigrąžinti laimingą 
vaikystę ant lentynos šalia kitų prizų. 


ė8. 


Važiuojame Esplanada, Tiltė duoda ženklą, mes sustojame, ji 
išlipa, nueina į kioską ir grįžta su išankstinio mokėjimo kor- 
tele, šis poelgis kupinas laikui nepavaldžios išminties, nes nors 
Katinkai ir pasitaikė sunkus pusdienis, toks talentas kaip ji la- 
bai greitai pastebės, kad trūksta telefono, ir jį užblokuos. 

Tiltė atsisėda šalia manęs. Tą akimirką, kai Hansas pasiruo- 
šia sukti nuo šaligatvio, mudu vienu metu kai ką pamatome ir 
vienu balsu sušunkame: „Palauk!“ 

Esplanada yra prašmatni gatvė ir garantuotai vienas iš „Sos- 
tinės pažibų susivienijimo“ pasivaikščiojimų mieste maršrutų. 
Greičiausiai per tuos pasivaikščiojimus yra laikomasi arčiau 
pastato, kuris dabar yra už mūsų, jis tiesiog spinduliuoja išpuo- 
selėtą aristokratiškumą, ir priešais jį netgi mes, šiaip jau pripra- 
tę prie to pastoriaus namuose, pasijuntame kaip ta mergaitė su 
degtukais, netgi sėdėdami mersedese. 

Iš gatvės į pastatą veda stiklinės durys, plačios kaip vartai, o 
šalia durų puikuojasi marmuro plokštė; ji ir sulaukė mudviejų 
su Tilte dėmesio, nes joje išgraviruota: „Bellerad Shipping . 

Sunku paaiškinti tai, kad mes su Tilte dabar kaip du sinch- 
roninio plaukiojimo plaukikai, galiu pasakyti tik tiek, kad mus 
valdo pojūtis, jog esame vedami aukštesnio tikslo ir mūsų di- 
delės patirties prasiskinti kelią net į sunkiausiai prieinamas vie- 
tas, kad parduotume loterijos bilietų Fino sporto klubo labui. 

- Pavažiuosi tris metrus atgal, - sako Tiltė Hansui. - Tada 
išlipsi ir palaikysi duris Pėteriui ir man. Kai išlipsime, atiduosi 
pagarbą. O tada atidarysi mums tas stiklines duris. 

Kaip minėta, labai panašu, jog Hansas yra neįtikėtinai pa- 
tobulėjęs. Tačiau viena kregždė - dar ne pavasaris, jis dar nėra 
tiek pažengęs, kad galėtų prieštarauti Tiltei. Taigi jis pavaro au- 
tomobilį atgal, išlipa, atidaro dureles ir atiduoda pagarbą. Tuo- 
met palaiko mums stiklines duris. 

Įeiname į didžiulį vestibiulį. Už stalo sėdi pusamžė ketvirtą 
dešimtį pradėjusi moteris, viena tų tipų, pažįstamų iš didžiųjų 
religijų, kurios saugo ką nors labai vertinga, apsiginklavusios 
gurkų peiliu arba ugniniu kalaviju. 

Tačiau dabar jos amunicija nuleista - dėl mersedeso, Hanso 
pagarbios laikysenos ir Kalio Kloako užuolaidų, sudrapiruotų į 
Aukštesniąją vedantą. 

Tokiose situacijoje mudu su Tilte pasidalijame užduotis. Aš 
pramušu gynybą, o Tiltė šiek tiek atsitraukusi surenka atšoku- 
sius kamuolius. 

Apsidairau ieškodamas įkvėpimo. Ant sienų kabo šios kom- 
panijos statytų laivų nuotraukos. Pirmiausia į akis krenta tai, kad 
čia ne kokie nors „optimistai , tai konteineriniai laivai ir super- 
tanklaiviai, kurių talpa - nuo šimto tūkstančių tonų. Kitas daly- 
kas yra laivų pavadinimai. Pavyzdžiui, „Teta Lalandija Belerad“, 
„Pusbrolis Geivornas Beleradas“ ir „Dėdė Makleris Beleradas“. 

Iš šios informacijos padarau savo išvadas: Belerado laivų 
statyklos laivai plukdo ne kokoso riešutus ar turistus ilgiausia 
Danijos upe. Jie plukdo naftą ir sunkius krovinius Persijos įlan- 
koje. O Beleradas yra žmogus, kuris didžiuojasi savo šeima ir 
yra artimai su ja susijęs. 

Pasilenkiu prie slenksčio sergėtojos. 

— Aš iš Saudo ambasados, - prisistatau. - Su manimi prince- 
sė Til-te Aziz. Mes atvykome pranešti ponui Beleradui, kad jis 
apdovanojamas Karaliaus Abdulo Azizo ordinu. 

Šalia moteriškės stovi trys vyrai. Jie nusisukę studijuoja pa- 
saulio žemėlapį, kabantį ant sienos. Dabar jie lėtai atsisuka į 
Tiltę ir mane. 

Du iš tų vyrų plikomis galvomis ir tokie kampuoti, kad aki- 
mirką pagalvoju, jog gal mudviem su Tilte vis dėlto nereikėjo 
pasiduoti aukštesniajam impulsui, o pasilikti automobilyje. 

Tačiau dabar mūsų dėmesio objektu tampa vyriškis viduryje. 
Žinome, kad tai pats Beleradas, ir jei paklaustumėte, iš kur mes 
tai žinome, galiu atsakyti tik tiek: jei vieną dieną atsidurtumėte 
piėešais Hanibalą arba Anaflabiją Borderud, arba Napoleoną, 
tai yra priešais kurį nors didžiųjų istorinių generolų, tai ir jūs 
nesuabejotumėte. 

Gerai, kad mes turime puolimo pranašumą. Beleradas, tuo- 
du plikiai ir moteriškė su ugniniu kalaviju yra tiesiog priblokšti. 
Taigi panašu, kad mudu su Tilte turime galimybę mėgautis tuo 
pirmuoju, nuogu įspūdžiu apie laivų magnato psichologiją. 

Pajuntame tris dalykus: pirmasis - Beleradas yra panašus į 
daugelį iš mūsų, kurie viduje pradeda virpėti išgirdę apie ne- 
tikėtą apdovanojimą, kurį galėtų parodyti tetulei Lalandijai, 
pusbroliui Geivornui ir dėdulei Makleriui. 

Antrasis - kad tai vyras, iš ilgos gyvenimiškos patirties Ži- 
nantis, jog žmogus kitam žmogui ką nors dovanoja tik dėl to, 
kad žino, jog už tai galima susigrąžinti dvigubai, ir dabar rūpi 
tik klausimas, kas išgraviruota smulkiomis raidelėmis kitoje 
šio medalio pusėje. 

Trečiasis dalykas, kuris kyla po pirmojo įspūdžio - Belera- 
das yra žmogus, turintis ką slėpti. Matyt, ne kokią nors vieną iš 
tų vidutinio dydžio paslapčių, kokių turime mes visi. Belerado 
paslaptis didelė ir pikta. Mudu du Tilte pasijuntame stovintys 
priešais vieną iš senų dramblių patinų, kuris buvo išvarytas iš 

bandos už blogą elgesį ir elgiasi lyg niekur nieko, tačiau iš tiesų 
laukia progos smogti atsakomąjį smūgį. 

— Medalis bus įteiktas per Didįjį sinodą, - pareiškiu. - Su 
bučiniu į skruostą nuo paties karaliaus. Ir nuo princesės. 

Mudu su Tilte traukiamės atbuli link stiklinių durų. Belera- 
das ir tie du jo ginklanešiai ne iš tų, kuriems mielai atsuktum 
nugarą. Hansas atidaro mums duris, tada automobilio dure- 
les ir atiduoda pagarbą, įsėda vidun, ir mes įsiliejame į eismo 
srautą. 

Vieną kartą atsigręžiu pasižiūrėti. Visi keturi išėję ant šaligat- 
vio spokso mums įkandin. 


Toliau važiuojame pro biurų pastatus ir kitus „Sostinės pažibų 
susivienijimo“ lankomus objektus, Tiltė parodo, mes pasukame 
kairėn. Važiuojame tylūs ir susimąstę ir tikimės, kad Beleradas 
nepastebėjo, jog mama su tėčiu įsilaužė į jo asmeninį paštą, nes 
jis nepanašus į tokį, kuris tyliai stebės, kol kiti skaito jo asme- 
ninius laiškus, jis greičiau iš tų, kurie tokiai progai ant kepurių 
lentynos turi pasidėję bazuką. 

Priešais mus iškyla anksčiau buvęs sandėlis, tačiau moste- 
lėjus dosniai rankai su dviem šimtais milijonų dabar panašus 
į tokią vietą, kurią gali regėti tik iš tolo, jei nesi laimėjęs aukso 
puodo. Automobilis įvažiuoja į požeminę stovėjimo aikštelę 
ir sustoja priešais vartus su mygtukų klaviatūra. Tiltė suren- 
ka kodą Katinkos telefonu, vartai pakyla ir mes patenkame į 
rūsį, kurio mašinų aikšteles laisvai galėtum išnuomoti kaip 
viešbučio kambarius, jei tik pastatytum pertvaras ir įtaisytum 
kiekviename po lovą. Pastatome automobilį ir pakylame liftu, 
kuriame vien veidrodžiai ir brangus medis; jis šauna į viršų 
kaip sviedinys ir sustoja kaip kiro pūkas, o mes išlipame laiptų 

aikštelėje, papuoštoje orchidėjomis marmuriniuose dubenyse; 
iš vieno tokio dubens Tiltė ištraukia raktą ir mes įžengiame į 
nedidelį jos pažįstamos dviejų kambarių butą. 

Visiškai teisingai, kambariai tikrai du. Tik Tiltė neužsiminė, 
kad kiekvienas kambarys po šimtą kvadratinių metrų. O jeigu 
vis tiek judesius varžytų, dar yra terasa per visą buto ilgį su 
vaizdu į uostą ir mėlynus vandenis. 

Svetainės baldai atrodo taip, tarsi juos daręs meistras asme- 
niškai ant jų pasirašė ir tai įvyko tik vakar, nes viskas nauja, dar 
nespėta sukabinti paveikslų ant sienų. 

Iš pradžių kyla noras paklausti Tiltės, kieno šis butas, tačiau 
tada kaip juodas debesis nusileidžia mintis: o kas, jei šis butas 
Tiltės gerbėjo, o su gerbėju, kuris turi tokį gerą skonį, reikalai 
gali būti rimti. Tai reikštų, kad po vienų metų Tiltė bus susiža- 
dėjusi, ištekėjusi ir išsikrausčiusi iš namų. Tai yra tada trūks tik 
Baskeriui susirasti meilią kalaitę ir su ja pasprukti, o aš liksiu 
vienui vienas - mama su tėčiu dingę, brolis ir sesuo iškeliavę, 
didžiojoje vienatvėje lieka Pėteris Finas. 

Susėdome susiglaudę tuose rankų darbo balduose. Ašantė 
tyliai pakyla ir nueina per visą butą į tolimiausią kampą, kur 
svetainė pereina į atvirą virtuvę. Nors ji nieko nepasako, aš pa- 
juntu, kodėl ji nueina, ji nori palikti mus, brolius, vienus, ir to 
jos veiksmo subtilumas verčia pradėti ją mėgti, nors ji galbūt ir 
atėjo tam, kad pagrobtų iš tavęs vyresnįjį brolį. 

Tačiau vis tiek viduje pajuntu apgailestavimą. Niekas nepra- 
taria nė žodžio, ir jausmas stiprėja, ne per daug būtų pavadinti 
jį sielvartu, ir pradeda ryškėti priežastis. Staiga tampa aišku, 
kad Tiltė, Hansas ir aš nebūsime kartu amžinai. Ašantė su Han- 
su visa tai užvedė, tačiau esmė ne tik įsimylėjėliai. Staiga suvoki, 


270 DRAMBLIŲ PRIŽIŪRĖTOJŲ VAIKAI 


kad galiausiai mes visi prieisime savo dienų galą, ir iš pradžių 
kuris nors vienas iš mūsų mirs, o paskui ir kiti. 

Dabar sakysite, na ir kas, visi žmonės žino, kad mirs, ir tai 
tiesa, tačiau paprastai mes tą tik suvokiame. Suvokimas, kad 
mirsi, nereiškia čia ir dabar, tai kažkas, kas bus dar labai ne- 
greit, ir todėl nebūtina į tai rimtai žiūrėti. 

Tačiau šią akimirką visa tai staiga tampa „čia ir dabar . 


Žinau, kad jums pažįstamas tas jausmas, visi jį esate patyrę. 
Nežinau, iš kur jis atsiranda. Tačiau žiūriu į Hanso ranką, gu- 
linčią ant kėdės atkaltės, ji didelė, savitai kampuota ir visuomet 
įdegusi saulėje, ir staiga suprantu, kad ateis diena, kai ta ranka 
daugiau manęs nebeapglėbs ir nebepakels, kad pamatyčiau pa- 
saulį iš aukštai. 

Pasižiūriu į Tiltę. Jos veidas įrudęs nuo saulės, nors dabar tik 
balandis, šitai ji paveldėjo iš mamos. Tiltės veide amžius neat- 
sispindi, žiūrėdamas į ją dažnai negali pasakyti, ar jai septyne- 
ri, ar šešiolika, ar tūkstantis šeši šimtai, nes jos akys visą laiką 
tarsi žvelgia iš tolimos praeities. Ir dar tas Tiltės smalsumas, ji 
nori viską žinoti apie kitus, ir draugiškumas, nors jis ir labai 
„kampuotas ir grubiai nupoliruotas, tačiau toks didžiulis, kad 
pirmauja čia tik prosenelė, o ji tam turėjo devyniasdešimt tre- 
jus metus laiko. 

Į šitą draugiškumą ir tas tarsi senas akis aš kada nors žvelgsiu 
paskutinį kartą, štai kas dabar man tampa aišku. Ir tas apmau- 
do jausmas pagilėja, tarsi paskutinis kartas yra dabar. 

Tačiau tada kai kas atsitinka - taip tyliai ir nemačiomis, kad 
niekas to nepastebi. Aš lieku sėdėti, nepasitraukiu nuo sielvarto 
ir baimės. 

Paprastai to neįmanoma atlaikyti. Gali būti gana sunku su- 
vokti protu, kad mirsi, tačiau pajusti tai širdimi, visiškai rea- 
liai, to žmonės neištvertų. Negalėčiau ir aš, nesu drąsesnis nei 
jūs. Tačiau kai turi seserį, su kuria turėjai galimybę pradėti 
tyrinėti kelią link durų ir papildyti tyrinėjimus išsamiomis 
teologinėmis studijomis internete bei Fino bibliotekoje, atei- 
na laikas, kai daugiau nebegali ištverti užsimerkdamas ir atsi- 
ribodamas, ir man, ko gero, šis laikas atėjo dabar. 

Aš tarsi atrandu vietos tam baisiam jausmui. Kai tą pada- 
rai, pirmiausia iškyla mirties vaizdai, kažin kodėl pamatau save 
mirštantį pirmą. Matau taip aiškiai ir tikroviškai - guliu lovoje 
ir atsisveikinu su Hansu ir Tilte. 

Nežinau, iš kur tie vaizdai, nes kai tau keturiolika, sunku įsi- 
vaizduoti save mirštant nuo ko nors konkrečiai, tačiau galbūt 
aš mirštu nuo savo sportinių traumų padarinių, kai žaidi tokiu 
aukštu lygiu kaip Fino sporto klubo pagrindinė komanda, už 
tai reikia ir mokėti. 

Nors tai nėra visai tiesa, jeigu jau visai atvirai, nes tos traumos, 
kurias esu patyręs, nevertos rodyti Fino ligoninės priimamaja- 
me ir pelnyti gerą vardą, nes visuomet taip grakščiai perimda- 
vau kamuolį, tarsi šokčiau kaip elfų mergaitė per pakalnutes, 
niekada nesu patyręs nieko rimčiau nei menkutė užuomina apie 
raumens skaidulų plyšimą. Taigi aš nežinau, iš kur ateina savęs 
suglebusio vaizdas, tačiau matau save atsisveikinantį su Tilte ir 
Hansu ir dėkojantį jiems už tai, kad man buvo leista juos pažino- 
ti, ir aš paskutinį kartą žiūriu į kampuotas Hanso rankas ir Tiltės 
draugiškumą, o tada atsiduodu mirties jausmui. 

Kai taip padarai, viskas tampa dar tikroviškiau. Tarsi tai vyk- 
tų dabar, liukso klasės apartamentuose su vaizdu į Kopenhagos 
uostą, vidury dienos, skaisčiai plieskiant saulei. 

Stengiuosi neguosti savęs mintimi, kad tuoj įvyks vienoks 
ar kitoks stebuklingas išsigelbėjimas. Nesiguodžiu ir tuo, kad 
dabar tiesiog užges šviesa, arba kad Jėzus manęs laukia, arba 
Buda, ar kad ir ką įsivaizduotum Žžengiantį priešais su plačia 
šypsena ir aspirino tablete ir sakantį, kad viskas ne taip jau ir 
blogai. Aš neįsivaizduoju visiškai nieko, tik jaučiu tą atsisveiki- 
nimą, kurio niekas negali išvengti. 

Tada, kai pajuntu, kad iš tiesų prarasiu viską ir neliks ničnie- 
ko, ko galėtum įsitverti, kai kas atsitinka. Taip jau yra buvę, tas 
pojūtis toks menkutis, kaip tik dėl to ir sunku jį pastebėti, štai 
todėl geriausia, kad į jį atkreiptų tavo dėmesį kitas žmogus, 
mano dėmesį atkreipė Tiltė, o dabar aš pasakoju jums: pajuntu 
laimės ir laisvės blyksnį. Niekas nesikeičia, tu sėdi, kur ir sė- 
dėjai visą tą laiką, ir niekas negelbėjo tavęs, jokių serafimų ar 
angelų, ar hurijų, nei švenčiausių mergelių, nei jokio dangiško 
palaikymo. Tiesiog sėdi sau ir matai, kad turėsi mirti, ir jauti, 
kaip myli tuos, kurių neteksi, ir tada viskas įvyksta: trumputę 
akimirką laikas tarsi sustoja. Arba greičiau: tarsi jo nėra. Tarsi 
visa Langelinė ir Kopenhaga, ir visa Zelandijos sala yra vienas 
kambarys, esantis kiaute, ir trumputę akimirką kiauto nebėra, 
tik tiek ir atsitinka - baimės ir uždarumo jausmas išnyksta ir 
pajunti laisvę. Jauti, kad yra būdas gyventi pasaulyje, tame pa- 
saulyje, kuris nemirs, ir kur nebebijai, nes pats laisvės pojūtis 
niekada neišnyks. Žinoma, kad mirs Hansas ir Baskeris, ir Til- 
tė, ir tu, ir tavo liaunas futbolininko kūnelis. Tačiau yra kažkas, 
ko negali apibūdinti, tačiau ten tu turi savo dalį ir tas kažkas 
niekada nemirs - štai toks tas jausmas. 

Žinau, kad tą akimirką stoviu tarpduryje. Iš tiesų tai netgi ne 
tarpdurys, tai yra visur. Tai nepriklauso jokiai religijai, nerei- 
kalauja ką nors tikėti ar ką nors garbinti ar laikytis kokių nors 

taisyklių. Reikia tik trijų dalykų: pajusti savo širdį. Akimirką 
sutikti su viskuo, taip pat ir su ta nesuvokiama smulkmena, kad 
mirsi. Ir mirksnį pastovėti visiškai ramiai ir stebėti, kaip ka- 
muolys rieda į vartus. 

Visa tai patiriu dabar, dviejų kambarių bute šeštame aukšte. 

Ir matau, kad Tiltė patiria kažką labai panašaus. Truputį 
daugiau abejoju Hansu, pastaruoju metu jo dvasiniai gebėjimai 
riboti, nesu tikras, kad ten užtektų vietos apreiškimui, panašu, 
kad viską užpildo dainininkė. 

Tai tetrunka akimirką ir, kaip jau sakiau, įvyksta labai tyliai, 
nieko, apie ką galėtum parašyti namo, jokių švenčių ir spalvų. 
Tai tiesiog žinojimas, jog suvokus, kad mirsi, staiga tampi lais- 
vas ir pasidaro lengviau. 

Čia yra, čia nebeliko. Ašantė stovi prie stalo, priešais kiekvie- 
ną iš mūsų ji padeda po sumuštinį. 

- Skanaus, - palinki. - Ir, kaip mes sakome namie, Haityje, — 
bon appetit. 


ėa. 


Gaila, kad tai sakau, bet daniškoji gerovės visuomenė pasiskirs- 
čiusi netolygiai. Kai kur jos ir visai nėra: pavyzdžiui, manęs vi- 
suomet tyko mirtis iš bado. 

Nežinau, kodėl taip yra, galbūt mano toks amžius, o gal tre- 
niruotės, galbūt mano žarnyne veisiasi nežinomas parazitas, ta- 
čiau visuomet esu alkanas. Taip buvo visada. Kai buvau mažas, 
kalbėdamas vakaro maldelę ne taip jau retai įsivaizduodavau, 
kad Jėzus man sutepa sumuštinį; turėdamas galvoje jo talentą 
aprūpinti maistu, galvodavau: nieko sau, kokius sumuštinius 
jis turėtų tepti. 

Po tokį sumuštinį Ašantė dabar padeda priešais mus, ji tik- 
riausiai iš anksto nupirko produktų, ir dabar stalą apgaubia di- 
džiai iškilminga nuotaika. 

Duona šviežio raugo. Atsiprašysiu, bet turiu pasakyti, da- 
bar, vidury valgio, kad panašiai kvepia Konės galvos oda. Pluta 
traški kaip stiklas, o minkštimas tamprus ir elastingas, su dide- 
lėmis skylėmis. 

Paprastai laikoma prasto skonio ženklu tyrinėti savo su- 
muštinį, tačiau negaliu susilaikyti. Pakeliu „dangtį , viršutinę 
duonelės puselę, ir žvelgiu į švenčiausių švenčiausią: pirmiau- 
sia ji uždėjo sviesto, atpjauto storąja sūrio peilio puse. Ant jo 
sluoksnis majonezo, kvepiančio česnaku, citrina ir tropiniais 
prieskoniais, kurių tikriausiai turi atsivežusi iš karštųjų Haičio 
džiunglių. Paskui smulkūs įvairūs salotų lapeliai - purpurinis, 
kartusis, garbanotasis, traškusis, - o tada šviežio Šiaurės jūros 
tuno, kuris sugaunamas palei Finą, griežinėliai - lengvai ap- 

kepti, tose vietose, kur lūžta, gali nujausti esant rausvą vidų. 
Ant tuno sugulę popieriaus plonumo raudonojo svogūno žie- 
dai ir pavieniai didieji kapariai, ir galite mane vadinti Madsu ir 
šokti ant mano kapo, jeigu jie nebuvo marinuojami alyvuogių 
aliejuje. Viršuje — aura iš lašišų ikrų, didelių oranžinių žuvų 
kiaušinėlių, kurie sproginėdami po vieną burnoje palieka Ga- 
limybių jūros skonį. 

Ne vienas kokas ar sumuštinių meistrė būtų čia ir sustoję, 
nes patiekalas jau ir taip dešimties centimetrų aukščio, tačiau 
dainuojančiajai antilopei užteko jėgų paskutiniam pasispardy- 
mui: viršutinės duonelės dalies vidinė pusė dar kartą ištepta 
tuo Karibų majonezu, be to, ji dar įspaudė nedidelius alyvuogės 
gabaliukus bei grūsto raudonojo ir žaliojo pipiro. 

Visa tai atlikta meniška ranka, prieš kurią nulenki galvą, nes 
nors čia esančių kalorijų užtektų įkrauti visai Fino Visų žvaigž- 
džių komandai superlygoje, viskas sudėliota taip lengvai, tarsi 
visi penki sumuštiniai ruoštųsi išplasnoti pro langą ir kartu su 
kirais apsukti garbės ratą virš vandens. 

Prie kiekvieno Ašantė pastato po aukštą stiklinę ir pripila 
Fino alaus daryklos šaltinio vandens su lengvučiu natūralios 
angliarūgštės burbuliukų šydu, o pripildžiusi stiklinę iki vir- 
šaus, ji akimirką pažvelgia į akis tam, kurio stiklinę pildė. 

Aš paskutinis, ir žiūrėdama man į akis ji, regis, pastebi kažką, 
apie ką ir aš tik šią akimirką pagalvoju. Tai yra, kad aš jauniau- 
sias. Ir nors žvelgiau į būties gelmes, ir esu praradęs savo tė- 
vus dukart, ir žaidžiu išrinktųjų komandoje, ir regėjau didžiąją 
meilę patekant ir nusileidžiant kaip saulę virš Fino salos, man 
vis dar tik keturiolika. Šiomis aplinkybėmis labai reikia, kad 
moteris, tokia kaip Ašantė, tai suprastų ir suteptų sumuštinį, 

kuris nubaidytų bado mirtį neribotam laikui ir pažvelgtų į 
tave - išdrįsčiau pasakyti - su rūpesčiu. 

Tuomet ji atsisėda šalia mūsų. Atėjo momentas, kai bus atsa- 
kyta į keletą svarbiųjų klausimų. 


ės. 


— Pamenate, daviau Ašantei savo telefono numerį, - prabyla 
Hansas. - Prieš pat mums išsiskiriant. 

Tiltė, Baskeris ir aš žiūrime į jį be jokios išraiškos veiduose. 
Mes pernelyg subtilūs, kad primintume jam, kokiu būdu ji iš 
tiesų gavo tą numerį. 

— Ji man paskambino po valandos, kai jau buvau beiškinkąs 
Klampenborge. Pasiėmiau ją tuojau pat. Nuo tada nebuvome 
išsiskyrę. 

— Jis skaitė man savo eilėraščius, - pasakoja Ašantė. - Ant 
molo. Skoushovedo prieplaukoje. 

Aš ir Tiltė taip susitvardome, net nekrūptelime. Dauguma 
moterų, išklausiusios Hanso eilėraščių, mestųsi tiesiai jūron, 
kad tik nereikėtų klausytis daugiau. Tačiau tik ne moteris prie- 
šais mus. Suvokiame, kokia stipri prieš mūsų akis besisklei- 
džianti meilė. 

- Ji kunigė, - taria Hansas. 

Jo balsas sodrus, pusiau dėl majonezo, pusiau iš susižavėjimo. 

- Jorubos religijoje, ji užaugusi Haityje. Tačiau čia studijuoja 
universitete. Per konferenciją ji šoks... 

- Šventuosius Santerijos šokius, - užbaigia Ašantė. 

- Šokius, kurie parengia sielą kelionei iš kūno, - paaiškina 
Hansas. 

Mudu su Tilte dar kartą pasižiūrime į Ašantę. Vien tai, kaip 
ji valgo, pravirkdytų iš džiaugsmo Ifigeniją Brun, Fino miesto 
centrinėje aikštėje įsikūrusios Ifigenijos Brun šokių akademi- 
jos vadovę. Nors mes ir nematėme jos šokančios, matėme ją 

einančią, čia per kambarius, jos tokia eisena, kad nenustebtum, 
jeigu ji sumanytų palypėti sienomis ir pasivaikščioti lubomis. 
Taigi aš asmeniškai ne itin skubėčiau palikti tą kūną, jeigu jis 
būtų manasis. Tačiau kiekvienas ieško durų savaip, nereikia 
pernelyg kištis. 

— Iš kur automobilis? - paklausia Tiltė. 

— Pasiskolinau, - atsako Hansas. - Iš savo darbdavio. Jis išva- 
žiavęs. Jo nepasiges. Ko nežino, dėl to širdies neskauda. 

Dabar mudu su Tilte vis tiek krūptelime. Nusižengimai įsta- 
tymui galbūt ir buvo girdėtas dalykas Hansui, tačiau jis rimtai 
jais netikėjo. Niekas Fino saloje nėra matęs jo netgi einant per 
gatvę, kai dega raudona šviesa, ir ne tik dėl to, kad Fino saloje 
nėra šviesoforų. O dabar štai jis pavogė mersedesą. 


Prabėga valanda. Mudu su Tilte trumpai, bet išsamiai papasa- 
kojame, ką patyrėme. Ant stalo esame padėję laikraščių iškar- 
pas ir faktūras iš banko seifo. Mums pasakojant, kažkas Hanso 
viduje pradeda kilti, ir galiausiai jis atsistoja, tarsi susiruošęs ką 
nors sudaužyti, gal porą atraminių sienų, čia prasiveržia slap- 
tosios savybės jo asmenybės, su kuria mums teko susidurti, kai 
pora turistų buvo padarę didžiąją klaidą ir leidęsi persekioti jo 
ir jo palydovių. Tačiau šiaip niekada. „Taikingas“ galėtų būti 
tas žodis, kuris daugiau ar mažiau apibūdintų mano didžiojo 
brolio psichologiją. 

Tačiau dabar jau nebe, kažkas atsitiko. Ir atsitinka dar dau- 
giau, kai išgirsta viską apie tėvus - jis atsistoja. 

— Jie planuoja vagystę, - taria jis. - Religinių brangenybių. 
Kurios yra svarbios daugeliui žmonių. 

— Tačiau kažkas privertė juos pakeisti planus, - įsiterpia 
Tiltė. 

- Jie nori būti pirmesni, - sako Hansas. - Jeigu jie pakeitė 
planus, tai tik todėl, kad sugalvojo kažką, kas duos daugiau. 
Taigi aš nesutinku mėginti jiems padėti. Manau, mes turėtume 
leisti įvykiams rutuliotis savaime, ir galiu iš anksto pasakyti, 
kaip viskas baigsis - ogi šūdinai. 

Dabar prabyla Ašantė, ir reikia susikaupti, norint įsiklausyti 
į tai, ką ji sako, kad neįsiurbtų pats balsas. 

— Nesu mačiusi jūsų tėčio ir mamos, - taria ji. - Tačiau jau- 
čiu, kad jums jie brangūs. Ir tai viską nulemia. Kai ką nors myli, 
tas jausmas niekada nepasitraukia. 

Kai ji kalba be užuolankų, staiga tampa visai suprantama, 
kad ji gali būti vyriausioji kunigė - nereikia jokių pastangų no- 
rint įsivaizduoti ją, užburiančią visą bendruomenę. 

Bent jau Hansą ji užburia, šis atsisėda. 

Tada suskamba Tiltės telefonas, iš tiesų Katinkos, tačiau su 
naująja SIM kortele. 

Ji atsiliepia, klausosi, jos veidas surimtėja. Gal po minutės 
pokalbis baigiasi, ji padeda telefoną į šalį. 

— Skambino Leonora, - sako ji. - Ji sunerimusi. Turime susi- 
tikti su ja po penkiolikos minučių. 


ės. 


Budistinių studijų institutas įsikūręs Mikalojaus aikštėje, už 
bažnyčios, viskas čia alsuoja taika ir idile. Aikštėje prie mažų 
staliukų sėdi žmonės ir mėgaujasi ypatinguoju danišku antro- 
jo laipsnio veido nudegimo ir kojų pirštų nušalimo kokteiliu, 
kadangi saulėkaitoje dvidešimt septyni laipsniai, o šešėlyje 
temperatūra žemiau nulio; instituto pastato fasadas panašus į 
namą, pilną prisiminimų iš Danijos istorijos: vartai, panašūs 
į bažnyčios duris, ir iškaba ant sienos, kur auksu išrašyta, jog 
čia iki pat savo pernelyg ankstyvos mirties 1779 metais gyveno 
garsusis danų poetas Sigurdas Kaktadaužys. 

Tačiau viduje - jau kitokios melodijos. Mus pasitinka nedi- 
dukas raudonai vilkintis vienuolis ir palydi vidun; čia namas 
atsiveria į galeriją, juosiančią kiemo sodelį su šaltiniu, o kiek- 
viename kampe stovi po sargybinį, automobilyje Tiltė sakė 
Leonorą pasakojus, jog ši vieta yra savotiškas vienuolynas ir 
universitetas, čia konferencijos metu gyvensiąs Dalai Lama ir 
septynioliktasis Karmapa. Jau dabar būriuojasi apsaugininkai 
danai, kurie garantuotai yra Larso ir Katinkos bičiuliai iš Sau- 
gumo departamento, su saulės akiniais ir ausinėmis pasikal- 
bėjimams, o tibetiečiai aukšti kaip amerikiečių krepšininkai ir 
plačiapečiai kaip futbolo vartai. 

Vis tiek vieta spinduliuoja kažką, kas kelia norą tapti vie- 
nuoliu; iš tiesų tokį norą jaučiau visada, o kai Konė mane pa- 
liko, jausmas tik sustiprėjo; jei rasčiau vienuolyną su stipria 
komanda, rimtai svarstyčiau šį žingsnį, tačiau turėtų vykti itin 
glaudus bendradarbiavimas su gretimu moterų vienuolynu, 

nes, nors po Konės niekada nebus jokios kitos ir aš visuomet 
būsiu vienas, vis dėlto nesinorėtų visiškai išvengti moteriškos 
draugijos. 

Mus nuveda laiptais aukštyn, tolyn koridoriais į nedidelį 
kambarį, iš kurio matyti Šv. Mikalojaus bažnyčios stogas, ir ten 
prie stalo priešais savo kompiuterį sėdi Leonora, ir ji nepanaši 
į linksmą ir besišypsančią asmeninę konsultantę, kokia papras- 
tai būna. 

Ji meta žvilgsnį į Ašantę, bet Tiltė ir aš tik linktelime. Tada 
susėdame aplink ekraną. 

— Kai ką nors ištrini kompiuteryje, - kalba Leonora, - vis 
tiek paprastai neištrini, nors žmonės taip ir mano. Tai, kas ištri- 
nama, yra elektroniniai adresai, tačiau pati informacija išlieka. 
Šito jūsų tėvai nežinojo. Taigi toji valanda, kurią jie manė ištry- 
nę, toliau sau gyvavo - paslėpta, tačiau nepažeista. 

Ekrane pasirodo parodos salė, diena, matyti prie vitrinų 
dirbantys darbininkai, jie taip pat montuoja sceną salės gale. 
Leonora leidžia įrašą įprastu greičiu. Ant darbininkų kombine- 
zonų matyti firmų pavadinimai, ir gali pajusti, kad atmosfera 
yra kitokia nei normaliose darbo vietose, čia visi mūvi baltas 
pirštines ir dirba tyliai ir tiksliai kaip laboratorijos technikai. 
Matyti, kaip jie baigę viską švariai išvalo, o „švariai“ ir reiškia 
švariai, netgi man būtų į ką lygiuotis - išsiurbę dulkių siurb- 
liais, jie viską nuvalo mikropluošto šluostėmis, o paskui jokio 
pabaigtuvių alaus, jie geria švelnų mineralinį, neišlieja nė la- 
šelio ir buteliukus išeidami išsineša, o tada salė lieka vieniša 
vakaro saulėje. 

Leonora pasuka į priekį, šviesa blėsta. 

— Naktis, - sako Leonora. - Truputis po trijų. 

Patalpoje yra šiek tiek šviesos, galbūt nuo mėnulio, galbūt 
nuo lauko žibintų pilies kieme. Nepakankamai šviesos, kad 
įprasta kamera ją užfiksuotų, tačiau „Voicesecurity“ tik geriau- 
sia įranga. 

Jaučiamės rimtai susikaupę. Žiūrime tą valandą, kurią mama 
su tėčiu buvo ištrynę, tačiau Leonorai pavyko atkurti. 

Nepastebiu siluetų, kol jie neatsiduria salėje, jie įėjo be garso, 
pirmasis ženklas yra silpnutė balta šviesa virš vieno iš juodųjų 
keturkampių, žyminčių liftų šachtas, virš kurių stovės vitrinos. 
Tada iš tamsos pasigirsta balsas: 

— Henrikai! Man atrodo, čia yra pelių! 

Kalba moteris, ji uždususi. 

— Neįmanoma, širdele. Tai buvo žiurkės. O pelės su žiurkė- 
mis beveik niekada... 

Kadangi veido nematyti, tik šviesūs plaukai, dėmesys nu- 
krypsta į balsą. Jis sodrus, vyrukas galėtų įsilieti į Fino bažnyti- 
nį chorą kaip šviesus tenoras. O tada jam nereikėtų nemiegoti 
trečią valandą nakties. Tačiau jis neužbaigia sakinio, nes mote- 
riškė ima cypti, tikriausiai dėl Žiurkių. 

Dabar patalpoje pasirodo dar du siluetai. 

— Ibrahimai, ar viskas vietoje? 

Klausia Henrikas. Ibrahimas kikena. 

— Ir dar kaip vietoje. Pirmiausia bus nedidelis bum, dėl to dė- 
žutės nusileis į seifą. Kai jos bus vietoje, bus didelis bum. Seife. 
Ne itin girdimas. Tačiau veiksmingas. 

— Kodėl negalėtume nors kiek pasilikti tiesiog sau, Henrikai? — 
klausia moteris. Ir galima ją suprasti. Po tų žiurkių. 

— Toks principas, Blizilda. Dieviškumas reikalauja užmiršti 
save. Jeigu naikini savo labui, pateksi į pragarą. Mano mama 
kartą sakė... 

— Bent jau už batus noriu kompensacijos. Pasižiūrėk į kul- 
nus... 

Tai vėl Blizilda. Tegali užjausti Henriką, panašu, kad jis gana 
dažnai yra pertraukiamas sakinio viduryje. Tačiau aišku, net ir 
tamsoje, kad šįkart jam tuojau trūks kantrybė. 

— Sakyčiau, jei žmogus buvo toks žvairys, kad apsiavė aukš- 
takulnius į tokią misiją kaip ši, tai tiktai... 

— "Tu pasakei žvairys, Henrikai!? Ar gerai išgirdau, nes... 

Iš judėjimo tamsoje matyti, kad įsiterpė trečias vyras, ir da- 
bar jis kreipiasi į krizenantį Ibrahimą. 

— Argi deimantai ne kieti? Ar galime būti tikri, kad jie negu- 
lės ten sau sveikutėliai ir neparodys mums liežuvio? 

Šis balsas šviesesnis, akcentas užsienietiškas, tačiau daniškai 
jis kalba taip gražiai ir taisyklingai, kad Aleksandras Finkeblo- 
das būtų apsidžiaugęs. 

Ibrahimas prunkšteli. 

— Jie labai kieti. Bet temperatūra uždarytame seife per spro- 
gimą labai aukšta. Dešimt tūkstančių laipsnių. Deimantai išga- 
ruos. Deimantų garai. Pirolizė. Grynai techniškai. Kai jie ati- 
darys - nieko. Gal truputis blizgio ant sienelių. O šiaip tiesiog 
truputis juodų dulkių. Tinkamų tik išsiurbti. 

Tylu. Nuotaika vėl gera. Vėl kažkas suboluoja tamsoje, tai 
nosinė. Henrikas šluostosi akis. 

- Apgailestauju, - sako. - Susijaudinau. Čia žaisdavau vai- 
kystėje... 

Jis, rodos, ketino pasakyti dar kažką, tikriausiai apie savo 
mamą, tačiau susitvardo. 

— Visi pasimelskime. 

Malda iš pradžių skamba kaip nevienalytis murmėjimas, tie 
keturi žmonės meldžiasi kiekvienas sau. Trunka gal pusę mi- 
nutės, tada nutyla. 

Paskui jie dingsta. Kaip nepastebėjau jų įeinančių, taip dabar 
nematau, kaip išeina, staiga patalpa tampa tuščia, tarsi jų nie- 
kada nė nebuvo. 


Ilgai sėdime tylėdami. Hansas ištaria tai, ką visi galvoja. Tai 
naujas jo vaidmuo, tačiau mano didysis brolis, be jokios abejo- 
nės, sparčiai tobulėja. 

- Jie susprogdins brangenybes. Tai teroristai! 

Tada pasižiūri į Ašantę. Ir staiga suvokia, kad sprogdinti kai 
kas ketina visiškai prie pat jos. 

Galimas daiktas, kad Haityje šokami fantastiški transo šokiai. 
Tačiau galime prisidėti ir Fino saloje. Tą Hansas įrodo kaip tik 
dabar, nes kai pakyla, jo akys blizga, jis transo būsenos, berserko 
transo. Jo delnai atsigniaužia ir vėl susigniaužia, tarsi kažko ieš- 
kodami, pavyzdžiui, poros riedulių, iš kurių išspaustų sūrius. 

Jį sustabdo. Tai padaro viso labo gležna rankelė, tačiau ji 
Ašantės, ir prisilietimas sugrąžina jį iš transo atgal į tikrovę su 
vaizdu į Mikalojaus aikštę. 

— Štai ką pastebėjo mama su tėčiu, - taria Tiltė. - Jie norėjo 
būti tikri, kad niekas nesuuodė apie jų mažytę instaliaciją po 
pamatė šitą. O tada pakeitė planus. 

Sėdime tylūs. Priblokšti ir bežadžiai priešais juoduojantį 
ekraną. Galiausiai Hansas taria: 

— Dėl to šitas reikalas pasidaro nebe mūsų. Dabar tai nebe 
šeimos rūpestis. Dabar pasiimsime kompiuterį po pažastimi, 
tyliai ramiai nužygiuosime iki policijos nuovados Didžiojoje 
karaliaus gatvėje, o tada tuo pasirūpins kiti, mes visi penki iš- 
važiuosime iš miesto, išsinuomosime vasarnamį su rūsiu-slėp- 
tuve ir nersime į krūmus, kol... 

Hansas stabteli, nes Tiltė pakėlė ranką. 

— Paskutinis epizodas, kur jie meldžiasi, ar galime pasižiūrėti 
dar kartą? 

Leonora sugroja klavišais, pasuka pirmyn, gražusis Henriko 
vokalas sako: 

— Visi pasimelskime. 

Klausomės balsų. Murmančių. 

— Įsiklausykite į kiekvieną balsą atskirai, - sako Tiltė. 

Aš atskiriu Henriką, jis arčiausiai kameros ir mikrofono. 
Kalba „Tėve mūsų . Kiti balsai susilieja. 

— Dar, - prašo Tiltė. - Atsuk dar kartą. Susitelkite į vieną 
balsą vienu metu. 

Dabar išgirstu šviesųjį akcentą, jis gieda. Žodžių negirdėti, 
tačiau kaip pastoriaus vaikas pasakyčiau, kad bent jau melodija 
tikrai ne iš daniškos liturgijos, galėtų būti rytietiška, kaip raga. 

Atskiriu moters balsą, tembras sodrus, balsas einantis iš šir- 
dies, besiskundžiantis. Ir lydimas barškėjimo - rožinio arba 
malos. 

— Jie ne šiaip iš skirtingų šalių, - lėtai renka žodžius Tiltė. - 
Jie išpažįsta skirtingus tikėjimus. 

Hansas atsistojęs. 

- Neįmanoma. Jie teroristai. Šitie visada tos pačios religijos, 
kai veikia kartu. Ir apskritai, dėl to mums nebereikia sukti gal- 
vos. Tai policijos, Saugumo departamento ir Interpolo galvos 
skausmas. 

Tiltė lieka sėdėti. 

— Dabar dvylikta valanda, - taria ji. - Aštuonios valandos iki 
tol, kai viskas prasidės. Septynios iki pradės rinktis žmonės. 

Hanso kūnas pradeda spurdėti, numano, kur link Tiltė suka. 

- Jeigu mes šitą nunešime į policiją, - dėsto ji, - tada jie pa- 
klaus, iš kur mes tai gavome. Tada išduosime tėtį su mama. Ir 

jie pastebės, kad esame ieškomi. Tada ir užvirs košė, aš važiuo- 
siu į Lesės salą, o Pėteris atsidurs vaikų namuose. 

Hansas išsikvepia. Aš stoviu prie lango, nes man pačiam 
dar neaiškus mano paties požiūris. Apačioje, aikštėje priešais 
tą vietą, kur pastatėme Hanso darbdavio mersedesą, stovi juo- 
das krovininis furgonas. Galbūt dėl to, kad jo langai tonuoto 
Fino stiklo, atkreipiu į jį dėmesį ir automatiškai pritaikau savo 
garsiąją įsiminimo metodiką, kuri per mūsų šeimos atostogas 
vagonėlyje man atnešė daug pergalių prieš Hansą ir Tiltę, kai 
varžėmės, kas atpažins daugiau automobilių numerių. Juodo- 
jo automobilio numeris yra T - Tiltė, H - Hansas, o pirmieji 
skaičiai - 50 17, gegužės septynioliktoji, data, kai Fino klubas 
pakilo į DMSS, Danijos mažųjų salų superlygą. 

— Dvi valandos, - sako Tiltė. - Mes taip arti. Mums reikia 
dviejų valandų. 

— Kam jas išnaudosite? 

Klausia Leonora. 

— Baltaplaukis vyras, - tariu. - Henrikas. Jis sakė, kad būda- 
mas berniukas žaisdavo pilyje. Galėtume parodyti įrašus Ri- 
kartui. 


ča. 


Taktui mušti grafas Rikartas Trys Liūtai naudoja Havanos ci- 
garą, ilgą kaip rodymo lazdelė; dabar jis mosteli į panoraminį 
langą. 

— Visi gilieji miestai kaip dvasinį centrą turi kokią nors aikš- 
tę. Aikštė priešais Šv. Petro baziliką. Morkaus aikštė. Bažny- 
čios aikštė Fino mieste. Aikštė priešais katedrą Orhuse. Aikštė 
aplink Šartro katedrą. Aikštė priešais Žydrąją mečetę Stambule. 
Kopenhagoje tai - Naujoji karaliaus aikštė. 

Mes sėdime viešbučio „d Angleterre“ terasoje. Lauke priešais 
langus gyvenimas teka įprasta vaga. Turistai mėgina suprasti, 
kaip balandžio mėnesį Kopenhaga gali taip atvirai demons- 
truoti saulę ir pavasarį ir kartu slėpti ledinį šiaurės vėją, taigi 
jie nesusigaudo, ar į miestą eiti pasivaikščioti su bikiniu, ar su 
kombinezonu. Prie pat aikštės centro stovi ryškiai raudonas 
dviaukštis turistinis autobusas ir laukia keleivių, o ant staliuko 
priešais grafą stovi daugiasluoksnis sumuštinis ir aukšta taurė 
alaus su tiršta puta. 

— Jūrininkų bažnyčia Niuhaune, - tęsia grafas. - Krikščio- 
niškos Karališkojo teatro šaknys, „Elfų kalva, Burnonvilio 
baletai — tai nepaprasti veikalai, evangeliški. Gali pajusti nuo 
Holmeno bažnyčios sklindančias vibracijas. 

Peiliu grafas atskiria keletą sluoksnių nuo veterinaro nakti- 
piečių. Iš mažytės metalinės dėžutės ant peilio galiuko paima 
miltelių, panašių į kario prieskonius. Mirkteli Tiltei ir man. 

— Smailiakepurė glotniagalvė. Surinkta šiaurinių priemies- 
čių žaliosiose plynėse užvakar. Išdžiovinta ir atnešta nykštukų 

šiandien. Kur sustojau? Ak, Naujoji karaliaus aikštė. Pajuskite, 
kaip mes arti prie Rūmų bažnyčios ir Marmurinės bažnyčios. 
Budistinių studijų centro. Ansgaro bažnyčios ir Katalikų insti- 
tuto. Tai sukuria nuostabų lauką. 

Tada jis suvokia, kad mūsų neužkrečia jo entuziazmas, nė 
vieno iš mūsų penkių - nei Ašantės, nei Hanso ar Tiltės, nei 
Baskerio, nei manęs. 

Tiltė padeda Leonoros kompiuterį ant staltiesės priešais jį. 

— Rikartai, - taria ji. - Norime tau kai ką parodyti. 


Atėjome prieš penkias minutes, ir kai pasiekiame Rikarto sta- 
liuką, Ašantė eina priekyje, ją grafas pamato pirmą ir reginys 
priverčia jį padėti cigarą. 

— Malonu su Jumis susitikti, - ištaria jis, - nuostabu. 

Jis pamato kitus, pasisveikina ir grįžta prie Ašantės. 

— Jūs užsienietė? Galėčiau aprodyti Jums miestą. Apačioje 
stovi mano bentlis. Kabrioletas. 

— Mielai, - atsako Ašantė. - Ar užteks vietos ir mano vai- 
kinui? 

Grafas Rikartas pasižiūri į Hansą, vėl į Ašantę, vėl į Hansą, 
į Ašantę. Apsilaižo, ir mudu su Tilte matome, kad mintyse jis 
apsvarsto tokias galimybes, kurių garsiai neminėsiu, nes jos 
skirtos tik šeimai. 

Tada jis susitvardo ir atsiranda spindulėlis tos dvasios, už ku- 
rios - šešių šimtų metų senumo aristokratijos istorija. 

- Turiu geresnę mintį, - sako. - Judu su Hansu pasiskolin- 
kite automobilį ir važiuokite šiaurės kryptimi Pajūrio gatve, du 
įsimylėjėliai atvirame bentlyje - tai religinė patirtis. 

Tuomet atneša tą daugiasluoksnį sumuštinį ir alų, tada Ri- 
kartas apdainuoja Naująją karaliaus aikštę, o Tiltė priešais jį 
padeda kompiuterį. 

Užtrunka akimirką, kol Rikartas atpažįsta patalpą. 

— Tai senoji pilies koplyčia, - sako jis. - Ten po akimirkos aš 
giedosiu. 

Tiltė pagreitina įrašą. Ateina naktis. Patalpoje pasirodo tie 
keturi siluetai. 

— Čiagi žmonės, - ištaria grafas. - Ką jie ten veikia vidury 
nakties? 

- Įsiklausyk į balsus, - prašo Tiltė. 

Ir pagarsina. 

„Čia yra pelių“, pasako uždusęs moteriškas balsas. 

Rikartas purto galvą. Jis suglumęs. 

Tiltė paleidžia epizodą iš naujo. Matęs kelis kartus, dabar jau 
pastebiu tuos keturis siluetus tą pačią akimirką, kai jie įeina. 

„Neįmanoma. Tai buvo žiurkės.“ 

Kai kas Rikartą sudomino. Įrašas tęsiasi. 

„Apgailestauju. Čia iš susijaudinimo. Vaikas būdamas čia 
žaisdavau.“ 

Rikartas duoda ženklą, Tiltė sustabdo vaizdą. Rikartas pasu- 
ka ekraną į šešėlį. 

— Po šimts kalakutų! - nusikeikia jis. - Juodasis Henrikas. Ką 
jis veikia senojoje pilies koplyčioje? 

Tiltė uždeda plaštaką ant jo rankos. 

— Rikartai, - paklausia ji, - kodėl „Juodasis Henrikas“? Juk 
jo plaukai šviesūs. 

Grafo žvilgsnis nuklysta į tolius. 

— Dėl pirštinių, - paaiškina jis. - Jos buvo juodos. 


Mes visi prisitraukiame prie staliuko, Rikartas stengiasi susi- 
kaupti, nykštukų grybukai užduoties nepalengvina. Žiūriu į 
Naująją karaliaus aikštę. Raudonasis dviaukštis vis dar tuščias, 

tačiau toks daugelio likimas. Užtat geltonieji miesto autobusai 
yra visų mėgstami. Tarp stovinčių automobilių sustoja juodas 
krovininis furgonas tamsintais stiklais. Pirmosios numerių rai- 
dės yra TH, po jų - skaičiai 50 17. 

Žinoma, tai atsitiktinumas, gyvename laisvoje šalyje, prieš 
tai jis stovėjo Nikolajaus aikštėje, dabar sustoja čia. Vis tiek į 
tokius atsitiktinumus atkreipi dėmesį. 

— Tai tikriausiai buvo prieš dvidešimt metų, - pasakoja gra- 
fas Rikartas. - Buvome jaunų berniukų ir mergaičių šutvė. Tai 
buvo auksiniai vaikystės laikai, tačiau metai bėga, žiūrėk, visi 
jau išsibarstę į visas keturias puses, kažkas vedęs ar prižiūri- 
mas kalėjimų administracijos, kažkas jaunimo pensionate ar 
reabilitacijoje, arba pradeda gydytis. Henrikas buvo gryno oro 
gūsis mūsų grupėje. Anuomet jį vadino „Šventuoju Henriku“, 
jo tėvai buvo itin tikintys. Dešimt metų jo nematau. Paskui 
grįžtu namo Kalėdoms, o pilį apstojusios žiurkės. Invazija. 
Buvo paskambinta su kenkėjais kovojančiai firmai. Ir kas gi 
stovi kieme: Henrikas. Nuoširdus susitikimas. Dabar jis turįs 
savo firmą. Visą armiją darbuotojų. Tačiau kadangi žiurkės 
užpuolusios jo vaikystės žaidimų namus, jis panoręs visą su- 
tvarkyti pats. Iš nostalgijos. Tad aš pasistatau kėdę kieme, tarp 
ūkinių pastatų, ir prisidegu cigarą, kad galėčiau pasimėgauti 
vaizdu, kaip mano buvęs bičiulis dirba. Henrikas lėtai apeina 
kiemą, o jis didelis, penkiasdešimt metrų pločio ir tiek pat il- 
gio, su savimi nešasi lagaminėlį, pilną įvairių dydžių guminių 
kamščių, tokių, kokius naudoja laboratorijose. Radęs landą 
jis išsitraukia tinkamo dydžio kamštį ir ją užkemša. Jis randa 
gal penkiasdešimt landų, užtrunka apie valandą. Tačiau kie- 
mą apeina tik vieną kartą, ir aš žinau, kad jis rado jas visas. 
Vieną landą palieka atvirą. Į ją įkiša dujų užtaisą, su tokiais 

išrūkydavo kurmius, dabar jie uždrausti. Aš tam pritariu. Su 
gyvūnais turime būti švelnūs. Jis padega užtaisą, pereina per 
kiemą ir priklaupia prie kitos landos. Užsimauna plonas juo- 
das gumines pirštines, kad būtų lengviau sugriebti. Ir tada iš- 
traukia kamštį. Praeina gal minutė ir pasirodo pirmoji žiurkė. 
Henrikas ją sugriebia ramiu, bet staigiu judesiu, o tada nusuka 
jai sprandą. Tą patį padaro kitai. Ir dar kitai. Ir dar. Negyvas 
deda į krūvą prie savęs. Krūva vis auga. Iš pradžių žiurkės len- 
da su pertraukomis. Tačiau galiausiai viena po kitos. Vis tiek 
nė viena nuo jo nepasprunka. Ir nė viena nesuspėja jam įkąsti. 
Galiausiai krūvoje gulėjo šimtas dvidešimt aštuonios žiurkės. 
Paprašėme žmonių suskaičiuoti prieš sudeginant. Tada Henri- 
kas pakyla. Nusimauna pirštines. Ir sukalba trumpą maldelę. 
Toks vaizdas įsimena. Tie šviesūs plaukai, tos sudėtos rankos. 
Malda. Ir kalnas negyvų žiurkių. 

Grafas Rikartas pabuvojo savo laimingoje vaikystėje. Dabar 
grįžta į „d Angleterre“. 

— Nuo tada mačiau jį vieną kartą. Pas vieną iš savo tiekėjų. 
Jis tikriausiai vėlavo susimokėti, turiu galvoje tiekėją. Nes pa- 
sirodė Henrikas. Aš palindau po sofa, taigi jis manęs neatpaži- 
no. Dabar jis dirbo antstoliu. Veikė visoje Kopenhagoje, dirbo 
rokeriams, imigrantų grupuotėms, lenkų mafijai, danų ben- 
drovėms. Jokio smulkmeniškumo, jokių neįveikiamų kliūčių, 
kilniadvasiškai ir plačių pažiūrų. Mano tiekėjas susimokėjo iš- 
kart. Ir po visko buvo labai išbalęs. 

Rikartas paliečia pirštu sustingusį vaizdą ekrane. 

- Tai jis. Tas malonus balsas. Galbūt būtų tapęs dainininku, 
nuostabus užsiėmimas, kas žino, gal būtų tiek ištobulėjęs, kad 
pritartų man. Tačiau ką jis veikia pilies koplyčioje? Savotiškai 
netikėta, kad būtent jis dalyvaus konferencijoje. 

— Tokia, meiluti Rikartai, - sako Tiltė, - ir mūsų nuomonė. 

Pakylame eiti. Negaliu atitraukti akių nuo grafo cigaro. Jis 
seka mano žvilgsnį. 

— Pėteri, - sako, - juk žinai, ką tau pažadėjau, jeigu nerūkysi. 
Ketalaro kelionę su gidu ir karališko dydžio čiulptuką tavo aš- 
tuonioliktojo gimtadienio proga. 

— Cigaro juostelė, - ištariu. - Ar galiu ją pasiimti? 

Visi žiūri į mane. Atsargiai nuvynioju auksinę ir raudoną 
juostelę nuo cigaro. Jaučiu švelnią nuostabą prie staliuko. Jie 
galvoja, gal Pėteris neišlaikė įtampos, gal jis nublokštas atgal 
į ten, ką mistikai vadina astraline regresija ir kuri reiškia, kad 
žmogus staiga grįžta į vaikystę ir staiga vėl, būdamas keturioli- 
kos, pradeda kolekcionuoti viską, kas blizga. 

Atsakymo jie nesulaukia. Viskas, ką gauna, yra tik paslaptin- 
gas žvilgsnis iš po mano ilgų riestų blakstienų. 


ča. 


Mes jau išeiname, aš užtrunku registratūroje. Ant sienos kabo 
įrėmintos viešbutyje gyvenusių įžymybių nuotraukos su au- 
tografais, galima atpažinti Kreufą, Pelė, Maradoną. Ir Konę. Ji 
žvelgia į tave šypsodamasi iš nespalvotos fotografijos, kurios 
apatiniame kampe užrašiusi: „Su padėka vadovybei ir persona- 
lui už dvi puikias savaites.“ 

Gerose fotografijose jaučiama asmenybė. Konė jau beveik 
tapo įžymybe dėl to, kaip pajustas jos asmenybės spinduliavi- 
mas. Taigi, be visų kitų mano vargų ir rūpesčių, stoviu dabar 
„d Angleterre“ registratūroje ir vėl atsiveria sudužusios širdies 
žaizdos, jei galima taip pasakyti. 

Jausmas, kad Konė yra čia, toks aiškus, kad aš tik per plau- 
ką nelieku nepastebėjęs pasiuntinuko, kuris ant registratūros 
stalelio padeda žirkles metalui kirpti, metalo pjūkliuką ir dvi 
dildes metalui sakydamas: 

- Čia Švietimo ministerijai. Perduoti per Aleksandrą Finke- 
blodą. 

Tokią situaciją reikia paanalizuoti atidžiau, nors širdis ir 
srūva krauju, o dar iš dešinės pasirodo jaunutis padavėjas, stu- 
penkiems asmenims; registratorė ant staliuko sudeda tas žirk- 
les, dildes ir pjūkliuką. 

- Penktas aukštas, - sako ji. - Jie nekantrauja dėl skambučio, 
kad juos sujungtume su kažkokiu A. Vingladu. Pasakyk jiems, 
kad mūsų telefonai kaista ir kad jų nepamiršome, sujungsime, 
kai tik sulauksime to skambučio. 

Esu tikras, kad iš futbolo aikštės jums pažįstama tokia situa- 
cija, kai šiaip jau puola priešininkas, tačiau staiga tavo paties gy- 
nyba išvilioja kamuolį, o tada kamuolys atskrieja iš tavo paties 
baudinių zonos, o tu esi kaip tik šiapus šilko švelnumo nuošalės 
ir spiri visiškai negalvodamas. 

Dabar vyksta tas pats: jaunasis padavėjas žengia į liftą, aš 
duodu ženklą kitiems, nugriebiu Ašantės saulės akinius ir seku 
iš paskos. 

Jis keliais metais vyresnis už mane, šiek tiek užsikrėtęs vieš- 
bučio rafinuotumu. Vis tiek pastebiu, kad jis žaidžia futbolą. 
Sunku pasakyti, kas tai, Einaras Fakyras sako, kad futbolas 
stipriai formuoja charakterį. Mano manymu, futbolas yra sa- 
votiškas dvasinis kelias, kur treniruojama kolektyvinė sąmonė 
su komandos draugais, koncentracija, buvimas vienoje vietoje 
vienu metu ir širdies atvirumas siekiant tik vieno dalyko - spir- 
ti kamuolį į tinklą; pajuntu, kad lifte priešais mane stovinčiam 
berniukui šios savybės irgi nesvetimos. 

- Briondbiu ar FCK, - sakau. 

- ECK. 

Uždainuoju: 

— Laikrodis rodo be ketvirčio futbolą. Aš velkuosi FC marš- 
kinėlius. 

Skamba gerai lifte. Fino salos gyventojui egzistuoja tik Fino 
sporto klubas, bet įprastas mandagumas reikalauja vis atnau- 
jinti savo žinias apie žemesnio lygio komandas. 

Jo rafinuotumas dingo, prieš mane beužgimstantis draugas. 

- Finkeblodas, - sakau, - kurį ketini aptarnauti, yra mano 
mylimiausias dėdė. Jo gimtadienis, ruošiam jam staigmeną, 
tam ir įrankiai. Jo nuostabus humoro jausmas. Visa tai pavirstų 

jam nepamirštama diena, jeigu paskolintum man savo švarkelį 
ir suteiktum keturias minutes patiekti jam maistą. 

Iš kišenės išsitraukiu artoją iš namų ūkio piniginės. Leidžiu 
jam sugauti šviesos atspindį lifte. 

— Jam sukanka penkiasdešimt, - tęsiu. - Jis - nuostabiausias 
Žmogus. 

Padavėjas nusivelka švarką, aš apsivelku, tada užsidedu Ašan- 
tės saulės akinius. Lifto veidrodžiai man sako, jog net mano 
mama turėtų žvilgtelėti antrąkart, kad mane pažintų. 

Berniokas ištiesia man ranką. 

— Maksas, - ištaria jis. - AB mane vadina „Maksas įvarčių 
asas“. 

- Pėteris, - atsakau aš. - Lotyniškai „uola“. Fino saloje sako, 
kad esu ta uola, ant kurios laikosi Fino Visų žvaigždžių ko- 
manda. 

Tada pasibeldžiu, pastumiu duris ir įridenu staliuką. 


* Penkių šimtų kronų banknotas. 


ča. 


Įeinu tikriausiai į jaunavedžių apartamentus. Bent jau aš bū- 
čiau nieko prieš praleisti savo pirmąją vedybinę naktį čia, jei 
mano gyvenimas nebūtų paskirtas prisiminimams. 

Dviejų kambarių apartamentai su langais į Naująją karaliaus 
aikštę, o jų komfortas meta iššūkį netgi „Baltajai damai. 

Už stalo sėdi Anaflabija Borderud ir ponia Torlacijus-Drio- 
bert, už jų stovi didysis smegenų specialistas. 

Nė vienas iš jų nepakelia akių į mane. Iš dalies dėl to, kad 
personalas prašmatniose vietose yra tarsi nepastebimas, susi- 
liejęs su sienų apmušalais, o iš dalies ir dėl to, kad jų dėmesį 
yra prikaustęs, tiesiog užhipnotizavęs, maistas, ir suprantama 
kodėl. Jie tikriausiai nieko nevalgę visą dieną, nes šįryt laivo 
restorane, prieš įsiveldami į grumtynes ir atsidurdami grandi- 
nėse, jie nespėjo nuryti nė kąsnelio. Be to, jiems pavyko pabėgti 
su antrankiais, o tai tikriausiai atsiėjo kalorijų. 

Akivaizdu, kad jie ne šiaip sau alkani. Jie miršta iš alkio. 

Jie dar ir sukrėsti, matyti iš to, kaip visi trys slepia savo ant- 
rankius, tai irgi suprantama. Netgi priverčia pajusti užuojautą 
ir pagarbą, kai pagalvoji, kad jiems pavyko pasprukti nuo Larso 
su Katinka ir nesugautiems pasiekti viešbutį, tai šį tą pasako 
apie tai, ką gali mokslas ir religija, kai sumeta skudurus į bend- 
rą krūvą. 

Kai pradedu serviruoti maistą, suskamba telefonas. Torkilis 
Torlacijus pakelia ragelį, jam nelengva, nes jo rankos už nuga- 
ros, žmonai tenka palaikyti ragelį. Nugirstu registratorės balsą, 
ji praneša apie Albertą Vingladą. 

Galima sužinoti įvairių dalykų apie žmogų stebint, kiek są- 
myšio gali sukelti vien jo balsas telefono ragelyje. Išgirdęs balsą 
kitame gale, Torkilis Torlacijus-Driobertas stengiasi pasitemp- 
ti, tarsi būtų sugautas vagiantis vytintą limandą. 

- Taip taip, - kalba jis. - Klausau. Malonu. Mes „d Angleterre“ 
viešbutyje. Taip, žinau, kad esame ieškomi. Taip, žinau, kad ant- 
rą kartą. Tačiau ir šį kartą dėl policijos nekompetentingumo. 
Ketiname skųstis. Tikimės, kad tų dviejų kriminalistų įgalioji- 
mai bus sustabdyti ir jiems bus pateikti kaltinimai nepagrįstai 
panaudojus jėgą. 

Apačioje pro viešbutį pravažiuoja pora policijos automobi- 
lių įjungtomis sirenomis. Tas triukšmas ir tikriausiai beprasi- 
dedanti panika vien pagalvojus apie policininkus nutildo Tor- 
kilį Torlacijų. Atkreipiu dėmesį, kiek daug Naujojoje karaliaus 
aikštėje policijos. Ir dabar pajuntu tą iškilmingumą ir įtampą, 
tvyrančią visoje Kopenhagoje dėl prasidedančios konferenci- 
jos - miestas tarsi virpa. 

Tuo pat metu pajuntu, tiksliau, išgirstu, ir kai ką kita: viena 
vertus, tai banalu, kita vertus, taip netikėta, kad ne iš karto su- 
sivokiu, ką tai reiškia. Tas pats sirenų triukšmas, kuris įvirsta 
į apartamentus iš lauko ir priverčia Torlacijų padaryti pauzę 
savo raudoje, tuo pat metu sklinda ir iš telefono ragelio, kurį 
rankoje laiko jo žmona. 

Garsas nuslopsta, ir Torkilis Torlacijus grįžta. 

— Ir tie vaikai, - tęsia jis. - Tie išsisukinėtojai. Turime pa- 
grindo manyti, kad jie Kopenhagoje. Matėme juos laive. Persi- 
rengusius. Mano - kaip psichiatro - nuomone, jie kelia rimtą 
pavojų aplinkiniams. 

Kažkas pasakoma aname gale. Kai kas, kas priverčia Torkilį 
Torlacijų atsisėsti. 

— Aha, - ištaria jis. 

Jis paskubomis ieško popieriaus ir rašiklio, jam nelengpva, kai 
rankos už nugaros. 

— O kam tas kodas? - taria jis. - Paprastai užtenka mano var- 
do. Esu viešumoje žinomas asmuo. Be kita ko, ir iš televizijos. 

Kažkas kalbama telefonu, matyti, kad Torkilį Torlacijų tai 
suerzina, nes kai aname gale ragelis padedamas, jis savajam 
mėgina smūgiuoti kakta. 

- Jokios pagarbos, - piktinasi jis. - Jis pasakė, kad nekiščiau 
nosies. Nesikiščiau. Buvo toks įžūlus, kad pasiūlė mums susi- 
rasti kitą mėgstamą užsiėmimą, o ne puldinėti policiją. Pasiūlė 
viliotinį ant kelių. Kas tai? 

- Čia jo jėzuitiškas būdas, - prabyla Anaflabija Borderud. - 
Pasak gandų, prieš pradėdamas dirbti policijoje, jis buvo kata- 
likų kunigas. 

- Ministerijose jis vadinamas Kardinolu. 

Tai Aleksandro Finkeblodo balsas. Jis sklinda iš gretimo 
kambario, todėl jo nemačiau. 

- Jis užkopęs į pačią viršūnę, - tęsia Aleksandras. - Eina vie- 
nas aukščiausių pareigų Interpole. Parsiųstas namo kaip atsa- 
kingas už konferencijos saugumą. 

Jo balsas labai pagarbus. Galima spėti, kad aukščiausias pa- 
reigas užsienyje Aleksandras Finkeblodas regi karščiausiose 
savo svajonėse. 

- Jis primygtinai aiškino apie kodą, - sako Torkilis Torlaci- 
jus. - Kurį pateiktume įeidami į konferenciją. Man dar niekada 
anksčiau nėra tekę įrodinėti savo tapatybės oficialiomis pro- 
gomis. Apie tai pasikalbėsiu su savo labai labai geru draugu, 
vidaus reikalų ministru. 

Nukeliu dangtį nuo indo su šilta kiaušiniene ir dešrelėmis. 
Kvapas kilsteli Torkilį Torlacijų nuo kėdės. 

Atsiranda proga dviem dalykams. Pirmiausia įsikišti į kiše- 
nę lapelį popieriaus, ant kurio Torlacijus užsirašė kodą. O tada 
atsistoti ten, iš kur matyčiau kitą kambarį. Aleksandras Finke- 
blodas, irgi, matyt, pasprukęs, guli ant kanapos, prie šono sėdi 
sekretorė Vera ir masažuoja jam sprandą. 

Toks vaizdelis mane didžiai nudžiugina. Tai šį tą sako apie 
tą keičiančią jėgą, slypinčią vyrų ir moterų santykiuose. Ma- 
žiau nei prieš keturias valandas nebuvo jokios priežasties abe- 
joti Vera, kai ji policijai pranešė, kad jai nepatinka liestis prie 
vyro. Taip pat iki šios akimirkos aš ir daugelis kitų Fino saloje 
buvome tvirtai įsitikinę, kad ne žmonių jėgoms surasti ką nors, 
kas savanoriškai sutiktų glamonėti Aleksandrą Finkeblodą, na, 
galbūt išskyrus Baronienę. 

Abu šie vertinimai dabar visiškai gėdingai paneigti. 

Tai nuostabiai pakylėja, ir taip pakylėtas prarandu truputėlį 
savo tvirto kaip uola blaivaus proto. Šiek tiek nuleidžiu žemyn 
saulės akinius, kad matytųsi akys ir galėčiau mirktelėti Alek- 
sandrui Finkeblodui tarsi sveikindamas. 

Tuojau pat suvokiu, kad galbūt priėjau ribą, jei tik jos neper- 
žengiau. Taigi suskumbu išstumti staliuką iš kambario, grąžinu 
Maksui švarką, uždedu Ašantės saulės akinius jam ant nosies, 
švelniu pliaukštelėjimu kyšteliu penkis šimtus jam į viršutinę 
kišenę ir sušnabždu: 

— Susitiksim aikštėje. 

Tada nuspaudžiu lifto mygtuką. 

Už manęs girdėti gargaliavimas, antrankių barškesys ir sun- 
kus kritimas. Veikiausiai Aleksandras Finkeblodas pamėgino 
pašokti iš gulimos padėties. 

— Padavėjas, berniukas! Tai jis! Pėteris Finas! Tas velniūkštis! 

Girdžiu, kad Anaflabija ir Torlacijus mėgina jį sulaikyti. 

— Ramiai, - sako Torlacijus. - Mes visi labai įsitempę. Visi 
tyrimai rodo, kad kaip tik tokiomis aplinkybėmis pradedame 
regėti haliucinacijas... 

Atvažiuoja liftas, aš įlipu. Aleksandras Finkeblodas išeina iš 
kambario, ir vėl telieka žavėtis Švietimo ministerijos stropumu 
renkantis darbuotojus: vyrukas supančiotas ir vis tiek skrieja 
kaip kulka. Krūtine jis prispaudžia Maksą prie sienos. Anafla- 
bija su Torkiliu Torlacijumi iškart už jo. 

Maksas nusiima Ašantės saulės akinius. Aleksandras spokso 
į veidą priešais save. 

— Tai neįmanoma, - išstena. 

Lifto durys užsidaro. Paskutinį išgirstu Makso balsą: 

- Čia užpuolimas. Skambinu policijai. Panašu, kad jūs jiems 
jau pažįstami. Kai pasižiūri į antrankius. Tačiau už penkis šim- 
tus kronų galėčiau pradėti svarstyti, kaip visa tai pamiršti. 


Hansas, Tiltė, Ašantė, Baskeris ir aš sėdime automo 
vaizdu į Naująją karaliaus aikštę. Priešais mus - neaiš 
lima ateitis. Netrukus Hansas užves automobilį ir nuve 
policijos nuovadą Didžiojoje karaliaus gatvėje. Taip ketu 
žmonėms bus užkirstas kelias sunaikinti vieno milijardo vertės 
religines retenybes, jei mes viską gerai supratome, o tai teigiama 
pusė. Tačiau po to bus mamos ir tėčio paieška ir byla, teismas, 
kalėjimas, man laikas vaikų namuose, o Tiltei - sugriežtinto 
režimo jaunimo pensione ir niūri perspektyva Baskeriui - ge- 
riausiu atveju šunų pensionas. 

Padarėme, ką galėjome. Geriau netgi ir nesugebėtume. 

Tarp to, ką padarėme, ir to, ką reikės padaryti, tėra ši trum- 
pa pertrauka. Į ją norėčiau atkreipti jūsų dėmesį. Mudviejų su 
Tilte studijos atskleidė, kad visi didieji mistikai pabrėžia tą per- 
trauką ir sako, kad tai - ypatinga proga pajusti, jog rūpesčiai 
gali būti paties žmogaus susikurti, ir yra tik viena vieta, kurioje 
jų nėra - tai čia ir dabar. 

Kitą akimirką minčių srautas pagauna ir nusineša, tave pa- 
siglemžia aikštės vaizdas, vienišas ryškiai raudonas dviaukštis, 
turistai, balandžiai ir juodas krovininis furgonas, kurio nume- 
riai prasideda raidėmis TH. 

O tada ir vėl pasitaiko galimybė sugrįžti į dabartį, į automo- 
bilį, pasižiūrėti į savo brolį ir seserį ir pasidžiaugti, kad esi čia 
ir dabar. 

Tą akimirką Ašantė uždainuoja. Visai tyliai, žodžių pagauti 
neįmanoma, tačiau neabejoju, kad tai mažytė vudu dainelė, bent 

jau tikiuosi, kad tai ne koks nors himnas Haičiui kaip kūdikė- 
liui ant Karibų jūros vystymo stalo, nes Ašantės balsas užpildo 
automobilį kaip koks magiškas skystis. 

Pabandome pritarti priedainį, posmų nemažai, leidžiame 
nuskambėti paskutinei natai. Daug ką galima apie mus pasaky- 
ti, bet link ešafoto žengiame dainuodami. 

Hansas uždeda rankas ant vairo. Ateitis prieš akis. 

Tada Tiltė pasilenkia į priekį. 

— Turime dar valandą, - sako ji. - Mes sutarėme dėl dviejų. 

Niekas kitas iš mūsų neprisimena, kad būtume ką nors taręsi. 
Prisimename tik tiek, kad Tiltė pasakė: „dvi valandos“. Tačiau 
nelengva pasipriešinti gamtos jėgoms. 

— Turiu vieną reikalą, - sako ji. - Susitiksime bute Muitinės 
gatvėje. Paskui perims policija. 

Mus visus ištikęs lengvas šokas. Tačiau ir vėl pavyksta išsi- 
gelbėti ir sugrįžti į tą dabartį, kurioje, kalbama, neturėtų būti 
jokių ypatingų rūpesčių, ir pirmasis išsigelbėja Hansas. 

— Mudu su Ašante, - taria jis, - per tą laiką parengsime jos 
šeimą. Jie atvyko su Haičio delegacija. 

Gali nujausti šio projekto išmintį. Štai tėtukas ir mamytė iš 
Portoprinco svajojo dukrelę ištekinti už turtingo jaunikio, o ji 
ima ir išdygsta su dvimetriniu žvaigždžių stebėtoju, neturtingu 
kaip bažnyčios pelė. 

Tiltė jau rengiasi daryti dureles, aš tyliai kosteliu. 

Visi sužiūra į mane. Kaip pasakose - niekas nieko gero ne- 
žiuos kartu atgal į Muitinės gatvę ir, kol Hansas su išrinktąja 
kalbėsis su uošviais, stengsis nesipainioti po kojomis ir laikytis 
tyliai. 


Iš kišenės dabar išsitraukiu grafo Rikarto cigaro juostelę. 

Ji auksinė. Su raudonu moters profilio piešiniu. Jai ant galvos 
antikinis graikiškas šalmas. Apačioje parašyta: Atėnė Paladė. 
„Abakošas“. Telefono numeris. Ir adresas Senajame paplūdi- 
myje. Išsitraukiu popieriaus lapą iš slaptojo kambarėlio namie. 
Rodau kitiems, kad pamatytų, kas parašyta tušinuku lapo apa- 
čioje: „pallasathene.abakamail.dk“. 

Ištiesiu ranką link Tiltės. 

— Katinkos telefoną, - ištariu. 

Surenku numerį nuo juostelės. Įjungiu garsiakalbį. 

Sunku paaiškinti, kas iš tiesų manyje dedasi. Tačiau jei patys 
žaidžiate futbolą, galbūt prisimenate, kad ateina momentas, kai 
pirmąkart išdrįsti mušti įvartį vienas. Man taip nutiko vidury 
pirmojo sezono, kai žaidžiau pagrindinėje komandoje. Tai buvo 
viena iš tų magiškų akimirkų, apie kurias jau pasakojau. Iš galo 
atskriejo tolimas padavimas, centras buvo atsitraukęs į gynybą, 
neturėjau jokios paramos ir vis tiek žinojau, kad turiu spirti. 
Tai nebuvo joks logiškas jausmas, galvoti nebuvo galimybės, 
viskas, ką jaučiau - kad durys veriasi. Susigavau kamuolį kaip 
mažutė kanarėlė, pašokusi ant kelties, tada aplenkiau du gynė- 
jus, kurie galvojo, jog mane galima sutvarkyti vienu musmušio 
smūgiu, tada apėjau vartininką ir įlėkiau su kamuoliu į vartus. 
Tik tenai supratau, kad kažkas atsitiko, kad įėjau pro duris. Ne 
tas, kurios veda tiesiai į laisvę, bet į prieangį, kuris išves į tikrąją 
laisvę. 

Štai tokia akimirka dabar automobilyje. Jaučiu, kad čia kai 
kas, ką pats turiu sutvarkyti. 

— „Abakošas“. 

Moters balsas, ir tame balse išgirstu mažiausiai du dalykus: 
paslaptį ir sumanymą, kaip privilioti kitus pasižiūrėti, kokia ta 
paslaptis. 

— Čia Pėteris, - sakau. - Noriu kalbėtis su Atėne Palade. 

— Ar turi slaptažodį, meiluti? 

— Bramakarija, - atsakau. 

Kitame gale tyla. Tada vėl pasigirsta balsas. 

— Nepaprastai apgailestauju. Bet Atėnė Paladė užimta. O 
kaip dėl kitų deivių? 

Žaidžiu tamsoje. Bet jaučiu, kad esu teisingame kelyje. 

- Turi būti ji, - atsakau. - Mes susitarę. 

Vėl tyla. Tačiau girdžiu jos pirštus ant klavišų. 

— Ar gali būti čia už penkiolikos minučių? 

— Laisvai. 

— Bet ji turi tik dvidešimt minučių. 

— Dvidešimt minučių su deive, - atsakau. - Tai galėtų būti 
daugiau nei amžinybė, praleista su paprastu mirtinguoju. Ar 
nepasakytum? 

Man pavyksta įveikti jos iki tol išlaikytą profesionalų atstu- 
mą, ji prunkšteli. 

- Visiškai, - sako ji. - Ar atsiųsti automobilį? 

- Mano vairuotojas kaip tik pastatė mano mersedesą čia, 
Naujojoje karaliaus aikštėje. 

— Ar atidaryti šampano? 

Likusieji spokso į mane. Matau nuostabą jų veiduose. Gali 
būti, kad jie mato nuostabą ir manajame. 

- Mielai, - sakau. - Jei pati jį išgersi. Man jokio alkoholio. 
Prasidėjo lauko sezonas, mano formos kreivė turi pasiekti vir- 
šūnę po dviejų savaičių. Ir ten pasilikti. Gyvenu kaip vienuolis. 

- Laukiame tavęs, - atsako ji. 

Tada padedame ragelius. Atidarau dureles. 

— Mes eisime kartu, - sako Hansas. 

Papurtau galvą. 

— Tau reikia kalbėtis su uošviais, Hansai broleli. - Nemenkas 
darbelis. 

— Tau tik keturiolika, - sako Hansas. 

Išsitiesiu. 

- Ateina laikas, - tariu, - kai vyrui reikia eiti savais keliais. 


ės. 


Niekada neperpratau Kopenhagos gatvių pavadinimų siste- 
mos. Vadinasi Blogordo aikštė, bet aplinkui jokio mėlyno dva- 
ro“. Naujoji karaliaus aikštė, tačiau jokio karaliaus, o ir aikštė 
nenauja. Taip pat ir Senasis paplūdimys, bet paplūdimio čia nė 
kvapo, gali būti, kad namai kadaise ir buvo seni, bet tokiu atve- 
ju jiems buvo atliktas toks veido patempimas, kad ne tik veidą 
patempė, bet ir visas gyvybiškai svarbias dalis pakeitė, tad jie 
atrodo kaip vakar baigti, o šiandien savininkams įteikti raktai. 

Ir tie raktai auksiniai: ant poliruotų žalvario lentelių puikuo- 
jasi maklerių ir Aukščiausiojo teismo teisėjų pavardės, vartus 
saugo kaltinės geležies grotos ir stebėjimo kameros, o virš tų 
vartų, prieš kuriuos stoviu, jų, tai yra kamerų, yra dvi. 

Ant lentelės prie durų parašyta „Abakošas“ ir apsupta vyn- 
medžio šakele, tačiau ant telefonspynės nėra jokio mygtuko. 
Taigi atsistoju tarp tų dviejų stebėjimo kamerų ir, kol laukiu, 
turiu prisipažinti, jog pamažu suvokiu, kad užmaišiau daugiau 
duonos nei pajėgsiu iškepti. 

Tai - retas jausmas. Paklauskite bet kurio prašalaičio Fino 
saloje - jie atsakys, kad Pėteris Finas visada veikia neperženg- 
damas savo kuklumo ribų. 

Jeigu kas nors paminėtų tą kartą, kai dalyvavau „Misterio 
Fino sala“ rinkimuose paplūdimyje, norėčiau dar kartą pabrėž- 
ti, kad tai buvo piktybinio sąmokslo padarinys, tad leiskite man 


* Daniškas pavadinimas Blūgūrd susideda iš dviejų žodžių: bl4 - „mėlynas“ ir gdrd - 


„dvaras“. 

kartą ir visiems laikams nutildyti visus gandus ir tiksliai pa- 
pasakoti, kaip viskas įvyko. Viskas prasidėjo nuo to, kad Tiltė 
pasikvietė Kajų Molesterį Landerį, su kuriuo mokėsi vienoje 
klasėje, į savo drabužinę pagulėti karste, ir šitą jos poelgį ga- 
liu paaiškinti tik taip, jog kartais Tiltės noras pamėginti padėti 
žmonėms ir pagerinti jų charakterį ją apakina ir ji nebepastebi 
beviltiškų atvejų. 

Vis dėlto, norėdamas padėti Tiltei ir padidinti šansus Kajui 
perkratyti savo sąžinę - jei tokią turi - nors truputėlį, įkalbė- 
jau keletą ištraukų iš Tibeto Mirusiųjų knygos ir perrašiau jas 
į MP3 grotuvą trečdaliu sulėtinęs greitį, grotuvą įtaisiau karsto 
pamušale ir įjungiau jį nuotolinio valdymo pulteliu, kai tik Ka- 
jus Molesteris įsitaisė ir dangtis virš jo užsivėrė. 

Tai buvo labai ekspresyvus įrašas. Trečdaliu lėčiau leidžia- 
mas mano balsas skambėjo taip, tarsi tamsos riteris kreipiasi 
tiesiai į tą, kurį, buvau tikras, paveiks. 

Ir paveikė. Kajus Molesteris iššoko iš karsto kaip naujametis 
fejerverkas, apsipylęs šaltu prakaitu. Tačiau užuot klausęs sa- 
vęs, iš kur ta baimė - o tokia yra visų didžiųjų dvasinių tradi- 
cijų rekomenduojama taktika, - jis nubėgo kiton gatvės pusėn 
ir pasiskundė tėvams, kurie po penkiolikos minučių stovėjo 
mūsų kieme, ir tai buvo lemiamas veiksnys, dėl kurio Tiltei 
teko grąžinti karstą. 

Užuot įvertinusi mano gerus ketinimus, Tiltė užsirūstino — 
taip užsirūstino, kad sudarė sąjungą su Kajumi Molesteriu, o tai 
galima prilyginti didžiosioms pasaulio istorijos išdavystėms. 

Piktybinis planas, kurį jie sėkmingai įgyvendino, buvo toks: 
Kajus nuviliojo mane į treniruočių aikštelę pažadėjęs pastovėti 
vartuose, kol tobulinsiu savo suktą smūgį pėdos išore, o tuo 
metu kaip tik prasidėjo pirmųjų „Misterio Fino sala rinkimų 

finalas. Staiga atbėgo Tiltė ir pranešė, kad Einaras Tampeskel- 
veris Fakyras manęs ieško, nes esu apdovanojamas Fino spor- 
to klubo darbštuolių taure, ir mane pagerbdamas pats Einaras 
man įteiks taurę didžiojoje scenoje, todėl prašo ateiti mūvintį 
futbolininko trumpikėmis ir avintį futbolininko bateliais, ir, la- 
bai pageidautina, pliku pilvu, kad parodyčiau, kiek prakaito tas 
medalis man atsiėjo. 

Aš visada tikiu žmonėmis, tad naiviai užlipau ant scenos 
nežinodamas, kad susirinkusieji, daugiau nei tūkstantis salos 
gyventojų ir turistų, ką tik stebėjo dvimetrinius norvegų plau- 
kikus ir danų irkluotojus pozuojant išsitepusius aliejais. 

Taigi anas kartas nesiskaito. Paprastai jaučiu situaciją pirštų 
galiukais. 

— Mums nereikia nei laikraščių, nei reklamų. 

Tas pats moteriškas balsas iš telefono, garsiakalbis tikriausiai 
paslėptas iškaboje. 

— Visa laimė, - atsakau. - Nes kaip tik nebeturiu dviejų da- 
lykų - tai laikraščių ir reklamų. Bet turiu susitarimą su Atėne 
Palade. Taigi manau, kad turėtumei atidaryti. 

Vartai atsiveria. Tačiau atsargiai. 


ča. 


Nežinau, ar Senojo paplūdimio statiniai visuomet atrodė kaip 
seni fachverkiniai namukai su smulkiais langeliais iš išorės ir 
tikros graikų šventyklos iš vidaus, tačiau dabar šis vidinis kie- 
mas atrodo būtent taip. 

Laiptai platūs kaip vieškelis, iš šonų paramstyti kolonomis, 
ir viskas iš marmuro. Jie veda į registratūrą su dar daugiau 
marmuro, prie rašomojo stalo sėdi moteris šviesiais plaukais, 
avinti graikiškais sandalais ir vilkinti toga su tokia iškirpte, kad 
užsitrauktum bėdą, jei turėtum griežtai sakyti tik tiesą, o tavęs 
paklaustų, ar ji nuoga, ar apsirengusi. 

Sienos išpieštos freskomis, tačiau stilius ne toks, kaip Fino 
miesto bažnyčioje, nes šiose vaizduojami nuogi vyrai ir mote- 
rys, geriantys raudoną vyną iš indų, panašių į sriubos dubenis, 
arba gaunantys per minkštąją su rykšte, arba sėdintys ant suo- 
lų ir krėsluose rūškanais veidais, galbūt dėl to, kad mano, jog 
dabar jų eilė sriubos dubeniui ir rykštelei, o galbūt todėl, kad 
nežino, kas nusinešė jų drabužius. 

— Atrodai jaunas. 

Yra tokia filosofinė pakraipa, sukūrusi mokyklą Fino salo- 
je ir kitose Danijos vietose, pagal kurią blondinės su didelė- 
mis iškirptėmis turi šiltą širdį, bet tuščią smegeninę. Moteris 
priešais mane kerta šiai teorijai mirtiną smūgį. Ji vėsi kaip 
kamara, o laikysena sako, kad jos procesorius dirba didžiuliu 
greičiu. 

- Dauguma tų, kurie taip pasakė dar prieš tave, dabar užima 
vietą po kompostu šen bei ten Danijos kapinėse. 

Ji prunkšteli, tačiau vis tiek sprendžia kažkokią dilemą, tik 
nežinau kokią, vis dar žaidžiu apgraibomis. 

— Andrikas tave palydės, - sako ji. 

Vyras man už nugaros priėjo taip tyliai, kad aš neišgirdau. Jis 
taip pat vilki togą, o plaukai sušukuoti kaip graikų skulptūro- 
se. Negalėčiau pasakyti, kurį dievą jis vaizduoja, kai mokėmės 
graikų mitologiją, buvo viena iš tų nedaugelio dienų, kai nėjau 
į mokyklą. Tačiau jeigu recidyvistai turi šaudymo dievą, galėtų 
būti taiklus spėjimas. Sudėtas kaip dešimtkovininkas, kūdikiškai 
mėlynų akių ir skleidžia bangas, kurias atpažįstu iš pačių pavo- 
jingiausių futbolo aikštėse sutinkamų tipų - tokių, kurie spindi 
daugybe talentų, tačiau juos panaudoja piktiems tikslams. 

Jis atidaro man duris, ir mes patenkame į patalpą, kuri pra- 
žudo paskutinę viltį, jei tokia buvo, kad šitas namas turi ką nors 
bendra su senąja Kopenhaga. Patalpa ne mažiau kaip dviejų 
šimtų kvadratinių metrų ploto, su stiklinėmis lubomis, pro ku- 
rias matyti mėlynas dangus, o augalų tiek, kiek Orhuso botani- 
kos sodo oranžerijoje. 

Tačiau čia ne botanikos sodas, nes augalai taip susodinti, kad 
sudarytų pavienes saleles, o kiekvienoje jų stovi po marmuri- 
nę vonią, kur atsipalaidavę guli vyrai, jiems paausius prausia 
moterys, galinčios būti, bet tikriausiai nėra, mano prieš tai 
sutiktosios seserys dvynės. Patalpos viduryje stovi vėsinamas 
šampanas, nėra laiko išsiaiškinti, kuris nealkoholinis, o aš, beje, 
ir nesu ištroškęs. Čia taip pat kažkas primena šaldytuvą - su 
lempomis ir drėgmės matuokliu bei stikliniu dangčiu, o už jo 
matyti Havanos cigarų dėžutės - galiu lažintis, kad juostelė, jei 
tik ji matytųsi, būtų tokia pat kaip ant grafo Rikarto cigaro. 

Andrikas atidaro dar vienas duris, jos veda į marmurinį per- 
sirengimo kambarį. 

— Nusirenk čia, - paaiškina. - O tada eik tiesiai toliau. 

Ant suolo guli baltas kilpinis rankšluostis, didumo ir storu- 
mo kaip baltosios meškos kailis. Kai Andrikas pasišalina, per- 
simetu rankšluostį per petį ir įeinu į kitą patalpą. 

Čia marmuras baigiasi. Užtat yra nemažai aukso ir raudonio 
ir dar dvi pakylos. Ant vienos stovi didelė dvigulė lova, ant ki- 
tos - bidė. 

Ant mažiuko stalelio kažkas palikęs garuojantį puodelį ka- 
vos, šalia puodelio guli akiniai ir kišeninis darbo kalendorius, 
aptrauktas ruda oda. 

Aš nuplaukiu prie staliuko. Iš gretimo kambario girdžiu, kad 
kažkas šukuojasi. Atverčiu kalendorių ties raide N, Namai. Visi 
žmonės dabar turi mobiliuosius, niekas nebeprisimena fiksuoto- 
jo ryšio telefonų numerių, bent jau mes namie neprisimename. 

Matyt, neprisimena ir Atėnė Paladė. Prie užrašo „Namai“ 
parašyti aštuoni skaičiai, kuriuos įsirašau į savo mobiliojo ryšio 
telefoną, vildamasis, kad Saugumo departamentas mano adre- 
satų sąrašo nešniukštinėja. Adreso nėra. Užverčiu kalendorių. 
Nežinau, kodėl taip pasielgiau. Galbūt kad įsitikinčiau, ar dei- 
vės turi asmeninį adresą. 

Atsisėdu ant kėdės kraštelio. 

Atėnė Paladė žengia ant scenos. 

Duočiau metrą aštuoniasdešimt aštuonis be batų. Ūgis, dėl 
kurio, jei tik nors kiek valdo kamuolį, ji tuojau pat galėtų tap- 
ti Fino sporto klubo moterų krepšinio pagrindinės komandos 
įžaidėja. 

Tačiau ji nėra basa, ji avi raudonais smailiakulniais, kurie jai 
prideda dar penkiolika centimetrų. Be to, ji dėvi raudonų plau- 
kų peruką, o ant jo - tą iš vietos cigarų atpažįstamą graikišką 
šalmą. 

Be viso to, ji nedėvi daugiau nieko, išskyrus raudonas kelnai- 
tes, lūpos ryškiai išdažytos, šypsena plati, bet tuoj pat dingsta, 
mane išvydus. 

Norėčiau pabrėžti, kad šiaip jau niekada smulkiai neapraši- 
nėčiau nuogos moters, netgi sau pačiam. Vis dėlto dabar darau 
išimtį pedagoginiais sumetimais, kad jums būtų visiškai aišku, 
su kuo aš čia susidūriau. 

Noriu atkreipti dėmesį, kad tos moters krūtys ne šiaip sau 
didelės, jos didelės kaip krepšinio kamuoliai ir tiek pripum- 
puotos, kad galėtum prie jų pririšti po virvutę ir pardavinėti 
vaikams kaip helio balionus Orhuso pramogų parke. 

Ji lieka stovėti pasitempusi, žiūri į mane, tada pasiima nuo 
lovos lyg ir kimono, apsigaubia juo, atsisėda ir nusiėmusi šalmą 
pasideda jį ant stalelio. 

Iš jos veido išraiškos suprantu, kad mes jau nebe po pietų 
saule, mes į šiaurę nuo poliarinio rato. 

— Tavo amžiaus, - prabyla ji, - reikia tėčio ir mamos suti- 
kimo. 

— Būtų keblu, - atsakau, - nes jie dingo. Dėl to ir atėjau. Jie 
paliko šios vietos pavadinimą. 

Ištiesiu jai popieriaus lapą su mamos užrašais, ji pasiima aki- 
nius nuo stalelio, meta žvilgsnį į užrašą, grąžina man. 

— Kokia tėvų pavardė? 

Pasakau jai mamos ir tėčio vardus. Ji papurto galvą. Nenulei- 
džia nuo manęs akių. 

— Nieko man nesako. Iš kur gavai adresą? 

Neatsakau. Nenoriu išduoti grafo. 

- Ir slaptažodis, - lėtai tęsia ji. - Iš kur jis? 

Negaliu atsakyti neišpasakodamas mamos ir tėčio nusižen- 
gimų. Taigi nesakau nieko. 

— Mums tai svarbu, - taria ji. - Tas slaptažodis. 

Dabar balse girdėti pavojus. Dabar jau nebematai aprangos 
ir lūpdažio. Dabar yra tik jausmas, kad sėdi priešais žmogų, 
turintį tvirtą valią ir žinantį, kaip ja pasinaudoti. 

Ji tikriausiai paspaudė kokį nors iškvietimo mygtuką, nes 
staiga šalia manęs vėl stovi tas galvažudys, ir aš vėl neišgirdau, 
kaip jis atėjo. 

— Andrikai, - kalba ji. - Berniukas turi svetimą slaptažodį. 
Jis nenori pasakyti, iš kur jį gavo. 

Andrikas susirūpinęs linkteli. Sėdžiu priešais du sunerimu- 
sius Žmones. 

— Galėčiau jį išklausinėti garinėje pirtyje, - sako Andrikas. 

Galima tik spėlioti apie Andriko apklausos metodus. Bet 
neatrodo, kad atsakymus jis išvilioja dryžuotais ledinukais ir 
švelniais raginimais. Greičiau jau išgauna juos palaikydamas 
tavo galvą garų srovėje, o paskui trinktelėdamas ją į plytelėmis 
išklotas grindis. 

— Aš indų plovėjas, - prasitariu, - vienas iš restorano lanky- 
tojų paliko cigaro juostelę. Ant tos juostelės buvo adresas ir te- 
lefono numeris. O slaptažodis buvo užrašytas vidinėje pusėje. 

Jie žiūri į mane. Tada moteris linkteli. 

— Galėjo ir šitaip atsitikti, - sako ji. - Andrikai? Gal išlydė- 
tum jį. Atsarginiais laiptais. 

Vyras prie manęs neprisiliečia, jam to ir nereikia daryti, jis 
tik prieina šiek tiek arčiau, ir to užtenka, kad pašokčiau nuo 
kėdės. Moteris atidaro duris kitame patalpos gale. 

Vadinamieji atsarginiai laiptai tokie, kad tik nedaugelis ga- 
lėtų pasvajoti apie panašius iki savo paradinių durų. Kai jau 
stovime prie laiptų, moteris krenkšteli: 

— Kiek laiko tavo tėvai dingę? 

— Keturias paras. 

Pradedame leistis laiptais, ji ir vėl krenkšteli. 

— Andrikai. Jis tik vaikas. 

Vyras linkteli. Man rodos, pajuntu šiokį tokį jo nusivylimą. 


Pereiname kiemą su vazonuose susodintomis palmėmis ir rau- 
donu senoviniu jaguaru. Andrikas tikriausiai turi nuotolinio 
valdymo pultelį, nes dvivėriai vartai atsiveria, mes stovime 
skersgatvyje, Andrikas apsidairo į abi puses, gatvelė tuščia. Jis 
suima mane už žasto ir stipriai suspaudžia. 

— O tu verksnys, - ištaria. 

Čia jis apsirinka. Ta nedidelė ašarėlė, galbūt pasirodžiusi 
akies kamputyje, yra iš sielvarto dėl būsimo keršto, kurio turė- 
siu imtis netrukus už tai, kad taip stipriai suspaudė. 

— Manau, šitas turėtų būti pirmas ir paskutinis kartas, kai 
tave matome, - sako jis. - Ar aišku? 

— Tiek suprantu, - atsakau. - Bet kodėl tada jiems galima? 

Žiūriu į vartų, pro kuriuos ką tik išėjome, tamsą. 

Tai seniausias pasaulyje triukas. Bet ir vienas iš geriausių. 
Tinkamai panaudotas jis puikiai iliustruoja mūsų su Tilte stu- 
dijas: jog visi didieji mistikai jaudinamai vieningai sutaria, kad 
ištartas žodis sukuria tikrovę. 

Be to, tai pagrindinis rankinio ir futbolo vadinamasis šiukš- 
lininko triukas. Žiūri į vieną pusę. Eini į kitą. 

Andrikas reaguoja žaibiškai, reikia pripažinti. Jis staigiai ap- 
sisuka ir jau žvelgia į vartų tamsą, norėdamas įžiūrėti, kas pro 
juos įsmuko. Ir jis budrus, nes mano rankos nepaleidžia. 

Tačiau to negana. Jis nebekontroliuoja padėties. 

Aš išsilaisvinu, kaip dažnai darydavau, kai būdavau užspaus- 
tas trijų gynėjų, kurie galėtų gauti kelių lygintojų darbą, jei 

kurią dieną prireiktų. Atlieku piruetą ant kairės pėdos. Ir tada 
spiriu jam iš už nugaros. 

Jis - gerai treniruotas vyras, jo sėdynės rutuliai kaip futbolo 
kamuoliai - tvirti ir elastingi. Kertu į juos įtempta pėda. 

Jei kartais patys nesate visų futbolo subtilybių žinovai, pa- 
sakysiu, kad galingas spyris užgimsta ne kojoje, o giliuosiuose 
pilvo raumenyse. Kai smūgis geriausias, koja veikia kaip ašis, o 
šitas smūgis vienas geriausių. Spiriu iš visų jėgų ir pataikau taip 
švariai, kad Andrikas skrenda ant nosies keturis metrus gilyn į 
tarpuvartės tamsą - ten, iš kur atėjęs. 

Numetu jam baltąjį rankšluostį, kurį vis dar turiu persimetęs 
per petį. 

— Andrikai, - sakau. - Ką pasakytum, jei abudu pamėgintu- 
me prisiminti atjautą? Kad viso šito toliau neeskaluotume. 

Atsakymo nesulaukiu, bet to aš ir nesitikėjau. Nes jis, žino- 
ma, šoka man iš paskos. 

Jo sprintas neįtikėtinas. Vis dėlto jis šėliojo tarp marmurinių 
vonių ir šampano butelių, o ne ant Fino salos velėnos, be to, jo 
užpakalis dar net nepradėjo atsigauti, taigi jis mane pametė dar 
iki Hoibro aikštės. 

Tačiau aš vis tiek nelėtinu greičio. Toks tipas kaip Andrikas 
galėtų lengvai sumanyti įšokti į savo didelį BMW ir apsiputo- 
jęs važinėtis po senamiestį tol, kol mane rastų. Taigi lekiu pa- 
grindinei pėsčiųjų gatvei lygiagrečiomis gatvelėmis kaip gazelė, 
vadovaudamasis nuojauta, nes ką gi daugiau daryti svetimame 
mieste, kol pasiekiu Naująją karaliaus aikštę, o tada neriu už 
automobilių, stovinčių palei Niuhauną. 


Prabėgęs aikštės sodelį, prašvilpiu pro raudonąjį dviaukštį au- 
tobusą ir mesteliu žvilgsnį į vairuotoją. 

Vairuotojas manęs nemato, nes bučiuoja moterį, sėdinčią ant 
sėdynės tiesiai už jo. Ir tai ne šiaip sau bučinukas į skruostą, tai 
vienas iš tų bučinių, kai viskas aplink įsimylėjėlius pranyksta ir 
lieka tik lėtai krintantys gėlių žiedlapiai, drugeliai ir iš laimės 
verkiantys smuikai. 

Taigi turiu progą įsitikinti. Jokios abejonės. Tai Larsas, Sau- 
gumo departamento kriminalistas. O moteris už jo - Katinka. 

Viena vertus, atrodo natūralu. Larsas su Katinka įgyvendino 
tai, apie ką girdėjau juos svarstant „Baltojoje damoje“ - pakeitė 
profesiją. 

Tai suprantama. Galima įsivaizduoti, kad tikrai nemažai 
žmonių, suvokusių, jog valgydami savo duoną kasdieninę jie 
bet kada gali būti nokautuoti tokių tipų kaip Aleksandras Biste- 
ris Finkeblodas, Anaflabija Borderud ir Torkilis Torlacijus, kuo 
greičiau pamėgintų persikvalifikuoti. 

Kita vertus, galvoje užgimsta viena mintis, bet dabar negaliu 
galvoti apie tai, nes jausmas, kad mane medžioja toks galvažu- 
dys kaip Andrikas, priverčia susikoncentruoti į tai, kaip kuo 
greičiau pasprukti. 


ča. 


Kertu Amalienborgo rūmų aikštę ir bėgu siaura gatvele, o jos 
gale atsimušu į vandenį. Nemačiau Andriko nė šešėlio, toks tas 
gyvenimas Olimpe: per daug nektaro ir ambrozijos ir per ma- 
žai bėgimo treniruočių. Jau pradėjau nekantrauti, kada galėsiu 
papasakoti Tiltei, Hansui, Baskeriui ir Ašantei apie savo pasie- 
kimus, nors jie ir neveda kokia nors aiškia kryptimi. 

Pasuku į Muitinės gatvę; iš požeminės stovėjimo aikštelės 
išvažiuoja juodas krovininis furgonas ir nusuka nuo manęs, 
pamatau jo numerius, T - Tiltė, H - Hansas, o skaičiai - data, 
kada Fino sporto klubas pakilo į Superlygą. 

Lekiu kaip apsėstas, tačiau automobilis pasuko už kampo ir 
išnyko. Labai uždusau, tačiau įsvirduliuoju pro duris ir užlekiu 
laiptais po šešias pakopas iškart. 

Durys uždarytos, bet neužrakintos, butas tuščias. Vėluoju 
dešimt minučių, paprastai dešimt minučių nieko nereikštų Til- 
tei, ji sako, kad didžiosios religijos naudojasi dvejopu laiku - 
profaniniu, kurį rodo laikrodžiai, ir sakraliniu, pagal kurį ir 
įgyvendinamas jos planas. 

Mano supratimu, tai tik nevykęs pasiteisinimas, kad galėtų 
ateiti kada panorėjuši. Tačiau dabar viskas kitaip. Dabar žinau, 
kad ji turėtų čia būti. 

Man labai neramu. Ieškau jos pėdsakų. 

Kol kas galiu įžvelgti. Kai žmonės įsikrausto, visi subtilesni 
niuansai pradingsta krūvoje įvairiausio šlamšto, kurį mes visi 
sukišame kažin kur, bent jau taip yra mūsų namuose. Tačiau čia 
niekas dar kaip reikiant neįsikraustęs. Užtat aš ir pamatau. 

Prie lovos atkaltės stovi pora eilių įrėmintų paveikslų, kurie 
dar nesukabinti, jie nusukti į sieną. Tarp dviejų tolimiausių guli 
mo ir tvarkymo specialistui, kokiu išdrįstu save laikyti. 

Atsiklaupiu pakelti to kartono gabalėlio. Pasilenkiu taip že- 
mai, kad žiūriu palei pat grindis. 

Žiūrint šiuo kampu gali visai kitaip pamatyti šviesos atspin- 
džius. Todėl matau, kad prie plautuvės virtuvėje šviesa kren- 
ta ant nemažo ploto, kur kažkas buvo išlieta. Nusausinta, bet 
grindys po to neplautos, todėl liko plona plėvelė. 

Nueinu iki ten, paseilinu pirštą, perbraukiu per grindis ir pa- 
ragauju. Skonis švelniai saldžiarūgštis. Sultys. 

Atidarau spintelę, ant kurios durelių iš vidaus kabo šiukšlių 
kibiras. Pačiame viršuje guli išmesta šluostė. Patraukiu ją, apa- 
čioje guli sudaužyta vyno taurė aukšta kojele. Pakeliu duženas, 
ant stiklo dar likę geltono vaisių minkštimo. Metu atgal į kibirą. 

Paprasti žmonės kaip mes geria sultis iš paprastų stiklinių. 
Tiltė geria sultis iš vyno taurės, pasak jos, sultys yra šventas 
gėrimas, kurį gerti reikia laikantis ritualo. 

Tiltė gėrė iš taurės, kuri guli šiukšlinėje. Tačiau Tiltei taurė ant 
grindų iškrenta itin retai. O jeigu iškrenta, ji neišmestų šukių į 
šiukšlių kibirą nesupakavusi, taip nedaro nė vienas, gyvenantis 
šešių asmenų šeimoje, kuri pripildo keturis šiukšlių maišus per 
dieną, o juos išneša visi pakaitomis ir todėl žino, kad tas, kuris 
neš kitą maišą ir suims jį už apačios, gali persipjauti arteriją. 

Dabar jau tikrai pajuntu, kaip mane surakina siaubas. 

Kadangi akimirką man per sunku mąstyti, grįžtu atgal prie 
lovos pasiimti to kartono gabalėlio. Kad jį paimčiau, turiu pa- 
traukti pirmąjį paveikslą, tai nuotrauka, pasiimu kartoną ir 
pastatau fotografiją atgal. 

Tada vėl ją pakeliu, apsuku ir atidžiau įsižiūriu. Joje - ber- 
niukas su šortais ir futbolininko bateliais, po, regis, lietingų 
rungtynių, nes akivaizdu, kad jis ne kartą išsimaudęs purve. 

Ant jo marškinėlių parašyta: „Fino Visų žvaigždžių ko- 
manda.. 

Tas berniukas - tai aš. 

Nežinau, kas sukūrė visatą. Tačiau kartais galima pasigesti 
šiek tiek daugiau paprasčiausio atidumo. Tarsi ir taip neturė- 
čiau apie ką galvoti. 

Fotografija daryta brolio Hanso po mano pirmųjų rungtynių 
Fino Visų žvaigždžių komandoje; jose begėdiškai sėkmingai 
įmušiau įvartį, tačiau futbole įskaitoma viskas, taip pat ir kiau- 
liška sėkmė. 

Yra tik du šios nuotraukos egzemplioriai. Vieną turiu aš. 
Antrąją esu padovanojęs Konei. 

Keliu įrėmintus paveikslus vieną po kito. Yra filmų plakatų. 
Ifigenijos Brun šokių akademijos baigiamųjų baletų plakatai. 
Dar rėmelis su vaikų nuotraukomis. 

Gerai pažįstu tuos vaikus. Tai Smila, Fila ir Mandrila - trys 
Konės sesers dukterys. 

Prieinu prie lango - vien tam, kad judėčiau ir taip atsikraty- 
čiau nors trupučio nerimo. 

Galbūt kai kas šią akimirką dar turėtų jėgų prisiminti didžių- 
jų mistikų bendrą patarimą ir pažvelgtų į savo vidų ieškodami 
durų, galbūt jėgų turite ir jūs, aš - ne. Man smarkiai svaigsta 
galva. Bent jau vienas dalykas šioje neaiškioje situacijoje yra 
aiškus: šis butas yra Konės. 

Įsmeigiu akis priešais save. Vis dėlto nesu visiškai aklas, nes 
pamatau automobilį, sukantį į požeminę aikštelę. 

Tai raudonas senovinis jaguaras. 

Žinoma, neįtikėtina, kad tai tas pats, kurį ką tik mačiau Atė- 
nės Paladės kieme. 
Ant palangės priešais mane stovi telefonas. Čiumpu ragelį. 


ča: 


Paskambinu į informaciją, pasakau atsiliepusiai moteriškei nu- 
merį iš Atėnės Paladės užrašų knygelės ir paprašau adreso. 

- Jis tavo, - atsako moteris. 

Tada pasitaiso. 

- Ne. Atsiprašau. Aukštu žemiau. Šis numeris registruotas 
penktame aukšte. 

Turiu pasiremti į palangę, kad išlaikyčiau pusiausvyrą. 

— Ar yra vardas? 

— Marija. Marija ir Juozapas Andrikas Fibelbitseliai. 

— Tai gal dar ir koks mažasis Jėzusiukas Fibelbitselis yra? 

— Neturiu informacijos, - sako ji. 

Mudu baigiame pokalbį. 


Stoviu vienas tame bute ir žinau, kad kažkas pagrobė Tiltę. Ir 
kad tai susiję su mūsų apsilankymu „Bellerad Shipping  kom- 
panijoje. Iš ten jie tikriausiai mus pasekė. 

Ši mintis mane paveikia ypatingai, taip iki šiol yra atsitikę 
tik porą kartų per metus, ir tik futbolo aikštėje. Jaučiu, kad kito 
mano spyrio niekas nesustabdys, o jei kelią pastotų vienas kitas 
daugiabutis, tuomet labai apgailestauju, nes iš jų liktų tik plytų 
krūva ir benamiai nuomininkai. 

Atrodo, kad ne aš tampau virveles. Tai mane kažkas valdo iš 
erdvės virš jūros. 

Nelaukiu Hanso. Išeinu pro duris, nusileidžiu aukštu žemiau 
ir paskambinu į duris. 

Duris atidaro Andrikas. Per tą trumpą laiką, praėjusį po 

mūsų išsiskyrimo, jis suspėjo išsimaudyti, plaukai dar drėgni. 
Jis taip pat suspėjo pasiimti vaikus iš darželio, nes jie dabar pri- 
kibę jam iš abiejų šonų, šviesiaplaukiai dvyniai, gal kokių trejų 
metų. 

Tačiau jis, žinoma, neturėjo laiko atsigauti po mano spyrio 
arklio kanopa, matyti iš to, kad jam šiek tiek nepatogu stovėti. 
Ir iš šiek tiek skausmingos veido išraiškos. Dabar, kai pamato 
mane, šita išraiška užleidžia vietą kitai, kurią nebūtų visiškai 
tikslu pavadinti nuostaba, bet tai ir ne šokas, galbūt kažkas per 
vidurį. 

— Norėčiau pasikalbėti su Marija, - sakau. 

Pasirodo Atėnė Paladė, savo vyrui už nugaros ir virš galvos, 
nes, nors ir išlipusi iš savo smailiakulnių ir į šalį padėjusi peru- 
ką bei šalmą, ji vis tiek visa galva už jį aukštesnė. 

Dvynukai pajunta, kad čia trūksta natūralaus laisvumo. 

— Tėte, - paklausia mergaitė, - ar jis pavojingas? 

Andrikas papurto galvą. Tačiau balsas jam dar nesugrįžo. 

Kreipiuosi tiesiai į Atėnę Paladę - neretai sutaupai laiko per- 
šokdamas tarpinius laiptelius ir eidamas tiesiai pas valdžią. 

- Ar būsiu pakviestas vidun? 

Ji papurto galvą. 

- Puiku, - tariu aš. - Tada grįšiu po dešimties minučių ir 
pasikviesiu save vidun. Su šešiais kampuotais pareigūnais ir 
teismo išduotu kratos orderiu. 

Jie spokso į mane. Tada pasitraukia į šoną. Aš įeinu. 


Butas atrodo kaip vyresnioji viršutiniojo sesutė. Planavimas 
tas pats, tik daugiau vietos, daugiau terasos, mažiausiai dar du 
kambariai. Į vieną iš jų Atėnė Paladė mane palydi ir uždaro 
duris. 

Čia savotiškas žiemos sodas. Terasos baldai, stiklinės lubos 
su vynmedžiais ir mažais žaliais balandėliais ant šakelių, nedi- 
delė granito kriauklė su nuogo angeliuko skulptūra ir vandens 
srovele, vaizdas virš vandens į Holmeną ir link Langelinės. 

— Mes išsinuomojome butą viršuje, - pasakoju. - Aš ką tik 
grįžau namo, kažkas pagrobė mano seserį Tiltę, yra likę pėdsa- 
kų. Esu visiškai tikras. Tu kažką žinai apie tuos, kurių slaptažo- 
džiu pasinaudojau. Norėčiau žinoti, ką. 

— Man reikia užsirūkyt, - taria ji. 

Jos pirštai nedreba, kai ji išsitraukia cigaretę. Bet tik todėl, 
kad ji susikaupusi. 

— Kasmet daugybė mažylių tampa pasyvaus rūkymo auko- 
mis, - sakau aš. 

Ji prisidega cigaretę, lėtai ir apdairiai, išpučia dūmus nusisu- 
kusi nuo manęs. 
jeigu tankas tave pervažiuotų. Blogiau baigtųsi jam. Kiek tau 
metų“ 

— Dvidešimt vieni, - atsakau. 

— Būtų daugiau tiesos. Bet atrodai kaip keturiolikos. 

— Mano širdis jauna. 

— Ar tiesa, kad įspyrei Andrikui? 

— Jis suspaudė man ranką. 

Patraukiu marškinėlius ir parodau jai žymes. 

— Man lygiai tas pats, - sako ji. - Kartais tiesiog esi priverstas 
duoti atgal. Esu septynis kartus teista už prievartą prieš vyrus. 
Dirbdama galiu susivaldyti. Bet prasiveržia vairuojant. Koks 
nors šluotų rišėjas, signalizuojantis dar neužsidegus geltonai 
šviesai. Arba įvaro tiesiai man į subinę. Pasiuntu. Negaliu susi- 
valdyti. Iššoku iš mašinos. Atplėšiu dureles. Užvožiu į marmūzę. 

Mano tėvas buvo boksininkas. Namie buvo dalijami antausiai. 
Tiesiog įsigeria į kraują. Bet niekada nemušiau vaikų. 

Ji traukia cigaretę. Žmonių santykis su rūkymu įvairus, dau- 
guma rūkydami įjungia autopilotą. Bet ne Atėnė Paladė, ji visu 
kūnu mėgaujasi kiekvienu dūmu. 

— Ar žinai, kas yra „Abakošas'? 

— Viešnamis, - atsakau. 

— Tačiau ypatingos klasės. Mudu su Andriku laikom dar 
penkis. Tačiau šitas yra mūsų ypatingasis. Jis sukurtas pagal 
graikų misterijas. Klientai visada gauna trumpą įvadą į medita- 
ciją ir savianalizę, tai įeina į kainą. Be to, galime priimti bet ko- 
kią religiją. Turime kostiumų kolekciją kaip teatro drabužinėje. 
Vienuoliai, vienuolės, hurijos, angelai, dakinijos, Mergelė Ma- 
rija, Kanona Bosatsu, vyskupų mitros, lamų galvos apdangalai. 
Visiems skoniams. Pasisekimas didžiulis. Ir vieta puiki. Prie 
pat Parlamento. Holmeno bažnyčios. Bankų būstinių, ministe- 
rijų, įsikūrusių Slotsholmene, advokatų kontorų senamiestyje. 
Dienraščių redakcijų. Uždirbame gerai. Ir džiuginame žmones, 
padarome juos laimingus. Andrikas rūpinasi moterimis. Treč- 
dalis klientų yra moterys. 

Ji užgesina cigaretę, lėtai, tame judesyje staiga pastebiu pyktį. 

— Blogoji pusė ta, kad kartais pasidarai, rupke, irzlus. Myliu 
Andriką. Bet trims mėnesiams per metus išsiunčiu jį į vasar- 
namį prie jūros, Tisvildėje. Kad nereikėtų matyti jokio vyro po 
darbo valandų. Jis atvažiuoja pasimatyti su vaikais kas antrą 
savaitgalį. 

Ji pagauna mano žvilgsnį, sulaiko jį, atsisagsto marškinius, 
išlaisvina krūtis iš liemenėlės. 

- Žinai, kiek čia operacijų valandų? Aštuoniolika. Trys ope- 
racijos, po tris implantus kiekvienoj. Jos atlaikys dešimt metų, 

gal penkiolika. Jos velniškai jautrios. Niekas negali priliesti, net 
Andrikas. Verkiau kiekvieną kartą, kai maitinau dvynius, taip 
skaudėjo. Ar anksčiau esi buvęs bordelyje? 

Papurtau galvą. 

Ji atsistoja. Viduje dedasi kažkas, ko negaliu suprasti, mes suka- 
mės aplink kažką, kur netrukus įžengsime, tik nežinau, kas tai. 

— Klausykis. Susitarimas toks: gali gauti viską. Gali kišti jį 
kur tik nori, galima jį nulaižyti, pamasažuoti, gali gauti vonią 
su eteriniais aliejais arba kirčių per pliką sėdimąją. Tačiau vis- 
kas su prezervatyvu. Jokių bučinių. O širdį pasidedame drabu- 
žinėje. Nėra jokių jausmų. Aš turiu tokį ritualą: kiekvienąkart, 
kai puošiuosi, turiu tokią dėžutę. Persirengimo kambaryje. Su 
dvynukų nuotrauka. Įsivaizduoju, kad išsiimu širdį ir padedu į 
tą dėžutę. Supranti? Tai veikia. Tačiau tris mėnesius per metus 
aš nekenčiu vyrų. 

— Aš turiu seserį, - pratariu. 

— Man moterys nepatinka. 

- Jai irgi. Tačiau ji turi keletą įdomių idėjų dėl pykčio. Parem- 
tų išsamiomis dvasinių klasikų studijomis. Ji galėtų tau padėti. 

— To negali niekas, pyktis yra pyktis. 

Manau, čia ji klysta. Vien nuo minties, ką Tiltė galėtų nu- 
veikti tokioje vietoje kaip „Abakošas“ ir su tokia kaip Atėnė 
Paladė, gali apsisukti galva. Tačiau aš nieko nesakau. Viskam 
savas laikas, kaip rašoma Senajame Testamente, o kaip tik da- 
bar ne laikas didelei reklamos kampanijai. 

Ji prisitraukia pintą kėdę ir atsisėda prie pat manęs. Dabar 
mes jau prie tikslo. 

— Priimu iki keturių vyrų vienu metu. Vyrai dažnai ateina 
po kelis. Labai dažnai prieš kokį nors svarbų įvykį. Gali būti 
keturi aktoriai prieš svarbią premjerą. Politikai prieš derybas. 

Verslininkai prieš sutarties pasirašymą. Tas slaptažodis, kurį tu 
turi. Vakar su juo atėjo keturiese. Trys vyrai ir moteris. Slapta- 
žodis asmeninis, jis priklauso vienam vyrui. Danui. Žinau tik 
tiek, kad jo vardas Henrikas. Kiti trys užsieniečiai. Bet kalba 
daniškai. Henrikas yra nuolatinis klientas. Visada ateidavo vie- 
nas. Tačiau vakar atsivedė tuos tris. 

Ji prisidega naują cigaretę. 

- Buvo toks jausmas, kurio nesupratau. Taigi po visko sėdė- 
jau ir tyrinėjau jį. Žinai, kas tai buvo? Nerimas. Jie mane įbau- 
gino. Šitam versle sukuosi penkiolika metų. Tai buvo pirmas 
kartas. Supranti, kodėl tau pasakoju? 

— Tame yra ir pykčio, - atsakau. 

— Teisingai. 

Vėl nerimas pakelia ją nuo kėdės. 

— Man trisdešimt. Turiu daugiausia trejus metus. Yra, žino- 
ma, santaupų ir vasarnamis, šitas butas ir studija netoli Barselo- 
nos. Tačiau visam šitam reikalui aš esu visiškai atsidavusi. Taip 
buvo ir vakar. Tas, kuris vardu Henrikas, paskambino. Norėjo, 
kad atvažiuočiau pas juos. Atsisakiau. Nesijaučiau saugi. Pasi- 
puošiau. Henrikas visada nori, kad vaidinčiau jo mamą. Bar- 
čiau jį, maitinčiau, keisčiau vystyklus. Kiti du norėjo to paties. 
Norėjo visi trys būti penimi. Ir sėdėti aukštose kėdėse. Ir jie visi 
buvo skirtingų tikėjimų - to, po galais, dar neteko matyti. Per 
tas dvi valandas teko persirengti aštuonis kartus. Skaityti balsu 
ištraukas iš šventų raštų. Kol jie žaidė su maistu. Kas per kiau- 
lidė! Jie norėjo pagalvių mūšio. Plikais užpakaliais ir išsiterlioję 
vaikiškomis tyrelėmis. O moteriškė norėjo, kad Andrikas būtų 
jos tėvas ir joti jam ant kelių. Tačiau kai Henrikas užsimanė 
nusišikti ant grindų, pasakiau stop. Visi turime ribas, ar ne, ar 
tu būtum leidęs? 

— Tikriausiai ne, - atsakau. 

— Tada jie pareiškė paskutinį pageidavimą. Jie norėjo, kad 
aš kiekvienam iš jų atskirai pasakyčiau: „Mamytė tavimi di- 
džiuojasi, mamytė labai didžiuojasi tuo, ką tu dabar veiki.“ Aš 
ir klausiu jų, gal paaiškintų kiek smulkiau, visada lengviau vai- 
dinti, kai gali vaidmeniui lyg ir suteikti turinio. Tačiau tada jie 
visiškai užsiraukia, aš tik turinti paglostyti galvas ir pasakyti, 
kad mamytė didžiuojasi jais kaip pats popiežius, ir palinkėti 
jiems sėkmės. Ir tada viskas baigta, jie išeina visiškai užsiraukę, 
nei labas, nei sudie, ir tada kai ką pajuntu. Jaučiu, kad jų laukia 
kažkas nemalonaus. Todėl, norėdami sukaupti drąsos jie savo- 
tiškai pasinaudojo manimi ir Andriku. Taigi esu skolinga tau 
pagalbą. Čia pirmas kartas per penkiolika metų, kai pasakoju 
apie klientą. To niekada nedarau, tai svarbiausia šito verslo tai- 
syklė. Dabar tai padariau. Pirmą kartą. Ar priimsi pagalbą? 

— Su dėkingumu. 

Ji žiūri į mane klausiamu žvilgsniu. 

— Ar galėtume palikti dvynius Andrikui vienai valandėlei? — 
paklausiu. 

Ji pasitempia. 

- Jis geras tėvas! 

- Yra vienas žmogus, su kuriuo turime pamėgint susitikti, — 
sakau. - Ir tu jam visa tai papasakotum. 


ča. 


Galėtum norėti diskretiškesnio automobilio nei raudonasis ja- 
guaras, tačiau važiuojame jame, Atėnė Paladė ir aš, iš Muitinės 
gatvės link Naujosios karaliaus aikštės. 

Kelyje Atėnei Paladei nepasitaikė progos iššokti ir kakta no- 
kautuoti kokių nors vyrų vairuotojų, ir už tai jaučiuosi dėkin- 
gas. Dabar paprašau jos pastatyti automobilį kuo arčiau rau- 
donojo dviaukščio autobuso, ir ji tai padaro savaip - kaip tik 
yra laisva vieta, rezervuota neįgaliųjų automobiliams; čia ji ir 
sustoja, iš pirštinių dėtuvės ištraukia mėlyną ženklą su vežimė- 
liu ir padeda už priekinio stiklo sakydama, kad, laimei, tarp jos 
nuolatinių klientų daug vyriausiųjų gydytojų. 

Pasiskolinu jos mobilųjį ir liepiu jai signalizuoti tik vieną 
kartą - kai pasakysiu. Tada surenku Alberto Vinglado numerį. 

Pajuntu rimtį ir pagarbą. Aš pirmą kartą tuojau užmegsiu 
ryšį su vienu iš tų žmonių, kurie tikriausiai atsakingi bent už 
dalį įvykių, dėl kurių per pastarąsias paras Tiltė, Baskeris ir aš 
pražilome ir pasenome dešimčia metų. 

— Taip? 

Jeigu jūs, kaip ir aš, turite mamą, įsimylėjusią Šubertą, arba 
tetą, ar pusseserę, tai galbūt esate girdėję nors kelias Gėtės dai- 
nas, atliekamas Fišerio-Dyskau. Jeigu girdėjote jį, tai galėtumė- 
te maždaug įsivaizduoti balsą ragelyje. 

Tai balsas, žinantis dalykų, kurių nesirengia atskleisti. Galbūt 
jo savininkas atėmė gyvastį dvylikai žmonių klanų skerdynėse 
šviečiant mėnesienai, o gal jis ištuštino vieno iš faraonų kapą, o 

gal turi tris meilužes ministres vienu metu ir nė viena niekada 
nesuuodė apie kitas dvi, o dabar viskas baigta. 

Kad ir kas būtų, viena aišku: tai dramblių prižiūrėtojo balsas. Ir 
per tą nublizgintą tembrą galima išgirsti prunkščiant dramblį. 

— Ar tau ką nors sako pavadinimas Fino sala? - klausiu aš. 

Iš pradžių jis nuščiūva. 

— Tęsk, - prataria. 

— Tikiuosi, kad sako, nes yra vargšų apleistų vaikų iš tos sa- 
los, kurie daug ko neteko. Ir kurie mano, kad turėtum jiems 
padėti susigrąžinti bent dalį to, ką jie prarado. 

— Kas per velniava, - sako jis. 

Duodu Atėnei Paladei ženklą, ji pratisai signalizuoja. Garsas 
kaip riaumojančio jaguaro. Silpnai, bet aiškiai tą garsą girdžiu 
ir telefonu. 

Aš padedu ragelį. 

— Matai aną suoliuką? - klausiu. - Šalia autobuso priekio. 
Sėskis ten, prisidek cigaretę, atsilošk ir stebėk veiksmą. 


Bėgte įveikiu Naująją karaliaus aikštę. Pribėgęs viešbučio 
„d Angleterre“ įėjimą, tempą sulėtinu. Bet tik tiek, kad nekris- 
čiau į akis. Praeinu registratūrą ir kyšteliu galvą į restoraną. 

Prie pat durų stikliniame bokšte stovi pyragai, kiekviename 
aukšte po pyragą. Apsidairau, padavėjai nusisukę. Tada griebiu 
sluoksniuotą tortą. : 

Gal „sluoksniuotas“ ir ne visai tas žodis, nes tortas tik vie- 
no sluoksnio. Užtat jis penkiolikos centimetrų aukščio, plakta 
grietinėlė su trupinta nuga ir avietėmis, neabejotinai ant nepa- 
mirštamo trapaus pagrindo. 

Namuose užaugome plakdami grietinėlę šluotele. Jeigu kartais 
esate kilę iš sugadintos aplinkos, kur grietinėlė plakama ran- 

kiniu plaktuvu, o gal visiškai į viską nusispjovus naudojamas 
elektrinis plakiklis, tai dar galite pasitaisyti ir grįžti į teisingą 
kelią. 

Plakant elektriniu plakikliu oras per greitai patenka į grieti- 
nėlę, burbuliukai pasidaro per dideli ir todėl nugriebtas pienas 
pernelyg sparčiai atsiskiria nuo riebalo. Ranka plakama grieti- 
nėlė standėja visiškai kitaip. 

Tą jie žino viešbutyje „d Angleterre“. Tortas išlieka standus 
ir nepaveiktas mano kelionės laiptais aukštyn, nors kopiu per 
keturias pakopas iškart. Taigi kai pasiekiu jaunavedžių aparta- 
mentus ir pasibeldęs įžengiu vidun, tik aš vienas esu pridusęs ir 
dailiai nurausvintais skruostais, o tortas atrodo taip, tarsi kon- 
diteris ką tik jį išlydėjo palaimindamas oro bučiniu. 

Torkilis Torlacijus, Anaflabija, Torlacijaus žmona, sekretorė 
Vera ir Aleksandras Bisteris laiko veltui neleido. Jie nusikirpo 
antrankius jungiančias grandines, jų galiukai mėtosi ant grin- 
dų kartu su įrankiais. Tačiau jiems nepavyko nusikratyti pačių 
apyrankių. Taigi su jomis jie toliau dorojo savo priešpiečius, 
kuriuos jau buvo bebaigią. 

Prieinu prie stalo ir vožteliu tortu Aleksandrui Bisteriui Fin- 
keblodui į veidą. 

— Kada nors, - tariu, - suprasite, kad visa tai jums tik į gera. 

Kai filmuose rodo, kaip žmonės svaidosi tortais, gaila, bet 
turiu pasakyti, kad tie tortai būna pigūs ir prastos kokybės. Su 
puikios kokybės tortais, kaip šis, viskas atrodo visiškai kitaip. 
Filmuose aukos pora lengvų judesių nusikrapšto didžiąją dalį 
torto. Priešais mane Aleksandras Finkeblodas gal tik po dvi- 
dešimties sekundžių nuoširdžių pastangų vos teprasikrapšto 
akis. 

Ir priešais išvysta mane. O tada jo dėmesys ir artimiausi atei- 
ties planai nukrypsta nuo torto į mane. 

Torkilis Torlacijus ir Anaflabija taip pat kyla nuo kėdžių. Ta- 
čiau Aleksandro Finkeblodo judesiai visai kito lygio. Jis pašoka 
ant kojų kaip rutuliukas kiniškame biliarde. 

Turiu aiškų, bet minimalų pranašumą. Taigi kai lėkdamas 
laiptais žemyn visiškai netikėtai sutinku Maksą, neturiu laiko 
stabtelėti. Tik spėju pamatyti, kad jis mane kurį laiką mąsliai 
stebi, o paskui išnyksta už horizonto. 

Išlekiu iš pastato, Finkeblodas paskui mane. Mačiau jį bėgio- 
jantį Fino saloje, su Baroniene. Tačiau vis tiek esu maloniai nu- 
stebintas, jis taip arti, manau, galiu įžiūrėti, jog torto pagrindas 
turėtų būti iš morengų su graikiniais riešutais. 

Kertame gatvę, eismas intensyvus, cypia stabdžiai, signali- 
zuojama pratisai. Esu prie pat raudonojo autobuso, kai išdrįstu 
dirstelėti atgal. Iki Aleksandro pora metrų, už penkiasdešim- 
ties Torkilis Torlacijus ir Anaflabija prasmukę pro eismą didina 
apsukas. 

Pasižiūriu pro priekinį autobuso langą. Larsas vis dar sėdi 
vairuotojo vietoje. Kartu su Katinka, nes ši atsisėdusi jam ant 
kelių. 

Kai kam atrodys, kad vairuotojui su gide viešumoje turis- 
tiniame autobuse tai netinkamas stilius. Kita vertus, ar ne to 
daugelis turistų ir atvažiuoja pasižiūrėti? Be to, toks jau meilės 
būdas, kiek prisimenu iš tų laikų, kai meilė dar buvo ir mano 
gyvenime. Kartais aplinkui įsimylėjėlius ji sukuria tokią erdvę, 
kurioje jie staiga nebesuvokia, kad pasaulyje, be jų, dar yra ir 
kitų žmonių. 

Šitą erdvę dabar leidžiu sau suardyti. Abiem delnais pabel- 
džiu į priekinį stiklą, tada neriu žemyn tarp priekinių ratų ir 
palendu po autobusu. 

Nuo dabar nieko nebematau, tik tiek, kiek matyti iš po auto- 
buso. Tačiau ir tai linksmina. Nes matau Finkeblodą sustojant, 

ir iš jo veido išraiškos aišku, kad jis pamatė Larsą su Katinka, o 
šie pamatė jį ir atpažino pro torto likučius. Aleksandras apsisu- 
ka aplinkui, tą patį šiek tiek tolėliau padaro ir Torkilis Torlaci- 
jus su Anaflabija. 

Tai šį tą byloja apie šių trijų žmonių dvasinį lankstumą, kai jie 
per sekundės dalis sugeba persiorientuoti iš troškimo sučiupti 
ir sudoroti mane į norą patiems sprukti. Jau įgiję policijos aukų 
patirties, jie išsiskiria ir bėga kiekvienas skirtinga kryptimi, 
priversdami persekiotojus išsiskirti. Paskutinis vaizdas, kurį 
matau, yra jie, bėgantys į skirtingas puses per Naująją karaliaus 
aikštę, o Larsas su Katinka - visu greičiu jiems iš paskos. 

Aš nusilenkiu Atėnei Paladei. 

— Kelias laisvas, - ištariu. 

Ji žvilgsniu nulydi bėgančiuosius. 

— Pažįstu tave tik daugiau nei dvi valandas, - sako ji. - Vis 
tiek turiu pasakyti, kad toliau taip elgdamasis gali įgyti nema- 
Žai priešų. 

— Bent jau nesu nėkart teistas už smurtavimą, - atkertu, - 
priešingai nei kiti. 

— Tau juk dar tik dvidešimt vieni, - atsako ji. - Palauk, kol 
sulauksi mano metų. 


ės. 


Įlipame į autobusą. Už vairuotojo sėdynės yra pertvara su du- 
rimis, ir jas atidarius tampa aišku, kad apžvalginės ekskursi- 
jos šiuo autobusu pelno neduotų, nes visi langai užtamsinti, 
sėdynių nėra, jos pakeistos elektronine įranga - ten gal pen- 
kiasdešimt televizorių ekranų ir monitorių, o prieš juos ant 
biuro kėdžių sėdi keturi žmonės su ausinėmis bei mikrofo- 
nais, visi įsitraukę į savo darbą, nė vienas neatsisuka mums 
einant pro šalį. 

Patalpos viduryje į viršų kyla siauri sraigtiniai laiptai. Jais už- 
kopiame į labai panašią, tik perpus mažesnę patalpą, atskirtą 
pertvara su plačiomis durimis, su keturiais intensyviai dirban- 
čiais žmonėmis. Duris atidarau nesibeldęs. 

Šioje patalpoje kitaip nei tamsiojoje autobuso dalyje: langai 
čia nuo grindų iki lubų, taip pat stoge, stiklas tikriausiai polia- 
rizuotas ir tonuotas ypatingu būdu, nes iš išorės nieko nematy- 
ti, tačiau čia, viduje, sėdi kaip patogiame akvariume. 

Patogiai sėdintis vyras yra Albertas Vingladas, suprantu tai 
iškart, o Anaflabija pataikė kaip pirštu į akį - tas vyras tikras 
kardinolas, o gal net popiežius, nes virš kardinolų dar kažkas 
yra, o vyras kėdėje:atsilošęs taip, tarsi būtų visiškai tikras, jog 
galėtų pakilti aukštyn neatsitrenkdamas galva daugiau į nieką, 
jei suprantate, ką noriu pasakyti. 

Norint pakilti jam reikėtų susidoroti su kita problema: jis nu- 
tukęs kaip Fino gyvulių parodos premijinė kiaulė, ir nėra jokio 
pagrindo manyti, kad šitie papildomi kilogramai jam lengvai 
užaugo, dėl tiekos reikia padirbėti, ir jis tam aiškiai nusiteikęs, 

nes ant stalo priešais jį guli didžiausia kada nors mano matyta 
priešpiečių dėžutė; stebėdamas mus jis tą dėžutę atidaro, o ten 
guli tikrai ne mažiau nei dvidešimt sumuštinių, visi jie gausiai 
apkrauti. 

Jis suprato mano žvilgsnį. 

— Sveriu šimtą šešiasdešimt, - sako. - Mano tikslas - šimtas 
aštuoniasdešimt. 

— Tikrai jį pasieksite, - atsakau. 

— Dalis jų - dėl valgymo nervams nuraminti, - paaiškina 
jis. - Po to, kai susipažinau su jūsų šeimynėle. 

Didesnis storžievis pasakytų, kad šiuo atveju pažintis turėtų 
siekti kelias kartas, tačiau aš juk užaugęs pastoriaus šeimoje. 

Priešais jį padedu USB atmintinę su įrašais iš konferencijos 
salės ir ant bloknoto užrašau juodojo krovininio furgono vals- 
tybinį numerį. 

— Mano vyresnioji sesuo Tiltė pagrobta, - pasakoju. - Prieš 
valandą, automobiliu su šiuo numeriu. Tai viena. Kita - keturi 
asmenys, trys vyrai ir moteris, ruošiasi susprogdinti Didžiojo 
sinodo parodos vertybes. Rakte yra vaizdo ir garso įrašas, kur 
jie matomi pusantros minutės prieblandoje. 

Jis tikriausiai nuspaudė kokį nors skambutį, nes įeina mote- 
ris, trisdešimčia metų už jį jaunesnė, tačiau turinti valios jėgos 
pakeisti jį popiežiaus soste. Ji paima mano užrašus bei USB at- 
mintinę ir išeina. 

Mudu su Atėne Palade užsiimame vietas. Albertas Vingladas 
mus stebi. Galbūt jis gėrisi vaizdu, o gal mąsto, manau, pasta- 
rasis variantas. 

— Jei leistumėt, kalbėsiu tiesiai, - sakau aš. - Senstančiam 
valdininkui, einančiam aukštas pareigas. Mes anksčiau nebu- 
vome susitikę. Tačiau man atrodo, kad per pastarąsias septy- 

niasdešimt dvi valandas esate atsakingas už tai, kad mano tėvai 
ir mano vyriausias brolis yra ieškomi, o mano sesuo ir aš bu- 
vome paimti policijos ir uždaryti narkomanų klinikoje. Taip 
pat už tai, kad buvo uždegta žalia šviesa mūsų prievartiniam 
išvežimui, kad mūsų vaikystės namai išdraskyti, ir už tai, kad 
ant mūsų užsiundyta vyskupė, smegenų tyrinėtojas ir Švietimo 
ministerijos atstovas. Dar už tai, kad buvo duotas nurodymas 
užmigdyti Baskerį, mūsų šunį. 

Jis barzdotas. Išmintinga, antraip jo veidas būtų be kontūro, 
kaip pilnatis. Dabar jis glosto savo barzdą. Jaučiu jo protą, tarsi 
čia pat, už kaktikaulio dūgztų avilys. 

Įpėdinė sugrįžo. 

— Automobilis pavogtas šįryt, - praneša ji. - Iš pavėsinės 
Glostrupe, savininkas išvykęs, susisiekėme su juo mobiliuoju, 
laikmeną. Viskam peržiūrėti reikia laiko. Tačiau keturių nukly- 
dėlių identifikacija teigiama. 

Alberto Vinglado akys nukrypsta į Atėnę Paladę. 

- Turiu viešnamį, - taria ji. - Vakar vakare aptarnavau tuos 
tris vyrus ir moterį. Turime vieno iš jų kreditinės kortelės nu- 
merį, jis danas, vardu Henrikas. 

Dirsčiodama į savo mobilųjį ji rašo ant stalo gulinčiame 
bloknote. Ji tikriausiai paskambino ir paprašė atsiųsti kortelės 
numerį, kol serviravau tortą Aleksandrui Finkeblodui. 

Albertas Vingladas grįžta prie manęs. 

- Gal papasakotum apie savo ir jūsų pastarąsias dvidešimt 
valandų? Nuo tada, kai dingote iš mūsų akiračio. 

Pateikiu jam sutrumpintą versiją. Apie laikraščių antraštes, 
pabėgimą iš „Didžiojo kalno“, kelionę į Finoholmą, plaukimą 
„Baltąja dama“ ir pirmąją dienos pusę Kopenhagoje. Pasakoda- 

mas jaučiu, kaip Atėnė Paladė krūpteli. Galimas dalykas, kad ji 
pradeda suvokti, jog yra ir sudėtingesnių likimų, nei kęsti eis- 
mo dalyvių patyčias. Tačiau iš Alberto Vinglado nepajusi nie- 
ko, išskyrus didžiulį pasitenkinimą sumuštiniu. Kai baigiu savo 
pasakojimą, visi dvidešimt storulių sumuštinių jau yra nukelia- 
vę ten, iš kur niekas niekada negrįžta. 

- Tau keturiolika, - sako jis. - Techniškai vertinant, tu vaikas. 

- Bet mano siela sena. Ir aš žvelgiau giliai. 

Tokią pastabą labai atsargiai mestelėčiau Fino sporto klubo 
persirengimo kambaryje. Tačiau noriu, kad priešais sėdintis 
vyras rimtai į mane žiūrėtų. 

Jis spokso į mane. Jo akys tarsi pučiasi. Tada nusikvatoja. 

Jis pakiša storą kaip pudingas ranką po stalu, ištraukia kaž- 
ką panašaus į piratų lobių skrynią. Iš šios jis traukia tikruosius 
priešpiečius, anie dvidešimt tebuvo užkandis. Jis pajunta mano 
žvilgsnį. 

- Mano vaikystė buvo sunki, - prataria. 

— Pamatytumėt maniškę, - atsakau. 

Jis pakelia riekę, apteptą tikriausiai grynu majonezu, iš kurio 
koketiškai kyšo keletas krevečių, pasideda ją ant liežuvio, užsi- 
čiaupia, riekė dingo. Iš segtuvo, gulinčio ant stalo, jis ištraukia 
popieriaus lapą su keturiomis ant jo suklijuotomis nespalvoto- 
mis fotografijomis, kuriose - trys vyrai ir moteris. Jas pamačiu- 
si Atėnė Paladė krūpteli. Vienas iš vyrų tokiais šviesiais plau- 
kais, tarytum išbalintais vandenilio peroksidu. Spėju, kad tai 
turėtų būti Juodasis Henrikas, pikčiausias žiurkių ir skolininkų 
priešas. Sunku apie tą veidą pasakyti ką nors daugiau nei tai, 
kad vyras savimi pasitiki ir noriai tai demonstruoja. 

— Jums pažįstamas žodis „fundamentalizmas“, - kalba Al- 
bertas Vingladas. - Ne religijos tai išgalvojo, dauguma žmonių 
fundamentalistai, pasaulis yra plėšikų irštva. 

Už jo stovi nedidelė alaus statinaitė, džiaugsmingai ir su 
pasididžiavimu atpažįstu Fino alaus daryklos „Ypatingąjį, ku- 
ris pamažu užkariauja rinkos dalį visoje šalyje. Jis prisileidžia 
puslitrį ir iškart ištuština. 

- Į sveikatą, - taria. 

Manau, jei norėtumėte surasti Alberto Vinglado silpną vietą, 
tereikėtų iš jo atimti vieną priešpiečių pakuočių arba alų, ir dar 
nespėję apsidairyti priešais save jau turėtumėte patį pavojin- 
giausią fundamentalistą. 

— Dėl globalizacijos didėja spaudimas didžiosioms pasaulio 
religijoms. Jos atsako tapdamos fundamentalistinės, ir tai, po 
galais, būdinga visoms: visur knibžda fundamentalistų krikš- 
čionių, hinduistų, budistų, islamistų ir dar kipšas žino ko, ir 
yra tik viena užtvara, sauganti mus nuo didžiojo tvano - tai 
policija ir kariuomenė. 

Čia vos ištveriu nepaklausęs, ar nereikėtų paminėti ir „Asa- 
toro draugijos, kuri Fino saloje pastaruoju metu parodė stip- 
rias fundamentalizmo tendencijas: narių minia sumažėjo nuo 
septynių iki penkių, ir, pasak gandų, Einaras Tampeskelveris 
Fakyras svarstė, ar nepaaukoti savo sūnaus Knudo, Tiltės kla- 
sės draugo, Odinui, kad sulauktų palaikymo konkurencinėje 
kovoje su tradicine bažnyčia, Gite Chrizantema, Sindbadu Al- 
Blablabu ir lama Svenu Helje; tą ketinimą aš širdingai palaikau, 
nes Knudas yra nepataisomas nusikaltėlis, piktavališkumu nu- 
sileidžiantis tik Kajui Molesteriui. Tačiau ir vėl mano tinkamos 
progos pojūtis pašnabžda, kad tam dabar ne laikas. 

— Terorizmo šaknys yra fundamentalizmas, - dėsto Alber- 
tas Vingladas. - Daugelis žmonių viduje nešiojasi po teroris- 
tą. Tik laiko klausimas, kada jis išnirs į paviršių, dėl to žmo- 
nes reikia laikyti įtempus vadžias; devyniasdešimt penkiems 

procentams Žemės gyventojų reikia, kad kas nors pasakytų, 
kaip jiems elgtis. Todėl teroristai ir dirba organizacijomis, iš 
tūkstančio vargiai atsirastų vienas, kuris dirbtų individualiai. 

Jis išsirenka porciją, tikriausiai maistas ant riekės duonos, 
tačiau jos nesimato. Matyti tik gabalas stambiai malto kepenų 
pašteto, ir tas gabalas didelis kaip forma duonai kepti, ant jo 
suklota nemaža dalis šiųmečio pievagrybių derliaus ir viskas 
elegantiškai užbaigta traškia pusės kiaulės šonine. 

- Tie, kurie dirba po vieną, yra sudėtingieji atvejai. Mes va- 
diname juos nuklydėliais. Nes jie juda neturėdami atspirties 
taškų. Jie - mano arkliukas. Ir aš, po galais, galvas jiems nuo 
pečių nuimsiu! 

Jis barbena pirštais į lapą priešais save. 

— Šitie keturi yra nuklydėliai. Apie kiekvieną atskirai žinojo- 
me daugiau nei dešimt metų. Tačiau dar niekada neteko matyti 
ir istorijoje to dar niekada nebuvo: veikiausiai jie susijungė. Ir 
kaip, po šimts velnių, jie išbūna viename kambaryje nenužudy- 
dami vienas kito, apie tai mes mąstėme tiek daug, kad beveik 
netekome apetito, po galais. 

Pajuntu norą paguosti jį, kad, mano manymu, jo apetitui yra 
vilties ir jo laukia šviesi ateitis, bet nenoriu trukdyti, jis doroja 
kilnųjį pašteto įpėdinį, gabalą jautienos kepsnio, kuriam nuo 
lėkštės iki burnos pakelti praverstų atskiras keltuvas. 

- Pasaulis purvinas, - taria jis. - Ir žmonės laikosi kartu tik 
todėl, kad reikia. Mes manome, kad šituos keturis chuliganus 
suvedė kažkas, kas, jų manymu, kelia didesnį pavojų negu jie 
patys vienas kitam. Juos subūrė Didysis sinodas. 

Jis panoro atsistoti ir prieiti prie lango. Net ir tie pora metrų 
jam prilygsta maratonui. 

— Visos didžiosios religijos dviveidės, ir jei manęs paklaustų, 
tai jie abu, po galais, vienas už kitą labiau sutrikę: išorinis, vadi- 
namasis egzoterinis, tai tas, kurio laikosi dauguma tikinčiųjų. 
O kitas, vidinis, ezoterinis, skirtas mažumai. Išorinis veidas yra 
tas, kurį propaguoja mūsų ir katalikų bažnyčios, mečetės, šven- 
tyklos ir gompos visame pasaulyje. Būtent išoriniai veiksmai ir 
ritualai ramina tikinčiuosius, užtikrina juos, kad dabar sunku, 
tačiau gyvenimas po mirties bus šviesesnis. Antrasis veidas, 
ezoterinis, skirtas puspročiams. 

Nuo lango jis meta žvilgsnį į likusius dešimt sumuštinių, ku- 
rie guli ant lėkštės ir vilioja. 

— Tai skirta tiems, kuriems negana tik paragauti. Kurie nenori 
laukti, kol numirs, o nori atskleisti didžiąsias paslaptis dabar. 

— Jūs toks ir esate! 

Man išsprūsta, net nežinau kodėl. Tačiau staiga esu visiškai 
tikras, kad Albertas Vingladas yra dramblių prižiūrėtojas. 

Jis krūpteli. Aš paliečiau nervą. 

— Ką čia paistai, berniuk? Tau visai galvoje negerai. Visiškai 
ne. Viskas baigta. Aš tapau protingesnis. Religija yra smegenų 
veiklos sutrikimas. 

Jis pasirengęs tęsti. Bet aš buvau beperimąs kamuolį iš jo. 

— Didysis sinodas susijęs su didžiųjų religijų vidiniu veidu. 
Tai pirmas istorijoje bandymas tokiu mastu pradėti pokalbį 
tarp tų tikrųjų bepročių, mistikų, apie galimybę, kad yra kažkas 
bendra visoms didžiosioms religijoms. Beprotiška jiems kilusi 
idėja yra patyrinėti, ar gali skirtingi religiniai išgyvenimai rem- 
tis tais pačiais principais. Ir jie įtraukė smegenis tyrinėjančius 
mokslininkus ir psichologus. Tie nuklydėliai baiminasi galimy- 
bės, kad skirtingų religijų atstovai išsiaiškins, jog tos religijos yra 

artimesnės viena kitai nei manyta. Ir jeigu taip nutiks, bus pa- 
naikintas fundamentalizmo pagrindas. Juk negali jausti grės- 
mės žmogaus, kuris iš esmės yra nušokęs nuo proto lygiai taip 
pat, kaip tu pats. Štai todėl jie susijungė. 

Jam reikia atsikvėpti. Jis grįžo namo, prie savo priešpiečių, 
juos užbaigia, lėkštės neišlaižo, bet man kyla įtarimas, kad ne- 
padaro to tik todėl, kad mes sėdime priešais. Iš podėlio po ra- 
šomuoju stalu jis išsitraukia šokoladinį tortą. 

Tortas tokio dydžio, kad pakaktų nudžiuginti visą bendruo- 
menės tarybą, Albertas Vingladas išmatuoja jį žvilgsniu ir įver- 
tina, kad užteks mums visiems trims. Atpjauna du plonyčius 
gabalėlius Atėnei Paladei ir man. 

— Tu sportininkas, - taria jis, - tavo dosjė taip parašyta. Spė- 
ju, kad savo svoriu rūpiniesi. 

— O kaip aš? - paklausia Atėnė Paladė. 

Matau, kad Albertas Vingladas jaučia spaudimą. Dabar jau vi- 
siškai aišku, kad greičiausias būdas jį įsiutinti būtų stverti tortą. 

— Tau reikia išlikti lieknai ir patraukliai, - atsako, - tavajam 
versle. O čia - kalorijų bomba. 

Jis nugramzdina tortą. Nuskalauja puslitriu kavos iš šildo- 
mojo puodelio. Servetėle delikačiai nuo barzdos nusišluosto 
trupinius. 

— O mano tėvai? - paklausiu. 

Tada jis pasako kai ką, kas mane beveik išmuša iš vėžių. 

— Na taip. Jie tikri didvyriai. Jie paskambino ir pranešė, kad 
rado sprogstamąjį užtaisą. Padėtą požeminiame seife, į kurį 
gaisro, vandalizmo ar vagystės atveju nuleidžiamos brangeny- 
bės. Nuvažiavome tenai su išminuotojų būriu. Viską pašalino- 
me. Susitikau su jūsų tėvais. Jūsų mama atliko nuostabų darbą 
įrengdama apsaugą. Mieli žmonės. Sumanūs. Mandagūs. Ger- 

biantys įstatymus. Kaip, po šimts, jie susilaukė tokių vaikų kaip 
jūs? Tačiau smegenims daug ko nutinka nėštumo metu. Taip ir 
jūsų direktorius rašė ataskaitoje. Ar ne apie vandenį smegenyse? 
čiaupti. Pavyksta. 

— Tai jie nėra ieškomi? - pasiteirauju. 

— Kas? Tavo tėvai? O kuriems galams jų ieškoti? Jiems me- 
dalį duos. Jie susižers šimtus milijonų. Už tai, kad išgelbėjo tas 
vertybes. Bus tada pinigų nusamdyti jums priežiūrą. Gal „Hells 
Angels“ baikerius. Už tai ir išgerkim! 

Ir jis pradangina dar pusę litro malonumo. 

— Kodėl reikėjo mus pašalinti? - klausiu. - Ir Hansą areš- 
tuoti? 

— To prašė jūsų tėvai. Kad žinotų, jog jūs esate saugūs. 

Fino sporto klubo pagrindinėje rinktinėje pastoriaus Pėteris 
garsėja rytietišku paslaptingumu. Taigi iš mano lygaus veido 
neįskaitytum nieko. Tačiau viduje verdu, tuoj sprogsiu. Ka- 
dangi mama su tėčiu sutiko, kad mus sukaustytų mėlynomis 
apyrankėmis ir uždarytų į narvą ne dėl mūsų pačių saugumo - 
mums grėsmės nekėlė niekas kitas, tik jie patys. Tėvai bijojo, 
kad mes jų nesusektume. 

— O kaip mano sesuo? - pasiteirauju. 

Jo veidas surimtėja. 

- Gatvėse keturi:tūkstančiai pareigūnų. Civiliniais drabu- 
žiais vilkintis pastiprinimas iš Švedijos, Norvegijos, Vokietijos 
ir JAV. Beveik septyni tūkstančiai asmenų. Turime stebėjimo 
sraigtasparnius, pakrančių apsaugą. Mus remia civilinė sauga 
ir gaisrininkai. Kol kalbėjomės, jie visi gavo tavo sesers nuo- 
trauką ir pranešimą pradėti paiešką. Po galais, mes ją tikrai su- 
rasime. 


ča. 


Sėdime jaguare su vaizdu į aikštę ir Niuhauną, paskambino- 
me Hansui su Ašante, pasirodo, jie nebuvo nuėję toliau negu 
įsimylėjėlių suoliukas prie kanalo, o dabar susitinkame su jais 
čia. Papasakojame jiems viską, Atėnė Paladė užveda variklį, ir 
pastebiu, kad ji vairuoja kiek kitaip nei važiuodama čionai, tar- 
si išsiblaškiusi, tačiau galbūt tai suprantama, kai pagalvoji, kaip 
greitai ji pateko į mūsų šeimos artimiausiųjų ratą. 

Man taip liūdna, beveik apėmusi neviltis. Išsamiai su Tilte 
studijuodami religijas, nuolat susidurdavome su visų didžiųjų 
mokytojų rekomendacijomis, kad nusišypsojusią laimę patirti 
kančią reikia suvokti kaip didžiulę galimybę, ir nusiteikti taip: 
dabar turėčiau iš tiesų visas pasinerti į kančią, kad nė lašas jos 
nebūtų išlietas veltui. 

Pasakyti lengviau nei padaryti, o kai pavyksta, negali tuo 
pat metu kontroliuoti visų kitų dalykų, pavyzdžiui, savo galū- 
nių, štai dabar mano ranka pati išlenda iš kišenės su gabalėliu 
kartono. Čia tas, kurį radau tarp paveikslų Konės butuke prieš 
įvykiams įsibėgėjant, taigi dar neturėjau progos atidžiau jo ap- 
žiūrėti. Tą darau dabar. Tai vizitinė kortelė su įspaustu kryžiu- 
mi. Greta kryžiaus parašyta: „Catholic University of Denmark“. 
Adresas Plačiojoje gatvėje. Apačioje įrašytas senas geras daniš- 
kas vardas Jakobas Akinas Bordurijus Madsenas. 

Man kažkas darosi, tai sunku paaiškinti ir neįmanoma už 
tai atsiprašyti. Mano smegenis perskrodžia pamišimo žaibas. 
O žaibą kaip griaustinis seka mintis: ką daugiau gali reikšti 
kortelė, gulinti Konės bute, jei ne tai, kad Jakobas Bordurijus, 

puma iš Ifigenijos Brun šokių akademijos, pagrobė iš manęs 
Konę. 

Žinau, ką pasakysite: ar tik nesu dabar įpusėjęs dvasinio 
susitikimo su sielvartu dėl Tiltės dingimo, tai kodėl dabar 
pradedu fantazuoti apie Jakobą su Kone; jūs visiškai teisūs, 
nieko kita nepridursi, tik tiek, kad tarp visų pasaulio religi- 
jose sutinkamų demonų pavyduliavimas yra ir bus vienas iš 
grupės lyderių. 

Kitą akimirką atsipalaiduoju. Nes tai tikriausiai Tiltė paliko 
tą vizitinę. Konei keturiolika, o Jakobui septyniolika, istorijo- 
je nėra jokių pavyzdžių, kad Konei būtų rūpėję vyresni vyrai. 
Taigi nugali mano sveikas protas, o kartu kyla klausimas, kodėl 
Tiltė paliko šią vizitinę kortelę. Nes, kaip minėjau, Tiltė ne iš tų, 
kurie mėto daiktus. Labiausiai tikėtina, kad ji kortelę numetė 
kaip pėdsaką. 

Pasukame į dešinę palei sodus, gale matyti jūra. Baskeris 
inkščia, jam labai neramu dėl Tiltės, aš apverčiu kortelę, kitoje 
pusėje tušinuku Tiltė užrašiusi skaičių trylika. 

Trylika yra Tiltės mėgstamiausias skaičius. Ji sako, kad jis 
geresnis nei jo reputacija, ji pati gimusi tryliktą dieną ir labai 
džiaugiasi tuo, kad pastoriaus namų adresas yra Bažnyčios gat- 
vė trylika, o grafas Rikartas, domėjęsis numeroligija, yra patei- 
kęs išsamų paaiškinimą, kurio nebeprisimenu, tačiau šis skai- 
čius, pasirodo, labai:tinkamas Tiltei. 

Vis dėlto ne iškart suprantu, kodėl ji turėjo užsirašyti šitą 
skaičių ant Jakobo vizitinės kortelės. 

Užtat suprantu, kad turime susirasti Jakobą, nes iš kortelės 
aišku, kad reikalas, kurį Tiltė kalbėjo turinti atlikti, buvo susi- 
tikimas su juo. 

— Mums reikia apsisukti, - ištariu. - Į Plačiąją gatvę. 

Tą akimirką labai greitai vienas po kito įvyksta keli dalykai. 

Pradžioje Atėnė Paladė sukteli vairą, užlekia su jaguaru tie- 
siog ant šaligatvio ir nuspaudžia stabdį, mes sustojame lydimi 
ratų cypimo ir svylančios gumos dūmo. 

— Dabar supratau, - sako ji. 

Nesuspėjame sužinoti, ką ji suprato, nes pajuntame smūgius 
į jaguaro stogą, ir tai ne koks nors mandagus beldimas, o keti- 
nimas automobilį sukapoti. 

Pro atvirą Atėnės Paladės langą galvą kyšteli vyriškis. 

Jis sėdi ant naujutėlaičio „Raleigh“ ir vilki kostiumą, baltus 
marškinius ir kaklaraištį, kelnių klešnė susegta spaustuku, ir 
avi jis iki blizgesio nuvalytais batais. Ant dviračio bagažinės — 
odinė rankinė su nešiojamuoju kompiuteriu, o rankoje - šlau- 
nies storumo ilgakočių raudonų rožių puokštė celofane. Vyriš- 
kis suriaumoja tiesiai Atėnei Paladei į veidą: 

— Nagi, žuvie, patrauk iš čia subinę, gal teises loterijoj laimė- 
jai, ar esi girdėjusi gandų apie kelių eismo taisykles? 

Nepažįstu vyriškio asmeniškai. Vis dėlto galėčiau pasiūlyti 
dešimt už vieną, kad jis yra advokato padėjėjas, šiandien jau 
baigė darbą ir keliauja į nuosavą butą prašmatniajame Šarlo- 
tenlunde, kur jo laukia sužadėtinė, jie netrukus kartu apsigy- 
vens, susituoks, susilauks dviejų, gal trijų, vaikų, turės šunį ir 
gyvens ilgai ir laimingai iki amžiaus galo. 

Žinoma, šį projektą nuoširdžiai remiu. Nors pats ketini likti 
vienas amžinai, vis tiek gali pasidžiaugti kitų laime. 
kaip truputėlį apraminti savo pyktį, o tą rekomenduoja visos 
didžiosios pasaulio religijos ir duoda patarimų, kaip tai pada- 
ryti. Tačiau tam laiko nėra, jis jau užriaumojo ant Atėnės Pa- 
ladės. 

O ji tikrai ne ta, ant kurios reikėtų riaumoti. Jos akys apsi- 
blausė. Kitą akimirką ji jau nutvėrusi padėjėją už abito ir įsi- 
traukusi per langą. 

Tada akimirką delsia. Ją pristabdo, be abejonės, trumpa dve- 
jonė, kurią iš dviejų galimybių pasirinkti - nusukti tam vyrui 
sprandą ar paprasčiausiai nutraukti jam galvą. 

Ši pauzė - mūsų šansas. Hansas, Ašantė ir aš kartu sugriebia- 
me Atėnę Paladę kaip tik tą akimirką, kai iš patenkinto žvilgs- 
nio matyti, kad ji jau pasirinko. 

Akimirką netikiu, kad mums pavyks ją nulaikyti. Tada Han- 
sas įtempia raumenis, o kai Hansas įtempia raumenis, sustoja 
bet koks natūralus judėjimas. Iš lėto jos akys atsigauna. Ji pa- 
sižiūri į advokato padėjėją, iškelia jį per langą ir užsodina ant 
dviračio. 

— Nepyk, miškine kiaule, - ištaria ji. 

Jis pradeda minti ir greitėja tolyn nuo mūsų neatsigręždamas. 
Jis, atrodo, sveikas. Bet pasakysiu, kaip sako daugelis didžiųjų 
apšviestųjų: advokato padėjėjas, kuris žvelgė mirčiai į akis, jau 
yra nebe tas advokato padėjėjas. 

Atėnė Paladė sugrįžta maždaug į tą pačią tikrovę, kurioje 
esame mes. Ir dabar atsisuka į mus: 

— Laivų sirenos, - ištaria. 


ės. 


Mes klausomės. Tolumoje girdėti sirena. Tačiau tai nėra taip 
ypatinga, kad sukeltų norą šią žinią paskelbti viešai. Šmėste- 
li mintis, kad Atėnė Paladė juk buvo sustabdyta besirengianti 
atimti gyvastį tam vyrui ant dviračio, tad galbūt tokiai jautriai 
kaip jos nervų sistemai buvo per sunku užgniaužti savo spon- 
taniškus jausmus. 

- Jis juk skambino man. Henrikas. Vakar. Norėjo, kad atva- 
žiuočiau pas juos. Aš atsisakiau. Beveik niekada to nedarau. Tai 
per daug pavojinga. Man patinka, kai Andrikas yra netoliese. 
Tada jie užsirašė kitai dienai. Tačiau fone girdėjau tą patį garsą. 
Ir pati juk gyvenu prie vandens. Tai buvo laivo sirenos. 

— Ar buvo koks adresas? - klausiu aš. 

Ji lėtai linkteli. 

— Tai ir buvo keista. Paprastai apie klientus žinome kuo ma- 
žiau. Tačiau jis pasakė adresą. Kad mane įkalbėtų. Kad parody- 
tų, kaip arti. Jis buvo Frihaune, Laisvajame uoste. Adresas buvo 
„Sandėlis“ ir kažkoks numeris. 

Mes laukiame, ji galvoja. 

— Negaliu prisiminti, - ištaria nelaiminga. 

Tuo metu prie atviro lango prisiartina dar vienas žmogus. Aš 
suimu Atėnę Paladę už rankos. Tačiau žmogus kreipiasi kitaip. 

— Atleiskite, - sako jis. - Aš kaip tik ėjau pas jus. Į Muitinės 
gatvę. 

Ant šaligatvio stovi plakatas iš Ifigenijos Brun šokių akade- 
mijos katalogo, mano buvęs bičiulis iš pagrindinės komandos 
Jakobas Akinas Bordurijus Madsenas su rožiniu, dvasininko 
apykakle ir dykumų šeicho žvilgsniu. 

Trukteliu Jakobą ant sėdynės šalia savęs. Neperlenkčiau saky- 
damas, kad jaguaras tuoj sprogs nuo keleivių. Reikėtų pagal- 
voti, kad vien mano didžiajam broliui šiaip jau reikėtų atskiro 
automobilio. Tačiau dabar netinkamas metas skųstis susitiki- 
mo aplinkybėmis. 

— Noriu pasikalbėti su Tilte, - sako Jakobas. 

— Per vėlu, - tariu, - ją pagrobė. 

Jis nuvysta mūsų akyse, ir man tai reiškia du dalykus: kad jis 
žino kažką apie tai, ką Tiltė ir mes veikiame. Ir nors jis turi vi- 
zitinę kortelę ir pašaukimą, nors jo rožinis nebuvo sustojęs nuo 
tada, kai išvažiavo iš Fino salos, jo širdis nuo Tiltės dar neišgijo. 

Atkišu jam vizitinę kortelę. 

— Ji numetė šitą, kai jie ją išsitempė, - paaiškinu. - Ji tikriau- 
siai su tavimi kalbėjosi. 

Jo žvilgsnis bėgioja. 

— Policija, - ištaria jis. 

— Jiems pranešta. Jos ieško. Automobilis, kuriuo ji buvo pa- 
grobta, ieškomas. Dabar laukiame tik to, ką Žinai tu. 

Jame kovoja didelės jėgos. Nėra visiškai tiksliai žinoma ko- 
kios. Tačiau viena iš jų - meilė. Ji ir nugali. 

— Ji buvo pas mus prieš pusantros valandos. 

— Kas tie mes? 

— Katalikiškas universitetas. Ji mane ten susirado. Papasakojo 
viską. Labai trumpai, bet viską. Apie jūsų tėtį ir mamą. Apie su- 
planuotą pasikėsinimą. Aš ją nuvedžiau pas vieną karininką. 

— Karininką? 

— Vieną iš Vatikano karininkų. Jis čia dėl konferencijos. Vati- 
kanas turi savo žvalgybą. Dešimt kartų didesnę nei Danijos. 

Jis tai pasako su tam tikru pasididžiavimu, tarsi dėl Fino 
sporto klubo paliktų „AC Milan“. 

— Jis apie tai žinojo. Jis taip pat žinojo, kad danų policija pa- 
šalino sprogmenį. Tačiau jis nežinojo nieko apie jūsų tėvus. 

Pajuntu nusivylimą. Čia nieko nauja. Vis tiek tikėtasi, kad Ja- 
kobas Akinas geba šį tą daugiau nei elegantiškas anglų valsas. 

— Kodėl Tiltė paliko tavo kortelę? - klausiu aš. - Ką ji norėjo 
tuo pasakyti? 

Jis purto galvą, minčių ten nėra. 

— Apie ką kalbėjotės? - paklausiu. 

— Karininkas papasakojo, kaip, jo manymu, tie keturi nukly- 
dėliai buvo finansuojami. 

Dabar pajuntu. Kaip futbole. Vartininkas spiria, situacija ne- 
aiški, tačiau staiga dumblas nusėda ant dugno ir vanduo skaid- 
rėja. 

— Nenusimanau apie politiką, - sako Jakobas, - kalbėjo kažką 
apie ginklus. Yra kažkoks sindikatas. Stambių ginklų tiekėjų. Ofi- 
cialiai jie parduoda ginklus tik organizuotoms, nacionalinėms 
kariuomenėms, sankcionuotoms Jungtinių Tautų. Iš tikrųjų par- 
davinėja bet kam. Jie vykdo kažkokią lobistinę veiklą. Vatikanas 
ir danų policija mano, kad tai jie šitai apmokėjo. Aš negaliu tuo 
patikėti. Tai būtų didžiai nuodėminga. Nepadoru, nemanote? 

Uždedu ranką jam ant peties. 

— Žemiau bet kokios kritikos, - sakau. - Jakobai, ar buvo 
vardų? 

Jis mėgina mąstyti. Akivaizdu, kad jam būtų labiau patikę, 
jei būčiau paprašęs sušokti fokstrotą. 

- Laivų magnatas. Buvo kažkas apie laivų magnatą. 

Parodau skaičių trylika ant vizitinės kortelės. 

— O šitas, Jakobai? Susijęs su anuo laivų magnatu? Adresas? 
Telefono numeris? 

Jis nelaimingas. 

— Aš buvau išsiblaškęs. Ji sėdėjo ten. Tiltė. Saulės šviesa krito 
iš sodo. Per medžių lapiją. Ji buvo panaši į Švenčiausiąją Mer- 
gelę. Staiga pajutau lyg ir naują pašaukimą. Tarsi balsas man 
kalbėtų. Ir sakytų: ji - tavo ateitis! 

— Jakobai, — tariu. - Pamėgink atsukti laiką atgal. Didieji 
mistikai, taip pat ir katalikų, sako, kad visada yra nors dalelė 
tavęs, kuri nemiega. Net ir vidury rožinio apsvaigimo. Ta dalis, 
Jakobai, kuri tavyje nemiegojo, - ką ji girdėjo? Koks buvo Tiltės 
kaip Mergelės Marijos garso takelis? 

Jo žvilgsnis nutolsta, tada praskaidrėja. 

- Ji klausinėjo apie laivų magnatą. Apie jo pavardę. Karinin- 
kas nenorėjo pasakyti. Ji spaudė. Žinote, kokia Tiltė gali būti. 

- Ji tikriausiai pasiekė savo, - sakau. - Vienas vienintelis Va- 
tikano karininkas prieš Tiltę lauke tikrai ne karys. 

Jis purto galvą. 

- Jakobai, - sakau, - prisimink smulkmenas. Kaip mums re- 
petuojant dvikovą. Karininkas sako ne, Tiltė spaudžia, jis vėl 
sako ne, kas tada? 

— Tiltei prireikė į tualetą. Ji grįžo. Durys buvo užsitrenkusios. 
Mes nuėjome kartu su ja. Keistas sutapimas. Abiejų tualetų du- 
rys buvo užtrenktos. Tačiau viduje nieko nebuvo. Mes duris 
atidarėme. 

— Judu su karininku atidarėte duris, - patikslinu. - Kur tuo 
metu buvo Tiltė? 

Jis purto galvą. 

- Ar išeidami palikote įjungtą kompiuterį? - paklausiu. 

Jis spokso į mane. Jis užaugo saugioje danų šeimoje, kur vie- 
nintelis dalykas, primenantis apie didelį grėsmingą išorinį pa- 
saulį, yra jo paties vardas. Jis negali patikėti tuo, koks įtarimas 
jam dabar kyla. 

— Tačiau Tiltė niekada negalėtų, - ištaria jis, - Tiltė niekada... 

Aš nieko nesakau. Jeigu Jakobas Bordurijus žinotų, kaip toli 
Tiltė yra pasiryžusi eiti dėl rimto reikalo, galimas daiktas, jis 
pasiskubintų sulaukti dar vieno pašaukimo, kuris parodytų 
kelią atgalios į Katalikišką universitetą ir ilgą ramų gyvenimą 
laikantis celibato. 

Atėnė Paladė sėdėjo tyli. Galbūt ji bandė nuslopinti apmau- 
jos. Dabar ji atsisukusi pasilenkia prie manęs ir paima vizitinę 
kortelę. 

— Tai buvo tryliktas numeris, - taria ji. - „Sandėlis Nr. 13“! 
Tai pavojingas skaičius. Tai buvo viena iš priežasčių, kodėl atsi- 
sakiau. Nors jie ir siūlė užmokėti dvigubai. 


ča. 


Nežinau, ar atkreipėte dėmesį į tai, kad visos religijos gana vie- 
ningai sutaria dėl to, kaip atrodo rojus. Jeigu jūs, panašiai kaip 
mudu su Tilte, vartote iliustruotą Bibliją ir tyrinėjate mozai- 
kas bei paveikslus ir Jehovos liudytojų lankstinukus, tai žinote, 
kad, remiantis šiais patikimais šaltiniais, rojus labai panašus į 
Fino augalų centrą. Yra ten ir didelė veja su čiurlenančiu au- 
galais apsodintu upeliuku bei medžiais tolumoje ir laimingais 
žmonėmis, kurių gyvenimui prasmę suteikia galimybė praleisti 
sekmadienį gilinantis į eksponuojamus daugiamečius augalus 
ir sodo nykštukus. 

Visiškai neketindamas būti nors truputėlį nepagarbus no- 
rėčiau pasakyti, kad mums su Tilte tai atrodo klaidinga. Man 
asmeniškai atrodo, kad jeigu rojus iš tiesų yra, tai jis greičiau 
panašus į Kopenhagos Frihauną, per kurį dabar važiuojame. 
Čia - Fino pajūrio „Kvankos“ lygio restoranai ir parduotuvės, 
iš kurių sklinda tokia trauka, kad beveik pradedi pamiršti, jog 
tavo tėvai gautų dvylika metų, jei viskas išaiškėtų, ir tikriausiai 
jiems ta diena artinasi, ir kad tavo sesuo pagrobta. Čia pilna 
sandėlių, perstatytų į butus, kuriems norėčiau turėti pinigų, 
kai tapsiu profesionalu, ir tuo pat metu čia pakankamai molų, 
prieplaukų, kranų ir konteinerių, kad paslėptų tą faktą, jog čia 
ne tikras uostas, o viena didelė vitrina. 

Kitokiomis aplinkybėmis pasivažinėjimas po Frihauną man 
būtų dangiškas, tik ne dabar. Viską užpildo nerimas dėl Tiltės, 
todėl aplinka panašesnė į trilerį, o tai man tik patvirtina, kad 
tai, ką matome aplinkui save, labiausiai susiję su mūsų vidine 
būsena. 

Pravažiuojame uosto vandenis, Atėnė Paladė važiuoja lėtai. 
Automobiliui iš dešinės - ilga prieplauka, čia skleidžiasi idi- 
liškas krantinės gyvenimas. Pravažiuojame iškabą su užrašu 
„Sandėlių prieplauka“ ir „Sandėliai Nr. 1-24“. Mes atvažia- 
vome. 

Priešais sandėlius pririšti laivai, gyvenamieji laivai, vienas 
laivas veteranas, vienas uosto tarnybos buksyras, jis oranžinis; 
jei leisite įterpti vaikystės atsiminimą, tai tėtis man garsiai skai- 
tydavo „Buksyrą Tugį“, tas buksyras susituokė kaip tik su to- 
kia oranžine vandens transporto priemone, kokią dabar ruošia 
darbui pora uosto tarnybos darbuotojų, ir nuo tada jie gyveno 
laimingą buksyrų gyvenimą iki pat amžiaus galo ir susilaukė 
daug mažų buksyriukų. Ta knyga erzino Tiltę, prisimenu, jog ji 
daugybę kartų buvo išreiškusi norą, kad knygos autorius pasi- 
gydytų, visa tai vyko dar prieš tuos laikus, kai ji buvo pasisko- 
linusi karstą, taigi negalėčiau tiksliai pasakyti, kokį gydymą ji 
turėjo galvoje. 

Tie sandėliai yra tiesiog angarai, bet kadangi Frihaunas yra 
prašmatni vieta, tai čia angarai gražesni nei daugelis tipinių 
privačių namų. Tryliktasis numeris stovi už penkiasdešimties 
metrų, priešais uosto tarnybos valtį, prie jo nestovi jokie auto- 
mobiliai, žaliuzės užvertos, visos durys uždarytos. 

Atėnė Paladė pasuka jaguarą į kraštą. 

Tai darydama ji užtveria dviračių taką. 

Jau anksčiau esu pasakojęs, kokius stiprius jausmus Fino sa- 
loje sukelia automobilius vairuojantys turistai, per klaidą pa- 
siklydę ir įvažiavę į pėsčiųjų gatveles. Paminiu tai, kad nekiltų 
abejonių dėl mano simpatijų dviratininkams ir pėstiesiems. 
Atkreipiu dėmesį į tai, kad jaguaras lengvai užkliudo dvirati- 
ninką, ir tai iškart sukelia užuojautą. 

Vis dėlto atsakas pasirodo pernelyg audringas, kai pasigirsta 
smūgiai į automobilio stogą, ir čia tau ne kokia nors boružėlė 
septyntaškė daužosi, tai pneumatinis plaktukas, pranašaujantis 
trečiąjį pasaulinį karą. 

Tada pasirodo vyro galva, jis jau iššiepęs dantis ir įkvėpęs 
oro koviniam šūkiui. 

Atėnė Paladė ir jis spokso vienas į kitą. Tai advokato padėjė- 
jas, sutiktas prieš dešimtį minučių. 

Tikrai sakau, aš tą vyrą suprantu. Jis važiavo per Frihauną. 
Kelias galbūt šiek tiek ilgesnis, nei jis būtų mynęs Pakrantės 
bulvaru. Tačiau čia jis turi laiko atsigauti po susidūrimo su 
Atėne Palade ir susigrąžinti tą jaudulį, kad greitai išvys savo 
sužadėtinę, gal ji jau stovi ir laukia, kad jis pamatytų jos naują 
tatuiruotę, tad svarbu būti puikiausios formos. 

Taigi jis mina paskendęs savose mintyse, ir vėl yra užkliu- 
domas, žaizda vėl atsiveria, o jis nespėja laiku pastebėti, kad 
čia raudonas jaguaras, ir suduoda automobiliui kelis plaktuko 
smūgius. 

Atėnė Paladė atidaro dureles. 

- Čia jau asmeninis persekiojimas, - ištaria ji. 

Iš ten, kur sėdžiu, jos veido nematau. Tačiau iš intonacijos 
aišku, kad ji ketina užsidirbti aštuntą teismo nuosprendį, dide- 
lė tikimybė, kad šįkart už žmogžudystę. 

Vėl gauname įrodymų apie meilės galią keisti ir apie įtaką, 
kurią gražuolė padarė mano broliui Hansui. Čia tau ne planetų 
išsidėstymą tyrinėti - jo rankos šauna į priekį, o Atėnė Paladė 
jau siunčia mirtį. 

Šį kartą jis vos ne vos ją nulaiko. Tačiau nulaiko. Tada aš ty- 
liai ramiai išlipu, apeinu automobilį ir pasuku link advokato 
padėjėjo. 

— Ar supranti, kad išgelbėjome tau gyvybę? - tariu jam. - Ji 
kremta skutimosi peiliukus ir spjaudosi adatomis. 

Jis linkteli, nes trumpam nepajėgia nieko pasakyti. Susitikti 
prastai nusiteikusią Atėnę Paladę du kartus iš eilės - nemenkas 
išbandymas. 

— Taigi norėčiau pasiskolinti tavo gėles, - sakau. - Mes ei- 
name į svečius iš anksto nepranešę. Ir mums trūksta dovanos 
šeimininkei. 


„Sandėlis Nr. 13“ šalia keturių sandėliavimo pastatų dar turi 
žemą biuro pastatą, mes suabejojame, nuo ko pradėti. 

Atėnę Paladę su Ašante palikome automobilyje, reikia sau- 
goti moteris ir vaikus. 

Mums einant pro biurą, priešais duris sustoja transporto 
priemonė, kurią man sunku apibūdinti tuo profanišku žodžiu 
„automobilis“, bet esu priverstas, nes geresnio neturime. 

Tai didžiulis maseratis, o iš jo išlipa uniformuotas vairuo- 
tojas. Iš pastato išeina trys vyrai, ir, jei galėtume išsivaduoti iš 
visų savo prietarų ir stebėti viską, anot dvasinių sistemų, vieno- 
dai dėmesingai, vaizdas būtų tikrai pakylėjantis. 

Jei didieji pranašai būtų patys galėję pasirinkti juos dangun nu- 
keliančio ugnies vežimo modelį, jie būtų pasirinkę šį automobilį. 
O kostiumus, kokiais vilki tie keturi vyrai, įskaitant ir vairuotoją, 
nebūtų gėda vilkėti net ir Paskutinio teismo dieną stojant prieš 
Viešpatį. Netgi čia, Frihaune, viskas aplinkui nušvinta. 

Nesvarbu, kad du vyrai, einantys gale, yra plikai skustomis 
galvomis ir sudėti kaip tie du šimtus kilogramų sveriantys be- 
tono luitai, kuriuos naudoja molams statyti, su tais drabužiais 
jie tiesiog sklendžia. O vyras, einantis priekyje, spinduliuoja 
tokį vidinį autoritetą, kad pamanai, jog vis tiek šiame pasaulyje 

teisybės esama, nes jis panašus į žmogų, kuris vertas būti tur- 
tingas kaip koks naftos šeichas, ir toks yra. 

Yra tik vienas niuansas: pasitikėjimas savimi tą vyrą apleido, 
kai jis nusipirko automobilį, nes įsigijo registracijos numerius 
su savo paties pavarde, ten užrašyta „Beleradas“. 

Laivų magnatas ir jo sargybiniai atsisuka į mus. Priblokšti 
susitikimo. 

Ir vėl turime vieną iš tų atvejų, kai mane užvaldo kažkokia 
išorinė jėga. Ir Žinau kodėl: todėl, kad jaučiu Tiltės artumą, ir 
todėl, kad mums desperatiškai reikia sužinoti, ar tas krovininis 
furgonas, kuriuo ji pagrobta, yra kur nors netoliese. 

Taigi prisiartinu prie Belerado. Asmens sargybiniai manęs 
nestabdo, taip jau yra buvę, tai vienas iš nedidelio ūgio ir smul- 
kaus sudėjimo pranašumų - tavęs nuolat neįvertina gynyba, o 
tu staiga esi ypač arti įvarčio. 

— Tie vyrai krovininiame furgone, - pratariu aš. - Kurie čia 
įvažiavo. Jie pametė piniginę. Norėčiau grąžinti. 

Nesvarbu, kaip esi pasirengęs, jeigu tave tinkamai nustebina, 
tikrovė subyra į šipulius. Dar prieš jam vėl susikaupiant, pase- 

Ištiesiu jam rožių puokštę. Jis paima ją mechanišku judesiu. 

— Čia nuo Karaliaus Azizo ir Didžiojo sinodo, - sakau. — 
Prieš medalio įteikimą. Su nuoširdžiais linkėjimais. Saugokitės 
dyglių. 

Jis žiūri į Hansą, į Jakobą, į mane. Pasižiūri jaguaro pusėn. 
Bando įvertinti jėgų santykį. Tada įsėda į maseratį, plikiai pas- 
kui jį, ir automobilis nuvažiuoja. 


Ant pastato durų nėra jokio skambučio, nieko daugiau, tik len- 
telė, ant kurios parašyta „Bellerad Shipping“. Pridedu ausį prie 

durų. Išgirstu kažką panašaus į kūkčiojimą. Pabeldžiu. Garsas 
nutyla. Durys prasiveria porą centimetrų. 

— Čia „Rausvieji pasiuntiniai“, - sakau. 

Durys prasiveria daugiau. Į mane žiūrinčio vyro akyse — 
ašaros. 

— Tu nepanašus į pasiuntinuką, - sako jis. 

- Bet esu, - atsakau. - Ir atnešiau niūrią žinią. 

Tada Hansas spiria į duris. 

Kai Hansas spiria į duris, nepatartina stovėti už jų. Tačiau tas 
vyras stovi. 

Nesu visiškai tikras, ar jūs taip pat kaip aš domitės spyrio 
technikos subtilybėmis, tačiau jei taip, tuomet galiu pasakyti, 
kad techniškai vertinant, Hanso spyris yra tokios rūšies, ko- 
kie naudojami labai tolimiems padavimams. Ir šitas padavimas 
kaip tik tolimas - jis išstumia vyrius iš staktos ir kilstelėjęs nu- 
neša duris kartu su vyru į patalpos gilumą. 

Hansas, Jakobas Bordurijus ir aš šokame iš paskos. Patenka- 
me į didelę erdvę, užimančią didžiąją pastato dalį, ant betoni- 
nių grindų stovi krovininis furgonas, o šiaip čia tuščia. 

— Naujajame Testamente nėra pagrindo smurtui, - taria Ja- 
kobas Bordurijus. 

Daug gynėjų būtų norėję, kad Jakobas būtų vadovavęsis šiuo 
požiūriu tada, kai žaidė pagrindinėje komandoje, tai būtų su- 
taupę jiems nemažai valandų ant operacinio stalo, o Jakobui - 
daug pašalinimų iš aikštės ir karantino dienų. Tačiau aš perne- 
lyg mandagus, kad jam tai priminčiau. 

Mūsų šeimininkas vėl ant kojų, jis nusitaiko į Hansą. 

Visiškai aišku, kad vyriškis verkė, ant veido matyti ašarų 
pėdsakai, paprastai aš būčiau mėginęs užmegzti pokalbį apie 
tai, kas atsitiko, nes Fino saloje yra žinoma, jog pastoriaus Pė- 

teris yra kantrus klausytojas, kurį daugelis pasirenka savo nuo- 
dėmklausiu. 

Tačiau šis nesuteikia man tokios progos, jis pašoka ant kojų 
su Ifigenijos Brun šokių akademijos dėmesio verta elegancija ir 
spiria Hansui į kelį. 

Tai smūgis atvira pėda, ir, jei būtų pataikęs, turėtume situaci- 
ją, kurioje prireiktų gipso ir įtvaro. 

Vyras priešais mus negali žinoti, jog mano didįjį brolį da- 
bar valdo jėgos, apie kurias pasakojau anksčiau, ir kurios jame 
sukyla, kai reikia ginti moteris nuo drakonų. Taigi, kai smūgis 
pasiunčiamas, Hansas stovi jau ne priešais, o šalia vyro, uždeda 
savo plaštaką jam ant veido, pakelia jį į orą ir sviedžia į sieną. 

Siena metalinė. Gitė Chrizantema parsigabeno metalinį 
gongą iš Balio, mano mama sukonstravo jam stovą, jo dūžiais 
ašramo gyventojai kviečiami jogos ir meditacijos, jis skleidžia 
gilų, gražų garsą, kuris dar ilgai išlieka ore. 

Dabar panašus garsas pasklinda nuo sandėlio sienos, vyro 
akys apsiblausia, kojos neišlaiko, jis susmunka ant grindų ir ku- 
riam laikui jo su mumis nebėra. 

Užtrunka tik kelias sekundes, kol apieškome automobilį, 
biurą, tualetą, virtuvę. Pastatas tuščias. Jaučiame plintant ne- 
viltį. Turime sulaukti, kol vyras ant grindų atgaus sąmonę, kad 
galėtume paklausti, kur yra Tiltė, ir tai dar abejotina, ar jis ką 
nors pasakys. Man jis panašus, netgi ir nuo ašarų šlapiu veidu, 
į tokį, kuriuos policija vadina „atkakliais neigėjais“. 
viai gyvena saldų uosto gyvenimą nežinodami, koks nuožmus 
yra tikrasis pasaulis. 

Tiesiai priešais mane stovi oranžinis buksyras. Jis ruošiasi 
pakelti inkarą, vyriškis su tokios pat spalvos kaip laivas jūrinin- 

ko kostiumu nuėmęs paskutinį lyną ir laiko jį rankoje, vairinėje 
prie vairalazdės stovi moteris. Atrodo, jie kažko laukia. 

Tada pastebiu kai ką, kas mane beveik išverčia iš klumpių. Jie 
abudu verkia. Ne rauda, bet tyliai verkia. 

Tai nėra nežinomas reiškinys tarp jūrininkų, kurie verkia, kai 
reikia išplaukti į jūrą ir atsisveikinti su mylimąja. Tačiau du uosto 
darbuotojai, verkiantys prieš trumpą pasiplaukiojimą uosto teri- 
torijoje su buksyru Tugiu - kur kas labiau netikėta. Aš apsisuku. 
Vyras ant grindų irgi vilki oranžinį kombinezoną. Galimas daik- 
tas, kad jis iš uosto tarnybos. Taip pat gali būti, kad ne. 

— Laivas, - sakau. - Jie tikriausiai laiko Tiltę laive. 

Į prieplauką veda vartai, jie neužrakinti, Hansas perbraukia 
per juos pirštų galiukais, jie su trenksmu atsiveria, mes vėl sau- 
lės šviesoje. 

Aišku, kad trys beginkliai jauni žmonės neturėtų pulti su- 
augusių vyrų. Tačiau mes baiminamės dėl Tiltės. O Hansas 
daugiau nebevaldomas. Aš ir pats jaučiuosi tiek įsibėgėjęs, kad 
nurimsiu tik tada, kai būsiu vartuose, gyvas ar miręs. Netgi Ja- 
kobui Akinui Bordurijui Madsenui dabar toks proveržis, kokio 
neregėjau nuo jo pirmojo pašaukimo, tačiau duočiau dvidešimt 
už vieną, kad jis kyla iš tikrosios meilės. 

Vis dėlto tik per plauką viskas nesibaigia blogai. 

Kai vyras su lynu mus pamato, jis išsitraukia nosinę, nusi- 
šluosto ašaras, tada padaro dar vieną nežymų judesį ir jo ran- 
kose pasirodo ginklas. 

Nelieka nieko kita, tik būti priblokštam iš susižavėjimo. Čia 
ne tas atvejis, kai prasegamas kombinezonas, pasakoma kas nors 
grasinamo ir grabaliojama ieškant pistoleto dėklo po pažastimi, 
o paskui pasirodo mažutis plokščias pistoletas. Vos gali įžiūrėti, 
kad vyras sujuda, o rankose atsiduria kai kas su trumpu vamz- 
džiu, bet užtat su ilga dėtuve ir ergonomiška atrama pečiui. 

Ir dar - to žmogaus veido išraiška. Galėčiau įsivaizduoti, kad 
mosikuodamas automatiniu ginklu piko metu Frihaune vidury 
dienos droviai dairyčiausi aplinkui ir rimtai įvertinčiau situa- 
ciją, tačiau vyras to nedaro, jis meta vos vieną žvilgsnį į kitas 
valtis, o tada apsisprendžia. 

Niekada nesužinosime, ką jis nusprendė, nes tą akimirką 
jam surinkama iš buksyro, rėkia Tiltė. 

Riksmas priverčia jį gręžtis. Tačiau jis taip ir neapsigręžia. 
Nes pamato Baskerį. 

Baskeris tikriausiai ištrūko iš automobilio ir yra jau priartė- 
jęs, viskas vyksta labai greitai. 

Visiems žinoma, kad foksterjerai myli vaikus. Daugelis taip 
pat žino, kad jie - protingi šunys. Mažiau žinoma, kad pirmi- 
niai šių gyvūnų instinktai juos veisiant nėra nuslopinti. Nors 
Baskeris ir panašus į miegalių, tačiau genetiškai jis yra aštuonių 
kilogramų vilkas. Ir tai išryškėja dabar. Spėju pamatyti jo akis, 
jos geltonos, jos labai retai būna tokios spalvos, o kai jos tokios, 
patarčiau užsidaryti duris, langus ir užsibarikaduoti rūsyje. 

Gaila, nėra kada to pasakyti tam vyrui ant prieplaukos. Kuris 
aiškiai nėra šunų draugas ar žinovas, nes spiria Baskerio link, 
o tai tolygu bandymui nubaidyti kardadantį tigrą papurškiant 
kvepalų. 

Tada Baskeris jam įkanda į blauzdą. 

Baskerio įkandimas būna trijų rūšių: grybštelėjimas, pažy- 
mėjimas ir įkandimas, tolygus diskiniam pjūklui ir šlifuokliui, 
įmontuotiems į spąstus meškoms. Jis dabar kaip tik panaudoja 
trečiąjį, vyras sustūgsta, jo koja neišlaiko. 

Jeigu tuo metu jis būtų iš rankų paleidęs savo ginklą, vis- 
kas būtų vykę kur kas sklandžiau. Tačiau taip nenutiko. Todėl 
dabar jį puola Ašantė su Atėne Palade. Tiksliau: jį puola raudo- 
nasis jaguaras. 

Automobilis sparčiai greitėja, tad kol pasiekia mus, įsibėgėja 
mažiausiai iki devyniasdešimties kilometrų per valandą, leng- 
vai užkabina klūpantį vyriškį ir nušluoja jį tolyn per prieplau- 
ką, o tada lekia tiesiai į vandenį. 

Buksyras jau, galima sakyti, pradėjęs plaukti, iki kranto gal 
pusantro metro. Tačiau denis yra žemiau nei krantinė, taigi ja- 
guaras skrenda į tuštumą, sunaikina apsauginę tvorelę ir nusi- 
leidžia skersai ant buksyro priekinio denio. 

Laivas nedidelis, automobilis ilgesnis už jo plotį, tad vaizdas 
netikėtas ir visai neįprastas. Taip pat matau iš moteriškės prie 
vairalazdės, kad jaguaras jai staigmena. 

Atėnė Paladė lėtai išlipa iš automobilio, apeina jį ir nueina 
tiesiai link vairinės durų, jas atplėšia, o tada smogia moteriai į 
galvą iš šono. 

Daug yra būdų trenkti kitam žmogui į galvą iš šono; galiu pa- 
sakyti, kad ten, kur pabuvoja Atėnė Paladė, rožės neauga. Vieną 
akimirką moteris stovi išdidi prie vairo pučiant sūriam brizui, 
kitą į ją, gulinčią ant laivo grindų, jau galima nebežiūrėti. 

Tada tarpdury pasirodo Tiltė. 

Mudviejų su Tilte tyrinėjimai atskleidė, jog didieji šventieji 
ir keliautojai po žmogaus sąmonę laikui bėgant visuomet su- 
tarė, kad kiekvienas žmogus gyvena savo tikrovėje, ir visiškai 
aišku, kad Baskeris ir Ašantė, Jakobas Bordurijus ir Atėnė Pa- 
ladė su Hansu bei aš laukėme šito susitikimo turėdami skirtin- 
gų lūkesčių. Tačiau mus visus vienija jausmas, kad išgelbėjome 
princesę, ir dabar bent jau pasipils upeliai ašarų, apsikabinimų 
ir amžino dėkingumo. Tačiau atsitinka štai kas: Tiltė atsistoja 
vairinės tarpdury, kad visi ją matytume, įkvepia oro ir išrėkia: 

- Žinot, kas esate? Didžiausių silpnapročių saulės užtemimų 
kompanija! 


ča. 


Sėdime prie stalo laivo salone, ir reikia pačiam pamatyti, kad 
galėtum patikėti, kas dabar vyksta prieš mūsų akis. Tie, kurie 
mato, tai Hansas su Ašante, Atėnė Paladė, Jakobas Bordurijus, 
Baskeris ir aš. O žiūrime mes į moterį iš vairinės, vyrą iš san- 
dėlio ir vyriškį, kurį šiek tiek stumtelėjo jaguaras; visi trys sėdi 
kartu prie stalo, laisvi kaip paukščiai, nes Tiltė uždraudė mums 
su Hansu juos surišti, negana to, Tiltė įsakė Hansui išvirti ka- 
vos, tą jis ir padarė, ir be to, kad tiems trims nuklydėliams buvo 
paserviruota, Tiltė dar tvarsto tą, kuriam įkando Baskeris, 
guosdama ir vadindama „vargšeliu Ibrahimu“. 

— Ibrahimas, - pasakoja ji, - prieš pusvalandį visam laikui 
atsisveikino su ginklais. Pistoletą jis išsitraukė tik todėl, kad pa- 
sijuto puolamas, ar ne taip, Ibrahimai? 

- Tai buvo savigyna, - atsako Ibrahimas. - Na, gal dar šiek 
tiek senas įprotis. 

Baskeris stebi jį iš už kampo. Jo akys vis dar geltonos, o 
snukis kruvinas, matyti, kad jis viliasi, jog senasis Ibrahimo 
įprotis privers jį vėl išsitraukti šį tą iš šlaunies savigynai, o 
tada Baskeris galėtų pereiti nuo užkandėlės prie tikrųjų sker- 
dynių. 

Tačiau visai nepanašu, kad taip atsitiktų, nes Ibrahimas ir vėl 
pravirko. 

— Prieš jums brutaliai įsiveržiant, - kalba Tiltė, - Ibrahimas 
mums pasakojo apie savo vaikystę, kaip tik priėjome iki vietos, 
kai mama palikdavo jį visą naktį miegoti šlapiose paklodėse už 
bausmę, kai jis prisisiodavo į lovą. 

— Norėčiau įsiterpti, - prabyla moteris iš vairinės, - kad paly- 
ginti su mano vaikyste, apie kurią netrukus papasakosiu, Ibra- 
himas augo Dievo ausy. 

Žvelgiame į ją. Ta vieta, į kurią Atėnė Paladė vožtelėjo, išti- 
nusi kaip vienpusės kiaulytės atveju. Dėl to jos tarimas kiek ne- 
aiškus, tačiau galima suprasti, kur link ji suka, ji nori pasakyti, 
kad Ibrahimo išpažintis jau atlikta, tad ji galėtų pakeisti jį ant 
scenos. 

Dabar prabyla vyriškis, kuris atsidūrė po durimis, kai pasi- 
beldėme į sandėlį. Jo žvilgsnis šiek tie drumstas, taip ir turėtų 
būti po smegenų sukrėtimo, o jo veidas kiek suplotas durų. 

— Aš palauksiu, - sako jis. - Nes po mano istorijos bus labai 
sunku atsigauti. 

Iš Ašantės ir Atėnės Paladės, iš tiesų ir iš Jakobo matyti, kad 
jiems šokas. Suprantama. Ne visai to jie tikėjosi iš tarptautinio 
terorizmo žiedo. 

Mudu su Hansu tam geriau pasirengę. Mes pažįstame Tiltę ir 
žinome, kaip ji gali paveikti žmones. Užtenka jai užeiti į kioską 
nusipirkti pakelio kramtomosios gumos, o kasininkė pradeda 
jai pasakoti savo atsiminimus ir baigia kvietimu užsukti į sve- 
čius ir išgelbėti jos santuoką, išdresuoti jos nelaimingą šunį ir 
išgydyti vaikus nuo išrankumo. 

Tačiau vis tiek situacija netikėta netgi Hansui ir man, o ir 
pati Tiltė jaučia, kad reikia pasiaiškinti. 

- Turėjome valandą, - pasakoja ji. - Po to, kai jie mane pa- 
grobė. Kol laukėme atvažiuojančio Belerado. Per tą valandą aš 
jiems papasakojau apie duris. 

Trijulė linkteli. 

— Atmosfera pasidarė ypatinga, - pasakoja Tiltė. - Tada pa- 
kviečiau juos seanso karste. Po ranka tikro karsto neturėjau. 

Bet čia buvo medinė dėžė. Ne visai tas pats. Tačiau, kai iškraus- 
tėme automatus ir sprogmenis, tiko. Dėkui Dievui, turėjau su 
savimi šitą. 

Iš pradžių nesuprantu, ką ji laiko rankoje, o tada atpažįstu 
savo senąjį MP3 grotuvą, tą su tibetiečių Mirusiųjų knygos įra- 
šu dviem trečdaliais greičio. 

— Susitikimas buvo labai gilus, - taria Tiltė. - Kai atvažiavo 
Beleradas, viskas buvo pasikeitę. 

Kiaulytės apimta moteris linksi. 

— Kai Baldras, tai yra Beleradas, atvažiavo, mes atsisakėme 
pinigų. Ir pasų. Ir pasiūlėme jam pagulėti karste. Jis nepanoro. 
Tačiau mes su juo dar susitiksime. 

Žiūriu į tuos nuklydėlius. Atrodo gerai. Netikėtai, bet gerai. 
Jaudinamai. Ašaros. Sąžinės graužatis. Ir nors žaizda nuo Bas- 
kerio įkandimo atrodo rimta, nėra jokio pagrindo abejoti, kad 
Ibrahimas ir vėl galės parodyti koją pajūry - po vykusios plas- 
tinės operacijos. 

Galėtum nerimauti, kiek ilgai išsilaikys toks greitas atsiverti- 
mas. Tačiau mudu su Tilte gan dažnai Fino bibliotekoje susidur- 
davome su sąvoka „žaibiškas nušvitimas“. Taigi galbūt. Kita ver- 
tus, kai pagalvoji apie futbolą ir apie šeimą, negali nemanyti, kad 
praktinė patirtis rodo didžiuosius pokyčius vykstant gana lėtai. 

Aš pernelyg gerai išauklėtas, kad pasidalyčiau šitais gilia- 
mintiškais svarstymais. Užtat turiu kitą aktualų klausimą: 

— Kur Henrikas? 

Pataikau į jautrią vietą. Ir sutrikusią. 

- Tai jis pagrindinis, - taria moteris. - Tai buvo jo suma- 
nymas. 

- Mums savotiškai išplovė smegenis, - antrina Ibrahimas. - 
Ir pagrasino. Mes bijome Henriko. O aš - ypač. 

Aš iškart jį suprantu. Primena tamsiąją mano vaikystės 
pusę, kai pats buvau įviliotas grobti obuolių ir vogti vytintų 
limandų. 

— Ketiname papasakoti viską, - sako vyras iš sandėlio. - Apie 
Henriką. Yra daug pavyzdžių, kaip toks bendradarbiavimas 
leisdavo sutrumpinti bausmės terminą. 

Sunku tokioje jausmingai atviroje situacijoje išlaikyti blaivų 
protą, bet kažkam juk tenka. 

— O kurgi Henrikas yra? - paklausiu. 

Jie žvelgia tuščiais žvilgsniais. Tiltė taip pat. 

— Jis kalbėjosi telefonu, - sako Tiltė. - Kai buvome ką tik 
atvykę į Frihauną. Paskui jis dingo. 

— Jį pagaus, - taria Hansas. - Viskas kontroliuojama. Sprog- 
menys išmontuoti. Pilis apsupta geležiniu žiedu. Galime būti 
ramus. 

— Galjis ieškojo vienumos, kad galėtų apgailestauti, - svarsto 
Ibrahimas. 

Pagalvoju apie šimto dvidešimt aštuonių žiurkių krūvą. Ta 
krūva rodo, kad Henrikas darbo vietą palieka tik tada, kai dar- 
bas būna baigtas. 

— Tie sprogmenys, kuriuos jūs išėmėte iš dėžės, kur jie din- 
go? - klausiu. 

Jie spokso į mane. Mudu su Hansu susižvalgome. Dabar jau 
ir Tiltė su mumis. 

— Mums reikia tenai, - sako Hansas. - Į Filthojų. Konferen- 
cija prasideda už pusantros valandos. Galime nukakti ten per 
valandą. Su šita valtimi. 

— Mums reikia trupučio pagalbos, - sakau aš. 


».-vu- 


— Mes bijome Henriko, - sako Ibrahimas. 

— Mes pasinėrėme giliai, - priduria moteris, - į savianalizės 
procesą. 

- Viskas, ko mums tikrai reikia, - sako vyriškis sukrėstomis 
smegenimis, - tai pailsėti. 

Dabar per stalą į priekį pasilenkia Atėnė Paladė. 

— Ar nebuvo mums vakar smagu? - paklausia. 

Dažnai atsitinka, kad kitoje aplinkoje neatpažįsti žmogaus. 
Trijulė nuklydėlių matė Atėnę Paladę su mažutėmis apatinė- 
mis kelnaitėmis, smailiakulniais ir raudonu peruku marmuro 
ir Havanos cigarų fone. Tad tik dabar ją atpažįsta. 

- Manyje, - kalba Atėnė Paladė, - susikaupia daug tamsių 
jausmų. Kurių kasdien išlieti neimanoma nesėdant iki gyvos 
galvos. Tačiau dabar regiu galimybę išsilieti ant jūsų. Ir likti ne- 
nubausta. 

Pauzė. Tada Ibrahimas nusišluosto ašaras. 

— Nuo tada, kai išvydau jus pirmąkart, - sako jis, - prieplau- 
koje, nors ir mačiau, kad yra kliūčių, kurias reikia pašalinti, bet 
jaučiau, kad mes - viena komanda. Įskaitant ir šunį. 


ča. 


Filthojaus pilies nereikia aprašinėti, ją žino visi, netgi galbūt 
to nesuvokdami. Ji visuomet puikuojasi atvaizduose su tais 
stebuklais, kurie yra Danijos prekiniai ženklai: šoninė, alus, 
Nilsas Boras, Fino sala mėlynoje jūroje, nušviesta skaisčios 
saulės, ir Filthojaus pilis. 

Ji stūkso nedidukėje žalioje saloje mėlyname ežere, o kai fo- 
tografuojama kampu iš viršaus, panaši į Disneilendo ekspona- 
tą - su bokšteliais ir kupolais ir rožių krūmų bei buksmedžių 
gyvatvorių ornamentais, kuriuos prižiūrėti tikriausiai reikia 
visos futbolo komandos sodininkų. 

Tačiau iš Zundo sąsiaurio pusės, iš kur mes atvykstame, ji 
panašesnė į plėšikų tvirtovės ir viduramžių vienuolyno hibridą, 
nes iš tos pusės matyti daugiausia tik aukštos sienos ir valčių 
garažas prie pat kranto. 

Jeigu valčių garažą įsivaizduojate kaip lentinę pašiūrę ant 
kranto, tai šiuo atveju apsirinkate. Pastatas priešais mus pana- 
šus į valčių viešbutį, pastatytas iš dalies ant polių ir užbaigtas 
didžiuliais lenktais vartais, atsiveriančiais į vandenį, štai juos 
mes ir torpeduojame. 

Didžiojoje patalpoje, į kurią patenkame, be valčių, yra tik 
vienas daiktas - krėslas, o jame sėdi grafas Rikartas Trys Liūtai 
su savo liutnia ir daro apšilimą. 

Yra žmonių, kuriems šitokiu būdu sulaukti svečių būtų iššū- 
kis, tik ne grafui, jis pakyla, tarsi mes būtume kaip tik tie, kurių 
trūko. 

- Mūsų, - taria jis, - kurių sielos giliai susijusios, kosmosas 
niekada neišskiria ilgam. 

Mes išlipame į krantą ir laiko įprastinėms mandagybėms ne- 
turime. 

- Rikartai, — sako Tiltė, - kur atsiveria tas tunelis, apie kurį 
tu pasakojai? 

Rikartas parodo. Nepanašu į tai, kaip paprastai įsivaizduoja- 
ma slapto tunelio anga: ten stiklinės durys, jos atviros, o už jų 
aiškiai matyti tunelis, tačiau ir jis į tunelį nepanašus, jis prime- 
na prabangaus viešbučio koridorių, su šviestuvais ir švelniomis 
spalvomis dažytomis sienomis. 

- Ar kas nors šiandien juo ėjo? - paklausia Tiltė. 

— Niekas, - atsako Rikartas. - Išskyrus Henriką. Na, žinote, 
Juodąjį Henriką. Jis buvo užsukęs. Ir pasirodo, kad jis kažką 
veikia apsaugos srityje. Tačiau jis tebuvo užėjęs apsidairyti. 

Važiuojame iki paradinio įėjimo atviru Rikarto bentliu jam 
pačiam sėdint prie vairo, ir, kol važiuojame, man ūmai kyla 
mintis paklausti Rikarto, ar jis prisimena Juodojo Henriko pa- 
vardę iš tų laikų, kai kartu žaisdavo, o Rikartas atsako prisime- 
nąs aiškiai, Henrikas turįs tikrą danišką pavardę - Borderudas. 
Jis turėjo pajusti, kad šita pavardė mudviem su Tilte kažką su- 
kelia, nes priduria, jog svarbu Henriko neteisti, jis visada buvęs 
guvus vaikis, tačiau sėkmė jį lydėjusi ne visada, Rikartas prisi- 
menąs keletą bauginančių istorijų apie jo mamą, O ir šiandien, 
tik pamanykit, kai Henrikui reikėjo kažką apžiūrėti tunelyje, jis 
galėjo ir niekad nepatekti vidun, tunelis buvo neįprastai slidus, 
Henrikas pamanęs, kad kažkas tikriausiai visur pripylė skysto 
muilo. 

Tuomet Tiltė paprašo jo sustoti šalikelėje. 

- Rikartai, - taria ji, - ar tu pasakei - skysto muilo? 

Rikartas patvirtina, nors priduria, kad tai, žinoma, nejįsi- 
vaizduojama - kaip keturių šimtų metrų ilgio tunelį pripildyti 

skysto muilo, tačiau tai šį tą byloja apie Henriko psichologiją, 
jis labai greitai imąs jaustis persekiojamas, Rikartas niekada ne- 
yra Neptūnas, o Mėnulis dvyliktajame astrologiniame būste. 

Nors mes ir labai užsiėmę, mudu su Tilte išlipame iš auto- 
mobilio ir akimirką tylūs pastovime greta. 

— Štai kaip mama su tėčiu sugalvojo išgabenti seifą, - sako 
Tiltė. - Jis turėjo čiuožti per skystą muilą. 

Kad suprastumėte šito triuko technines detales, turiu atvi- 
rai papasakoti apie savo šeimos tyrimą, koks yra skysto muilo 
dvasinis poveikis, ir su tuo susijusį Kajaus Molesterio sąmokslą 
su Jakobu Bordurijumi - norėdamas už šį sąmokslą atleisti tu- 
rėjau įdėti daug pastangų, ir dar nesu tikras, ar man tai pavyko. 
Esu priverstas sugrįžti į tą sekmadienio rytą, kai grafas Rikar- 
tas Trys Liūtai mūsų namų virtuvėje prie bažnytinės kavutės 
pasakojo, kaip jis pirmą kartą rūkė heroiną. 

Paprastai mes pastoriaus namuose neraginame Rikarto pa- 
sakoti apie savo džiaugsmingą jaunystę, ir taip darome todėl, 
kad gerai įsibėgėjus jo akyse užsidega pavojingi entuziazmo 
žiburiukai. Tačiau tąkart mes jį sustabdėme tik tada, kai jis pa- 
pasakojo, kad pirmąkart rūkė heroiną kartu su keturiais gerais 
draugais ir sekėjais Greno paplūdimy, su tais, kurie šiandien yra 
„Mėlynojo spindulio riterių branduolys ir vidinė mandala. Be 
heroino, jie dar buvo ginkluoti šimtu litrų dyzelino penkiolikos 
litrų talpos bakeliuose ir magnetola su Bacho „Fugos menu“; 
visa tai buvo įranga, kurią Rikartui tiksliai nurodė nykštukai 
vizijos metu, o tada jie susirado tuščią konteinerį ir rūkė heroi- 
ną priešais saulę, visiškai išsirengę, išpylę dyzeliną į konteinerio 
dugną, pasileidę Bachą, ir ateinančias keturias valandas, pasak 
Rikarto, jie buvo rojuje, galėjai vartytis tame dyzeline, o jaus- 
mas buvo, tarsi būtum besvoris. 

Čia mes Rikartą ir sustabdėme, tačiau man ta jo istorija pą. 
darė įspūdį, ypač dėl to jausmo, kad esi besvoris. Laimei, parą. 
pijos bendruomenės centre buvo kaip tik sudėtos naujos grin. 
dys ir jos kaip tik tuo metu buvo apdorojamos muilu, taigi kitą 
vakarą mudu su labai geru draugu Simonu, kurį Tiltė vadiną 
Simonu Stulpininku, išpylėme penkiasdešimt litrų skysto muj. 
lo ant tų grindų ir išsirengėme nuogi, ir pasirodė, kad jei tik 
muilo sluoksnis storas, veikia visiškai taip pat kaip dyzelinas — 
jokio pasipriešinimo, įsibėgėji ir krenti, ir taip gali nučiuožtį 
dvidešimt metrų, tarsi gulėdamas ant oro pagalvės; negalėjomą 
sustoti visą naktį. 

Kai grįžome kitą naktį, Kajus Molesteris su Jakobu Bordų. 
rijumi mums nežinant jau buvo sukvietę visus nuo šeštos ikį 
devintos Fino mokyklos klasės, o šie - užsiėmę vietas galerijoje 
viršuje; mes jų nematėme, užsidegėme šviesą ir išsirengėmę 
prisimenu, kaip įsibėgėjau ir kritau ant nugaros šaukdamąs 
Konės vardą, o Simonas šaukė Sonjos vardą, esmė buvo čiuožtį 
besvoriams ir žvelgti vidun - ten, kur buvo beprasiveriančios 
durys. Tačiau gulėdami ant nugarų išvydome penkiasdešimį 
veidų, palinkusių virš mūsų, tarp jų ir Konės bei Sonjos. 

Štai dėl tokių išgyvenimų žmonės per istorijos tėkmę yrą 
palaidoję visas viltis dėl aukštesniojo teisingumo ir suėmę Vis. 
ką į savas rankas, ir turiu prisipažinti, kad pirmiausia mudų 
su Simonu susiradome porą švininių vamzdžių ir nusivijomą 
Jakobą su Kajumi Molesteriu į miškus, iš kur jie kelias paras 
nedrįso pasirodyti gyvenamose vietovėse. Tačiau paskui viršų 
paima gera širdis — Tiltė pasikalbėjo su manimi ir surengė Man 
seansą karste, vieną iš tų alternatyvių seansų, kai dangtis neuž. 
daromas, o vietoj to ji masažuoja tavo pėdas ir kalba apie taj 
kaip svarbu atleisti, jeigu nori toliau dvasiškai tobulėti. 

Tačiau kai mudu su Simonu ketinome sutvarkyti bendruo- 
menės centrą ir, beje, laukėme greito teismo ir sušaudymo, 
mano mama su tėčiu pasakė, kad galiu palikti muilą, nes jie 
norėtų patyrinėti kai kurias technines muilavimo detales, tad 
vėlyvą naktį pamatęs bendruomenės centre šviesą nusėlinu iki 
ten ir matau, kaip mano tėvai išbando didžiąją čiuožyklą, pasi- 
statę du šimto litrų talpos bakus, taigi jie atlieka tikrai nemenką 
eksperimentą. 

Šituos prisiminimus dabar mano ir Tiltės susivienijęs įžval- 
gumas susieja su tuo, kad tarp tėvų faktūrų buvo ir sąskaita už 
vieną toną skysto muilo bei porą siurblių. 

- Kiekvieną naktį, - sakau aš, - brangenybės nuleidžiamos į 
seifą. Taigi mama su tėčiu sumanė sulaukti nakties. Jiems terei- 
kėjo priplaukti iki valčių garažo naująja stiklo pluošto valtimi 
ir gėrėtis saulėlydžiu, su savimi mama būtų turėjusi nuotolinio 
valdymo mechanizmą iš Didžiosios aitvarų ir sklandytuvų die- 
nos, jį būtų įjungusi, o šis vienu ar kitu būdu, kurį sugalvoti jai 
būtų buvę vieni niekai, būtų atkabinęs seifą nuo lifto šachtos. 
Ir jeigu ant grindų būtų pakankamai storas sluoksnis muilo, 
seifas pradėtų čiuožti, jis būtų prasimušęs pro plytų sieną, jei 
tik mama nebūtų ko nors prikabinusi prie slaptųjų durų, kas 
jas atidarytų, tarsi tai būtų podėlis, ir tada seifas būtų atkelia- 
vęs pas juos į valčių garažą, kur jie būtų galėję jį įsikelti į valtį 
ir išplukdyti nežinomon vieton, o iš ten kiek vėliau ištraukti 
kartu su kokia nors tai progai tinkama istorija, o tada jau būtų 
gavę radybų pagal Radinių įstatymo penkioliktojo straipsnio 
du tūkstančiai trečiųjų metų birželio dvidešimt ketvirtos die- 
nos septyniasdešimt šeštąjį cirkuliarą. 

- Ir jie būtų sulaukę dėmesio, - taria Tiltė. - Būtų kaip mažas 
stebuklas. Taip jie būtų atsidūrę šalia didžiųjų. 

Mes tęsiame toliau, panirę į niūrius svarstymus apie tai, iki 
kur jau nueita. 

— Viskas tinka, - sakau. - Savotiškai nejaukiai. Lieka tik vie- 
nas klausimas: kodėl muilas tunelyje dabar? 

Tiltė pasižiūri į mane paklaikusiomis akimis. Ir staiga abudu 
suprantame. 

- Jie vis tiek padarys savo, - sako Tiltė. - Jie įžvelgia galimy- 
bę. Atskleidę nuklydėlius, jie - policijos ir dienos herojai. Jie 
gaus fantastišką atlygį už radinį. Ir niekas nepastebėjo jų mažu- 
tės idėjos. Taigi jie sako sau: kam tenkintis vienu atlygiu, jei ga- 
lima gauti dvigubą porciją? Kam gvieštis vieno šimto milijonų, 
kai galima gauti du? Taigi šįvakar, kai Filthojus bus uždarytas 
ir užrakintas, jie išplauks su savo gondola, spustelės nuotolinį 
ir įgyvendins pradinį planą. 

Aišku, kad turėdami tokius tėvus kaip mūsiškiai mudu su 
Tilte sukaupėme nemenką aplaidžios priežiūros atvejų bagažą. 
Tačiau šis atvejis vis tiek mums yra žiauriausias. Vienintelis pa- 
našus įvykis, kurį dabar įstengiu prisiminti, buvo tada, kai mums 
su Tilte pirmą kartą buvo leista vieniems nuvažiuoti į Orhusą 
ir mes iš pagrindinės senamiesčio gatvės paskambinome namo, 
nes ponia, turėjusi įverti mums auskarus, kurių spontaniškai už- 
simanėme, pasakė, kad jai reikia tėvų leidimo, ir mes pasikvietė- 
me tėtį prie telefono, o jis pasakė, neva jam tai netikėta ir jis turįs 
pasitarti su mama. Tada mudu su Tilte tik per žingsnį patys ne- 
prisistatėme Bodilei Begemotei Greno rotušėje su prašymu mus 
išvežti iš namų, tačiau paskutinę akimirką tėtis paskambino ir 
pasakė, kad viskas gerai. Tąkart jausmas, kad esi išduotas, buvo 
labai stiprus, tačiau dabar jis dar stipresnis. Ir dabar niekas nepa- 
skambina. Galiu pasakyti, kad grįžę prie automobilio ir susėdę į 
jį jaučiamės palūžę. 


ės. 


Būtų pernelyg kuklu pasakyti, kad Filthojaus pilis saugoma. 
Palyginti su ja, Miegančiosios Gražuolės pilis savo geriausiais 
laikais buvo tiesiog atviras kvietimas. Ežere - pareigūnai su 
motorinėmis valtimis, palei ežerą pastatyta mobili tvora, šu- 
nys, du sraigtasparniai, net juoda nuo policininkų, o dar visi 
tie, kurių nematyti, skersai pylimo iškelti vielinės tvoros vartai, 
o greta vartų —- apsaugos pavėsinė. 

— Mes niekada nepateksime vidun, - prataria Tiltė. 

Tuomet aš išsitraukiu kai ką iš kišenės. 

- Tai identifikacijos numeriai, - sakau, - pasiskolinau juos iš 
Anaflabijos ir Torkilio Torlacijaus. 

Visi sužiūra į mane. 

- Petrusai, - taria Tiltė. - Turiu pasakyti, kad mano akyse tu 
per pastarąsias dvi paras patobulėjai. Kol kas dar nesu visiškai 
tikra, kur tai nuves. 

Privažiuojame užkardą. Numerius balsu perskaito Tiltė. 

Peržiūrimi dokumentai. Tada balsas taria: 

— Nemanau, kad jūs panašūs į nuotraukas. 

Paprastai būna gera atpažinti draugišką balsą iš namų. Ta- 
čiau šioje situacijoje tuo džiaugtis man sunkiau nei paprastai. 
Balsas Bento Policininko. 

Viskas iškart paaiškėja. Kai Danijos policijai tenka viena 
svarbiausių užduočių, sukviečiami geriausi pareigūnai iš visos 
šalies. O vadovauti grupei, kontroliuojančiai pagrindinį įvažia- 
vimą į Didįjį sinodą, žinoma, negali skirti nieko, išskyrus patį 
geriausią - Bentą Metro Poltropą su šunimi Zyle, kurio tipiš- 

ką alsavimą girdžiu, garsas panašus į elektriniu ventiliatoriumi 
kedenamo durų kilimėlio. 

- Mums taip pasisekė, Bentai, - sako Tiltė, - kad mes gražė- 
jame kasdien. Fotografai nespėja iš paskos. Vos padarius nuo- 
traukas, jau, žiūrėk, atrodome dešimčia metų jaunesni. 

Ji tapo dar žavesnė ir nutaisė šypseną, kurią galėtum pasiųsti 
ten, kur žiemos atšiaurios, kad tirpdytų ledą nuo vandens kelių. 

Tačiau Bento tai netirpdo. 

— Tilte, - sako jis, - Pėteri ir Hansai, ką jūs čia veikiate? 

Tai klausimas, į kurį atsakyti gali prireikti nemažai laiko. 
Tiek mes neturime. 

Tą akimirką visai netikėtai į trasą iššoka Rikartas. 

— Aš esu Rikartas Trys Liūtai, - taria jis. - Šios pilies savinin- 
kas ir vienas iš konferencijos šeimininkų. Štai čia mano svečiai! 

Tai visai naujas grafo Rikarto veidas, nepamenu, jog būčiau 
jį regėjęs Fino saloje. Veidas žmogaus, kuris gimė turėdamas 
po tarną kiekvienam pirštui ir baudžiauninkų juodiems dar- 
bams nudirbti. 

Juodas darbas šiuo atveju yra pakelti užkardą, ir Bentas Poli- 
cininkas jau buvo tą bedarantis, tik staiga sustoja. 

- Aš juk ką tik Jus įleidau, - sako jis. - Su grafiene. 

Bentas atsuka į mus ekraną ir parodo fotokamerą virš už- 
kardos. 

— Mes padarome kontrolines nuotraukas. 

Vyras nuotraukoje tikrai turi tamsius Rikarto plaukus. Ta- 
čiau Rikartas yra liesas, kone perkaręs, o tas vyriškis raumenin- 
gas. Be to, jis su ūsais, kokiais nedaug kas Danijoje puikuojasi, 
tačiau jie, deja, gerai pažįstami Tiltei, Hansui ir man. Grafie- 
nė greta jo ilgais šviesiais plaukais, taip supintais, kad panaši į 
melžėją iš Tirolio. 

— Po šimts kalakutų, - ištaria grafas Rikartas. - Taigi čia Fino 
pastorius! Ir jo žmona! 

Ir tada jis pademonstruoja paskutinį įrodymą, kad savo 
aplinką visiškai kontroliuoja. 

— Čia jūsų tėvai! Tikriausiai pamiršo grąžinti mano identifi- 
kacijos kortelę. 

Tiltė nutveria Rikartą ir prisitraukia prie savęs. 

— Tu matei tėtį su mama, - tyliai prataria ji. 

— Bet juk jie buvo atėję į valčių garažą. Turėjo patikrinti tu- 
nelį. Juk žinote, kad jūsų mama atsakinga už signalizacijos sis- 
temą. 

Mes visi nutylame. Įtampa didėja. Bentas Policininkas neno- 
ri mūsų įleisti. O mama su tėčiu prasmuko pro jį, ir kas žino, 
galbūt ir Juodasis Henrikas. 

Plaukdama buksyru Tiltė laikėsi gana tyliai. Man atrodo, 
netgi jutau, kad ji svarsto ir Jakobo Bordurijaus ateitį. Tačiau 
dabar ji pasilenkia prie atverto lango: 

— Bentai, - taria ji. - Ar nepasakytum, kad šis vartų sargo 
postas yra vienas iš atsakingiausių užsiėmimų? Ir, jei tu viską 
atliksi labai gerai, jiems teks tau duoti medalį? 

Jos balsas tokio saldumo, kad galėtum juo glaistyti šokoladi- 
nius saldainius su įdaru. 

— Sakyčiau, kažkas panašaus buvo užsiminta, - sako Bentas. 

— Pavyzdžiui, medalis už nuopelnus, - tęsia Tiltė. - Jis atro- 
dytų be proto gerai. Ant tavo languoto kostiumo. To, kurį tu 
vilki bažnyčioje. Bet žinai, Bentai. Jeigu jie suuos, kad tu pra- 
leidai mamą su tėčiu suklastotais dokumentais, tai ne tik me- 
daliui labanaktis. Tada tave arba atleis, arba perkels į Anholtą. 
O gal netgi į Lesės salą. 

Vėl stoja tyla. 

— Tu galėtum padaryti štai ką, - sako Tiltė. - Leisk mums 
riedėti vidun ir susirasti mamą su tėčiu, ir ištraukti juos iš čia 
kuo greičiau. Kol kiti jų nesurado. 

Užkardas pakyla, kelias laisvas. 


ės: 


Mums lėtai važiuojant pylimu, aš atsisuku. Už mūsų pamatau 
netikėtą ir nerimą keliantį vaizdelį. 

Tai taksi automobilis. Niekuo neišsiskiriantis, tačiau važiuoja 
didžiuliu greičiu, tarsi keleiviai būtų spaudę vairuotoją pažeisti 
visas taisykles ir rizikuoti verslo liudijimu; jis sustoja priešais 
užkardą, o iš jo iššoka Anaflabija Borderud, Torkilis Torlacijus, 
Aleksandras Finkeblodas ir Bodilė Begemotė. 

Jų judesiai iš tolo panašūs į transo šokį, tačiau greičiausiai tai 
dėl susijaudinimo; jie rodo įkandin mūsų. 

Ilgainiui mudu su Tilte visiškai įsitikinome, kad visų gilesnių 
religinių treniruočių pagrindas yra žmogaus širdies gebėjimas 
atjausti ir įsijausti į tai, kaip jaučiasi kiti. Aš aiškiai galiu įsi- 
vaizduoti, kaip tie šeši žmonės už mūsų - nes esu tikras, jog 
sekretorė Vera ir ponia Torlacijus-Driobert sėdi pasiruošusios 
šuoliui iš taksi - jaučiasi, per pastarąsias dvidešimt keturias 
valandas patyrę šitiek kančių. Turiu pasakyti, kad tikrai nuo- 
širdžiai norėjau papasakoti jiems, kaip galima padidinti savo 
šansus pastebėti atsiveriančias duris treniruojant savo vidinę 
pusiausvyrą, neutralumą ir sugebėjimą nors akimirkai išsiva- 
duoti nuo tų stiprių jausmų, kaip tie, kurie dabar juos verčia 
šokti aplinkui užkardą. Tačiau aš per toli, kad būčiau išgirstas, ir 
matau, kad dabar juos apsupo policininkai, ir veikiausiai jie va- 
dovaujasi šiuolaikine saugumo filosofija, kuri teigia, kad geriau 
spręsti konfliktą nei elgtis kaip įstatymo sarginiams šunims, 
jie akivaizdžiai stengiasi šešetą atkalbėti, tačiau vis tiek pana- 
šu, kad Anaflabija trinkteli vienam savo skėčiu, ir matau kitą 

policininką priklaupiant, galbūt dėl to, kad Torkilis Torlacijus 
mostelėjo kablį dešine šiam į diafragmą. Kitą akimirką viskas 
jau panašu į masines muštynes. Prieš pat mums pervažiuojant 
pakeliamąjį tiltą į pilies kiemą dar pamatau, kaip Aleksandras 
Finkeblodas, nepakartojamu bandymu išsiplėšęs laisvėn, puola 
į ežerą ir pradeda plaukti tolyn. 

Tada įvažiuojame pro vartus ir sustojame pilies kieme. 


Visuomet jaudina, kai pamatai aplinką, kurioje tavo artimi 
draugai - kaip dabar grafas Rikartas - nunešiojo savo vaikiškus 
batukus ir surūkė savo pirmą hašišo pypkutę. Turiu pasakyti, 
kad Filthojus yra tikra pilis - iš tų, kurios skirtos karaliams ir 
karalienėms. Pilies kiemas didelis kaip futbolo aikštė, pastatai 
didžiuliai kaip sporto arenos, tik su daugybe paauksinimų, iš- 
kalinėtų užrašų bei ornamentų ir su tokio platumo paradiniais 
laiptais, kad penkiasdešimt svečių vienu metu galėtų jais užlipti 
iki pat durų įsikibę vienas kitam į parankę. 

Ant tų laiptų įrengtas dar vienas kontrolės postas, ir pamatę, 
kas jame stovi, mes pajuntame palengvėjimą ir džiaugsmą, nes 
ten, žinoma, Larsas su Katinka iš Valstybės saugumo departa- 
mento. 

Apsidžiaugiame, žinoma, nes tai reiškia, kad Juodasis Hen- 
rikas dar neprasmukęs vidun. Nes jeigu pasitelkęs visą savo 
fantaziją dar gali įsivaizduoti, kad jis pratipeno pro Zylę ir 
Bentą Policininką, atrodo neįmanoma, kad jis galėtų pras- 
mukti pro Larsą su Katinka. Kaip tik šiuo metu Gitė ir jos 
baltosios damos įleidžiamos vidun kartu su keturiais polici- 
ninkais, nešančiais karstą su Vibe iš Rybės, o Larsas su Katin- 
ka tikrina jų dokumentus, kad niekas nebūtų palikta likimo 
valiai. 

Tik klausimas, kaip mes patys prasmuksime. Juk galima įsi- 
vaizduoti Larsą su Katinka jaučiant, jog per pastarąsias dvide- 
šimt keturias valandas tarp jų ir mūsų yra šis tas įvykę, ir tai 
reikėtų paaiškinti. 

Mudu su Tilte susižvalgome ir tais žvilgsniais vienas kitam 
pasakome, jog eisime ir atvirai papasakosime viską. Perbraukiu 
ranka plaukus, sudrėkinu lūpas ir pasiruošiu tinkamai parink- 
tais žodžiais nuraminti besidrumsčiančius vandenis. 

Kadangi abudu su Tilte esame nukreipę žvilgsnius į karstą, 
tarsi paskutinį kartą atsisveikindami su Vibe, abudu pastebime, 
kad karsto dangtis šiek tiek sudreba. 

Aišku, kad karstą nešantys pareigūnai tą irgi pajuto, tačiau 
protingai nusprendžia apsimesti, kad nieko neįvyko, ir juos ga- 
lima suprasti: argi mes visi nesistengiame nepastebėti to, kas 
nepaaiškinama? 

Mudu su Tilte žvelgiame vienas į kitą. 

Akimirką situacija nesuvokiama. Natūralu, jog tokie patyrę 
dvasingumo praktikai kaip mudu su Tilte stengsis susigrąžinti 
vidinę pusiausvyrą, todėl aš nužingsniuoju palei pilies sieną at- 
sisėsti ant nuošalesnio suolelio. 

Ant suolelio sėdi moteris, vilkinti kažką panašaus į burti- 
ninko apdarą, su smailia skrybėle ant akių. Viena visų religijų 
problema yra silpna moterų padėtis. Taigi kai pamatai aukštą 
postą turinčią moterį, ypač apsidžiaugi ir nori parodyti savo 
pagarbą, taigi aš, nors ir esu sukrėstas, žemai nusilenkiu. 

Šitaip pasilenkęs dirsteliu po burtininko kepure ir pamatau 
veidą. Tai pasirodo besanti Vibė iš Rybės. 

Paimu Vibę už rankos, ji šalta kaip ledo kubelis. Tiltė stovi 
šalia manęs, ji susivokia akimirksniu. 

— Henrikas, - ištaria ji. - Jis apvilko ją vienu iš Rikarto ap- 
siaustų. Ir įsitaisė karste vietoj jos. 

Dabar mums trūks plyš reikia užkariauti Larso ir Katinkos 
širdis. 

Tuo metu prie laiptų privažiuoja anksčiau matytas taksi, o iš 
jo iššoka Anaflabija, Torlacijus, Vera, Torlacijaus žmona, Alek- 
sandras Finkeblodas ir Bodilė Fisker. 

Niekada nesužinosime, kaip jiems pavyko patekti į pilies te- 
ritoriją. Tikriausiai paaiškinimas toks, kad paprasčiausiai esa- 
ma žmonių, kurie turi tokią charizmą ir tiek to, ką tikriausiai 
vadiname dvasios aristokratiškumu, kad jiems nereikia doku- 
mentų, jie yra savaime atpažįstami ir juda “ kaip dabar per pi- 
lies kiemą - naudodamiesi savaime suprantama teise būti ten, 
kur jie dabar yra. 

Jeigu paaiškinimas toks, taip pat reikėtų pasakyti, kad Larsas 
su Katinka jį ne visiškai suprato. Jiems pateisinti reikia pasaky- 
ti, jog Aleksandras Finkeblodas juk pasiplaukiojo ežere. Kaip 
jis išlipo į krantą, nėra žinoma, tačiau jis tikrai neturėjo laiko 
nusiprausti duše, o tai jam būtų padėję susigrąžinti gerą ir pa- 
sitikėjimą keliančią išvaizdą. 

Tikrai nedaug yra Danijoje ežerų, kurie būna krištolo skaid- 
rumo visus metus, galbūt iš tiesų tai pasakytina tik apie Fino 
ežerus. Vidutinis Danijos ežeras turi savo gerus laikus ir blo- 
gus, o blogaisiais jis panašus į natūralią silosinę arba mėšlo 
konteinerį, o Filthojaus pilies ežerui kaip tik toks periodas. Tad 
Aleksandras Finkeblodas atrodo taip, kad net mama būtų jo 
išsigandusi, ir kai Larsas su Katinka pamato jį bei Torlacijų su 
Anaflabija, jie pasipusto padus, tarsi starto šūvis būtų nuaidėjęs 
lemiamam bėgimui. 

Tai reiškia, kad priešais Tiltę, Baskerį, Hansą, Ašantę, Jakobą 
Bordurijų ir Atėnę Paladę kelias į Didžiojo sinodo širdį visiškai 
laisvas. 


ėa: 


Patalpa, į kurią patenkame - ta pati, į kurią žiūrėjome mamos 
ir tėčio vaizdo įraše ir apie kurią, galima sakyti, pastarąsias 
dvylika ar kiek ten valandų nuolat galvojame, - yra didesnė, di- 
dingesnė nei įsivaizdavome. Galima numanyti, kad tikrai dau- 
gelį Leonoros Ganefriud klientų ji labai domintų kaip galima 
užsiėmimų aplinka. Lubų aukštis kaip katedros, o pro langus 
atsiveria nuostabus vaizdas į vakaro dangų virš Zundo. 

Taip pat ir vitrina didesnė, nei galėjome numanyti, ir šviesa, 
sklindanti iš jos, labiau akinanti. 

Be to, tikrai įspūdinga stovėti akis į akį su aštuoniais šimtais 
žmonių iš viso pasaulio, kurie tikrai pasistengė pasipuošti. 

Vis dėlto ne tai daro stipriausią įspūdį. Tai, kas mus beveik 
išverčia iš kojų, yra atmosfera. 

Leiskite man iš karto pasakyti, kad aš nemanau, jog visi aštuo- 
ni šimtai žmonių vienodai kuria šią atmosferą. Veikiausiai tarp 
susirinkusiųjų yra vienas kitas, atsidūręs čia dėl to, kad religiją 
laiko savo pragyvenimo šaltiniu ir lygiai taip pat galėtų gyventi 
iš ko nors kito ir galbūt taip ir turėjo daryti, net ir savo paties 
labui. Tačiau, nepaisant tų nevykėlių, kurių visuomet pasitaiko 
komandoje, nors ir kaip apdairiai ji buvo renkama, pasakysiu, 
kad šioje patalpoje yra tiek daug žmonių, išėjusių pro tikrąsias 
duris, tas, kurios veda į laisvę, ir tos durys jiems iš paskos neuž- 
siveria, netgi gali justi trauką, kaip tik tai mus beveik išverčia iš 
klumpių. Jeigu įsivaizduotumėte Tiltės sąmoningumą ir mano 
prosenelės gebėjimą priglausti prie širdies netgi tokius tipus 
kaip Aleksandras Finkeblodas ir Kajus Molesteris, ir jei šias dvi 

savybes padaugintumėte iš šimto penkiasdešimties tūkstančių, 
turėtumėte kažką panašaus į tvyrančią nuotaiką prieš praside- 
dant Didžiajam sinodui. Tokią nuotaiką, jei turėtum didelį pei- 
lį, galėtum pjaustyti milžiniškais gabalais kaip pyragą. 

Scena toli, tačiau man vis tiek nekyla abejonių, kas dabar lipa 
ant jos - tai Konė. 

Mano pulsas tikriausiai pašoko iki vieno-dviejų-trijų šimtų 
dūžių, tad per kraujo šniokštimą ausyse neišgirstu smulkmenų, 
tačiau suvokiu, kad ji prisistato kaip viena iš dviejų konferenci- 
jos šeimininkų, atsakingų už muzikinę programą, o jos partne- 
ris — ir čia ji mosteli rankomis - grafas Rikartas Trys Liūtai. 

Šią akimirką mane būtų ir plunksna parvertusi. Laimei, arti 
nėra nieko, kas turėtų plunksną ar jaustų norą mane pargriau- 
ti, aš nematomas minioje. Mane iš pusiausvyros išmušė ne tai, 
kad Konė gali būti tokio renginio muzikinės dalies šeimininkė, 
nors jai tik keturiolika, kaip tik tai atrodo visai teisinga. Nuo 
šiandien iki dienų galo aš tik ir laukiu įrodymų iš Konės, kaip 
toli viena nuo kitos yra jos ir mano galaktikos. Aš priblokš- 
tas — kas galėjo taip sužaloti atsakingus asmenis, kad jie įsileido 
Rikartą kaip pagrindinį atlikėją. 

Nespėju suregzti minčių, kas galėjo atsitikti, nes jis jau Žžen- 
gia per sceną, vilkėdamas kažką panašaus į Olės Lukojės nakti- 
nius marškinius ir apsiavęs batus riestomis nosimis. 

Vaizdas toks, nuo kurio normaliomis aplinkybėmis atsiplėšti 
negalėtų niekas. Tačiau dabar priešais mane įvyksta šis tas, kas 
prikausto visą mano dėmesį. 

Keturi policininkai pastatė Vibės karstą ant trijų kėdžių ir da- 
bar virš karsto palinksta aukštas indas, vilkintis panašaus į grafo 
Rikarto kirpimo drabužį, ir mudu su Tilte tučtuojau suprantame, 
kad tai turėtų būti Gitės amerikietis indas guru, Da Sweet Love 

Ananda, kuris pasiruošia palaiminti Vibę ir padėti jai pakilti į 
aukštesnį pomirtinės būsenos lygmenį. 

Mes pajudame iškart. Tačiau nesuspėjame. Gitė pakelia kars- 
to dangtį, Da Sweet Love Ananda uždeda ranką ant mirusio- 
sios kaktos ir ima kažką šnibždėti. 

Tada vėl atitraukia ranką. Ir atitraukia ne taip pat oriai kaip 
uždėjęs, ranką jis atitraukia tarsi būtų prisilietęs prie elektrinės 
gyvatvorės. 

Tada karste atsisėda Juodasis Henrikas. 

Išblyškęs, jo oda beveik tokios pat spalvos kaip ir jo plaukai. 
Ir aišku kodėl. Karste esantis šaldiklis visus, kurie jame atgula, 
atšaldo beveik iki nulinės temperatūros. 

Keletas arčiausiai esančių Žurnalistų suuodžia, kas vyksta. 
Plyksteli pora blyksčių. Galima nujausti, kad viena iš televizijos 
kamerų atsukama į Henriką. 

Šis išsiropščia iš karsto. Ne taip elegantiškai, kaip esant tokiai 
situacijai galėtų pademonstruoti, tačiau pakankamai sparčiai, 
kad jau būtų dingęs, kai mes prisiartiname. 

Kadangi esu ne aukštesnis nei esu, galiu atsitūpti, žvilgsniu 
susekti Henriką pro Žmonių kojas ir pradėti persekioti. Jis nu- 
sitaikęs pro duris, už kurių į viršų kyla laiptai, aš čia pat už jo, 
prisiveju jį aukštu aukščiau. 

Mes išeiname į savotišką galeriją, iš kurios matyti visa salė, 
tai choras - iš tų laikų, kai čia dar buvo bažnyčia, seni vargonai 
dar tebėra. 

Henrikas mane pastebi, atsigręžia ir pradeda artintis. Užlen- 
du už vargonų klaviatūros. Henrikas mankština pirštus, kad jie 
atsigautų po seanso karste. Pagalvoju apie šimtą dvidešimt aš- 
tuonias žiurkes. 

— Henrikai, - tariu. - Nedaryk nieko, dėl ko paskui gailėsies. 

Frazė ne iš tų, kurios keičia viską ir net didžiausius priverčia 
suklupti ant kelių, kaip, pavyzdžiui, ta apie Konės sprandą. Ta- 
čiau ji priverčia Henriką stabtelėti ir įdėmiai į mane įsižiūrėti. 

— Mes pažįstami? - klausia jis. 

— Galime tapti, - atsakau. - Tai vienas iš gražiųjų gyvenimo 
momentų. Priešaky visad laukia naujos draugystės. 

Šis požiūris jo nepaveikia. Jis vėl ima artintis link manęs. 

Antjo krenta šešėlis. Mano brolio Hanso. Po akimirkos Han- 
sas jau apglėbęs Henriką ir suspaudęs jį savo gniaužtuose. 

Nors, kaip minėta, aiški dauguma mano, kad mano vyresny- 
sis brolis kažkuo panašus į princą, negali paneigti, kad tada, kai 
reikia ginti silpnuosius ir nekaltuosius nuo piktavalių, Hansas 
panašesnis į Frankenšteino pabaisą ir priverčia pamanyti, kad, 
jam baigus doroti savo priešininką, iš šio liks tik plaukai, nagai 
ir saujelė kaulų miltų. Taip atrodo ir dabar. 

Henrikas tai jaučia, todėl laikosi visiškai ramiai. 

— Jums leidus, - tariu. 

Aš apieškau Henriką. Bet randu tik mažytį plokščią foto- 
aparatą. 

Tačiau tikėjausi rasti nuotolinio valdymo pultelį. Nes negali 
negalvoti, kad tokiam žmogui kaip Henrikas apsilankius slap- 
tajame tunelyje su segtuvu, pilnu plastiko sprogmenų, tikslas 
tikrai nebuvo tyliai ramiai išbandyti naują kovos su žiurkėmis 
metodą. | 

- Henrikai, - sakau aš. - Ar galėtume priversti tave pasakyti, 
kur paslėpei sprogmenis? 

Jis man šypsosi. Tačiau tai šypsenai stinga šilumos ir suprati- 
mo, kurio tikiesi iš suaugusiųjų. 

- Tą sužinosi netrukus, - atsako jis. 

Situacija kebli. Žiūriu žemyn į salę. Dalyviai užsiėmė vietas, 
pasisuko į sceną. Visų dėmesys skirtas Rikartui Trims Liū- 
tams. 

— Norėčiau priminti, kokie buvo paskutiniai Gėtės žodžiai 
mirties patale, - kalba Rikartas. 

Tai iš Tiltės, ji yra sudariusi ilgiausią sąrašą su priešmirtiniais 
žmonių žodžiais, jai labai patinka šį sąrašą garsiai cituoti ir pra- 
šyti žmonių pagalvoti, kokie būtų jų paskutiniai žodžiai. Būtent 
šią akimirką man būtų patikę kas nors padrąsinančio, tačiau 
manęs niekas neklausia. 

— „Daugiau šviesos“, - taria Rikartas. 

Tuojau pat šviesos dar labiau įsiplieskia. Rikartas pasirūpi- 
no apšvietimu, jis ir prieš tai buvo stiprus, dabar prisideda dar 
dvidešimt tūkstančių vatų. Pastebiu mamą su tėčiu, jie stovi 
krašte. 

Tuomet Hansą, Henriką ir mane pasiekia balsas, sklindantis 
nuo laiptų už mūsų, tai Tiltės balsas. 

— Henrikai, - sako ji. - Tavo mama norėtų su tavimi pasi- 
kalbėti. 

Už Tiltės kaip bokštas iškyla didelė moters figūra. Tai Greno 
parapijos vyskupė Anaflabija Borderud. 

Yra moterų, kurias sunku įsivaizduoti turinčias vyrą ir vai- 
kų. Nenoriu pasakyti nieko neigiama, juk gali būti, pavyzdžiui, 
kad jos kaip Joana Arkietė arba Teresė Avilietė, arba Leonora 
Ganefriud yra tiesiog gimusios atlikti misiją, kuri yra kur kas 
svarbesnė nei vystyklai ir tėvų pokalbiai mokykloje. Mano aki- 
mis, Anaflabija yra kaip tik tokia. 

Tačiau kadangi vis dėlto pasirodo, kad ji turi vaiką, kurį 
čiūčiavo sau ant kelių ir kurio rausvus skruostukus bučiavo, 
manęs nenustebina, kad tai Juodasis Henrikas. Dabar, jiems 

stovint greta vienas kito, galima pajusti šį tą bendra jų plie- 
niniuose charakteriuose. Yra ir fizinio panašumo - tas tvirtas 
žandikaulis, kuris atrodo išlenktas iš metalo lakšto Fino laivų 
statykloje. 

Tačiau šią akimirką Anaflabijai rūpi ne motinos meilė. 

- Henrikai, - taria ji. - Ar tiesą išgirdau? Kad tu sukonstra- 
vai šlykščią bombą? 

Henrikas taip smarkiai pasikeičia, kad gali pagalvoti, jog prieš 
tuos jausmus, kuriuos netgi suaugęs vyras jaučia savo motinai, 
jo vidinis kryžiuotis neturi jokių šansų. Jo kūnas pradeda spur- 
dėti, ir aišku, ko jis nori - jis nori sprukti, kad išgyventų. 

Tačiau jį tvirtai laiko Hanso glėbys. O Anaflabija prieina ar- 
čiau. 

- Mama, - sako Henrikas. - Juk tu sakei, kad kitas religijas 
sugalvojo velnias. 

Jo balse dabar girdėti verksmas. 

- Henrikai, - taria Anaflabija. - Tu išjungi šitą bombą tuojau 
pat! 

Henriko skruostais ima riedėti ašaros. 

- Per vėlu, - sako jis. — Ji su laikrodžio mechanizmu. Kap- 
sulėje. Pritvirtinta prie seifo rūsyje. Bet mama, ten tik mažytė 
bomba. Tik tos pagonių brangenybės išlėks į orą. 

Anaflabija dėbso į jį. Nors motinos meilė ir besąlygiška, jai 
irgi gali atvipti žandikaulis ir ji gali dėbsoti, 

— O ko tau tada čia reikia po visko? - paklausia ji. 

Henrikas nusišluosto ašaras. 

- Aš labai norėjau padaryti nuotraukų. Dienoraščiui. Kad 
galėčiau kada nors parodyti savo vaikams. Tavo anūkams, 
mama. 


ėa. 


Žinau, ką dabar daugelis pasakytų, taip pat ir Tiltė. Jie pasaky- 
tų, kad šita situacija, žinoma, yra tragiška, bet kartu nepaprasta 
galimybė pripažinti faktą, jog mes visi bet kada galime patirti, 
kaip mūsų panosėje daiktai išlekia į orą. Ir jeigu atsitiktų taip, 
pasakytų jie, kad Henriko bomba pasirodytų galingesnė nei 
jam pačiam atrodo ir kartu su daiktais į orą išlėktų ir kas nors iš 
mūsų, visos didžiosios religijos teigia, kad geriausia mirtis yra 
tada, kai netoliese yra vienas ar keletas šventųjų, kurie per di- 
džiąsias duris gali vaikščioti pirmyn ir atgal, tarsi tai būtų Fino 
vyriškų drabužių parduotuvės sukamosios durys. 

Todėl apgailestauju turėdamas pasakyti, jog tokia galimybe 
nepasinaudoju. Įsikiša mano kojos. Galiu pasakyti, kad fut- 
bolo dvasiniame kelyje tai liudija didžią patirtį, kai tam tik- 
romis progomis tikrai nemažai aukštesniojo sąmoningumo 
slypi kojose. 

Sklendžiu laiptais žemyn, skrieju per salę, prasmunku pro 
apsaugininkus, iš jų reakcijos matau juos galvojant, jog esu 
koks nors mišių patarnautojas arba šviežiai iškeptas vienuolis, 
arba sudvasinta versija tų berniukų, kurie renka kamuoliukus 
Vimbldone, ir štai aš jau vietoje ir stoviu priešais savo mamą. 

Įvykiai, kuriuos išgyveno mano mama nuo tada, kai pas- 
kutinįkart ją mačiau, paliko savo pėdsakus. Aišku, jog ji matė 
dalykų, kurių ir veiksmingiausias kremas nuo raukšlių neįveik- 
tų. Raukšlės, atsiradusios kaktoje, pasiliks čia visam laikui, jei 
išgyvensime po Henriko bombos. Dabar, kai ji pamato mane, 
raukšlės dar keliais centimetrais pagilėja. 

— Mama, - tariu, - po grindimis yra sprogmuo, jis pritvirtin- 
tas prie seifo dugno, ar gali priversti seifą pajudėti į tunelį? 

Beveik nė vienam periodiškai nepavyksta išvengti rimtų po- 
kalbių su savo motinomis. Tačiau, žinoma, kur kas rečiau ten- 
ka prašyti mamos atsisveikinti su dviem šimtais milijonų ir tie- 
siu taikymu atsidurti kalėjime ketveriems metams minus vieni 
už gerą elgesį. Tačiau kaip tik šito aš dabar prašau savo mamos, 
nes ji bus priversta atskleisti faktą, kad tunelyje pripilta skysto 
muilo, ir paskutinį savo su tėčiu akibrokštą, ir ji tai žino, ji žiūri 
į mane, sakyčiau, laukine veido išraiška. 

- Aš negaliu, - atsako ji. 

Pasakysiu atvirai: jaučiuosi nusivylęs savo mama. Nes kas tie 
du šimtai milijonų ir ketveri metai už grotų prieš galimybę nu- 
džiuginti Tiltę, Hansą ir mane, ir keturias pasaulio religijas, ir 
išgelbėti milijardo kronų vertės blizgučius, ir dar apsikuopti tą 
netvarką, kurią jiedu su tėčiu po savęs paliko. 

— Mes jus lankysime kalėjime, - sakau. - Tėtis galės padė- 
ti kalėjimo kapelionui. Tu galėtum groti per mišias. Girdėjau, 
kad Lesės salos Sugriežtinto režimo kalėjime jie turi naujus 
vargonus. Kalbama, kad nemažai kalinių dėl tos priežasties at- 
likę bausmę net nenori išeiti į laisvę. 

Ji purto galvą. 

— Ne dėlto, - sako ji. 

Dirsteliu atgalios. Į mudu su mama dabar nukreiptas vi- 
sos salės dėmesys. Ir ne bet koks dėmesys, jis gerokai lenkia 
tą mano susidomėjimą, kai buvau nuviliotas ant scenos ren- 
kant „Misterį Fino sala“. Per tą trumputį žvilgtelėjimą aš šį tą 
pajuntu. Pajuntu, kad susirinkusioms įžymybėms, savaime 
suprantama, smalsu sužinoti, kokios būklės yra daniškasis 
dvasingumas; kol kas jie matė Konę, kuri, žinoma, yra kaip 

glamonė akių ragenoms, tačiau vis dėlto tik keturiolikos metų 
žvaigždutė, tuomet grafą Rikartą Tris Liūtus, o dabar žiūri į 
mano mamą ir mane. 

- Tu turėtum turėti nuotolinio valdymo pultelį, - sakau. 

- Jis guminėje valtyje, - atsako mama. 

Pajuntu žemę slystant iš po kojų. 

- Turėtų būti kas nors su balso atpažinimu, - tariu. - Visada 
būdavo. 

Mama tylomis išgyvena stiprius jausmus. Ir tada aš suprantu 
visą nelaimę. 

- Tai „Vienatvės gatvė“, - tariu aš. — Tai ji viską išjudina, 

Mama linkteli. Jos veide įrašyta neviltis. Ir aš ją suprantu, Su- 
grįžta sena trauma iš tų laikų, kai Bermuda Svartbag ją suvilio- 
jo padainuoti šitą dainą Šiaurės Jutlandijos apskrities pastorių 
konvente. 

- Dvasinės raidos kelyje, - tariu aš, - nė vienas neapsieina- 
me be didžiųjų aukų. 

Kai tai ištariu, pajuntu, kad mamos viduje tarsi kai kas susi- 
dėlioja į vietas. Dar pajuntu, kad per pastarąją parą tarp jos ir 
manęs įvyko pokyčių srityje, kurią pavadinčiau atsakomybės 
pasidalijimu. 

Mama pasisuka į vitriną. Ir pradeda dainuoti. 

Sudainuoja tik pirmuosius taktus. Tada po kojomis pajuntu 
silpną vibraciją. Galbūt ją pajunta tik mano mama, tėtis, aš ir 
Tiltė. Tačiau esu tikras, kad požeminis seifas su Henriko bom- 
ba pajudėjo tuneliu. 

Liko tik paskutinis nerimą keliantis dalykas. Kaip susirinku- 
sios jautrios sielos, tokios kaip popiežius ir Dalai Lama, septy- 
nioliktasis Karmapa ir Lahoro didysis muftijus bei Jos Didenybė 
Karalienė reaguos, kai po kelių sekundžių bomba išlėks į orą? 

Tą akimirką man šauna į galvą mintis. Būtų pernelyg nekuk- 
lu pavadinti tai dievišku įkvėpimu tiesiog iš Šventosios Dva- 
sios. Tačiau tai rimtas ir įtikinamas sumanymas. 

Aš atsigręžiu į salę. 

- Ekscelencijos! - sušunku. - Aš esu iš Fino salos. Ten mes 
svečius sutinkame garsiuoju Fino saliutu. 

Čia trumpam stabteliu, kad suspėtų vertėjai. 

- Kadaise jis turėjo karinę reikšmę. Tačiau dabar tiesiog reiš- 
kia „Padėk, Dieve, ir labą vakarą!“ 

Tada įvyksta sprogimas. Pirmiausia pasirodo šviesos blyks- 
nis už valčių garažo langų, tuomet parūksta balti dūmai, ku- 
rie verčiasi lauk pro langus ir duris. Tada stogas pakyla metrą 
statmenai į orą, o paskui medinis pastatas subyra kaip kortų 
namelis. 

Akimirką salėje tvyro tyla. Tada pasigirsta aplodismentai. 

Atsiremiu į sieną, kad nenugriūčiau. Kitą akimirką aplink 
mane pasirodo apsaugininkai ir aš jaučiu, kad jie atmetė teo- 
riją, jog aš esu vienas iš kamuoliukų rankiotojų Vimbldone, ir 
labiau linksta prie nuomonės, kad esu kažkoks religinis chuli- 
ganas, kurį reikia nepastebimai susmulkinti kaip makulatūrą. 

Tačiau vos sučiupę jie mane iškart paleidžia ir atsitraukia į 
šoną, o priešais mane stovi Konė. Ji kreipiasi į salę, tačiau jos 
delnas uždėtas ant mano rankos. 

- Labai ačiū už šį sveikinimą iš Fino salos, - taria ji. - Dabar 
norėčiau pristatyti dainą, kurią dainuosiu, ji apie meilę. Įsivaiz- 
duočiau, kad šioje konferencijoje meilė turėtų būti svarbus, le- 
miamas žodis. 

Pakeliu galvą. Konės sprandas arčiau nei už pusės metro. 

- Visose didžiosiose religijose meilė yra raktinis žodis. Visi 
vieningai sutaria, kad, nors kartais ją sunku surasti, nors tenka 

daug ištverti, tačiau, nepaisant visko, žmogus galiausiai visada 
sieks meilės. Tai natūrali žmogaus būsena. 

Pakeliu akis, o ji pažvelgia tiesiai į mane. 

Aš nenueinu, nes nepajėgiu eiti. Aš išsilieju kaip smarkiai at- 
skiestas skystis. Už manęs Konė sako dar kažką, skamba kaip 
sveikinimas valstybių vadovams, religiniams vadovams ir Ka- 
ralienei, tačiau smulkmenų negirdžiu, vienintelis dalykas, kurį 
sugebu, tai melsti, kad futbolininko kojos mane nuneštų į ves- 
tibiulį, ir mano malda išklausoma, nes pasiekiu tikslą, o ten 
griūnu ant sofos. 


ča. 


Jei čia būtų buvęs gydytojas, jis man būtų išrašęs penkias mi- 
nutes ramybės, kad atsigaučiau. Tačiau visa tai tenka atidėti. 
Nes ant sofų jau kai kas sėdi, o aš pamažu įstengiu susikaupti 
tiek, kad įžiūrėčiau, jog tai Torkilis Torlacijus, jo žmona, sekre- 
torė Vera ir Anaflabija Borderud. Be to, Anaflabijai ant kelių 
sėdi Juodasis Henrikas. Šalia jų stovi Katinka su Larsu. Jų visų 
žvilgsniai tolimi ir tušti, kaip žmonių, kuriems ką tik priminė, 
jog jų dienelėms gali ateiti galas bet kurią akimirką. 

Katinka skimbčioja antrankiais. Aišku, jie atėjo išsivesti 
Henriko. 

Nenuostabu, kad pirmoji atsigauna Anaflabija. 

- Ar įstatyme numatyta galimybė atlikti bausmę namie, pas 
mamą? - pasiteirauja ji. 

- Galbūt bausmės terminui baigiantis, - atsako Katinka. - 
Jeigu psichiatrai palaikytų tą mintį. 

Visi sužiūra į Torkilį Torlacijų. O jis neatrodo pilnas entu- 
ziazmo. 

- Jis juk sumanė viską išsprogdinti, - taria jis. - Jam tikrai 
turėtų trūkti ne vieno varžtelio. 

- Giliai širdyje jis geras vaikas, - sako Anaflabija. - Tik pa- 
siklydęs. 

Ji trukteli Henriką link savęs, o šis padeda galvą jai ant pe- 
ties. 

- Turėsime apie tai pasikalbėti, - sako Torkilis Torlacijus. — 
Atsižvelgti į jo elgesį kalėjime. Turėtų atsirasti tam tikrų gali- 
mybių. 


392 DRAMBLIŲ PRIŽIŪRĖTOJŲ VAIKAI 


Jo akys nuklysta link manęs. Galbūt dėl to, kad man vis dar 
šokas. Tačiau man pasirodo, kad jis spinduliuoja tai, ką būtų 
galima supainioti su draugiškumu. 

— Tavo vaidmuo, mano berniuk, man nėra visiškai aiškus. 
Tačiau kaip specialistas manau, jog mačiau ženklų, kad laikui 
bėgant tau įmanoma pagelbėti išbristi iš nusikalstamo elgesio 
ir piktnaudžiavimo narkotikais ir sugrąžinti tave į visuomenę. 

- Labai ačiū, - sakau. 

— Atmosfera čia, - tęsia Torlacijus. - Šiame pastatę. Dar ne- 
buvo laiko išanalizuoti jos nuodugniai. Tačiau ji ypatinga. Pa- 
sakyčiau - šioje salėje yra tokių iškilių protų, kurie labai arti 
Orhuso naujosios apskrities ligoninės vyriausiojo gydytojo pir- 
mojo pavaduotojo lygio. 

Jaučiuosi tiek sustiprėjęs, kad įveikčiau dar penkiasdešimt 
metrų. Kai pakylu, kompanija padidėja. Klupinėdamas prieina 
Aleksandras Finkeblodas ir sausmunka ant sofos. 

- Bijau, kad neišsikraustyčiau iš proto, - taria jis. 

Tokia jo baimė daugeliui atrodytų pagrįsta. Tačiau man kaž- 
kas atsitiko, galbūt dėl to, kad pamačiau Konės sprandą visai 
arti, galbūt dėl jos kalbos, o gal tai bendras palengvėjimas. Bet 
kuriuo atveju, staiga visiems pajuntu švelnumą. Norėdamas 
apsakyti šito jausmo stiprumą pasakysiu, kad šią akimirką net- 
gi Kajus Molesteris išgyventų, jei čia pasirodytų. Tas jausmas 
pasiekia ir Aleksandrą Finkeblodą. 

- Dėl šito purvo, - čia Aleksandras mėgina nusišluostyti 
nors kiek purvo, kuris stambiais gabalais vis dar prilipęs prie jo 
veido, - mano regėjimas pasunkėjęs. Taigi kai atsisėdu mėgin- 
damas nors kiek apsišluostyti servetėle, užkliudau moteriškę, 
sėdinčią ant suolelio šalia manęs. Ir įvyksta siaubingas daly- 
kas - ji nuvirsta žemyn galva. Kalbinu ją. Ji neatsako. Paliečiu 

ją. Ji negyva! Ir aš pagalvoju, kad tai jau trečias kartas per dvi- 
dešimt keturias valandas. Gal čia koks prakeiksmas? Klausiu 
pats savęs. Ar aš iš tų žmonių, kuriuos pamatę kiti paprasčiau- 
siai nuvysta? 

- Aleksandrai, - tariu aš. - Tu ne toks žmogus. Sakyčiau, 
esi toks žmogus, kurį pamatę daugelis gauna kokio nors darbo, 
ypač kai tu dabar taip atrodai. Tačiau ponia ant suoliuko, taip 
pat ir kitos, jau buvo mirusios prieš tai. 

Aleksandras spokso į mane. 

- Pamaniau, - sako jis, - kad aš galbūt neatkreipiau deramo 
dėmesio į teigiamas - menkas, bet aiškiai teigiamas - bendra- 
vimo su vaikais puses. 

Aš pakylu. Kojos dreba šiek tiek mažiau. Man reikia įkvėpti 
gryno oro. 


ėa. 


Vestibiulis tuščias, čia tik apsaugininkai, tačiau tarp dviejų ko- 
lonų pastebiu judėjimą - tai Tiltė ir Jakobas Akinas, jie manęs 
nepastebėjo. 

- Tilte, - taria Jakobas, - pastarosios valandos mane pakei- 
tė. Savyje ir tavo šeimoje atradau dalykų, kurie padėjo suvokti, 
kad vis dėlto aš nesu tinkamas būti kunigu. 

Tada Tiltė jį pabučiuoja. 

Stovėti ir spoksoti, kaip tavo sesuo bučiuoja savo vaikiną, 
manau, yra prasto skonio ženklas. Tačiau mane prikausto tai, 
kad Jakobo ranka su rožiniu už Tiltės nugaros nejuda. 

- Jakobai, - sako Tiltė, - jei tu nori artintis prie durų, ypač jei 
dabar stačia galva nersi į pasaulietišką gyvenimą, tuomet svar- 
bu, kad treniruotumeisi nepertraukti savo sveikamarijų ir tada, 
kai mes bučiuojamės. Gal pabandom dar kartą? 

Šįkart atsiplėšiu ir ištykinu laukan. 


Pereinu pilies kiemą, Jakobas su Tilte irgi prisijungia, Han- 
sas su Ašante ir Baskeris jiems už nugarų. Nekalbėdami mes 
pereiname pylimą, prieiname užkardą, už lango miega Bentas 
Policininkas su Zyle ant kelių, tyliai praeiname pro juos ir pa- 
traukiame į paežerę. 

Šalikelėje stovi automobilis, maseratis. Pasukame tarp krū- 
mų, takelis išplatėja ir nuveda link proskynos, ten ant suoliuko 
sėdi laivų magnatas Polis Beleradas su žiūronais. Šalia jo stovi 
tie patys skustagalviai asmens sargybiniai, vienas šluosto mag- 
natui akis nosinaite, kitas masažuoja jam pečius. 

Mus išgirdęs, magnatas atsisuka, jo akyse įsižiebia vilties 
liepsnelė, bet tik tam, kad tuojau pat vėl užgestų mus pamačius. 
Jis tikėjosi išvysti Henriką. 

- Poli, - tariu, - noriu kai ko tavęs paklausti. 

Jo žvilgsnis negyvas. 

- Fino salos laidojimo namų savininkė Bermuda Svartbag 
Janson yra mūsų šeimos draugė, ji pageidaujama visoje šalyje, 
nes garsėja tuo, kad sugeba žmones taip išlydėti po Žeme, tarsi 
tie keliautų į karaliaus puotą. Ji sako, kad yra tik trys dalykai, 
dėl kurių Žmonės gali regzti tikrai piktus planus - tai religija, 
seksas ir pinigai. Dėl religijos ir sekso suprantu, Bet pinigai... 

Sulaukiame svečių. Už suolelio stovi Albertas Vingladas ir 
Larsas su Katinka, Katinka išsitraukusi tris poras antrankių, 
kažkur ji turėtų turėti visą dėžę, nes per pastarąsias dvidešimt 
keturias valandas dalijo juos kaip dešreles kioske. 

Laivų magnatas pakyla. Jis žiūri į mane. 

- Čia juk tu, tas, su gėlėmis, - sako jis. - Koks tavo vaid- 
muo* 

- Auka, - atsakau. - Aplinkybių. 

Spragteli antrankiai. 

— Gali būti, kad pinigai - ne pats geriausias motyvas, - taria 
Beleradas. - Bet švariausias. Pagalvok apie tai. 

Tada jį išsiveda. 

Albertas Vingladas lieka stovėti, iš maisto atsargų dėžės jis 
išsipakuoja vienuolika dvylika sumuštinių. 

- Šiaip jau tai nepadeda, - taria jis. 

Tikriausiai atrodome kaip klaustukai. Galbūt jis nori pasa- 


minučių. 

- Suėmimai. Teismo bylos. Laisvės atėmimo bausmės. Ne- 
padeda. Visada stovi dar daugiau pasirengusių. Kažko mes ne- 
perpratome... 

Jis kalbėjo daugiausia sau. 

- Karalienė norėtų jums padėkoti, - taria. - Gal galėčiau pa- 
vėžėti? Kai nurysiu kąsnį. 

Kiti nueina pirmi, mudu liekame stovėti. 

- Albertai, - tarių aš. - Man atrodo labai svarbu mums su 
Tilte padėti, kad neišsiplepėtume visiems tiems žurnalistams, 
kurių minios aplink mus netrukus būriuosis. Galėtume nety- 
čia papasakoti jiems istoriją, po kurios visuomenė susidarytų 
įspūdį, jog policija ir saugumas užknarkė per pietų pertrauką 
ir dėl to buvo apmauti, o vėliau pamokyti nedidelio berniuko 
ir jo sesers. 

Jis žiūri į mane nemirksėdamas, nustoja ir kramtyti. 

— Mano ir Tiltės burnos galėtų būti užsiūtos, jeigu tu prisiek- 
tum savo garbe, galva ir barzda, kad mano mama su tėčiu bus 
visiškai laisvi. 

Jis sukramto ir nuryja kąsnį. Tada perbraukia pirštu per dvi- 
gubą pagurklį. 

- Prisiekiu, - sako. - Savo garbe. Ir galva. Ir barzda. 


ča. 


Iš pasakų žinau, kad tuomet, kai stovi priešais Karalienę ir ji dė- 
koja už kokį nors tavo poelgį, gali jos prašyti, kad išpildytų tavo 
norą. Tačiau dabar į galvą ateina tik kvietimas būti mano rėmėja, 
kai tapsiu profesionalu, Tačiau atsižvelgiant į tai, kad išgelbėjome 
brangenybių už milijardą ir kad Konė kalbėjo apie meilę žiūrė- 
dama tiesiai į mane, tai atrodo pernelyg smulkmeniška, tad tie- 
siog stoviu tylus ir supuosi ant pėdų. Pradžią padaro Tiltė. 

- Jūsų Didenybe, - kalba ji, - turiu vieną pažįstamą, visiškai 
įmanoma, kad jis yra kilmingas ir pats to nežino, ar galėtume 
kaip nors gauti jam titulą? 

Karalienė mąsliai žvelgia į Tiltę. 

- Šį klausimą sprendžia Aristokratų sąjunga ir Valstybės ar- 
chyvas, - sako ji. - Ne rūmai. 

Tiltė prieina visai arti. 

- Jūsų žodis svarus, - sako ji. - Jeigu kartais galėčiau gauti ko- 
kių nors dokumentų. Pavyzdžiui, išrašų iš bažnyčios metrikų. 

Aš tai pajuntu. Karalienė tarsi suminkštėja visu kūnu. Tiltės 
kerai ją veikia. 

— Gausi mano tiesioginį telefono numerį, - taria ji. - Pas- 
kambink man į Amalienborgą. Galbūt galėtume „sutelkti pa- 
jėgas“. 


Vėl sėdime salėje. Dairausi aplinkui, į apdarus ir į skrybėles. Ir 
į Kone, sėdinčią šalia manęs. Eilėje priešais mane sėdi tėtis su 


Pasilenkiu į priekį. 

— Mama ir tėti, - šnibždu, - nežinau, ar kada nors pajėgsime 
visa tai užmiršti, yra daug pavyzdžių, kai vaikams nepavyko at- 
leisti savo tėvams. Tačiau vieną žingsnelį į priekį galbūt ir galė- 
tume žengti, jeigu sužinotume, ar tai, kad Ašantė turėjo Hanso 
numerį ir būtent jį užsisakė, kad pasiimtų ją Blogordo aikštėje, 
buvo atsitiktinumas. 

Atsisuka tėtis, jis muistosi. 

— Jūsų mama ir aš, mes sutikome ją ruošdamiesi šiam įvy- 
kiui. Abudu pamanėme, kad jeigu jau Hansui bus suteikta gali- 
mybė, tai tik su tokia kaip ji. 

— Aš, žinoma, esu sukrėstas, - tariu. - To, kad jūs ir vėl įsiki- 
šote. Tačiau vertinu atvirumą. 

Salėje įsivyrauja tyla. Didysis sinodas turi prasidėti. Tiek 
žmonių juda pirmyn ir atgal pro duris, tarsi tai būtų klojimo 
vartai. Konė paima mane už rankos. Dairausi į žmones, į Hansą 
su Ašante, į Tiltę, į Konę. Į Atėnę Paladę, kuri, mūsų džiaugs- 
mui, sėdi čia, pieš tai mačiau Tiltę sakant jai kažką, kas aiškiai 
išmušė ją iš vėžių. 

Galbūt tai dėl nuotaikos šioje salėje. Tačiau staiga pamatau 
jų visų dramblius. 

Tai gražūs gyvūnai. Tačiau įnoringi. Aiškiai reikalaujantys 
daug priežiūros. O dar pagalvokite apie ėdesio kiekį. 

Pajuntu džiaugsmą, kad juos pažįstu. Ir dėkingumą, kad pats 
tesu keturiolikos metų berniūkštis, kuris neturi dramblio, tik 
savo futbolininko kojas ir įgimtą bei itin išlavintą kuklumą. Ir 
mažutį foksterjerą. Perbraukiu per Baskerio kailį. 

— Baskeri, - sušnabždu. - Ar jauti duris? 


FINO VALSAS 


ča. 


Mes niekuomet į Finą negrįžome. 

Žinoma, techniškai vertinant mes sugrįžome į salą, gyvena- 
me čia, esame čia priregistruoti, valgome ir miegame pasto- 
riaus namuose. Tačiau mes nebegrįžome namo. 

Tai susiję su tuo, apie ką jau esu kalbėjęs - kad žmogui pasi- 
keitus viduje, pasikeičia ir aplinka. Ir atvirkščiai. 

Kai grįžome iš Kopenhagos, jau nebebuvome tokie patys. Ir 
ta sala, į kurią grįžome, nebebuvo tas pats Finas, kokį pažino- 
jome. 

Pradėsiu nuo akivaizdžių pokyčių - tų, kurie matyti plika 
akimi. 

Aleksandras Finkeblodas paliko salą, nes gavo aukštesnes 
pareigas užsienyje, o Einaras Tampeskelveris Fakyras grįžo į 
Fino miesto mokyklą direktoriauti, tiesa, kol kas bandomajam 
laikotarpiui. 

Visa mokykla lydėjo Aleksandrą iki kelto. Ne todėl, kad tai 
buvo paskutinis šansas suduoti jam mirtiną smūgį iš pasigai- 
lėjimo ir išvaduoti jį iš kančių, o tam, kad gražiai su tuo atsi- 
sveikintume. Nes Aleksandras taip pat buvo pasikeitęs. Po vis- 
ko, apie ką aš čia papasakojau, jis niekada nebebuvo toks kaip 
anksčiau. Paskutinius tris mėnesius, kol dirbo mokykloje, jis 
kalbėjosi su mokiniais kaip su paprastais žmonėmis, ir dažnai 
pagaudavai jį išsiblaškiusį; vidury pamokos jis prieidavo prie 
lango ir tiesiog stovėdavo ir žiūrėdavo į Galimybių jūrą, tarsi 
ieškodamas kažko, ką kartą regėjo šmėstelint, tačiau dabar tai 
jau dingę, o jis negali pamiršti. 

Be to, jis buvo sugrįžęs su Vera, ji buvo šalia, kai būdamas 
viena koja ant trapo jis pastebėjo Tiltę ir mane, priėjo prie 
mūsų ir paspaudė rankas. Tarsi būtų norėjęs kažką pasakyti, 
bet neištarė, Vera jį pašaukė, jis apsisuko, mes pamojavome, o 
tada jis dingo. 


Tiltė daugiau nebegyvena namie. Rugpjūčio mėnesį ji persikė- 
lė į Greną ir pradėjo lankyti gimnaziją, kurią taip pat lanko ir 
Jakobas Bordurijus, ir iš pradžių jie gyveno Greno bendrabu- 
tyje. 

Tačiau ne per ilgiausiai. Maždaug mėnesį. Tada persikraustė 
į didelį butą su vaizdu į paplūdimį. 

Paprastai gerai informuotas šaltinis praneša, kad butas fi- 
nansuojamas iš Tiltės bendradarbiavimo su Atėne Palade. 

Atėnė Paladė apsilankė Fine vasarą. Nors čia, saloje, esame 
pripratę prie geriausių, jei kalbame apie automobilius - karie- 
tos, golfo automobiliai, mersedesai ir maseračiai, ir Bermudos 
šarvuotis — vis tiek vietiniai spoksojo, kai priešais pastoriaus 
namus užsuko ir sustojo raudonasis jaguaras, ir Atėnė Paladė 
išlipo su smailiakulniais ir raudonu peruku, laimė, be šalmo. 

Kai jos su Tilte pasuko link Tiltės kambario, iš pradžių pa- 
maniau, kad ir aš dalyvausiu, juk mudu su Tilte visada ėjome 
kartu per ugnį ir vandenį. Tačiau šįkart ji papurtė galvą. Nors 
mačiau, kad ir Atėnė Paladė stebėjosi, juk, šiaip ar taip, tai aš 
ją radau. 

- Aplink Pėterį, - pasakė Tiltė, tarsi kalbėtų apie žmogų, ku- 
rio čia nėra, - matai, kaip realybė gali mainyti pavidalą. Tačiau 
nėra jokios galimybės pabėgti nuo fakto, kad gegužę jam suėjo 
tik penkiolika. 

Tada jos užsidarė vienos. 

Kai išėjo, Atėnė Paladė buvo panaši į žmogų, kuris regėjo pa- 
tekant saulę ir kartu buvo mirtinai sužeistas kovos lauke, Atsi- 
sveikindama kalbėjo ne visai rišliai, paskui įsėdo į savo jaguarą 
ir išvažiavo. 

Aš stovėjau prie virtuvės lango ir lydėjau ją akimis, Tiltė pri- 
ėjo man iš už nugaros. Ji mane apkabino, tačiau Pėterio Fino 
nepapirksi, bent jau ne apsimestinėmis glamonėmis, aš likau 
išdidus ir neprieinamas, 

- Tas triukas su širdies padėjimu į dėžutę, - pasakė Tiltė, - 
taip negalima. Nors ten ir vaikų nuotrauka. Aš jai paaiškinau. 

Tiltės balsas buvo kupinas to, ką krikščionys mistikai vadina 
sąžinės priekaištais ir atgaila, ir mėginimu suminkštinti man 
širdį. Taigi aš nusižeminau ir atsakiau, juk negali atstumti at- 
gailaujančio nusidėjėlio. 

- Tują perkvalifikuosi, - pasakiau. - Gal ji imsis konsultuoti. 

Tiltė neatsakė. Nebuvo būtina. Žinoma, pataikiau į dešim- 
tuką. 

- Jau kartą šitą idėją pardavėme, - tariau. - Leonorai. 

- Čia bus aukštesnė pakopa, - pasakė Tiltė. 

- Tu nori, kad klientai atsivestų savo partnerius. Į „Abakošą . 
Kur ji su Andriku juos konsultuos. 

Tiltė priglaudė savo galvą prie manosios. 

- Ašjai pacitavau dvi sentencijas, - tarė ji. - Du pagrindinius 
meilės sakinius. Pirmasis: visada pasiimk savo vyrą kartu, kai 
eini į viešnamį. Antrasis: širdį palik tenai, kur gamta ją įdėjo. 


Beje, nuo tada, kai išsikraustė, Tiltė buvo sugrįžusi tik du kar- 
tus. Per pirmąjį įšventinome Kalį Kloaką. Tiltė gavo laišką iš 
karališkųjų rūmų su herbu kitoje pusėje ir taip pat vieną iš Da- 
nijos aristokratų sąjungos, mudu kartu numynėme dviračiais 

iki Finoholmo. Sėdėjome virtuvėje su Kaliu ir Bulimila, pir- 
miausia atidavėme jiems užuolaidas, buvome išskalbę, išlygi- 
nę ir sulankstę; kai esi užsiėmęs esminiais vidiniais pokyčiais, 
svarbu išorinį pasaulį pagal galimybes palikti tokios būklės, 
kokios gavai. Tada Tiltė padėjo ant stalo laišką iš rūmų, herbu 
į viršų. 

— Mudu su Pėteriu, - tarė ji, - esame Fino sporto klubo gynė- 
jai. Aš tik šiaip norėčiau paminėti, kad klubui nepaprastai norė- 
tųsi naujos sporto salės, nes senoji nudrengta ir per ankšta. 

Kalis Kloakas apsilaižė lūpas. O aš turiu prisipažinti, kad 
irgi nežinojau, kur dėti akis, tad nusprendžiau droviai žiūrėti 
į grindis. 

Tada Kalis užkimusiu balsu pasiteiravo, kiek kainuotų nauja 
salė, o Tiltė atsakė, kad jų kaina - nuo šešių milijonų. Tada Bu- 
limila paklausė, ar ta už šešis milijonus yra su valgykla, o Tiltė 
atsakė, kad ne, tai būtų minimalistinis sprendimas. 

- Kali, - pasakė Bulimila, - be valgyklos neįmanoma gyven- 
ti, jaunimas juk augantis, o virtuvė yra kiekvieno pastato širdis, 
taigi šita neturėtų būti per maža. 

- Už septynis milijonus, - tarė Tiltė, - galime pastatyti gal- 
vodami ir apie būsimas kartas. 

Tada priešais Kalį ji padėjo raštą. Didžiausiomis pastango- 
mis man pavyko užmesti akį - tai buvo dovanojimo raštas nuo 
Kalio Kloako Fino sporto klubui, ji buvo parengusi jį namie, 
buvo rašoma apie septynis milijonus. 

Kai Kalis pasirašė nutaisęs tokią veido išraišką, tarsi šitoks 
pinigų dalijimas prieštarautų jo giliems įsitikinimams, Tiltė at- 
plėšė laišką nuo Karalienės ir kitą nuo Danijos aristokratų s3- 
jungos; ten buvo patvirtinta, kad išstudijavus išrašus iš bažny- 
tinių knygų, kurie buvo atsiųsti iš Fino miesto parapijos, buvo 

prieita prie išvados, jog Kalis yra kilęs iš de Alefelt-Laurvig 
Finų giminės su teise tokį vardą nešioti, taigi nuoširdūs sveiki- 
nimai, pasirašo Karalienė. 

Kalis apalpo. Tai pirmas ir vienintelis kartas, kai mačiau ap- 
alpstant suaugusį vyrą, jis išvertė akių baltymus ir nučiuožė ant 
grindų. 

Mudu su Tilte nieko nesiėmėme, pirmiausia dėl to, kad ne- 
labai buvo ko imtis. Kalis Kloakas sudėtas kaip statinė ir dar 
yra senas grioviakasys, taigi nepanašus į tokį, kurį pajudintum 
iš vietos be karučio. Tačiau Bulimila pakėlė jį ant rankų, tarsi 
jis būtų kūdikis. Tada sekundėlę pastovėjo ir pažvelgė į mudu 
su Tilte. 

- Kai bus atidaroma naujoji salė, - tarė ji, - aš sudarysiu 
šventinį valgiaraštį. 

Toks buvo pirmasis kartas, kai Tiltė buvo grįžusi atgal. 

Aš sakau „atgal“. Iki Didžiojo sinodo ir antrojo mamos ir 
tėčio dingimo būčiau sakęs, kad Tiltės nebuvo namie. Tačiau 
dabar aš nebesakau „namie“ apie pastoriaus namus ir Fino salą. 
Sakau „atgal“, ir tai darau sąmoningai. 

Tai susiję su nelauktuoju svečiu pastoriaus namuose. 

Pradėsiu iš toli, nes tai svarbu: tai buvo daug didesnis šokas, 
palyginti su tuo, kurį galvojau patirsiąs, kai Tiltė išsikraustė. 

Nežinau, ar yra tokių klinikų kaip „Didysis kalnas“, kur būtų 
galima išsigydyti priklausomybę nuo sesers. Tačiau iš tikrų- 
jų man reikėjo būtent to. Kai grįžome namo iš Kopenhagos, 
mudu su Tilte pareikalavome, kad kieme mums būtų pastatyta 
po namelį su ratais, ir ten mes panorome gyventi. Juos gavome 
tuojau pat, tai vienas iš skirtumų tarp anksčiau ir dabar; po to, 
kai grįžome, buvo ir daugiau situacijų, kai mes ramiai pasako- 
me mamai su tėčiu, kaip viskas turi būti, ir taip būna. 

Tai įvyko, žinoma, dėl to, kad nenorėjome būti sutrypti 
dramblių. Nes tuo jau buvome galutinai įsitikinę. Mamos ir 
tėčio drambliai - ne tie indiški, kurie gali išmokti atsisėsti ir 
spręsti kryžiažodžius ar stovėti ant priekinių kojų ir vizginti 
uodegą. Mamos ir tėčio drambliai - afrikiečiai, kurie be iš- 
ankstinio įspėjimo nukeliauja didelius atstumus ir su kuriais 
įmanoma gana neblogai sugyventi, tačiau jie niekada nebus 
visiškai nuspėjami. Taigi todėl ir panorome gyventi nameliuo- 
se su ratais, kad išlaikytume atstumą, jeigu jie kartais pradėtų 
klajoti. 

Aš tikriausiai įsivaizdavau, kad šitaip bus visada - mudu su 
Tilte kiekvienas savo namelyje, tačiau arti vienas kito. Nors aš 
jau metų metus žinojau, kad ji išvyks. Taigi kai tai įvyko, buvo 
blogiau nei įsivaizdavau. 

Tada labai aiškiai pajutau vienatvę. 

Gaila, kad esu priverstas paskutinėmis akimirkomis užsi- 
minti apie labai liūdnus dalykus. Tačiau tai svarbu. 

Žinoma, vienatvė man buvo pažįstama seniai, gal net visada, 
man atrodo, kad ji buvo čia tiek, kiek save prisimenu. 

Nežinau, kaip ją jaučiate jūs, galbūt kiekvienas ją išgyvena 
savaip. Mama kartą pasakojo, kad tuomet, kai ji pasijunta vie- 
niša, jai galvoje ima skambėti „Vienatvės gatvė“, nors ši melodi- 
ja ir susijusi su meile bei su ja ir tėčiu. Man vienatvė yra asmuo. 
Ji neturi veido, tačiau atėjusi ji tarsi atsisėda greta arba už ma- 
nęs, ir taip gali atsitikti bet kada, taip pat kai esu su kitais, netgi 
tada, kai esu su Kone. 

Mudu vėl matomės su Kone. Kartais aplankau ją Kopenha- 
goje, ten jos draugai spokso į mane kaip į neįmenamą mįslę — 
ką Konė su manimi veikia. Kartais ji atvažiuoja į Finą. Labai 
dažnai buvimas su ja man suteikia itin daug laimės. 

Nežinau, ar turite mylimąją. Jei ne, tuomet noriu kai ką pasa- 
kyti. Jūs būtinai ją ar jį susirasite. Visų mano penkiolikos metų 
patirtis sako, kad pasaulis taip sutvertas, jog visi susiranda ant- 
rąją pusę. Jeigu aktyviai nenusiteikia priešiškai. Taigi jei netu- 
rite draugės ar draugo, bet norėtumėte turėti, reikėtų pamėgint 
išsiaiškinti, kuria savo dalimi jūs aktyviai tam priešinatės. Tai 
paremta kruopščiomis mudviejų su Tilte studijomis. 

Tačiau netgi tada, kai Konė čia būdavo, kartais vienatvė 
ateidavo ir atsisėsdavo už manęs. Aš tai pajusdavau aiškiau 
nei anksčiau ir nesupratau kodėl. Iki to vakaro pastoriaus na- 
muose. 

Buvo spalis, rudens atostogos, mus aplankė prosenelė. Til- 
tė taip pat čia buvo, kartu su Jakobu Bordurijumi. Hansas su 
Ašante buvo atvažiavę iš Kopenhagos, jie dabar gyvena kartu 
mažame butelyje, pilname laimės šypsenų, kaip rašo poetas, 
netgi su kaimynais sutaria, nors Ašantė muša būgną ir šoka 
transo šokius, ir retkarčiais balkone atlieka ritualą - papjauna 
juodą vištą. 

Konė sėdėjo šalia manęs, tėtis kaip tik atgabeno su kranu 
visą keptą otą, o tada Ašantė pasakė: 

— Aš nėščia, mudu su Hansu laukiame vaikelio. 

Stojo ta kapų tyla, apie kurią jau išsamiai pasakojau, ir tai 
buvo puikiausia proga įsitikinti, ar viduje esi pakankamai bud- 
rus. Tyla nutrūko tik tada, kai Ašantė pasakė pajutusi, kad bus 
mergaitė, ir ji jau nusprendusi dėl vardo - mergaitę pavadins 
mūsų mamos garbei, taigi Klara, su senu geru antruoju vardu 
iš Senojo Testamento - Nabuchodonosara, tai dabar „ant ban- 
gos“ Haityje, o tada dvi šeimos pavardės - Diuplezir ir Fino, 
be to, Ašantė pajuto pirmuosius mažylės spyrius ką tik, jiems 
skrendant į Finą mažutė „Cesna“, ir ji norėtų sumoderninti 

pasenusį Haičio paprotį duoti vaikams pernelyg ilgus vardus, 
taigi mažoji brangenybė vadinsis trumpai ir aiškiai: Klara Na- 
buchodonosara Skraja Propela Diuplezir Fino. 

Kaip žinote, dėl vardų Fino saloje mes užgrūdinti, tačiau vis 
tiek turiu pasakyti, kad po Ašantės pranešimo stojo dar viena 
ilga pauzė, girdėjai tik Baskerio šnopavimą, netgi ir jis buvo 
netoli hiperventiliacijos. Tačiau Tiltė pasivedė Ašantę į šalį ir 
pasakė, kad vardas gražus, tačiau mažumėlę ekstravagantiškas, 
ir dėl to yra tikimybė paversti vaikelį tamsiųjų jėgų ir juodosios 
magijos susidomėjimo objektu, o juodoji magija Fino saloje 
po krikščionišku paviršiumi tiesiog žioruoja, ir ji gali imti pa- 
vyduliauti mažų vaikų su pernelyg dosniais vardais, tad kodėl 
nepasitenkinus Klara Diuplezir Fino - taip ir buvo. 

Aš ne kartą esu atkreipęs jūsų dėmesį, kad dramatiški įvykiai 
neatsitinka po vieną, taip buvo ir šį vakarą, nes Tiltei su Ašante 
grįžus prie stalo atsikrenkštė prosenelė ir pranešė norinti kai ką 
pasakyti: ji nusprendusi, kaip norės numirti. 

Čia mes visi sunerimome. Nes pastaruosius kartus, kai pas 
mus lankėsi, ji leido man plakti pasukų sriubą, o pati stebėjo 
eigą iš vežimėlio, tad šitai išgirdę visi pajutome, kad baimina- 
mės blogiausio. 

— Nusprendžiau, kad mirsiu kvatodama, - tarė prosenelė, — 
iš visos širdies. Man tai visada atrodė gražiausias išėjimas. O 
kodėl jums tai pasakoju? Ogi todėl, kad nemanau, jog kuris 
nors iš jūsų tai patirs. Ir kodėl nepatirs? Ogi todėl, kad tikiuosi 
pergyventi jus visus, įskaitant ir mažąją Skrają Propelą. O kodėl 
to tikiuosi? Ogi todėl, kad susiradau jauną ir vikrų meilužį. Ir 
labai norėčiau pasinaudoti proga ir pristatyti jį šeimynai. 

Čia durys atsidaro, vidun įžengia Rikartas Trys Liūtai su savo 
archiliutnia ir įsitaiso prosenelei ant kelių. 


FINO VALSAS 409 


Mes to nenujautėme nė vienas, netgi Tiltė. Nuoširdžiai galiu 
pasakyti, kad praeina kiek laiko, kol mes atgauname pusiau- 
svyrą ir savo įgimtą mandagumą ir sugebame suslėpti po stalu 
visus tuos klausimus, kurie kyla šiuo atveju, pirmiausia, žino- 
ma, klausimas, ar prosenelė dabar taps kilminga. 

Kol viskas taip pakibę ore, pasižiūriu į Tiltę, matau, kad jai 
reikia tai suvirškinti, nes juk vieta ant prosenelės kelių nuo ne- 
atmenamų laikų priklausė jai. 

Daugelis, taip pat ir aš, pamanytų, kad daugiau permainų, 
su kuriomis viena šeima gali susitaikyti per vieną vakarą, ne- 
begali būti. Tačiau vos tik šiaip ne taip atsipeikėjame, prabyla 
tėtis: 

- Aš baigsiu pastoriauti. Mama nebedirbs vargonininke. 
Mes leisimės į piligriminę kelionę. Ji prasidės Vienoje. Pas Kni- 
cę ir keliose didžiosiose konditerinėse. Kai grįšime namo, jūsų 
mama atidarys nedidelį fabrikėlį. Aš rašysiu kulinarinę knygą. 
Apie dvasingą maisto gaminimą. 

Šioje vietoje Tiltė su tėčiu pažvelgia vienas kitam į akis. Til- 
tės ir visų mūsų nesuklaidina lengvas ir žaismingas kalbėjimo 
tonas. Visa tai mirtinai rimta. 

- Aš jums pažadu, - lėtai dėsto tėtis, - kad šioje knygoje ne- 
bus nė vieno žodžio apie tai, kad Šventoji Dvasia pasirodo an- 
tienos putėsiuosę, 

Mes visi atsikvepiame. Tyčia sakau, kad atsikvepiame, o ne 
atsikvepiame su palengvėjimu. Nes su tais Afrikos drambliais 
ir kitkuo, jūs tikriausiai suprantate, kad su tokiais tėvais kaip 
mūsiškiai niekada neturėsime visiškai patikimos garantijos. 

Tada tėtis taria: 

- Ojeigu alaus? 

Lėtai ir atidžiai priešais kiekvieną iš mūsų jis pastato po 
puslitrinį butelį Fino alaus daryklos „Ypatingojo“. 

Nežinau, kaip yra jūsų šeimose. Galbūt jūs iš buteliuko gė- 
rėte juodųjų serbentų trauktinę ir šešiasdešimties procentų 
stiprumo naminukę konfirmacijos proga. Tačiau pas mus tėtis 
su mama niekada gyvenime nėra pasiūlę man, Tiltei ar Bas- 
keriui alkoholio, šitas kartas pirmasis, ir aišku, kodėl. Todėl, 
kad kaskart, kai tik suaugusieji ištraukia kamštį arba spragteli 
kamštelį, jie išgirsta riaumojimą iš bedugnės juose pačiuose, 
ir nusprendžia, kad tas garsas sklinda iš vaikų. Taigi šis atvejis 
rimtas. Mes įsipilame, susižvalgome, pakeliame taures, geriame 
ir žinome, kad šią akimirką dalyvaujame eucharistijoje ir pri- 
imame sakramentą, kurio turbinoje tiek pat apsukų kaip prii- 
mant komuniją Fino miesto bažnyčioje. 

Štai tada ir pajuntu, kad esama dar vieno svečio, asmens, sė- 
dinčio man už nugaros. Jausmas toks tikroviškas, kad atsigrę- 
Žiu, tačiau ten nieko nėra, ir tuomet aš suvokiu, kad tai vienat- 
vė. Apsuptas gerų draugų, su Baskeriu prie kojų ir Kone prie 
šono, aš vis tiek jaučiuosi visiškai vienišas ir apleistas. 

Negaliu pasilikti virtuvėje. Tyliai atsikeliu ir išeinu laukan. Iš 
lėto einu ten, kur baigiasi miestas ir prasideda miškas. Naktis 
juoda, o dangus tiesiog baltuoja nuo žvaigždžių. Tai jau nebe 
tas dangus, apie kurį kadaise rašiau turistiniame lankstinuke, 
jis irgi pasikeitęs. Atsirado daugiau žvaigždžių. Atrodo, kad jų 
tiek daug, jog jos tuojau paims viršų. Tarsi naktinis dangus per- 
mestų svorį nuo tamsos kojos ant žvaigždžių šviesos kojos. 

Apglėbiu vienatvę, pirmąkart pajuntu, kad ji mergaitė. Ir 
pirmą kartą savo gyvenime neguodžiu savęs norėdamas nuvyti 
vienatvės mergaitę šalin. 

Susitaikau, kad dabar įvyks tai, ko visuomet labiausiai bijo- 
jau. Aš prarasiu viską ir juos visus. Štai ką nujaučiau sėdėdamas 

Konės bute Muitinės gatvėje. Tačiau dabar tas jausmas stipres- 
nis ir visiškai realus. Dabar Hanso nebėra, Tiltės nebėra, prose- 
nelės nebėra. Greitai namai liks tušti. Mamos ir tėčio nebus. 

Galbūt dabar sakysite, kad tikriausiai bus Konė. Tačiau šią 
akimirką ta mintis visai nepadeda. Nes jaučiu, kad ši viena- 
tvė, kurią apsikabinęs einu, yra tokia, prieš kurią ir mylimoji 
bejėgė. 

Tai vienatvė, kurią jauti uždarytas į kambarį, kuris esi tu pats, 
tai suprantu pirmą kartą gyvenime. Kad pats žmogus yra vieta 
kalėjime, ir ta vieta visada skirsis nuo kitų, ir todėl savotiškai 
visada bus viena, ir visada bus pastate, nes yra jo dalis. 

Negaliu aiškiau apibūdinti. Tačiau tai atrodo neįveikiama. 

Einu uždėjęs ranką ant to, kas neįveikiama. Glaudžiu ją prie 
savęs ir nesiguodžiu - tą galiu pasakyti nuoširdžiai. Jaučiu, ko- 
kie brangūs man tie, kurie liko naktyje: tėtis su mama, Tiltė su 
Hansu ir Baskeris, Konė ir prosenelė, ir Jakobas, ir Ašantė, ir 
Rikartas, ir Nabuchodonosara Skraja Propela, visi mano žmo- 
nės - kambariai. 

Tada kai kas nutinka. 

Panašiai kaip futbolo aikštėje. Kai link tavęs artėja gynyba, 
lengvai pasiduodi užhipnotizuojamas. Žiūri į priešininkus, į 
kliūtis. Nežiūri į laisvą erdvę tarp jų, į tarpus. 

Taip darau dabar, tiesiog savaime. Nukreipiu dėmesį. Nuo 
nakties juodumo prie žvaigždžių šviesos. Atlieku šiukšlininko 
triuką su savo paties sąmone. Mano dėmesys nukreiptas viena 
kryptimi - į vienatvę. Tačiau einu aš į kitą pusę. Nuo vienatvės 
jausmo link to, kas yra už jo. Nuo užsidarymo savyje, savo var- 
guose ir džiaugsmuose, kurie sudaro Pėterį Finą ir visų Žmonių 
gyvenimuose plūduriuoja kaip mažutės salelės, aš nukreipiu 
dėmesį į tai, kur tos salelės plūduriuoja. 

Tiesiog taip darau. Šitą sugeba kiekvienas. Nieko nekeičiu. 
Nemėginu nuvyti vienatvės šalin. Aš ją tiesiog paleidžiu. 

Ji pradeda tolti. Ta mergaitė tolsta, o paskui dingsta. 

Tas, kas lieka, tam tikra prasme esu aš. Tačiau tai kartu tam 
tikra prasme yra tiesiog didžiulė laimė. 

Išgirstu už savęs žingsnius, tai Konė. Ji priartėja visai prie pat 
manęs. 

- Mes visi esame kambariai, - pasakoju aš, - ir kol esi kam- 
barys, tol esi nelaisvėje. Tačiau yra kelias išeiti, ir jis veda ne 
pro duris, nes nėra jokių durų, kurios būtų atviros, reikia tik 
pastebėti plyšelį. 

Ji suima rankomis mano galvą. 

- Kai kam labai pasiseka, nes jie turi protingus ir gilios sielos 
mylimuosius, - taria ji. - Ir esame mes, tie, kuriems lieka ten- 
kintis tuo, ką galime gauti. 

Tada ji mane pabučiuoja. Paskui apsisuka ir nužingsniuoja 
atgal, namo link. 

Turiu prisipažinti, kad esu šiek tiek sukrėstas. Tiek vieno, 
tiek kito. Taigi lieku stovėti. Būna akimirkų, kai vyrui reikia 
pabūti vienam. 

Pradėjo lyti, lengvai dulkia. Tarsi lietus neštų dėkingumą. Ir 
man nereikia žinoti, ar tai pavaldu Danijos meteorologijos ins- 
titutui. Jaučiu visa apimantį džiaugsmą. Tokį stiprų, kad niekas 
neįstengs jo nuslopinti. Nei tai, kad visa mano šeima byra. Nei 
tai, kad mano mylimoji, po to, kai išliejau jai savo išmintį, tie- 
siog mane pabučiavo ir pasakė vieną iš tų moteriškų pastabų, 
dėl kurių vyrai guli negalėdami užmigti ir prasivarto lovoje iki 
paryčių. O paskui ji tiesiog nuplevena atgal prie oto. 

Pakeliu rankas į žvaigždėtą dangų. Ir pradedu šokti. 

Tai lėtas šokis. Jis ne iš Ifigenijos Brun šokių akademijos re- 

pertuaro, jis iš vidaus, reikalaujantis mano visiško susikaupimo. 
Tikriausiai todėl tik po kurio laiko aš pastebiu Kajų Molesterį. 

Jis stovi savo namų tarpuvartėje. Aš sustoju, mudu žvelgiame 
vienas kitam į akis. 

— Aš šoku Fino valsą, - tariu, - šokį, kuriuo išreiškiu savo 
didžiulį dėkingumą dėl to, kad gyvenu. 

Daugybę dalykų galima pasakyti apie Kajų Molesterį Lan- 
derį, yra žmonių, kurie tai ir daro, įskaitant mane. Tačiau jo 
gebėjimu suvaldyti stresą žavisi visi. Kaip dabar. Jo veidas be 
išraiškos, 

- Tas šokis, - ištaria jis, - jis privatus ar galima visiems? 

„Gailestingumas“ yra toks žodis, kurį reikėtų matuotis mū- 
vint flanelines pirštines ir tik tada, kai mažiau pasakyti neuž- 
tenka. Vis dėlto pasakysiu, kad šis žodis vienintelis visiškai 
taikliai įvardija, jog gyvenimas taip sutvarkytas, kad netgi tokie 
tipai kaip Kajus Molesteris gali turėti vilties kada nors sustab- 
dyti natūraliai žemyn besiritantį savo gyvenimo kryžiaus kelią. 
O vieną akimirką atsivėrusio naujojo kelio gale laukia trapios, 
rizikingos, bet taip pat subtilios galimybės. 

- Eikš, prisijunk, - tariu. 

Jis pakelia rankas, lietus sustiprėjęs. Visai iš lėto, po švytin- 
čiu nakties dangumi, Pėteris Finas ir Kajus Molesteris Landeris 
žingsniuoja Fino valsą. 


Ačiū Lisbetai Lawaetz Klausen už šios dėlionės širdies detalę. 


Dėkoju mano leidyklos „Rosinanteė-Co“ darbuotojams, ypač savo 
leidėjui Jakobui Mallingui Lambertui, už jautrią, idėjų kupiną ir 
atkaklią pagalbą man stengiantis išlaikyti rankoje ir pieštuką, ir 
skalpelį. 

„šitas ilgesys atsispindi melancholiškoje jų akių išraiškoje, 
ir tas ilgesys yra didumo sulig drambliu, ir mes suprantame, 
kad jis dar niekada nebuvo numalšintas. 


Peter Hgeg (Peteris Hiojus; g. 1957 m. 

tas, fechtuotojas. Visame pasaulyje P. Hoegas 
išgarsėjo 1992 m. parašęs bestselerį „Panelės 
Smilos sniego jausmas“. Tačiau po pasauli- 
nio furoro rašytojas niekur nebeskuba - rašo 
knygas tik tuomet, kai nori pasakyti ką nors tikrai svarbaus. Po 
„Panelės Smilos sniego jausmo“ turėjo praeiti keturiolika metų, 
kol skaitytojai sulaukė „Tyliosios mergaitės“ (lietuviškai išleista 
2009 m.), o 2010-aisiais pasaulį pagaliau išvydo „Dramblių 
prižiūrėtojų vaikai“. 


Naujausiame visai šeimai skirtame romane P. Hoegas kalba apie 
tai, kas jam ir daugumai mūsų išties svarbu. Svarbu žinoti, dėl ko 
mes gyvename, svarbu rasti laimę ir tikėjimą. Taigi kiekvienas iš 
mūsų savyje nešiojasi vidinį dramblį - ilgesį kažko, kas yra daug 
didesnis už mus pačius. Tokį ilgesį viduje nešiojasi ir Finų šeima: 
tėvas pastorius, motina bažnyčios vargonininkė, trys vaikai, - iš 
pirmo žvilgsnio visiškai normalūs žmonės. Tačiau taip tik atro- 
do. Vieną gražią dieną abu tėvai paslaptingai dingsta; žinodami, 
kad jie jau buvo įsivėlę į nemalonumus su policija dėl abejotinos 
kilmės stebuklų, vaikai leidžiasi jų pėdomis, norėdami sužinoti, 
ką gi sumanė gimdytojai, ir apsaugoti juos nuo dar didesnių 
problemų. Keturiolikmetis Pėteris ir nepaprastai protinga jo se- 
suo Tiltė pradeda kvapą gniaužiančią paieškų kampaniją - ir tarp 
netikrų pranašų, ezoterikų, policininkų, šventųjų suranda jiems 
skirtas duris, vedančias į laimę. 


